
Mikkel Birkegaard (n. 1968), una dintre marile surprize ale 
literaturii daneze contemporane, este de profesie programator 
și locuiește la Copenhaga. A debutat ca scriitor în anul 2007, cu 
romanul Biblioteca umbrelor (Libri di Luca), ce a devenit în scurt 
timp un bestseller naţional și a fost tradus până în prezent în 
douăzeci și una de limbi. Succesul acestuia la public i-a atras 
cumpărarea drepturilor de ecranizare de către renumita casă de 
producţie Nordisk Film. În 2009, i-a apărut al doilea roman, 
Peste cadavrul meu (Over mit lig), care va fi tradus în limba 
engleză și lansat în cursul anului 2011. 


Plin de mister și suspans, învăluit într-o atmosferă ce 
amintește pe alocuri de abația tenebroasă din Numele 
trandafirului, romanul Biblioteca umbrelor vorbește înainte de 
toate despre magia cărților și despre forţa de seducţie a lecturii. 
Ce se întâmplă însă când această forță de seducţie este folosită 
în scopuri malefice? După moartea tatălui său, Jon Campelli - un 
tânăr avocat în plină ascensiune din Copenhaga - devine peste 
noapte proprietarul anticariatului Libri di Luca. Din acest 
moment se trezește atras fără voie într-o lume tainică, populată 
de societăţi și organizaţii secrete înfiinţate încă din Antichitate, 
ai căror membri sunt înzestrați cu puterea excepţională de-a 
influența lectura altora și de-a da naștere unor povești 


minunate, dar în același timp de-a manipula până la sinucidere 
și crimă. 


1. 


Dorinţa lui Luca Campelli de-a muri înconjurat de cărţile sale 
dragi avea să se împlinească într-o seară târzie de octombrie. 

Bineînțeles, era genul acela de dorinţă care nu ajunge 
vreodată să fie formulată în cuvinte sau în gând, dar cei care îl 
întâlniseră pe Luca în livingul casei sale știau că așa avea să se 
întâmple. Micuţul italian se mișca printre rafturile cu cărți din 
Libri di Luca de parcă s-ar fi plimbat prin livingul casei sale și își 
dirija clienţii precis și fără ezitare spre raftul sau teancul unde se 
afla cartea de care întrebaseră. Era de ajuns să schimbi doar 
câteva cuvinte cu el ca să-ţi dai seama de dragostea lui Luca 
pentru literatură și nu conta dacă era vorba de o ediţie uzată, cu 
copertă necartonată sau de o ediţie princeps. Cunoștinţele lui 
erau mărturia unei vieți petrecute în mijlocul cărților, iar 
atitudinea autoritară cu care Luca se mișca printre rafturile 
anticariatului te făcea să-ţi fie greu să ţi-l imaginezi în afara 
acelei atmosfere de spiritualitate ușor estompată ce domnea în 
încăpere. 

De aceea, seara aceasta era una cu totul specială; dincolo de 
faptul că avea să fie și ultima din viaţa lui Luca, se împlinea o 
săptămână întreagă de când nu mai călcase pe aici. Nerăbdător 
să-și revadă prăvălia, de la aeroport luă un taxi care îl duse 
direct la anticariatul din cartierul Vesterbro, Copenhaga. Pe 
drum îi veni greu să stea liniștit și, când în sfârșit mașina se 
opri, se grăbi atât de tare să plătească și să se dea jos, încât 
șoferul se trezi cu un bacșiș mai mult decât copios, doar ca să 
scape de deranjul cu mărunţișul. Recunoscător, șoferul scoase 
cele două valize ale lui Luca din portbagaj, pentru ca apoi să-l 
lase pe bătrânel pe trotuar. 

Anticariatul era cufundat în întuneric și nu părea deloc 
primitor, dar Luca zâmbi la vederea fațadei familiare, pe 
geamurile căreia era scris cu litere galbene: Libri di Luca. Își târî 
valizele câţiva metri mai încolo, de la marginea trotuarului până 
la ușă, și le așeză cu greutate pe lespedea de piatră de la 
intrare. Se descheie la haină, iar vântul tomnatic îi înhăţă 


pardesiul și poalele-i fluturară neliniștite în timp ce își vâra 
mâna în buzunarul de la piept în căutarea cheilor. 

Sunetul clopoțeilor de deasupra ușii îi ură bun venit acasă, iar 
el se grăbi să-și târască valizele înăuntru, pe covorul roșu închis, 
și să încuie ușa. Se îndreptă de spate și stătu așa, cu ochii 
închiși, trăgând adânc aer în piept, savurând mirosul bine 
cunoscut de hârtie îngălbenită și piele învechită. Rămase așa 
preţ de câteva clipe, până când sunetul clopoţeilor se stinse. 
Abia atunci deschise ochii și, chiar dacă nu era nevoie, aprinse 
candelabrul ce atârna din tavan. După ce se învârtise mai bine 
de cincizeci de ani prin aceste încăperi, s-ar fi putut orienta fără 
nicio problemă și pe întuneric. Cu toate acestea, apăsă toate 
întrerupătoarele de lângă ușă și aprinse becurile de deasupra 
fiecărui raft și luminile din vitrinele de la balcon. 

Se duse în spatele tejghelei și își dădu jos pardesiul. Scoase o 
sticlă și un pahar de sub tejghea și umplu paharul cu coniac. 
Ținând paharul în mână, Luca se opri în mijlocul prăvăliei 
luminate și privi în jurul său cu un zâmbet satisfăcut. Clipa 
deveni perfectă când luă o gură din licoarea aurie. Luca dădu 
din cap ca pentru sine și inspiră adânc aerul din anticariat. 

Cu paharul în mână, se plimbă încolo și încoace, examinând 
șirurile de rafturi cu cărţi. Probabil că alţi ochi nu ar fi fost în 
stare să distingă micile schimbări petrecute în acea săptămână, 
dar Luca le remarcă pe loc - cărţi care fuseseră vândute sau 
date la schimb, cărți noi îngrămădite printre cele vechi și 
teancuri care fuseseră mutate sau amestecate. In timpul 
inspecției sale, Luca împinse unele volume la locul lor, astfel 
încât toate să fie aliniate perfect, ori schimbă locul altora care 
fuseseră așezate greșit. Din când în când lăsa grijuliu paharul 
jos, pentru a scoate o carte pe care nu o mai văzuse până 
atunci. O răsfoia curios, studia caracterele cu care fusese 
culeasă și pipăia textura hârtiei. Apoi închidea ochii și o ridica în 
dreptul nasului, pentru a inspira parfumul unic al paginilor, ca și 
cum ar fi fost un vin dintr-o recoltă aleasă. După ce mai 
examina încă o dată prima pagină și legătura cărţii, o așeza cu 
grijă la locul ei, fie cu o mișcare de încuviinţare, fie ridicând din 
umeri. Cum, la sfârșitul inspecției sale, numărul încuviinţărilor îl 
depăși pe cel al gesturilor de indiferență, deciziile luate de 
ajutorul lui Luca în absenţa sa părură a fi aprobate. 


Ajutorul se numea Iversen și lucra de atâta vreme la 
anticariat, încât relaţia lor era mai degrabă una de parteneriat 
decât una de angajat-angajator. Dar, chiar dacă Iversen iubea 
anticariatul la fel de mult ca și Luca, nu venise niciodată vorba 
de vreun parteneriat. Luca moștenise anticariatul de la tatăl 
său, Arman, și de la bun început acesta fusese menit să rămână 
în familia lui. 

Puţine se schimbaseră de când Arman îi lăsase afacerea lui 
Luca, lucrul cel mai demn de remarcat fiind balconul aflat la 
nivelul tavanului primei încăperi. Acesta avea cam o jumătate 
de metru lăţime și făcea înconjurul celor patru pereţi. Nu după 
mult timp, balconul fusese botezat „Raiul” de câtre clienţii fideli, 
întrucât aici se aflau expuse cele mai valoroase și mai rare 
lucrări, protejate de vitrine. 

Înainte de-a urca la balcon, Luca se întoarse la tejghea pentru 
a-și mai turna încă un păhărel de coniac. Apoi se îndreptă spre 
fundul încăperii, acolo unde o scară în spirală se înălța până la 
balconul de deasupra. Scara se clătină ameninţător când păși pe 
treptele uzate, dar Luca își continuă sârguincios ascensiunea și 
în scurt timp ajunse sus. Se întoarse și studie în amănunt 
anticariatul. Cu un strop de imaginaţie, rafturile de dedesubt 
puteau semăna cu un labirint de tufișuri bine îngrijite. Insă el era 
prea obișnuit cu ele pentru a se rătăci, iar privirea sa își găsi 
rapid calea și se opri asupra celor două valize aflate la intrare. 

Fruntea i se încreţi brusc și o expresie gravă îi întunecă 
deodată chipul zbârcit. Ochii lui căprui păreau să privească 
undeva departe, dincolo de spaţiul de dedesubt. Luca ridică 
gânditor paharul și mirosi coniacul înainte de-a sorbi din el, apoi 
își luă privirea de la cele două valize pentru a se concentra 
asupra rafturilor de la etaj. 

Lumina difuză din vitrine dădea volumelor o aură romantică, 
patinată. În spatele sticlei volumele erau expuse ca niște mici 
opere de artă, unele erau deschise la ilustrațiile viu colorate sau 
la descrierile pline de fantezie ale celor istorisite în ele; altele 
erau închise pentru a prezenta măiestria cu care fuseseră legate 
sau iscusinţa cu care fusese tăbăcită pielea. 

Luca păși încet, sprijinindu-se cu o mână de balustrada 
balconului, în timp ce în cealaltă ţinea strâns paharul de coniac, 
mișcând-o grijuliu în mici cercuri, și își lăsă privirea să alunece 
pe deasupra volumelor din vitrine. În mod normal, printre 

lucrările de la etaj nu se petreceau la fel de multe schimbări. 
Puţini își permiteau să le cumpere, iar aceștia achiziționau de 
obicei doar câteva cărţi, alese cu grijă, pentru colecţiile lor. 

Noi lucrări erau adăugate doar prin achiziţionare de moșteniri 
sau, mai rar, la licitaţii de carte. 

De aceea Luca încremeni când dădu cu ochii de un volum 
nou. Se încruntă și așeză paharul pe balustradă, apoi se aplecă 
spre geamul de sticlă pentru a examina mai îndeaproape 
lucrarea. Cartea era legată în piele neagră, cu litere aurii, iar 
marginile hârtiei erau de asemenea aurite. Luca făcu ochii mari, 
apropiindu-se și mai mult de ea pentru a citi titlul și numele 
scriitorului. Se dovedi a fi o ediţie măiestrit lucrată a Mici/or 
opere morale ale lui Giacomo Leopardi, într-o condiţie excelentă 
și probabil în limba originală, adică în italiană - limba maternă a 
lui Luca. 

Vădit emoţionat, Luca îngenunche și deschise vitrina. Cu 
degetele tremurând, duse mâna la buzunarul cămășii, de unde 
își scoase ochelarii, pe care îi așeză pe nas. Cu grijă, ca și cum 
nu ar fi vrut să-și sperie prada, se aplecă și cuprinse cartea cu 
amândouă mâinile. De îndată ce apucă strâns trofeul în mâini, îl 
scoase din vitrină și îl ridică plin de admiraţie. Cute adânci îi 
brăzdară fruntea și se sculă cu o mișcare bruscă, privind în jur 
ca și cum ar fi căutat ceva, ca și cum ar fi simţit că îl urmărea 
cineva, niște martori ascunși ai acestei descoperiri 
extraordinare. Dar cum nu reuși să vadă nimic deosebit, 
întoarse din nou privirea la volumul din mâinile sale și îl 
deschise cu grijă. 

Pe pagina de titlu citi că era prima ediţie, calitate care, alături 
de anul tipăririi, 1827, justifica prezența volumului în „Rai”. 
Hârtia avea o textură bogată. Cu o încântare vădită, Luca își 
lăsă degetele să alunece peste pagină. Apoi ridică volumul în 
dreptul nasului și îl mirosi. Avea un ușor parfum de mirodenii, iar 
Luca trase concluzia că trebuie să fi fost frunze de dafin. 

Cu o insistență scrupuloasă și cercetătoare, răsfoi mai 
departe și se opri la o gravură în cupru care înfățișa moartea cu 
glugă și coasă. llustraţia era foarte bine executată și, cu toate 
că se strădui destul de mult, nu putu să identifice nicio greșeală. 
Metoda aceea de tipărire, cu gravură în cupru, foarte răspândită 
în secolul XIX, era destul de anevoioasă și se remarca prin faptul 
că permitea o fineţe și o detaliere mult mai mari decât cele mai 

bune gravuri în lemn. Însă hârtia trebuia imprimată în două 
rânduri: mai întâi cerneala era turnată în scobiturile unei plăci 
de cupru, în vreme ce textul era imprimat cu matrițe de plumb, 
astfel încât literele să iasă în relief. 

Luca răsfoi mai multe pagini, admirând entuziasmat și 
celelalte gravuri în cupru din carte. Când ajunse la ultima 
pagină, se încruntă din nou. De obicei aici era atașat un bilet de 
mărimea unei cărţi de vizită cu prețul și numele anticariatului, 
dar acesta lipsea. Părea ciudat ca Iversen să fi investit într-o 
lucrare atât de scumpă fără să se fi consultat cu Luca, iar apoi 
să scoată exemplarul la vânzare fără să afișeze preţul. Nu stătea 
în firea lui meticuloasă. 

Luca își ridică din nou privirea, scrutând anticariatul, de parcă 
s-ar fi așteptat ca un comitet de primire să-i alerge brusc în 
întâmpinare și să elucideze misterul. Însă foarte puţine 
persoane aveau habar de călătoria și de întoarcerea lui acasă, 
iar acestea știau că nu era nici pe departe o ocazie potrivită 
pentru o petrecere. 

Ridică din umeri, deschise cartea undeva la mijloc și începu 
să citească cu voce tare. Indoiala îi dispăru îndată de pe chip, 
fiind înlocuită de bucuria de-a citi în limba lui maternă. Nu după 
mult timp începu să declame din ce în ce mai tare, dând drumul 
cuvintelor să plutească libere pe deasupra rafturilor pline cu 
cărţi din anticariat. Trecuse ceva vreme de când citise ultima 
oară în italiană, așa că abia după câteva pagini reuși să-și 
recapete accentul și să prindă ritmul poemului. Oricum, 
entuziasmul lui era evident, ochii îi străluceau de fericire, iar 
expresia-i înflăcărată contrasta strident cu melancolia textului. 

Nu dură decât o clipă. Deodată expresia de pe chipul lui Luca 
se transformă din entuziasm în uimire și, clătinându-se, se dădu 
doi pași înapoi, până ce trupul i se lovi de vitrina din spate. In 
pupilele-i agitate uimirea se preschimbă în frică, iar încheieturile 
degetelor i se albiră din cauza încordării cu care mâinile i se 
încleștaseră pe volum. Corpul i se aplecă înainte, cu mișcări 
sacadate, aproape mecanice și, de îndată ce atinse balustrada, 
paharul de coniac se răsturnă din cauza șocului provocat de 
lovitură, rostogolindu-se prin aer spre podeaua etajului de 
dedesubt. Covorul estompă zgomotul sticlei sparte. 

Vocea lui Luca își pierduse din intensitate, iar ritmul devenise 
neregulat și împleticit. Transpiraţia șiroia pe fruntea bătrânului, 

iar chipul i se înroșise de atâta efort. Câteva broboane de 
sudoare i se prelinseră de pe frunte de-a lungul nasului, până în 
vârf, de unde picurară în carte. Hârtia groasă absorbi picăturile 
de sudoare, ca și cum ar fi fost stropi de ploaie în albia uscată a 
unui râu. 

Ochii holbaţi îi erau aţintiți asupra textului și nu clipi nici 
măcar o dată, nici chiar atunci când picăturile de sudoare îi 
intrară în ochi. Pupilele urmăreau inexorabil rândurile de pe 
pagini și, oricât ar fi încercat, îi era imposibil să-și miște capul, 
nici măcar cât să-și poată dezlipi privirea de la cartea pe care o 
avea în mâini. Trupul începu să-i tremure violent și o expresie 
de durere îi schimonosi faţa într-o grimasă sinistră, făcând figura 
altă dată atât de prietenoasă a acestui bărbat să semene cu cea 
a unui nebun sau a unui epileptic în plină criză. În ciuda 
simptomelor fizice, vocea lui continua să răsune în încăpere, 
bâlbâindu-se, întrerupându-se din când în când, izbucnind apoi 
în șuvoaie explozive de cuvinte. Nu mai exista niciun ritm în 
ceea ce citea, frazele erau trunchiate și amalgamate la un loc, 
fără niciun respect pentru regulile gramaticale și, pe măsură ce 
viteza sporea, accentul era aruncat pe silabe din ce în ce mai 
arbitrar. Deși fiecare cuvânt în parte putea fi recunoscut ca fiind 
un cuvânt, pronunția și îmbinarea lor deveniseră neinteligibile, 
iar frazele emise de coardele sale vocale nu mai aveau niciun 
înțeles. Cadenţa era acum dictată de ritmul respirației, iar 
șuvoiul de cuvinte era întrerupt doar atunci când plămânii i se 
goleau de aer, făcându-l să inhaleze panicat. După fiecare 
inspiraţie, ce era însoţită de un șuierat tot mai sonor, cuvintele 
și frazele îi ţâșneau din gură ca un jet de apă care mai înainte 
fusese stăvilit. 

Corpul îi tremura acum atât de puternic, încât balustrada în 
care fusese înghesuit începu să vibreze, făcând schelăria din 
lemn să scârţâie strident. Sudoarea îi șiroia pe trup, pătându-i 
hainele în mai multe locuri, iar pe covorul din jurul lui picăturile 
de transpiraţie formaseră mai multe pete întunecate de 
umezeală. Deodată șuvoiul de cuvinte se opri și corpul încetă 
să-i mai tremure. Ochii lui Luca erau în continuare aţintiţi în jos, 
la cartea pe care o ţinea cu amândouă mâinile, dar expresia de 
panică îi dispăruse de pe chip. Încet, trupul lui bătrân se înclină 
peste balustradă, cartea îi alunecă din mâinile transpirate și 
căzu pe podea cu paginile fluturând. Parapetul scârţăi 

ameninţător sub povara corpului său și, cu un trosnet, o parte a 
balustradei se rupse. Trupul lui Luca rămase o clipă nemișcat pe 
marginea  balustradei, apoi se prăbuși lipsit de viată, 
rostogolindu-se prin aer înainte de-a atinge podeaua încăperii 
de dedesubt. In cădere, membrele lui neînsuflețite fâlfâiră fără 
niciun control, trăgând după ele rafturi și cărți, care se prăvăliră 
într-un nor de praf. 

Corpul lui Luca lovi podeaua cu o bufnitură înfundată, într-un 
coridor îngust, flancat de rafturi, și fu îndată îngropat sub un 
maldăr de cărți, lemn și praf. 

2. 


De fiecare dată când trebuia să se prezinte în instanţă, Jon 
Campelli dormea agitat în noaptea de dinainte. Asta dacă 
reușea să închidă vreun ochi. Noaptea aceasta nu făcea 
excepție, așa că în cele din urmă se dădu bătut. Se ridică din 
pat, se înfășură într-un halat bleumarin, apoi se îndreptă agale 
spre bucătărie și își făcu o stacană de cafea, pe care o bău 
recitind manuscrisul pledoariei sale finale. Chiar dacă revăzuse 
fiecare pagină de nenumărate ori cu o seară în urmă, le reciti 
conştiincios, testând cu voce tare diferite intonaţii pentru 
aceeași frază. Așa că pe la patru dimineaţa, o voce răspicată se 
putea auzi răsunând în apartamentul de la ultimul etaj al unui 
imobil din Kompagnistræde, repetând mereu același paragraf, 
ca un actor care își repetă rolul. 

Câteva ore mai târziu se duse să ia ziarul care zăcea în fața 
ușii de la intrare și îl răsfoi în timp ce-și lua micul dejun 
împreună cu o cană de cafea proaspătă. Manuscrisul se afla 
lângă el și de mai multe ori se trezi oprindu-se din răsfoitul 
ziarului pentru a-l trage mai aproape și a reciti un anumit pasaj 
înainte de-a reveni la știrile din ziar și la micul dejun. 

Niciunul din colegii lui Jon nu avea habar cât de multă muncă 
se afla în spatele pledoariilor lui finale. Deși relativ tânăr, era 
cunoscut pentru că stăpânea disciplina la perfecţie. La numai 
treizeci și trei de ani, ca avocat al apărării, căpătase reputaţia 
de-a fi o celebritate în rândul colegilor săi, o provocare pentru 
adversari, dar și obiectul unor suspiciuni nefondate în rândul 
magistraților mai bătrâni. 

De aceea cazurile lui se bucurau de o mare audienţă în 
instanţă și probabil că și astăzi aveau să-și facă apariţia o 
mulțime de spectatori, deși cazul părea să fie decis dinainte. 
Clientul lui Jon, un imigrant din a doua generaţie pe nume 
Muhammad Azlan, era acuzat de tăinuire de bunuri furate și, 
precum cele trei acuzaţii anterioare împotriva lui, aceasta era la 
rândul ei nefondată. De la o vreme încoace începuse să miroasă 
a șicanare din partea poliţiei, dar Muhammad aborda toată 
tărășenia cu o atitudine extrem de calmă, părând să se 

mulțumească cu o răzbunare pe cale legală, adică să ceară 
despăgubiri pentru vătămarea integrităţii corporale. 

Jon bău restul de cafea din cană, apoi se duse în baie și dădu 
drumul la apă în cabina de duș. Lăsă halatul să alunece pe 
podea și, în timp ce aștepta ca apa să se încălzească, își privi 
trupul în oglindă. Apucă între degetul mare și arătător colacul de 
grăsime de deasupra șoldurilor, examinându-l minuţios, de 
parcă ar fi fost niște bășici care se umflaseră în timpul nopţii. Cu 
cinci ani în urmă avea un abdomen plat ca o scândură, dar 
aproape imperceptibil și indiferent de ce făcea pentru a le ţine 
sub control, formele mușchilor se estompaseră treptat, ca și 
cum ar fi fost măturate de o inundație. 

Pe când se afla sub duș, îi sună telefonul, dar Jon continuă 
neabătut să-și clatească părul de șampon și să-și termine restul 
ritualului de dimineaţă, înainte de-a verifica cine sunase. Era 
Muhammad. Pe un ton destins, clientul îi povestea într-un mesaj 
că își vânduse „roţile” și că, prin urmare, avea nevoie de o 
mașină ca să ajungă la tribunal. Jon încercă să-i telefoneze, dar 
suna ocupat, așa că se mulţumi să-i lase un mesaj cum că se 
îndrepta spre el. 

Ploua. Jon alergă până la mașină, un Mercedes SL gri 
metalizat, și își aruncă servieta pe scaunul din dreapta înainte 
de a se urca la volan, la adăpost de ploaie. Prin geamurile 
acoperite de apă, lumea de-afară părea că se topește, siluete în 
haine de ploaie se contopeau și semănau cu creaturile 
fantastice din desenele copiilor. Ștergătoarele se puseră în 
funcțiune imediat ce porni mașina și, odată cu apa, dispărură și 
creaturile fantastice, fiind înlocuite de danezi ursuzi, adăpostiţi 
ciorchine în staţiile de autobuz sau încercând să răzbată prin 
ploaie. 

Din cauza vremii, traficul spre Narrebro se mișca destul de 
încet, iar Jon se uită de mai multe ori la ceas. Oricât de solid ar fi 
fost cazul, nu era un început bun să întărzii la o înfățișare și Jon 
își făcuse un punct de onoare din a fi mereu punctual. In cele 
din urmă reuși să vireze din Åboulevard pe Griffenfeldsgade și 
de acolo mai departe pe Stengade, unde locuia Muhammad. 
Clădirea din beton era acoperită cu piatră roșie, iar la fiecare 
etaj se afla câte o terasă sau câte un balcon. Intre clădiri se 
întindea un spaţiu verde destul de amplu, cu gazoane prost 

îngrijite, peisajul fiind completat de schelele ruginite ale unui loc 
de joacă pentru copii și de bănci decolorate de soare. 

Ca proprietar al apartamentului de la parter, Muhammad 
deţinea și șase metri pătraţi de grădină. Aceasta era înconjurată 
de un gărduletț împletit, înalt de o jumătate de metru, care 
cândva fusese alb, dar acum era verzui, căpătând o nuanţă de 
culoarea algelor. Musafirii lui Muhammad trebuiau să folosească 
mereu ușa dinspre „Parc”, cum îi plăcea lui să-și numească 
grădina, așa că Jon străbătu de-a curmezișul spaţiul verde și 
intră pe portița grădinii, care se deschise cu un scârţâit. Pe iarba 
din „Parc” zăceau cutii goale, cartoane de lapte și paleţi, care 
toate își serviseră scopul și așteptau ca administratorul să-i 
atragă atenţia lui Muhammad să le adune de-acolo. Un acoperiș 
înclinat, ce se întindea pe întreaga lungime a apartamentului, 
oferea adăpost împotriva ploii, funcţionând și ca loc de 
depozitare pentru alte pungi, bidoane și un palet cu mâncare 
pentru câini, ambalată în saci de 20 de kilograme. 

Jon bătu în geam și nu trebui să aștepte mult până când 
Muhammad își făcu apariţia la fereastră, în chiloţi, tricou și, cel 
mai important, cu mobilul lui cu căști. Ca de obicei, Muhammad 
purta un tricou pe care era scris cu litere mari Văru/. Îi plăcea să 
se folosească de cele mai stereotipe prejudecăți în micile sale 
provocări, un fel de pasiune de a înțepa - cum spunea el - 
tabloidul FEkstra Bladet. Nu de supărare sau de furie, așa cum 
era cazul cu alţi imigranţi, ci numai și numai din amuzament și 
autoironie. 

Ușa livingului se deschise și, cu zâmbetul pe buze, 
Muhammad îl invită pe Jon să intre, în timp ce el continua să 
vorbească în căști. În limba turcă, din câte reuși Jon să 
înţeleagă. Camera în care intrase avea un triplu rol: de living, de 
birou și de depozit. Din când în când încăperea arăta de parcă ar 
fi fost folosită și pe post de saună. In orice caz, înăuntru era 
mereu foarte cald, cel mai probabil pentru ca Muhammad să 
poată sta tot anul în pantaloni scurți și tricou. 

Muhammad era un „cavaler al concursurilor”. Acesta era titlul 
pe care el însuși îl folosea și care, fără îndoială, dădea ocupaţiei 
lui un ton mai romantic decât i-ar fi permis natura sa. In 
momentul în care internetul începuse să se impună la nivel 
general, multe firme realizaseră că o modalitate de-a atrage cât 
mai mulţi vizitatori pe site era să organizezi un concurs sau o 

loterie, unde participanţii puteau câștiga produse, bani, excursii 
și multe altele. Versiunile electronice ale biletelor de loto sau 
jocurilor de noroc deveniseră, de asemenea, atracţii eficiente și, 
întrucât majoritatea acestor concursuri nu aveau nicio restricţie 
privind locul din lume unde se aflau jucătorii, posibilităţile erau 
infinite, jucători noi fiind atrași la fiecare secundă. 

Muhammad trăia, la propriu, din participarea la cât de multe 
concursuri și jocuri de noroc putea, indiferent de tipul câștigului. 
Premiile le vindea altora, în măsura în care el însuși nu avea 
nevoie de ele, de aceea casa lui semăna cu o prăvălie: peste tot 
se aflau cutii de carton pline cu detergenţi, produse pentru 
micul dejun, chipsuri, jucării, dulciuri, vin, răcoritoare, cafea, 
articole de igienă personală sau produse mai mari, ca de 
exemplu o ladă frigorifică Atlas, un aragaz electric Zanussi, o 
bicicletă pentru fitness, un simulator de vâslit și două grătare 
Weber. Așadar, apartamentul lui putea să semene foarte bine cu 
o ascunzătoare de bunuri furate și tocmai din acest motiv era 
acuzat constant că îl folosea chiar în acest scop. 

— Care-i treaba, șefu'? exclamă Muhammad întinzându-i 
mâna lui Jon. În aparenţă terminase cu convorbirea telefonică, 
dar nu puteai fi niciodată sigur, întrucât își dădea jos căștile 
foarte rar. 

Jon îi strânse mâna. 

— Eu sunt gata, spuse Jon făcând un semn cu capul spre 
trupul pe jumătate gol al lui Muhammad. Tu? 

— Ei, eu trebuie doar să stau jos și să arăt nevinovat, 
răspunse Muhammad ridicându-și mâinile în faţă într-un gest de 
apărare. 

— Ar trebui să-ţi pui alt tricou, sugeră Jon. 

Muhammad încuviinţă. 

— Asta și făceam. Până atunci ia loc, durează doar o 
nanosecundă. 

Clientul lui Jon părăsi livingul, iar avocatul apărării privi în jur 
pentru a găsi un loc unde să se așeze. Dădu la o parte o cutie 
plină cu conserve care se afla pe o canapea din piele maro și se 
așeză cu servieta pe genunchi. Într-un capăt al încăperii se afla 
o masă mare, pe care Muhammad o folosea pe post de birou. Pe 
masă tronau trei monitoare plate, aliniate ca și cum ar fi fost 
pietre de mormânt. În spatele mesei se găsea un scaun de birou 

la fel de mare ca unul de dentist și, judecând după numărul de 
manete, cu tot atâtea posibilităţi de setare. 

— Cum merge cu despăgubirea? strigă Muhammad din 
dormitor. 

— Nu putem depune cerere decât după ce câștigăm procesul, 
răspunse Jon. 

Muhammad apăru în cadrul ușii transformat, cu un costum 
negru, cămașă albă și pantofi lustruiţi. Incerca să-și pună o 
cravată gri, luptându-se să execute mișcări cu care nu era 
obișnuit. 

— Dar de data asta poate să fie o sumă bunicică, adăugă Jon 
arătând spre faţa lui Muhammad. 

Acesta renunţă la cravată și o aruncă la întâmplare. 

— Da, vor trebui să se descotorosească de mulţi euro, spuse 
el arătând spre ochiul lui învinețit. Cât câștigă un sac de box pe 
oră? 

Jon ridică din umeri. 

Cu ocazia ultimei descinderi trimiseseră o trupă de şase 
polițiști, care pătrunseseră cu forța în apartamentul lui 
Muhammad, prin ușa de la intrare, fără să știe că aceasta era 
blocată de lăzi cu conserve de tomate, scutece Pampers, roboți 
de bucătărie și vin. Desigur, nu pricepuseră că, din același 
motiv, vizitatorii erau nevoiţi să intre pe ușa din spate, așa că 
interpretaseră balamucul de la intrare ca pe o încercare de a 
baricada ușa și, prin urmare, arestarea fusese mult mai violentă 
decât ar fi fost nevoie. Muhammad se alesese cu două coaste 
rupte și o arcadă spartă când fusese trântit la podea. Situaţia nu 
se îmbunătăţise deloc când opt prieteni de-ai lui Muhammad din 
cartier dăduseră năvală și, conform raportului, se comportaseră 
atât de ameninţător, încât polițiștii fuseseră nevoiţi să ceară 
întăriri. 

A doua zi, un ziar de seară calificase acţiunea drept „o 
încercare reușită de anihilare a traficului turcesc cu obiecte 
furate”. Chiar dacă mai târziu, în aceeași zi, cercetările 
demonstraseră cu totul altceva, niciunul dintre ei nu se aștepta 
la vreo scuză oficială sau la vreo dezminţire în ziarul respectiv. 

Muhammad își îndreptă gulerul de la cămașă și întinse 
braţele. 

— E bine? 

— Frumos, comentă Jon și se ridică. Gata? 

— Stai! strigă Muhammad. Nu pot să te las să pleci fără să-ţi 
fac o ofertă ca pentru prieteni. Se îndreptă spre o stivă de cutii 
și o deschise pe cea de deasupra. Ce zici de câteva cărţi 
superbe? întrebă el scoțând câteva din cutie și punându-i-le lui 
Jon în faţă. Ți le dau la un preţ bun. 

judecând după copertă, erau romane de dragoste de ultima 
speţă, așa că Jon îl refuză zâmbind și clătină din cap. 

— Nu, mulţumesc. Nu prea citesc, spuse el lovindu-și tâmpla 
cu arătătorul. Am luat o supradoză când eram mic. 

— Hmm, mormăi Muhammad dezamăgit, dând drumul cărţilor 
la loc în cutie. Am și niște romane polițiste, însă din câte îmi 
aduc aminte doar câteva din alea cu procese. Te tentează? 
întrebă el aplecându-se înspre Jon, dar avocatul nu se răzgândi. 

— Ce zici de niște Tampax, atunci? îl întrebă Muhammad 
zelos. Pentru femeia ta, adică. Și izbucni într-un hohot de râs 
zgomotos. Am câștigat Tampax pe un an din partea unei reviste 
pentru femei. Premiul întâi era o excursie în Tenerife, adăugă el 
ridicând din umeri. Nu poţi să câştigi potul cel mare de fiecare 
dată, dar cel mai tare o să fie când or să vină să mi le aducă, azi 
după prânz, și s-o fotografieze pe câștigătoarea secretă pentru 
numărul viitor al revistei. Își duse mâinile la ceafă, unduind din 
șolduri. Așa că am să fiu fotomodel, spuse el râzând din nou. 

— Consumul tău anual de Tampax trebuie să fie destul de 
redus, comentă Jon zâmbind. Nu, mulțumesc. Nu am nicio 
femeie în prezent. 

— Nu pricep! exclamă Muhammad clătinând din cap. Cu un 
look de /atin lover ca al tău n-ar trebui să ai probleme la 
capitolul ăsta. 

Jon ridică din umeri. Pielea lui nu era la fel de întunecată ca a 
lui Muhammad, dar avea totuși un ten diferit de majoritatea 
danezilor și, pe deasupra, un păr negru ca pana corbului. Fiind 
doar pe jumătate italian, era ceva mai înalt - un metru optzeci - 
și mai alb decât te-ai fi așteptat și poate că de aceea nu trăise 
niciodată pe propria piele vreo formă de rasism, cel puţin nu din 
partea sexului opus. 

Muhammad pocni din degete, se duse în spatele 
monitoarelor, apucă mouse-ul cu o mână și tastă ceva cu 
cealaltă. 

— Dar pot să-ţi fac rost și de femei, șefu'. Au lansat un 
concurs la un club de noapte din Copenhaga, unde poţi să 
câștigi o noapte cu... cum îi spune... 

— Gata, gata! izbucni Jon. Nu sunt așa de disperat. 

Muhammad ridică din umeri și se lăsă să cadă în scaun, iar 
acesta îl cuprinse imediat ca într-o îmbrăţișare. 

— Numa’ să-mi zici. Eu le-am băgat un bot pe site. 

Muhammad era informatician, dar ca mulţi alţi imigranţi din a 
doua generaţie nu putuse să-și găsească de lucru în domeniu, 
unde altminteri cererea era enormă. În ciuda faptului că era un 
programator foarte competent, fusese nevoit să admită că 
numele de familie însemna mai mult decât calificarea și că, 
pentru a se putea descurca, cea mai bună soluţie era să lucreze 
pe cont propriu. Chiar și pentru Muhammad ar fi fost un 
stereotip penibil să lucreze la o pizzerie, așa că se hotărâse să 
devină un „cavaler al concursurilor”, ceea ce-i oferea libertatea 
necesară, precum și posibilitatea de-a se folosi de competențele 
sale pentru a crea tot felul de boti. Acești boti ai lui Muhammad 
erau mici programe de computer ce puteau fi instruite să 
completeze formularele de înscriere la concursurile pe care le 
găseau pe internet. De îndată ce un bot era instruit cum să 
procedeze, acesta executa fidel procedura și pompa nume și 
adrese din agenda lui Muhammad, sporindu-i în felul acesta 
șansele de câștig. În agendă erau incluși membrii familiei lui, 
prieteni, cunoscuţi, vecini și toţi ceilalți pe care reușise să îi 
convingă, printre care și Jon. Așa că, într-o bună zi, Jon fusese 
sunat de o secretară entuziasmată de la o mare firmă de jucării 
ca să-i spună că a câștigat un cărucior pentru copii decapotabil, 
cu anvelope de teren. 

Cei care se aflau în agenda lui Muhammad primeau, drept 
compensație, unele din produsele pe care el nu le putea vinde 
sau o reducere substanţială la produsele din stoc. 

Muhammad se eliberă din braţele scaunului și arătă spre ușă. 

— Hai să terminăm și cu asta. 

Cei doi părăsiră apartamentul și alergară ușor prin ploaie spre 
mașina lui Jon. 

— Ce s-a întâmplat cu Peugeot-ul tău? îl întrebă Jon în timp ce 
se aflau în Mercedes, în drum spre tribunal. 

— Am reușit să scap de el până la urmă. Din păcate a cam 
trebuit să las din preț. Am scăzut până la o sută de mii, deși în 

realitate făcea două sute de mii. Muhammad ridică din umeri. 
Nu mulţi au curajul să facă afaceri c-un cioroi. 

— Dar totuși, plata cu ora e OK, nu? 

— Da, e în regulă. Pe de altă parte, a trebuit să arunc două 
baxuri de fulgi de porumb, fiindcă expiraseră. Dar, per 
ansamblu, merge. 

— Păi și ce mai mănânci atunci? întrebă Jon zâmbind. 

— Eh, am din belșug. Acum două săptămâni am câștigat 
cincizeci de semipreparate de la Tulip, așa că am terminat-o cu 
fulgii de porumb la cină. 

e 

Așa cum era de așteptat, sala tribunalului era plină. Veniseră 
și câţiva dintre prietenii lui Muhammad, dar erau și mulţi colegi 
de-ai lui Jon și cunoscuţi din timpul facultăţii. Dat fiind stadiul în 
care se afla procesul, așteptau cu toţii pledoaria finală, care 
avea să-și spună cuvântul asupra ultimelor mărturii ce fuseseră 
abordate rutinar și fără prea mult entuziasm de către ambele 
părţi. Până și judecătorii păreau să se foiască nerăbdători în 
scaune. Sentința urma să fie dată de către un complet alcătuit 
din cinci judecători, metodă pe care Jon nu prea o avea la suflet. 
Se simţea mai în largul său în fața unui juriu complet, care să nu 
aibă idei preconcepute, din cauza  precedentelor sau 
prejudecăţilor legate de persoana lui Jon. 

Procurorul, un bărbat subțirel și chel, cu o voce tărăgănată, 
tinu un discurs introductiv destul de decent, dar nimeni nu se 
îndoia de rezultatul procesului. Dovezi decisive nu existau, iar 
speculaţiile și suspiciunile cu privire la activitatea de tăinuitor a 
lui Muhammad erau, în cel mai bun caz, îndoielnice. 

In sală se lăsă o liniște totală când Jon fu solicitat să-și 
înceapă pledoaria. Se ridică încet de la locul său și păși în fata 
judecătorilor. Mulţi dintre colegii săi își improvizau pledoaria 
finală, dar Jon nu se mulțumea cu atât. Avea discursul scris, 
cuvânt cu cuvânt, pe hârtiile pe care le ţinea în mână și foarte 
rar i se întâmpla să se abată de la manuscris. 

Jon începu să citească, dar pentru cei prezenţi nu suna deloc 
ca și cum ar fi citit cu voce tare un text scris, ba cei mai mulți 
nici măcar nu realizau că își consulta tot timpul notițele. Iluzia 
aceasta era rezultatul îmbinării mai multor tehnici pe care Jon le 
perfecționase în timp. De exemplu, textul era împărțit în așa fel 
încât să poată folosi pauzele naturale pentru a da pagina, iar 

paragrafele erau structurate astfel încât să-i fie ușor să le 
regăsească în pagină când își ridica privirea de la text. 
Inventase, de asemenea, și metode de a citi cu coada ochiului 
fără a fi remarcat, fie aruncând priviri discrete, fie camuflându- 
se prin gesturi, ca un iluzionist. 

Scopul unei asemenea pregătiri meticuloase și a consultării 
constante a textului era ca, în timpul pledoariei, Jon să se poată 
concentra asupra prezentării în sine. Deși conţinutul era bătut în 
cuie, avea libertatea de a accentua anumite porțiuni din text în 
funcție de audienţă, de a scoate în evidență anumite paragrafe, 
de a le estompa pe altele, de a întări anumite puncte de vedere, 
atenuându-le pe altele. 

Singura dată când încercase să-i explice unui coleg această 
tehnică, o asemuise cu munca unui dirijor. Cu diferența că 
singurul instrument era el însuși. Însă reușea să moduleze 
efectele mai tare sau mai încet, după nevoie și circumstanţe, cu 
aceeași precizie cu care un dirijor putea modifica experienţa 
unei piese muzicale. Colegii îl priviseră ca pe un excentric, așa 
că de atunci Jon nu mai încercase să le explice sau să 
popularizeze metoda succesului său, chiar dacă aceasta nu îl 
dezamăgise nici măcar o dată. 

Metoda nu dădu greș nici de această dată. Nu după mult timp 
atenția tuturor era îndreptată către el, iar atmosfera din sală 
putea fi deslușită în expresiile de satisfacţie de pe chipul 
prietenilor lui Muhammad și în micile semne de încuviinţare din 
partea colegilor lui Jon. Chiar dacă stătea cu spatele la ei, Jon 
părea să simtă sprijinul acestora, ca și cum ar fi jucat un meci 
pe teren propriu. Judecătorii se aplecară înainte pe scaunele lor. 
Atitudinea lor plictisită dispăruse, iar privirile lor urmăreau cu 
atenţie reprezentaţia oferită de Jon. Procurorul însă se cufunda 
tot mai adânc în scaun, făcându-și nesigur de lucru cu hârtiile 
din faţa lui. Pe chipul său se citea înfrângerea, așa că Jon se 
încumetă să prezinte pe un ton ironic felul în care poliţia 
investigase cazul, ceea ce stârni un val de amuzament în 
instanţă. 

Brusc, totul se sfârși. Jon citi ultima propoziţie din hârtiile sale 
și așteptă o clipă neclintit, înainte de a-și împături foile și de a 
se întoarce la locul lui, însoţit de ovaţiile spontane ale celor din 
sală și de cererile judecătorilor de a se face liniște. 

Clientul îl bătu pe umăr. 

— Curat Perry Mason! șopti Muhammad cu un zâmbet. 

Jon îi făcu cu ochiul, dar păstră o expresie neutră. 

Judecătorii se retraseră pentru a delibera, în timp ce restul 
publicului se împrăștia, încet și fără tragere de inimă, ca o clasă 
de elevi la sfârșitul unei excursii. Procurorul se apropie 
șovăielnic de adversarul său și îi strânse mâna lui Jon cu un 
semn de încuviinţare. Pe când Muhammad se alătura prietenilor 
săi, care îl primiră în urale, Jon își adună hârtiile în două teancuri 
ordonate. 

— Felicitări, Campelli! spuse o voce răgușită în spatele lui și în 
același timp simţi o bătaie pe umăr. 

Se întoarse și se trezi nas în nas cu Frank Halbech, unul din 
cei trei patroni ai firmei. 

Din câte reuși Jon să-și dea seama, acesta era îmbrăcat, ca și 
el, într-un costum negru, marca Valentino, dar manichiura trăda 
faptul că bărbatul din faţa lui nu era obișnuit cu munca și că 
avea angajaţi pentru asta. Devenise partener în firmă cu cinci 
ani în urmă, la vârsta de patruzeci și cinci de ani și, judecând 
după înfățișarea lui, își petrecea acum timpul prin saloanele de 
coafură, solarii și săli de fitness. 

— Caz limpede ca apa, dar procedură impecabilă! spuse 
Halbech întinzându-i mâna. Jon i-o strânse. Halbech se aplecă 
spre el, fără a-i da drumul la mână. Steiner se șubrezește pe zi 
ce trece, îi șopti el făcând un semn cu capul în direcţia 
procurorului. 

Jon încuviinţă din cap. 

— Cazul ăsta nici n-ar fi trebuit să ajungă în instanţă, șopti el 
la rândul lui. 

Halbech se îndreptă de spate, dădu drumul mâinii lui Jon și 
făcu un mic pas înapoi, ca pentru a-l vedea mai bine. Ochii de 
un albastru cenușiu îl scrutară minuţios pe Jon, în timp ce un 
zâmbet firav îi încolţea pe buze. 

— Ce zici de o provocare reală, Campelli? Un caz unde să poţi 
arăta cu adevărat de ce ești în stare? 

— Bineînţeles! răspunse Jon fără nicio ezitare. 

Halbech dădu din cap mulţumit. 

— Așa ziceam și eu. Pari să fii un bărbat care știe să accepte o 
provocare, care știe să tragă la nevoie. Cu pumnul strâns în 
formă de pistol, ţinti apoi în direcţia lui Jon. Dosarul Remer. E al 

tău. Și un zâmbet i se lăţi pe toată faţă. Treci mâine pe la mine 
să discutăm. 

Înainte ca Jon să apuce să reacționeze, Halbech se întorsese 
deja cu spatele, îndreptându-se cu pași hotărâți spre ieșire. Jon îl 
urmări cu o privire siderată, până când un bărbat scund, dar 
solid, îmbrăcat într-un costum gri deschis se așeză în faţa lui, 
blocându-i vederea. 

— Uau! Era cumva Halbech? întrebă bărbatul întorcându-și 
capul când spre Jon, când spre Halbech, în timp ce acesta se 
îndepărta tot mai mult. 

Bărbatul cel scund era Anders Hellstram, coleg cu Jon, 
specializat în procese auto și cu o înclinaţie pentru puburile 
irlandeze și berea Guinness. 

— Nimeni altul, răspunse Jon absent. 

— Incredibil! Nu-mi aduc aminte când l-am văzut ultima oară 
într-o sală de tribunal, spuse Hellstrøm impresionat. Ce naiba 
voia? 

— De fapt, nu știu sigur, răspunse Jon gânditor. Dar mi-a dat 
cazul Remer. 

Hellstram îl privi neîncrezător. 

— Remer?  Fluieră ușor, aruncându-i lui Jon o privire 
compătimitoare. Ori vrea să-ţi ridice statuie, ori vrea să te 
îngroape. 

— Mulţumesc pentru sprijin! spuse Jon sec și zâmbi ironic. 

— Stai să vezi când or să afle ceilalți, adăugă Hellstrøm 
frecându-și palmele și privind cercetător împrejur. Dar ai băgat 
o pledoarie de nota zece, Jon, mai adăugă el înainte de-a se 
întoarce cu spatele și de-a o porni spre cel mai îndepărtat colț al 
sălii, unde se adunase un grup de colegi. 

Jon avea nevoie de aer curat. Deși pledoaria se terminase, se 
simțea de parcă ochii tuturor erau aţintiţi asupra lui, așa că își 
croi drum spre ieșire, însoţit de urări și bătăi pe umăr. O clipă 
mai târziu era afară, pe treptele tribunalului. Ploaia se oprise și 
mici petice de cer albastru se iviseră printre norii de un cenușiu 
deschis. Își vâri mâinile în buzunare și respiră adânc. 

Cazul Remer era unul de evaziune fiscală prin sustragere de 
capital la cel mai înalt nivel. Personajul principal, Otto Remer, 
era acuzat de falimentarea a 150 de companii în decursul 
câtorva ani. Nu exista nicio îndoială că faptele lui erau 
controversate din punct vedere moral, dar nu era tocmai clar 

dacă erau și ilegale. Procesul începuse deja de trei ani, iar 
printre angajaţi circula gluma că, din pricina cantităţii de 
informaţii și a complexităţii, cazul căpătase o conștiință și o 
viaţă proprie. 

Documentele cazului erau păstrate într-o arhivă separată, iar 
avocaţii de serviciu în cazul Remer primiseră un birou special, 
unde puteau lucra fără să fie deranjaţi. Era un caz de genul 
„Succes sau eșec” și, până la ora actuală, toți avocaţii care-și 
încercaseră puterile fuseseră înfrânți. Pe de altă parte, un 
succes în cazul cu pricina ar fi atras cu siguranță după sine și o 
ofertă de parteneriat în firmă. Cel puţin așa se zvonea printre 
avocați. 

Cantitatea de hârţțogărie și complexitatea dosarului nu erau 
singurele dificultăţi. Din câte se spunea, omul în sine, Otto 
Remer, era și el o provocare. Mai mulţi colegi renunțaseră cu 
totul să mai colaboreze cu el, întrucât acesta nu se sinchisea 
nici de avocați, nici să prezinte documentaţia tranzacţiilor 
efectuate. În ciuda gravităţii cazului, se comporta cu o totală 
lipsă de discernământ și nu se dădea înapoi de la excursii la schi 
sau călătorii de afaceri, nici măcar în fazele cele mai delicate ale 
procesului. 

Aerul mai era încă umed și rece după ploaie și un fior de frig îl 
făcu pe Jon să tremure în sacoul lui subțire. Doi bărbaţi în 
cămăși cu mâneci scurte ieșiseră să fumeze. Își aprinseseră 
țigările și trăgeau cu lăcomie din ele, în timp ce tropăiau pe loc, 
încercând să se încălzească. 

Un telefon sună și, din reflex, Jon își duse mâna la buzunar. 
Nu era telefonul lui, dar remarcă trei apeluri ratate în cursul 
după-amiezii, toate de la același număr. Fără a se uita la ecran, 
tastă combinaţia care îi dădea acces la căsuţa de mesagerie 
vocală. 

Ascultă cu o mirare crescândă mesajul care fusese înregistrat. 
Era de la un poliţist criminalist, Olsen, care pe un ton formal îi 
spunea că sunase în legătură cu tatăl lui, Luca Campaelli. Jon 
încruntă din sprâncene. Era destul de obișnuit să primească 
telefoane de la poliţie, dar nu reușea să priceapă ce legătură 
putea să aibă cu tatăl lui. 

Inainte să apuce să sune înapoi, un grefier se ivi în ușă și îl 
chemă înăuntru. Judecătorii terminaseră de deliberat. 

Judecătorii anunţară în faţa unei săli care acum se golise pe 
jumătate ceea ce știau deja cu toţii, că nu exista un caz 
întemeiat împotriva lui Muhammad și că, prin urmare, toate 
acuzaţiile fuseseră retrase. Prietenii lui Muhammad, care mai 
erau încă de faţă, izbucniră în urale, iar Muhammad apucă mâna 
lui Jon și o scutură cu putere. 

— Bună treabă, Lawman! spuse el satisfăcut. 

Jon îi zâmbi și făcu un semn cu capul către publicul euforic. 

— Vrei să te duc înapoi cu mașina sau ieși la chef cu fan 
clubul? 

— Dacă tot ai de gând să pleci cu mașina, vin cu tine, îi 
raspunse clientul. Unii mai trebuie să și muncească. 

Jon începu să-și strângă hârtiile. Mai mulţi colegi și cunoscuți 
se adunaseră să-l felicite pentru rezultat și Jon se văzu nevoit să 
refuze politicos mai multe invitaţii la prânz. În mod normal, el 
era cel care îi invita pe ceilalţi la cină după o victorie, dar de 
data aceasta nu mai simţea același surplus de energie ca de 
obicei. Întâlnirea cu patronul firmei fusese un pic cam prea 
bizară ca să se mai poată concentra să sărbătorească. 

Poate că Muhammad simţise în ce stare se afla, căci încercă 
să intre în vorbă cu el în mașină. 

— Hei, am marcat! zise el dându-i un ghiont în umăr. 

— Da, scuză-mă, spuse Jon și zâmbi. Cred că sunt obosit. 

Muhammad se mulţumi cu răspunsul lui Jon și începu să 
vorbească despre despăgubiri - câţi bani să pretindă pentru 
stricăciunile aduse ușii apartamentului, compensația pentru 
arcada spartă și dacă să pretindă vreo sumă pentru daunele 
morale aduse reputației lui în cartier. 

Jon răspunse cu fraze scurte și viră spre Narrebro. Aproape 
ajunseseră când telefonul sună din nou, iar Jon deschise 
dispozitivul hands-free și răspunse. La celălalt capăt al firului 
polițistul criminalist Olsen se prezentă, apoi îi explică de ce îl 
sunase. Jon ascultă vocea monotonă a bărbatului și raspunse 
scurt, mai mult pentru a confirma că se afla încă la telefon. 

După ce convorbirea se încheie, își dădu jos căștile și un oftat 
i se desprinse de pe buze. 

— Încă un fan? întrebă Muhammad aplecându-se spre șofer. 

Jon clătină din cap. 

— Nu chiar. A murit tata. 

3. 


Luca avea să fie înmormântat la cimitirul Assistens, în mijlocul 
marilor scriitori danezi, după cum și viața și-o dusese în mijlocul 
operelor lor. 

Jon sosi în ultimul moment și fu întâmpinat de un Iversen 
nervos, care stătea și-l aștepta pe pietrișul din fața capelei. Jon îl 
recunoscu îndată pe bătrânul ajutor al tatălui său. Vorbiseră la 
telefon cu câteva zile în urmă. Iversen fusese cel care îl găsise 
pe Luca mort de infarct în anticariat, în dimineaţa aceea, și tot 
el aranjase toate detaliile practice legate de înmormântare. 
Iversen fusese dintotdeauna cel care rezolvase problemele 
practice, asumându-și săritor orice sarcină. 

Când era mic și venea în vizită la anticariat, Jon reușea mereu 
să-l păcălească pe Iversen să-i citească povești când Luca nu 
avea timp ori era plecat cu treburi. Părul lui Iversen albise destul 
de mult în ultimii cincisprezece ani, obrajii i se împliniseră, iar 
lentilele ochelarilor se îngroșaseră, dar același zâmbet călduros 
îl întâmpină pe Jon când se îndreptă către el, cu servieta la 
subsuoară și cu pași grăbiţi. 

— Mă bucur că ai venit, Jon, spuse el și îi strânse mâna cu 
căldură. 

— Salut, Iversen. A trecut ceva vreme de când nu ne-am mai 
văzut, răspunse Jon. 

Iversen încuviinţă din cap. 

— Da, dar știu că ai crescut ceva, băiete, spuse el râzând. 
Ultima oară când ne-am întâlnit nu erai mai înalt decât cele 
patru volume ale enciclopediei Gyldendal. Dădu drumul mâinii 
lui Jon și-și așeză palma pe umărul acestuia, ca pentru a-i 
demonstra cât de mult crescuse. Dar trebuie să înceapă slujba, 
spuse el scuzându-se cu un zâmbet. O să discutăm după aceea. 
Ochii lui căpătară o expresie gravă. E important să discutăm. 

— Desigur, răspunse Jon și se lăsă condus în capelă. 

Spre surprinderea sa, încăperea era aproape plină. Băncile 
erau ocupate de persoane de toate vârstele, de la mame cu 
bebeluşi scâncind, la bătrâni atât de uscăţivi încât ceremonia ar 
fi putut fi pentru ei. Din câte știa Jon, singurul contact al lui Luca 

cu lumea, în afara anticariatului, era o asociaţie de prieteni 
italieni, dar cei de faţă alcătuiau un amestec pestriț de oameni 
care, cel puţin la prima vedere, nu păreau să aibă vreo obârșie 
italiană. 

Privirile tuturor și un murmur crescând îi însoțiră pe cei doi 
bărbaţi pe când înaintau pe culoarul din centru, spre cele două 
locuri libere din primul rând. Pe podea, în fața altarului, se afla 
un coșciug alb de lac, înconjurat de coroane și buchete de flori 
care se înșiruiau mai departe de-a lungul culoarului, într-un 
șuvoi de culori. Coroana cumpărată de secretara lui Jon se afla 
pe capacul coșciugului. Pe panglică nu era scris decât „Jon”. 

După ce se așezară, Jon se aplecă spre urechea lui Iversen. 

— Cine sunt toţi oamenii ăştia? 

Iversen ezită un moment înainte de-a răspunde. 

— Prieteni ai anticariatului Libri di Luca, șopti el. 

Jon făcu ochii mari. 

— Pare a fi o afacere tare bună, remarcă el în șoaptă și privi 
de jur împrejur prin încăpere. 

Estimă că erau vreo sută de persoane de față. 

Işi amintea de când era mic de clienţii fideli care vizitau 
anticariatul, dar să fi fost atât de mulţi și să se fi simţit atât de 
loiali încât să vină la înmormântare, asta îl luase prin 
surprindere. Clienţii pe care și-i amintea cel mai clar erau niște 
ființe ciudate, excentrici mizeri care își dădeau ultimii bani pe 
cărţi și cataloage în loc să-și cumpere haine și mâncare. Erau în 
stare să se învârtă prin anticariat ore în șir, fără să cumpere 
nimic, și de multe ori se întorceau și a doua sau a treia zi ca să 
scormonească prin aceleași rafturi, de parcă ar fi verificat dacă 
fructele erau coapte și gata de cules. 

Un preot intră în capelă și se îndreptă spre pupitrul aflat de 
cealaltă parte a coșciugului, părând că levitează în roba sa 
brodată. Ultimele șoapte răzlețe din încăpere se stinseră și 
începu slujba. Preotul legănă cădelnița spre cei de faţă și un 
miros discret de tămâie se răspândi în capelă. Apoi vocea 
liniștită a preotului umplu încăperea cu vorbe despre sălașuri 
spirituale, despre apartenenţă, despre dăruirea de trăiri și 
despre valorile fundamentale ale vieţii, cum ar fi arta și 
literatura. 

— Luca era străjerul acestor valori, intonă preotul, un bărbat 
darnic în căldură sufletească, cunoștințe și ospitalitate. 

Jon își ţinea privirea aţintită înainte. Simţea în spatele lui 
încuviinţările compătimitoare ale celor de faţă și auzea hohotele 
de plâns abia înăbușite și lacrimile care se prelingeau pe obraji, 
dar ochii lui rămâneau uscați. Își aminti de o altă înmormântare, 
unde totul se petrecuse complet diferit; o înmormântare unde 
el, copil de zece ani fiind, trebuise să fie scos afară din biserică 
și o mătușă îndepărtată fusese nevoită să îl liniștească în gerul 
mușcător al iernii. Atunci mama lui era cea care fusese 
înmormântată. O moarte timpurie, după părerea tuturor, dar 
abia un an mai târziu avea să afle și de ce murise. Nu un „de 
ce” existenţial, ci adevărul crud, motivul necosmetizat: 
Marianne, mama lui Jon și soţia daneză a lui Luca, se sinucisese 
aruncându-se pe fereastră de la etajul cinci. Nu putea să-și dea 
seama dacă frigul crâncen de afară, din faţa bisericii, sau 
disperarea fusese cea care îi curmase atunci plânsul într-un 
hohot sfâșietor, dar senzaţia aceea sufocantă i se întipărise bine 
în minte și de atunci nu mai fusese la nicio înmormântare. 

La invitaţia preotului, cei de față începură să cânte câteva 
imnuri, înainte să i se dea cuvântul lui Iversen. Ajutorul 
credincios și prietenul lui Luca scoase un teanc de cărți de sub 
scaunul pe care stătea și se ridică în picioare. Inaintă printre 
coroanele de flori și se opri în spatele pupitrului. Dădu drumul 
teancului de cărți pe pupitru și acestea căzură cu o bufnitură 
răsunătoare. Ceea ce provocă hohote de râs răzlețe și 
atmosfera se mai însenină după psalmii bombastici. 

Discursul lui Iversen era un rămas-bun pe un ton destins de la 
omul alături de care își petrecuse ultimii patruzeci de ani din 
viaţă, presărat cu anecdote din timpul prieteniei lor și pasaje din 
operele pe care le adusese cu el. La fel de grijuliu ca pe vremuri, 
când îi citea povești lui Jon, Iversen își captivă audiența cu o 
lectură foarte animată din Divina comedie, una din operele 
preferate ale lui Luca, și continuă cu fragmente din marii clasici, 
pe care toţi cei din încăpere păreau să îi știe pe de rost. Jon 
citise și el operele, dar cu toate acestea se simţi mișcat de 
interpretarea lui Iversen și imagini evocatoare se perindară pe 
șevaletul lui mental, la fel ca pe vremea când, șezând pe 
genunchii lui, pe fotoliul de piele din Libri di Luca, asculta 
povești cu cowboy, cavaleri și astronauți. Când închise ochii, 
aproape că simţi mirosul prafului din anticariat și liniștea care, 
în mijlocul rafturilor cu cărţi, avea un sunet unic. 

Câteva aplauze răsunară spontan când Iversen își încheie 
discursul, dar apoi cei de faţă își aduseră aminte unde se aflau 
și tăcură. Preotul reveni în spatele pupitrului și insistă să se 
cânte un ultim imn înainte ca cei prezenţi să-și ia rămas-bun. 
Jon urmări textul în cartea de imnuri, dar nu cântă, spre 
deosebire de Iversen, care fredona nestingherit lângă el. Pentru 
un moment se întrebă dacă nu cumva era cazul să-și facă 
mustrări de conștiință pentru că nu se implica mai mult, dar se 
lepădă mental de acest gând și își ridică privirea spre tavan. 
Probabil că mai mulţi dintre cei aflaţi acolo gândeau - și poate 
chiar o arătau fățiș - că era un ins arogant, dar asta era treaba 
lor. Ce știau ei! Pentru el nu conta decât să termine cât mai 
repede și să iasă din nou la aer curat. 

După ce imnul luă sfârșit, Jon se numără printre primii care se 
ridicară în picioare. 

Afară, cei prezenţi se împărţiră în grupuleţe, iar Jon se ţinu 
aproape de Iversen, acesta fiind singurul pe care îl cunoștea. 
Curând aveau să li se alăture și alţii, care îl lăudară pe Iversen 
pentru discursul său și își exprimară condoleanţele față de Jon. 
Părea că toţi îl cunoșteau, dar în același timp putea să simtă o 
urmă de uimire la cei pe care îi saluta, de parcă aceștia nu s-ar 
fi așteptat ca el să fie prezent la înmormântare. 

— Semănaţi ca două picături de apă, îi spuse franc un bărbat 
între două vârste, aflat într-un scaun cu rotile. Se prezentă ca 
fiind William Kortmann și Jon remarcă imediat că scaunul lui cu 
rotile era complet negru, chiar și roţile erau de culoare neagră. 
Ciudat că n-a pomenit nimic, continuă Kortmann, dar tăcu brusc 
când remarcă expresia de surpriză de pe faţa lui Jon. In fine, ar 
cam trebui să o luăm din loc, îi spuse el unui bărbat îmbrăcat în 
negru care stătea singur, câțiva metri mai încolo. 

Ca prin telepatie, bărbatul se întoarse în același moment și se 
apropie de ei. 

— Pe curând! zise bărbatul din scaunul cu rotile. Mă bucur să 
colaborez din nou cu un Campelli. 

Înainte ca Jon să apuce să răspundă, scaunul lui Kortmann 
fusese deja întors, iar acesta era condus din fața capelei de 
către ajutorul său. 

— Ce-a vrut să spună cu asta? îl întrebă Jon pe Iversen. 

Acesta făcu o grimasă. 

— Hmm, Kortmann face parte din Grupul de Lectură, 
raspunse el șovăind. 

— Dar colaborarea despre care vorbea? insistă Jon. 

— Vino, hai să facem câţiva pași împreună, sugeră Iversen și 
îl trase deoparte. 

Părăsiră aleea cu pietriș și intrară în cimitir. Soarele tomnatic 
atârna la orizont, trimițând raze ca niște lame de cuţit printre 
crengile copacilor ce închipuiau forme contorsionate pe cărarea 
din faţa lor. Rămaseră tăcuţi o vreme. În partea veche a 
cimitirului, acolo unde tufele erau atât de dese încât, chiar dacă 
frunzele începuseră să cadă, privirea nu putea răzbate dincolo 
de ele, era liniște. 

— Tatălui tău îi plăcea să se plimbe pe-aici, spuse Iversen și 
trase adânc aer în piept. 

Jon încuviinţă din cap. 

— Știu. O dată l-am urmărit într-una din plimbările lui. Să fi 
avut vreo nouă ani, era oricum înainte de... Jon tăcu și se aplecă 
să culeagă o ghindă de pe jos. O răsuci între degete, apoi 
continuă. Mă prefăceam că eram spion. M-am furișat după el, l- 
am urmărit imaginându-mi că o să se întâlnească cu alți spioni, 
cărora le transmitea informaţii secrete. Își drese glasul și aruncă 
ghinda departe. Cred că am fost oarecum dezamăgit. N-a făcut 
nimic altceva decât să se plimbe printre morminte. Din când în 
când se oprea, se așeza și citea dintr-o carte pe care o avea el, 
ca și cum le-ar fi citit morţilor cu voce tare. 

— Așa era el, spuse Iversen cu un zâmbet ușor. Mereu în 
căutare de public. 

— N-am nici cea mai vagă idee, răspunse Jon sec. 

Ajunseră la zidul dinspre Narrebrogade, unde iedera crescuse 
din abundență, acoperind mormintele din preajma zidului ca o 
zăpadă verde. 

— Cred că ţi-e clar că ești moștenitorului anticariatului, așa-i? 
întrebă Iversen cu ochii aţintiţi la poteca din faţa lui. 

Jon se opri și își întoarse privirea către Iversen. Acesta mai 
apucă să facă câţiva pași, după care se opri și el și se întoarse. 

— Nu există niciun testament și, cum ești sigura rudă, ești 
singurul moștenitor, spuse Iversen privindu-l pe Jon în ochi. În 
ochii bătrânului nu era nicio urmă de supărare sau invidie, ci 
mai degrabă o expresie de îngrijorare și neliniște. 

— Nici prin gând nu mi-ar fi trecut! exclamă Jon. Asta încerca 
să spună Kortmann cu acel pe curâna? 

Iversen încuviinţă din cap. 

— Ceva de genul ăsta, da. 

Jon își feri privirea de a bătrânului și o porniră mai departe. 

— Eu eram convins că Luca o să-ți lase ție totul, spuse el 
surprins. 

Iversen ridică din umeri. 

— Poate că tatăl tău spera că ai să găsești o cale de 
întoarcere, sugeră el. 

— Eu să găsesc o cale de întoarcere? exclamă Jon. Din câte 
îmi aduc aminte, ultima oară când am vorbit el a fost cel care nu 
a vrut să mai aibă de-a face cu mine. 

— Cred că... nu, sunt convins, că a avut un motiv întemeiat. 

Ajunseseră la capătul zidului, așa că ieșiră pe poarta dinspre 
Jagtvej, unde o luară la dreapta spre Runddelen. Zgomotul 
traficului aducea un contrast bine-venit cu liniștea din cimitir. 

— Nu vreau să am nimic de-a face cu asta, spuse Jon hotărât, 
în timp ce o coteau pe Nørrebrogade, înapoi spre capelă. N-o să 
fie o problemă, am relaţii bune cu avocaţi care pot să aranjeze 
totul. Tu ai fost dintotdeauna persoana cea mai potrivită pentru 
a prelua anticariatul. 

Iversen își drese vocea ca să poată acoperi zgomotul 
traficului. 

— Este foarte amabil din partea ta, Jon. Dar nu pot accepta 
așa ceva. 

— Bineînţeles că poţi! exclamă Jon. Luca ne datorează asta, și 
mie, și ţie. 

— Poate că da, recunoscu Iversen. Dar anticariatul nu este 
totul. Moștenirea lăsată de tatăl tău este mai mult decât o 
prăvălie plină cu cărţi vechi. 

— Datorii? 

Iversen clătină energic din cap. 

— Nu, nu, nimic de genul acesta, te asigur. 

— Hai, Iversen. Nu mă face să mă joc de-a ghicitul la 
mormântul omului, spuse el fără să-și poată ascunde iritarea. 

Acesta se opri și puse o mână pe umărul lui Jon. 

— Îmi pare rău, Jon. Dar acum nu-ți pot spune mai multe. Nu 
este numai decizia mea, crede-mă! 

Jon îl cercetă cu atenţie pe bărbatul din faţa lui. În spatele 
ochelarilor, expresia ochilor lui albaștri era în același timp gravă 
și compătimitoare. Ridică din umeri. 

— E în regulă, Iversen. Oricare o fi treaba asta în care v-aţi 
băgat, poate să mai aștepte până la momentul potrivit. La urma 
urmei, e o dovadă de lipsă de maniere să discuţi despre 
moștenire la o înmormântare, nu? 

Bătrânul dădu din cap ușurat și-l bătu prietenește pe umăr. 

— Bineînţeles, ai dreptate. Voiam numai să mă asigur că ţi-e 
clar că o să fie și o continuare. Hai să ne întâlnim la anticariat 
într-una din zilele astea și să clarificăm totul. 

Ajunseseră la intersecţia dintre Nørrebrogade și Kapelvej, iar 
Iversen dădu să o ia înapoi spre capelă. Jon se opri și arătă spre 
un bar aflat de cealaltă parte a străzii. 

— Mă duc să beau ceva. Vii cu mine? întrebă el. Doar așa e 
obiceiul la o înmormântare. 

— Nu, mulţumesc, spuse Iversen. Avem o mică întrunire la 
anticariat. Ești bine-venit și tu, bineînţeles. 

Jon clătină din cap. 

— Mai bine nu, mulţumesc. La revedere, Iversen. 

Își dădură mâna, după care Jon traversă strada și intră în 
crâșma La Paharul Curat. 

Ceasul nu era mai mult de două după-amiaza, dar aerul era 
deja îngroșat de fum, iar clienţii fideli se înfiinţaseră de ceva 
vreme. Trupurile lor fuzionau cu scaunele din bar într-un fel de 
simbioză voluntară. Îi aruncară o privire rapidă, stabilind fățiș că 
nu prezenta niciun interes, și se întoarseră la berile lor. 

Jon comandă o bere la halbă și se așeză la o masă solidă de 
lemn, cu urme încă neuscate de bere, luminată de o lampă 
chioară de cupru ce atârna de undeva de sus, de deasupra 
norilor de fum. La o masă aflată vizavi de el stătea un bărbat 
costeliv, cu faţa palidă, nasul încovoiat și părul zbârlit. Haina pe 
care o purta era peticită la coate, iar cămașa de dedesubt era 
șifonată și murdară. Pe masă, în fața lui, se afla o sticlă de 
porter. 

Jon îl salută scurt din cap, apoi scoase imediat din servietă 
dosarul Remer, pentru a evita orice contact ulterior. Sorbi din 
bere, studiind în același timp spirala anonimă a dosarului. 
Trecuseră trei zile de când fusese în biroul lui Frank Halbech, 


1 Varietate de bere neagră (n.r.). 

unde cazul Remer îi fusese predat oficial. Halbech probabil că 
știa ce reputație avea cazul cu pricina, dar nu lăsase să se 
întrevadă nimic și i-l predase de parcă ar fi fost vorba de un furt 
de biciclete sau de o ceartă între vecini. Predarea în sine 
constase în faptul că Halbech îi pusese pe masă o legătură de 
chei. Acestea se aflau pe un breloc cu un ștrumf - Ștrumful cel 
Mintos, mai precis - și îi dădeau acces la biroul special alocat 
cazului, precum și la arhivele din fișetele de acolo. Trebuia să-și 
facă singur rezumatul cazului. Altminteri, Halbech părea a fi 
interesat mai degrabă să afle ce profesori avusese Jon în 
facultate și dacă moartea tatălui său avea să-i afecteze munca. 
Jon îl asigură că moartea lui Luca nu avea să-i influenţeze cu 
nimic prestaţia. 

Deschise dosarul din faţa lui și își aruncă ochii peste primele 
pagini. Erau încercările predecesorilor săi de a rezuma cazul, dar 
Jon știa că nu avea să scape de săpat în miile de pagini de 
documente străjuite de Ștrumful cel Mintos. 

Câteva clipe mai târziu, după ce se apucase să parcurgă 
referatele audierilor și ședințelor din instanţă, bărbatul cu sticla 
de porter începu să se fâțâie pe scaun bolborosind și dând 
semne de nemulţumire. Jon ridică ochii și privirile li se întâlniră. 
Cu siguranţă că nu era prima sticlă de porter cu care se cinstise: 
ochii îi erau injectați și tulburi. 

Jon își feri privirea, sorbi o gură de bere și își reluă lectura. 

— la spune, unde te crezi, la bibliotecă? 

Surprins, îl privi din nou pe bărbatul cu sticla de porter, care 
își aţintise arătătorul noduros spre el, arătând clar că Jon era cel 
cu care vorbise. 

— Te-am întrebat dacă te crezi la bibliotecă? 

— Nu, bineînţeles că nu, răspunse Jon zăpăcit. Dar nu cred că 
deranjează pe nimeni atâta vreme cât nu citesc cu voce tare, 
zâmbi Jon prietenos. 

— Ba chiar asta faci! strigă bărbatul împungând tăblia mesei 
cu degetul arătător. Cititul poate fi foarte deranjant! Chiar 
periculos. Dădu să bea din bere, dar se răzgândi undeva la 
mijlocul gestului. Și nu numai pentru cei care citesc, ci și pentru 
toți cei din jurul lor... cu cititul pasiv nu e de glumit! 

Bărbatul cu porterul bău în sfârșit din bere și, nefiind în stare 
să găsească niciun răspuns potrivit, Jon făcu și el același lucru. 

— Închipuie-ţi că toţi cei din jurul tău ar sta și ar citi 
nestingheriţi, continuă bărbatul izbind cu sticla în masă. Toate 
cuvintele și propoziţiile ar zbura în vârtejuri prin aer, ca fulgii de 
zăpadă într-un viscol. Bărbatul ridică mâinile și începu să le 
agite într-o serie de mișcări circulare. S-ar amesteca unele cu 
altele, s-ar împreuna în propoziţii neinteligibile, s-ar despărți ca 
să se unească iarăși în cuvinte cu totul noi și paragrafe noi, care 
te-ar îmbolnăvi de cap în încercarea de a le găsi semnificaţia și 
înțelesul acolo unde nu există niciun fel de înţeles. 

— Nu mi s-a întâmplat niciodată, răspunse Jon precaut. 

— Ha! exclamă bărbatul sec. Asta pentru că nu asculți sau nu 
știi să asculţi cum trebuie. Dar de îndată ce înveţi cum să 
asculţi, ești pierdut. Nu-ţi rămâne decât să trăieşti pentru tot 
restul vieţii cu vocea cărților în cap. Vrând-nevrând! N-ai de 
ales! Cele mai frumoase poeme, romane de groază sau orice 
mizerie de carte lângă care ai să stai, cu toate or să-și croiască 
drum cu forţa și or să otrăvească aerul din jurul tău. 

Bărbatul pufni zgomotos, după care sorbi din porter. 

Jon arătă spre dosarul din faţa sa. 

— Vrei să spui că treaba asta îţi vorbește chiar acum? 

Bărbatul râse sarcastic. 

— Textele fără cititori nu-mi spun nimic. E nevoie de un 
cititor, dar apoi bineînţeles că-mi vorbesc. Da, îmi cântă, 
șoptesc și chiar urlă. Se aplecă peste masă cu o mișcare 
violentă, care ameninţă să-i răstoarne berea. Imaginează-ţi o 
sală de lectură, spuse și făcu o pauză pentru a da voie imaginii 
să se închege. Ce cor de vuiete poate să răsune din ea! 
Groaznic, ce mai! Se lăsă să cadă la loc pe scaun și se uită la Jon 
cu ochii lui injectaţi. 

— Dar aici nu auzi niciun fel de voce? întrebă Jon. 

Bărbatul cu porterul îi ignoră sarcasmul și continuă 
deschizând larg braţele: 

— Ăsta e sanctuarul meu. Nu își fac prea mulţi cititori veacul 
pe aici, mă înţelegi. Ridică berea, îndreptând gâtul sticlei spre 
Jon. Înainte să apari tu, desigur, adăugă el și duse porterul la 
gură. 

— lmi cer scuze, spuse Jon. 

— Pfff, tu oricum nu înţelegi nimic, zise el arțăgos și se ridică, 
continuând să ţină sticla în mână. Poţi să citești ce-oi vrea. Se 
clătină ușor înainte de a-și pune corpul în mișcare. Eu plec. Pe 

când trecea prin dreptul lui Jon, în drum spre bar, exclamă abia 
perceptibil: „Tatăl tău înţelegea!” 

Mut de uimire, Jon îl urmări cu privirea pe bărbatul cu 
porterul, care trânti sticla pe tejgheaua barului și se îndreptă 
clătinându-se spre ieșire. 

4. 


jon se hotărî să viziteze Libri di Luca a doua zi după 
înmormântare, după o absenţă de cincisprezece ani. De mai 
multe ori în decursul acestor ani trecuse pe lângă anticariat și 
de fiecare dată, chiar și seara târziu, părea a fi deschis. De 
câteva ori îl zărise chiar pe Luca prin geam, prins cu munca în 
spatele tejghelei sau punând în ordine cărțile care erau expuse 
în fereastră. 

Clopoţeii de deasupra ușii rămăseseră cu siguranță 
neschimbaţi de când fusese aici ultima oară, iar clinchetul lor îi 
ură bun venit ca unui vechi membru al familiei. Chiar dacă nu se 
afla nimeni în prăvălie, îl întâmpinară chipuri cunoscute; șirurile 
lungi de rafturi, candelabrul din tavan, lumina vitrinelor de la 
balcon și vechea casă de marcat, poleită cu argint, de pe 
tejghea. Jon se opri în ușă și rămase nemișcat, trăgând în piept 
aerul din anticariat. Nu putu să-și stăpânească zâmbetul ușor și 
strâmb care îi înflori pe buze. 

Inainte de moartea mamei sale anticariatul fusese locul lui 
preferat. Când Luca și Iversen erau prea ocupați ca să-i citească, 
pornea în explorare prin prăvălie și retrăia aventurile din 
volumele printre care se plimba. Astfel, scara se transforma într- 
un pisc de munte ce trebuia cucerit, rafturile deveneau zgârie- 
nori în orașe futuriste, iar balconul - puntea de comandă a unei 
corăbii de pirați. 

Dar ceea ce își amintea cel mai bine erau orele multe în care 
Iversen sau Luca, așezați în fotoliul verde din spatele tejghelei, îi 
citeau povești, în timp ce Jon stătea pe genunchii lor ori ședea în 
faţa lor pe podea. In acele momente devenea martorul unor 
întâmplări fantastice, ale căror imagini îi erau chiar și acum vii 
în minte. 

Anticariatul arăta exact așa cum și-l amintea, cu două 
excepţii: o porţiune din parapetul corăbiei de pirați fusese 
înlocuită cu alta nouă, din lemn de culoare deschisă, și buchetul 
de lalele albe care se afla pe tejgheaua întunecată. Ambele 
făceau notă discordantă cu atmosfera liniștită a încăperii, ca 

într-o imagine dintr-un joc unde trebuie să ghicești lucrurile care 
nu fac parte din context. 

— Vine imediat! răsună deodată o voce în spatele lui. 

Jon tresări și se întoarse în direcţia din care venise vocea. Pe 
jumătate ascunsă de un raft, zări o femeie cu părul roșcat, 
îmbrăcată într-un pulover negru și o fustă lungă de culoarea 
vinului de Burgundia. Braţul cu care se rezema de marginea 
raftului îi acoperea gura și vârful nasului. Din chip nu i se 
deslușeau decât părul roșcat și un ochi verde deschis, care îl 
privea cu răceală. 

Jon salută din cap și dădu să răspundă, dar femeia se 
retrăsese deja în spatele raftului. La intrarea în anticariat se afla 
o masă lungă, pe care erau expuse ultimele achiziţii. Sub 
pretextul că dorea să cerceteze noutăţile, Jon se apropie de-a 
lungul mesei de coridorul cu rafturi și, cum femeia stătea cu 
spatele la el, observă că părul îi era prins într-o coadă care-i 
ajungea până la jumătatea spatelui. Femeia umbla printre 
rafturi cu pași ușori, ca de pisică, atingând cotoarele cărților cu 
vârfurile degetelor, ca și cum ar fi citit în Braille sau ar fi 
verificat dacă existau neregularități. Părea că nici nu citește 
titlurile cărţilor pe lângă care trecea. Semăna mai degrabă cu o 
nevăzătoare care se orientează într-un mediu familiar. Se opri 
de câteva ori, punându-și palma întreagă pe cotorul cărţilor, de 
parcă ar fi vrut să le absoarbă conţinutul. La capătul coridorului 
dispăru după colţ, dar apucă să arunce o privire în direcţia lui 
Jon înainte ca acesta să o piardă din ochi. 

Jon își îndreptă din nou atenţia spre cărțile din faţa lui. Era un 
amestec pestriț de ficţiune și literatură de specialitate, atât 
ediții cartonate, cât și necartonate. Unele arătau ca noi, 
exemplare virgine, fără zgârieturi sau îndoituri, în timp ce altele 
erau vizibil uzate, de parcă fuseseră duse la plajă sau cărate 
îndelung într-un rucsac. 

Când era mic și încă nu știa să citească prea bine, una dintre 
ocupațiile lui preferate era să cerceteze noile achiziţii, în căutare 
de semne de carte. Cu timpul, devenise o manie de colecționar, 
așa cum alţii strâng timbre sau monede, iar varietatea era 
aproape la fel de mare. Pe de o parte, existau semne de carte 
oficiale, bucăţi de carton dreptunghiulare, decorate cu un motiv 
care avea sau nu de-a face cu cartea în sine; altele erau neutre, 
bucăţi de hârtie glasată, bucăţi de sfoară sau elastic sau 

bancnote. Alte semne de carte puteau dezvălui indirect câte 
ceva despre obiceiurile sau interesele cititorului. Puteau fi 
bonuri, cartele de transport, bilete de teatru sau film, liste de 
cumpărături, facturi sau decupaje din ziare. In fine, erau și 
semne de carte mai personalizate, precum cărți de vizită, 
desene, scrisori, vederi sau fotografii. Scrisoarea sau vederea 
putea fi de la un iubit, pe spatele fotografiilor se puteau citi 
câteva rânduri de salutări sau explicaţii, în timp ce desenele 
erau, poate, daruri de la copii. 

Cu excepţia bancnotelor, pe care Jon avea voie de regulă să le 
păstreze, toate semnele de carte erau colecţionate într-o cutie 
de lemn care se afla sub tejghea. Când era mic, dacă nu putea 
să-și găsească altceva de făcut, Jon scotea cutia de lemn, înșira 
semnele de carte pe podea, ca pe niște cărţi de joc, și scornea 
povești inspirate de acestea. 

Clopoţeii de la ușă sunară și Iversen intră cu o pizza în mână. 
Faţa i se lumină într-un zâmbet uriaș când dădu cu ochii de Jon. 
Îl salută zgomotos, grăbindu-se să închidă ușa în urma lui. 

— Mă bucur să te văd, spuse el și așeză pizza pe tejghea, apoi 
îi întinse mâna. 

— Salut, Iversen! răspunse Jon strângându-i mâna. Sper că nu 
deranjez, adăugă el făcând un semn cu capul spre cutia de 
pizza. Aroma puternică de mozzarella topită și salam picant 
acoperi pentru un moment mirosul de piele și pergament. 

— Dimpotrivă! exclamă Iversen. Numai să nu te superi dacă 
eu mă apuc de pizza. E bună cât e caldă. 

— Deloc, atacă cu nădejde. 

Iversen îi zâmbi recunoscător. 

— Hai să mergem jos, unde nu ne deranjează nimeni, spuse 
Iversen luând cutia de pizza. Katherina? strigă el în timp ce se 
îndreptau, de-a lungul culoarului cu rafturi, spre scara în spirală 
din spatele anticariatului. 

Femeia cu părul roșcat se ivi în capătul raftului, de parcă 
așteptase să fie chemată. Era puţin mai scundă decât Jon, cu un 
trup suplu, dar fără a fi osos. Părul roșcat încadra un chip palid, 
îngust, cu buze subţiri, strânse într-o expresie severă. O pereche 
de ochi verzi îl priviră pe Jon ca și cum acesta ar fi greșit adresa. 

— Noi ne ducem jos, în bucătărie, spuse Iversen. Ai tu grijă de 
prăvălie în timpul ăsta? Femeia răspunse dând din cap și se făcu 
nevăzută. 

— Fiica ta? întrebă Jon pe când se îndreptau spre scara în 
spirală, ale cărei trepte uzate scârțâiră zgomotos sub greutatea 
celor doi bărbaţi. 

— Katherina? exclamă Iversen izbucnind în râs. Nu, nu. Se 
numără printre prietenii anticariatului. În ultima vreme ne-a fost 
de mare ajutor nouă, bătrânilor. Mai ales în ce privește 
chestiunile practice și curăţenia, treburi de genul ăsta. Iversen 
se opri la capătul scării. Nu-i ea tocmai vânzătorul ideal, adăugă 
el cu voce scăzută. 

Jon dădu din cap. 

— Pare un pic timidă? 

Iversen ridică din umeri. 

— Nu neapărat. E dislexică. 

— O persoană care nu poate citi într-un anticariat?! exclamă 
Jon uimit, ridicând un pic prea tare vocea, ceea ce îl făcu să 
continue în șoaptă: Sună ca un elefant într-un magazin de 
porţelanuri. 

— Chiar nu am de ce să mă plâng în privinţa Katherinei, spuse 
Iversen serios. O duce capul mult mai mult decât pe alţii. Ai să-ţi 
dai seama în curând. 

Stăteau la capătul scării ce dădea într-un coridor îngust, cu 
pereţii văruiţi, luminat de două becuri. De ambele părți ale 
coridorului se aflau uși. Una dintre acestea dădea în bucătărie, 
iar Iversen se îndreptă spre ea. Camera de vizavi era cufundată 
în întuneric, dar Jon știa că Luca o folosea pe vremuri pe post de 
atelier, pentru legarea și restaurarea cărţilor. In capătul 
coridorului se afla o ușă masivă din lemn de stejar. 

Bucătăria era mică, dar funcţională. O chiuvetă din metal, un 
dulap, o plită cu două ochiuri, un frigider și o masă cu trei 
scaune pliante. Pe pereţi și pe ușile dulapului atârnau coperţi de 
cărţi casate, amestecate cu ilustraţii, în măsura în care spaţiul o 
permitea. 

Iversen așeză pizza pe masă, apoi își scoase haina și o atârnă 
în cuierul de lângă ușă. Jon îi urmă exemplul. 

— Sunt înnebunit după pizza, spuse Iversen și se așeză la 
masă. Știu că e o mâncare pentru voi, tinerii, dar nu mă pot 
stăpâni. Și chiar nu e vina tatălui tău! El ura pizza daneză, 
adăugă bătrânul râzând. Obișnuia să spună că nu are nimic de-a 
face cu pizza italienească. După părerea lui, pizza daneză are 
prea multă umplutură. Ca un fel de sandvici desfăcut. 

Jon se așeză de cealaltă parte a mesei. 

— Nu vrei o bucată? bolborosi Iversen cu gura plină. 

Jon clătină din cap. 

— Nu, mulțumesc. În privinţa asta, sunt întrutotul de acord cu 
Luca. 

Iversen ridică din umeri, molfăind mai departe. 

— Atunci, cât termin eu de mâncat, spune-mi ce-ai mai făcut. 

— Păi, începu Jon, am sfârșit la o familie adoptivă, în Hillergd. 
Era OK, dar cam departe de oraș, așa că după ce am intrat la 
facultate m-am mutat înapoi în Copenhaga, la cămin. Am luat o 
pauză de vreo doi ani, pe la jumătatea facultăţii, și am lucrat ca 
asistent juridic în Bruxelles - eram mai degrabă un fel de 
practicant. M-am întors în Danemarca și am terminat facultatea 
printre primii din anul meu, ceea ce a condus la un post de 
avocat la firma Hanning, Jensen & Halbech, unde lucrez și acum. 

Jon tăcu și își dădu seama că nu avea într-adevăr nimic 
altceva de adăugat. Nu pentru că n-ar mai fi existat nimic de 
adăugat - ar fi putut să-i povestească amintiri din călătorii sau 
despre greutăţile din timpul facultăţii, despre concurenţa din 
firmă sau despre cazul Remer, care-i picase acum ca nuca în 
perete, sau mai degrabă ca o grenadă de mână. Dar de ce să-l 
implice pe Iversen acum, după atâţia ani de absenţă, și mai ales 
ținând cont de faptul că, probabil, toate legăturile lui cu el 
aveau să înceteze odată cu moartea lui Luca. 

— Așa că, după cum îţi dai seama, nu prea am avut de-a face 
cu literatura, adăugă el ridicând din umeri. 

— Poate nu cu literatura în sine, încuviinţă Iversen între două 
îmbucături. Dar cuvântul scris înseamnă mult, atât pentru lumea 
mea, cât și pentru a ta. Fiecare dintre noi, în felul său, depinde 
de carte. 

Jon aprobă. 

— Încetul cu încetul, totul este transpus în format electronic, 
dar ai dreptate. Toţi colegii mei au volumele lui Karnov, cu 
fundamentele legislaţiei, pe vreun raft pe undeva. Intr-un fel sau 
altul, un teanc de volume de referință solide continuă să 
impresioneze mai mult decât un CD, continuă el gesticulând. 
Așadar presupun că mai este încă nevoie de anticariate de felul 
asta. 

Iversen înghiți ultimul dumicat de pizza. 

— Eu sunt absolut sigur. 

— Ceea ce ne face să revenim la subiect, adică la motivul 
pentru care mă aflu aici, adăugă Jon pe un ton formal. Aveai să- 
mi comunici ceva. 

— Hai să mergem în bibliotecă, spuse Iversen arătând spre 
ușă. Atmosfera e mai potrivită. 

Se ridicară de la masă și se îndreptară spre ieșire. Când era 
mic, Jon nu avea voie sub nicio formă la subsol, fără să fie însoțit 
de Luca sau de Iversen și nu fusese niciodată în camera din 
spatele ușii masive din stejar către care se îndreptau acum. 
Încăperea aceea făcuse mereu parte din jocurile sale, pe post de 
cameră a comorii ascunse sau închisoare, dar oricât de mult se 
rugase de ei, nu îi dăduseră niciodată voie înăuntru. Ușa era 
mereu încuiată, așa că după o vreme încetase să-i mai roage. 
Când ajunseră în fața ușii, Iversen scoase un mănunchi de chei 
din buzunarul pantalonilor, alese o cheie mare din fier și o 
potrivi în broască. Ușa scârțâi impresionant când o deschise, iar 
Jon simţi cum i se zbârlește părul pe ceafă. 

— Aceasta este colecția Campelli, spuse Iversen dispărând în 
întunericul din spatele ușii. O clipă mai târziu se aprinse lumina 
și Jon păși înăuntru, încăperea avea tavanul jos, se întindea pe 
aproximativ 30 de metri pătraţi, iar podeaua era acoperită cu un 
covor de culoare închisă. În mijlocul camerei se aflau patru 
fotolii din piele, care la prima vedere păreau confortabile, 
grupate în jurul unei mese scunde, dintr-un lemn întunecat. 
Pereții erau acoperiţi în întregime de rafturi și de vitrine pline cu 
cărți legate în felurite chipuri. Cele mai multe însă aveau 
cotoare din piele, iar becurile care băteau pieziș din vârful 
rafturilor învăluiau volumele și restul încăperii într-o lumină 
difuză, aurie. 

Jon fluieră încet. 

— Impresionant! exclamă el și își lăsă mâna să-i alunece 
peste cotoarele volumelor aflate în apropiere. Nu că m-aș 
pricepe cumva, dar trebuie să recunosc că este o priveliște 
fantastică. 

— Pot să te asigur că, atunci când ai să ajungi să te pricepi, 
nu ai să fii cu nimic mai puţin impresionat, adăugă Iversen 
zâmbind cu mândrie, în timp ce privirea îi aluneca de la un raft 
la altul. Colecţia a fost adunată de tatăl tău și de strămoșii tăi 
de-a lungul mai multor secole. Multe din operele acestea au 
călătorit în lung și-n lat prin Europa înainte de-a poposi aici. 

Scoase cu grijă un volum din raft și mângâie pielea gravată cu 
vârfurile degetelor. Dacă le-aș putea auzi vorbind! spuse el ca 
pentru sine. O istorisire într-o istorisire. 

— Sunt valoroase? 

— Foarte, răspunse Iversen. Unele dintre ele nu neapărat în 
bani, dar au o foarte mare valoare afectivă și bibliofilă. 

— Deci ăsta era marele secret? întrebă Jon. 

— O parte din el, răspunse bătrânul. la un loc, Jon. 

Iversen arătă spre fotoliile din piele și se duse să închidă ușa. 
Acum se simțea de parcă s-ar fi aflat într-un studio de 
înregistrări sau sub un clopot de sticlă pentru brânzeturi. Nici cel 
mai mic zgomot nu părea să răzbată în atmosfera din bibliotecă, 
iar Jon avu impresia că, oricât de tare ar fi strigat, nimeni nu i-ar 
fi putut auzi din lumea de dincolo. Se așeză într-un fotoliu și-și 
sprijini coatele pe braţele acestuia, cu mâinile împreunate în 
faţă. 

Iversen luă loc pe fotoliul din faţa lui Jon și-și drese glasul 
înainte de a începe. 

— Mai întâi, trebuie să știi că, la un moment dat, tatăl tău 
avea de gând să-ţi povestească tot ce am să îţi spun eu acum - 
așa cum Luca, la rândul lui, a fost iniţiat de bunicul tău, Arman. 
Ar fi trebuit să facă asta cu mult timp în urmă, dar împrejurările 
din familia voastră nu au fost dintre cele mai favorabile pentru 
asemenea confesiuni. 

Jon nu zise nimic, iar expresia de pe chipul lui rămase 
neschimbată. 

— Dar să lăsăm asta la o parte deocamdată, continuă Iversen 
grăbit. Ceea ce vreau să spun este că acum, date fiind condiţiile, 
mă simt onorat să fiu eu cel care o să-ți povestească ceea ce 
urmează să auzi. 

Vocea îi tremură ușor și trase adânc aer în piept înainte de-a 
urma. 

— Așa cum ai remarcat, tatăl tău avea un talent deosebit 
atunci când îţi citea povești cu voce tare, la fel ca și bunicul tău. 
Cu toată modestia, mă pricep și eu întrucâtva, însă nici pe 
departe atât de bine ca Luca. Iversen făcu o pauză. Dar ce 
calităţi crezi tu că trebuie să aibă un bun declamator, Jon? 

Jon îl cunoștea prea bine pe Iversen pentru a fi surprins de 
întrebare. Se simţi purtat înapoi, în vremurile când acesta, 
tronând pe fotoliul verde din spatele tejghelei, îi punea întrebări 

despre poveștile pe care i le citise cu voce tare. Întotdeauna 
întrebări legate de ce credea Jon despre întâmplări, descrieri și 
personaje. 

Ridică din umeri. 

— Practică, patos și, într-o oarecare măsură, talent actoricesc, 
răspunse fără a-și lua privirea de la Iversen. 

Bărbatul din faţa lui aprobă. 

— Da, cu cât citeşti mai mult, cu atât devii mai priceput și 
înveţi să găsești ritmul adecvat și să faci pauze la momentul 
potrivit. Pe măsură ce exersezi, vorba curge mai ușor de pe 
buze și ai mai multe resurse pentru celelalte două calităţi pe 
care le-ai numit: patos și talent actoricesc. Nu e deloc 
întâmplător faptul că cei care citesc povești la radio sunt, de 
cele mai multe ori, actori. 

Iversen se aplecă spre Jon. 

— Dar unii oameni dețin un atu în plus pe care îl pot arunca în 
joc, ca să zic așa, adăugă el și făcu o pauză pentru suspans. Să 
citești un text nu e o calitate înnăscută. Să știi să traduci literele 
nu este o moștenire genetică. E ceva nenatural - o aptitudine 
artificială, pe care o deprindem în primii ani de școală, unii 
dintre noi cu mai mult succes și talent, alţii cu mai puţin. Ridică 
privirea spre tavan și spre anticariatul de deasupra, unde 
Katherina probabil că se mai plimba încă printre rafturi. Când 
citim, se activează mai multe regiuni ale creierului. Este o 
combinaţie de procese, de la recunoașterea simbolurilor și a 
formelor acestora, la cuplarea lor cu sunetele, pe care apoi le 
aduni în silabe, pentru ca în cele din urmă să reveleze înţelesul 
cuvântului. Apoi cuvântul trebuie pus în relaţie cu contextul în 
care se află pentru a avea sens... 

Jon își dădu seama că începuse să dea din picior de nerăbdare 
și încercă să se stăpânească. 

— Probabil că e foarte banal ceea ce spun, se scuză Iversen. 
Dar nu este ceva la care reflectăm zilnic și o fac numai pentru a 
sublinia ce proces complicat este cititul, de la cuvântul aflat pe 
hârtie, în faţa ochilor tăi, la sunetul care părăsește buzele. Multe 
zone ale creierului sunt implicate în traducerea simbolurilor în 
sunete sau în înțelesuri, atunci când nu citești cu voce tare. Și 
aici, în acest proces de integrare, se poate petrece ceva 
fantastic. 

Ochii lui Iversen străluciră, de parcă era pe punctul de a 
dezvălui o nemaivăzută operă de artă. 

— La foarte puţini dintre noi, această activitate cerebrală 
include și regiuni ale creierului care ne fac capabili să-i 
influențăm psihic pe cei care ne ascultă. 

Jon ridică o sprânceană, dar se pare că reacţia aceasta nu era 
de-ajuns pentru a-l face pe Iversen să continue. 

— Ce vrei să spui? întrebă. Că puteți să-i faceţi pe oameni să 
încerce diferite sentimente prin ceea ce le citiți? Nu e o 
chestiune de tehnică? 

— Într-o oarecare măsură, admise Iversen. Dar eu vorbesc de 
mai mult. Suntem în stare să-i influenţăm pe oameni fără ca 
aceștia să-și dea seama, să influențăm felul în care înțeleg 
textul, subiectul acestuia, orice altceva. 

Jon îl cercetă pe bărbatul din faţa lui. Ori își pierduse mințile, 
ori era vorba de o glumă. Însă Iversen nu era genul care să 
glumească cu literatura. 

— Dacă am vrea, am putea schimba atitudinea oamenilor faţă 
de subiectul despre care e vorba în text. Am putea, luând un 
exemplu extrem, să-l convingem pe un preot catolic să aprobe 
avortul. 

Iversen schiţă un zâmbet, însă fără să dea vreun semn că ar fi 
glumit. 

— Cum? întrebă Jon. 

— Mda, eu nu sunt cel mai în măsură să-ţi dau o explicaţie, 
însă pot cel puţin să îţi descriu principiul general, iar alţii or să îţi 
furnizeze detaliile. Iversen își drese glasul înainte de-a continua. 
Din câte am înţeles, are de-a face cu faptul că atunci când noi - 
iar asta e valabil pentru toți - receptăm un tip de informaţie, de 
exemplu atunci când citim sau ascultăm pe cineva citind sau ne 
uităm la un film sau la televizor, practic orice altceva, se 
deschide un fel de canal care procesează, clasifică și distribuie 
informaţia. Tot la acest nivel, mesajului i se adaugă o anumită 
pregnantă, adică informaţia receptată este raportată la felul în 
care a fost prezentată, la experiențele anterioare, la atitudinile 
și convingerile noastre. De fapt, acesta este procesul care 
stabilește cât de mult ne place muzica pe care o ascultăm sau 
cât de mult suntem de acord cu argumentele aduse de un 
vorbitor. 

— Și această... pregnantă... o puteţi controla? îl întrerupse 
Jon. 

— Exact! răspunse Iversen. Noi, cei care stăpânim această 
artă, suntem numiţi Lectori și avem capacitatea ca, în timpul 
lecturării unui text, să îi dăm orice reliefare am vrea și, prin 
urmare, să influențăm experienţa ascultătorului și atitudinea 
acestuia față de cele citite. 

Jon simţi că începe să se enerveze. Nu era obișnuit să aibă de- 
a face cu emoţii, impresii și afirmaţii nedocumentate. În lumea 
lui, un caz nu era demn de luat în seamă dacă nu existau 
mărturii credibile, fapte și dovezi concludente. Asta, în schimb, 
aducea a „crede și nu cerceta” și nu-l prindea deloc. 

— Poţi să dovedești așa ceva? întrebă el cu hotărâre în glas. 

— Nu este tocmai o știință exactă și sunt multe lucruri pe care 
încă nu le înţelegem pe deplin. De exemplu, se pare că anumite 
tipuri de texte sunt mai potrivite decât altele. Astfel, beletristica 
are un efect mai puternic decât literatura de specialitate, iar 
calitatea operei nu este deloc de neglijat. Și mai bizar este 
faptul că potenţialul textului e diferit atunci când este citit de pe 
un ecran, de pe o fotocopie ieftină sau dintr-o ediţie princeps, 
cea din urmă având un efect mult mai puternic decât celelalte. 
De asemenea, se pare că anumite cărți sunt încărcate atunci 
când sunt citite cu voce tare, astfel încât următoarea recitare a 
textului devine și mai puternică - mai eficientă în expunerea 
mesajului și a sentimentelor din el. Volumele vechi și des citite 
sunt așadar mai puternice decât cărțile noi, virgine. Iversen își 
luă privirea de la Jon, lăsând-o să alunece pe deasupra rafturilor 
din jurul lor. 

Jon se ridică de pe fotoliu și se îndreptă spre primul raft care îi 
ieși în cale. 

— Cărţile astea sunt încărcate? întrebă el cu scepticism, 
apucând un volum la întâmplare. 

— Multe dintre ele, răspunse Iversen. Imediat se simte când 
ţii în mână un exemplar foarte puternic. 

Jon își așeză palma deasupra cărţii pe care o scosese din raft. 
După câteva secunde clătină din cap și puse cartea la loc, 
reluând procesul cu o alta. 

— Eu nu simt nimic, remarcă în cele din urmă, cu o umbră de 
resemnare în glas. 

— Trebuie să ai acea putere, explică Iversen. Și un pic de 
exercițiu. 

Jon așeză cartea la loc și se întoarse către el. 

— Și cum dobândești această putere? Cum devii un Lector? 

— Trebuie să te naști cu ea, răspunse Iversen scurt. Nu este 
ceva ce poţi să înveţi și nicio chestiune de opţiune. Tatăl tău a 
moștenit-o de la tatăl său, Arman, care a moștenit-o de la tatăl 
lui și așa mai departe. De aceea este foarte probabil ca și tu s-o 
fi moștenit de la Luca. 

Apoi tăcu, înainte de a trage concluzia: 

— Ai putea deveni Lector, Jon. 

ÎI privi neîncrezător pe Iversen. Zâmbetul de pe buzele 
bătrânului dispăruse, iar expresia de pe chipul lui devenise atât 
de serioasă, încât aproape că nu se potrivea cu acest bărbat, de 
obicei atât de jovial. Jon întinse braţul, arătând spre rafturile din 
jur. 

— Dar ţi-am zis că nu am putut să simt nimic. 

— La cei mai mulţi puterea este latentă, spuse Iversen. Unii 
nici nu ajung să afle că o au, alţii se nasc activi, iar alţii devin 
activi din întâmplare. Însă cei mai mulţi dovedesc oricum, într- 
un fel sau altul, anumite aptitudini în acest sens. Se opri și îl 
privi scrutător. Dar tu, Jon? Ai trăit situaţii când felul în care ai 
citit ceva cu voce tare i-a influențat sau i-a vrăjit pe ascultători? 

Deși Jon avea senzaţia că își influența audiența atunci când își 
prezenta pledoariile finale, nu remarcase niciodată ceva special 
în acest sens. Niciun fel de canal sau energii sau încărcături de 
vreun fel - era doar tehnica lui de lectură, nimic altceva. 

— Poate că sunt mai iscusit la citit cu voce tare decât marea 
majoritate, consimţi Jon. Dar asta nu înseamnă neapărat ceva. 

Iversen clătină din cap. 

— Desigur. Poţi avea talent la citit și fără să fii Lector. 

Jon își încrucișă braţele. 

— Luca era Lector? 

Iversen încuviinţă. 

— Cel mai bun. 

— lar prietenii anticariatului Libri di Luca sunt și ei Lectori? 

— Da, cei mai mulţi, răspunse Iversen. 

Jon revăzu cu ochii minţii adunarea din capelă și, în locul 
adunăturii pestriţe pe care și-o întipărise la început în mine, 

încercă să și-i imagineze ca pe un grup de conspiratori. Clătină 


din cap. 

— Un lucru nu pot să înţeleg, zise el. Dacă toate astea au de-a 
face cu cititul, ce treabă are aici o dislexică? 

— Te referi la Katherina? spuse Iversen și zâmbi. Cu ea e o cu 


totul altă poveste. 

5. 


Katherina se așeză sus, la balcon, și își trase picioarele sub ea 
ca să-și poată rezema bărbia de genunchi. De aici avea o vedere 
completă asupra anticariatului și, cel mai important, asupra ușii. 
Deși trecuse o săptămână de la moartea lui Luca, încă mai 
aștepta ca ușa să se deschidă și micuțul italian să-și facă 
apariţia în anticariat, cu o mină satisfăcută, de parcă ar fi ajuns 
acasă și ar fi fost pe punctul de-a începe o nouă zi de lucru. In 
ultimii ani începuse să aibă aceeași senzaţie atunci când 
deschidea ușa anticariatului și clopoțeii de la intrare sunau, 
invitând-o să intre. Clinchetul clopoţeilor o făcea să se 
transpună într-o altă stare, o stare de pace și siguranță, și își 
închipuia că Luca simţea la fel. 

Dar totul avea să se schimbe acum. 

Privirea îi alunecă peste acea porţiune a balustradei care 
fusese schimbată. Tâmplarul, un cunoscut al lui Iversen, făcuse 
tot posibilul să găsească un lemn de aceeași culoare cu vechea 
balustradă. Cu toate acestea se vedea clar că reparația fusese 
făcută de curând. Trebuiau să mai treacă niște ani înainte ca 
diferenţa să se estompeze. 

Katherina nu mai auzea răzbătând de la subsol vocea lui 
Iversen și pe cea a fiului lui Luca, așadar trase concluzia că cei 
doi se retrăseseră în bibliotecă. Aflase că Luca avea un fiu abia 
după moartea acestuia, iar știrea o luase cu totul pe 
nepregătite. După zece ani de lucru la anticariat și, după 
părerea ei, o strânsă prietenie atât cu Iversen, cât și cu Luca, nu 
se putuse abţine să se simtă oarecum lăsată pe dinafară. 
Iversen susținea că Luca avusese motivele lui să păstreze 
secretul, nici măcar el nu cunoștea toate detaliile, dar pe cât se 
pare era ceva legat de moartea mamei lui Jon. 

La înmormântare avusese ocazia să-l cerceteze mai 
îndeaproape. Semăna cu tatăl lui, dar era mult mai înalt decât 
Luca. Trăsăturile feţei erau aceleași, ochi întunecaţi, sprâncene 
groase și părul aproape negru, ceea ce-i confirma părerea că 
Luca fusese un bărbat atrăgător în tinereţe. 

Katherina nu fusese singura surprinsă să afle că Luca avea un 
fiu. Când Iversen prezentase situaţia la Societatea Bibliofililor, 
știrea îi luase pe nepregătite pe cei mai mulți dintre membri. 
Şedinţa durase foarte mult și singurul lucru pe care Iversen se 
sinchisise să-l dezvăluie după ședință fusese că hotărâseră să îl 
implice pe fiu. Katherina simţi că decizia fusese luată împotriva 
voinţei lui Iversen, dar nu încercă să insiste mai mult. 

Probabil că acum, acolo jos, la subsol, tocmai asta îi povestea. 
Nu era prea ușor să-i explici unui neiniţiat toate detaliile, dar 
Iversen era cel mai calificat pentru această sarcină. Oare ce 
explicaţie avea să folosească de data aceasta? Cu siguranţă pe 
cea cu canalul. Un pic prea tehnică pentru gustul ei. Katherina 
se văzuse nevoită să găsească o explicaţie proprie înainte de a 
da peste alţii care sufereau de aceeași afecțiune ca și ea sau - 
după felul în care o priveai ori mai degrabă după momentul în 
care o întrebai - aceeași înzestrare. 

Iversen avea o altă perspectivă asupra acestor abilități, 
pentru că era emiţător. Katherina era receptor. Două fațete ale 
aceluiași proces, probabil că îi explica el lui Jon, dar pentru 
Katherina diferenţele erau semnificative și nu puteau fi explicate 
pur și simplu, inversând polarităţi sau întorcând monede. Așa 
cum Iversen îi povestea probabil acum lui Jon, existau două 
tipuri de Lectori: emiţători, ca Iversen, care îi puteau influența 
pe cei care îi ascultau atunci când citeau cu voce tare, 
influențând așadar felul în care înțelegeau textul, precum și 
atitudinea lor faţă de acesta; și receptori, precum Katherina. 

Prima oară când simţise asta se afla într-o stare de 
semiconștiență. Fusese grav rănită într-un accident de mașină, 
ca și părinţii ei, de altfel. Zăcuse sedată mai multe zile la rând, 
într-un pat mare de spital, cu trupușorul ei minuscul făcut bucăţi 
și pus la loc cu șuruburi și ghips. Pe când se afla în starea asta, 
avu impresia că aude pe cineva citindu-i cu voce tare. Prin 
ceţurile sedativelor putea să audă o voce limpede depănându-i 
povestea unui tânăr extrem de pasiv, care lăsa viaţa să treacă 
pe lângă el, fără să participe la ea sau fără să aibă niciun fel de 
atitudine față de ceea ce se petrecea în jurul lui. Deși era 
sedată, era suficient de conștientă pentru a fi uimită și curioasă. 
Pe de o parte, să afle a cui era vocea aceea calmă, pe de alta - 
să afle mai multe despre povestea aceea bizară, din care nu 
înțelegea mare lucru. Nu era nici hazlie, nici plăcută, nici 


48 


interesantă, dar forța de atracţie exercitată de voce îi tinu 
atenţia trează și o călăuzi prin povestire. 

Când se trezise în cele din urmă din anestezie, se iviseră alte 
probleme care începuseră să o pună pe gânduri. Părinţii ei erau 
grav răniţi și nu o puteau vizita. Rănile ei, de asemenea, abia cu 
greu începuseră să se vindece sub straturile groase de bandaje 
- un subiect tabu pentru șuvoiul de rude care veneau în vizită cu 
ochii în lacrimi și voci tremurânde. 

Odată cu recăpătarea cunoștinței începuse să audă voci. Nu 
era aceeași voce care îi citise înainte, ci voci diferite, care 
aproape se amestecau și o chinuiau în timpul zilei, care o ţineau 
trează chiar și noaptea. Odată cu vocile se conturau uneori și 
crâmpeie de imagini, impresii ce o copleșeau, solicitându-i 
atenția, pentru ca apoi să dispară la fel de brusc cum apăruseră. 
Intr-o zi a întrebat-o pe asistentă dacă nu-i putea citi 
continuarea poveștii. Tânjea după sunetul vocii aceleia liniștite 
care o urmărise cât timp fusese sedată. Asistenta o privi cu 
uimire. Nimeni nu-i citise vreo poveste. Cât durase tratamentul 
cu sedative, împărţise camera cu un bătrân, dar acesta nu 
putea fi cel care îi citise, căci îi fuseseră îndepărtate coardele 
vocale din cauza unui cancer la gât. 

Cei din familie erau îngăduitori. Faptul că fusese despărțită de 
părinţi probabil că își spunea cuvântul asupra fetei, se gândeau 
ei, iar vocile pe care susţinea că le auzea erau cu siguranţă o 
consecinţă a experienţei traumatizante. Mama Katherinei 
începuse să se simtă mai bine și putea să-și viziteze fiica, dar 
tatăl încă era conectat la aparatul de respiraţie artificială și nu 
se știa dacă avea să supraviețuiască. Toţi o tratau pe Katherina 
cu cea mai mare grijă și înţelegere, dar pe măsură ce timpul 
trecea, după ce fusese externată împreună cu mama ei, 
circumstanţele păreau să indice că această deteriorare a 
capacităților ei mentale era permanentă. 

Fizic, scăpase cu câteva cicatrici pe braţe și pe picioare, 
precum și cu o cicatrice mai mică în bărbie, ceea ce adăuga o 
ușoară trăsătură de masculinitate chipului ei altfel foarte 
feminin. Cicatricea din bărbie devenise pentru ea o amintire 
constantă a accidentului și o puteai vedea adesea frecându-și 
bărbia cu arătătorul, cu privirea pierdută în zări. 

Aerul acesta distrat nu era în măsură să micșoreze 
îngrijorarea familiei, care o trimisese la psiholog. Dar acesta nu 

putuse să facă nimic altceva decât să îi prescrie niște pastile, o 
soluție care părea să ţină vocile la distanţă, laolaltă însă cu 
toate celelalte impresii din exterior. 

Din același motiv nu remarcase nici că tatăl ei fusese 
externat, țintuit pe vecie într-un scaun cu rotile și atât de 
înveninat pe viaţă, încât își petrecea cea mai mare parte a 
timpului închis în biroul său, fără să mai vrea să vorbească cu 
nimeni. 

Katherina începu astfel să bată drumurile, fugind de accesele 
de furie ale tatălui ei din spatele ușii închise și de voci. In 
anumite locuri o lăsau în pace. Parcul Amager Fælled era unul 
dintre ele, așa că folosea orice prilej pentru a da o raită cu 
bicicleta până acolo, fiindcă putea să stea ore în șir și să se 
bucure de liniște. Școala era cel mai groaznic loc și curând 
începu să chiulească pentru a se refugia în parcul Fælled. 

Bineînțeles, în scurt timp familia ei află despre absenţe și 
Katherina își dădu seama că starea sa nu o afecta numai pe ea, 
ci le făcea rău tuturor celor din jur. Așa că luă hotărârea să 
încerce să se împace cu vocile. Față de ceilalți avea să pretindă 
că nu existau, că se vindecase în mod miraculos, dar în sinea ei 
începu să le asculte. Voia să afle ce doreau, să înțeleagă de ce o 
bântuiau tocmai pe ea, dacă într-adevăr fusese menită să le fie 
victimă. Până atunci refuzase să asculte ce-i spuneau, însă 
acum bănuia că de fapt nici nu vorbeau cu ea - mai degrabă era 
ca și cum ar fi venit de la un radio reglat simultan pe mai multe 
canale. Oare nu erau chiar semnale radio, pe care reușea să le 
capteze cumva? 

Fiind dislexică, lumea literelor îi era automat străină și mult 
timp nu reușise să remarce legătura dintre simbolurile de 
neînțeles de pe hârtie și vocile care îi răsunau în cap când alţii le 
citeau. Dar într-o zi, când se afla în autobuz, îi pică fisa. Stătea și 
se uita pe fereastră, ascultând o voce limpede, de femeie, care 
îi spunea o poveste despre o fetiță cu codițe roșcate și pistrui și 
cu puteri atât de mari încât ar fi putut să ridice un cal. Era o 
istorioară hazlie, iar în momentul unei scene comice nu se mai 
putu abţine și izbucni în râs - râdea în hohote, spre marea 
mirare a pasagerilor, cu excepţia unuia. In spate de tot, în 
autobuz, stătea un băiețel cu o carte în mâini, care râdea la fel 
de copios ca și ea. Chiar dacă stătea în partea din faţă a 

autobuzului, Katherina o recunoscu clar pe coperta cărţii pe 
fetița cu codițe roșcate. 
e 

Clopoţeii de la intrare sunară, trezind-o pe Katherina din 
gândurile sale. Un bărbat în jur de treizeci de ani, cu ochelari 
pătrăţoși, îmbrăcat într-un sacou de velur și cu o geantă de piele 
uzată pe umăr stătea în pragul ușii, cu mâna pe clanță. Era clar 
că nu mai fusese niciodată acolo, căci reacționă ca majoritatea 
nou-veniților: privi uimit prin încăpere, mai ales la balconul cu 
vitrine, ca și cum până atunci nu mai văzuse o librărie cu etaj. 
Katherina se comportase probabil la fel când, la rândul ei, 
descoperise Libri di Luca în urmă cu zece ani. Cu toate acestea, 
de fiecare dată o enerva stupoarea noilor clienți. Da, e un 
anticariat. Da, acolo se află un balcon cu vitrine și în vitrine sunt 
volume rare. Da, e un loc nemaipomenit, așa că ai grijă să 
cumperi ceva cărți, iar apoi dă-i drumul din loc. Dacă ar fi fost 
după ea, Libri di Luca ar fi fost închis pentru cumpărători. 

Bărbatul cu ochelari pătrăţoși o zări pe Katherina în capul 
scării, dar imediat lăsă privirea în jos și închise ușa în urma lui. 
Apoi se apropie de masa pe care erau expuse noile achiziţii. 

Katherina se ridică și începu să coboare încet treptele. 

Intrusul cercetă coperţile cărților. 

„SwannBucurieȘiZilejamesjoyceAbsalomAbsalomWilliamFaulk 
nerCasaBuddembrookRenaștereaGoticăExLibrisjorgeLuisBorges 
ExpulzatulFiccionesClubulDumasFranzKafkaltaloCalvino...” 

Numele scriitorilor și titlurile cărților se învălmășeau haotic în 
capul ei, precum sunetul unei casete derulate rapid. Strânse din 
dinţi și continuă să se apropie de fotoliul verde din piele aflat în 
spatele tejghelei. Clientul ridică privirea pentru o fracțiune de 
secundă, ca să dea din cap în semn de salut, iar șuvoiul vocilor 
încetă. Katherina salută la rândul ei și se așeză în fotoliu. 

„UrmeCePașilnRaiArtaDeAPlângeGustaveFlaubertCharlesDick 
ensCastelulCalulDeLemnCariSchmittBennQHolmPoeticăŞiCritică 
FrankFansOConvorbireSerioasăjeffMatthewsUltimaDuminicăDin 
Octombrie”, ciripeau vocile, iar ea se sprijini de spătar și închise 
ochii. Nu putea să oprească vocile cu totul, dar cu ajutorul lui 
Luca și al lui Iversen învățase să le atenueze. 

e 

Cu zece ani în urmă, când trecea prin dreptul anticariatului 

Libri di Luca, o voce o făcuse să se oprească. Era într-o după- 

amiază târziu și ploua; nu se simţea în stare să bată drumul pe 
bicicletă până în Amager Fælled, așa că hoinărea la întâmplare 
prin Vesterbro, căutând un colț liniștit - oriunde, numai să aibă 
parte de un moment de pace. După ce descoperise legătura 
dintre voci și cititori, încerca să evite locurile foarte aglomerate, 
iar în ziua respectivă pașii o purtară pe strada pe care se afla 
Libri di Luca. 

Recunoscu îndată vocea care o făcuse să se oprească din 
mers. Era identică cu cea de la spital, care-i ţinuse companie cât 
zăcuse sedată. Se uită în jur, dar nu era nimeni prin preajmă. Cu 
cât se apropia de anticariat, cu atât vocea devenea mai clară, 
iar când se apropie suficient de mult încât să poată privi pe 
fereastră, văzu un grup de vreo cincizeci de oameni, așezați toţi 
pe scaune pliante, la intrarea în prăvălie. La tejghea stătea un 
bărbat micuţ și solid, la vreo cincizeci de ani, cu părul grizonant 
și o fervoare mediteraneeană pe chip. Bărbatul citea dintr-o 
carte pe care o ţinea în mâinile lui butucănoase, și o făcea cu 
atâta însufleţire, încât tot trupul îi era antrenat în povestire. 

Katherina deschise ușa încet și, deși clopoțeii de la intrare 
atraseră atenţia asupra ei, cititorul nu se întrerupse din 
povestire, ci îi aruncă o privire prietenoasă. Bărbatul din spatele 
tejghelei era un cititor remarcabil, dar nu vocea /uí era cea pe 
care o auzise, așa că își astupă urechile pentru a ţine la distanţă 
vocea bărbatului și se concentră asupra celeilalte voci, cea pe 
care o recunoștea la spital. Se așeză în ultimul rând, cu coatele 
proptite pe genunchi, blocând orice sunet și orice imagine. In 
sinea ei, se umplu de vocea și de imaginile evocate în povestire, 
scenele citadine care se petreceau în apartamente dărăpănate, 
păsările de pe acoperișuri, praful de pe străzi și mizeria. Cu 
toate că nu era o poveste veselă, se simţea în siguranță și, dacă 
n-ar fi stat cu privirea aţintită în podea, s-ar fi putut vedea cum 
lacrimile îi brăzdau fața. 

Deodată totul luă sfârșit. Povestea fusese citită până la capăt, 
iar cei din jurul ei aplaudau. Işi luă palmele de la urechi și apucă 
să audă că povestea se numea Străinul, dar Katherina stătea pe 
scaun, cu ochii închiși și capul în podea. Lumea începu să se 
ridice și să se plimbe încolo și încoace, studiind volumele din 
rafturi și, în tot acest timp, titlurile, numele de scriitori și ediţii 
ale textelor curgeau șuvoi spre Katherina. Vocile și imaginile se 
înghesuiau într-un torent tot mai violent și trebui să-și adune 

toate forțele pentru a se putea ridica de pe scaun și a se 
îndrepta clătinându-se către ușă. Dar intensitatea acestuia 
părea să crească tot mai mult, ca și cum s-ar fi împotrivit unui 
vânt puternic, și îi era tot mai greu să se concentreze asupra 
ușii. După numai câţiva pași se prăbuși la podea. 

Când își veni în fire, prăvălia se golise de lume, cu excepţia 
cititorului. După ce o întrebă îngrijorat cum se simte, acesta se 
prezentă drept Luca. Stătea pe un scaun pliant în faţa ei. Ea 
zăcea pe jumătate îngropată într-un fotoliu moale din piele, aflat 
în spatele tejghelei. Odată cu ascultătorii dispăruseră și vocile, 
dar era atât de epuizată încât nu mai putea să se ridice. 

Luca îi spuse să stea liniștită și să rămână acolo cât avea 
nevoie pentru a-și reveni. Cu un glas liniștitor, continuă să 
trăncănească despre tot felul de lucruri cotidiene: prăvălia, 
serile de lectură pe care le organiza, cărţile, chiar și despre 
vreme, până când, deodată, o întrebă de câtă vreme auzea 
vocile. 

Întrebarea o luă prin surprindere, astfel încât uită de 
promisiunea făcută ei înseși, de a nu mai vorbi nimănui despre 
asta, și îi povesti totul. Se dovedi că Luca știa uimitor de multe 
despre starea ei și chiar o întrebă cât de puternice erau vocile, 
dacă putea să le ţină la distanţă, când le descoperise pentru 
prima dată și dacă mai cunoștea și pe alţii care aveau 
experienţe similare. Răspunse cum putu mai bine și simți, 
pentru prima oară, că cineva o putea înțelege, că cineva o lua în 
serios. În felul lui relaxat, pe care avea să-l îndrăgească enorm 
cu trecerea timpului, Luca îi dezvălui că nu era singura, că cel 
puţin jumătate din cei care participaseră la seara de lectură 
aveau această înzestrare. 

Katherina nu o percepuse niciodată ca pe o înzestrare. In ceea 
ce o privea, vocile care o bântuiau se înghesuiau cu forța să-i 
capteze atenţia, iar ea nu avea niciun control asupra lor. Dar 
lucrul ăsta era posibil, îi explică Luca: abilitatea aceasta îi 
permitea să se cupleze la canalul care se deschidea atunci când 
cineva citea, fie că persoana respectivă citea în gând sau cu 
voce tare. 

În numai cincisprezece minute, Luca o învăţă o metodă care îi 
permitea să atenueze vocile atât de mult, încât acestea nu o 
mai controlau. Chiar dacă era o metodă care necesita practică, 
efectul era atât de remarcabil încă de la prima încercare, încât 

Katherina începu să plângă de ușurare. Luca o linişti și o invită 
să vină la anticariat ori de câte ori dorea, pentru a-și îmbunătăţi 
tehnica. Ar fi putut, bineînţeles, să practice tehnica estompării 
vocilor și fără supravegherea lui, dar o imploră să nu încerce 
vreodată să le amplifice sau să le modifice în alt fel înainte de-a 
exersa suficient. Mai târziu Katherina avea să afle și de ce. 

(J 

Clientul care intrase în Libri di Luca nu se putea concentra. 
Printre micile crâmpeie de imagini evocate de fragmentele din 
cărţile pe care le răsfoia, apăreau și imagini fără nicio legătură 
cu textele. Era un efect secundar al puterilor ei. Nu reușea 
numai să audă textul care era citit, ci adesea putea vedea și 
imaginile pe care textul le trezea în mintea cititorului, iar dacă 
acesta sau aceasta se gândea simultan la altceva, apăreau și 
aceste gânduri, ca niște secvențe minore inserate într-un film. 
Era un efect secundar care trebuia antrenat, dar Luca o ajutase 
de-a lungul anilor, astfel încât devenise capabilă să simtă 
gândurile unui cititor neconcentrat, așa cum se întâmpla acum 
în cazul bărbatului cu ochelari pătrăţoși. 

Din câte reuși să-și dea seama, acesta urma să se întâlnească 
mai târziu în ziua aceea cu o tânără, pentru că imagini ale fetei 
îi răsăreau întruna în minte, alături de imagini ale locului în care 
urmau să se întâlnească (Piaţa Primăriei), ale locului unde 
urmau să meargă la cină (Muhlhausen), precum și toate 
speranţele lui extrem de erotice privind restul serii. Katherina 
simţi cum i se înroșesc obrajii. 

Nu era însă în stare să citească în felul acesta mintea oricui. 
Iversen susținea că asta depindea de imaginaţia persoanei, de 
cât de clar se conturau imaginile din text, dar și de 
subconștientul cititorului, precum și de stilul lecturii. Persoanele 
care săreau peste cuvinte generau o serie rapidă de imagini 
care, în cele mai extreme cazuri, deveneau un fel de film de 
animaţie stilizat ce parcă îi pâlpâia în ochii minţii. Alţi cititori 
erau meticuloși, atât de meticuloși încât imaginile rămâneau 
fixe, extrem de clare și atât de saturate de informaţie, încât le 
putea mări până la cele mai mici detalii, ca într-o fotografie de 
spionaj luată din satelit. 

— Le iau pe acestea, se auzi o voce timidă și Katherina 
deschise ochii. Bărbatul cu ochelari pătrăţoși stătea lângă 

tejghea, întinzându-i două cărți. Ridică din umeri ca și cum s-ar 
fi scuzat. 

— Optzeci de coroane, spuse Katherina fără să arunce măcar 
o privire spre cele două ediţii necartonate. Deja se dezvăluiseră 
ca fiind Somnul de veci și Palatul lunii, la preţul de 30, respectiv 
50 de coroane. Se ridică și scoase o pungă de sub tejghea, în 
timp ce clientul se scotocea în buzunar după bani. Plăti și părăsi 
anticariatul cu o pungă neagră din plastic, pe care scria cu litere 
aurii Libri di Luca. 

În unele cazuri, puterile compensau doar parțial dislexia ei, 
dar în cele mai multe situații își putea ascunde perfect 
handicapul. Astfel reușise să dea dovadă, pentru o vreme, de „o 
remarcabilă îmbunătăţire” la orele de citire din școala generală, 
dar când profesorul sau elevii nu urmăreau textul în același timp 
cu ea, era la fel de privată de înțelesul literelor ca și mai înainte. 
Lucrul ăsta constituise un dezavantaj la examene. 

Luca susţinea că exista o legătură între dislexie și puterile de 
Lector. În orele de practică împreună, descoperise rapid că 
puterile ei erau remarcabile și, în opinia lui, aveau o intensitate 
atât de mare datorită dislexiei sale și nu în pofida acesteia. Luca 
încercase s-o facă să privească aceste puteri ca pe un dar și nu 
ca pe o pedeapsă, așa cum crezuse ea până atunci. Dar chiar 
dacă era Lector, el nu era receptor și, prin urmare, nu reușea să 
înțeleagă pe deplin experiențele pe care le trăia Katherina. 

Cu atât mai greu îi era probabil fiului mentorului ei, care era 
inițiat în tainele Lectorilor în camera de la subsol. Scepticismul 
iniţial, pe care și ea îl simţise când Luca o pusese pentru prima 
oară în temă, dispăruse repede, pentru că ea deja 
experimentase totul pe propria piele și primea o explicaţie, cam 
fantezistă, e drept, totuși o explicaţie pe care putea să se 
bazeze. Dar cum aveau să-i sune toate astea cuiva complet 
neiniţiat era greu de imaginat. Cum avea să reacționeze el? 

În acel moment Katherina auzi treptele scârţâind și puţin 
după aceea se ivi Iversen. Era transpirat, iar faţa i se înroșise 
puţin, așa cum i se întâmpla atunci când era entuziasmat sau 
iritat de o discuţie. 

— Vrea dovezi, spuse el gâfâind. Poţi să-i faci o demonstraţie? 

6. 


Ce să aleagă? 

Jon o luă de-a lungul rafturilor ca să găsească o carte pentru 
demonstraţie. Putea alege orice carte voia, îi spusese Iversen, 
sigur pe el ca un magician care îndeamnă pe cineva din public 
să tragă o carte de joc la întâmplare. Ideea era, din câte reușise 
Jon să înţeleagă, ca el să citească un fragment dintr-o carte, în 
timp ce Katherina urma să încerce să-i influenţeze percepţia 
celor citite în așa fel încât să nu mai aibă nicio umbră de 
îndoială. 

După cum îi explicase Iversen, Katherina era receptor, ceea 
ce însemna că putea auzi și, într-o anumită măsură, vedea ceea 
ce citeau alţii și, ceea ce părea și mai incredibil, era capabilă să 
reliefeze experienţa cititorului după bunul ei plac. Din acest 
punct de vedere, puterile ei semănau cu cele pe care, după 
spusele lui Iversen, le poseda și el, dar în timp ce el avea nevoie 
să citească textul cu voce tare pentru a-l putea „încărca”, ea îl 
putea influența pe cititor direct, chiar și atunci când acesta citea 
în gând. 

Iversen păruse foarte convingător, însă în momentul în care 
susținuse că cititul gândurilor era o consecință a puterilor 
Katherinei, îi ceruse dovezi. Siguranța cu care bătrânul îi 
acceptase cererea și insistența de a-i demonstra pe loc îi 
strecuraseră în suflet o umbră de îngrijorare. Dacă aceste puteri 
existau cu adevărat, nu era sigur că s-ar fi putut împăca cu 
gândul de-a lăsa pe cineva să-i scotocească prin creier în timp 
ce citea. 

Felul în care Katherina își făcu intrarea în bibliotecă nu ajută 
cu nimic. Aceasta nu radia nici stilul flamboaiant al unui 
magician, nici aerul misterios al unui mistic - părea să fie mai 
degrabă ușor jenată de situație, aproape că nici nu se uită la el, 
ci se așeză pe unul din fotoliile de piele, cu mâinile în poală. 
Totuși Jon se simţea urmărit, nu neapărat de către cei doi, i se 
părea mai degrabă că pereţii plini de cărţi îl studiau cu 
răsuflarea tăiată. 

— Pot să iau o carte din anticariat? întrebă arătând cu degetul 
spre tavan. 

— Bineînţeles, îi răspunse Iversen. Nu te grăbi! 

Jon părăsi încăperea și se îndreptă spre anticariat. Iversen 
închisese prăvălia și stinsese luminile, așa că doar o strălucire 
vagă ce răzbătea de la felinarul de-afară lumina încăperea. 
După ce se obișnui cu întunericul, o luă la întâmplare printre 
rafturi. Se oprea din când în când pentru a scoate un volum din 
raft, pe care îl cerceta doar pentru a-l respinge, punându-l 
imediat la loc. În cele din urmă îşi dădu seama că nu avea nicio 
importanţă ce carte alegea, cum putea el să știe ce anume se 
potrivea într-un asemenea test? Închise ochii și pipăi cotoarele 
cărţilor din faţa lui, până când degetele apucară la întâmplare 
un volum, pe care îl scoase din raft. Cu trofeul în mâini se 
întoarse în biblioteca de la subsol. 

— Fahrenheit 451, spuse Iversen dând din cap în semn de 
încuviinţare. Bradbury. O alegere strălucită, Jon. 

— Science-fiction, nu? 

— Da, dar genul nu are nicio importanţă. Ești gata? 

Jon ridică din umeri. 

— Mai mult de atât nici că s-ar putea. 

— Dar tu, Katherina? întrebă Iversen întorcând privirea către 
roșcata care stătea nemișcată pe scaun. Aceasta ridică ochii și-l 
privi cercetător pe Jon, scărpinându-se gânditoare cu arătătorul 
în bărbie, după care își lăsă mâna în poală și încuviinţă din cap. 

— Bun! exclamă Iversen, bătând din palme. Mai bine ai lua un 
loc, Jon. 

— Și tot ce trebuie să fac e să citesc în gând? 

— Exact, răspunse Iversen arătând spre fotoliu. Dă-i drumul și 
nu fi îngrijorat. Katherina o să aibă grijă de tine. 

Jon se așeză pe fotoliul din fața Katherinei. Aceasta dădu din 
cap, ca un fel de semnal, iar el îi răspunse la fel din reflex, apoi 
își îndreptă privirea spre carte. 

Fusese cândva o ediţie necartonată, dar proprietarul îi 
laminase coperta, apoi îi întărise cotorul și ultima copertă cu 
carton și piele. Marginile paginilor erau îngălbenite și ușor 
subţiate de prea multă întrebuințare, iar cartea se întredeschise 
ușor când o așeză pe genunchi. 

Înainte de-a o deschide, aruncă o ultimă privire spre 
Katherina. Aceasta stătea cu spatele drept, cu mâinile în poală 
și cu ochii închiși. 

Jon se apucă să citească. 

La început merse încet. Citea cu grijă și cu mare atenţie, 
încercând să-și dea seama dacă simţea ceva ieșit din comun. 
Mai citi așa câteva pagini, fără a reuși să priceapă despre ce era 
vorba, dar deodată i se păru că textul îl acaparează și se porni 
să citească liber și fluent, în timp ce acţiunea se decanta 
nestânjenită în conștiința lui. 

Personajul principal al cărții, Montag, era, din câte se părea, 
un pompier, dar un pompier care stârnea incendii în loc să le 
stingă. Treaba lui era să ardă cărţi considerate periculoase în 
societatea vremurilor sale. Intr-o zi, întorcându-se de la serviciu, 
Montag dă peste o tânără care îl însoțește în drum spre casă. 
Descrierea tinerei era extrem de vie, iar Jon putea să o vadă cu 
ochii minţii, suplă, zâmbind, flirtând și zburdând plină de 
spontaneitate. Inima începu să-i bată tot mai repede și simţi 
cum i se usucă gura. Tânăra aceasta era fantastică. Nu se mai 
putea opri din citit și simţea că trebuie să afle cât mai multe 
despre ea, de unde venea și ce rol avea să joace în roman. li 
apărea atât de clar conturată încât aproape că o putea simţi 
alături de el, pășind cu păru-i roșcat fluturând, cu pași ușori ca 
niște fulgi, în drum spre casa lui Montag și începea deja să-i fie 
dor de ea, să se teamă de golul pe care avea să-l lase în urmă 
când avea să se despartă de el pe trepte, odată ajunși în faţa 
casei. 

Atât de convingătoare era descrierea aceea, încât Jon voia să 
întoarcă privirea, pentru a o putea vedea mai îndeaproape, dar 
ochii nu îl ascultau, refuzau să părăsească pagina și își 
continuară periplul prin text, apropiindu-se de momentul 
despărțirii de tânără. Disperat, Jon încercă să se oprească din 
citit sau să încetinească viteza lecturii, dar povestea i se perinda 
inexorabil prin faţa ochilor. Simţi cum sudoarea începea să i se 
prelingă pe frunte și cum pulsul îi creștea. 

In povestire, Montag și tânăra ajunseseră în faţa casei, unde 
se opriseră pe trepte și se apucaseră să vorbească tărăgănat și 
calm, ca și cum ar fi tras de timp, spre chinul și mulțumirea lui 
Jon. Simţea o afecțiune incredibilă faţă de această tânără, de 
parcă ar fi cunoscut-o și ar fi iubit-o dintotdeauna. In cele din 

urmă, Montag își luă rămas-bun de la tânără, iar Jon își reprimă 
cu greu dorinţa violentă de a o striga, de a o ademeni înapoi, în 
textul care acum părea banal și sărăcit. Simţi că ochii i se 
umeziseră, dar în același timp își dădu seama că putea din nou 
să îi controleze, așa că profită de ocazie pentru a se opri din 
citit. 

Când își ridică privirea, Katherina tocmai deschidea ochii 
încet, dar evită să-l privească direct în faţă. Își dădu seama că 
avea ochii roșii. Jon întoarse apoi privirea spre Iversen, care la 
rândul lui îl privea nerăbdător. 

— Ei, cum a fost? 

Jon privi din nou cartea. Era un volum ca oricare altul, un 
teanc de hârtii cu cuvinte și litere, fără niciun indiciu asupra 
vieţii și bogăției de culori pe care tocmai le trăise. ÎI închise și îl 
răsuci cercetător în mâini. 

— Cum aţi reușit? întrebă într-un sfârșit. 

Iversen izbucni în râs. 

— Nu-i așa că-i fantastic? De fiecare dată rămân impresionat. 

Jon încuviinţă distrat. 

— Și puteai să mă auzi citind? întrebă el, întorcând privirea 
spre Katherina. 

Aceasta se îmbujoră și încuviinţă aproape imperceptibil. 

— Dar, exclamă Iversen ridicând degetul arătător, nu vocea ta 
e cea pe care a auzit-o. Și nici vocea ei, nici măcar vocea 
scriitorului. Partea asta e cea mai incredibilă. Se pare că fiecare 
carte în parte are vocea ei unică. O privi cu vădită invidie pe 
tânăra roșcată. E ca și cum ai comunica direct cu cartea însăși, 
cu sufletul ei. 

— Fantezia oricărui bibliofil, comentă Jon sarcastic. 

— Păi, da, spuse Iversen zâmbind jenat. Presupun că m-am 
lăsat dus de val. Uneori uit că receptorii trebuie să plătească 
scump pentru asta. Un preț despre care nici tu, nici eu nu avem 
nici cea mai vagă idee. 

Jon își aminti de bărbatul cu porterul pe care îl întâlnise la 
Paharul Curat, după înmormântarea lui Luca. Atunci îl luase 
drept nebun, un beţiv care fabula, înșirând tot felul de baliverne 
despre cititori și texte care cântau și urlau. Ironia făcea că acum 
spusele bărbatului veneau parcă să întărească explicația dată 
de Iversen. 

— OK, spuse punând cartea pe masă. Dacă admit că 
explicația voastră este adevărată, că există Lectori și că îmi 
puteţi manipula gândurile și sentimentele prin intermediul unei 
cărţi, continuă el ridicându-și braţele, ce așteptați de la mine? 

— Cine spune că vrem să avem măcar de-a face cu tine? 
răsună o voce dinspre ușă. 

Toţi trei se întoarseră către nou-venit. În pragul ușii stătea un 
tânăr pirpiriu, la vreo douăzeci de ani, îmbrăcat într-un tricou 
alb, strâmt și niște pantaloni lălâi de camuflaj. Avea o față 
îngustă și o mustăcioară roșcată i se contura în jurul gurii, însă 
altminteri era chel și alb ca varul. Ochii lui întunecațţi, arzători se 
opriră asupra lui Jon. 

— Bună, Pau! spuse lversen. Intră și salută-l pe musafirul 
nostru. 

Tânărul păși hotărât în încăpere și se opri în spatele scaunului 
Katherinei, cu mâinile în șolduri. 

— Musafir? pufni el. 

— E în regulă, zise Iversen liniștindu-l. Este Jon, fiul lui Luca. 

— Asta știu, l-am văzut la înmormântare, răspunse Pau 
laconic. Omul care vrea să vândă Libri di Luca, chiar tu ai spus- 
o, Svend. 

Iversen privi încurcat către Jon, care nu se arăta prea afectat 
de scenă. 

— Am spus că există un risc. Nu ştim precis, Pau, spuse 
Iversen. De aceea ne aflăm aici. 

— Și? Ce-ați hotărât? 

— Tocmai îl puneam pe Jon la curent cum stau lucrurile când 
ai apărut, răspunse Iversen. 

— Cât ai apucat să-i povestești? 

— Totul. 

Pau se holbă pe rând, când la Iversen, când la Jon. Mușchii 
maxilarelor i se contractară, iar ochii i se îngustară. 

— Ai un minut să discutăm, Svend? întrebă Pau și făcu un 
semn cu capul, arătând spre ușă. Și tu, Kat. 

Jon nu putu să nu remarce cum Katherina dădu ochii peste 
cap, înainte de a-i arunca o privire întrebătoare lui Iversen. 
Bătrânul încuviinţă. 

— Cum dorești, Pau. Du-te sus, am să vin și eu imediat. 

Tânărul ieși în pas de marș, iar Katherina îl urmă încet. 

— Trebuie să înveți să-l suporţi, spuse Iversen de îndată ce 
cei doi părăsiră încăperea. Pe Pau l-am cules de-a dreptul din 
stradă, unde își câștiga existenţa de pe urma puterilor de 
Lector. Luca a dat de el pe Straget, unde le citea poeme 
trecătorilor. Și chiar avea ceva succes. O grămadă de lume se 
oprea să-l asculte și cei mai mulţi îi aruncau bani în cutia de 
trabucuri pe care o avea la picioare. Luca și-a dat seama de 
capacităţile lui. Emiţătorii experimentați pot simţi când alți 
emiţători încarcă un text, iar Pau nici nu se străduia prea tare s- 
o ascundă. Iversen se aplecă spre Jon. După cum poate că ai 
ghicit, avem multe motive să păstrăm secretul asupra acestor 
puteri, Jon. Nu putem să riscăm ca un tinerel precum Pau să ne 
compromită doar pentru că nu știe cu ce are de-a face. Iversen 
făcu o pauză. Luca l-a luat sub aripa lui protectoare, iar în ultima 
jumătate de an a devenit un obișnuit al anticariatului. A ajuns să 
ne fie drag, și invers, chiar dacă el nu o arată. Pasiunea lui 
pentru acest loc este, după cum vezi, uriașă. 

— Și crede că am de gând să-i răpesc această pasiune? 
întrebă Jon. 

— S-a obișnuit să i se ia tot în viaţă, spuse Iversen. Ba chiar 
atât de des încât a ajuns să nu se aștepte decât la asta. 

Jon dădu din cap gânditor. 

— Dar ar trebui..., începu Iversen arătând spre ușă, apoi se 
ridică de pe fotoliu și părăsi încăperea. Jon putu să-i audă pașii 
pe coridor, apoi pe treptele ce scârţâiau, după care se făcu 
liniște. 

Rămas din nou singur, se ridică și începu să cerceteze 
conţinutul rafturilor. Nu erau multe titlurile pe care reușea să le 
recunoască, iar volumele foarte vechi erau în latină sau greacă 
și nu le putea înţelege. Se aflau acolo și câteva opere în italiană 
și, chiar dacă Jon nu folosise de mulţi ani italiana, era totuși în 
stare să le înţeleagă pe unele din ele. 

În cele mai multe cazuri, titlurile de pe cotoare erau lucrate 
măiestrit, cu caractere gotice sau cu mici ilustraţii, și adesea 
trebuia să faci eforturi pentru a descifra scrisul. Unele cărți nu 
aveau cotor deloc, ci constau dintr-un teanc de hârtii 
îngălbenite, legate la un loc cu un șnur din piele sau rafie. Altele 
aveau ferecături din metal pe cotor și la colţuri, în vreme ce 
altele aveau coperţi din plăci subțiri de furnir, iar titlul și 
ornamentele erau pirogravate în lemn. 

În cele din urmă, literele începură să i se învălmășească 
dinaintea ochilor, așa că se așeză într-unul din fotoliile moi de 
piele și privi în jur. Nu era greu să-ţi dai seama că fusese nevoie 
de generaţii întregi pentru a strânge o asemenea colecţie, o 
misiune care începuse în Italia și care îi însoţise prin întreaga 
Europă pe cei din familia Campelli, până când aceștia 
ajunseseră în Danemarca. Pentru o clipă îi văzu chiar cu ochii 
minţii, o familie mică împingând un car încărcat cu cărți și cu un 
mare secret. Jon lăsă capul pe spate și își acoperi faţa cu 
mâinile. 

Fusese stresat în ultima vreme. Cazul Remer îi ocupa tot 
timpul, iar maldărul de documente pe care le căra de acasă la 
firmă și înapoi se făcea tot mai mare. Apartamentul lui devenise 
un fel de prelungire a biroului și nu mai avea deloc vreme să se 
relaxeze pe terasă sau să-și gătească în bucătăria lui nouă- 
nouţă. Adesea mânca la vreun fast-food din apropiere sau 
încălzea semipreparate ieftine la cuptorul cu microunde. 

Jon își mișcă mâinile spre marginile feţei și își apăsă tâmplele 
cu arătătorul și degetul mijlociu, masându-și capul cu mișcări 
circulare. Respiră adânc și rar și simţi cum pulsul îi încetinește, 
iar trupul i se îngreunează. 

Moartea lui Luca n-ar fi putut să survină într-un moment mai 
prost. 

Își luă mâinile de pe faţă, lăsându-și braţele pe rezemătorile 
fotoliului. Cu ochii închiși, continuă să respire adânc. Pieptul i se 
ridica și cobora în același ritm cu respiraţia și putea să audă 
aerul cum îi ieșea din plămâni, pentru a fi inspirat apoi la loc. 

Dar mai era încă ceva. 

Când stătea și asculta, mai putea auzi un zgomot ușor, ca un 
murmur. O șoaptă domoală, aproape neauzită, părea să se fi 
prelins în încăpere, iar sunetul creștea în intensitate treptat, ca 
și cum s-ar fi apropiat sau, pur și simplu, cineva ar fi dat sonorul 
mai tare. Jon se concentră, dar nu reuși să înţeleagă ce spunea 
sau dacă erau voci de bărbat sau femeie, căci erau mai multe 
voci. Ca murmurul unei mulțimi. Sunetul părea atât de slab și de 
fragil, încât se văzu nevoit să-și țină respiraţia pentru a-i putea 
localiza sursa, dar de îndată ce simţea că sunetul vine dintr-o 
direcţie, aceasta se schimba imediat. Inima îi bătea tot mai tare 
și trase repede în plămâni o gură de aer, după care își ţinu din 
nou respiraţia, ascultând. 

În încercarea de a-și spori concentrarea, își împreună mâinile 
și strânse mai tare din ochi. 

Dintr-odată, imagini explodară în faţa ochilor lui, forme 
abstracte și culori se contopeau cu peisaje și scene de luptă, cu 
armate și cavaleri, pirați și indieni. Imagini acvatice cu monștri 
marini, scafandri și submarine se dizolvau în peisaje selenare 
dezolante și pustiuri, care mai apoi erau urmate de întinderi 
acoperite de gheață, punți de corabie legănându-se - toate 
acestea succedându-se ca într-o proiecţie de imagini, dar cu o 
viteză ameţitoare. Străzilor pietruite, umezite de ploaie, le luau 
locul arene scăldate în soare cu gladiatori asudaţi, care mai apoi 
se dizolvau în clădiri în flăcări ce ajungeau până la cer, lângă o 
lună plină galbenă, strălucitoare. Luna plină se transforma în 
ochiul unui dragon uriaș, a cărui pleoapă acoperită cu solzi se 
închidea, devenind un banc de peștișori care apoi erau devoraţi 
de o orcă ce cădea victimă harponului unui pescar ars de soare, 
îmbrăcat în salopetă galbenă. 

Toate aceste impresii - și alte sute - care se perindau prea 
repede pentru a le putea percepe, îl bombardară pe Jon în acel 
răstimp cât îi trebui pentru a deschide ochii. Sări din fotoliu, 
gâfâind după aer. Clătinându-se pe picioare, înaintă cu pași 
nesiguri, până când atinse spătarul fotoliului. O greață violentă 
creștea în el, respira cu greutate și începea să simtă furnicături 
în degete. Copleșit de leșin, se prăbuși în genunchi și se aplecă 
în față până când ajunse să se proptească în mâini, cu privirea 
ațintită în podea. 

După câteva minute de respirat gâfâit, în care nu îndrăzni nici 
să clipească, Jon își îndreptă încet trupul. Faţa îi era acoperită de 
sudoare, pe care o șterse cu dosul palmei înainte să se ridice cu 
grijă. Picioarele îi tremurau ușor sub pașii pe care îi făcu până la 
primul raft din apropiere. De acolo își croi drum spre ușă, 
căutând să se agaţe tot timpul de rafturi. Culoarul de la ușă 
până la scară i se păru mult mai lung decât la venire și avu 
impresia că rătăcise o veșnicie până să ajungă la prima treaptă. 
Aproape că se târî în sus, pe scara în spirală, punând o mână 
după cealaltă pe balustrada care, drept răspuns, scârțâia rău 
prevestitor sub povara trupului său. 

Odată ajuns în încăperea de deasupra, auzi voci venind 
dinspre partea din faţă a anticariatului. Fără să poată înţelege 
despre ce vorbeau, se îndreptă în direcția aceea, în timp ce cu 

una din mâini căuta să se sprijine tot timpul de un raft sau altul. 
La capătul culoarului cu rafturi păși nesigur în încăpere, fără să 
mai aibă niciun punct de sprijin, iar vocile tăcură imediat. Pau 
şedea cu braţele încrucișate în fotoliul din spatele tejghelei, 
Katherina era așezată pe tejghea, cu picioarele atârnând, iar 
Iversen stătea cu spatele la Jon, în dreptul casei de marcat. 

Iversen se întoarse spre Jon și îi spuse ceva. Vocea îngrijorată 
a acestuia îl însoți până la ușa pe care o deschise cu o 
smucitură necontrolată. 

Ajuns afară, trase cu lăcomie în piept aerul rece al serii, dar 
nu se opri decât după ce ajunse în dreptul unui felinar, de care 
se agăţă strâns. Metalul rece îl făcea să se simtă în siguranţă. 

— Jon, mă auzi? 

Vocea lui Iversen răzbătu în cele din urmă până la Jon, care 
dădu încet din cap, ca într-o transă. 

— Te simţi bine? 

— Ameţeala, reuși Jon să bolborosească. 

— Vino cu mine înăuntru, să te așezi pe scaun, îl invită 
Iversen pe un ton rugător. 

Jon clătină violent din cap. 

— Nu vrei puţină apă? îi întrerupse Katherina, întinzându-i o 
cană. 

Reticent, își desprinse o mână de pe felinar, luă cana și o goli 
dintr-o sorbitură. 

— Multumesc! îngână el. 

— Îți mai aduc una, spuse Katherina luându-i cana din mână și 
apoi dispăru. 

Iversen îi puse o mână pe umăr. 

— Ce s-a întâmplat, Jon? îl întrebă el îngrijorat. 

Jon respiră adânc de câteva ori. Apa și aerul rece își făcuseră 
efectul și acum se simţea mult mai bine. 

— Stresul, răspunse el cu privirea în pământ. Doar stresul e 
de vină. 

Iversen îl cercetă cu atenţie. 

— De parcă asta ar îmbunătăţi situația, spuse el iritat. Hai, 
vino înăuntru să te odihnești. 

— Nu! izbucni Jon. Adică, nu multumesc, Iversen. Ridică 
privirea și se uită fix în ochii bătrânului, în care se citeau atât 
îngrijorare, cât și suspiciune. Tot ce îmi trebuie acum este să mă 
duc acasă și să mă culc. 

Katherina se întoarse cu apa, din care Jon bău jumătate, atent 
supravegheat de către cei doi. Multțumi cu un semn din cap și îi 
dădu paharul înapoi. 

— Cred că mi-am uitat haina înăuntru, spuse Jon pipăindu-se 
peste buzunare. 

— Doar nu ai de gând să conduci în starea asta? întrebă 
Iversen. 

— E în regulă, mă simt deja mult mai bine, răspunse Jon 
schițând un zâmbet. Ar putea careva dintre voi să-mi aducă 
haina? 

Katherina îi părăsi din nou și, la puțin timp după aceea, se 
întoarse cu haina. 

— Încă mai avem multe de discutat, spuse Iversen pe când 
Jon se urca în mașină. 

Jon încuviinţă. 

— Am să revin peste câteva zile. Mi-aţi dat ceva de gândit, 
asta-i sigur. 

— Ai grijă, Jon! 

Porni mașina și le făcu din mână înainte de-a se îndepărta. 
Ameţeala îi dispăruse, dar acum se simțea copleșit de o 
oboseală cum nu mai încercase vreodată. La muncă era obișnuit 
cu zilele lungi de lucru, dar epuizarea aceasta părea să i se fi 
cuibărit în fiecare celulă din corp. 

Își aruncase haina pe scaunul din dreapta, dar cu coada 
ochiului remarcă o umflătură în dreptul unuia din buzunare. La 
prima intersecţie unde trebui să oprească la semafor, cercetă 
conţinutul buzunarului. 

Era o carte. Fahrenheit 451 de Ray Bradbury. 

7. 


Katherina urinări mașina din priviri pe măsură ce aceasta se 
îndepărta. Iversen, care se afla lângă ea, făcu același lucru cu o 
expresie de îngrijorare întipărită pe chip. Katherina nu îl văzuse 
de multe ori așa, dar în ultima vreme se întâmpla tot mai des ca 
fața atât de prietenoasă a bătrânului să fie brăzdată de cute 
adânci pe frunte. 

Când Mercedesul lui Jon dispăru în zare, Iversen își întoarse 
privirea către ea. 

— Ce crezi că s-a întâmplat? 

Katherina clătină din cap. 

— Habar n-am. 

— Poate că e doar stresul, așa cum a spus el, sugeră Iversen. 

Ridicară amândoi din umeri aproape în același timp și intrară 
în anticariat, unde îi aștepta Pau. Nu se mișcase de la locul lui, 
din fotoliu unde ședea demonstrativ cu braţele încrucișate. 

— Ce s-a întâmplat cu tipul? întrebă îndată ce Iversen închise 
ușa. 

— După toate cele pe care i le-am povestit azi, nu e de mirare 
că l-a luat un pic ametțeala, răspunse Iversen. 

— Nu putea să-și vadă de treabă în altă parte? 

— Să nu uităm, Pau, că noi suntem intrușii, spuse Iversen 
desfăcând braţele. Anticariatul în care ne aflăm acum, cărțile 
din jurul nostru, fotoliul pe care stai, toate sunt ale lui. 

— Dar nu-i corect, insistă Pau. Luca n-a intenţionat să ne 
părăsească în felul ăsta. Trebuie să existe o modalitate de-a 
anula sau schimba testamentul sau ce fac ei acolo. 

— Nu cred că sunt mari șanse, spuse Iversen binevoitor. Pe de 
o parte, nu există niciun testament de contestat, pe de alta, am 
refuzat oferta lui Jon ca eu să preiau anticariatul. 

— Ce-ai facut? izbucni Pau și se ridică din fotoliu. Ţi-ai pierdut 
minţile cu totul? 

Chiar și Katherina era atât de surprinsă, încât făcu ochii mari 
și se holbă uimită la Iversen. 

— Eu cred că Luca, în sinea lui, dorea să se întâmple așa, 
răspunse el fără să ridice glasul. Ce tată nu-și dorește oare ca 

opera vieții lui să fie transmisă mai departe, în familie? Credeţi 
că Luca ar fi vrut să vadă colecţia Campelli încăpând pe mâinile 
altcuiva? Eu, unul, nu cred. Tăcu o clipă înainte de-a încheia cu 
un oftat: în plus, avem nevoie de el. 

— Numai să nu creadă că l-am otrăvit, spuse Katherina încet. 

Ceilalţi doi întoarseră privirile către ea. 

Iversen încuviinţă din cap. 

— Ar fi o catastrofă să-l îndepărtăm de noi acum. 

— Și dacă are s-o facă? Dacă o să vândă toată nenorocirea? 
întrebă Pau. 

Iversen zâmbi îngrijorat. 

— În realitate, nu prea o să aibă de ales. Sfatul a aprobat deja 
o sesiune de lectură. 

Se făcu tăcere. Pau se așeză la loc în fotoliu cu mișcări încete, 
fără a-și lua privirea de la el. Katherina se uita neîncrezătoare la 
Iversen, dar privirea bătrânului rămase neclintită. 

O lectură era o măsură drastică și nu mai auzise să se fi 
întâmplat vreodată ca Sfatul să aprobe una în avans. Era interzis 
cu stricteţe să îţi folosești puterile de Lector în alte scopuri 
decât pentru a însufleți experienţele de lectură. Scria în codul 
Societăţii. Incălcarea acestei reguli era o treabă foarte serioasă, 
cu urmări grave pentru cel care o făcea, chiar dacă nu-i fusese 
dat să înţeleagă în ce anume constau aceste urmări. 
Supravieţuirea Societăţii depindea de condiția ca membrii 
acesteia să păstreze secretul existenței sale, iar abuzarea de 
puterile de Lector ar fi atras, fără îndoială, atenţia. 

In cazuri extreme se putea întâmpla totuși să fie necesară 
folosirea puterilor și în alte scopuri decât reliefarea unui text. 
Acestea erau cazuri speciale, când Societatea sau puterile 
riscau să fie dezvăluite, în asemenea situaţii, Sfatul aproba o 
sesiune de lectură pentru părţile implicate, ca să le schimbe 
atitudinea. Procesul de aprobare era complicat. Trebuia să se 
stabilească exact cum urmau să procedeze, cine avea să fie de 
faţă, cu ce rezultat și ce pretext avea să fie folosit. Acest ultim 
aspect era important, deoarece subiectul avea nevoie de o 
explicaţie plauzibilă pentru a argumenta de ce și-a schimbat 
dintr-odată atitudinea față de o anumită chestiune, altfel totul ar 
fi putut eșua. 

După aprobare, Lectorii care urmau să execute lectura 
aranjau un prilej de-a citi pentru sau de-a se afla în apropierea 

acelei sau acelor persoane care urmau a fi influențate. De 
regulă, asta nu era o problemă. Țintele erau adesea persoane 
publice precum politicieni, purtători de cuvânt sau jurnaliști care 
aveau destulă libertate de mișcare, fără a fi extrem de bine 
paziţi. 

Cu prilejul lecturii era folosit un text adecvat, care avea 
legătură cu aspecte ale chestiunii în cauză. În momentul lecturii, 
anumite pasaje importante erau încărcate în așa fel încât ţinta 
ajungea să-și piardă interesul pentru aspectul respectiv sau să-l 
respingă cu totul. Era nevoie de Lectori pricepuţi și puternici, 
dar rezultatul era mereu cel scontat, lucru care asigurase 
anonimatul Societății. 

Katherina nu știa precis de câte ori se dăduse aprobare 
pentru asemenea lecturi, dar în ultimii ani, de când îl cunoscuse 
ea pe Luca, asta se întâmplase numai o dată. Fusese implicată 
direct, dar „numai pe post de întărire”, o asigurase Luca. 

Ținta fusese un politician local, din Copenhaga, care văzuse o 
modalitate de-a economisi bani în reducerea sporului acordat 
școlilor pentru orele de citire. În eforturile lui de a introduce 
această măsură, politicianul intenţiona să cerceteze în amănunt 
cum decurgeau orele de citire la toate școlile din capitală. 

Una dintre cele mai importante sarcini ale Societăţii era să 
promoveze lectura ca experienţă și să contribuie la ameliorarea 
competențelor de citire ale copiilor cu dificultăţi. Mulţi din 
membrii Societăţii erau un fel de pedagogi itineranţi care ţineau 
ore planificate la diferite școli pentru copiii care aveau nevoie de 
ajutor. Pe lângă faptul că reușeau să cultive dorinţa de lectură în 
rândul copiilor, se întâmpla, desigur, să dea și peste copii care 
erau Lectori activaţi spontan, iar orele de lectură erau o 
modalitate de a-i descoperi și o oportunitate de a-i urmări și 
ghida cu cea mai mare discreţie. 

O asemenea investigaţie a orelor de citire nu ar fi compromis 
Societatea în mod direct, dar teama de a pierde accesul la 
potenţialii Lectori era suficient de mare pentru ca Sfatul să 
aprobe o lectură avându-l ca ţintă pe politician. 

Sesiunea de lectură se ţinu la primărie, într-o zi dogoritoare 
de vară. Societatea strânsese anticipat semnături pentru o 
petiție împotriva desființării orelor de citire. Părinţii copiilor care 
beneficiaseră de aceste ore se adunaseră voluntar în fața 

biroului politicianului, unde Societatea urma să prezinte 
semnăturile și să citească o declaraţie. 

În afară de Luca și Katherina, mai făceau parte din delegaţie 
încă trei membri ai Societăţii, împreună cu mai mulţi părinţi care 
nu aveau nici cea mai vagă idee despre adevăratul scop al 
vizitei. Luca era îmbrăcat într-un costum cu sacou, lucru care, 
pe căldura aceea, îl chinuia teribil pe micuțul italian. Sudoarea i 
se prelingea pe frunte, iar fața i se înroșise strident. Katherina 
purta o rochie largă, de culoare neagră, fiind probabil cea care 
avea cel mai puţin de suferit din micuța delegaţie. In ciuda 
căldurii, fuseseră nevoiţi să aștepte patruzeci și cinci de minute 
în anticameră, împreună cu secretara tânără și blondă care, în 
rochița-i albă de vară, nu părea să aibă nicio problemă cu 
temperatura ridicată. 

În cele din urmă li se dădu voie să intre în biroul politicianului, 
unde grupul fu primit de un bărbat de vârstă mijlocie, cu părul 
încărunţit, îmbrăcat într-un costum la fel de cenușiu precum 
părul și aproape mulat pe corpul suplu. Doi ochi duri îi fixară de 
sub o pereche de sprâncene stufoase, care ieșeau în afară ca 
niște coarne. Unul câte unul, pe măsură ce treceau pragul ușii, 
trebuiră să dea mâna cu el, iar Katherina nu putu să-l privească 
în ochi când îi veni rândul. Acesta îi strânse mâna atât de 
puternic, încât o duru timp de câteva minute. 

Purtătorul de cuvânt al delegației îi explică pe scurt scopul 
vizitei și îi întinse declaraţia și petiția semnată bărbatului 
grizonant, care își reluase locul în spatele unui birou mare și gol. 
Cu coatele sprijinite pe braţele scaunului, îi privi printre 
pleoapele pe jumătate închise, în timp ce degetele-i lungi și 
noduroase băteau nerăbdătoare darabana. 

Declaraţia trebuia depusă în scris, dar totodată citită cu voce 
tare. Sarcina citirii îi reveni lui Luca. Acesta făcu un pas înainte 
și își începu prezentarea. Așa cum era de așteptat, politicianul 
se agăță de copia lui, fie pentru a urmări textul pe hârtie, fie 
pentru a-și ascunde lipsa de interes. 

Prima parte a declaraţiei era o vorbărie încâlcită despre orele 
de citire, un fel de încălzire ca să se poată strecura în mintea 
„Victimei”, pentru a manipula abilitatea și motivaţia acesteia de 
a se concentra. 

Katherina putea simţi cum Luca accentua textul foarte ușor, 
precum un pictor care își începe lucrarea cu tușe delicate, ce 

abia ating șevaletul. Textul fusese meticulos pregătit dinainte, 
iar prezentarea lui Luca era impecabilă. Accentuările subtile 
elevau experienţa, ce părea mai mult o reprezentaţie decât o 
lectură. 

Pentru a te bucura de aceasta, aveai nevoie de un minimum 
de atenţie, o onoare pe care politicianul din fața lor nu părea să 
se sinchisească să le-o acorde. 

Katherina închise ochii și simţi cum acesta răsfoia explicaţiile, 
oprindu-se la întâmplare pentru a citi mici fragmente, fără a 
pricepe de fapt ce anume scria acolo. O sumedenie de alte 
gânduri dominau imaginile pe care le evoca textul citit de Luca, 
de la ședințe la membrii familiei, de la partidele de golf și 
vizitele la Tivoli la o petrecere care urma să aibă loc chiar în 
acea seară. 

Trase adânc aer în piept și se lăsă în voia acestui șuvoi de 
imagini generate de conștiința subiectului. De fiecare dată când 
acesta citea un cuvânt din declaraţie, ea îl întărea o idee, 
încercând să menţină trează atenţia politicianului ceva mai mult 
decât politicianul însuși avea de gând. Treptat, textul începu să 
umple din ce în ce mai mult gândurile acestuia, ba chiar se 
apucă să parcurgă pasaje mai lungi, pe care Katherina se 
străduia să le accentueze și să le consolideze în mintea lui. 

Pentru un receptor, aceasta era o experienţă destul de 
banală. Katherina stătuse de nenumărate ori în tren sau în 
autobuz, folosindu-și puterile pentru a-l ajuta pe vreun cititor 
aflat în apropiere să se concentreze asupra textului în loc să 
rătăcească prin alte gânduri. Mulţi navetiști obișnuiau să 
citească în drum spre muncă sau spre casă, dar le era greu să 
se concentreze asupra lecturii și Katherina putea observa cum 
adesea se opreau brusc din citit pentru a relua lectura cu câteva 
pagini în urmă. Ei îi era ușor să înţeleagă ce se petrecea. Putea 
aproape să vizualizeze imaginile generate de text, care treptat 
erau estompate de tot felul de alte gânduri și înecate de grijile 
legate de serviciu, dragoste sau cumpărături. Uneori intervenea. 
Dacă dădea peste vreo povestire interesantă, îl ajuta pe cititor 
să se concentreze asupra lecturii, uneori atât de eficient încât 
subiectul uita să coboare unde trebuia. Alteori, dacă textul era 
plicticos sau dacă voia să ţină vocile la distanţă, sabota lectura 
până când cititorul era atât de distras încât se oprea din citit. 

Ajutat din plin de Luca și de Katherina, politicianul se trezi 
dintr-odată atât de interesat de text, încât îl răsfoi cu atenţie 
până în punctul unde se ajunsese cu cititul, pentru a putea 
urmări înlănţuirea argumentelor. Katherina avea grijă să-i 
menţină atenţia trează, o sarcină extrem de ușoară, având în 
vedere că Luca folosea tehnica accentuării în același scop. 
Deschise ochii și văzu cum subiectul se îndreptase în scaun și 
studia hârtiile din faţa lui cu un vădit interes. Din când în când 
încuviinţa ca pentru sine, aproape dirijat de Luca, fiindcă acesta 
accentua ceva mai puternic pasajele importante. 

Efectul unui emiţător asupra audienței nu avea o ţintă aparte, 
iar dacă s-ar mai fi aflat și alţii în încăperea aceea care la 
început avuseseră îndoieli cu privire la importanţa orelor de 
citire, ar fi fost cu totul convinși de însemnătatea acestora în 
momentul în care Luca termină de citit ultimul cuvânt din 
declarație. Katherina zâmbi când politicianul își ridică privirea. 
Se vedea clar că nu știa cum să reacționeze, ca și cum i-ar fi 
fost rușine să mai spună ceva după prezentarea lui Luca, dar în 
cele din urmă reuși să  bolborosească niște politețuri, 
asigurându-i că avea să reevalueze chestiunea. 

Efectele nu întârziară să se arate. Câteva zile mai târziu, 
politicianul declară că orele de citire erau întrutotul justificate și 
că investigaţiile succesive nu aveau să afecteze buzunarele 
contribuabililor. 

Dar una era să influenţezi un politician de carieră, care nu 
avea habar de existenţa Lectorilor și a lecturilor, și alta era să 
încerci asta cu cineva care avea oarece bănuieli despre 
experienţa la care era supus. 

(J 

— Nu e oare prea târziu acum să-l supunem pe Jon unei 
lecturi? întrebă Katherina după ce apucă să digere vestea dată 
de Iversen. Are să-și dea seama imediat. 

— Chiar așa, de ce nu l-am supus mai întâi unei Lecturi? 
spuse Pau  lovindu-și palma cu pumnul. Ta-dam! Fără 
avertismente. L-am fi făcut să aprobe orice. 

— Este vorba totuși de fiul lui Luca, răspunse Iversen. E un 
băiat bun. Jon merită respectul nostru și trebuie să-i acordăm 
măcar dreptul de-a alege. In plus, are să afle oricum în 
momentul în care o să fie activat. Și atunci cum ar arăta totul, 
dacă l-am manipula? 

— Dar dacă el nu vrea să participe... dacă alege... greșit, ce-o 
să se întâmple? O să-l forțăm? întrebă Katherina. 

— Probabil, răspunse Iversen. Doar s-a mai întâmplat. Nu de 
curând, dar există exemple când o lectură s-a ţinut forțat, în 
pofida voinţei ascultătorului. Mai demult se obișnuia ca aceia 
care se împotriveau Societăţii să sufere un fel de „ajustare”. Nu 
e ceva cu care să ne putem mândri și aduce mai degrabă a 
tortură, subiectul fiind imobilizat și cu călușul în gură, adăugă 
Iversen oftând. Nu putem decât să sperăm că nu o să se ajungă 
până aici. 

— Asta ar fi chiar cool! exclamă Pau, apoi se grăbi să adauge: 
Dar nu cu fiul lui Luca, ci cu altul, unul care s-ar opune. E prea 
simplu cu oamenii de rând, sunt ca o turmă, nu trebuie decât 
să-i îmboldești un pic. Dar să încerci cu unul care chiar se 
opune... 

— Pau, exagerezi, îl întrerupse Katherina. 

— Hei, poate că te oferi voluntar? Aș putea găsi ceva să-ți 
citesc, o poveste de amor poate? 

— Sunt sigură că ai putea, dar n-ar trebui să te ocupi mai întâi 
de exercițiile pe care ţi le-a dat Iversen? 

Zâmbetul ironic dispăru de pe faţa lui Pau și acesta bolborosi 
ceva ce numai el putea să audă. 

— Ei, interveni Iversen, ce-aţi zice să închidem prăvălia pe 
ziua de astăzi? 

Cei doi căzură de acord, măcar în privinţa asta, și dispărură 
rapid, în timp ce Iversen dădea o ultimă raită înainte de a părăsi 
Libri di Luca. 

e 

Katherina apăsa violent pedalele bicicletei, îndepărtându-se 
de anticariat. Îşi făcea reproșuri în gând, scuturând din cap. N-ar 
fi trebuit să se lase provocată de Pau, dar, ca și când ar fi fost 
frate și soră, își cunoșteau prea bine punctele vulnerabile, așa 
că apărarea se transforma brusc în atac de îndată ce primele 
vorbe erau aruncate. 

Călare pe Mountain Bike, se lăsă purtată dinspre Vesterbro 
spre Nørrebro. Se strecură cu dibăcie prin traficul serii, 
potrivindu-și meticulos viteza după luminile semaforului și luând 
curbele larg, fără a încetini. 

Comparaţia cu relaţia dintre un frate și o soră era poate mai 
potrivită decât ar fi vrut să admită, într-un fel, fusese sigurul 

copil al lui Luca și al lui Iversen până când își făcuse apariţia 
Pau, ca un frate nedorit. Nu îi fusese ușor să cedeze din teritoriu 
și, în sinea ei, își făcea unele mustrări de conștiință că nu îl 
primise cu mai multă bunăvoință. 

Când ajunse în apropiere de Elmegade, o luă pe o stradă cu 
sens unic, fiind nevoită să pedaleze foarte aproape de 
vehiculele parcate sau chiar să se urce pe trotuar în momentul 
în care o mașină își făcea apariţia din sens opus. Privi peste 
umăr de mai multe ori, dar nimeni nu părea să o urmărească. În 
Sankt Hans Torv, traversă piaţeta din fața cafenelelor și, 
îndepărtându-se de Blegdamsvej, o coti pe Nørre Allé. 

Gâlcevile aveau de-a face probabil și cu vârsta. Pau era cu 
șapte ani mai mic decât ea, dar în opinia ei diferenţa era și mai 
mare din punct de vedere mental. Parcă totul s-ar fi învârtit în 
jurul lui și al nevoilor lui. Antrenarea lui era mai presus de toate. 
Clătină din nou din cap. Poate că era doar geloasă. 

Katherina se urcă cu bicicleta pe trotuar și, după câţiva metri, 
se opri în faţa unei clădiri cenușii cu ferestre albe. Doar două 
apartamente erau luminate, într-unul perdelele erau trase, în 
timp ce în celălalt se putea zări, prin fereastră, un tavan de stuc 
alb din care atârna un candelabru uriaș, cu lumânări aprinse. 

Adevărul era că multe se schimbaseră de când Pau începuse 
să frecventeze Libri di Luca. Balanța se înclinase în direcţia 
opusă. Acum el era prâslea, în timp ce ea, nu fără o umbră de 
mândrie, devenise unul dintre cei pe care puteai conta și care se 
puteau descurca singuri. Dar balanţa avea să se schimbe din 
nou odată cu întoarcerea lui Jon - întrebarea era: în ce direcție? 

După ce își lăsă bicicleta la intrare, se asigură încă o dată că 
nu o urmărea nimeni, apoi împinse ușa și dispăru înăuntru. Fără 
să aprindă lumina, o luă pe scări, urcând câte două trepte 
odată. La etajul patru se opri în faţa unei uși din furnir, vopsită 
în gri. Plăcuța din alamă se putea distinge clar în ciuda 
întunericului și, chiar dacă nu putea citi, știa că pe aceasta scria: 
„Centrul pentru Dislexie” (doar cu programare). 

Katherina sună de două ori, prima oară mai lung, și așteptă. 
La scurt timp după aceea auzi pași în spatele ușii și apoi 
zgomotul yalei. Ușa se deschise puţin și o dâră de lumină ţâșni 
pe palier, învăluind-o. Lumina era prea puternică pentru ochii ei 
care tocmai se obișnuiseră cu întunericul de pe scară, așa că 
strânse pleoapele și își apără faţa cu mâna. 

— Intră, se auzi o voce de femeie, apoi ușa se deschise 
complet. 

Katherina păși într-un hol lung, cu pereţi bej de-a lungul 
cărora atârnau cuiere din alamă. Aproape toate erau ocupate de 
geci și sacouri, dar reuși să găsească un loc liber pentru 
pardesiul ei. 

Femeia care îi deschisese împinse ușa la loc și se întoarse 
spre ea. Avea cam patruzeci și cinci de ani și o talie groasă, pe 
care încerca să o ascundă sub o rochie neagră. Faţa îi era 
dominată de o pereche de ochelari mari, pătrăţoși și încadrată 
de părul șaten deschis ce părea oarecum artificial în lumina 
puternică răspândită de spoturile cu halogen din tavan. 

— Deci? 

Katherina o privi în ochi și dădu din cap. 

— O să fie foarte puternic - mai puternic decât tatăl lui. 

8. 


Jon se trezi cu câteva secunde înainte să sune ceasul. 

La început nu reuși să-și dea seama unde se afla. Pereţii albi 
și goi din dormitor se contopeau cu tavanul, semănând cu o 
cupolă de zăpadă, de parcă ar fi zăcut întins pe spate într-un 
iglu. Și era la fel de frig. Plapuma căzuse pe podea în timpul 
nopții, iar cearșafurile mototolite erau dovada unui somn agitat. 
Işi aminti că îi fusese greu să se liniștească. Stătuse întins multă 
vreme, cugetând la cele petrecute în anticariat. Atât explicaţia 
dată de Iversen, cât și demonstraţia și viziunile care îl 
copleșiseră când rămăsese singur în bibliotecă i se păreau acum 
ireale și îndepărtate. La un moment dat se dusese să caute 
cartea pe care o avea în buzunarul gecii - Fahrenheit 451. Era o 
dovadă tangibilă a ceea ce se întâmplase, dar rămânea în 
continuare o carte ca toate celelalte și nimic mai mult. 

Trecuse mult timp de când citise beletristică în pat ultima 
oară. Când era mic, îi plăcea la nebunie, iar cititul în pat nu era 
întrecut decât de momentele în care Luca îi citea povestea de 
noapte bună, de preferinţă Pinocchio și în italiană. Fahrenheit 
451 era în traducere daneză și, când citi din nou primul capitol, 
își dădu seama că textul era mult mai neuniform și mai greoi 
decât i se păruse în timpul demonstraţiei. Nici măcar nu se 
pomenea ce culoare avea părul tinerei; nu era roșcat, așa cum 
își imaginase el. 

Jon privi spre noptieră, unde lăsase cartea. Aceasta se afla tot 
acolo, ușor umflată din cauza paginilor uzate. În acel moment 
ceasul cu radio tocmai anunţa ora 7:00, iar vocea obosită a unui 
crainic se prelinse din boxe cu ultimele știri. Proteste în Israel, 
argumente politice absurde legate de dezbaterea cu privire la 
imigrare și jefuirea unui oficiu poștal. Abia când vocea prezentă 
monoton rezultatele unui studiu privind aptitudinile de citire ale 
copiilor, Jon se ridică proptindu-se în coate și ascultă cu atenţie. 
Copiii danezi, se pare, erau mai slabi la citit decât cei din ţările 
vecine, situație pe care ministrul educației o găsea 
îngrijorătoare și inacceptabilă. Jon se lăsă să alunece la loc în 
pat și închise ochii oftând. O săptămână mai târziu probabil că 

urma să fie dat publicităţii un comunicat despre un studiu ce 
avea să arate exact contrariul. 

Crainicul fu înlocuit de un altul mai vioi, care începu să 
debiteze o sumedenie de fleacuri, ceea ce îl făcu pe Jon să se 
ridice din pat. Puse de cafea și-și începu rutina de dimineaţă, cu 
duș, bărbierit, băutul cafelei, călcatul cămășii, nodul la cravată 
și din nou cafea. Mișcările acestea familiare îl liniștiră, iar în 
drum spre ușă nu se mai gândea decât la ziua pe care o avea 
înainte; aproape că uitase cu totul de cele petrecute cu o seară 
în urmă. 

Abia când se urcă în mașină și se lăsă purtat de traficul 
matinal prin oraș, observă cât de multă lume din jurul lui citea. 
Pasagerii din autobuze citeau cărţi, oamenii de pe bănci citeau 
ziarul de dimineaţă, copiii, pe trotuar, își citeau lecțiile, punând 
grijuliu un picior înaintea celuilalt, ca niște acrobațţi. Afișele 
atârnate în vitrinele magazinelor erau citite de trecători, 
reclamele de pe autobuze erau înregistrate mental de șoferi, în 
vreme ce mamele cu cărucioare aruncau o privire peste 
pliantele cu reclame, pentru a le arunca apoi la gunoi. | se păru 
că, pretutindeni, cuvinte și propoziţii invadaseră fațadele, 
ferestrele, pancartele și autobuzele cu scopul de a-l ademeni să 
le decodeze mesajul, o decodare pe care deja nu mai era sigur 
că o controla în întregime. 

Jon conduse tot restul drumului spre birou cu privirea aţintită 
doar asupra străzii. 

Nici nu apucă să deschidă ușa de sticlă a anticamerei, că 
Jenny, secretara lui, îi ieși în întâmpinare alergând și fluturând în 
mână un ziar. Avea părul blond și era, cum s-ar spune, o tânără 
de gașcă și durdulie. 

— Trebuie să auzi asta! îi spuse ea înveselită, fluturând ziarul. 

Jenny ajungea la birou cu mult înaintea lui și stabiliseră ca ea 
să găsească în ziar articolele relevante pentru muncă sau pur și 
simplu amuzante. Apoi își prezenta prada, citindu-le cu voce 
tare la prima ceașcă de cafea. De multe ori Jon nici nu mai avea 
nevoie să răsfoiască ziarul. 

Jon se uită mai întâi la ziar și apoi la ea. Văzu cum ochii ei, 
plini de nerăbdare, se îndreptau spre ziar și cum gura dădea să 
se miște pentru a articula prima propoziţie. 

— Am să citesc mai încolo, o întrerupse Jon brusc și își 
continuă drumul prin încăpere. 

— OK, mormăi Jenny vizibil dezamăgită, lăsând braţele să-i 
cadă de-a lungul corpului. 

Jon se opri și se întoarse. 

— Scuză-mă, dar am dormit îngrozitor azi-noapte, încercă el 
să-i explice. Lasă-mă jumătate de oră. 

Jenny dădu din cap și împături ziarul cu mișcări lente. 

— Drăguţă cravată! spuse ea morocănos, întorcându-se la 
birou. 

Jon îi făcu din mână în semn de mulţumire și își continuă 
drumul printre birouri, spre celula Remer. Ajuns în fața ușii, 
scoase cheile cu brelocul în formă de ștrumf și o deschise. De 
îndată ce se văzu înăuntru, în siguranţă, se sprijini cu spatele de 
ușa închisă. 

Respiră adânc de câteva ori, apoi faţa i se schimonosi într-o 
grimasă de iritare. Nu avea niciun sens să umble așa, într-o 
stare constantă de paranoia. Îi era imposibil să-și facă treaba 
fără să citească și nu i se părea prea verosimil să poată evita 
persoanele care citeau în prezenţa lui. Clătină din cap. Dacă 
Lectorii îl exploataseră până atunci, nu remarcase absolut nimic 
și, ţinând cont de poziţia lui recentă, aceștia nu ar fi avut niciun 
motiv să-i pună bețe în roate - ba dimpotrivă. 

Cineva bătu la ușă și abia apucă să facă câţiva pași în faţă 
înainte ca aceasta să se deschidă. 

Jenny își vâri capul înăuntru. 

— Halbech vrea să discute cu tine, spuse ea pe un ton formal. 
La el în birou, peste zece minute. 

Jon dădu din cap. 

— Bine. Mulţumesc, Jenny! 

Secretara închise ușa fără zgomot. 

— Din toate zilele posibile, tocmai azi! murmură ca pentru 
sine. 

Așteptase această discuţie. Trecuse deja o săptămână de 
când preluase cazul Remer și știa că la un moment dat urma să- 
și prezinte planul de bătaie în privinţa apărării. Deși o 
săptămână era un termen inuman de scurt pentru a se pune la 
curent cu acest caz atât de cuprinzător, nu se așteptase să 
primească mai mult timp înainte de-a fi pus la încercare. 

Jon deschise servieta diplomat și scoase din ea un dosar 
subţire, ce conţinea vreo cinci-șase pagini scrise la mașină, pe 
care le răsfoi rapid. Paginile cuprindeau sugestia lui pentru o 

strategie în cazul Remer - o soluție care respecta toate regulile. 
Știa însă că Halbech voia soluţii creative care, fără a fi exact 
ilegale, ar fi simplificat apărarea. Scurtătura, în acest caz, era să 
obţină o amânare de două luni, până când două din primele 
capete de acuzare urmau a fi prescrise. O soluţie care nu era 
neapărat genială, dar care avea să le cruţe forțele, pentru a se 
putea concentra asupra porțiunilor mai vulnerabile ale apărării, 
și anume statutul primelor două companii achiziţionate de 
Remer. Așadar, trebuiau să găsească o scuză pentru a amâna 
procesul sau, poate și mai bine, să-l păcălească pe procuror în 
așa fel încât să solicite el însuși o amânare. Dar asta însemna că 
Remer trebuia să pună pe masă noi informaţii. 

Jon așeză hârtiile la loc în servietă și părăsi biroul cu planul la 
subsuoară. 

e 

— Campelli! exclamă Halbech de pe scaunul său când Jon 
intră în birou. la un loc! îl invită arătând spre unul din cele două 
fotolii Chesterfield care se aflau în fața biroului. 

Jon dădu din cap și se așeză cu dosarul pe genunchi. 

— Merge treaba? întrebă Halbech automat. 

— Da, mulțumesc! 

— Și toată povestea cu tatăl tău? S-a rezolvat totul? 

— Oarecum. Mai sunt câteva lucruri de pus la punct. 

Halbech dădu din cap. 

— Păi, pune-le la punct atunci, Campelli, zise el și zâmbi. 
Nimic nu poate fi mai deranjant decât lucrurile care trebuie puse 
la punct. One touch e mottoul meu. Termină o treabă din prima 
în loc să o tot amâni. Să te zbaţi pentru aceeași treabă de mai 
multe ori e pierdere de vreme și îţi afectează și restul muncii. 

— Asta așa e! recunoscu Jon. 

— Ce se mai aude cu Remer? 

— Merge din plin! răspunse Jon și bătu dosarul cu palma. 
Am... 

— Remer o să fie aici la ora nouă, îl întrerupse Halbech 
urmărindu-l cu atenţie. Vrea să discute cu tine. 

— Bun! exclamă Jon șocat și se uită din reflex la ceas. Mai 
erau cincisprezece minute până la ora nouă. 

— Da, mai mult ca sigur vrea să-și întâlnească noul apărător. 
Arde-l un pic, spuse Halbech cu o sclipire în ochi. 

Jon ridică din umeri. 

— Sunt banii lui. 

— Exact! răspunse Halbech și se aplecă în faţă, înspre Jon. 
Dar încearcă să scoţi cât mai mult din întâlnirea asta. Nu se 
întâmplă prea des să dăm ochii cu el și, din câte îl cunosc, 
probabil că e în drum spre o vacanţă la schi sau ceva de genul 
asta. 

Se ridică din scaun și începu să se îmbrace cu haina care 
atârnase până atunci pe spătarul scaunului. 

— Din păcate, eu nu pot participa. Dar oricum, nu pe mine 
vrea să mă vadă. 

Jon se ridică. 

— Am s-o rog pe Jenny să scrie un proces-verbal. 

— Scrie-l singur, Campelli! îi recomandă Halbech. Lui Remer 
nu-i convine când la o întâlnire se ivesc prea mulţi neinvitați. Și 
apoi, doar sunt... 

— Banii lui, consimți Jon. 

O porniră împreună spre ușă, apoi spre anticameră. 

— One touch! repetă Halbech și-l bătu pe Jon pe umăr în loc 
de rămas-bun, înainte de-a se îndrepta spre ieșire. 

Jon o rugă pe Jenny să pregătească o sală de conferinţe și 
niște cafea, înainte de-a se încuia în celula Remer pentru a 
aduna toate documentele de care avea nevoie. 

Zvonurile despre Remer erau multe și făceau să ţi se 
zbârlească părul în cap, dar Jon pornea de la ideea că cele mai 
multe erau doar născociri menite să-i sperie pe studenţii la 
drept. Lui Remer nu-i plăceau avocaţii, asta era clar, iar faptul 
că de cele mai multe ori nu era de acord cu soluţiile propuse în 
cazul lui era, de asemenea, un laitmotiv în aceste zvonuri. Dar 
de aici și până la a se lua la pumni cu ei era un pas uriaș. Într- 
unul din zvonurile care circulau pe culoare se povestea cum 
Remer, într-un moment de surescitare, îl apucase pe avocat de 
cravată, scuturându-l violent, pentru ca apoi să i-o taie imediat 
de sub nod. O poveste cu adevărat de groază, nu atât din 
pricina atacului fizic, cât mai ales datorită vandalizării unei 
cravate atât de scumpe. 

Maldărul de dosare și documente relevante creștea, iar Jon se 
văzu nevoit să folosească un cărucior pentru a le transporta în 
sala de conferinţe. După cum remarcase și Halbech, timpul pe 
care îl avea la dispoziţie cu Remer trebuia exploatat la 
maximum, așa că nu voia să-i scape nimic. Lista întrebărilor 

pentru personajul principal era lungă. Mai multe anexe 
fanteziste, precum și o serie de date și cronologii care nu 
coincideau și depoziții care ulterior se vădiseră a fi ori ilegale, 
ori niște coincidenţe extrem de norocoase. Diferenţa era la 
limită. 

Se auzi o bătaie în ușă și Jenny își făcu apariţia cu apă și 
cafea, pe care le lăsă pe masă fără a scoate o vorbă. Reveni 
puţin mai târziu, de data aceasta însoţită de Remer. 

Bărbatul avea în jur de cincizeci de ani, iar părul grizonant, 
tuns scurt, îl făcea să semene cu un colonel sever. Dacă nu ar fi 
avut niște ochi blânzi și vioi, povestirile despre el ar fi putut fi 
alimentate doar de felul în care arăta, dar ochii îi mai 
îmblânzeau chipul sever, precum și un zâmbet larg ce etala un 
șir de dinţi de un alb strălucitor. 

— Remer! spuse el întinzându-i mâna lui Jon. 

— Jon Campelli! răspunse dând mâna cu el. 

Remer avea o strângere de mână fermă și-l privi pe Jon fix în 
ochi în timp ce-și dădeau mâna. 

— Campelli? spuse el. E un nume italian? 

— Corect! răspunse Jon. Tatăl meu era italian. Nu vrei să iei 
loc? 

— Prefer să stau în picioare, spuse Remer aproape în treacăt. 
Minunat loc, Italia. Numai ce m-am întors de acolo. Mai precis, 
din Sicilia. 

— Ceva de băut? îl întrebă Jon făcând un semn spre masă. 

— Nu, mulțumesc! răspunse Remer. N-am să stau prea mult. 

— Atunci să revenim la treburi, sugeră Jon prietenos și se 
așeză la masă. 

— Campelli..., repetă Remer ca pentru sine, ridicându-și 
privirea spre tavan. Am mai auzit numele ăsta destul de curând. 

Jon își drese vocea și răsfoi hârtiile de pe masă. 

— Am câteva întrebări legate, în primul rând, de 
achiziţionarea companiei Vestjysk Rararbejde în '92... 

— Cărţi! exclamă Remer și pocni din degete. Era cel cu 
cărțile. Luca se numea. Întoarse privirea spre Jon. Este Luca 
cineva din familie? 

— Da, Luca era tatăl meu, răspunse Jon. A murit acum o 
săptămână. 

Remer făcu ochii mari. 


80 


— Îmi pare rău, spuse el, părând sincer. Ce coincidenţă tristă. 
Avea un anticariat, nu-i așa? 

Jon încuviinţă. 

— Libri di Luca, în Vesterbro. 

— N-am fost niciodată acolo, recunoscu Remer plimbându-se 
prin încăpere. Un partener de-al meu de afaceri s-a întâmplat 
să-i pomenească numele. 

Jon îl cercetă pe Remer în timp ce acesta se plimba ţanţoș, 
cercetând fotografiile atârnate pe pereţi. Era îmbrăcat într-un 
sacou negru, cămașă albă fără cravată și o pereche de blugi de 
culoare închisă. O costumaţie ce transmitea un semnal destul de 
echivoc pentru o întâlnire de afaceri, dar, din câte se pare, nu 
acesta era motivul vizitei lui. Numai Remer putea să știe dacă 
era într-adevăr interesat de familia lui Jon sau voia doar să-l 
testeze. 

— Partenerul meu de afaceri este proprietarul mai multor 
librării. Destul de prospere, din câte am înțeles. Un mic imperiu 
bibliofil cu magazine online, cluburi de carte și cataloage. Se 
opri o clipă și izbucni în râs. Ținând cont că de mai multe ori 
cartea a fost declarată moartă, este șocant cât de mult poate să 
câștige. 

Se opri din mers și își propti mâinile pe scaunul din faţa lui 
Jon, aplecându-se înainte. 

— Așa, Jon. Deci la ce te-ai gândit? 

Ochii își schimbară pentru o clipă expresia, trecând de la 
privirea prietenoasă și vioaie la una cercetătoare, care îl scrută 
pătrunzător. Jon își îndreptă instinctiv cravata. 

— AȘ dori să o luăm..., începu el, dar Remer îl întrerupse din 
nou. 

— Pot să-ţi pun o întrebare personală, Jon? Nu aşteptă niciun 
răspuns, ci își îndreptă spatele și își încrucișă brațele, după care 
continuă. Ce-o să se întâmple cu anticariatul? 

— O! Anticariatul? întrebă Jon surprins. Încă nu m-am decis. 

— Dar e al tău? Luca ţi-a lăsat ţie anticariatul? întrebă Remer 
cu interes. 

— Fiind singurul membru al familiei, da. 

— Dă-mi voie să vin cu o sugestie. Ridică o mână și bătu 
gânditor darabana cu degetele în bărbie. Aș putea să te pun în 
contact cu prietenul meu cu librăriile. Sunt sigur că îţi poate 
oferi un preţ foarte bun pentru Libri di Luca. Apoi continuă, 

afișând un rânjet larg. Asta dacă nu ai de gând să te faci 
negustor de cărţi? 

Jon zâmbi. 

— Nu, nu am nicio intenţie de genul ăsta, răspunse el. Dar, 
după cum am spus, încă nu am luat nicio hotărâre. 

— Să-ţi dau un sfat, spuse Remer pe un ton dojenitor. Vezi-ți 
de treaba la care te pricepi. Eu mă pricep la afaceri. Tu te 
pricepi să îi ajuţi pe cei ca mine când au probleme. Dar 
negustori de cărţi nu ne putem face vreodată niciunul din noi, 
spuse el, râzând scurt. Fă un ban bun din vânzarea prăvăliei și 
lasă-l pe prietenul meu să conducă Libri di Luca în secolul 
douăzeci și unu. Tatăl tău s-ar bucura, nu crezi? 

— Nu sunt foarte sigur, răspunse Jon, iar acest gând îl făcu să 
zâmbească. Deși nu avea nici cea mai vagă idee dacă Luca 
începuse să folosească computerul și internetul în ultimii ani, 
sugestia i se păru cu totul neverosimilă. Chiar și imaginea unui 
computer în Libri di Luca i se păru absurdă. Ar fi fost ca și cum 
ai fi trimis un avion cu reacție înapoi în Evul Mediu. 

— Păi, doar și el era om de afaceri, nu? insistă Remer. l-ar fi 
plăcut ideea unui depozit comun pentru mai multe anticariate, o 
ofertă uriașă de volume și posibilităţi de căutare, iar clienţii n-ar 
mai trebui să se deplaseze în van, și-ar putea comanda 
preţioasele volume direct de acasă, prin internet. 

— Cred că tot farmecul unui anticariat constă tocmai în faptul 
că îţi petreci o groază de timp scotocind printre cărți și îţi acorzi 
plăcerea de-a fi surprins, interveni Jon. 

— Da, da, desigur! spuse Remer. O să fie loc și pentru asta. 
Anticariatul n-o să fie închis. Privește-o ca pe o extindere. 

Jon își ridică braţele într-un gest de apărare. 

— Promit că, atunci când va veni vremea, am să mă gândesc 
la ofertă. Deocamdată să vedem ce-o fi. 

Remer încuviinţă. 

— De acord! Dar dă-mi un telefon când iei o hotărâre. Scoase 
o carte de vizită din buzunarul interior al sacoului și o aruncă pe 
masă. 

— Bineînţeles! îl asigură Jon. Acum să revenim la caz. 

Remer se uită la ceas. 

— Trebuie să plec acum, Jon. Dar mi-a părut bine să te 
Cunosc. 

Îi întinse mâna lui Jon peste masă, iar acesta se ridică șocat și 
i-o strânse. 

— Găsesc și singur ieșirea! spuse Remer cu spatele la el, deja 
pe punctul de-a părăsi încăperea. 

Jon se lăsă să cadă pe scaun, privind uluit spre ușă. Se simţea 
de parcă tornada din reclama la Ajax tocmai trecuse peste el. La 
fel ca și detergentul, Remer își făcuse treaba, apoi dispăruse 
valvârtej. Voise numai să dea ochii cu „tipul cel nou” și fusese 
tentat de o nouă afacere potenţială, cu anticariatul, sau care era 
de fapt scopul lui? Jon ridică de pe masă cartea de vizită 
aruncată de client și o cercetă. Pe ea nu se afla decât numele lui 
Remer și câteva numere de telefon. Niciun logo, nume de firmă, 
nici măcar prenumele lui. Oricine ar fi avut la dispoziţie o 
mașină de scris și o bucată de hârtie ar fi putut să producă una 
la fel în numai două minute. 

Se ridică și începu să-și strângă hârtiile. 

— Cum a mers? întrebă Jenny, care își făcuse subit apariţia în 
pragul ușii. 

Jon ridică din umeri. 

— Habar n-am! răspunse el sincer. Dar cel puţin cravata mea 
e intactă. 

Ea râse și dădu să plece. 

— Jenny! strigă Jon și secretara se întoarse. L-ai mai văzut 
vreodată pe Remer până acum? 

Aceasta se gândi o clipă, apoi clătină din cap. 

— Nu, cred că de obicei se întâlnesc undeva în afara orașului. 

— Bine, mulțumesc! spuse Jon și începu să împingă căruciorul 
cu dosarele afară din încăpere, îndreptându-se din nou spre 
celula Remer. 

Își dădu seama că nici el nu-l mai întâlnise niciodată pe 
Remer. După ce se încuie în birou, se îndreptă direct spre fișetul 
cu decupaje din ziare. Acolo erau păstrate toate menţiunile din 
mass-media; răsfoi rapid dosarele. În scurt timp găsi ceea ce 
căuta. Doar câteva dintre articole conţineau și fotografii, însă 
găsi una în care Remer era prins din profil, pe treptele din faţa 
tribunalului. 

Nu mai încăpea nicio îndoială, fusese chiar Remer. Tunsoarea 
aceea unică și mina fermă erau inconfundabile. 

Așadar tornada fusese Remer! Pentru Jon era de ajuns. După 
cum o arătau și documentele din arhivă, Remer era un om de 

afaceri foarte lacom, care nu se dădea în lături de la a-și băga 
mâinile adânc în orice ar fi mirosit a bani. Nu conta în ce branșă, 
așa că de ce nu și un anticariat, de vreme ce dăduse 
întâmplător peste așa ceva acum, când își întâlnise avocatul? 

Pentru a doua oară în ziua aceea, Jon clătină din cap 
gândindu-se la paranoia lui, iar ceasul nu arăta nici măcar ora 
zece. 

9. 


Katherina dădea să plece, când privi din întâmplare pe geam 
în Libri di Luca. lată-l pe fiul lui Luca. Stătea în dreptul tejghelei 
și discuta cu Iversen, care clătina din când în când din cap. Din 
cauza întunericului, nu aveau cum să o vadă și ar fi putut să 
dispară fără a fi descoperită. Cu mâna pe clanţă, stătea în 
cumpănă, neputându-se hotări dacă să intre sau să se întoarcă. 

Receptarea putea fi o experienţă extrem de intimă. In afara 
imaginilor evocate de text, putea recepta și crâmpeie din 
personalitatea cititorului, fragmente care dezvăluiau trăsături de 
caracter și starea de spirit a acestuia. De când cu demonstraţia, 
nu prea se simţea în largul ei în preajma lui Jon. Avea senzaţia 
că aflase ceva ce n-ar fi trebuit să afle, ceva ce nici măcar el 
însuși nu știa. În timpul micii demonstraţii fusese deopotrivă 
uimită și speriată de ceea ce simţise în Jon, dar nu știa ce 
anume să facă în legătură cu această descoperire. Oamenilor nu 
le plăcea să știe cât de multe putea să afle cu ajutorul puterilor 
ei. 

Trase adânc aer în piept și apăsă pe clanţă. Cei doi bărbaţi se 
întoarseră către ea. 

— Bună, Katherina! spuse Iversen, în timp ce Jon o salută 
scurt, dând din cap. Katherina îi salută la rândul ei și închise 
ușa. 

— Poate că îl cunoști, izbucni Iversen surescitat și arătă spre 
fotocopia care se afla pe tejghea. Remer îl cheamă. |ţi spune 
ceva? 

Katherina se îndreptă spre tejghea și examină fotografia unui 
bărbat la vreo patruzeci și ceva de ani, urcând hotărât niște 
trepte. Clătină din cap. 

— Nu, nu l-am văzut în viața mea. Cine este? 

— Un client, răspunse Jon. Dar pare să știe destul de multe 
despre Libri di Luca și despre Luca. 

— Vrea să cumpere anticariatul, adăugă Iversen. 

Katherina îl privi terifiată pe Iversen, care ridică imediat 
mâinile într-un gest liniștitor. 

— Stai calmă, nu suntem vânduți. Deocamdată cel puţin. 

— De fapt, nu el este cumpărătorul ci unul din prietenii lui, 
explică Jon. Din câte am înţeles, acesta deţine deja un lanţ de 
librării și are și un magazin online. Vă sună cunoscut? 

Iversen mormăi afirmativ. 

— Există câţiva jucători de calibru pe piața de carte care s-au 
arătat interesaţi să preia Libri di Luca, dar tatăl tău le-a respins 
de fiecare dată ofertele. Sub nicio formă n-ar fi acceptat să lase 
anticariatul pe mâna unora de teapa asta. 

— Tu ce crezi? îl întrebă Jon. 

— După părerea mea, Libri di Luca se bate cap în cap cu 
ideea de computer. Cum ai putea să evaluezi o operă fără să o 
ţii în mână? spuse Iversen clătinând din cap. Majoritatea 
clienţilor vin de dragul atmosferei. Nu-i putem dezamăgi. 

Katherina era de acord cu Iversen în privinţa asta. Libri di 
Luca era un sanctuar, nimeni nu cunoștea mai bine decât ea 
placerea de a hoinări printre pereţii plini de cărți și de a ţine un 
volum de calitate în mână. Chiar dacă nu putea citi cuvintele, îi 
plăcea să simtă hârtia pe care fuseseră scrise și legătura care le 
ocrotea. Când conţinutul nu-i era accesibil, se mulțumea cu 
mediul. Și asta fără nicio urmă de amarăciune sau supărare, ci 
de-a dreptul fascinată de material și lucrătură. 

— Deci ce părere aveţi? întrebă Jon. A fost doar o coincidenţă 
că Remer m-a descusut cu privire la Libri di Luca sau o avea 
vreun gând ascuns? De ce oare acest interes subit tocmai 
acum? 

Cei doi schimbară câteva priviri. Katherina văzu că Iversen 
ardea de nerăbdare să-i povestească lui Jon tot ce știa, dar în 
același timp era îngrijorat, fiind conștient că existau anumite 
limite și că nu putea să-i dezvăluie chiar totul unui neiniţiat. De 
fapt, Jon știa deja prea multe, suficient de multe ca să reprezinte 
un risc pentru siguranţa Societăţii. 

— Eu cred că interesul își are obârșia, în primul și în primul 
rând, în reputaţia bună de care se bucură anticariatul, răspunse 
Iversen. Tatăl tău era o persoană foarte agreată și respectată în 
aceste cercuri. 

— E posibil să fi avut vreo legătură cu colecția de la subsol? 

Iversen clătină din cap. 

— Foarte puţini știu de existenţa acesteia. Cred că mai 
degrabă este vorba de cineva care vrea să profite, într-un fel 
sau altul, de acest gol pricinuit de moartea tatălui tău. 

Jon îl cercetă cu privirea pe Iversen, apoi pe Katherina și, 
după ce trase adânc aer în piept, adăugă: 

— Dacă nu v-aţi dat seama până acum, sunt de profesie 
avocat, zise el apăsat. O parte importantă a muncii mele constă 
în capacitatea de a sesiza când cineva minte sau îmi ascunde 
ceva, iar eu cred că nu mi-aţi spus încă totul. 

Iversen dădu să protesteze, dar Jon ridică mâna și îl opri. 

— Am înțeles că m-aţi iniţiat într-o chestiune care altminteri 
trebuie să rămână secretă, zise Jon ridicând din umeri. Asta 
dacă am să ajung să dau crezare spuselor voastre, și cred că voi 
fi nevoit să o fac. Dar simt că e vorba de mai mult. Insistați și-mi 
repetațţi întruna cât de important este ca eu să înțeleg, dar cum 
aș putea să o fac când nu-mi dezvăluiţi totul? 

Iversen îl privi pe Jon, care se proptise cu ambele mâini pe 
tejgheaua din faţa lui. Katherina văzu cum resemnarea se 
strecura în ochii bătrânului și cum acesta își feri privirea, 
îndreptând-o spre fereastră. Işi dădu seama că, în spatele 
ochilor săi blânzi, Iversen se frământa din răsputeri, încercând 
să-i dea fiului lui Luca un răspuns satisfăcător, fără a dezvălui 
însă prea multe. 

Expresia de pe faţa lui se preschimbă din resemnare în uluire, 
înainte de-a se transforma cu totul în spaimă. Iversen deschise 
gura, dar strigătul îi fu înăbușit de un zgomot de sticlă spartă. 

Katherina tresări și se întoarse imediat în direcția zgomotului. 
Ferestruica din partea dreaptă a ușii se sparse și bucăţi de sticlă 
zburară în anticariat ca niște mici proiectile. 

— Jos! strigă Jon și se aruncă la podea. 

Iversen rămăsese încremenit în fotoliul de piele, cu privirea 
aţintită spre geamul spart. 

Katherina abia apucă să se ascundă în spatele tejghelei 
pentru a se feri de cioburile de sticlă care zburară dinspre 
cealaltă ferestruică, spartă la rândul ei. Strânse pleoapele cu 
putere și așteptă până când zgomotul cioburilor de sticlă ce 
plouau în jurul ei încetă. 

Deschise ochii încet. Peste tot în jurul ei zăceau cioburi de 
sticlă, dar și mai rău era că din unele cioburi căzute pe covor se 
ridicau dâre de fum. 

— Foc! ţipă ea sărind în picioare. 

Limbi mici de foc mistuiau covorul în mai multe locuri, iar 
cărţile expuse în dreptul ferestrei din stânga erau cuprinse de 

flăcări. Jon încă mai zăcea la podea, în timp ce Iversen stătea 
aplecat peste unul din braţele fotoliului, în direcţia opusă 
ferestrei. Katherina alergă repede în spatele tejghelei și 
deschise dulapul în care se afla extinctorul. Între timp Jon se 
ridicase în picioare și privea în jur fără să-i vină să creadă. 

— Ţine! spuse ea întinzându-i extinctorul. Mă duc să-l aduc și 
pe celălalt. 

Jon apucă tubul care nu era mai mare decât un termos și 
alergă spre vitrina cu cărţi, unde flăcările se înteţiseră. Între 
timp, Katherina străbătu în goană anticariatul, se năpusti pe 
scări în jos, până în bucătărie, de unde înhăţă celălalt extinctor, 
un model greu, de aproape un metru, și se grăbi înapoi în 
anticariat. 

— S-a golit! strigă Jon când o văzu venind. Extinctorul zăcea 
aruncat pe podea, iar el încerca să stingă cu picioarele flăcările 
care cuprinseseră covorul, zbătându-se în același timp să-și 
scoată haina. Focul din vitrină era aproape stins, dar Katherina 
zări o strălucire portocalie ce răzbătea de dincolo de fereastră și 
deschise ușa cu o smucitură pentru a stinge flăcările de-afară. 

Când ușa se deschise, un val intens de căldură o întâmpină de 
afară. Toată partea din stradă a ușii era în flăcări, care 
acceptară bucuroase invitaţia înăuntru, cuprinzând tocul de 
deasupra ușii și croindu-și drum spre baza balconului. 

Katherina îndreptă extinctorul spre ușă și apăsă mânerul până 
la capăt. Un pufăit sec acoperi sfârâitul focului și o spumă albă 
împroșcă ușa de lemn. Flăcările cedară clocotind furios în fața 
spumei, iar focul ce cuprinsese ușa se stinse înainte de-a apuca 
să se extindă spre interior. Mirosul de fum și vopsea arsă o făcu 
să-și acopere gura și nasul cu braţul stâng când trecu pragul 
fumegând al ușii, târând extinctorul după ea. 

Afară, flăcările mistuiau încă faţada de lemn sub ferestre, iar 
Katherina se apucă să golească extinctorul asupra zonelor care 
ardeau. Din cauza căldurii, era imposibil să te apropii prea mult 
și se văzu nevoită să facă mai multe pauze și să se tragă înapoi, 
pentru a relua o clipă mai târziu atacul asupra flăcărilor. Braţele 
îi tremurau din cauza efortului și a greutăţii extinctorului, iar 
degetele încleștate pe mâner pentru a-l ţine apăsat îi 
amorțiseră. Ochii i se umpluseră de lacrimi din cauza fumului și 
totul părea distorsionat și neclar. Cu toate acestea, își continuă 

atacul asupra zonelor care mai ardeau încă și, nu după mult 
timp, reuși să stingă și partea dreaptă a fațadei. 

Partea stângă nu fusese cuprinsă la fel de mult de flăcări, dar 
nu apucă să stingă decât jumătate din acestea când spuma din 
container se sfârși. Disperată, apăsă pe mâner de mai multe ori 
până când își dădu seama că se terminase. Aruncă extinctorul 
pe trotuar, iar acesta ateriză cu un zăngănit metalic. 

Furioasă și disperată, își scoase geaca și începu să lovească 
restul flăcărilor. La fiecare lovitură, focul părea că își bate joc de 
ea, cedând pentru a se reaprinde și mai puternic decât înainte. 
Biciui fațada cu geaca, însă de fiecare dată când reușea să 
stingă o limbă de foc, două noi își făceau apariţia. 

Deodată simţi o mână pe umăr. 

— La o parte! spuse vocea și mâna o trase departe de flăcări. 
O siluetă păși în faţa ei și apucă să audă sunetul eliberator al 
unui extinctor. â 

Katherina dădu drumul gecii și se frecă la ochi. In spatele ei 
se strânseseră mai mulţi oameni care priveau scena de parcă ar 
fi fost un foc de tabără. Bărbatul din faţa ei gâfâia de căldură în 
timp ce se lupta cu ultimele flăcări, care în cele din urmă 
cedară, și întreaga faţadă arăta ca scoarţa fumegândă a unui 
copac ars. Înăuntru, prin fum, zări silueta lui Jon, care lovea 
podeaua cu haina, înjurând cu voce tare. Intră în goană în 
anticariat, tocmai când acesta reușea să stingă ultimele limbi de 
foc. Cămașa albă îi ieșise din pantaloni și era acoperită de pete 
mari de funingine și sudoare. 

— Ești teafără? o întrebă fără a-și lua privirea de la covor, 
cercetându-l să nu mai fie cumva tăciuni. 

— Sunt bine, spuse ea uitându-se după Iversen. 

ÎI găsi în spatele tejghelei, chircit la podea și tremurând de 
parcă i-ar fi fost frig. Arsuri uriașe îi acopereau spatele, iar 
sângele îi îmbibase în mai multe locuri cămașa și puloverul gros. 
Katherina îngenunche lângă el și îi puse o mână pe umăr. 
Atingerea ei îl făcu să tresară și să geamă puternic. 

— Sunt eu, Katherina, zise ea cu o voce liniștitoare. 

Iversen întoarse capul către ea. O parte a feţei îi era acoperită 
cu cioburi de sticlă și urme de sânge. Din fericire, ochelarii îi 
rămăseseră intacți, protejându-i ochii care acum o fixau cu o 
privire rugătoare. 

— Cred că o să am nevoie de un doctor, gemu el și încercă să 
zâmbească. 

Intocmai ca la o comandă, se auziră sirenele. 

— Salvarea e pe drum! spuse Jon, care se aplecă deodată 
asupra lor. Mă duc să-i iau pe paramedici și să-i aduc înăuntru, 
adăugă el și ieși din anticariat. 

Iversen închise ochii. 

— Cărţile, spuse el, sunt... 

— Sunt nevătămate, răspunse Katherina. Cele de la intrare au 
ars, dar restul sunt OK. 

Bătrânul zâmbi, chiar dacă asta păru să-i provoace durere. 

— Trebuie să-l duci la Kortmann, șopti el. 

— Eu?! îl privi Katherina întrebător. Poate că se lovise la cap. 
Ești sigur că o să mă lase să intru? 

— Va fi nevoit! răspunse Iversen și deschise ochii pentru o 
clipă. la-l și pe Pau, pe el nu are cum să-l refuze. 

— N-ar fi mai bine să așteptăm până când te pui pe picioare? 
întrebă Katherina. 

— Nu! răspunse Iversen ferm. Nu mai e vreme de așteptat. 
Uite ce nebunie-i aici. 

— Cum vrei, răspunse ea cu un oftat. 

Paramedicii își făcură apariţia, conduși de Jon, iar unul dintre 
ei o apucă pe Katherina de umăr și o trase deoparte pentru a 
putea ajunge la Iversen. După ce îl examinară sumar, îl puseră 
cu grijă pe o targă și îl transportară la ambulanţă. Katherina și 
Jon îi urmară. 

— Mă duc cu el la spital, îi spuse aceasta lui Jon. Aștepţi aici? 

El dădu afirmativ din cap. 

— Bineînţeles! 

Katherina se urcă în ambulanţă, apoi ușile se închiseră și 
mașina se puse în mișcare. Iversen deschise ochii la timp pentru 
a zări faţada fumegânadă a anticariatului dispărând în spatele lor. 

J 

Două ore mai târziu Katherina se afla din nou în fața 
anticariatului Libri di Luca. Ferestrele erau acoperite cu plăci de 
lemn, iar faţada și trotuarul erau încă ude după intervenţia 
pompierilor. 

La spital, Iversen fusese examinat pe loc. În afara mai multor 
arsuri și a tăieturilor pricinuite de cioburile de sticlă, nu avea 
nimic grav. Urma să fie ţinut totuși sub observaţie - lucrul cel 

mai bun pentru el având în vedere starea de șoc în care se afla. 
In tot acest răstimp, Katherina nu reușise să scoată nici măcar o 
propoziţie coerentă de la el. 

Abia aștepta să părăsească spitalul. Îi trezea prea multe 
amintiri legate de accidentul prin care trecuse în copilărie. De la 
spital luă un taxi înapoi, la priveliștea dezolantă a anticariatului, 
a cărui faţadă semăna cu a unei clădiri destinate demolării, ce 
fusese închisă și devastată. 

Mirosul de fum era încă foarte pregnant în faţa anticariatului, 
iar zidul era fierbinte la atingere. Când deschise ușa, mirosul de 
fum deveni și mai puternic. Pompierii tăiaseră vreo patru metri 
din covor, scoțând la iveală podeaua întunecată de scânduri de 
dedesubt. Mesele pe care erau expuse noutăţile stăteau 
înghesuite la un loc, iar cărțile fuseseră mutate în grabă pe 
culoarele dintre rafturi. 

Jon stătea la tejghea, turnând conţinutul unei sticle într-o 
găleată. Dâre negre de funingine îi brăzdau faţa și se îmbrăcase 
din nou cu haina, deși aceasta era plină de găuri mici și negre 
acolo unde focul arsese stofa. Arăta ca un personaj din desene 
animate care tocmai scăpase dintr-o încăierare. Katherina se 
bucura că Jon fusese acolo în timpul atacului și îi era 
recunoscătoare că se mai afla încă acolo. 

— Otet, îi explică el arătând spre găleată. Împotriva mirosului. 
Goli sticla și puse găleata pe podea, în mijlocul prăvăliei. Oţetul 
îi înțepă nările, iar Katherina se îndepărtă de găleată, lăsându-se 
să cadă în fotoliul de piele din spatele tejghelei. 

— Cum se simte Iversen? întrebă Jon îngrijorat. 

— E în stare de șoc, răspunse Katherina. Altfel, nu e foarte 
grav. Putea să fie mult mai rău. Apoi adăugă ridicând din umeri. 
O să rămână internat încă o zi-două. Cel puţin. 

Jon clătină din cap. 

— Cine ar fi putut să facă una ca asta? întrebă el retoric. 
Poliţia a sugerat că e posibil să fi fost un atac rasial împotriva 
anticariatului, dar mi se pare exagerat. 

— Poliţia? exclamă Katherina îngrozită. 

— Da, a venit împreună cu pompierii. 

Jon îi povesti cum pompierii stinseseră incendiul, bătuseră 
plăcile de lemn la ferestre și tăiaseră covorul. Între timp el 
fusese interogat de polițiști. Nu păruseră foarte surprinși; îi 
puseseră o mulţime de întrebări de rutină, dar nu se arătaseră 

interesaţi niciun moment de cele ce se petreceau în anticariat 
și, oricum, el nu le-ar fi dezvăluit nimic dacă l-ar fi întrebat, o 
asigură el pe Katherina. În faţa anticariatului găsiseră urme de 
cocktailuri Molotov și aceste dovezi îi făcuseră pe polițiști să 
creadă că în spatele atacului se aflase un grup mai mic, cu 
motive probabil rasiale. 

— Poliţiştii ar vrea, desigur, să vorbească și cu tine, dar nu 
aveam nici numărul tău de telefon, nici adresa, așa că va trebui 
să iei tu legătura cu ei, încheie el. 

Katherina încuviinţă încet din cap, cu privirea aţintită în zare. 

— Deci, ce părere ai? întrebă Jon. Cine crezi că a fost? 

Katherina deschise gura să răspundă, dar niște bătăi 
puternice în plăcile de lemn ce acopereau ferestrele o 
întrerupseră. Amândoi se întoarseră în direcţia din care venea 
zgomotul. Cineva apăsă pe clanţă și deschise ușa. 

Pau păși înăuntru cu o expresie sălbatică în ochi, cu fălcile 
încleștate și pumnii strânși. 

— Ce naiba se petrece aici? exclamă el furios. 

Jon și Katherina avură nevoie de ceva muncă de convingere 
ca să-l calmeze suficient pentru a-i putea povesti ce se 
întâmplase. Cât primi explicaţiile, Pau măsură în lung și-n lat 
podeaua de scânduri, de parcă ar fi vrut să compenseze lipsa de 
uzură de care covorul o cruţase de-a lungul anilor. Pe măsură ce 
povestirea înainta, chipul i se înroșea tot mai mult de furie, dar 
reuși să se stăpânească și, oricum, probabil că nu ar fi fost în 
stare să scoată vreun cuvânt prin fălcile încleștate. 

— Nemernicii! izbucni el cu o voce tremurătoare când cei doi 
terminară de povestit. Întoarse privirea plină de ură mai întâi 
spre Katherina, apoi spre Jon. 

— Cine? îl întrebă Jon direct. 

Întrebarea păru să-l ia prin surprindere. Pau șovăi și căută 
privirea Katherinei. 

— Chiar așa! La cine te referi? întrebă ea. 

— Păi e clar ca lumina zilei! răspunse el iritat. Tu ar trebui să 
știi cel mai bine. 

În anticariat se făcu tăcere. Katherina mai avea încă privirea 
aţintită asupra lui Pau. Ştia prea bine la cine se referea, dar știa 
de asemenea că se înșela. Însă nu era nici momentul și nici locul 
să se ia la harţă cu el. Având în vedere starea în care se afla, nu 
ar fi folosit la nimic să încerce să-l convingă. 

— Nu credeţi că a venit momentul să-mi daţi o explicaţie? 

Katherina și Pau își întrerupseră concursul de „cine privește 
cel mai mult fără să clipească” și își îndreptară atenţia spre Jon. 
Acesta stătea aplecat peste tejghea, cu palmele întinse spre ei. 

— Sincer acum, cred că am avut destulă răbdare. S-a aruncat 
cu cocktailuri Molotov în mine, am fost minţit, se petrec lucruri - 
eufemistic vorbind - misterioase în acest anticariat care de 
drept îmi aparţine. Nu credeţi că ar fi rezonabil să aflu ce anume 
se întâmplă? 

Pau rupse primul tăcerea. 

— Îi spui tu sau mă ocup eu? o întrebă el pe Katherina. 

— Kortmann! răspunse ea laconic. Iversen a spus să-l ducem 
la Kortmann. 

— Noi? Chiar crezi că o să ne lase înăuntru? 

Katherina ridică din umeri. 

— Rămâne de văzut... 

— Îl cunosc pe acest Kortmann? întrebă Jon. 

— Probabil că l-ai văzut la înmormântare, spuse Katherina. Un 
bărbat mai în vârstă, într-un scaun cu rotile. 

Jon încuviinţă. 

— Kortmann este liderul Societăţii Bibliofililor, continuă ea. El 
are toate răspunsurile și el o să decidă ce urmează să se 
întâmple. 

Katherinei îi veni greu să ascundă sarcasmul din ultima 
propoziţie, dar Pau nu păru să remarce nimic, ci bătu satisfăcut 
din palme. 

— Când urmează să ne întâlnim cu el? 

— Acum! răspunse Katherina. 

10. 


Fără să știe, Jon trecuse de multe ori pe lângă vila lui 
Kortmann din Hellerup. Aceasta se deosebea de toate celelalte, 
în primul rând prin faptul că era enormă, în al doilea rând 
datorită unui turn mare și ruginiu care se ridica deasupra unuia 
din ziduri, pe toată înălțimea casei. La cei doi metri diametru, 
turnul arăta ca un coș de fabrică în paragină, iar amplasarea 
acestuia lângă o vilă cu trei etaje din Hellerup, care era atât de 
bine întreținută, sărea în ochi, așa că Jon recunoscu imediat 
locul. 

Un zid înalt de trei metri înconjura vila și porți solide de fier îi 
opreau pe nepoftiţi să se apropie de clădire. 

Katherina stătea pe scaunul din dreapta al mașinii lui Jon, iar 
Pau - pe bancheta din spate. Niciunul nu scosese un cuvânt în 
afara instrucţiunilor necesare pentru a ajunge la vila lui 
Kortmann. Jon opri la câţiva metri în faţa porţii de fier. Un 
interfon era plasat lângă aceasta, pe partea șoferului. 

Jon cobori fereastra mașinii, scoase brațul și apăsă pe un 
buton lângă care se afla simbolul unui clopoțel. 

— Ce să-i spun? întrebă el, în timp ce ceilalți așteptau să audă 
pe cineva răspunzând. 

— Spune-i cine suntem, răspunse Katherina. E important să 
știe asta. 

Jon se uită la ceas. Era unu noaptea, dar câteva ferestre de la 
etajul al treilea mai erau încă luminate. 

— Da? se auzi o voce seacă din interfon. 

Jon se aplecă spre aparat. 

— Sunt Jon, Jon Campelli. Făcu o pauză, dar nu se auzi niciun 
răspuns. Imi cer scuze că venim atât de târziu, dar este 
important să vorbim cu Kortmann. 

Din interfon nu se auzi în continuare nicio reacţie, doar un 
bâzâit ușor, iar Jon se uită întrebător la Katherina. Aceasta ridică 
din umeri. Jon se întoarse din nou spre aparat. 

— Iversen e la spital, încercă el iar. Libri di Luca a fost... 

— Intraţi! îl întrerupse vocea. Urcaţi prin turn! 

Poarta de fier începu să se deschidă încet și fără zgomot, de 
parcă accesul în vilă era în mod voit amânat. De îndată ce avu 
loc suficient, Jon porni mașina și înaintă spre casă pe o alee 
asfaltată. In faţa clădirii era loc pentru patru-cinci mașini, dar 
acum parcarea era goală. 

Un rând de coloane domina faţada casei, iar o scară largă din 
piatră, în întregime luminată, ducea către o ușă de lemn cu 
balamale negre și zăbrele ce străjuiau o ferestruică aflată în 
partea de sus. 

Coborâră toți trei din mașină. 

— Probabil că ăsta e drumul, spuse Pau arătând spre o alee 
pietruită care șerpuia pe lângă zid. Porni în direcţia aceea, iar 
Jon și Katherina îl urmară. 

— Ai mai fost vreodată aici? întrebă Jon. 

— Nu, răspunse Katherina. 

— Nici eu, spuse Pau și se grăbi să adauge: Dar nici mulţi 
dintre ceilalţi. 

Aleea se sfârșea la poalele turnului ruginiu unde, apropiindu- 
se, descoperiră că se afla o ușă lată, luminată de o singură 
lampă. Distanţa până la zidul vilei era cam de vreo doi metri; 
pasaje suspendate, cu aceeași înfățișare părăginită ca și turnul, 
făceau legătura între acesta și vilă la parter și la ultimul etaj. 

— Receptorul rămâne jos! se auzi deodată o voce. 

Pau descoperi că sunetul venea dintr-un difuzor instalat în 
tocul ușii. Se priviră reciproc. Jon încruntă nedumerit din 
sprâncene și dădu să protesteze, dar Katherina îi puse o mână 
pe umăr și încuviință. 

— E în regulă, mă așteptam la asta. O să stau în mașină. 

— Eşti sigură? întrebă Jon. 

— Foarte sigură, răspunse ea. Hai, duceţi-vă! 

Pau deschisese deja ușa. 

— Vii odată? 

Katherina se întoarse și o porni înapoi spre mașină, în timp ce 
Jon i se alătura lui Pau în turn. Înăuntru se treziră într-un lift 
unde abia era loc pentru amândoi. În partea stângă, o ușă ducea 
spre vilă și Jon dădu să apese pe clanţă când „cabina” se puse 
deodată în mișcare și începură să urce, încet și aproape pe 
nesimţite, de parcă ar fi fost purtaţi de o maree. Ascensorul nu 
era acţionat de cabluri, ci cu ajutorul unor roţi dinţate uriașe, 
care ridicau platforma într-un ritm uniform. Mecanismul cu roţi 

zimţate îl făcu pe Jon să se simtă ca și cum ar fi fost întemnițat 
într-o pendulă uriașă. 

Pau bătea nerăbdător cu piciorul în podeaua de metal, 
uitându-se la tavanul aflat la opt metri deasupra lor. 

După ceea ce lui Jon i se păru o veșnicie, ajunseră sus, iar Pau 
împinse ușa pasajului de acces. La capătul tunelului se deschise 
o ușă, în cadrul căreia își făcu apariţia Kortmann, în scaunul lui 
cu rotile. Arăta de parcă s-ar fi așteptat la o vizită, căci era 
îmbrăcat într-un costum de culoare închisă, cu o pereche de 
pantofi negri, lucioși, care răsăreau de sub niște pantaloni 
călcaţi la dungă. Scaunul cu rotile de alamă fusese construit 
special și era mai înalt decât în mod normal, fiind mai ușor să-ţi 
priveşti interlocutorul în faţă, dar în același timp îl făcea să arate 
ca un copil într-un cărucior. 

Kortmann îi salută rezervat, dând din cap. 

— Veniţi mai aproape! le spuse el pe un ton neutru, ce putea 
fi perceput atât ca o invitaţie, cât și ca un ordin. Își trase 
scaunul înapoi pentru a le putea face loc să treacă, apoi îi 
conduse spre un coridor cu lumină difuză și picturi cu rame aurii 
pe pereți. La capătul culoarului intrară într-o încăpere mare, cu 
pereţii acoperiţi din podele și până în tavan de rafturi cu cărţi. În 
mijlocul camerei se afla o masă rotundă și joasă, înconjurată de 
șase fotolii, iar deasupra acesteia atârna un candelabru masiv 
din cristal. 

— Luaţi loc! spuse arătând spre fotolii. 

li urmară sfatul, privind impresionați în jur. Pau fluieră ușor. 

— Căsoi, nu glumă! zise el. Probabil că te-a costat o avere. 

Kortmann îl ignoră. Apăsă un mâner aflat într-o parte a 
scaunului cu rotile și reduse din înălțime pentru a se afla la 
același nivel cu ei. 

— Ce s-a întâmplat? întrebă el, privindu-l pe Jon în ochi. 

Acesta îi povesti despre atacul de la anticariat și despre 
starea lui Iversen. Cât dură relatarea, Kortmann nu-și luă ochii 
de la el, nici măcar atunci când Pau îl întrerupse cu un 
comentariu mai îndrăzneţ. Nu era o privire plină de suspiciune, 
ci una plină de gravitate, îngrijorare și atenţie. Când Jon termină 
de povestit, Kortmann rămase nemișcat în scaunul lui cu rotile, 
cu mâinile împreunate în față. 

— Aţi văzut cumva cine a făcut asta? întrebă el în cele din 
urmă. 

Jon clătină din cap. 

— Nu. 

— Dar receptorul era acolo? 

— Katherina? Da, a fost acolo tot timpul. De fapt, ea e cea 
care a reușit să stingă focul, în cea mai mare parte. 

Kortmann întoarse capul spre Pau. 

— Dar tu? 

— Eu am ajuns abia mai târziu, răspunse Pau. Am totuși o 
viaţă în afara cărților. 

Kortmann își privi mâinile. 

— Nu mai departe de ieri am discutat cu Iversen, începu el. 
Am discutat despre tine, Jon. Ai putea deveni un personaj crucial 
pentru Societate, iar în lumina ultimelor întâmplări este mai 
important ca niciodată să ne putem baza pe tine. Ridică privirea 
spre Jon. Ochii lui întunecaţi îl fixară cu durere. 

— În ultima vreme s-au petrecut mai multe lucruri 
îngrijorătoare în cercul nostru. Libri di Luca nu este singurul 
anticariat care a fost atacat. Luna trecută a ars un anticariat în 
Valby și mai multe din persoanele noastre de contact de la 
bibliotecile din oraș au fost hărțuite sau concediate fără niciun 
avertisment. Ca să nu mai vorbim despre regretabila moarte a 
tatălui tău. 

Jon tresări și își aţinti privirea asupra bărbatului din scaunul cu 
rotile. 

— Ce are de-a face moartea lui Luca cu incendiul? 

— Moartea tatălui tău a fost doar începutul. 

— Stai un pic! spuse Jon, ridicând mâinile defensiv. Luca a 
murit de infarct. 

— Corect! aprobă Kortmann. Dar el nu avea nicio problemă cu 
inima. 

Jon îl scrută pe bărbatul din fața sa. Ochii din spatele 
ochelarilor nici nu clipiră sub privirea lui, iar chipul său exprima 
atât gravitate, cât și indulgență. 

— Ce anume încerci să-mi spui, Kortmann? întrebă Jon. 

— Că tatăl tău a fost, cel mai probabil, omorât. 

Jon simţi că trupul i se îngreunează și avu senzaţia că se 
scufundă în fotoliu, de parcă tot aerul ar fi fost eliminat prin 
tapiţeria din piele. Nu se mai putu uita la Kortmann, ci-și lăsă 
privirea să rătăcească la întâmplare, în timp ce cuvintele 
acestuia i se întipăreau adânc în minte. 

— Am înțeles de la Iversen, continuă Kortmann după o scurtă 
pauză, că ai fost supus unei demonstraţii a puterilor unui 
receptor, în cursul micii voastre ședințe de la Libri di Luca? 

Jon încuviinţă absent din cap. 

— Poate ai remarcat că nu mai aveai control deplin asupra 
corpului tău. Nu mai erai în stare să-ţi controlezi lectura, nici 
ochii, nici respiraţia și poate că ai simţit chiar o schimbare a 
pulsului. Imaginează-ţi aceste mici efecte la o intensitate de 
zece sau de o sută de ori mai mare. Tatăl tău n-a avut nicio 
șansă. 

Jon încercă să-și amintească ce se întâmplase la subsol când 
începuse să citească din Fahrenheit 451. Îşi aduse aminte de 
imaginile puternice și de impactul atât de evident asupra 
povestirii, dar avusese oare vreun control asupra corpului său 
ori și acesta fusese manipulat de Katherina? 

— Bineînțeles, nu putem dovedi nimic, spuse Kortmann cu 
regret în glas. Nu s-a găsit nicio substanţă suspectă, nicio rană, 
niciun semn. Singurele simptome sunt o extenuare extremă a 
inimii, consecinţa fiind infarctul. 

Avu din nou aceeași senzaţie de neajutorare pe care o 
încercase în timpul demonstraţiei și își aduse aminte cum inima 
îi bătuse mult mai repede, își reaminti fierbințeala pe care o 
simţise în palme și sudoarea care îi șiroise pe frunte. De parcă 
ar fi fost doar un pasager în propriu-i trup; iar dacă acesta s-ar fi 
îndreptat spre buza unei prăpăstii, i-ar fi fost imposibil să-l 
oprească. Nu îi fu greu să realizeze felul în care aceste abilităţi 
puteau fi folosite și în alte scopuri decât accentuarea unei 
experienţe de lectură. Dar cine s-ar fi putut folosi de această 
capacitate de a controla o altă fiinţă umană, ajungând atât de 
departe încât să ucidă? 

— Katherina! spuse Jon scurt. Din cauza asta nu i-ai dat voie 
să urce aici? 

— Nu este vorba numai de ea, răspunse Kortmann. Niciun alt 
receptor nu mai are voie aici. 

— Nu ma? 

— Îmi cer scuze, uit tot timpul că nu știi mare lucru despre 
Societate și despre istoria ei. Ca fiu al lui Luca, ar trebui să fii la 
curent cu toate. 

— Ignoră pentru moment genealogia mea și povestește-mi! 
insistă Jon. 

Kortmann încuviinţă și își drese vocea înainte de-a continua. 

— Până acum douăzeci de ani, Societatea Bibliofililor era un 
loc de întrunire, atât pentru receptori, cât și pentru emiţători. A 
fost în primul rând meritul tatălui tău și al bunicului tău că au 
putut reuni cele două facțiuni - atât cât au putut. Dar cu 
douăzeci de ani în urmă s-a petrecut o serie de evenimente 
asemănătoare în mare parte cu cele la care asistăm astăzi. 
Lectorii erau concediaţi fără motiv sau hărțuiţi de diferite 
persoane. Totul a escaladat în jafuri, incendieri și chiar crime, 
fiind evident că puterile de Lector erau folosite în mod abuziv. 
Receptorii ne acuzau pe noi, iar noi eram în schimb convinși că 
ei se aflau la originea acestor evenimente. Puterile receptorilor 
sunt mai puţin evidente decât ale noastre, iar noi eram 
încredințați că deţineam dovezi ale implicării receptorilor în cele 
mai multe din atacurile la care eram expuși. Toate indiciile 
trimiteau în direcţia asta. Chiar și în cazurile când receptorii 
erau ţinta atacurilor puteam găsi o explicaţie, fie că era vorba 
de atacuri-fantomă, fie de revolte în rândurile lor. Dar ei negau 
totul. Învinuirile acestea au dus la scindarea Societăţii. 
Atmosfera era plină de ură, iar tatăl tău ieșise din joc din cauza 
morţii mamei tale. El a fost întotdeauna un ambasador pentru 
ambele părţi, iar fără diplomaţia lui Societatea s-a scindat, după 
cum am spus, în emițători și receptori. Kortmann își împreună 
palmele. De aceea receptorii nu sunt bine-veniţi aici în ziua de 
azi. 

— Ce s-a întâmplat atunci? întrebă Jon. Au încetat atacurile? 

— Imediat! răspunse Kortmann. După scindare nu au mai fost 
niciun fel de probleme. 

— Până acum, adăugă Pau. 

Kortmann încuviinţă din cap. 

Jon se gândi din nou la înmormântare. Iversen îi spusese că, 
atât receptori, cât și emiţători, fuseseră de față în număr mare. 
Nu reușise să simtă vreo urmă de ostilitate și nici de suspiciune, 
dar pe vremea aceea nu avea nici cea mai vagă idee despre ce 
fel de oameni erau aceștia sau despre relaţiile lor cu Luca. 

— Dar de ce Luca? 

— Tatăl tău a fost mereu cu un picior în ambele luntri și nu 
toți erau încântați de asta. Unii - atât emiţători, cât și receptori - 
considerau că era mai bine să-și vadă fiecare de facțiunea lui. In 
ochii unora, părea un trădător. 

— lar în ai tăi? 

Kortmann tăcu o clipă, dar nu schiţă nicio reacţie care să 
arate că s-ar fi simţit acuzat. 

— Luca mi-a fost prieten bun. În afară de asta, a fost un lider 
excelent și bunătatea întruchipată. Insă nu am căzut mereu de 
acord. Eu am încurajat scindarea emiţătorilor de receptori, ceea 
ce mi-a atras poziţia de lider al Societăţii după ce tatăl tău s-a 
retras. Aș fi preferat ca el să rămână, dar moartea mamei tale l- 
a afectat atât de grav, încât a rupt orice legătură cu Societatea 
vreme de mai mulţi ani. Când a revenit în cele din urmă, 
scindarea devenise demult o realitate. 

— Și nu a mai fost ales din nou lider? 

— Nu, la dorința lui expresă, Luca a devenit un membru 
obișnuit al Societăţii, răspunse Kortmann, dar se grăbi să 
adauge: Cu toate acestea, îl consultam de fiecare dată când 
trebuiau luate decizii importante. La urma urmei, era un 
membru fondator, iar cuvântul lui continua să aibă mare 
greutate. 

— Și asta îl făcea atât de periculos încât a trebuit să moară? 

— Mi-e greu să îmi imaginez una ca asta, dar ce anume făcea 
când se afla în compania receptorilor, nu pot să mă pronunt. 

— Trebuie să fi avut un motiv să-l omoare, zise Pau. Ai spus-o 
chiar tu, Kortmann. Ucigașul este un receptor. ` 

— Receptorii neagă orice implicare, răspunse Kortmann. In 
ciuda scindării, comunicăm tot timpul cu receptorii. Asta se 
întâmpla de obicei prin intermediul lui Luca. Acum ne străduim 
să stabilim din nou o modalitate oficială de contact. Liderul lor 
m-a sunat imediat după moartea lui Luca, pentru a mă asigura 
că ei nu au avut absolut nimic de-a face cu asta. 

— Miroase de la o poştă a receptori! exclamă Pau. Pun pariu 
că e mâna lor. Deci cine e următorul care o să fie omorât pe la 
spate? Tu? Eu? Trebuie să facem ceva până nu e prea târziu. 

— Înainte să porniţi la atac, spuse Jon calm, nu ar trebui oare 
să vă asiguraţi mai întâi că Luca nu a murit pur și simplu de 
moarte naturală? 

— Bineînțeles, am avut unele îndoieli, consimţi Kortmann. 
Până astă-seară. Atacul asupra anticariatului m-a convins, 
dincolo de orice îndoială, că ne-a pus cineva gând rău. Dar mă 
bucură scepticismul tău, Jon. O să ai nevoie de el în misiunea pe 
care am vrea să ţi-o încredințăm. 

— Misiune? întrebă Jon nesigur. Îi răsăriră în minte imagini în 
care se vedea aruncând cocktailuri Molotov în vitrinele 
magazinelor. În mod bizar, situaţia îi păru mai puţin 
respingătoare decât s-ar fi așteptat, ca și cum împrejurările 
legate de moartea lui Luca ar fi trezit ceva în el. 

— La ce misiune v-aţi gândit? 

— După cum știm, receptorii neagă totul, dar sunt de acord cu 
o investigaţie. Așa cum noi nu putem fi siguri că nu se află 
vreun trădător în rândurile noastre, și ei sunt în aceeași situaţie. 
De aceea ambele părți sunt interesate de o investigaţie condusă 
de cineva imparțial - o persoană care să nu fie influențată de 
mediu, ca să spun așa. Tu ești acea persoană, Jon. 

Jon îl privi uluit pe bărbatul din scaunul cu rotile. 

— Dar cum aș putea să..., începu el, fără a apuca să-și 
termine propoziţia. 

— Tu ești alegerea perfectă, Jon. Bunăvoinţa tatălui tău o să 
te ajute în relațiile cu ambele părți. Nu ești încă atât de iniţiat în 
tainele Societăţii încât să iei partea cuiva, iar ca avocat probabil 
că ești întrucâtva obișnuit cu munca de detectiv. 

— Dar fiindcă este vorba de moartea lui Luca, s-ar putea 
obiecta că sunt părtinitor, remarcă Jon. 

— Tot ce știu este că asta te va motiva cu atât mai mult să-l 
găsești pe ucigaș, pe adevăratul ucigaș. 

Lui Jon îi veni greu să găsească contraargumente. Reacţia sa 
imediată era că nu voia să aibă nimic de-a face cu treaba asta, 
că voia să vândă anticariatul cât mai repede posibil, să uite cu 
totul de Lectori și să-și vadă mai departe de viaţă. Avea deja 
destule misiuni de îndeplinit la birou. În sfârșit se ivise o 
oportunitate de carieră cu cazul Remer, deși acesta îi ocupa 
aproape tot timpul. Căsuţa lui poștală electronică era plină. 

Totuși avea sentimentul că aceasta era ultima șansă de-a găsi 
un răspuns. Poate că, investigând moartea lui Luca, avea să 
obțină explicaţia care îi lipsise în toți acești ani. De ce tatăl lui 
nu mai voise să aibă de-a face cu el după moartea mamei? Cum 
stătea acolo, înconjurat de cărţi, în inima Societăţii Bibliofililor, 
bombardat cu teorii conspiraţioniste, își dădu seama că toate 
erau strâns legate - moartea lui Luca, viaţa lui, ceea ce i se 
întâmplase în ultimii douăzeci de ani. Toate erau piesele unui 
puzzle pe care până acum fusese prea tânăr pentru a-l putea 

reconstitui. „Pentru persoane de peste 33 de ani”, ar fi putut să 
scrie pe cutie. 

— N-am nici cea mai vagă idee de unde să încep, obiectă Jon 
după o vreme în care nimeni nu mai adăugase nimic. 

— Mai întâi trebuie să faci cunoștință cu ceilalţi membri ai 
Societăţii Bibliofililor, spuse Kortmann. Atât emiţători, cât și 
receptori. Receptorul care a venit cu voi ţi-ar putea fi de ajutor. 
l-a câștigat, pe cât se pare, încrederea lui Luca, așa că 
folosește-o dacă poţi. De exemplu, ca să aranjeze o întâlnire cu 
receptorii. Atâta vreme cât aceștia te vor accepta, poţi să pui la 
cale o strategie pornind de aici. 

— O să aibă nevoie și de un bodyguard, nu? sugeră Pau 
arătând către sine. Eu, de pildă. 

— După cum am mai spus, îl lămuri Kortmann cu o iritare 
prost ascunsă în glas, este important ca ambele părți să aibă 
încredere în persoana sau persoanele care vor face ancheta. 
Acestea trebuie să fie cât mai impartiale posibil, iar nepărtinirea 
este un delict de care tu n-ai cum să fii acuzat. 

— Bine, bine! zise Pau dezamăgit. Voiam doar să ajut. 

— În plus, Jon mai are și un alt avantaj faţă de tine. El nu este 
activat ca Lector. 

Pau ridică din umeri. 

— Nu există nicio îndoială că ai acest potenţial, spuse 
Kortmann adresându-i-se lui Jon. Dar abilităţile tale sunt 
momentan latente. Va fi un avantaj pentru tine să le menţinem 
latente până la sfârșitul anchetei. Persoanele pe care le vei 
întâlni vor fi astfel sigure că nu vei încerca să le manipulezi. 
Neajunsul, pe de altă parte, e clar - nu vei putea simți dacă 
cineva va încerca să te manipuleze pe tine. 

— Asta mă face să mă simt mult mai bine, mormăi Jon. 

— Nu-i chiar așa de groaznic! spuse Kortmann. Avantajul este 
că știi cu cine ai de-a face. Dacă vei respecta câteva reguli 
simple, nu vei avea nicio problemă. 

— Și anume? 

— Nu citi nimic în apropierea unui receptor și evită lecturile cu 
voce tare efectuate de un emiţător. 

Jon încuviinţă. 

— M-aș simţi mai în siguranță dacă aș avea pe cineva cu 
mine, insistă el. Spune-i bodyguard sau ghid. Ca nou-venit în 

acest mediu, voi avea nevoie de îndrumare, ca să știu cum să 
mă comport. 

— Bineînţeles, zise Kortmann. Dar receptorii nu l-ar accepta 
niciodată pe Pau ca anchetator. 

— Nici nu m-am gândit la Pau, răspunse Jon cu repeziciune. Aș 
vrea să lucrez cu Katherina. 

Pau pufni, iar Kortmann își împreună mâinile în față și își 
sprijini calm bărbia pe ele. După ce îl privi cercetător pe Jon o 
bucată de vreme, izbucni într-un scurt hohot de râs. 

— Eşti cu adevărat fiul lui Luca! spuse el călduros. Ar fi 
procedat exact la fel. Ei bine, fă cum vrei. Câtă vreme ești de 
acord cu faptul că există anumite locuri în care ea nu este bine- 
venită și că anumite persoane nu se simt confortabil în prezenţa 
ei, poţi foarte bine să lucrezi cu ea. Faţa îi deveni din nou 
serioasă. Deci, ce zici? 

Jon întoarse privirea către Pau, iar acesta se uită la el cu o 
expresie de om jignit. Kortmann stătea cu mâinile împreunate în 
poală și-l privea pe Jon așteptând. O senzaţie de neajutorare se 
cuibărea din nou în sufletul lui. Era clar ce avea de făcut, chiar 
dacă nu simţea nicio tragere de inimă. Nu avea de ales. Dar 
ceea ce îl surprinderea era faptul că avea totuși tragere de 
inimă. Ocazia de-a afla ce se întâmplase pe vremuri îl făcea 
imun la orice argumente rezonabile despre carieră și teorii 
conspiraționiste nefondate. Ceva îi spunea că trebuia să existe o 
legătură între lucrurile care se petreceau acum și cele 
întâmplate cu douăzeci de ani în urmă. 

Jon se ridică din fotoliu și deschise braţele. 

— Bun, deci când începem? 

Deși era întuneric, Katherina putu să observe pe chipurile 
celor doi bărbaţi că ceva se schimbase când aceștia se 
apropiară de ea. Jon mergea cu pași apăsaţi, în timp ce Pau 
venea agale în urma lui, cu capul în pământ. Fuseseră plecaţi în 
jur de o oră. Timp în care Katherina se plimbase prin fața casei, 
în frigul de toamnă. Frigul nu o supărase câtuși de puţin, ci felul 
arogant în care Kortmann o respinsese, așa că îi ţinură de cald 
furia și frustrarea de a nu ști ce anume - sau ce versiune - avea 
să le povestească. 

— Deci, ce-a avut de spus? întrebă Katherina când cei doi 
ajunseră la mașină. Jon nu zise nimic, ci se așeză la volan fără 
să se uite la ea. Katherina întoarse atunci privirea spre Pau, care 
se furișa prin spatele mașinii. 

— Felicitări! mormăi acesta. Vei avea onoarea să fii ghidul 
turistic al amicului nostru comun, spuse el deschizând portiera și 
trântindu-se pe bancheta din spate, unde își încrucișă brațele și 
închise ochii. 

Katherina se așeză pe scaunul pasagerului. 

— Ce vrea să însemne asta? 

Jon trase adânc aer în piept. Cu mâinile pe volan și privirea 
ațintită spre întunericul din spatele parbrizului, răspunse: 

— Mi s-a cerut să fac o anchetă privind împrejurările legate 
de... moartea tatălui meu. Kortmann crede că Luca a fost 
omorât. Tăcu o clipă, apoi se întoarse spre ea. Voi avea nevoie 
de ajutorul tău, Katherina. 

Aceasta plecă privirea și încuviință. 

— Desigur! 

Îngrijorarea îi dispăruse subit și trebui să facă eforturi pentru 
a-și ascunde sentimentul de ușurare. După o oră de presupuneri 
neliniștite, fără nicio informaţie, acum putea să răsufle ușurată. 
Căci nu însemna oare asta că era în continuare bine-venită la 
Libri di Luca? Și că încă mai exista o speranţă pentru împăcarea 
dintre emiţători și receptori? Aproape că nu îi venea să creadă! 

— Nu pari deloc surprinsă, remarcă Jon. Erai sigură că a fost 
omorât? 

— Multe indicii o sugerau, răspunse Katherina evaziv. Putea 
să-și dea seama că Jon se simţea oarecum lăsat pe dinafară. 
Asta nu înseamnă că eram sigură sută la sută, dar Iversen nu 
are nicio îndoială. 

— Deci toţi ceilalţi știau. În afară de mine! spuse Jon sec și 
porni mașina. În plus, din câte se pare, toţi sunt de părere că a 
fost mâna unui receptor, continuă el în timp ce mașina se 
îndrepta spre poarta care începuse să se deschidă ca la un 
semnal invizibil. Toţi mă avertizează împotriva voastră, a 
receptorilor. Puterile voastre par să îi neliniștească pe cei mai 
mulți și, dacă Luca a fost într-adevăr ucis în acest fel, chiar au 
dreptate. Deci întrebarea este dacă pot avea încredere în tine. 
Katherina îl simţi pe Jon privind-o insistent până când poarta din 
faţa lor se deschise complet și putură părăsi vila lui Kortmann. 
Dacă ar fi știut ce să spună pentru a-l linişti, ar fi făcut-o, dar 
singurul lucru care îi veni în minte era că se simţea în siguranţă 
alături de el. 

De pe bancheta din spate Pau începu să sforăie zgomotos. 

— Eu cred că pot, hotărî Jon, de vreme ce bărbatul a cărui 
moarte urmează să o cercetăm avea încredere în tine, asta e 
cea mai bună recomandare. 

— Dar ceilalți? întrebă Katherina. Nu mulţi au încredere într- 
un receptor în vremurile astea. 

— Vor trebui să accepte lucrul ăsta! Dacă părerea mea 
contează în vreun fel. Am nevoie de o persoană pe care 
receptorii o cunosc și în care au încredere. O persoană care să 
poate descifra semnale venind din partea ambelor tabere, iar 
din cât am înțeles, tu ai avut contact atât cu receptorii, cât și cu 
emiţătorii, în virtutea relaţiei tale cu tatăl meu și cu Libri di 
Luca. 

Ea încuviinţă din cap. Deodată își dădu seama că tot acel timp 
pe care îl petrecuse cu Luca și eforturile lui de-a uni cele două 
facțiuni o pregătiseră de fapt pentru asta, pentru a cerceta chiar 
moartea sa. Ca și cum totul ar fi fost planificat de la bun 
început, iar acum putea să-și între în rol. Spera numai să se 
dovedească suficient de capabilă. 

— Aș vrea ca Iversen să fi fost cu noi! spuse ea încet. 

— Vom avea nevoie de el, consimţi Jon și făcu o pauză mai 
lungă. La urma urmelor, el l-a cunoscut cel mai bine pe Luca. 

Tonul cu care rostise ultima propoziţie o făcu pe Katherina să- 
| privească cu coada ochiului. Pentru prima oară i se păru că 
ghicea o urmă de regret în vocea lui Jon. Ochii săi erau aţintiţi la 
drumul din faţa lor, dar păreau să privească mult mai departe. 
Când farurile mașinilor din sens opus îi luminară chipul, putu să-i 
vadă maxilarele încleștate și, ciulind urechea, putu să-l audă 
destul de clar cum scrâșnește din dinţi. Simţi că dorea să aibă 
puterea de-a alunga furia și durerea ce se întipăriseră pe chipul 
lui. Probabil Jon își dăduse seama că era privit, căci se întoarse 
rapid spre ea. Katherina își mută imediat privirea în altă parte. 

— Sunt o groază de lucruri legate de tatăl meu cu care 
trebuie să mă pun la curent, spuse el. Au trecut atâţia ani de 
când am luat legătura cu el ultima dată, iar atunci lucrurile nu 
au mers bine deloc. 

Era ciudat să stai și să discuţi despre Luca cu propriul lui fiu. 
Luca îi fusese de multe ori ca un tată și, în acest sens, Jon îi era 
ca un fel de frate, dar fiecare îl cunoscuse doar jumătate din 
viaţă. Jon în prima parte a vieţii lui, iar Katherina în a doua parte 
a vieţii ei. Impreună ar fi putut alcătui o imagine completă a 
bărbatului căruia, fiecare în felul său, îi datorau viaţa. 

— Ce s-a întâmplat ultima oară când l-ai văzut? întrebă ea cu 
ezitare în glas. 

— M-a dat afară! spuse Jon. Tocmai împlinisem optsprezece 
ani și cu siguranţă eram un adolescent al naibii de enervant, dar 
nu am apucat să discutăm îndeajuns pentru ca el să descopere 
asta. Işi drese vocea înainte să continue. Mai întâi am sunat la 
anticariat. Nu reușeam să pricep de ce mă dăduse spre adopţie, 
iar acum, că devenisem adult, credeam eu, voiam să-i cer o 
explicaţie. Așa că l-am sunat, cu inima bubuindu-mi în piept, cu 
palmele transpirate, tot tacâmul. La început, la celălalt capăt al 
firului s-a făcut tăcere. Pentru o clipă am crezut că se 
întrerupsese legătura. Apoi a spus probabil că era o greșeală, că 
el nu avea niciun fiu. Și a închis. 

Pau mormăi somnoros pe bancheta din spate, dar reveni rapid 
la un sforăit mai regulat. 

— Îmi trebuiseră luni de zile ca să-mi fac curaj să sun, 
continuă Jon. Așa că în momentul în care am auzit pe ce ton îmi 
vorbise, mi s-a pus pata. M-am urcat în primul autobuz spre 
Vesterbro și am izbit ușa anticariatului de perete. Iversen era și 
el acolo. Stătea în spatele tejghelei și vorbea cu un client. Când 

m-a văzut, întregul chip i s-a luminat de un zâmbet uriaș și m-a 
salutat prietenos. M-a făcut să mă mai liniștesc puţin, iar după 
ce clientul a părăsit anticariatul, m-a bătut pe umăr și mi-a spus 
că se duce să-l cheme pe tata. Apoi s-a făcut nevăzut la subsol. 
A trecut mult timp până când Luca și-a făcut apariţia. S-a 
apropiat încet de mine, cu o privire prietenoasă și cercetătoare, 
și pentru un moment am crezut că totul avea să revină la 
normal. Dar deodată expresia feţei lui s-a schimbat și m-a 
întrebat ce căutam acolo. Mi-a zis că nu aveam de ce să vin 
acolo și că aș face mai bine să nu mai pun vreodată piciorul în 
anticariat. 

Katherina își schimbă neliniștită poziția. Această descriere a 
bărbatului pe care atâţia ani îl considerase ca pe un al doilea 
tată era cât se poate de diferită de propria-i experienţă. Erau 
două persoane diferite. 

— Nu pot să pricep! zise ea clătinând din cap. 

— Nici eu. Așa că m-am încăpățânat să aflu de ce. Doar nu 
putea să nege că era tatăl meu, de vreme ce Marianne era 
mama mea. Am debitat tot felul de idioțenii, aruncându-i în 
obraz o sumedenie de acuzaţii, dar el și-a păstrat calmul și m-a 
lăsat să-mi fac numărul, înainte de a-și pune atuul în joc. 

Ajunseseră în faţa anticariatului. Jon parcă mașina lângă 
bordură și opri motorul. Rămase o vreme așa, cu privirea 
aţintită spre anticariat. 

— Ce-a făcut? întrebă Katherina. 

Jon se strâmbă. 

— Mi-a spus că nu suporta nici măcar să mă vadă. li 
aminteam prea mult de mama. De fiecare dată când se uita la 
mine, își amintea de felul în care murise și de faptul că nu 
putuse împiedica moartea ei. 

Katherina auzise de la lversen despre sinuciderea lui 
Marianne, dar Luca nu pomenise o vorbă despre asta. 

— Pfuuu! exclamă ea. Ce poţi să răspunzi la așa ceva? 

— Când ai optsprezece ani - nimic, spuse Jon respirând adânc. 
Am tăcut și am ieșit din anticariat și din viaţa lui. 

Rămaseră tăcuţi un moment, ascultând sforăitul lui Pau. Ca la 
o comandă, sforăitul deveni tot mai neregulat, iar acesta se trezi 
cu un mormăit, urmat de un căscat zgomotos. 

— Ei, am ajuns? întrebă el întinzându-se cât de mult putea pe 
bancheta din spate. 


107 


— Da, am ajuns, confirmă Jon. 

Pau se aplecă în faţă printre scaune și îi privi pe rând. 

— N-ar trebui să coborâm? 

Katherina deschise portiera și se dădu jos din mașină, urmată 
de Pau. 

— Am să trec mâine pe-aici, spuse Jon înainte de a-și lua la 
revedere și de a trânti portiera. 

Pau tremura de frig în timp ce Katherina urmărea din priviri 
cum mașina lui Jon se pierdea în depărtare. 

— Mergi în aceeași direcție? o întrebă Pau îndreptându-se 
spre bicicleta sa. 

— Nu, rămân aici la noapte. 

— Crezi că e o idee bună? întrebă el. Dacă se întorc la 
noapte? 

— Exact! răspunse ea. 

Pau clătină din cap. 

— N-ai decât să faci pe eroina. Eu am nevoie de somn, zise el, 
scuzându-se parcă. Te descurci singură? 

Katherina încuviință din cap în loc de răspuns. 

e 

Când se trezi a doua zi, în jur era foarte întuneric, așa că avu 
nevoie de câteva minute ca să-și dea seama unde se afla. 
Plăcile de lemn din ferestrele anticariatului împiedicau lumina 
zilei să intre. Patul pliant scârțâia sub ea la cea mai mică 
mișcare, lucru care nu o împiedicase însă să doarmă buștean. Işi 
aminti cum se luptase cu patul cu o seară în urmă, dar nu își 
putea aduce aminte când se urcase în pat și când își dăduse 
pantofii jos din picioare. 

Zgomotul traficului de afară răzbătea prin întuneric. Katherina 
stătu o bucată de vreme și ascultă, apoi dădu pătura la o parte 
și se ridică din pat. După ce se încălță și își puse puloverul de 
lână, se duse să aprindă candelabrul. 

Anticariatul continua să ofere o priveliște dezolantă. Bucata 
de covor care lipsea părea o rană deschisă, iar ferestrele 
baricadate și patul de campanie făceau ca încăperea să arate 
mai degrabă ca un adăpost de antichităţi improvizat în timpul 
unui bombardament decât ca un anticariat. 

Deschise ușa de la intrare și ieși afară. Era senin, dar 
anticariatul era umbrit de clădirile din jur, așa că simţi un frig 
mușcător. Din primăvară nu i se mai întâmplase să scoată aburi 

din gură și ţopăi un timp pe trotuarul din fața anticariatului 
pentru a se încălzi. Ceasul era unsprezece și ceva, iar Libri di 
Luca trebuia să fie deschis deja de câteva ore, însă starea 
deplorabilă a fațadei îi ţinuse cu siguranță la distanţă pe 
potenţialii clienţi. 

Katherina lăsă ușa deschisă și începu să facă ordine în 
prăvălie. Cărţile care în mod normal erau expuse pe mesele de 
la intrare fuseseră aruncate pe podea, în mijlocul încăperii, așa 
că încercă să le aranjeze pe o masă. Nefiind în stare să le 
sorteze după autor sau titlu, așeză volumele pe masă la 
întâmplare, în teancuri. 

Își petrecu restul zilei făcând curat, luă o pauză de masă la o 
pizzerie din apropiere, apoi așteptă clienţii. Doar doi îndrăzniră 
să sfideze baricadele și să intre în anticariat, dar era evident că 
priveliștea jerpelită a acestuia îi distrăgea, așa că ieșiră fără să 
cumpere nimic. 

Jon își făcu apariţia seara târziu. Avea cearcăne în jurul ochilor 
și părea neras. Dar costumul îi cădea impecabil, cel puţin până 
în momentul în care își smulse cravata de la gât și își deschise 
ultimul nasture al cămășii albastre. 

— O zi grea? întrebă Katherina după ce se salutară, iar Jon se 
lăsă să cadă în fotoliu cu un oftat adânc. 

— Mda, s-ar putea spune, zise el închizând ochii. Dar aici, cum 
a mers? Au fost probleme? 

Katherina îi făcu un scurt raport al zilei, care nu dură nici 
măcar un minut. 

— Da, spuse Jon deschizând ochii. Trebuie să montăm 
geamuri la ferestre. Mâine am să încerc să găsesc un geamgiu. 

— Ai primit vreo veste de la Kortmann? întrebă Katherina. 

— M-a sunat chiar înainte de-a pleca. Avem o întâlnire în..., se 
uită la ceas... jumătate de oră. 

— Aici? 

— Nu, undeva în Østerbro. La o bibliotecă, răspunse Jon și 
adăugă zâmbind: Unde altundeva? 

(J 

Biblioteca se afla pe Dag Hammarskjölds Allé, vizavi de 
Ambasada Americană. Prin pereții de sticlă care dădeau direct în 
stradă, trecătorii puteau privi înăuntru, la șirurile de rafturi cu 
cărţi și cutii cu benzi desenate. Chiar și de afară puteai observa 

că, deși peste zece minute se făcea ora închiderii, încă mai erau 
destui vizitatori înăuntru. 

Katherina îl urmă pe Jon într-un gang de vreo cinci metri, care 
ducea către intrarea în bibliotecă. Trecuse multă vreme de când 
intrase ultima oară într-o bibliotecă. Din cauza puterilor ei de 
receptor, era o experienţă istovitoare. Chiar dacă învățase să 
blocheze numeroase impresii din exterior, continua să simtă un 
fel de zgomot de fond care nu dispărea. Nici cărţile nu îi 
procurau vreo bucurie. De obicei erau legate în plastic, iar 
coperţile erau tipizate și impersonale. 

Chiar la intrare se afla recepţia, unde o bibliotecară îi ajuta pe 
ultimii cititori. Avea în jur de cincizeci de ani, părul lung de 
culoare deschisă și niște ochelari enormi, rotunzi, mult prea 
mari pentru faţa ei îngustă și palidă. Katherina avu impresia că 
o recunoaște, iar când privirile li se întâlniră, bibliotecara îi 
zâmbi și o salută din cap. Trecură pe lângă recepţie, 
îndreptându-se spre zona cu rafturi. 

În dreapta recepţiei se afla secţiunea de periodice, unde 
ziarele și revistele erau expuse de-a lungul peretelui, într-o 
incintă de sticlă. În centrul incintei se aflau mese și scaune, 
unde cititorii puteau răsfoi ziarele din ziua respectivă sau o 
selecţie de ziare. 

— Kortmann, șopti Jon privind în direcţia unui bărbat care 
stătea cu spatele la ei, la una din mese. Când se uită mai atent, 
Katherina descoperi că acesta era așezat într-un scaun cu rotile. 

— Și acum? întrebă ea tot în șoaptă. 

— Cred că o să înceapă după ce închid, spuse Jon cu glas 
scazut. Hai să ne despărţim. 

Katherina încuviinţă și porni încet pe lângă incinta cu 
periodice, îndreptându-se spre secția cu cărţi pentru copii. Jon o 
luă în direcția opusă. Afară se întunecase, iar reflecția tuburilor 
fluorescente din tavan făcea ferestrele să arate ca niște 
suprafețe opace de sticlă neagră. Katherina simţi cum cineva o 
privea din întuneric pe când înainta pe lângă cutiile cu benzi 
desenate. Își petrecu timpul răsfoind mai multe numere, în 
vreme ce cu coada ochiului îi urmărea pe ceilalţi oameni care se 
aflau în bibliotecă. La secţia de beletristică era un bărbat de 
vreo patruzeci de ani, cu nasul ascuns într-o carte - Numele 
trandafirului, după câte reuși să deslușească din crâmpeiele pe 
care le receptă. Katherina își concentră puterile asupra lui și 

simţi că, la fel ca și ea, acesta nu aștepta decât să treacă mai 
repede timpul. Când întoarse capul pentru a-l vedea mai bine, 
bărbatul ridică privirea și, din câte putu Katherina să citească în 
ochii lui, păru că o recunoscuse. Bărbatul cobori imediat 
privirea, puse cartea la loc și porni mai departe de-a lungul 
raftului. 

Katherina făcu astfel turul bibliotecii și descoperi mai multe 
persoane care se învârteau printre rafturi cu un alt scop decât 
acela de-a împrumuta cărți. Pe lângă bărbatul de patruzeci de 
ani, mai erau un cuplu la vreo treizeci și ceva, prins într-o 
discuţie, la capătul unuia din șirurile de rafturi, o adolescentă în 
secția cu benzi desenate și un bărbat cu o înfățișare orientală, 
care se învârtea prin secţia cu literatură de specialitate. Toţi 
aveau atenția încordată, fiind concentrați asupra altor lucruri 
decât cititul și aruncau priviri cercetătoare spre cei din jur. 

Când se făcu ora închiderii, bibliotecara o porni în inspecţie, 
anunţându-i pe cititori că era ultima șansă din ziua aceea pentru 
a împrumuta cărţi. Niciuna dintre persoanele pe care Katherina 
le remarcase nu reacţionă, dar ultimii cititori care se aflau acolo 
pentru a împrumuta cărți se îndreptară spre recepţie. Katherina 
o porni încet către secția de periodice și realiză că ceilalți făceau 
același lucru. 

Jon se afla deja în incinta de sticlă, plimbându-se pe lângă 
peretele din spate, în aparenţă absorbit de revistele de pescuit. 
Katherina își înăbuși tentaţia de-a iscodi unde anume îi erau în 
realitate gândurile. 

Bibliotecara așteptă ca ultimii cititori să iasă și încuie ușa de 
la intrare. 

— Putem începe! anunţă ea cu voce tare și stinse lumina în 
sălile care dădeau spre stradă. 

Participanţii își făcură încet apariţia dinspre rafturi și din sălile 
de lectură. Se salutară reciproc, zâmbind ușor, și se îndreptară 
spre incinta din sticlă. Unul câte unul se așezară la mesele din 
mijloc, iar discuţiile se legară imediat. Bibliotecara intră ultima, 
dar când era pe punctul de-a închide ușa, se auziră bătăi 
puternice în ușa de la intrare. 

— Un moment! spuse făcându-se din nou nevăzută. Discuţiile 
amuţiră și toți ascultau pașii bibliotecarei și zăngănitul ușii. 
După un scurt schimb de cuvinte, auziră din nou ușa închizându- 
se și pași care se apropiau. 

— Pffuu! Am reușit să ajung la timp, nu? întrebă Pau intrând 
în încăpere roșu la faţă și gâfâind de efort. 

Bibliotecara închise ușa cu grijă, iar ultimii veniţi luară loc. 
Toţi își îndreptară atenţia către bărbatul din scaunul cu rotile. 

— Bine aţi venit! spuse Kortmann. Cei prezenţi bolborosiră 
ceva în chip de salut. Mă bucur să văd cât de mulţi au putut lua 
parte la această întâlnire, chiar dacă aţi fost anunţaţi din scurt. 
În vremurile acestea, poate fi riscant să ne întâlnim în număr 
atât de mare, dar ultimele întâmplări, din nefericire, o impun. Pe 
chipurile celor de față se așternu o expresie gravă. 

— Libri di Luca a fost atacat aseară. S-a aruncat cu cocktailuri 
Molotov, pagubele nu sunt extrem de serioase. Iversen este 
internat în spital cu arsuri și în stare de șoc. Trebuie să-i 
mulțumim lui Jon că anticariatul nu a ars din temelii. 

Toţi își arătară recunoștinţa în șoaptă sau salutându-l din cap. 
Katherina strânse din dinţi și își pironi privirea asupra mesei din 
faţa sa. Nu se așteptase la vreo glorificare din partea lui 
Kortmann, dar ar fi putut măcar să menţioneze că și ea luase 
parte la stingerea incendiului. lar simplul fapt că acceptase să 
se afle în aceeași încăpere cu Katherina nu însemna oare că 
avea încredere în ea? Prin urmare, de ce să îi subestimeze rolul? 
Poate că nu era la curent cu toate detaliile. Kortmann aflase 
despre incendiu de la Jon și de la Pau, nu se putea ști ce 
versiune îi povestiseră aceștia. Își îndreptă privirea către Jon, 
dar el rămase neclintit. 

— Jon, după cum probabil știți deja, este fiul lui Luca, urmă 
Kortmann. Abia de curând a aflat despre noi sau, mai degrabă, 
abia când și-a făcut apariţia la înmormântare ne-am adus 
aminte că Luca avea un fiu. De aceea a fost pus la curent abia 
acum cu existenţa Societăţii și încă nu a fost activat ca Lector. 

Mai multe persoane întoarseră privirile către Jon în timp ce 
Kortmann vorbea, dar expresia de pe faţa lui rămase neclintită, 
nici măcar când se pomeni despre tatăl lui nu schiţă vreo 
reacție. 

— Personal, sunt foarte bucuros că a revenit printre noi, mai 
ales acum, când avem nevoie de întăriri pentru a ne putea 
apăra. Așa că aș vrea să vă rog să-i oferiţi ajutorul vostru 
necondiționat în misiunea pe care o are de îndeplinit. 

— Ce misiune? întrebă bărbatul pe care Katherina îl văzuse în 
secţia de beletristică. 


112 


— Voi reveni imediat și la asta, răspunse Kortmann. Mai întâi, 
cred că fiecare ar trebui să se prezinte și să precizeze cu ce se 
ocupă, atât în cadrul Societăţii, cât și în afara ei. Pe Pau îl știm 
cu toţii, pe el îl putem sări. Kortmann întoarse privirea spre 
stânga și îi făcu un semn din cap bibliotecarei. Ochelarii cu rame 
mari îi atârnau acum în jurul gâtului și doi ochi albaștri îl priveau 
cercetător pe Jon. 

— Da, eu mă numesc Birthe, începu ea înăbușindu-și un 
chicot. După cum ai putut remarca, sunt bibliotecară aici. În 
mod normal lucrez la recepţie sau la secţia pentru copii. Îmi 
place să fiu înconjurată de copii și sunt atât de fericită când am 
ocazia să citesc pentru cei mici - să simt cum sunt absorbiți cu 
totul de povestire și se lasă... 

Kortmann își drese glasul. 

— A, da! spuse Birthe și chicoti din nou. Dar despre asta 
putem vorbi cu altă ocazie. In cadrul Societăţii sunt istoric, adică 
încerc să trasez istoria Lectorilor și răspândirea lor de-a lungul 
timpului. Am lucrat foarte îndeaproape cu tatăl tău, un bărbat 
extraordinar. Atât de plin de viață și de umor... chicoti ea 
fericită. Mereu prietenos și săritor și... 

— Multumesc, Birthe! o întrerupse Kortmann. Henning? 

Bărbatul de la secţia de beletristică se aplecă în faţă și își 
propti coatele de masă. Lumina neoanelor lăsa să se vadă că 
părul lui grizonant era foarte rar în creștetul capului și mici 
broboane de sudoare i se iviseră pe frunte. Clipea puternic din 
ochi, necontenit și neregulat, ca un ștergător defect, ceea ce îl 
făcea să pară nejustificat de anxios. 

— Numele meu este Henning Petersen. Am patruzeci și doi de 
ani și lucrez în librăria de la Kultorvet. Ochii lui întunecați 
sclipiră, plimbându-se de la Jon la Katherina. Sunt single, cum se 
spune în ziua de azi, îmi place să gătesc și să merg la teatru - în 
afară de cărți, bineînțeles. Zâmbi lung. Sunt activ de treizeci de 
ani și sunt casierul Societăţii Bibliofililor. 

Se lăsă pe spate în scaun și făcu un semn cu capul spre 
următoarea persoană. Aceasta era o femeie la vreo treizeci de 
ani, care se ţinea de mână cu un bărbat de aceeași vârstă. 
Amândoi erau solizi și radiau o bucurie imensă, poate pentru că 
erau împreună. 

— Numele meu este Sonja, începu ea cu o voce clară și 
pătrunzătoare. lar acesta este soţul meu, Thor, continuă 

ridicând  triumfătoare mâna acestuia. L-am întâlnit prin 
intermediul Societăţii, cu trei ani în urmă. Suntem amândoi 
profesori, Thor la o școală din Roskilde, iar eu la Sortedam, aici, 
în apropiere. Arătă cu mâna cealaltă spre Katherina. Nu avem o 
funcţie anume în cadrul Societăţii, dar ne mobilizăm de fiecare 
dată când este nevoie, pentru lecturi. Întoarse privirea spre 
soțul ei. E rândul tău, Thor. 

Acesta își drese glasul în spatele bărbii stufoase. 

— Nu cred că am ceva de adăugat, spuse el și izbucni într-un 
râs scurt, pe care soţia lui îl acompanie imediat cu un chicotit 
ascuţit. 

Următoarea la rând era adolescenta, care se înroși până în 
vârful urechilor și își privi tot timpul mâinile. 

— Mă numesc Line, spuse ea cu o voce slabă. Am intrat în 
Societate abia acum o lună, deci... 

Intoarse privirea spre următoarea persoană - bărbatul cu 
trăsături orientale pe care Katherina îl văzuse în secția cu 
literatură de specialitate. O pereche de ochelari pătraţi și înguști 
îi încadrau ochii întunecaţi, care erau aţintiţi către ea. Din cauza 
trăsăturilor orientale era greu să-i ghicești vârsta, dar Katherina 
îi dădu vreo patruzeci și cinci de ani. 

— Numele meu este Lee, spuse el fără urmă de accent străin. 
Vă scutesc de prenumele meu, întrucât majoritatea îl pronunță 
greșit. Lucrez în IT, ca inginer de software, dacă asta vă spune 
ceva. Incerc, pe cât posibil, să ajut Societatea pe acest front, 
ceea ce nu înseamnă că ne extindem pe internet sau că îl 
folosim în acest sens, remarcă el cu regret în voce. Așadar, nu 
mă ocup decât cu culegerea de date. Cam asta e totul, încheie 
el și arătă spre Katherina. 

Aceasta își drese glasul și dădu să se prezinte, însă Kortmann 
i-o luă înainte. 

— Mulţumesc pentru prezentări, zise el. Din păcate nu toți au 
putut veni astăzi. Pe Iversen îl cunoașteți deja, însă mai avem 
încă trei membri în zona capitalei care nu au putut ajunge. Dar 
și ei sunt de acord să îi căutați în viitorul apropiat, în cursul 
anchetei voastre. 

— Putem afla acum despre ce este vorba, Kortmann? întrebă 
Henning Petersen vădit enervat. 

— Da, puteţi, spuse Kortmann și, pentru prima oară în seara 
aceea, se uită la Katherina, după care continuă. Receptorii cred 

că noi suntem la originea a tot ceea ce se întâmplă în ultima 
vreme - că, în ce/ mai fericit caz, există un trădător în rândurile 
noastre. 

12. 


De la locul său, de lângă Kortmann, Jon avea un punct de 
observaţie excelent pentru a studia reacţiile celorlalți. Lee nu-și 
schimbă expresia, ci continuă să se uite fix la Kortmann, de 
parcă ar fi așteptat urmarea. Adolescenta, Line, arăta ca și când 
n-ar fi avut habar cum să reacționeze, iar ochii îi clipeau des, 
căutând ajutor pe chipurile celorlalţi. Insă nu era mare lucru de 
văzut. Soţul și soția se uitau șocați unul la altul, pentru prima 
oară fără urmă de zâmbet sau afecţiune, iar bibliotecara privea 
în jos, la mâinile care îi tremurau ușor. Doar Pau arăta de parcă 
situaţia nu l-ar fi afectat câtuși de puţin, ci dimpotrivă, l-ar fi 
amuzat. 

— Cum adică, în cel mai fericit caz avem un trădător printre 
noi? încercă Henning Petersen să afle. 

Rosti întrebarea încet, cu ochii îngustaţi, de parcă ar fi avut 
nevoie de toată puterea de concentrare, iar privirea nu i se clinti 
o clipă de pe faţa lui Kortmann. 

Katherina se aplecă brusc înainte. 

— Adică nu receptorii sunt răspunzători de ceea ce se 
întâmplă, răspunse ea înainte să apuce Kortmann să 
reacționeze. lar dacă nu sunt receptorii, atunci înseamnă că voi, 
emiţătorii, sunteţi răspunzători. Dar, de vreme ce negaţi totul, 
înseamnă fie că minţiţi, fie că printre voi se află unul sau mai 
mulţi trădători. Katherina se opri ca să-și tragă sufletul. Jon o 
urmări cu coada ochiului. Ochii ei verzi îl fixau pe Henning 
Petersen cu o expresie neutră, dar un ușor gâfâit vădea cât de 
iritată era și bărbia cu cicatrice îi tremura ușor. Dintre cele două 
posibilităţi, credem că ultima este mai plauzibilă decât prima. 

Henning Petersen se holbă la ea șocat. Clipea involuntar, de 
parcă nu-i venea să-și creadă ochilor. 

— Aha, acum îmi aduc aminte, exclamă. Tu ești Katherina, 
nu? Receptor? Nu îi dădu timp să răspundă, ci continuă: Chiar 
unul dintre cei mai capabili, din câte am auzit. ` 

Jon o văzu pe Katherina îmbujorându-se la față. Incuviință din 
cap și îi aruncă lui Kortmann o privire sfidătoare înainte de-a 
continua. 

— Într-adevăr. Numele meu este Katherina. Sunt receptor de 
cincisprezece ani. Zece dintre ei i-am petrecut alături de Luca 
Campelli și Svend Iversen, iar dacă puterile mele le întrec pe ale 
altora, este doar meritul lor. 

— OK! N-am avut nicio intenţie rea, spuse Henning Petersen 
ridicând mâna. Nu am vrut să te acuz. 

— Nu trebuie să vă îndoiţi de loialitatea Katherinei, interveni 
Jon. Am văzut cu ochii mei cum s-a luptat cu flăcările aseară și, 
de fapt, ei ar trebui să-i mulțumiți pentru că anticariatul nu a ars 
de tot, nu mie. Katherina se lăsă pe spătarul scaunului, cu 
braţele încrucișate, fiindcă atenţia tuturor se îndrepta acum 
către Jon. Kortmann mi-a cerut să fac o anchetă privind ultimele 
evenimente, printre care și moartea tatălui meu, și nu cred că 
aș putea găsi o persoană mai potrivită ca să mă ajute decât 
Katherina. Deocamdată este singura în care pot să am 
încredere. 

Toţi cei așezați la masă schimbară priviri între ei, iar cei mai 
mulţi încuviințară, dând din cap către Jon și Katherina. 

Kortmann își drese glasul. 

— După cum s-a spus, Jon va face o anchetă în rândurile 
noastre, dar și ale receptorilor. Scopul ei este de a-l găsi pe cel 
care se află în spatele atacurilor prin care am trecut în ultima 
vreme, fie că rezultatul anchetei o să fie pe placul nostru, fie că 
nu. 

— Dar..., începu Birthe șovăit. E posibil ca altcineva decât un 
receptor să fi putut provoca moartea lui Luca? Niciun emiţător 
nu ar fi în stare să provoace un infarct în felul acesta. 

— Nu neapărat, spuse Henning Petersen calm. Puterile unui 
emiţător pot la fel de bine să ducă la o accelerare a pulsului și 
alte reacţii fiziologice în rândurile audienței. Dar nimeni până 
acum nu a demonstrat puteri atât de mari încât să poată ucide 
pe această cale. În plus, ar fi relativ ușor să te aperi de un 
asemenea atac. Henning ridică din umeri. Nu trebuie decât să-ţi 
acoperi urechile. _ 

— Scuzaţi-mi neștiinţa, zise Jon. Dar asta e totul? lţi acoperi 
urechile? 

Henning încuviință. 

— Puterile unui emiţător depind de condiţia ca textul să fie 
auzit de către ascultător. Textul, laolaltă cu sentimentele 
generate de acesta, deschide canalul și face ca persoana 

respectivă să poată fi influenţată de un Lector. Astfel, cea mai 
bună apărare este să-ţi acoperi urechile sau, pur și simplu, să o 
iei la goană. 

— Deci putem exclude faptul că ucigașul tatălui meu a fost un 
emiţător? 

— În orice caz, este foarte puţin probabil să fi fost lucrătura 
unui emiţător - poate doar dacă Luca a fost legat, dar nu există 
niciun indiciu în acest sens, nu? 

Kortmann clătină din cap. 

— Ar fi lăsat urme pe corp. 

— Bun, spuse Jon după ce nimeni nu mai adăugă nimic preţ 
de câteva secunde. Moartea lui Luca sugerează posibilitatea ca 
un receptor să fie vinovat, dar ar putea fi de asemenea un 
infarct natural sau otrăvire. Niciunul din celelalte atacuri nu 
presupune însă neapărat prezenţa unui receptor, așa că nu 
vreau să exclud nimic pentru moment. Işi lăsă privirea să 
alunece peste chipurile celor prezenţi. Majoritatea afișau o 
expresie mai mult sau mai puţin resemnată, în afară de Line. În 
loc de descurajare, în ochii ei se citea frică. 

— Poate că ar trebui să discutăm motivul? sugeră Jon. 

După alte câteva secunde de tăcere, Henning își drese glasul 
și strânse din ochi înainte de-a lua cuvântul. 

— Tocmai că nu are niciun sens, spuse el și își împreună 
mâinile, așezându-le pe masă în faţa lui. Niciun Lector, fie el 
emiţător sau receptor, nu ar avea de câștigat din asta. Este pur 
și simplu prea riscant. Legătura dintre aceste întâmplări poate 
că nu este încă limpede pentru persoanele așa-zise normale, dar 
dacă atacurile vor continua, vom fi daţi de gol și niciunul din noi 
nu își dorește asta. 

— Și la urma urmelor de ce nu? întrebă Jon. De ce atâta 
secretoșenie? Puterile voastre ar putea fi de folos tuturor, dacă 
s-ar afla despre ele, nu? 

— Dă-mi voie să-ţi răspund printr-o întrebare, spuse Henning. 
Tu cum te-ai simţi dacă ai afla că există oameni ca noi, care ţi-ar 
putea influența deciziile și părerile fără să ai vreun control 
asupra acestui lucru? 

— Hmm... Totul este atât de nou pentru mine, începu Jon. N- 
am apucat să mă gândesc la toate consecinţele, dar trebuie să 
recunosc că nu m-aș simți prea în siguranţă. 

Lee îl întrerupse, aplecându-se în faţă și ţintuind masa cu 
arătătorul. 

— Tocmai de aceea! spuse el nerăbdător. Asta e reacţia 
normală. Poate că la început lumea va fi fascinată. Vom deveni 
un fel de... monștri de bâlci și, îmbrăcaţi în robe colorate, vom fi 
puși să ghicim ce citește publicul din sală sau îi vom determina 
pe alţii să facă tot felul de tâmpenii când le citim, la fel ca în 
emisiunile cu hipnotizori. Dar, nu după mult timp, oamenii vor 
începe să se îngrijoreze, le va fi frică să nu fie manipulaţi și chiar 
vor înceta cu totul să mai citească, poate doar cu excepţia 
momentelor când vor fi absolut încredinţaţi că sunt singuri sau 
cel puţin printre prieteni. 

Jon observă că Henning Petersen și cuplul schimbară câteva 
priviri, iar Thor zâmbi cu indulgență. Lee nu remarcă însă nimic 
sau poate refuză să se lase influenţat de asta și își continuă 
explicația: 

— Oamenii cu puteri vor fi marginalizaţi, la fel ca leproșii, 
pentru că cei din jur i-ar privi mereu cu suspiciune. O asemenea 
paranoia ar duce la înregistrarea Lectorilor, poate că vor fi chiar 
marcați cu un simbol anume, pentru ca lumea să-i poată 
recunoaște pe stradă și să-și ia măsuri de precauţie. Nu după 
multă vreme, societatea va ajunge probabil la concluzia că cel 
mai simplu și mai sigur ar fi să ne închidă, să ne ascundă 
undeva, departe de restul lumii, poate chiar să ne refuze 
accesul la cărţi și texte în general. Lee se opri din tirada sa 
pentru a-i da lui Jon răgazul să proceseze. 

— În curând, noii Lectori vor încerca să-și ascundă puterile, 
continuă el ridicând din umeri. Așa cum, de fapt, facem și în 
momentul ăsta. Lectorii neînregistrați sau cei care vor reuși să 
evadeze din închisori vor fi hăituiţi tot timpul. Se vor face o 
mulțime de eforturi pentru detectarea puterilor, chiar și la copiii 
în fașă, și ne vor lua urma, fie electronic, fie cu ajutorul unor 
trădători antrenați. Ne vor hăitui ca pe animale. Aceia dintre noi 
care vor reuși să scape vor forma mișcări subterane și, nu după 
multă vreme, aceste grupuri vor fi nevoite să se apere apelând 
la violență. Vor izbucni războaie... 

— Da, mulțumesc! îl întrerupse Kortmann. Cred că am prins 
ideea, Lee. 

Lee se înroși la față. 

— M-am lăsat purtat de val, spuse el scuzându-se. Dar numai 
pentru a ilustra faptul că nici unii dintre noi nu ar avea de 
câștigat dacă s-ar afla despre existența noastră. Nici emiţătorii, 
nici receptorii. 

Se lăsă din nou în scaun. 

— Chiar dacă versiunea lui Lee poate părea de domeniul 
fantasticului, are dreptate, zise Kortmann. Suntem altfel și, ca 
atare, ne putem aștepta la un tratament special, nu neapărat 
pozitiv, dacă s-ar afla de ce suntem în stare. 

— Nu s-a întâmplat niciodată să vă deconspire cineva? întrebă 
Jon. Mi se pare foarte neverosimil ca un asemenea secret să 
poată fi păstrat - nu știu - timp de o sută de ani? 

— O, mult mai mult de-atât! exclamă Birthe. Vorbim aici de 
secole. Conform estimărilor noastre, primii Lectori au fost, cel 
mai probabil, bibliotecari-șefi în bibliotecile din Antichitate, cu 
mult înainte de Cristos. Pe vremea aceea însemna ceva să fii 
bibliotecar! adăugă ea cu o urmă de amărăciune în glas. 
Bibliotecarii erau priviţi ca niște oameni de stat și niște învățați. 
Persoane care aveau influență asupra dezvoltării societăţii, ale 
căror păreri contau și care erau consultate în tot felul de 
chestiuni. După cum îţi poţi da seama, o poziţie perfectă pentru 
un Lector care știe cum să-și folosească puterile. 

— Dar nu există niciun exemplu care să sugereze că era cât 
pe ce să fiți deconspirați? 

Birthe clătină din cap. 

— Există foarte puţine dovezi concrete care să trimită direct 
la noi. În anumite perioade, învățații, adică cei care puteau să 
citească și să scrie, erau priviţi cu o anumită suspiciune, dar 
probabil că era vorba mai mult de invidie și ignoranță decât de o 
teamă justificată. Dacă ne uităm la timpurile mai recente, nu 
există absolut nimeni care să sugereze măcar ceva în legătură 
cu existenţa puterilor. 

— Ar putea fi acesta motivul? Demascarea Societăţii? sugeră 
Jon. 

— Atunci ar fi o metodă al dracului de complicată, zise 
Henning Petersen. Adică, de ce să nu ne demaște direct? Şansa 
să pună cineva cap la cap evenimentele care au avut loc până 
acum este minimă. Dacă intenţia ar fi aceea de a-i demasca pe 
Lectori, doar o dezvăluire completă ar reuși asta. 

Lee încuviinţă cu avânt. 

— Sunt întrutotul de acord. O demascare ar putea veni doar 
din partea cuiva din grup și doar printr-o demonstraţie a 
puterilor. Așa că, dacă ăsta ar fi motivul, am fi citit deja despre 
asta în ziar, am fi vizionat vreun talk-show și am fi fost deja la 
premiera filmului. 

— Deci, ce sugeraţi atunci? întrebă Jon. 

Lee se uită o clipă la Katherina. 

— Eu cred, începu el, aruncându-i o privire lui Henning înainte 
de-a continua. Noi credem că la mijloc este ceva de proporții. 
Cineva pune la cale ceva de proporţii, iar asta nu a fost decât o 
manevră de derutare, pentru a ne extenua sau pentru a ne 
zăpăci și a ne distrage atenţia, poate chiar toate trei la un loc. 
Intrebarea pe care ar trebui să o pui este cine ar putea fi acest 
cineva. lar pentru mine asta e clar. Își îndreptă din nou privirea 
spre Katherina. Totul trimite în direcţia receptorilor. Ridică din 
nou mâna într-un gest de apărare și scuză. Nu vreau să spun că 
tu ai fi implicată. Este foarte posibil ca tu să fii exclusă tocmai 
datorită relaţiei tale cu Luca. 

— Și care ar fi planul măreț al receptorilor? întrebă Katherina 
cu sarcasm în voce. Să cucerim lumea, probabil? 

Lee o cercetă o clipă pe Katherina cu o urmă de satisfacţie, 
însă apoi întoarse privirea către Jon. 

— Ce au de gând, habar n-am, dar cel puţin încerc să găsesc 
un răspuns. 

— Încerci? 

Lee încuviință. 

— De fiecare dată când am ocazia. Urmele sunt toate acolo, 
pe internet. Nu trebuie decât să dai de ele și să faci legăturile. 
Până acum nu am ajuns la niciun fel de rezultate, dar sunt sigur 
că nu vor întârzia să apară. Chestia asta seamănă puţin cu o 
epavă, mereu se ivește câte ceva, chiar dacă plaja era goală cu 
o zi înainte. 

— Și când te-ai apucat de asta? întrebă Kortmann uimit. 

Lee ridică din umeri. 

— Să tot fie câteva săptămâni. Nu credeam că trebuie să cer 
voie. 

— Nu, nu, deloc. Însă ar fi bine să știm. 

— Nu mi-am dat seama că aveai de gând să pornești 
această... anchetă, adăugă Lee. Nici nu mi s-a părut că alţii s-ar 

fi gândit să facă ceva. Așadar, fiindcă Societatea nu avea alte 
sarcini urgente pentru mine, mi-am permis să iau iniţiativa. 

Kortmann dădu din cap în semn de apreciere. 

— Faci o treabă bună, Lee. Te sfătuiesc să-ţi continui 
investigațiile. 

— Nici nu intenţionam altceva, spuse Lee aproape în șoaptă. 

— Și ţine-ne la curent! zise Kortmann arătând către el și către 
Jon. 

— Dar cum rămâne cu noi, ceilalţi? întrebă Henning Petersen 
tăios. 

— Veţi fi anunţaţi, bineînţeles, dacă vom ajunge la un rezultat 
concludent. Lucrul cel mai important este să nu ne panicăm sau 
să creăm o atmosferă de linșaj fără a avea dovezile necesare. 

— Sună mai degrabă de parcă nu aţi avea încredere în noi, 
spuse Henning. 

— Prin urmare suntem suspecți? interveni Pau. 

Kortmann făcu un gest defensiv cu brațele. 

— După cum aţi remarcat chiar voi, deocamdată nu există 
niciun fel de dovezi concrete. Toate posibilităţile sunt deschise, 
chiar și cea mai neplăcută. Îi aruncă o privire scurtă Katherinei. 
Ca unul din noi să fie trădător. Se auzi un murmur de 
nemulţumire, iar Kortmann se văzu nevoit să ridice vocea 
pentru a-l acoperi. Însă eu nu cred asta. Totuși, trebuie să fim 
precauţi. Nu este vorba despre faptul că cutare l-a bârfit pe 
cutare pe la spate sau că cineva a băgat mâna în bani. Au murit 
oameni - au fost omorâţi - ţineţi cont de asta! 

Amuţiră cu toții și, preţ de câteva secunde, o liniște absolută 
domni în încăpere. Mulţi evitară să-l privească pe Jon în ochi 
când acesta se uită în direcţia lor. 

— Cred, continuă Kortmann calm, că ar fi mai bine să 
încheiem aici această întâlnire. Scopul ei a fost doar acela de-a 
ne prezenta unii altora și de-a vă face să înțelegeţi importanța 
acestei anchete. Ceea ce sper că s-a întâmplat. Jon va avea 
acces la numele și adresele voastre și vă va căuta dacă va fi 
nevoie. Asta rămâne la latitudinea lui. După cum am mai spus, 
mă aştept ca fiecare să-l ajute cum poate mai bine. Își împreună 
palmele cu o plesnitură. Vă mulțumesc tuturor! 

Cei prezenţi se ridicară într-un zăngănit de scaune și se 
salutară. După ce Jon își luă rămas-bun de la Kortmann, acesta 

scoase un plic maroniu dintr-unul din buzunarele scaunului cu 
rotile și i-l întinse. 

— Ţine-mă la curent! spuse Kortmann făcându-i cu ochiul. 

Jon încuviinţă din cap și ieși însoţit de Katherina. Kortmann 
rămase în urmă, împreună cu Birthe. 

La intrare, Pau, Lee și Henning Petersen discutau în șoaptă, 
dar de îndată ce Jon și Katherina își făcură apariţia, tăcură brusc 
și se despărțiră. Pau se apropie agale de ei. 

— Mergi cu mașina? întrebă Jon. 

— Nu, mulţumesc! răspunse Pau. Sunt cu bicicleta. Și-apoi, nu 
vreau să mă pun în calea Duetului Dinamic, spuse el cu un 
rânjet. 

— Ţi-ai făcut noi prieteni? întrebă Katherina, arătând în 
direcția în care dispăruse Lee. 

Pau ridică din umeri. 

— Tot timpul am crezut că Lee e cool. O să-mi arate unele din 
trucurile lui pe internet zilele astea. Pau privi în urma lui Lee. S-a 
cam ofticat din cauza lucrurilor pe care i le-a spus Kortmann. 
Ultima oară când a fost tratat așa era pe vremea lui taică-său. 
Societatea Bibliofililor pare să se fi transformat într-un club de 
pensionari, cu ședințe de lectură, bingo și tot tacâmul. Este 
nevoie de sânge proaspăt, sunt de acord cu Lee. Intoarse 
privirea către Jon. Tu ce părere ai, Jon? 

— Greu de spus, când nici măcar nu sunt membru! 

— Asta n-ar trebui să fie o problemă pentru fiul lui Luca. Dar 
poate Kortmann n-o să-ţi dea voie să devii membru. Te-ai 
întrebat de ce nu vrea să te activeze? 

— Nu neapărat. 

— Ceilalţi cred că se teme c-o să vrei să-i iei locul. 

— Nu am simțit că ar vrea să scape de mine, ba chiar 
dimpotrivă! răspunse Jon pe un ton neutru. 

— Mda, bine, spuse Pau resemnat. Tre' să mă car. Pa! 

Îl salutară, apoi îl urmăriră dispărând în întuneric, călare pe o 
bicicletă veche, bărbătească, fără faruri. 

— Ce părere ai? întrebă Jon. 

— E doar un puștan, răspunse Katherina. 

— M-am referit la întrunire, zise Jon. 

Katherina izbucni în râs, dar redeveni imediat serioasă. 

— Le e frică. 

Pentru prima oară, după ceea ce i se păruse o veșnicie, Jon își 
permise să doarmă opt ore încheiate, îi era clar că nu reușise să 
recupereze toate orele de somn, dar se simţea suficient de 
odihnit pentru a-și urma rutina de dimineaţă fără a sări peste 
bărbierit. 

În lumina ultimelor schimbări petrecute în viaţa lui, 
obișnuitele ritualuri și gesturi dobândiseră o nouă semnificaţie. 
Era ca și cum ar fi avut două identități - avocat ziua, anchetator 
de conspirații secrete noaptea. Când cele două lumi se 
ciocneau, sesiza pe rând absurditatea mersului la birou sau a 
investigării morţii tatălui său ori joaca de-a detectivul amator 
tocmai când cariera lui ajunsese în punctul afirmării. 

Ziua aceea îi oferi trei astfel de ciocniri. 

Prima oară, când sună la geamgiu să comande geamuri noi 
pentru anticariat. Îl alese pe cel care se afla cât mai aproape de 
Libri di Luca și se dovedi că meșterul îl cunoscuse pe tatăl lui. 
Jon se prezentă ca fiind noul proprietar, așa că, imediat ce 
termină de vorbit, se holbă îndelung la telefon și trebui să se 
lupte cu tentaţia de-a se privi în oglindă. 

Cea de-a doua ciocnire se produse sub forma unui telefon pe 
care îl primi după prânz. 

— Campelli? Aici Remer! se auzi de la celălalt capăt al firului, 
în ciuda legăturii foarte proaste. 

— Mă bucur că ai telefonat, răspunse Jon. Presupun că ai 
primit scrisoarea mea. 

În zilele care urmaseră vizitei lui Remer, Jon pusese pe hârtie 
toate întrebările care nu fuseseră clarificate cu prilejul primei lor 
întâlniri și i le trimisese. 

— Scrisoare? îl întrerupse Remer. Nu, nu am primit nimic, dar 
sunt în Olanda momentan, așa că sunt mai greu de prins. 
Trimite-mi un e-mail mai bine, de obicei pe astea le primesc. 

— Am trimis și un e-mail, îi răspunse Jon. 

— În fine, nu de asta te-am sunat, spuse Remer grăbit. Îţi 
aduci aminte de librarul despre care ţi-am pomenit? M-am 
întâlnit cu el aici, în Amsterdam, la o recepţie. Un tip deștept. 
Mi-a povestit ce s-a întâmplat cu anticariatul. Foarte trist. Cât de 
serioase sunt pagubele? 

— Nu e chiar așa de rău, răspunse Jon. Fațada din lemn și 
ferestrele trebuie schimbate și mai sunt unele mici lucruri care 
trebuie puse la punct înăuntru, dar altfel nu s-a întâmplat nimic. 

— Mă bucur să aud asta, Campelli! Nu vreau ca avocatul meu 
să-și ardă degetele. Remer râse zgomotos la celălalt capăt al 
firului, în timp ce Jon încerca să ghicească dacă nu cumva 
convorbirea aceasta nu era decât un pretext de a-și plasa 
glumele. 

— E drăguţ din partea dumitale că te gândești la mine, 
domnule Remer, dar mai degrabă aș avea nevoie de răspunsuri 
la întrebările pe care ţi le-am trimis. 

— Da, da, am să arunc o privire, spuse Remer. Voiam numai 
să te anunţ că mai este încă interesat să cumpere locul, mă 
refer la librar. Chiar e gata să treacă cu vederea eventualele 
daune provocate de incendiu. 

— După cum am zis... 

— Nu-mi spune că te mai gândești încă să te faci anticar, 
Campelli! îl întrerupse Remer. Într-adevăr, se pare că este mult 
mai incitant decât am fi crezut, dar tu știi exact la ce anume te 
pricepi cel mai bine. Cum ţi-am zis și înainte, vinde nenorocirea 
aia și ieși din branşa asta. E mult prea nesigură pentru neiniţiaţi 
ca noi. Ultimele întâmplări o dovedesc cu cea mai mare claritate 
posibilă. 

— Domnule Remer! reuși Jon să-l întrerupă. Am luat o 
hotărâre. Libri di Luca nu e de vânzare. lar acum, dacă nu te 
superi, aș vrea să-mi continui treaba de-a încerca să te ţin 
departe de pușcărie. Puse receptorul în furcă înainte ca Remer 
să apuce să răspundă. 

După această convorbire nu-i veni prea ușor să se 
concentreze asupra muncii. Reuși să scrie încă un e-mail și încă 
o scrisoare, dar gândurile lui gravitau mai mult în jurul 
convorbirii decât al cazului. Când se gândea din nou la cuvintele 
lui Remer, ba ajungea la concluzia că încercase să-l preseze să 
vândă anticariatul din motive ţinând strict de afaceri, ba la 
concluzia că încercase să-l amenințe. 

Cea de-a treia ciocnire se petrecu în timp ce era pradă unor 
asemenea gânduri. 

Katherina îl sună de la anticariat. La telefon, vocea ei părea 
fragilă și amabilă, dar mai era și o nuanţă de nesiguranță pe 
care Jon o remarcă din prima. 

— A venit un funcţionar de la cadastru, zise ea. 

— Da? spuse Jon în timp ce în sinea lui blestema daunele 
provocate de incendiu, asigurările și despăgubirile. 

— Ai cerut tu așa ceva? 

— Nu! răspunse Jon. Cred că vin ei automat. 

La celălalt capăt al firului se lăsă tăcerea. 

— Da, doar că, spuse Katherina pe șoptite, funcţionarul vrea 
să aibă acces la subsol. 

13. 


Din momentul în care funcţionarul de la cadastru trecuse 
pragul anticariatului, atmosfera se schimbase. Katherina se 
simţi  dintr-odată incomodată de privirea cercetătoare a 
acestuia, care se plimba de la ferestrele baricadate la porţiunea 
dezgolită de podea și de acolo la rafturile cu cărți și la balconul 
cu vitrine. În ochii aceia nu se citea nici urmă de dragoste 
pentru cărţi, doar o evaluare cinică a ceea ce vedea, calculat în 
metri pătrați și împărţit în procente. 

Până atunci ziua decursese plăcut. Nu se zărea nici urmă de 
nor pe cer și, chiar dacă era rece, Katherina se bucurase de 
drumul cu bicicleta dinspre cartierul de nord-vest spre centrul 
orașului. Se apucase apoi să facă ordine în anticariat. Găleata cu 
oțet își făcuse treaba și ultimele urme ale mirosului de fum 
dispărură după ce aerisi îndelung. Pentru a înveseli atmosfera 
din anticariat, aduse un sfeșnic cu cinci braţe de la subsol și 
aprinse lumânările. În adâncul sufletului, se temea să aprindă 
focul în anticariat, unde mai înainte luptaseră cu toţii din greu 
pentru a-l stinge. 

Cei patru-cinci clienţi care își făcuseră apariţia în cursul zilei 
nu o deranjaseră câtuși de puţin, dimpotrivă, Katherina le 
ghidase discret atenţia spre câteva achiziţii bune. 

Bărbatul nu spusese decât că se numește Mogens Verner, că 
era funcţionar la cadastru și că se afla acolo pentru a „arunca o 
privire”. Sub impermeabilul deschis la culoare, purta un costum 
bleumarin, iar la subraţ ţinea un registru și un calculator de 
buzunar. Nici măcar nu ceru voie să se apuce de inspecţie și nu-i 
puse Katherinei niciun fel de întrebări. Tăcut, cercetă mai întâi 
parterul, arătând un interes deosebit pentru ferestrele 
baricadate și bucata de covor care lipsea. Trecu rapid în revistă 
rafturile cu cărți, fără a se concentra asupra titlurilor. Abia când 
acesta începu să urce la balcon, Katherina simţi că ceva nu era 
în regulă. 

Chiar nu putea pricepe ce treabă avea el sus. De la parter se 
vedea clar că toate pagubele provocate de incendiu se situau în 
partea de dedesubt a balconului, nu deasupra. Ba mai mult, 

începuse să zăbovească asupra volumelor suficient de mult 
pentru a putea citi titlurile și numele autorilor. Pe unele chiar le 
notă în registru. 

Deși rămăsese jos, Katherina putea urmări nestingherită cum 
acesta inspecta conţinutul vitrinelor aflate la balcon. Remarcă 
pe deasupra că funcţionarul de la cadastru era foarte concentrat 
și doar puţine imagini îi întrerupeau gândurile, distrăgându-l. Cu 
toate acestea, o imagine anume continua să-i răsară în minte, 
fără să se menţină însă suficient de mult pentru a-i putea 
desluși detaliile. Era imaginea a doi bărbaţi care stăteau vizavi 
de el într-o cafenea. Unul era înalt, roșcat, cu ochi întunecați, 
adânciţi în orbite. Celălalt avea părul grizonant, tuns scurt și 
părea binevoitor și jovial. Amândoi erau îmbrăcaţi la costum. 
Katherina era mai mult ca sigură că îl mai văzuse undeva pe 
bărbatul cu părul grizonant. 

Când funcţionarul de la cadastru începu să coboare treptele 
scării, Katherina avu grijă să se așeze la bază, pentru a-i ieși în 
întâmpinare. Bărbatul o salută din cap și dădu să coboare mai 
departe, spre subsol. 

— Mă scuzaţi, dar unde aveţi de gând să mergeţi? îl întrebă 
ea pe un ton aspru. 

— Trebuie să evaluez întreaga proprietate, spuse el ridicând 
din umeri. Asta include și subsolul. 

— Dar nu s-a produs nicio pagubă acolo, zise Katherina. lar 
pompierii nu au fost nevoiţi să folosească apă înăuntru, așa că 
nu au existat nici pagube provocate de incendiu, nici pagube 
provocate de apă. 

— Totuși, spuse el cu un oftat, e treaba mea să inspectez 
toate încăperile. 

— Din păcate, nu vă pot permite acest lucru, zise Katherina. 
Cel puţin nu în absenţa proprietarului. 

— Proprietarul?! exclamă uimit bărbatul de la cadastru. Păi el 
a comandat evaluarea. 

e 

După ce vorbi la telefon cu Jon, Katherina reuși să-l convingă 
pe funcționar să revină peste jumătate de oră. Acesta nu primi 
vestea cu prea mare bucurie. Tot mai iritat, încercă să-i explice 
că avea și alte inspecții de făcut în ziua aceea și că dosarul 
cazului nu putea fi încheiat fără evaluarea lui finală. Starea lui 

de spirit nu se îmbunătăţi nici după ce reveni, treizeci și cinci de 
minute mai târziu, iar Jon nu își făcuse încă apariţia. 

— Ce putem face? se apucă să întrebe exact în momentul în 
care Jon deschidea ușa de la intrare și dădea buzna înăuntru cu 
răsuflarea tăiată. 

Katherina zâmbi ușurată și arătă cu braţul către Jon, care se 
îndrepta către ei. 

— Mogens Verner! spuse funcţionarul de la cadastru 
întinzându-i mâna. 

Jon i-o strânse. 

— Jon Campelli. Sunt proprietarul anticariatului Libri di Luca. 

— Proprietarul? exclamă uimit funcţionarul de la cadastru, 
dând drumul mâinii lui Jon de parcă l-ar fi curentat. 

— Da, e vreo problemă? 

— Cred că e vorba de o neînțelegere, zise Mogens Verner, 
zâmbind nesigur. Imi cer scuze. 

— Ce vreţi să spuneţi? întrebă Jon arătând către ferestre. 
Pagubele provocate de incendiu nu sunt nicio neînțelegere. 

— Dar nu despre asta este vorba, explică funcţionarul, care se 
înroșise cu totul. Nu am fost angajat pentru a evalua pagubele 
provocate de incendiu. Sarcina mea era să evaluez anticariatul 
și conținutul acestuia în vederea vânzării. 

— Vânzării?! exclamă Katherina și se uită uimită la Jon. 

Acesta clătină din cap. 

— Dar nu am cerut așa ceva. Întoarse privirea către străin. 
Cine v-a angajat? 

— Cumpărătorul și... ei bine, cel despre care am crezut că era 
proprietarul, răspunse funcţionarul de la cadastru vădit încurcat 
de situaţie. Din păcate nu vă pot dezvălui numele lor. 

— Nu vi se pare puţin ciudat faptul că unul dintre ei s-a dat 
drept proprietar? 

Mogens Verner încuviinţă. 

— Ba da, și îmi cer scuze din nou. Am să îndrept lucrurile cât 
voi putea de repede. Îi întinse mâna. Îmi pare rău că v-am răpit 
atâta timp. 

Jon dădu mâna cu el iar Katherina făcu același lucru înainte ca 
acesta să dispară pe ușă cât putu de repede. 

— Ce crezi c-a fost asta? întrebă Katherina. 

— Am o oarecare idee, răspunse Jon. Îţi aduci aminte articolul 
pe care îl aveam cu mine în seara cu incendiul? Bărbatul din 

fotografie e un client de-al meu, care mi-a tot pus întrebări în 
legătură cu Libri di Luca, dacă vreau să-l vând sau nu. Și a fost 
chiar insistent. 

Katherina dădu din cap și se duse imediat în spatele tejghelei, 
scotocind prin sertarul de dedesubt. În învălmășeala creată când 
anticariatul fusese atacat, articolul sfârșise pe podea, dar 
Katherina își aduse aminte că aruncase o grămadă de hârtii în 
sertar când făcuse curat. Scoase triumfătoare articolul din sertar 
și începu să studieze fotografia. 

Cu siguranță era același bărbat pe care îl întrezărise în 
gândurile funcţionarului de la cadastru. 

— Cel mai ciudat, continuă Jon, este că am vorbit cu Remer la 
telefon doar cu câteva ore înainte să mă suni. l-am spus clar și 
răspicat că nu vreau să vând. 

— Așa-s unii, nu acceptă să fie refuzaţi, zise Katherina 
descriindu-i imaginea cu cei doi bărbaţi la cafenea pe care o 
culesese din mintea funcţionarului. 

— Celălalt ar putea fi librarul lui Remer, spuse Jon. Pe el nu l- 
ai recunoscut? 

Katherina clătină din cap. Ceva o îngrijora totuși în privinţa 
bărbatului roșcat. Imaginile pe care le recepționa erau de obicei 
puternic colorate de felul în care persoana interpreta situaţia 
respectivă și se pare că un anumit lucru îl neliniștise profund pe 
funcţionarul de la cadastru cu ocazia întâlnirii de la cafenea. În 
realitate, bărbatul roșcat nu era chiar atât de înalt și nici ochii lui 
nu erau atât de adânciţi în orbite și de întunecaţi, dar Mogens 
Verner nu se simţise în largul lui, poate fusese chiar ameninţat 
de acel bărbat, fapt care-l făcea să apară astfel în memoria lui. 

— Crezi că are vreo legătură cu Luca? îl întrebă Katherina. 

— Nu, răspunse Jon scurt. Doar că încearcă să profite de acest 
moment nefavorabil pentru a pune mâna pe anticariat. Îi cunosc 
pe cei de teapa lui Remer, sunt mereu cu ochii roată după o 
afacere ieftină. Făcu o pauză, ca și cum ar fi încercat să se 
convingă singur de asta, înainte de-a continua. Și-apoi, nu are 
nicio legătură cu branșa ca să aibă într-adevăr habar de ceea ce 
se petrece. 

— La partea cu afacerile nu mă pricep, zise Katherina. Însă 
pot spune cu siguranţă că nu l-am văzut pe niciunul din ei în 
cercul Lectorilor. Apoi continuă, ridicând arătătorul. Apropo, 

receptorii se întâlnesc diseară. Au acceptat să mă însoțești. 
Dacă ai timp, evident. 

— Păi, mă gândeam să lucrez la cazul Remer, dar după 
scamatoria de astăzi mi-a cam scăzut motivaţia. Poate ar trebui 
să încerc să dau de el și să-i spun clar ce să facă cu evaluarea 
pentru cadastru. 

Scoase telefonul și începu să apese pe butoane. 

— E un client important? întrebă Katherina. 

— Foarte, zise Jon dând din cap. Ridică ochii, uitându-se fix 
înainte, dar urmărit de privirile Katherinei, păru să-și piardă 
curajul. In cele din urmă zâmbi încurcat și ridică din umeri. Mda, 
bine, poate ar trebui să mai aştept puţin. 

Amândoi tresăriră când mobilul începu deodată să sune în 
mâinile lui și fu cât pe ce să-l scape jos. 

— Jon Campelli, răspunse după ce reuși cu stângăcie să-l ducă 
la ureche. E Kortmann, zise el uitându-se la Katherina. Da, e aici. 
Continuă să asculte ce-i spunea acesta, clătinând din cap de mai 
multe ori. Când? întrebă el uitându-se la ceas. Da, ajungem într- 
un sfert de oră. Bun. La revedere! 

Katherina cercetă curioasă faţa lui Jon cât timp acesta închise 
tacticos telefonul și îl puse în buzunarul interior. 

— ȚI-l aduci aminte pe Lee? Tipul cu IT-ul de la întâlnirea de 
ieri? 

Katherina încuviinţă din cap. 

— E mort, spuse Jon. S-a sinucis. 

— Când? întrebă Katherina șocată. 

— Astă-noapte, răspunse Jon. L-au găsit azi-dimineaţă 
devreme. 

— Dar totuși, sinucidere?! 

Bărbatul pe care îl văzuse în sala de lectură a bibliotecii din 
Østerbro nu aducea nici pe departe cu un candidat la sinucidere. 
Dimpotrivă, radia o aroganță infailibilă care, chiar dacă nu-l 
făcea deloc simpatic, nu păruse câtuși de puţin autodistructivă. 

Jon ridică din umeri. 

— Nici Kortmann nu e prea convins. Vrea să se întâlnească cu 
noi în apartamentul lui Lee, unde s-a petrecut totul. Cred că cel 
mai bine este să mergem amândoi. 

e 

Katherina încuie anticariatul și o porniră cu mașina lui Jon 

spre cartierul Sydhavnen. Întunericul se îngâna cu lumina, fiind 

pe punctul de-a ieși învingător, iar când ajunseră, cerul era 
colorat în nuanţe de la albastru închis la roșu. 

Apartamentul lui Lee se afla într-un bloc cu vedere spre staţia 
de metrou și spre alte șiruri de blocuri cenușii. Katherina tresări 
când se dădură jos din mașină, nu numai din cauza frigului, ci și 
atmosferei din jur. Parcarea din faţa clădirii era pe jumătate 
plină de mașini, iar din rândul acestora una ieșea clar în 
evidenţă. Printre Polo-uri, Fiat-uri și un șir lung de mașinuţe 
japoneze, trona un Mercedes uriaș. În întuneric părea a fi gol, 
dar când se apropiară, un bec se aprinse deasupra banchetei 
din spate. La lumina acestuia putură distinge silueta unei 
persoane pe scaunul șoferului și o altă siluetă în spate. 

Când ajunseră lângă Mercedes, îl recunoscură pe Kortmann 
pe bancheta din spate. Acesta le făcu semn să se apropie și 
gesticulă arătând spre portieră. Mercedesul era complet 
modificat în interior. Jumătate din bancheta din spate fusese 
îndepărtată și podeaua fusese coborâtă astfel încât Kortmann să 
se poată urca direct în mașină cu scaunul cu rotile. Scaunul din 
față al pasagerului fusese întors invers, astfel că oricine stătea 
pe el trebuia să meargă cu spatele. Jon se așeză pe acest scaun, 
iar Katherina luă loc lângă Kortmann. 

Ca la comandă, șoferul cobori din mașină de îndată ce 
Katherina trânti portiera în urma ei. Kortmann se asigură că 
șoferul se  îndepărtase suficient înainte de-a începe să 
vorbească. 

— Lee a fost gasit azi-dimineaţă de unul din colegii lui. 
Lucrează amândoi în Allergd, în apropiere de Copenhaga, iar Lee 
îl ducea cu mașina la serviciu în fiecare zi. Colegul obișnuia să-l 
ia pe Lee de acasă, pentru că acesta avea obiceiul să doarmă 
prea mult. De multe ori își petrecea toată noaptea lucrând. 
Motiv pentru care colegul avea cheile de la apartament și în 
felul acesta l-a găsit pe Lee, nu dormind, ci mort. Kortmann 
respiră adânc. Poliţia a găsit pe noptieră mai multe fiole goale 
de insulină. Din câte se pare, Lee suferea de diabet. A mai găsit 
și o scrisoare care, după spusele colegului, fusese scrisă de Lee. 

— Deci a fost sinucidere? întrebă Jon. 

— Dovezile sugerează că ar fi luat o supradoză de insulină, 
spuse Kortmann. Poliţia e convinsă de acest fapt și a clasat 
cazul ca atare. 

— Dar tu nu ești de acord? 

Kortmann se uită o clipă la Katherina. Pentru prima oară, nici 
urmă de acuzaţie nu se zărea în privirea lui. Era mai mult ca și 
cum ar fi încercat să-i deslușească reacţiile faţă de cele relatate. 

— Eu vreau să fiu sigur, răspunse el. In astfel de vremuri, 
coincidenţele de genul ăsta par extrem de suspecte, așa că 
trebuie să luăm pe rând toate alternativele. Pe de o parte, 
pentru a fi siguri că nu trecem ceva cu vederea, dar și pentru a 
nu ne panica. Amândouă lucrurile ne pot duce la pierzanie. 

— Dar dacă poliţia nu a putut găsi nimic..., începu Jon. 

— Poliţia a găsit ce a căutat, îl întrerupse Kortmann. S-au uitat 
după sinucidere și asta a găsit. Se potrivea cu profilul: tipul 
bărbatului tânăr, singuratic, fără iubită, familie sau altfel de 
relații sociale. Până și colegul a putut confirma că Lee era din 
când în când paranoic. 

— Și atunci ce anume căutăm noi? întrebă Jon. 

— Două lucruri, răspunse Kortmann. Mai întâi, orice indiciu că 
nu a fost sinucidere. Apoi, trebuie să mai aflăm ce anume a 
descoperit Lee pe internet, în cazul în care chiar a dat peste 
ceva. 

— Și o să pătrundem cu forța în apartamentul unui mort sau 
ai tu cheile? întrebă Katherina fără a încerca să-și ascundă 
sarcasmul. 

— Acum, că pomenești de ele, chiar am cheile, răspunse 
Kortmann calm și scoase un plic din buzunarul de la piept. Nu 
mă întrebaţi de unde am făcut rost de ele. li întinse plicul lui Jon. 
Vă sun când sunteţi înăuntru. 

Jon și Katherina se dădură jos din mașină, trecură de șofer și 
se îndreptară spre intrare. Şoferul îi salută din cap recunoscător, 
frecându-și braţele pentru a se încălzi, și o luă înapoi spre 
mașină, alergând ușor. 

Garsoniera era la etajul al treilea, iar ușa de la intrare dădea 
într-un palier unde se mai aflau încă nouă apartamente. In timp 
ce treceau pe lângă ușile ce arătau ca niște uși de celule, 
puteau auzi zgomote de la televizor, copii strigând sau plângând 
și oameni certându-se. Katherina simţi că nimeni nu citea nimic 
altceva decât subtitrările filmelor sau ale serialelor și, ca de 
obicei, imaginile generate de tipul acesta de text erau vagi și 
difuze. 

Când ajunseră la ușa lui Lee, Jon scoase o cheie din plic și 
descuie. Nu aprinseră lumina decât după ce închiseră ușa. O 

lustră cu abajur din hârtie de orez ce atârna din tavan dezvălui 
un mic hol la intrare, o bucătărioară îngustă și, paralel cu 
aceasta, baia. În faţa lor se afla camera principală, o încăpere la 
vreo treizeci de metri pătraţi, cu ferestre pe toată lăţimea. 

Deși mai puteau auzi încă zgomotul televizoarelor din vecini, 
Katherina se simţi de parcă intrase într-un vid. Trecuseră mai 
puţin de douăzeci și patru de ore de când Lee încetase din viaţă, 
dar garsoniera părea a fi părăsită, lipsită de personalitate. 

Jon aprinse lumina în restul garsonierei și începură să se 
plimbe tăcuţi prin ea, atenţi să nu dea peste ceva sau să nu facă 
prea mare deranj. Bucătăria arăta toate semnele că se aflau în 
casa unui burlac. Vase murdare și ambalaje de fast-food 
acopereau aproape toată masa și o mare parte din podea era 
plină de sticle goale, înghesuite în pungi de plastic colorate 
pestriţ. În baie nu se făcuse curat de luni întregi, iar Katherina 
nu zăbovi mai mult decât avu nevoie ca să constate că 
dulăpiorul din spatele oglinzii nu adăpostea decât un aparat de 
ras, o periuţă de dinţi și alte articole de toaletă. 

Livingul era camera în care Lee își petrecuse cea mai mare 
parte a timpului. Doi dintre pereţi erau acoperiţi de rafturi cu 
cărți, iar de-a lungul celui de-al treilea se aflau un șifonier și un 
pat sau, mai bine zis, cadrul unui pat, pentru că salteaua fusese 
luată. Lângă fereastră se găsea un birou, iar pe acesta două 
monitoare negre și o imprimantă. Pe pervaz erau îngrămădite 
teancuri cu cărţi și pagini scoase la imprimantă, care amenințau 
să se răstoarne dacă te apropiai de ele. 

Katherina se opri o clipă în pragul ușii, privind cadrul gol al 
patului, înainte de-a intra în living. Nu era sigură că ar fi fost 
bine-veniţi aici, nici măcar dacă Lee ar fi fost în viaţă. Părea că o 
barieră invizibilă o făcuse să se oprească în ușă. Rafturile cu 
cărți o convinseră în cele din urmă să treacă pragul și să se 
apropie de ele. Spre deosebire de dezordinea care domnea în 
tot apartamentul, cărțile erau aranjate meticulos și toate se 
aflau într-o condiţie bună. 

— Ce citea? îl întrebă ea pe Jon, care stătea pe vine lângă 
masa cu computerele. El apăsă un buton de sub masă și 
monitoarele începură să dea semne de viaţă. Apoi se ridică în 
picioare și i se alătură lângă rafturi. Katherina îl urmări 
cercetând titlurile. 

— O groază de science-fiction și fantasy, spuse el după ce 
trecu în revistă mai multe rafturi. Dar și câţiva clasici. Scoase un 
volum legat în piele și i-l întinse. Joyce. Katherina răsuci cartea 
în mâini și o deschise la întâmplare. Pe ultima copertă 
recunoscu cartea de vizită a anticariatului Libri di Luca. 

Câţiva pași mai încolo, Jon îi arătă vreo alte zece volume. 

— Tocmai Kierkegaard. 

Continuă să cerceteze maldărele de cărţi de pe pervaz și 
teancul de pe noptieră. 

— S-ar putea spune că are gusturi variate, zise Katherina 
punând Ulise înapoi în raft. 

Jon încuviinţă și reveni la computer, care între timp pornise. 
Se așeză pe scaun și apucă mouse-ul. Katherina se opri în 
spatele lui și îl urmări cum încerca diferitele butoane și meniuri. 

— Ce faci? îl întrebă ea după câteva minute. 

— Sincer să fiu, nici eu nu știu, admise Jon râzând. 
Computerele nu-s domeniul meu. 

Katherina chicoti. | se păru simpatic, cum stătea acolo și se 
căznea cu echipamentul acela cu care nu era obișnuit, cât se 
poate de conștient că nu se afla pe teren propriu. Nu mai era 
superavocatul de mai înainte, ci un om obișnuit, cu limitele sale, 
pe care le recunoștea ca atare. 

Deodată îi sună telefonul. Îl scoase din buzunar și se uită la 
display. 

— E Kortmann, spuse el și îi întinse telefonul Katherinei. N-ai 
putea să vorbești tu cu el cât timp eu continui să lucrez? 

Katherina luă telefonul. 

— Da? 

— Aţi intrat? întrebă Kortmann de la celălalt capăt al firului. 

— Da, da, răspunse Katherina. Jon tocmai se uită în computer. 

— Altfel aţi găsit ceva deosebit? 

— În apartament? Nu, nu neapărat. 

— Ce cărți citea? 

— De tot felul, răspunse Katherina. Pe noptieră se află niște 
cărți de Kafka, probabil că sunt ultimele pe care a apucat să le 
citească. 

— Kafka? repetă Kortmann. Timp de câteva secunde se lăsă 
tăcerea. Continuaţi cu computerul, trebuie să plec acum. 

— Bine, răspunse Katherina, dar Kortmann închisese deja. 


— Of! exclamă Jon enervat. Nu reușesc să scot mare lucru de- 
aici. 

— Atunci să-l luăm cu noi, întrebă Katherina. Poate că 
altcineva ne va putea ajuta. 

Jon zâmbi larg. 

— Bineînţeles, cum de nu m-am gândit din prima? 

Scoase mobilul și formă un număr. 

— Jon la telefon... da, sunt bine... Mda, treaba merge... 

Dădu din cap nerăbdător până când interlocutorul lui termină 
de vorbit. 

— Ascultă, Muhammad, am nevoie de un serviciu. 

Din fericire, nu trebuiră să plece cu computerul. La telefon, 
Muhammad îl ghidă pe Jon prin tot felul de meniuri și programe 
pentru a afla adresa IP a computerului și a dezactiva opţiunile 
de securitate, dându-i astfel lui Muhammad acces de la distanţă, 
în mai puţin de cinci minute, Jon stătea confortabil în scaunul de 
birou, urmărind cum Muhammad prelua controlul asupra 
computerului. Pe ecranul din fața lui se deschideau și se 
închideau ferestre la comanda cursorului care se învârtea 
printre programe ca o albină într-un câmp cu trifoi. 

— OK, am intrat, zise Muhammad. Ce anume ne interesează? 

— În primul și în primul rând, ce site-uri de pe internet a 
vizitat în ultima vreme, răspunse Jon. Apoi, în general, cam ce 
punea la cale. 

— No problem, răspunse Muhammad. Cât timp am la 
dispoziție? 

— Cât de mult îţi trebuie. Proprietarul n-o să se întoarcă prea 
curând. 

— La pârnaie? 

— Nu, mort. 

Muhammad tăcu câteva clipe, iar activitatea de pe ecran 
încetă. 

— Era un client? întrebă el. 

Cursorul își reluă dansul pe ecran. 

— Nu, răspunse Jon, după o scurtă ezitare. Nu are nimic de-a 
face cu munca mea. Tocmai de aceea trebuie să te rog să nu 
povestești nimănui despre ce o să găsim aici. 

Pentru o clipă se făcu din nou tăcere la celălalt capăt al firului. 

— Sper că știi ce faci, Lawman. 

— Stai liniștit, doar mă cunoşti. 

Jon o privi pe Katherina, care găsise un loc liber lângă 
fereastră, cât mai departe de pat, și stătea acolo cu privirea 
pierdută în depărtări. Chipul îi era palid și își strângea braţele pe 
lângă corp, de parcă ar fi încercat să se încălzească. Deodată i 
se păru extrem de fragilă. 

— Auzi, Muhammad, poţi să închizi calculatorul de la distanță? 
întrebă Jon. 

Acesta răspunse cu un mormăit, pe care Jon îl luă drepto 
confirmare. În receptor nu se auzeau decât tastele mișcându-se 
cu viteza unui stenograf, iar pe ecranul din faţa lui apăreau 
rânduri de comenzi neinteligibile, urmate de răspunsuri la fel de 
criptice. 

— Atunci închide-l tu când termini, nu mai putem rămâne aici, 
spuse Jon și se ridică în picioare. Te sun mai târziu, să vedem 


ce-ai găsit. 

— OK, dar mai bine treci pe la mine în loc să suni. Ca să fim 
mai siguri. 

— Atunci așa rămâne. Ne vedem mai târziu, Muhammad! 

— Mai târziu! 


Jon închise telefonul și-l puse în buzunarul interior. 

— Totul e în regulă? 

Katherina clătină din cap, apoi se uită la el. 

— Da, da, totul e în regulă. Doar că... e ciudat când te 
gândești că s-a întâmplat chiar aici și doar cu puţin timp în 
urmă. 

Jon încuviinţă și aruncă o privire spre cadrul patului. Îi venea 
greu să priceapă cum ar fi putut ei să găsească vreun lucru pe 
care poliția îl scăpase din vedere. Pe noptieră nu era nimic 
altceva în afară de un teanc de cărţi și nu se vedea nicio urmă 
de încăierare. Avu senzaţia că principalul motiv pentru care 
Kortmann îi trimisese aici era ca să afle ce anume se găsea în 
calculator și nu ca să elucideze soarta lui Lee. 

— Hai să plecăm! 

e 

Urmând instrucțiunile Katherinei, o luară spre piața Sankt 
Hans Torv, unde Jon găsi un loc de parcare pe una din străduțele 
paralele. Mai aveau o oră până la întâlnirea cu receptorii și, cum 
niciunul din ei nu luase cina, intrară într-un restaurant italienesc 
cu vedere spre piață. 

Obrajii Katherinei începură să prindă din nou culoare, în parte 
datorită eforturilor lui Jon de a-i distrage gândurile de la 
apartamentul din Sydhavnen. Se strădui să vorbească despre 
alte lucruri: munca lui, mâncarea italienească sau călătoriile în 
străinătate. Li se dăduse o masă în fundul restaurantului, unde 
puteau să vorbească nestingheriţi. Cu toate astea, pe tot 


138 


parcursul cinei se limitară la banalităţi. Dar devenea din ce în ce 
mai greu să nu pomenești de Luca, de anticariat sau de 
Societate, iar pauzele stânjenitoare se lungeau tot mai mult. 

Jon nu-și putea lua gândul de la apropiata întâlnire cu 
receptorii. Luca fusese emiţător și, chiar dacă în aparenţă era 
prieten la cataramă cu toţi, poate că totuși legăturile cu 
emiţătorii fuseseră mai strânse. De aceea Jon avea senzaţia că 
era gata să intre pe teritoriul inamicului. 

— La ce să mă aştept? întrebă el în cele din urmă, spărgând 
gheaţa. 

Katherina se uită în jur înainte să răspundă. 

— În primul rând, la o unitate mai mare decât în rândurile 
emiţătorilor. Își privi mâinile. E foarte greu să fii receptor, mai 
ales în perioada în care încă nu înţelegi ce se petrece cu tine, 
așa că noi, cei care am trecut prin asta, suntem mai uniţi. Avem 
nevoie unul de altul, pentru că nimeni altcineva nu știe cum e. 
Tatăl tău avea o idee și ne respecta pentru ceea ce suntem 
nevoiți să îndurăm, dar cei mai mulţi își închipuie că ne putem 
activa sau inhiba puterile după plac. 

— Eu aș înnebuni, zise Jon. 

— Li se întâmplă multora, răspunse Katherina. Mulţi chiar sunt 
etichetați drept nebuni când spun că aud voci. 

Jon încuviinţă. Îi povesti întâmplarea cu bărbatul care bea 
porter de la Paharul Curat. 

Katherina zâmbi. 

— ÎI cunoaștem foarte bine, spuse ea. Ole îşi face din când în 
când apariţia pe la întâlnirile noastre, dar în ultima vreme asta 
se întâmplă foarte rar. A descoperit o modalitate proprie de-a 
ține vocile la distanță - băutura, așa că nu te aștepta să-l 
întâlnești astă-seară. 

— Băutura ţine vocile la distanţă? 

— În cazul unora, le estompează; într-al altora, vocile devin 
distorsionate și neinteligibile, ceea ce e și mai rău. Fiecare avem 
metodele noastre de-a menţine vocile la un nivel suportabil. Cei 
mai buni dintre noi sunt în stare să le estompeze cu ajutorul 
unor tehnici speciale, dar cei care nu sunt atât de norocoși 
folosesc alte metode. Unii recită niște formule sau repetă 
anumite gesturi pentru a-și distrage atenţia, alţii recurg la 
metode extreme, provocându-și fizic durere, fie că se înţeapă 

sau se taie. Katherina oftă. Dar cea mai bună metodă o 
reprezintă întâlnirile cu grupul. 

— Terapie? 

— Într-un fel, consimţi Katherina fără prea multă convingere. 
Întotdeauna te ajută să te întâlnești cu alţii care se află în 
aceeași situaţie - să știi că nu ești singur. ÎI privi în ochi. După 
cum îţi dai seama, scopul nostru este acela de a ţine grupul unit 
și de a ne ajuta unul pe altul, nu de a cuceri lumea sau de a-i 
hărţui pe librari. Pur și simplu, nu am avea energia necesară 
pentru așa ceva. 

Jon încuviință din cap. Putea citi în ochii ei verzi că nu erau 
doar vorbe în vânt. 

Katherina plecă privirea și își scărpină bărbia cu vârful 
degetelor. 

— Ar cam fi timpul, nu crezi? 

Katherina îl conduse dinspre piaţa Sankt Hans Torv spre Narre 
Alle. Când ajunseră vizavi de biserică, intrară într-un gang și 
urcară niște trepte într-o clădire veche. Katherina sună la o ușă 
pe care se afla o placă de alamă uriașă. 

— Centrul pentru Dislexie, citi Jon cu voce tare. Dislexia și 
puterile de receptor sunt mereu asociate? 

— Nu este o condiţie, răspunse ea aproape în șoaptă. Dar mai 
mult de o treime dintre noi suntem dislexici, ceea ce nu poate fi 
doar o întâmplare. 

În spatele ușii auziră pe cineva apropiindu-se și trăgând 
zăvorul. O femeie solidă, într-o rochie închisă la culoare le 
deschise ușa. Faţa ei rotundă se lumină într-un zâmbet de 
îndată ce îi văzu. 

— Intraţi, intraţi! îi invită ea și se dădu la o parte. Ceilalţi au și 
ajuns. 

Katherina și Jon pătrunseră în holul de la intrare, unde mai 
multe șiruri de pardesie și geci semnalau prezenţa a mai mult 
de douăzeci de persoane. 

— Eu sunt Clara, spuse femeia și îi strânse puternic mâna lui 
Jon. Sunt directoarea acestui centru. 

— Jon Campaelli, se prezentă el. 

— Nu e nevoie să te prezinţi, spuse ea râzând. Este incredibil 
cât de mult poţi să semeni cu el, cu Luca, adică. Și-apoi, te-am 
văzut la înmormântare. 

După ce își scoaseră gecile, Clara îi conduse de-a lungul 
holului, spre o ușă albă din furnir, care stătea deschisă. Din 
încăperea aflată în spatele ei răzbătea un zumzet de voci. 
Acestea amuţiră când Jon trecu pragul ușii. În jurul unei mese de 
conferință ovale se aflau vreo zece persoane și tot atâtea - sau 
poate chiar ceva mai multe - stăteau pe margine. 

— Bună ziua! spuse Jon. 

Cei de faţă îi răspunseră la salut mormăind sau dând din cap. 

— Luaţi loc aici, în capul mesei! îi invită Clara și arătă către 
două scaune goale. 

Jon și Katherina se așezară, urmăriţi cu atenţie de cei 
prezenți. Clara luă loc în celălalt capăt al mesei. 

— După cum am spus, începu ea, avem plăcerea de a-l întâlni 
pe Jon, fiul lui Luca, însoţit de Katherina, bineînțeles, adăugă 
Clara zâmbind. Daţi-mi voie, mai întâi, să îmi exprim regretul 
faţă de moartea lui Luca. Era un bun prieten al nostru, al 
tuturor, și l-am privit mereu ca pe unul dintre noi. Ne este foarte 
dor de el. 

Mai mulți încuviinţară din cap și un murmur de aprobare se 
auzi din toate părţile. 

Jon le mulțumi dând din cap. Observă că femeile erau mai 
bine reprezentate, peste două treimi din cei prezenţi fiind de sex 
feminin, dar era greu să le vezi tuturor feţele. Chipurile 
persoanelor așezate în jurul mesei erau luminate de o lampă 
ovală aflată deasupra acesteia, dar lumina nu bătea până la 
perete, unde stătea restul celor prezenți. Unii abia se 
întrezăreau ca niște umbre sau doar părți din corpul lor erau 
vizibile, chipul fiindu-le ascuns în întuneric. 

— De aceea, bineînţeles că vom face tot ce ne stă în putință 
pentru a afla ce s-a întâmplat, continuă Clara. Am urmărit cu 
îngrijorare evenimentele din ultima vreme. Nimic din toate cele 
întâmplate, mai ales pierderea tatălui tău, nu este în avantajul 
nostru. 

— Ce funcţie îndeplinea el în rândurile voastre? întrebă Jon. 

— În primul rând, avea rolul de ambasador, răspunse Clara. 
Până în ultima clipă a tot încercat să îi reunească pe membrii 
Societăţii Bibliofililor, iar fără eforturile lui relația dintre emiţători 
și receptori ar fi fost și mai proastă. 

— Îmi e greu să-mi imaginez că relaţiile dintre emiţători și 
receptori ar putea fi mai proaste decât în prezent, spuse Jon. 


141 


— Situaţia a escaladat în ultima vreme, consimţi Clara. Dar 
înainte de întâmplările recente eram foarte aproape de punctul 
unei împăcări. Nu-i greu să uiţi douăzeci de ani de dușmănie și 
neînţelegeri - e nevoie de o anumită diplomaţie și de voinţa de- 
a accepta compromisuri. Se poate spune că Luca pregătise deja 
terenul, organizând sesiunile de lectură de la Libri di Luca, loc 
pe care ambele părţi îl priveau ca pe o zonă neutră aflată 
permanent sub armistițiu, dar invitaţia la cooperare trebuia să 
vină, în primul rând, din partea Societății. 

— Ce vrea să însemne asta? întrebă Jon. De ce este atât de 
important să vă reuniți, când puterile voastre sunt atât de 
diferite? 

— Chiar dacă nu ești încă activat, îţi poţi face totuși o idee 
despre eficiența puterilor de emiţător, respectiv de receptor, 
luate separat. Dar adevărata lor forţă iese la iveală abia când se 
unesc. Dacă un emiţător este sprijinit de un receptor, 
concentrarea este mult mai mare, iar influențarea audienței - 
atât de puternică încât puţini îi pot rezista. 

— Deci este vorba de putere? 

Din toate direcţiile se auzi un murmur de protest, dar Clara 
ridică vocea. 

— Putere asupra celor istorisite, s-ar putea spune. Nici prin 
gând nu ne-ar trece să abuzăm de înzestrările noastre. Scopul 
nostru este acela de a prezenta o întâmplare cât de verosimil 
posibil și de a transmite mesajul textului cât mai eficient cu 
putinţă. 

— Totuși, au loc aceste atacuri, constată Jon. 

— Corect! admise Clara dând din cap. Dar nu există dovezi că 
în spatele acestora s-ar afla receptorii. Ne dăm seama că 
moartea lui Luca pare să fi fost provocată de un receptor, dar 
este la fel de posibil ca el să fi murit din cauze naturale sau ca 
infarctul să fi fost provocat de altceva. 

— De exemplu? 

— Otravă sau poate șoc, sugeră Clara, fără să pară însă prea 
convinsă. 

— Să presupunem totuși că a fost mâna unui receptor, spuse 
Jon calm, cum de fapt o sugerează și majoritatea indiciilor. S-ar 
fi putut întâmpla fără știrea voastră? 

Toţi cei aflați în jurul mesei își îndreptară privirile spre Clara. 
Aceasta se uită o clipă în tavan și apoi ridică din umeri. 

— N-aș putea nega asta, zise ea. Dar mi se pare puţin 
probabil. Noi suntem foarte uniţi în grupul nostru, iar trădarea 
este de neconceput. În plus, ne-am bucurat cu toţii de compania 
lui Luca, nu numai datorită personalităţii și înțelepciunii lui, ci și 
din motive practice, pentru antrenament. Fără cooperarea lui ca 
emiţător, puterile noastre de receptori nu ar fi atins un nivel atât 
de înalt precum cel de-acum. Katherina este un exemplu grăitor 
în acest sens. Dacă nu ar fi fost luată de Luca sub aripa lui 
protectoare și nu ar fi exersat cu el aproape zilnic, nu s-ar fi 
putut număra printre cei mai capabili Lectori din ziua de azi. 

Katherina încuviinţă din cap. 

— Ar putea fi atunci cineva din afara grupului? sugeră Jon. 
Cineva pe care nu îl cunoașteți? 

— Teoretic, ar putea fi vorba de un freelancer, răspunse 
Clara după o scurtă pauză de gândire. Dar în general free/ancerii 
nu sunt foarte bine antrenați și, prin urmare, nu au suficientă 
putere pentru a ucide. Trebuie să ţii cont că, de cele mai multe 
ori, habar nu au ce anume înseamnă aceste puteri și cu atât mai 
puţin la ce le-ar putea folosi. Mai devreme sau mai târziu tot la 
noi ajung, asta în cazul în care nu sunt trimiși la ospiciu sau 
poate chiar mai rău. 

— S-ar putea întâmpla accidental? Dacă spui că nu-și cunosc 
puterile, atunci free/ancerii ar putea omori pe cineva accidental? 

— E foarte puţin probabil, răspunse Clara repede. Se uită o 
clipă de la Jon la Katherina înainte să continue. E nevoie deo 
creștere gradată a efectului, care la rândul ei presupune o 
groază de antrenament și autocontrol. 

— Și nu există nimeni care să fi părăsit grupul după ce a atins 
un anumit nivel? Cineva care ar avea un motiv de răzbunare? 

— Nu! răspunse Clara cu hotărâre. 

Jon se uită la cei ale căror fețe erau vizibile în lumina lămpii. 
Unii își șopteau la ureche, alţii așteptau cu brațele încrucișate, 
ca și cum l-ar fi provocat să născocească el un scenariu mai 
bun. 

— Dacă motivul nu este nici puterea, nici răzbunarea, rezumă 
Jon, ce mai rămâne atunci? 

În încăpere se lăsă o tăcere desăvârșită. Câţiva dintre cei 
aflaţi la masă se priviră cu subiînțeles, dar cei mai mulţi își 
îndreptară atenţia spre Clara. 

— De fapt, nu am exclus nici ideea puterii, nici răzbunarea, 
începu Clara și pentru prima oară în seara aceea vocea ei 
căpătă un ton aspru. Doar că este extrem de îndoielnic ca 
cineva dintre noi să fie mânat de un asemenea motiv. După 
părerea noastră, toate astea sunt legate de încercarea cuiva de- 
a împiedica Societatea să se reunească. Cineva care are ceva 
de pierdut, fie ca putere, fie ca prestigiu. Momentul nu este nici 
el întâmplător. Atacurile au reînceput abia acum, după douăzeci 
de ani de segregare, când în sfârșit se întrevedea posibilitatea 
unei reuniri. Trase adânc aer în piept. N-aș fi prea surprinsă 
dacă persoana sau persoanele care se află în spatele acestor 
atacuri ar fi aceeași sau aceleași care au pornit atacurile și cu 
douăzeci de ani în urmă. Cineva care atunci, pe vremea aceea, 
a obţinut o poziţie anume și acum se teme să nu o piardă. 

Jon își aţinti privirea asupra Clarei. Femeia care păruse cu 
câteva clipe înainte atât de jovială nu mai zâmbea, ci îl privea 
țintă pe deasupra mesei, fără șovăială. Cei prezenţi se uitau 
când la ea, când la Jon, ca și cum ar fi pus pariu cine o să 
clipească primul. 

— Adică Kortmann? E o acuzaţie gravă, spuse Jon în cele din 
urmă. 

Clara ridică din umeri. 

— E o situaţie gravă. Suntem ameninţaţi, chiar cu moartea. 

— Până acum emiţătorii sunt cei care au suferit cele mai mari 
pierderi, le atrase Jon atenţia. Lee a murit azi-noapte. Poliţia 
spune că a fost sinucidere, însă Kortmann este de altă părere. 

Clara dădu din cap, ca și cum ar fi știut deja, dar mulți dintre 
cei prezenţi începură să șușotească între ei, aruncându-și unul 
altuia priviri uimite. 

— Cred și eu că e de altă părere, zise ea. Chiar dacă nu-l 
cunoșteam prea bine pe Lee, ne pare foarte rău de cele 
întâmplate, însă asta nu schimbă cu nimic suspiciunea noastră. 
Lee nu era suficient de bătrân pentru a fi luat parte la 
întâmplările de pe atunci, iar asta ar fi putut reprezenta un risc 
pentru cei implicaţi. Poate că le-a stat în cale. 

— Poate că pur și simplu și-a luat viaţa, insistă Jon. Poliţia a 
găsit o scrisoare de adio cu semnătura lui. 

— Intrebarea nu este neapărat dacă s-a sinucis sau nu, spuse 
Clara. Deși este foarte probabil s-o fi făcut. Kortmann nu este 
singurul care are relaţii la poliţie, adăugă ea zâmbind. 

Întrebarea este, mai degrabă, ce anume l-a determinat să o 
facă. 

— Nu părea a fi genul care să se lase împins la o măsură atât 
de drastică, remarcă Jon. 

— Un motiv în plus ca să fim sceptici, zise Clara și tăcu brusc, 
chiar dacă buzele ei erau pe punctul de-a articula continuarea. 

Jon își dădu seama că îi scăpase ceva din vedere. Clara îl 
privea așteptând, cu o expresie aproape întrebătoare, ca și cum 
îi dăduse începutul unei propoziţii pe care el urma să o 
completeze. 

— Uiţi că persoana pe care o acuzi a avut iniţiativa acestei 
întâlniri. 

— Ba deloc! răspunse Clara zâmbind pieziș. Nu văd ce altceva 
i-ar prinde mai bine decât ca ancheta să fie condusă de cineva 
din afara Societăţii, care nu are experienţă directă cu puterile și 
pe care crede că îl poate influenţa. 

Jon dădu să protesteze, însă ea îl opri ridicând o mână. 

— Dar cred că s-a înșelat, Jon. E foarte posibil ca în cele din 
urmă să se dovedească că a făcut alegerea potrivită, însă din 
motive greșite. Condiţia pusă de tine, și anume să fii însoţit de 
Katherina în această anchetă, ne-a convins că ești persoana 
potrivită pentru această misiune. 

Clara zâmbi, de data aceasta prietenos și cu bunăvoință, ca și 
cum l-ar fi iertat. 

— Mulţumesc pentru încredere, spuse Jon. Dar niciodată până 
acum nu am mai fost acuzat de a fi marioneta cuiva. Eu cred că 
te înșeli în privința lui Kortmann. Din câte mi se pare mie, chiar 
dorește să dea de capăt acestor întâmplări și s-ar bucura să 
vadă Societatea reunindu-se. 

— Sper să ai dreptate, interveni Clara. 

— E posibil ca el să fi susținut separarea pe vremuri, continuă 
Jon. Dar am impresia că o regretă în ziua de azi sau că, în orice 
caz, a început să se îndoiască de... această soluţie. Ridică din 
umeri. Poate că pur și simplu, odată cu trecerea anilor, s-a mai 
înmuiat. 

— Ceea ce ne face să ne întoarcem de unde am plecat, spuse 
Clara. Lucrurile care se petrec acum ne dăunează tuturor, 
așadar cum am putea să te ajutăm, Jon? Ce ai de gând să faci? 

In încăpere se lăsă tăcerea, iar Jon se simţi de parcă un 
reflector puternic s-ar fi îndreptat asupra lui, încercând să-i 

surprindă și cea mai mică mișcare. Își dădu seama că palmele i 
se încălzeau și cu greu se stăpâni să nu-și schimbe poziţia. 

— Am vrea, pentru început, să ne apucăm să cercetăm 
fiecare episod în parte, interveni Katherina. E important să 
stabilim dacă aceste întâmplări au fost plănuite sau dacă este 
vorba doar de un șir de coincidenţe. Dacă întâmplările au 
legătură una cu alta, atunci ne putem întreba cine anume are de 
câștigat din asta și ce anume are de câștigat. 

Jon încuviinţă și îi zâmbi recunoscător. 

— Sunt întrutotul de acord, spuse el și făcu o pauză. Eu sunt 
convins că există o legătură între cele petrecute acum și cele 
petrecute cu douăzeci de ani în urmă. Chiar și acest fapt - că au 
trecut douăzeci de ani - limitează cercul posibililor suspecți. 

e 

După ce întâlnirea luă sfârșit, Jon o conduse pe Katherina 
până la apartamentul ei din cartierul de nord-vest. Pe drum abia 
dacă schimbară o vorbă. Jon revedea în minte întâlnirea, dar îi 
era greu să tragă vreo concluzie. În realitate, ar fi trebuit să se 
simtă jignit că fusese numit lacheul lui Kortmann. Cu toate 
astea, avea impresia că receptorii erau de partea lui, chiar dacă 
îi luase apărarea lui Kortmann. Într-o măsură mai mare decât 
după întâlnirea cu emițătorii, simți că receptorii chiar așteptau 
ceva de la el, că aveau anumite speranțe cu privire la ancheta 
lui, dar că aveau în același timp secrete pe care nu le-ar fi 
destăinuit de bunăvoie și pe care trebuia să le descopere singur. 

— Aici, spuse Katherina și arătă spre o clădire mată, de 
culoare galbenă, cu balcoane din aluminiu. Din cauza poluării, 
cărămizile galbene deveniseră aproape cenușii, iar gropile din 
asfalt și bordurile crăpate stăteau mărturie că de ani de zile 
nimeni nu se mai îngrijise de întreţinerea lor. 

Deschise portiera, dar ezită să coboare. 

— Mâine am să mă duc să-l vizitez pe Iversen, zise ea. Vii și 
tu? 

Jon încuviinţă din cap, stârnind un zâmbet cald pe buzele ei. 

— La revedere! spuse Katherina, punând o mână peste mâna 
lui și strângând-o. Te-ai descurcat bine azi. 

Apoi se dădu jos din mașină și trânti portiera în urma ei. 

15. 


Dacă timpul n-ar fi fost de partea Katherinei în ziua aceea, ar 
fi ajuns prea târziu pentru a-l salva pe Iversen. 

Nu se întâmpla foarte des să simtă că timpul era în favoarea 
sa. De multe ori se întrebase cum ar fi decurs viaţa ei dacă 
anumite întâmplări nu ar fi făcut-o să întârzie sau dacă anumite 
întâmplări nu s-ar fi petrecut niciodată sau s-ar fi petrecut altfel. 
Dacă s-ar fi îmbrăcat mai repede în dimineaţa aceea, când 
plecase cu părinţii ei, sau dacă nu ar fi insistat să se schimbe 
încă o dată, accidentul nu ar fi avut loc. Camionul i-ar fi ajuns fie 
înainte, fie după dealul acela unde tatăl ei încercase să 
depășească tractorul care se afla în faţa lor și, prin urmare, ar fi 
scăpat nevătămaţi și fără să aibă habar de soarta alternativă a 
familiei. 

În situaţiile când șansa și timpul erau în avantajul ei, nu își 
dădea seama mereu de asta, dar de multe ori se întrebase ce s- 
ar fi întâmplat dacă nu ar fi trecut pe lângă Libri di Luca la 
momentul potrivit, în ziua aceea când Luca citise din Strãinul. 
Katherina era convinsă că, dacă ar fi trecut pe lângă anticariat 
mai devreme sau după ce Luca terminase de citit, nu i-ar fi 
întâlnit niciodată - nici pe el, nici pe Iversen sau pe receptori - și 
ar fi fost un freelancer sau poate că și-ar fi pierdut minţile sau 
chiar s-ar fi sinucis. 

De aceea, ulterior aprecie faptul că Jon venise să o ia atunci 
când venise și nu zece minute mai târziu. 

Se întâlniră la anticariat, unde geamgiul abia terminase de 
instalat geamurile noi. După mai multe zile fără lumină, 
anticariatul părea cu totul schimbat când soarele după-amiezii 
răzbătu prin geamurile noi. Dârele de praf de pe podea păreau, 
în lumina soarelui, niște coloane masive, iar numele 
anticariatului se putea citi în umbrele precis conturate pe 
scândurile dezgolite. 

Era după-amiază, iar Jon îi spuse că își luase câteva zile libere, 
hotărâre care nu fusese prea bine primită la birou. Chiar dacă 
avea dreptul la ele, faptul că un avocat prefera zilele libere în 
locul banilor pentru orele suplimentare nu prea era văzut cu 

ochi buni. Orele suplimentare nu erau privite neapărat ca o 
sursă de venit, ci mai degrabă ţinea de statut, fiind folosite fie 
pentru a te făli cu ele, fie pentru a-ţi întemeia martiriul pe ele. 

Katherina îl asculta tăcută pe Jon cum îi descria viaţa de 
avocat în timp ce se îndreptau spre Spitalul Regal. Șuvoiul de 
cuvinte nu se întrerupse decât când ajunseră la spital. In 
momentul în care opri motorul, își încetă lamentaţiile și păru să 
se cufunde deodată în scaun. Arăta de parcă tocmai se trezise 
dintr-un vis și avea nevoie de timp pentru a-și da seama unde 
se află înainte să continue. Rămaseră așa un moment, privind 
clădirea cenușie a spitalului prin parbriz, apoi Katherina cobori și 
Jon o urmă. 

e 

— L-am mutat într-o rezervă, le explică asistenta de la 
recepţie. 

— Dar se simte bine? întrebă Katherina speriată. 

— Da, da! îi liniști asistenta. Se simte bine. Dar ne-am gândit 
că e mai indicat să fie singur în cameră, având în vedere starea 
lui. A suferit un șoc puternic, însă a început să se simtă mai 
bine, mai ales după ce tânărul acela i-a adus niște cărţi, zise ea 
zâmbind. 

— Pau? întrebă Katherina. 

— Nu i-am reţinut numele. L-a vizitat ieri, un tânăr cu părul 
tuns scurt și cu niște pantaloni largi, cum sunt la modă în ziua 
de azi. 

Katherina încuviinţă. 

— ÎI găsiţi pe Svend Iversen în camera 5-12, spuse asistenta 
arătând spre culoarul din stânga. Acum e singur. 

Îi mulţumiră și o luară pe culoarul care le fusese indicat. 

— Ce drăguţ din partea lui, zise Jon cu glas scăzut. 

— Da, nu seamănă cu Pau, răspunse Katherina. 

Se opriră în faţa camerei 5-12 și Jon bătu la ușă. Nu primiră 
niciun răspuns, așa că Jon bătu din nou, de data aceasta mai 
tare. Katherina avu impresia că aude un zdrăngănit ritmic 
venind dinăuntru, ca și cum două bucăţi de metal s-ar fi lovit 
una de alta. 

— Iversen? spuse Jon deschizând ușa. Noi suntem, Katherina 
și... 

Din pragul ușii puteau observa foarte bine cămăruţa aceea în 
care nu era loc decât pentru un pat de spital și vreo două 

scaune pentru vizitatori. Perdelele erau trase, iar lumina năvălea 
prin ferestre, bătând direct pe așternuturile albe și aproape 
orbindu-i. 

Iversen stătea în capul oaselor, cu spatele drept și mâna 
dreaptă încleștată pe cadrul patului, și tot corpul îi tremura 
violent, făcând patul să se miște frenetic. Avea spume la gură și 
un șuierat înspăimântător îi ieșea printre buze, în timp ce 
picături de salivă îi zburau din gură la fiecare respiraţie. Și mai 
înspăimântători erau ochii, ieșiți cu totul din orbite, aţintiți 
undeva, pe plapuma din faţa lui, fără a părea să vadă nimic. 

— Iversen! ţipă Katherina și alergă spre pat urmată de Jon. 

Când se apropiară, văzură că avea în poală o carte deschisă. 
Mâna stângă îi era încleștată pe volum și îl ţinea strâns în pofida 
zgâlţăielilor. Jon se repezi să-i ia cartea, dar Iversen o strângea 
atât de tare, încât nu reuși să i-o smulgă din mână. Trupul 
începu să i se zgâlțâie atât de violent, încât Jon se văzu nevoit 
să-i dea drumul. Apucă hotărât perna din spatele lui și o apăsă 
peste carte, pentru a o ascunde de privirile sălbatice ale lui 
Iversen. 

Ca și cum ar fi apăsat pe un buton, zgâlțâiturile încetară, 
pleoapele lui Iversen se închiseră încet, iar trupul bătrânului 
căzu la loc pe spetează. Continua să respire foarte repede, dar 
șuieratul acela groaznic dispăruse. 

— Du-te și cheamă o asistentă, spuse Jon smulgând cartea din 
mâna lui Iversen și dând perna la o parte. 

Katherina o luă la goană pe culoar și se îndreptă spre 
recepţie, care dintr-odată i se păru foarte departe. 

— Ajutor! strigă ea cât de tare putu pe când ce se apropia. 
Aproape că își pierdu răsuflarea încercând să strige și să alerge 
în același timp, dar nu se opri decât când reuși să o vadă pe 
asistentă. Strigă din nou, dând din mâini. 

— Iversen! spuse ea gâfâind și arătă spre camera acestuia. 
Are... a avut un atac. 

Asistenta începu să alerge, în schimb Katherina se opri și se 
sprijini de zid, trăgându-și sufletul. Sângele îi pulsa asurzitor în 
urechi, gâfâia și simțea furnicături în buricele degetelor. Se 
îndreptă încet de spate, privind pe rând în ambele direcţii. 
Pacienţi curioși se ițeau în cadrul ușilor, unii în scaune cu rotile, 
alţii în halate sau cămăși de spital. Un doctor trecu alergând pe 
lângă ea, cu un stetoscop bălăngănindu-se la gât. 

Katherina se sprijini de balustrada din perete și o porni înapoi. 
La fiecare pas se uita în jurul ei, cercetând chipurile curioșilor 
care umpluseră coridorul. Pe toate feţele erau întipărite uluirea 
și îngrijorarea. li auzi pe unii vorbind în șoaptă când trecu pe 
lângă ei, dar nimeni nu se comporta suspect, încercând să 
scape. 

Când ajunse în camera lui Iversen, văzu că acesta fusese 
cuplat la un cardiograf, iar sunetul amplificat al pulsului părea 
să taie aerul din încăpere ca o lamă de cuţit. Doctorul stătea 
aplecat asupra pacientului, în timp ce asistenta regla butoanele 
aparatului. Jon aștepta la câţiva pași de pat, studiind scena cu o 
față îngrijorată. Tinea în mână cartea pe care Iversen o avea în 
poală. 

Pulsul începu să scadă treptat, doctorul se ridică, iar 
Katherina reuși în sfârșit să-l vadă pe Iversen întins în pat. Avea 
fața albă și ochii închiși. Mâna dreaptă îi era încă încleștată pe 
cadrul patului, dar își slăbi încet strânsoarea și căzu pe 
cearșafuri. 

— E în regulă acum, spuse doctorul răsuflând ușurat. 

Katherina se opri lângă Jon, acoperindu-și obrajii cu mâinile. 
Jon își lăsă un braţ peste umerii ei și o îmbrăţișă scurt. Era 
plăcut și Katherina își sprijini capul de el. 

— l-am dat un somnifer, le explică doctorul privindu-i scurt, 
apoi se întoarse la pacient. Are să doarmă în următoarele cinci 
ore. Dar starea lui este stabilă. 

— Ce s-a întâmplat? întrebă Jon. 

— După toate probabilitățile, un atac de panică, spuse 
doctorul sigur pe el. Se întâmplă din când în când la pacienții 
care au trecut printr-o experienţă traumatizantă. Retrăiesc 
întâmplarea respectivă, ceea ce le provoacă un atac de panică 
de felul acesta. Pentru un bărbat de vârsta lui poate fi foarte 
periculos. Doctorul făcu semn cu capul spre ei. Noroc că aţi fost 
aici la timp, altfel totul s-ar fi putut sfârși cu un infarct. 

— Și nu ar fi putut fi provocat de altceva? 

Doctorul clătină din cap. 

— Puțin probabil. Pacientul a scăpat din incendiu fără multe 
vătămări corporale, nu are leziuni și nici nu există semne de 
comoţie cerebrală, așa că ar trebui să excludem alte cauze. 

Jon și Katherina schimbară câteva priviri. Jon zâmbi ironic. 

— Putem să stăm cu el? întrebă Katherina. 


Asistenta ridică din umeri. 

— Dacă vreţi. Dar, după cum v-a spus doctorul, n-o să se 
trezească decât peste cinci ore. 

— Atunci rămânem aici. 

e 

Jon se duse după provizii, iar Katherina rămase cu Iversen. Îi 
ascultă respirația. Era calmă şi regulată. Chipul lui avea o 
expresie liniștită, atât de diferită de grimasa care o îngrozise cu 
puţin timp în urmă. În acel moment Iversen se simţea cu 
siguranţă mult mai confortabil decât ea. Katherina ura spitalele. 
În primul rând spitalele unde nu puteai fi în siguranţă față de 
atacurilor receptorilor. Pentru că nu putea găsi o altă explicaţie 
- un receptor trebuie să fi fost implicat. lar privirea lui Jon îi 
spunea că și el ajunsese la aceeași concluzie. 

Nu era un fel prea plăcut de-a muri. 

Imaginea feței lui Iversen, schimonosită de durere și spaimă, 
îi revenea tot timpul în minte și regretă brusc că îl trimisese pe 
Jon la cumpărături, iar ea rămăsese singură. 

O copleși din nou un sentiment de vinovăţie. Credea că 
scăpase de el, dar moartea lui Luca și acum episodul cu Iversen 
îi treziseră amintiri neplăcute. Totul se petrecuse cu mult timp în 
urmă și, odată cu trecerea anilor, încetase să se mai gândească 
la asta. Dar era ca și cum ai fi acoperit rugina cu vopsea - mai 
devreme sau mai târziu avea să iasă la suprafaţă. Işi dădu 
seama că începuse să se scarpine în bărbie, acolo unde 
cicatricea formase o adâncitură. 

Ușa se deschise și Jon se strecură grijuliu înăuntru, cu o pungă 
de plastic în mână. 

— Cum merge? întrebă el în șoaptă. 

— La fel, răspunse Katherina cu voce tare. Doarme dus. 

Jon așeză punga pe noptieră. 

— Ziare, bomboane, periuțe de dinţi, spuse el. Putem 
împrumuta un pat la noapte. 

Își scoase geaca, o atârnă în cuierul de pe ușă și se așeză pe 
un scaun, de cealaltă parte a patului. 

Niciunul nu mai spuse nimic, dar Katherina se simţea 
bucuroasă că nu mai era singură. 

— Ai reușit să vezi ceva? o întrebă Jon după o lungă tăcere. 
Vreau să spun, pe coridor, imediat după? 

Katherina clătină din cap. 

— Nicio faţă cunoscută. Asta e problema cu puterile, nu le 
poţi citi pe fețele oamenilor. Nu e ca și cum ar umbla cu un 
pistol fumegând la spate. 

— Care e raza voastră de acţiune? 

— Diferă în funcţie de forța puterilor. Un receptor normal - 
dacă pot să mă exprim așa - ar fi trebuit să se afle într-una din 
camerele alăturate sau la etajul de deasupra sau de dedesubt. 

— Și unul cu puterile tale? 

— Puțin mai departe. Un etaj, poate chiar două, mai mult. 

— Dar nu este nevoie să vezi persoana? 

— Nu, însă zidurile reduc din efect. 

Jon dădu din cap și apoi continuă, ca și cum ar fi fost pierdut 
în propriile gânduri. 

— Prin urmare, ucigașul tatălui meu s-ar fi putut afla în faţa 
anticariatului, spuse el în cele din urmă. 

— În principiu, da, răspunse Katherina. Dar tatăl tău nu era 
chiar așa ușor de păcălit, deci presupun că făptașul se afla 
înăuntru, în anticariat, pentru a obţine un efect maxim. Se opri 
și oftă. Insă Iversen este departe de-a fi la fel de puternic pe cât 
era Luca. 

— Cu toate astea trebuie să reprezinte o ameninţare, remarcă 
Jon. 

— Sau un risc, spuse Katherina tărăgănat. Luca era foarte 
concentrat când citea și era imposibil să receptezi alte impresii 
din partea lui în afara celor evocate de text. Ca și cum ar fi putut 
să blocheze orice alt gând când începea să citească. Iversen 
este altfel. Așa cum se întâmplă cu cei mai mulţi, concentrarea 
lui nu este deplină când citește, ceea ce face posibil să prinzi 
frânturi din gândurile sale. 

— Deci nu se pricepe să ţină un secret? 

— Nu neapărat, răspunse Katherina. Dar în compania un 
receptor se va da de gol fără să vrea. 

— Și cineva se teme că ar deţine informaţii pe care noi n-ar 
trebui să le aflăm? 

— Asta ar explica de ce a fost ţinta atacului, chiar și în starea 
în care se află. Katherina îl cercetă pe bărbatul întins în pat între 
ei doi. Culorile îi reveniseră în obraji și doar plasturii care îi 
acopereau rănile cauzate de incendiu indicau că nu se refăcuse 
complet. Intrebarea este dacă el e conștient de lucrurile pe care 
noi n-ar trebui să le aflăm. 

Avea să le ia șapte ore să afle răspunsul la această întrebare. 
Katherina și Jon stătuseră cu schimbul la căpătâiul patului, în 
timp ce unul din ei dormea în camera alăturată. Iversen se trezi 
vegheat de Katherina. Pe când asistenta îl examina, ea se 
strecură afară și îl trezi pe Jon. 

Pacientul părea să fie într-o formă extrem de bună, atât fizic, 
cât și psihic, ceea ce o convinse pe asistentă că era în stare să 
primească vizite. Chiar și pofta de mâncare îi revenise, așa că îi 
aduseră câteva sandviciuri, pe care Iversen se apucă să le 
înfulece imediat. 

— Mă simt de parcă aș fi alergat la maraton, spuse el între doi 
dumicați. Sunt complet epuizat fizic. 

— Nu-ţi amintești nimic? întrebă Katherina. 

Iversen clătină din cap, grăbindu-se să termine de mestecat 
ce avea gură. 

— Ultimul lucru pe care mi-l amintesc este că începusem să 
citesc din Thomas Mann. Arătă cu capul spre noptieră, unde se 
afla cartea pe care Jon i-o smulsese din mână. O să treacă ceva 
vreme până când am să mă apuc din nou de ea, adăugă el 
făcându-i Katherinei cu ochiul. 

— Pau ţi-a adus cărţile? întrebă Jon. 

— Da, l-am sunat să vină să-mi aducă ceva de citit. Iversen 
râse. Nu e ironic? În viaţa de toate zilele să te ocupi cu 
colecționatul de cărți, sperând să apuci să le citeşti într-o bună 
zi, când vei avea timp, iar când se ivește în cele din urmă șansa, 
se întâmplă treaba asta. 

Clătină din cap și mușcă zdravăn din sanavici. 

— Ce dor îmi e de o pizza! zise după ce termină de mâncat, 
iar pe tava din faţa lui nu se mai afla decât un maldăr de 
ambalaje de hârtie boţită. O pizza pepperoni cu o groază de 
ciuperci. Iversen oftă. Dar acum spuneţi-mi versiunea voastră. 

Katherina și Jon îi povestiră pe rând tot ce se întâmplase de la 
incendiu - vizita la Kortmann, întâlnirea de la biblioteca din 
Østerbro, sinuciderea lui Lee și întâlnirea cu receptorii. In tot 
acest timp, Iversen îi asculta atent, cu o expresie gravă pe chip. 
După ce terminară de povestit, rămase pe gânduri o vreme, 
clătinând din cap. 

— Pau mi-a povestit despre Lee când a venit să mă vadă. E 
înfiorător! 

— Tu ce crezi? întrebă Jon. Chiar s-a sinucis? 

— În caz că întrebarea e dacă a luat singur supradoza, atunci 
răspunsul este da. Însă mai interesant este ce s-a întâmplat 
înainte de acest moment. Iversen își plimbă privirea de la Jon la 
Katherina. Ce anume i-a provocat asemenea gânduri negre încât 
să vrea să-și ia viaţa? 

— După părerea poliţiei, Lee era candidatul ideal: burlac, 
introvertit și puţin paranoic, interveni Jon. 

— Sigur, spuse Iversen, poate că era predispus, dar a avut 
nevoie de un brânci serios ca să ajungă în pragul sinuciderii. Ce 
anume citea? 

— Kafka, răspunse Jon cu mirare în glas. Kortmann m-a 
întrebat același lucru. 

Iversen dădu din cap. 

— Kafka poate fi citit în multe feluri. Unii îl citesc ca pe o 
satiră, alţii ca pe o descriere de coșmar a societăţii. Nu-ţi trebuie 
mult ca să dai peste deznădejde și peste resemnare în operele 
lui Kafka și, dacă anumite pasaje sunt accentuate, nu e prea 
greu să-l deprimi pe cititor. 

— Accentuate de un receptor? întrebă Jon. 

— În principiu, un emiţător ar putea la rândul lui să le 
accentueze citind cu voce tare, răspunse Iversen. Dar asta ar 
presupune că Lee nu era singur. Unui receptor i-ar fi fost mult 
mai ușor. Nici nu e nevoie ca respectivul să se afle în aceeași 
încăpere, iar dacă intervenţia a fost suficient de subtilă, probabil 
că Lee nici măcar nu și-a dat seama că era manipulat. Probabil 
că s-a simţit dintr-odată atât de deprimat încât a decis să-și ia 
viaţa. 

— Din cauza lui Kafka? 

— În realitate, poate fi folosit orice text, dar Kafka are acea 
melancolie latentă care face ca efectul să fie mult mai puţin 
detectabil decât dacă ar fi citit Ursuletul Winnie, de exemplu. 

Katherina rămase tăcută pe tot parcursul discuţiei. Simţise 
imediat în ce direcţie o lua aceasta și, chiar dacă nu voia săo 
admită, spusele lui Iversen îi confirmau bănuieli pe care ea 
însăși le nutrea. Nu mai exista nicio îndoială că era implicat un 
receptor, asta devenise clar din momentul în care îl văzuse pe 
Iversen în pat, fără niciun control asupra propriului trup. 
Explicaţia dată de Iversen în legătură cu moartea lui Lee, se 
văzu ea nevoită să recunoască, trimitea în aceeași direcţie, fapt 

care înlătura în schimb orice dubii cu privire la moartea lui Luca, 
cel puţin în ceea ce o privea. Îi trecu pe rând în revistă pe toţii 
receptorii pe care îi cunoștea, unul câte unul, cântărind 
posibilele motive, precum și intensitatea puterilor lor pentru a fi 
în stare de așa ceva, dar fără niciun rezultat. 

— Și apropo, Clara se înșală cu privire la freelanceri, adăugă 
Iversen ca și cum i-ar fi citit gândurile. Știu cel puţin un receptor 
care a fost dat afară din Societate în decursul acestor ani. 


16. 


Jon își dădu seama după reacţia Katherinei că asta era o 
noutate chiar și pentru ea. Se îndreptă în scaun și se aplecă 
pentru a auzi mai bine. 

— Cine? întrebară Jon și Katherina într-un glas. 

— E ciudat că până acum nu m-am gândit la asta, spuse 
Iversen clătinând ușor din cap. Dar s-a întâmplat cu multă 
vreme în urmă, adăugă închizând ochii. Tom! exclamă el 
deschizându-i din nou. Tom îl chema. Nørregård sau Nørrebro 
sau ceva de genul ăsta. Tom era receptor, chiar unul foarte 
capabil, puţin cam singuratic, din câte îmi aduc aminte. Iversen 
făcu un semn din cap spre Katherina. Asta era înainte de tine. 
De fapt, cred că s-a întâmplat... Făcu ochii mari și se uită la Jon. 
Cu mai bine de douăzeci de ani în urmă. Pe vremea când mama 
ta trăia încă, de asta sunt sigur. 

— Ce s-a petrecut atunci? întrebă Jon. De ce a fost dat afară? 

— A fost ceva legat de o femeie, răspunse Iversen clătinând 
din cap. Îmi pare rău, dar memoria mea nu mai e ce-a fost și 
asta s-a întâmplat cu mult timp în urmă. Din câte îmi aduc 
aminte, abuzase de puterile lui de receptor ca să se culce cu o 
femeie. Dac-ar fi să dăm crezare zvonurilor, fuseseră mai multe 
femei. În orice caz, până la urmă s-a aflat și a fost dat afară din 
Societate. Era prieten bun cu Luca și chiar el a fost cel care l-a 
denunţat, asumându-și sarcina grea a interdicţiei. 

— Interdicţie?! Sună un pic cam radical, spuse Katherina. 

Iversen ridică din umeri. 

— Era vorba de încălcări repetate, iar dacă nu puteam avea 
încredere unul într-altul, nu văd ce rost mai avea Societatea. 

— Dar nu era mai periculos să-l lăsaţi să umble liber? întrebă 
Jon. Ar fi putut să deconspire totul - pe sine, puterile, poate 
chiar să pună capăt Societăţii. 

— Luca a considerat că este mai bine așa, răspunse Iversen, 
iar pe vremea aceea nimeni nu-i punea la îndoială deciziile. Pe 
vremea aceea Luca era liderul Societăţii și, din câte se pare, 
reușise să-l facă pe Tom să înţeleagă că procedase greșit. Dar 
nu mai era cale de întoarcere. Pe de o parte, nimeni nu mai 

avea încredere în el, pe de altă parte, din spusele lui Luca, lui 
Tom îi era atât de rușine de ceea ce făcuse, încât nu mai avea 
curajul să ne privească în ochi. Nimeni nu l-a mai văzut de 
atunci. 

— Nu pare deloc un individ însetat de răzbunare, observă 
Katherina. 

— Nu, asta a fost și impresia mea, spuse Iversen. Luca a fost 
ultimul care a vorbit cu el, dar nici el nu a lăsat să se înțeleagă 
că Tom ar fi fost deosebit de furios sau supărat, însă data la 
care s-a întâmplat se potrivește prea bine pentru a fi o simplă 
coincidenţă. 

— Și ce-ar putea să vrea acum? întrebă Jon. Poate că a fost 
dezamăgit la vremea aceea, dar acum? De ce să fi pus capăt 
deodată atacurilor pentru a le relua douăzeci de ani mai târziu? 

Se uitară unul la altul, dar niciunul nu avea un răspuns: 

— Nørreskov! exclamă Iversen atât de brusc încât Katherina 
tresări. Tom Nørreskov îl chema. 

— Să vedem dacă nu cumva putem da de el, spuse Jon. Nu se 
poate să existe mulți oameni cu numele ăsta în Danemarca. 

— E posibil chiar să-l recunoști când ai să-l vezi, zise Iversen. 
Venea destul de des la Libri di Luca pe vremea când încă locuiai 
cu părinţii. Întoarse privirea spre Katherina. S-a întâmplat cu 
mult timp înainte să-ţi faci tu apariţia. Dar ceea ce mă surprinde 
cel mai mult este de ce Clara nu a pomenit nimic despre el. Mai 
mult ca sigur că-și aduce aminte ce s-a petrecut. 

— Câtă vreme am fost prin preajmă, nimeni nu a pomenit 
niciodată de vreo interdicţie, spuse Katherina. Poate că e pur și 
simplu unul din acele lucruri despre care nimeni nu pomenește 
nimic, un fel de oaie neagră a familiei. 

Iversen încuviinţă din cap. Deodată păru atât de obosit, cum 
stătea întins în pat, cu brațele împreunate pe burtă și capul 
rezemat de pernă, încât Jon se ridică de pe scaun. 

— Poate că ar trebui să te lăsăm să dormi un pic, Iversen? 

Iversen încercă să protesteze, dar Katherina îi dădu dreptate 
lui Jon și se ridică la rândul ei în picioare. 

— Suntem alături, spuse Jon și arătă spre perete. 

— Nici să nu vă gândiţi! exclamă Iversen. Plecaţi, aveţi lucruri 
mai importante de făcut decât să vegheaţi un bătrân obosit. 
Ridică mâna ca și cum ar depus un jurământ. Promit să nu 
deschid nicio carte până când nu vă întoarceți. 

Jon știa că, deși era noapte, Muhammad mai mult ca sigur nu 
dormea încă, iar de la Spitalul Regal, situat în Blegdamsvej, nu 
mai era mult până în Stengade. De altfel, trei ore de somn și 
dezvăluirile lui Iversen îl ajutaseră să se trezească de-a binelea, 
așa că nu îi trebui prea mult pentru a se hotărî să-i facă o vizită 
lui Muhammad. 

Acesta era treaz. Stătea aproape nemișcat, cu căștile pe 
urechi, și lucra la lumina palidă a monitoarelor, în timp ce restul 
încăperii era cufundat în întuneric. Se văzură nevoiţi să bată 
tare în geam pentru a-l face să reacționeze, iar când, în cele din 
urmă, Muhammad întoarse privirea spre ușa de la terasă, o făcu 
cu atâta lipsă de entuziasm de parcă ochii îi fuseseră forțați să 
urmeze mișcarea capului, însă în clipa în care îl zări pe Jon, 
chipul i se lumină într-un zâmbet, își dădu jos căștile de la urechi 
și se ridică imediat de pe scaun. 

— Hello, șefu'! îl salută Muhammad deschizând ușa. Abia 
atunci dădu cu ochii de Katherina, care stătea în întuneric, în 
spatele lui Jon. lar tu ești...? 

— Katherina, răspunse Jon repede. O prietenă. 

Privirea lui Muhammad se mută pe rând, de la Katherina la 
Jon și apoi la ceas. 

— Desigur! exclamă el cu un zâmbet ironic și se dădu la o 
parte. Poftiţi înăuntru. 

— Lucrezi până târziu, remarcă Jon după ce intrară în cameră. 

Muhammad aprinse câteva lumini, ca să poată naviga printre 
maldărele amenințătoare de premii. 

— Doar n-am o slujbă de sclav conţopist de la nouă la cinci, 
răspunse Muhammad mutând câteva pungi de pe canapea 
pentru a le face loc să se așeze. Domeniul meu se extinde la 
întreaga lume și la toate fusurile orare, de unde și programul de 
lucru. 

— Adică o muncă de sclav douăzeci și patru de ore din 
douăzeci și patru? 

— Ceva de genul ăsta, consimţi Muhammad râzând scurt. Dar 
tu, Katherina, cu ce îţi ocupi timpul? 

— Cu cărţi, spuse ea și apoi adăugă: Lucrez într-un anticariat. 

— Pe bune? exclamă Muhammad și privirea îi zbură pe 
deasupra pungilor din cameră. Se întâmplă să am... 


— N-am venit la cumpărături, îl întrerupse Jon ridicând mâinile 
în chip de scut. Katherina lucrează în anticariatul tatălui meu, pe 
care l-am moștenit. 

— Bine, bine, spuse Muhammad aruncându-i lui Jon o privire 
întrebătoare. Oricum n-aș fi crezut că ai venit aici la trei 
dimineaţa ca să cumperi romane de dragoste. Computerul 
nerat-ului te-a adus aici. 

Jon încuviinţă din cap. 

Muhammad se uită de la unul la celălalt. 

— Era un prieten bun de-al vostru? 

— Nu, răspunseră Jon și Katherina în același timp. 

— L-am întâlnit numai de vreo câteva ori, continuă Jon. Era 
doar un cunoscut. 

— OK! spuse Muhammad. De fapt, e greșit să-l numești nerd. 
Ăştia se pricep. Sunt pasionaţi până-n măduva oaselor, fie că e 
vorba de timbre, avioane sau calculatoare - ceea ce e cool. 
Cunoscutul vostru, Lee, era un nerd aspirant. Un tip care lucra 
cu computerele, dar îi lipsea capacitatea și îndârjirea pentru a fi 
un nerd adevărat. Cu toate astea, încerca să se învârtă printre 
ei, folosind același jargon și aceleași referințe. Işi drese glasul. 
Mulţi cred că nezzii sunt niște rataţi, dar adevărații ratați sunt 
aspiranţii și blufferii de genul ăsta care își închipuie că pot 
câștiga respectul celorlalţi - foarte uncool. 

— Dar lucra în IT, zise Jon. Nu putea să fie chiar așa de ratat. 

— Acum nu trebuie să fii un nera ca să-ţi găsești un job în IT, 
remarcă Muhammad. Nici pe departe. Aspiranţii ăștia pot să-și 
facă treaba perfect. Werzij sunt mai greu de controlat, vor să fie 
lăsaţi în pace să-și vadă de șmecheriile lor și nu prea acceptă să 
li se dicteze cum să-și facă treaba. 

Jon avusese multă vreme impresia că un nerd era pur și 
simplu o persoană care își petrecea tot timpul în faţa 
computerului, arăta neîngrijit, mânca pizza, bea Coca-Cola și 
avea probleme cu sexul opus. Pentru el, singura măsură de 
calitate era că un nerd era capabil să facă ceva mai mult decât 
să deschidă un procesor de text. Abia în ultimii ani cuvântul 
nerd începuse să înlocuiască termeni precum excentric sau 
fanatic, exprimând acea fascinaţie și manie pe care o 
împărtășeau și filateliștii. Luca și clienţii care îi vizitau 


3 Tocilar (în engl., în orig.) (n.r.). 


anticariatul ar fi putut fi numiţi „nerzi de carte”, deși ei ar fi 
preferat cu siguranţă cuvântul „bibliofili”. 

După ce-l întâlnise pe Muhammad, granițele cuvântului nerd 
și ale categoriei celor pe care Jon îi asocia cu acesta fuseseră 
trasate din nou. Muhammad arăta îngrijit și era foarte sociabil. 
Avea un cerc uriaș de cunoscuţi interesaţi de cu totul alte lucruri 
decât computerele, iar la înfățișare, fiind născut din părinţi turci, 
părea mult mai sănătos decât stereotipul nordic de nerd - 
adolescentul palid, cu coșuri și cu ochelari. 

— Eu nu mă consider un nerd, spuse Muhammad de parcă Jon 
ar fi gândit cu glas tare. Dar nici nu încerc să mă dau drept unul. 
Se duse înapoi la birou și se întoarse cu un teanc de hârtii. Lee, 
pe de altă parte, o făcea. Era abonat pe net la mai multe 
forumuri de nerzi și făcea tot posibilul să se bage în seamă cu 
greii. Răspunsurile lui sau subiectele de discuţie pe care le-a 
creat sunt absolut banale și nu arată decât că nu stăpânea prea 
bine toate noţiunile cu care încerca să jongleze. 

— Pe ce forumuri era înscris? întrebă Jon. 

— Cele mai multe erau despre computere, răspunse 
Muhammad frunzărind un teanc de hârtii. Baze de date, rețele, 
POO* și alte subiecte legate de programare. Pe lângă asta, mai 
erau câteva forumuri bizare, de genul neuroștiinţe, literatură și 
cărți vechi. Se uită la Katherina. Folosește la ceva? 

— Posibil, răspunse ea ridicând din umeri. 

— Pe acestea din urmă nu era foarte activ. Se mulțumea mai 
degrabă să citească răspunsurile decât să contribuie la 
dezbateri. Flutură hârtiile. Vă dau toată lista să vă uitaţi, să 
vedeţi dacă găsiţi ceva interesant. 

— Bun, spuse Jon. Altceva ai mai găsit? 

— Am verificat activitatea lui pe internet din ultima vreme, 
răspunse Muhammad. E în ton cu forumurile. A vizitat o groază 
de pagini cu subiecte legate de computere, niște biblioteci, 
pagini de literatură. A mai vizitat și niște site-uri porno și câteva 
agenţii de voiaj. 

— Agenţii de voiaj? exclamă Katherina. 


4 Programare orientată obiectual - paradigmă de programare ce utilizează „obiecte” 
(structuri de date constând în câmpuri de date, metode și interacţiunile dintre ele) 
pentru a proiecta aplicaţii și jocuri (n.r.). 

— Da, s-a interesat de călătorii în Irak și în Egipt, dar fără să 
cumpere vreun bilet. Se ridică de pe scaun și le întinse teancul 
de hârtii. Totul se află aici. 

Jon luă hârtiile și începu să le răsfoiască la întâmplare. 

— Asta-i omul vostru, încheie Muhammad. Destul de penibil, 
un nerd aspirant singuratic, fără vreun cerc de prieteni sau prea 
multe competenţe sociale. Probabil că avea vreo douăzeci și 
ceva de ani și o slujbă stabilă în IT, dar nu una nemaipomenit de 
solicitantă. În plus, câteva detalii interesante care deviază de la 
profil, incluzând o fascinaţie romantică pentru literatură și 
destinaţii exotice. 

— Impresionant! spuse Katherina. 

Muhammad ridică din umeri. 

— Ştii zicala: „Arată-mi ce ai în coșul de gunoi ca să-ţi spun 
cine ești”? Se poate aplica și la computere - dar în realitate e 
mult mai simplu. Felul în care ne comportăm pe internet poate 
spune multe despre noi, iar urmele sunt ușor de depistat dacă 
știi de unde să pornești. Stătea în picioare, sprijinit de birou, cu 
braţele încrucișate și cu un zâmbet satisfăcut pe buze. 

— Mai e un lucru cu care am vrea să ne ajuţi, spuse Jon cu 
privirea aţintită la maldărul de hârtii. Căutăm un bărbat care se 
numește Tom Nørreskov, poţi să-i găsești adresa? 

— Dacă-i scrii numele pe hârtie, spuse Muhammad rânjind. 

e 

Pe când Muhammad își vedea de treabă în spatele celor trei 
monitoare, Jon se apucă să citească informaţiile din computerul 
lui Lee. Katherina stătea lângă el, pe canapea, uitându-se în jur, 
prin cameră, în timp ce el parcurgea foile. Jon simţi că îi recepta 
gândurile, dar asta nu îl mai îngrijora. Dimpotrivă, se simţea în 
siguranţă știind că ea putea să observe unele lucruri care lui i-ar 
fi scăpat din vedere și că putea sesiza totodată informaţiile pe 
care el le-ar fi considerat relevante fără a fi nevoie să le repete 
cu voce tare. Îi trecu de mai multe ori prin minte că ea ar fi 
putut recepta mai mult decât era cazul, dar alungă imediat 
acest gând și își dădu seama că, în fond, nu-i păsa prea mult 
chiar dacă ar fi făcut asta. 

Din când în când, capul lui Muhammad se ițea dintre 
monitoare, punând întrebări legate de vârsta lui Tom, serviciu, 
școală, locurile pe care le frecventa, iar ei încercară să 
ghicească cum putură mai bine. 

— Bingo! exclamă Muhammad după vreo jumătate de oră în 
care nu se auziseră decât ţăcănitul tastelor și alte exclamaţii 
greu de înțeles. Ce vreți să știți? 

Katherina și Jon se ridicară și se apropiară de biroul dinaintea 
căruia Muhammad stătea sprijinit de spătarul scaunului, 
privindu-și monitoarele cu satisfacție. 

— İn primul rând, unde locuiește, începu Jon. 

— In Vordingborg, răspunse Muhammad. La o fermă din afara 
localităţii, din câte pot să-mi dau seama de pe hartă. Cu 
douăzeci de ani în urmă, după cum probabil ați ghicit, locuia în 
Copenhaga, mai precis în Valby, dar după divorț, adică acum 
vreo cincisprezece ani, s-a mutat în sud, dar tot pe Sjaeland. 

— Divorţ? repetă Katherina. 

— Da, acum șaisprezece ani. Dar apoi se întâmplă ceva 
ciudat, zise Muhammad făcând o pauză pentru a crește 
suspansul. Mai întâi, renunţă la dreptul de paternitate, apoi își 
schimbă numele de familie în Klausen - de aceea mi-a luat atâta 
ca să dau de el. Abia apoi se mută în Vordingborg, unde 
continuă să locuiască până în ziua de azi, conform informaţiilor 
din evidența populaţiei. 

— Adică s-a făcut fermier? 

— Nu prea cred, răspunse Muhammad. A făcut mai multe 
cereri la autorităţile locale pentru a da pământ în arendă, așa 
că, după părerea mea, și-a arendat toate terenurile. În plus, un 
anume T. Klausen apare ca fiind angajat la ziarul local pe post 
de recenzent de carte. 

Jon aprobă din cap. 

— El trebuie să fie! 

Katherina îi dădu dreptate. 

— Altceva? întrebă ea. 

Muhammad ridică din umeri. 

— Nu are telefon, nu plătește taxa radio-tv... naiba știe ce-o fi 
făcând acolo, la dracu-n praznic, de unul singur, fără telefon, 
fără televizor și fără femei. 

— Citește? sugeră Jon. 

— Ha! exclamă Muhammad. Mda, cred că doar asta i-a mai 
rămas. Îl privi întrebător pe Jon. lar cărți? 

Acesta evită să răspundă. 

— Este posibil ca altcineva să afle că ai încercat să dai de el? 

— Doar dacă pune mâna pe computerul meu, răspunse 
Muhammad. Sau dacă cineva din Vordingborg monitorizează 
chiar acum tipul ăsta de căutări și are acces la providerul meu 
de rețea. Făcu o pauză și ridică brațele. Nu știu ce puneţi la cale 
și nici n-am vreun chef să aflu, dar ar fi foarte ciudat ca 
asemenea forţe să fie mobilizate doar din cauza unui astfel de 
șoarece de bibliotecă. 

— Încearcă oricum să ștergi orice urmă, îl sfătui Jon. 

— Stai liniștit! spuse Muhammad. Doar mă cunoști. Sunt 
precauţia întruchipată. Arătă cu capul spre un loc din tavan aflat 
în spatele lor. Ba chiar mi-am asigurat și paza. 

Amândoi se întoarseră. Din tavan, chiar deasupra ușii ce 
dădea spre terasă, atârna o cameră de mărimea unei cutii de 
chibrituri. 

Jon zâmbi. 

— Te-ai gândit să-ţi schimbi stilul de viață? E cam periculos. 

— Trebuie să am grijă de mine, dacă poliţia nu are, explică 
Muhammad cu o ușoară amărăciune în glas. Păcat numai că 
trebuie s-o fac a la Rodney King. 

— OK! zise Jon. Dar ai grijă să ștergi ultimele ore de pe 
casetă, bine? 

— Casetă? exclamă Muhammad izbucnind în râs. Jon, ești un 
dinozaur. 

Acesta ridică mâinile ca și cum s-ar fi apărat. 

— Da, da, numai să le ștergi, OK? Noi o luăm din loc. 

Muhammad dădu mâna cu ei. 

— Și mulțumim de ajutor, adăugă Katherina. 

— Nicio problemă! răspunse Muhammad și închise ușa în 
urma lor. 

e 

Jon era mulțumit de rezultatul vizitei. Pentru prima oară de 
când își asumase sarcina acestei anchete, avea senzaţia că 
făcuseră un pas înainte. Simţea că Tom Nørreskov juca un rol 
important în toată povestea asta, fuseseră norocoși că reușiseră 
să dea de urmele lui, chiar dacă el încercase să se ascundă. 

În același timp, Jon presimţea că succesul nu avea să dureze 
prea mult. Trebuiau să bată fierul cât era cald, ceea ce însemna 
un drum până în sudul insulei. Căzură de acord să se 
întâlnească a doua zi dimineaţa, în jur de zece, numai ei doi. 
Pau nu putea fi de vreun ajutor, dimpotrivă, toanele lui ar fi 

stricat tot drumul; în plus, cineva trebuia să aibă grijă de 
anticariat. 

Asta însemna că Jon era nevoit să-și ia liber încă o zi. Poate că 
nu era momentul cel mai potrivit pentru cariera lui, dar cu cât 
reușea mai repede să dea de capătul problemei, cu atât avea 
să-i fie mai ușor să se concentreze sută la sută asupra muncii. 

Jenny păru îngrijorată când o sună a doua zi dimineaţa pentru 
a-i spune că nu avea să vină la serviciu nici în ziua aceea. 

— Doar nu ești bolnav? îl întrebă secretara de la celălalt capăt 
al firului. 

— Nu, nu! o asigură Jon. Însă trebuie să mă ocup de ceva. 

— Ce să le spun celorlalți? 

— Spune-le că este vorba de o problemă personală. Ceva 
legat de moartea tatălui meu. 

— Bine, zise Jenny ezitând. Doar că... 

— Da? 

— Nu-s prea bucuroși că n-ai mai dat pe-aici în ultima vreme, 
răspunse ea în șoaptă. Umblă zvonul că vor să-ţi ia înapoi cazul 
Remer. 

— Prostii, spuse Jon. Atâta vreme cât Remer nu răspunde 
solicitărilor mele, nu pot face nimic. Halbech îl cunoaște pe 
Remer și știe cât de alunecos poate fi. 

— Poate, spuse ea morocănoasă. Dar promite-mi că te întorci 
curând. 

— Bineînţeles, răspunse Jon. Nu-ţi face probleme din pricina 
mea. 

— Ai grijă, Jon! zise Jenny și închise înainte să apuce să-i 
răspundă. 

Poate că se înșela în privinţa răbdării lui Halbech, dar acum 
nu putea să se ocupe de asta. Aveau să existe suficiente ocazii 
pentru a compensa - nu exista nimic mai eficient decât orele 
suplimentare neplătite pentru a-ţi îmbuna șeful. 

În mod bizar, întâlnirea cu Tom Nørreskov sau Klausen sau 
cum i-o fi plăcut să-și spună părea cu mult mai urgentă, ca și 
când drumul până în Vordingborg ar fi fost un raliu, deși Jon nu 
putea să-și dea seama dacă exista vreun premiu și nici dacă îl 
interesa măcar să-l câștige. 

17. 


— Ești sigură că nu aveţi nevoie de mine? Ca să vă păzesc? 
întrebă Pau. 

Katherina dădu afirmativ din cap. 

— Cineva trebuie să rămână la anticariat, remarcă ea. 

Cu o oră înainte reușise să dea de Pau la telefon. Acesta îi 
răspunsese somnoros, în cuvinte monosilabice și mormăieli 
ursuze, dar după ce îi povesti despre cele întâmplate la spital, 
schimbă imediat tonul. Când îi explică în grabă că plecau să dea 
de urma unui freelancer, se lăsă convins și în scurt timp își făcu 
apariţia la Libri di Luca, cu părul răvășit și hainele șifonate. 

— Dar poate că tipul e periculos, insistă Pau. 

— Nici măcar nu e sigur că are vreo legătură cu toată 
povestea, răspunse Katherina. Și-apoi, nici n-am zis că ar fi 
vorba de un el. 

Pau ridică din umeri și mormăi ceva neinteligibil. 

Katherina își scoase cheile și o luă de pe inel pe cea de la 
anticariat. 

— Poţi să închizi la cinci dacă nu sunt clienţi înăuntru. Uite 
cheia de la intrare. 

— Am cheie, spuse Pau băgându-și mâinile în buzunarele 
pantalonilor. Nu-ţi face griji, mă descurc eu. 

În clipa aceea, Jon trase Mercedesul lângă bordura din faţa 
anticariatului. Katherina își luă geaca și geanta și se îndreptă 
spre ușă. 

— Spor la treabă! zise ea în loc de rămas-bun, aruncându-i un 
zâmbet ironic lui Pau. 

— Foarte amuzant! răspunse el ridicând o mână. Acum pleacă 
odată! 

Katherina se îndreptă spre mașină. Jon stătea în picioare 
lângă ea, privind cerul albastru și senin de deasupra clădirilor. 
Nările i se dilatau și se contractau în același ritm cu respiraţia, 
ca și cum ar fi vrut să savureze aerul de oraș pentru ultima oară 
înainte de călătoria la ţară. Era prima dată când Katherina îl 
vedea îmbrăcat altfel decât în costum. Purta o pereche de blugi 
și un pulover gros de lână. li stăteau bine. 


— Cât facem până acolo? întrebă Katherina după o 
îmbrățișare scurtă și stângace. 

— O oră, poate o oră jumate, răspunse Jon pornind mașina. 
Probabil că sunt numai drumuri de ţară prin preajma fermei, așa 
că o vom lua pe ocolite. 

Katherina îi făcu din mână lui Pau, care îi privea prin 
geamurile noi ale anticariatului. Acesta le făcu și el din mână, 
apoi se întoarse și dispăru înăuntru, iar Katherina nu-l mai văzu. 
Mercedesul se puse în mișcare și se strecurară în trafic. 

Până ce ieșiră din oraș, niciunul din ei nu spuse nimic. În lipsa 
umbrei clădirilor, soarele puternic de toamnă îi făcea să strângă 
din ochi. 

— Crezi că el e făptașul? întrebă Katherina. 

— Datele se potrivesc, răspunse Jon, deși care ar putea fi 
motivul acum, la douăzeci de ani după ce a fost expulzat, mi-e 
cam neclar. Ridică din umeri. Poate că domnul Narreskov și-a 
pierdut minţile de singurătate. Într-o bună zi i-a sărit capsa și și- 
a îndreptat toată furia către acel moment care a marcat 
începutul declinului - expulzarea. 

— Dar de ce s-a oprit atunci, cu douăzeci de ani în urmă? 

— Poate că s-a mulțumit cu dezbinarea Societăţii, sugeră Jon. 
Era proiectul lui Luca și, prin urmare, o modalitate eficientă de 
a-l răni. 

Katherina se gândi la avertizările lui Pau. Mai mult ca sigur că 
glumise sau că fusese un tertip pentru a scăpa de corvoada de-a 
face pe librarul timp de o zi. Dar dacă Tom chiar o luase razna 
acolo, la ferma lui, departe de lume? Dintr-odată nu i se mai 
părea chiar atât de greu de imaginat că acesta ar fi putut să 
reacționeze violent dacă l-ar fi deranjat cumva. N-ar fi fost prima 
oară când omora pe cineva, asta în cazul când era într-adevăr 
cel pe care îl căutau. 

— Insă de data asta n-a mai fost de ajuns să-l rănească pe 
Luca, continuă Jon cu amărăciune în glas. Acum Luca trebuia să 
moară. 

— Dar dacă a fost un accident? speculă Katherina. Poate că 
nu voia decât să-l sperie, dar nu a reușit să se oprească la timp? 

— Cred că știi răspunsul mai bine decât mine, spuse Jon. E 
posibil ca voi, receptorii, să omorâți din greșeală? 

Katherina privi prin parbriz la șoseaua din faţă. Întinderea ei 
strălucea în lumina soarelui, căpătând o sclipire de metal 

necizelat. Sentimentul ei de vinovăţie ieși din nou la suprafaţă și 
un nod i se puse în gât. Centura de siguranţă începu să o 
strângă și i se păru deodată că interiorul mașinii se micșorase. 
De data asta nu mai putea să se facă nevăzută sau să o ia la 
goană, așa cum se întâmplase de atâtea ori înainte. 

— E posibil? repetă Jon întrebarea, ceea ce o făcu să se 
smulgă din șirul gândurilor. 

— Da, răspunse ea în silă. Și mie mi s-a întâmplat să omor pe 
cineva. Simţi că Jon îi aruncă o privire piezișă, dar nu-și luă ochii 
de la șosea și rezistă tentaţiei de a-și scărpina cicatricea. 

— Pe profesoara mea de daneză, începu ea. Profesoara mea 
preferată, Grethe o chema. Nu-mi aduc aminte ce vârstă avea. 
Când ești copil nu prea ţii cont de asta, toţi adulţii au doar două 
vârste: oameni mari și bătrâni. Eu aveam doisprezece ani. 
Problemele mele cu cititul începuseră să devină tot mai serioase 
și mă trimiteau tot mai des la clasa ajutătoare, unde eram 
despărțită de colegii mei de școală. Dar nu și în ziua respectivă. 

Katherina făcu o pauză și se foi în scaun, încercând să-și 
găsească o poziţie mai confortabilă. 

— Ca de obicei, toţi din clasă o băteam la cap pe Grethe să ne 
citească o poveste. Eu eram printre cei mai insistenţi, îmi plăcea 
la nebunie să ascult povești spuse cu voce tare. Asta mă făcea 
să uit de problemele mele cu cititul. Când Grethe ne citea, eram 
cu toţii egali. În ziua aceea adusese o carte nouă, Fratii Inimă- 
de-Leu, de Astrid Lindgren. Una dintre fetiţele din clasă adusese 
un tort, știi, tort din ăla de un verde ţipător, cu glazură maronie 
care ţi se lipește de gâtlej. Ca de obicei, mai întâi a trebuit să 
tăiem tortul în bucăţi egale și să-l împărțim tuturor celor din 
clasă. După ce fiecare și-a primit porţia, Grethe și-a scos 
ochelarii dintr-un toc uzat de piele și i-a așezat pe nas. Dintr- 
odată toţi au tăcut mâlc. Grethe s-a apucat să citească. Fiindcă 
ne mai citise Emil din Lönneberga sau Noi, copiii din Satul 
Gălăgios și alte povești de Astrid Lindgren, nimeni nu se 
așteptase la începutul trist din Fratii /nimă-de-Leu. Eu am fost 
imediat captivată de poveste. Într-atât mă fascinase încă de la 
primele pagini, că și uitasem de tort. 

Katherina tăcu. Jon întoarse capul și îi aruncă o privire, ca și 
cum ar fi îmboldit-o să continue. 

— Grethe era nemaipomenită când citea cu glas tare. De 
multe ori m-am întrebat dacă nu cumva era și ea Lector, dar 

poate că avea doar talent. Când ne citea, aproape imediat parcă 
ne hipnotiza cu timbrul și cadenţa vocii ei. Pe când stăteam și 
ascultam, în clasă, mi-am dat seama că era ceva special cu 
cartea asta și nu voiam să înceteze cu cititul. Îmi doream să aud 
povestea până la sfârșit, fără tot felul de pauze sau alte 
întreruperi inutile. Cartea avea o voce atât de frumoasă, blândă 
și răbdătoare ca vocea drăgăstoasă a unei bunici. Fără să 
realizez ce făceam, m-am agăţat atât de tare de acţiunea 
poveștii, încât aproape o târam pe Grethe prin ea. 

Katherina își împreună mâinile în poală. 

— Deodată a sunat clopotelul, dar eu nu voiam ca povestea 
să se întrerupă acolo și m-am ţinut cu dinţii de Grethe, am 
forțat-o să continue. Ceilalţi copii din clasă se uitau uluiţi unul la 
altul, așa ceva nu se mai întâmplase până atunci, însă toţi erau 
bucuroși să asculte povestea mai departe, pentru că tocmai 
ajunsesem la momentul în care Jonathan era pe punctul de-a se 
reuni cu fratele său. Dar Grethe începu să tremure. Nu se auzea 
lucrul ăsta și în vocea ei, însă mâinile îi tremurau, iar în ochii din 
spatele ochelarilor puteai zări o sclipire de spaimă. Eu n-am 
băgat de seamă mare lucru, eram atât de fericită că povestea 
continua și ascultam pe nerăsuflate. Cu lăcomie, în dorința mea 
de-a auzi povestea până la capăt, o fortam întruna pe Grethe să 
continue. Katherina oftă adânc. Abia când colegele mele au 
început să tipe, mi-am dat seama că ceva o luase razna. 
Sângele i-a ţâșnit pe nas și pe urechi, prelingându-i-se pe buze, 
pe bărbie, pe gât. Dintr-odată, toată vraja s-a destrămat și mi- 
am dus amândouă mâinile la gură pentru a-mi înăbuși ţipetele. 
Vocea lui Grethe s-a oprit. Trupul ei s-a prăbușit, rostogolindu-se 
pe podea, iar ochelarii i-au alunecat pe linoleum. Toţi ceilalţi au 
dat fuga s-o ajute. Câţiva au alergat după ajutor, iar unul dintre 
colegii mei, al cărui tată era pompier, a încercat să o așeze pe 
Grethe în poziţia necesară pentru a primi primul ajutor. Eu am 
rămas la locul meu, fără să-mi pot lua ochii de la corpul prăbușit 
la podea. Ochii lui Grethe priveau, goliţi de orice expresie, spre 
linoleum. Nu m-am îndoit nici măcar o secundă că era moartă. 
Știam că eu o omorâsem. 

Katherina își feri privirea de ochii lui Jon, uitându-se pe 
geamul din dreapta ei. 

— Dar tu nu erai conștientă de ceea ce făceai, spuse el. Cum 
ai fi putut fi? 

Sentimentul de vinovăţie o izbi din nou cu toată forța. Nu 
fusese conștientă? Intâmplarea se petrecuse după ce îl întâlnise 
pe Luca, iar acesta o avertizase încă de la prima lor întâlnire să 
nu își concentreze prea intens puterile asupra cuiva. Chiar dacă 
fusese cu totul captivată de povestire, remarcase totuși mici 
semnale de alarmă când corpul lui Grethe începuse să tremure, 
iar copiii prinseseră să se agite. Cu toate acestea, continuase 
până când fusese prea târziu. 

— Ne-au zis că făcuse un atac cerebral, spuse Katherina. La 
ora de biologie ne-au arătat cum se produce, ne-au arătat 
modele anatomice ale creierului și ne-au explicat legătura dintre 
tensiunea arterială, circulaţie și vasele de sânge. 

— Ai mai povestit asta cuiva? 

Katherina clătină din cap. 

— Abia după mult timp. Le-am povestit lui Luca, lui Iversen și 
câtorva membri ai Societăţii. Erau singurii care m-ar fi putut 
înțelege. 

— Dar părinţii tăi? 

— Deja trecuseră prin atâtea din cauza mea, cu dislexia și 
vocile pe care spuneam că le aud în cap. 

Jon ieși de pe autostradă și o luară pe drumuri înguste, printre 
sate, dealuri și păduri. După o bucată de drum, mărginită de o 
parte și de alta de pajiști verzi, Jon încetini. Scoase o hârtie din 
cutia aflată între scaune și o studie. 

— Pe aici pe undeva ar trebui să se facă un drum la stânga, 
spuse aplecându-se în faţă să se uite prin parbriz. Câteva sute 
de metri mai încolo se opriră, în stânga, niște urme de roți 
înnoroite traversau câmpul, pierzându-se în zare, în mijlocul 
unui pâlc de copaci. La marginea drumului se afla o pancartă cu 
numărul 59. 

Se uitară unul la altul. 

— Gata? întrebă Jon. 

— Gata! răspunse Katherina. 

Jon o luă încet la stânga. Din cauza denivelărilor și gropilor 
era imposibil să înaintezi mai repede. Dar, chiar și la viteză 
redusă, se zgâălțâiau destul de mult în scaune. 

După douăzeci de metri, o nouă pancartă se ivi la marginea 
drumului. 

— Accesul străinilor interzis! citi Jon. 

Zece metri mai încolo se afla o altă pancartă. 


— „Proprietate privată” și „Intrușii vor fi denunţaţi la Poliţie”, 
citi Jon. Nu e foarte primitor, nu-i așa? 

— Ştie că venim, spuse Katherina calm. 

Jon puse frână și se uită împrejur. 

— Cum adică? L-ai văzut? 

— Nu, dar ne-a auzit. 

— Eşti sigură? Ferma nici măcar nu se vede încă. 

— Pancartele, spuse Katherina. Nu au fost puse doar pentru a 
ţine lumea la distanţă. 

Jon o privi întrebător. 

— Funcţionează ca un sistem de alarmă, îi explică ea. Ne-a 
auzit citindu-le. 

Jon o privi câteva secunde uluit, apoi îi pică fisa. 

— Aha, acum pricep! exclamă el fâstăcit. lartă-mă! 

— Nicio problemă, zise Katherina. Nişte texte atât de scurte 
nu-i pot spune prea multe despre noi, doar că ne apropiem. 

Jon porni din nou mașina și merseră mai departe pe drumul 
de ţară, prin micul pâlc de copaci. La marginea drumului se 
aflau mai multe pancarte. Altele erau atârnate de trunchiurile 
copacilor. Și oricât de mult s-ar fi străduit Jon să nu le citească, 
Katherina tot le putea recepta conţinutul: „Intrarea interzisă”, 
„Câine de pază”, „Proprietate privată”. 

După câteva sute de metri ajunseră la un luminiș mare, în 
mijlocul căruia se afla un grup de clădiri din lemn, cu acoperiș 
de paie. Vopseaua se scorojise în mai multe locuri, iar paiele de 
pe acoperiș erau pline de smocuri de mușchi. Una dintre 
ferestre era baricadată cu placaj, iar restul ferestrelor arătau de 
parcă nu mai fuseseră spălate de la montare. Pe lângă casă 
erau împrăștiate o mulţime de mașini agricole ruginite, scoase 
de mult la pensie, care acum zăceau în paragină. 

Jon conduse până în faţa casei, unde iarba și buruienile 
cuprinseseră o mare parte din pietrișul alb ce acoperea 
pământul. Un Volvo Combi de culoare gri era parcat lângă una 
din clădiri. 

— Trebuie să fie corpul principal, spuse Jon arătând spre 
clădirea din spatele Volvo-ului. Parcă în fața acestuia și cobori 
din mașină. 

După ce zgomotul portierelor trântite se stinse, se lăsă o 
liniște desăvârșită. Katherina privi în jur, bucurându-se de 
tăcere. Clădirea pe care Jon o numise corpul principal avea cam 

100 de metri pătraţi, iar ferestrele se aflau la jumătate de metru 
deasupra solului. Katherina nu putea să vadă nimic înăuntru, pe 
de o parte din cauza stratului gros de murdărie de pe geamuri, 
pe de alta - din cauză că acestea erau acoperite din interior. 
Celelalte două clădiri erau încă și mai dărăpănate. Acoperișul 
uneia era pe jumătate prăbușit în interior, iar cealaltă nu avea 
nici uși, nici ferestre. 

Jon se îndreptă spre corpul principal. Pe ușa masivă de stejar 
atârna o pancartă uriașă, pe care era scris un text lung. 

— Nu citi! îl avertiză Katherina. E prea lung, îi faci jocul. 

Jon încuviinţă din cap și mânui pe dibuite ciocănelul de la ușă, 
cu privirea întoarsă în altă parte. Bătăile sale răsunară în toată 
ferma. Jon își lipi urechea de ușă și ascultă. Nimic. Se uită la 
Katherina clătinând din cap, apoi bătu din nou, de data aceasta 
ceva mai tare. 

Katherina se apropie de o fereastră și încercă să privească 
înăuntru, însă o pânză de culoare închisă o împiedica să vadă 
ceva. Luă la rând toate ferestrele care dădeau spre curte, dar 
toate erau acoperite de perdele, mobile sau placaje de lemn. 

— Alo, e cineva acasă? strigă Jon spre ușă. 

Katherina avu impresia că vede o umbră printr-una din 
ferestrele clădirii cu acoperișul căzut. O porni încet spre ceea ce, 
pe vremuri, probabil că fusese un grajd. Zări din nou umbra, de 
data aceasta în spatele unui geam atât de murdar încât era 
imposibil să distingi ce sau cine se afla înăuntru. 

— Jon! îl strigă ea în șoaptă, continuând să se apropie de 


grajd. 

Acesta lăsă ușa de lemn și se îndreptă într-acolo. 

— Da? 

În loc de răspuns, Katherina îi arătă cu degetul clădirea 
grajdului. 


Ușa se afla la mijlocul laturii care dădea spre fermă. Probabil 
că odinioară fusese vopsită în albastru, dar acum atârna sleită 
din balamale, aproape înnegrită de vreme și mucegai. Katherina 
o împinse în lături. Ușa se deschise cu un scârţâit prelung și 
îndărătnic. 

— Alo! strigă ea. E cineva aici? 

Păși înăuntru, urmată de Jon. Clădirea nu mai fusese de multă 
vreme folosită pe post de grajd. Boxele erau acum pline de 
gunoaie, bucăţi din acoperișul prăbușit sau cutii și mobilă. 

— Acolo! strigă Jon trecând pe lângă ea. 

O altă ușă se deschise în celălalt capăt al grajdului, spre 
clădirea principală, și apucară să vadă o siluetă alergând și 
trântind-o după ea. Jon dădu fuga într-acolo, sărind peste cutii și 
peste hăârburile care-i ieșeau în cale. Katherina se întoarse și 
alergă înapoi spre corpul principal. Când ajunse la colţul clădirii, 
Jon tocmai țâșnea prin ușa grajdului. Continuară să alerge cot la 
cot spre pietrișul alb din faţa casei, cotind apoi spre partea din 
spate. Nu văzură pe nimeni, dar apucară să audă o ușă 
trântindu-se înăuntru, în corpul principal. Pocnete și zăngănituri 
sugerau că ușa era febril baricadată. 

Încetiniră și se opriră în faţa unei uși de culoare închisă, cu 
înfățișare masivă și cu balamale negre din metal. 

— Nu vrem decât să vorbim cu tine, strigă Jon gâfâind. 

Dinăuntru nu se auzi nicio reacţie. 

— Tom? îl strigă Katherina. Avem nevoie de ajutorul tău. 

Jon bătu în ușă. 

— Tom Narreskov? Știm că ești înăuntru. 

Ascultară încordați. 

— Plecaţi de aici! se auzi deodată o voce din spatele ușii. N- 
aveţi ce căuta aici! 

Vocea era groasă și răgușită. 

— Nu vrem decât să vorbim cu tine, Tom, spuse Katherina. 

— N-am nimic de discutat cu voi. Căraţi-vă sau chem poliţia! 

— Poţi confirma, cel puţin, că ești Tom Narreskov? întrebă Jon. 

— Nu există niciun Nørreskov aici, numele meu e Klausen. E 
scris și pe ușă. Acum ștergeţi-o de aici! 

— Știm că ţi-ai schimbat numele în '86, spuse Jon. Știm că 
înainte de asta ai fost dat afară din Societate. Știm și de ce. 

Timp de câteva secunde nu se auzi nimic, după care deslușiră 
un mormăit slab. Katherina și Jon se uitară unul la altul. 

— A sunat de parcă ar fi repetat „Ștergeţi-o de aici”, șopti Jon. 

— Ce tot șoptiţi acolo? strigă bărbatul din spatele ușii. Cine 
sunteţi voi la urma urmei? Și ce vreţi de la mine? 

— Nu vrem decât să-ţi vorbim, repetă Katherina. Numele meu 
este Katherina și aici, cu mine, este Jon Campelli. 

Timp de câteva secunde se făcu din nou tăcere în spatele ușii. 

— Campelli? 

— Jon Campelli, confirmă Jon. Sunt fiul lui... 

Un zgomot de cheie răsucită în broască îl întrerupse. Ușa se 
întredeschise încet și un cap se iți prin deschizătură. Faţa îi era 
aproape în întregime acoperită de barbă. Doi ochi albaștri, larg 
deschiși, se holbară la Jon, măsurându-l din cap până-n picioare. 

— Campelli, spuse bărbatul din nou și dădu din cap ca pentru 
sine. 

— Nu vrem decât..., începu Katherina, dar se opri de îndată ce 
bărbatul deschise ușa larg și se trase un pas la o parte. 

— Intră, Jon! Hai, intră! Am să-ţi transmit un mesaj din partea 
tatălui tău. 

18. 


Jon simţi că i se înmoaie picioarele. Nu putea să le miște și 
rămase încremenit, holbându-se la bărbatul aflat în pragul ușii. 
Barba lui stufoasă era cenușie la vârfuri și plină de încâlcituri, 
ceea ce-i dădea o înfățișare șleampătă. O gură mare și 
zâmbitoare, cu buze pline, răsărea din claia aceea de păr ca un 
crater roșu. Trupul îi era subțire, cu siguranţă mult mai subţire 
decât lăsau să se vadă reiaţii largi și puloverul lălâu, de culoare 
verde închis, iar spatele îi era puţin încovoiat. 

— Intraţi! spuse din nou bărbatul, făcându-le semne energice 
cu degetele-i subţiri și noduroase. 

Jon simţi mâna Katherinei pe umăr și trecu pragul ușii cu pași 
înceți. De îndată ce intrară într-un hol mic și întunecos, Tom 
Nørreskov trânti ușa în urma lor. Stăteau nemișcaţi în întuneric, 
ascultând cu înfiorare cum o încuia. Aerul era greu și mirosea a 
rânced. 

— Pardon! zise Tom Nørreskov trecând pe lângă ei. Mă duc să 
aprind lumina. O lustră chioară se aprinse în tavan, aruncând o 
lumină gălbuie peste micul hol în care se aflau îngrămădite cutii 
de toate mărimile. N-o folosesc prea mult. Lumina, vreau să 
spun. 

Tom Nørreskov se făcu nevăzut în mijlocul cutiilor, printr-o 
deschizătură ce dădea într-o altă încăpere, unde aprinse din nou 
o lumină. Katherina și Jon îl urmară într-o cameră mare. Pereţii 
erau acoperiţi cu tăieturi din ziar, fotografii și o mulţime de 
hârtiuțe galbene cu însemnări. Fire de lână de toate culorile 
legau însemnările ca pe o reţea de informaţii, un fel de versiune 
pe hârtie a internetului. În mijlocul podelei, sub un bec puternic 
fără abajur, se afla un fotoliu de piele, uriaș și uzat, iar în fața 
acestuia - un taburet care arăta de parcă fusese dezumflat. In 
jurul fotoliului se ridicau mormane de cărţi, împrăștiate fără o 
ordine anume. 

Tom Nørreskov îi conduse mai departe, în camera următoare, 
plină de rafturi cu cărţi, unde se mai afla și o canapea uriașă 
care, judecând după așternuturile de pe ea, ţinea loc și de pat. 
În faţa ei se afla o măsuţă joasă, cu nenumărate volume legate 

în piele. Tom strânse repede așternuturile și le aruncă în spatele 
canapelei. Netezi în grabă pernele cu mâna, apoi spuse 
desfăcând brațele: 

— Luaţi loc! Avem multe de discutat. 

Jon și Katherina se așezară pe canapeaua de piele, în timp ce 
gazda lor aduse taburetul din camera alăturată și luă loc pe el 
chiar în faţa lor. Nu-și putea lua ochii de la Jon și un mic zâmbet 
de satisfacție îi flutura necontenit pe buzele roșii. 

— Zici că Luca mi-a lăsat un mesaj? începu Jon. 

Tom încuviinţă energic din cap. 

— Vezi tu, tatăl tău presimţise că o să înceapă și, în cazul în 
care avea să i se întâmple ceva și aș fi dat de tine, trebuia să-ți 
transmit acest mesaj. 

— Care? 

Tom clătină din cap și zâmbi. 

— Cât mă bucur să te văd din nou, Jon. Mai mult ca sigur că 
nu-ți mai amintești de mine, dar obișnuiam să vin des la Libri di 
Luca pe vremea când erai mic. Zâmbetul îi dispăru. Am ţinut 
mult la tatăl tău. Eram prieteni buni și el este singurul care m-a 
vizitat în ultimii... zece ani. 

— Luca venea aici? întrebă Katherina uluită. 

— O dată pe lună, cred. De obicei duminica, atunci 
anticariatul era închis. 

— Dar n-a pomenit un cuvânt despre asta, spuse Katherina. 

— Nu, bineînţeles că nu, răspunse Tom ușor iritat. Făcea parte 
din plan. 

Jon avea atât de multe întrebări să-i pună, încât nici nu mai 
știa de unde să înceapă. Chiar dacă nu își mai văzuse tatăl de 
mulţi ani, acest loc și acest bărbat nu prea se potriveau cu 
imaginea pe care și-o făcuse despre Luca. Cu atât mai greu de 
crezut era că Luca ar fi putut să pună ceva la cale cu un 
membru care fusese exclus din Societatea Bibliofililor, al cărei 
apărător atât de loial fusese. Ba chiar mai mult de atât, că 
venirea lui Jon fusese prezisă ca un fel de înviere. lar lui Jon 
nimic nu i se părea mai groaznic decât să fie previzibil. 

— Care e mesajul, Tom? insistă Jon. 

Acesta îl privi cu ochii lui albaștri și limpezi, bătând darabana 
în masă cu degetele lui noduroase, încetă să mai zâmbească. 

— Să te ţii departe, spuse el în cele din urmă. 

— Ce?! exclamară Jon și Katherina în cor. 

— Uită tot ce crezi că știi, vinde anticariatul și vezi-ţi de viață! 
adăugă Tom împreunându-și degetele. intoarce spatele și nu 
privi în urmă! 

— Dar..., începu Jon. 

— E spre binele tău, îl întrerupse Tom. Tatăl tău te-a iubit mai 
mult decât orice pe lumea asta. Era așa de mândru de tine - de 
succesele tale la facultate, de călătoriile tale în străinătate, de 
cariera ta. Era în stare să vorbească ore în șir despre cât de 
deștept ești și cât succes ai. Ştiai că a asistat la multe din 
procesele tale? Clătină din cap. Probabil că nu, dar să știi că 
venea la ele și era mândru ca un păun. 

— Atunci avea un fel foarte ciudat de-a o arăta, spuse Jon 
încrucișându-și brațele. Cum de mie nu mi-a spus nimic? 

— N-ai înţeles? întrebă Tom pierzându-și răbdarea. Voia să te 
protejeze. Luca a preferat să fie un părinte groaznic mai 
degrabă decât să fie un părinte fără copil. 

Jon se ridică de pe canapea și începu să se învârtă prin 
încăpere, cu privirea în podea și cu mâinile în șolduri. | se făcuse 
greață, mai mult ca sigur din cauza aerului stătut din casă. Cum 
putea cineva să trăiască în halul ăsta? Era imposibil să gândești 
în cocina aia. Toate întrebările pe care fusese atât de 
nerăbdător să le pună dispăruseră parcă, fiind înlocuite de altele 
la care nici măcar nu era convins că ar fi vrut să afle răspunsul. 

— Ai pomenit mai devreme de un plan? întrebă Katherina, în 
timp ce Jon continua să se plimbe prin cameră. 

— Îmi pare rău, răspunse Tom. Dar nu pot spune mai multe. |- 
am promis lui Luca să-i transmit fiului său sfatul pe care avea să 
i-l dea. N-ar fi bine să-l implic mai mult. 

Jon se opri și se întoarse către Tom. 

— Și dacă nu am de gând să-i urmez sfatul? întrebă el agitat. 
Sunt deja implicat. Sunt oameni care așteaptă ceva de la mine 
și oameni care au încercat să-mi dea foc. Așa că nu veni să-mi 
spui să întorc spatele și să-mi văd de viaţă de parcă nu s-ar fi 
întâmplat nimic. Oricât de mult poate că aș vrea să fac asta. 

— Mi-am dat seama, admise Tom. Dar cred că ar... 

— M-am săturat să fiu lăsat întruna pe dinafară, îl întrerupse 
Jon. Spune-i Katherinei ce vrea să știe. Despre ce plan este 
vorba? 

— Bine, bine, zise Tom aruncând o privire îngrijorată în 
direcția lui Jon, apoi se întoarse spre Katherina. Ei bine, planul, 

începu el, dând din cap ca pentru sine. Planul era că voiam să-i 
facem să se deconspire sau cel puţin să găsim dovezi ale 
existenţei lor. 

— Ale existenței cui? întrebă Katherina aruncând o privire 
spre Jon, care începuse din nou să se învârtă prin cameră. 

— Noi le spuneam Organizaţia Umbrelor, răspunse Tom 
zâmbind. 

— Poate că ar trebui să începi cu începutul, sugeră Katherina. 

Tom tăcu și se uită la Jon. 

— Continuă! îl îndemnă acesta. 

Tom oftă resemnat. 

— A început ca un fel de idee fixă, spuse el. Aproape ca un joc 
pe care îl jucam eu și Luca. Nu îmi aduc aminte care a venit 
primul cu ideea, dar într-o zi ne-a trecut prin cap că, în afara 
Societăţii Bibliofililor, s-ar putea să mai existe și o altă 
organizaţie de Lectori, care opera din umbră. O organizaţie care 
se deosebea de Societatea Bibliofililor prin faptul că membrii ei 
își foloseau puterile în scopuri criminale sau cel puţin egoiste. Își 
drese glasul. Era mai mult un fel de glumă a noastră, dar curând 
am început să căutăm prin ziare întâmplări ce ar fi putut sprijini 
această ipoteză și să ni le arătăm victorioși unul altuia. 
„Umbrele au dat din nou lovitura!”, obișnuia Luca să spună, 
fluturând triumfător o tăietură din ziar despre vreun politician 
care și-ar fi schimbat dintr-odată poziția sau despre vreun 
industriaș care ar fi luat o decizie neașteptată. Zâmbi ca pentru 
sine. Bineînţeles, totul nu era decât în imaginaţia noastră. Eram 
tineri pe vremea aceea, iar fantezia noastră era mult mai vie. 

Işi drese din nou glasul, ceea ce îl făcu pe Jon să presupună că 
nu-l mai folosise de mult. 

— Exemplele noastre de întâmplări și coincidențe au început 
să se adune, continuă Tom. Așa că, la un moment dat, nu mai 
puteam ignora faptul că exista o foarte mare probabilitate ca 
ceea ce născociserăm ca pe un fel de glumă între noi să fie 
adevărat. Multă vreme am exclus această posibilitate, dar ochii 
noștri s-au deprins să facă legături și am început să descoperim 
tot mai multe indicii și întâmplări care sugerau că o asemenea 
organizaţie chiar exista. 

— Ce-au spus ceilalți? întrebă Katherina. 

— Am păstrat secretul pentru noi, zise Tom cu regret. 
Presupun că eram cuprinși de un fel de manie a persecuției. Una 

dintre bănuielile noastre era că, dacă în rândurile Societăţii nu 
se știa despre o asemenea organizaţie, asta nu putea să 
însemne decât un singur lucru - că aveau spioni printre noi. 

— Cine? întrebă Katherina. 

Tom clătină din cap. 

— Erau mai mulţi candidaţi, dar nu am reușit să găsim dovezi 
concrete. De aceea am creat „planul”, pentru a-i face să se dea 
de gol. 

Jon se opri și își reluă locul pe canapea, alături de Katherina. 
Tom își îndreptă privirea spre el. Din ochii lui albaștri răzbătea o 
durere asemenea celei pe care o simte un soldat când gândurile 
îi zboară înapoi, la vremea petrecută pe front. 

— Ideea era că, dacă unul din noi avea să fie expulzat din 
Societate din motive suficient de serioase, Organizaţia Umbrelor 
avea să încerce să-l recruteze la puţin timp după aceea. Tom 
oftă. Simplu și la obiect. 

Își luă ochii de la Jon și începu să privească în jur. Ochii i se 
plimbau peste tot, pe tavan, peste rafturile cu cărţi și peste 
podeaua tocită, de parcă ar fi încercat să se orienteze după ce 
se trezise brusc din somn. Se uită apoi în jos, la mâinile lui. 

— Prima parte a planului a avut un succes răsunător, continuă 
el zâmbind ușor. Așa-zisele mele nelegiuiri erau atât de 
groaznice, încât toţi s-au ţinut departe de mine și cred că în 
sinea lor i-au fost extrem de recunoscători lui Luca pentru a-și fi 
asumat sarcina expulzării. Nimeni n-a întrebat nimic referitor la 
autenticitatea acuzațiilor, cine s-ar fi apucat să inventeze 
asemenea povești? Lăsă întrebarea să plutească o vreme în aer. 
Nu ne mai rămăsese decât să așteptăm, urmă el desfăcând 
braţele. Ceea ce am și făcut. Și ceva s-a întâmplat, însă ceva ce 
nici în cele mai sălbatice fantezii ale noastre nu ne-am fi putut 
imagina... 

În acel moment Katherina și Tom se ridicară brusc în picioare. 
Amândoi își lăsară capetele pe spate, ţinând privirea aţintită în 
tavan, de parcă ar fi auzit ceva pe acoperiș. 

— Ce e? întrebă Jon, uitându-se de la unul la altul. 

Tom închise ochii și fruntea i se încreţi de riduri adânci sub 
părul răvășit. 

— „Interzis străinilor!” șopti Katherina ducând un deget la 
buze. Prima pancartă. 

Jon realiză că-și ţinea respiraţia. Deși nu auzea nimic, putea 
simţi cât de încordaţi erau ceilalţi. Katherina închisese ochii ei 
verzi și ridică încet o mână în direcţia lui Jon, făcându-i semn să 
rămână așezat. Acesta nu se clinti. 

— Au trecut, spuse Tom după vreun minut. Deschise ochii în 
același timp cu Katherina, care dădea aprobator din cap. 

— Au? întrebă Jon. 

— Cel puţin două persoane au citit pancarta, îl lămuri 
Katherina. Apoi nimic. 

— Se întâmplă des, îi linişti Tom. Lumea se rătăcește sau 
încearcă s-o ia pe scurtătură. Cei mai mulţi se întorc când dau 
de prima pancartă. Se așeză din nou, iar Katherina îi urmă 
exemplul. 

— Nu știu mulţi care să poată recepționa la o așa mare 
distanță, spuse Tom dând din cap admirativ în direcţia ei. Luca 
mi-a povestit despre puterile tale. 

— E în întregime meritul lui, răspunse Katherina. 

— Atunci avem ceva în comun, zise Tom zâmbind. Am fost 
elevul lui, la fel ca tine. Dar cu toţii avem un anumit potenţial, o 
limită care nu poate fi depășită, oricât de mult am exersa. 
Pentru cei mai mulţi, această limită este cu mult mai mică decât 
ce ai demonstrat tu acum. 

— Putem să revenim la subiect? întrebă Jon nerăbdător. 

— Da, bineînţeles! spuse Tom, dar apoi se opri brusc. 

— Ziceai că s-a întâmplat ceva, imediat după ce ai fost 
expulzat, îi aminti Katherina. 

Tom dădu din cap cu o expresie gravă. 

— S-au întâmplat mai multe lucruri. În primul rând, numărul 
incidentelor a crescut. Deja și alţii din Societatea Bibliofililor 
erau de părere că se petrecea ceva ciudat. Dar în loc să caute în 
afara Societăţii, și-au îndreptat suspiciunile asupra propriilor 
membri. Învinuirile au început să curgă, iar suspiciunile dintre 
cele două tabere, emiţători și receptori, au luat îndată proporţii. 
Tom își aţinti privirea asupra lui Jon. Luca a încercat să-i ţină 
uniţi și chiar a reușit destul de multă vreme, cu toate că de 
ambele părți se _ iviseră facţiuni care voiau să scindeze 
Societatea Bibliofililor. 

— Kortmann? întrebă Jon. 

— El era purtătorul de cuvânt al emiţătorilor, da! confirmă 
Tom. Kortmann era un bărbat ambițios, dar în ciuda 

frământărilor, câtă vreme Luca s-a aflat la conducere, 
Societatea a rămas unită. 

Tom se opri din nou, privindu-și mâinile. 

— Și apoi? întrebă Jon. 

— Apoi... a fost omorâtă mama ta, spuse Tom aproape în 
șoaptă. 

Jon avusese o presimţire că, mai devreme sau mai târziu, 
urma să se ajungă și la asta. Incă de pe când se insinuase că 
sinuciderea lui Lee ar fi fost provocată, undeva în adâncul 
sufletului îi încolţise ideea acestei posibilităţi. Dar reușise s-o 
înăbușe, iar acum afirmaţia seacă a lui Tom, că același lucru s- 
ar fi întâmplat și cu mama lui, îl izbi ca un pumn în plex. Lăsă 
capul în jos, deschizând gura ca să tragă aer în piept, și se 
concentră asupra respirației. Katherina își schimbă poziţia și o 
simţi punându-i mâna pe umăr. Jon îi făcu semn din cap că se 
simţea bine. 

— Luca a fost, bineînţeles, distrus, continuă Tom. Se 
învinovăţea singur pentru tot ce se întâmplase, de parcă el ar fi 
fost cel care o împinsese de la etajul cinci. Desigur, era 
conștient că nu fusese vinovat fizic, dar era convins că 
cercetările noastre legate de Organizația Umbrelor îi 
provocaseră moartea. lar informația asta nu îi era de prea mare 
folos. Nu avea resursele necesare pentru a face ceva În această 
privință. Aşa că s-a retras. Din Societatea Bibliofililor, din viața 
de familie, din toate, cu excepția anticariatului. Libri di Luca a 
devenit refugiul lui și aici își petrecea tot timpul. 

— Da, știu! zise Jon sec. Partea asta mi-o amintesc foarte 
bine. 

— Te-a dat spre adopţie pentru a te proteja, interveni Tom. 
Era convins că nu lui îi voiau răul, ci celor pe care îi iubea. Lui 
Marianne și ţie. După ce o pierduse pe mama ta, a încercat să 
facă tot posibilul pentru a proteja ce-i mai rămăsese din familie, 
chiar dacă asta însemna că nu avea să te mai vadă vreodată. 

Jon simţi că i se făcea din ce în ce mai greață. Auzea tot ce 
spunea Tom Nørreskov, recunoștea și înregistra cuvintele, 
încercând să le atribuie un sens. Poate că existase o logică în 
lumea aceea în care trăise Luca pe atunci, dar în contextul 
amintirilor lui din acea perioadă, toate astea nu aveau nicio 
noimă. De la a crede că tatăl lui nu voise să aibă nimic de-a face 


cu el până la a accepta că aproape se sacrificase pentru binele 
lui era o distanţă prea mare. 

— De ce nu mi-a zis niciodată nimic? 

— De frică. Nu îndrăznea să povestească nimănui. Riscul ca 
Societatea să fi fost infiltrată l-a oprit să caute ajutor printre 
membri. Multă vreme după moartea lui Marianne nu a venit nici 
măcar o dată să mă vadă. Cui să i se destăinuie? 

— Lui Iversen, de exemplu? întrebă Katherina. L-ar fi putut 
ajuta, nu? 

— Ceea ce Iversen a și făcut, răspunse Tom. Mai mult decât 
și-ar fi putut da seama, însă doar ca sprijin moral, ca prieten și 
ca ajutor la anticariat. Intotdeauna s-a îngrijit ca Luca să aibă de 
mâncare și să fie la curent cu lucrurile care se petreceau în 
Societatea Bibliofililor. Separarea emiţătorilor și a receptorilor a 
devenit rapid o realitate după retragerea lui Luca, fiind probabil 
înlesnită de aceasta. Kortmann a ajuns conducătorul Societăţii 
din partea emiţătorilor, Clara - din partea receptorilor. Pentru o 
vreme, a domnit o pace idilică. 

— Deci Iversen nu știe nimic despre Organizaţia Umbrelor? 

— Nu! răspunse Tom cu hotărâre. Nu pentru că nu am fi avut 
încredere în el, dar uneori Iversen e, scuzaţi-mi expresia, ca o 
carte deschisă. Ne-ar fi putut da de gol fără să fi vrut, pur și 
simplu doar pentru că ar fi avut știință despre existența 
Organizaţiei Umbrelor. De aceea am hotărât de la bun început 
să nu-l implicăm. Pentru binele lui. 

— Și ce s-a întâmplat cu planul? întrebă Katherina. Ai fost 
contactat de Organizaţia Umbrelor? 

Tom clătină din cap. 

— Niciodată, răspunse el împreunându-și mâinile. Poate că 
nici nu le-a fost prea ușor să dea de mine. Pe vremea aceea 
devenisem și eu oarecum paranoic. Drept să spun, moartea lui 
Marianne m-a speriat cumplit, așa că am încercat să mă 
protejez cum am putut mai bine. După o vreme am abandonat 
totul și m-am mutat aici. Își lăsă privirea să alunece în jur. Doar 
Luca știa unde mă aflam, sau cel puţin așa am crezut. Buzele lui 
roșii se lăţiră într-un zâmbet. Până astăzi. 

— Șșșș! exclamă Katherina deodată ridicând o mână. 

Tom înclină capul și închise ochii. Așa cum stătea pe taburet, 
cu mâinile împreunate, părea un călugăr care medita. Jon se 
întoarse către Katherina. 

— „Interzis străinilor!”, șopti ea. 

Jon făcu semn din cap că a înţeles și se rezemă de spătarul 
canapelei. In momentul acela își dorea să poată auzi ce auzeau 
ceilalți, ca să fie mai mult decât un simplu spectator. 

— „Proprietate privată”, spuse Katherina. 

— A doua pancartă, adăugă Tom. 

Jon se uita de la unul la celălalt. Amândoi ţineau ochii închiși, 
încercând să se concentreze, și stăteau în aceeași poziţie ca în 
momentul în care începuseră să asculte, neîndrăznind să se 
miște. 

— „Accesul interzis!”, mormăi Tom. Sunt în pădure. 

— Trei persoane, adăugă Katherina. 

Dacă nu s-ar fi temut că le întrerupe concentrarea, Jon ar fi 
sărit în picioare și ar fi alergat afară să vadă cine venea. Dar nu 
îndrăzni să facă nimic altceva decât să rămână nemișcat pe 
canapea. Işi lăsă privirea să alunece prin încăpere. Cotoarele 
cărţilor, ca un mozaic, făceau încăperea să nu pară chiar atât de 
goală pe cât era în realitate, poate pentru că volumele fuseseră 
aranjate oarecum la întâmplare. Se aplecă în față, spre raftul din 
apropiere. 

— Jon, nu! strigă Katherina cu voce tare. 

19. 


— MichelFoucaultGunterGrassCuvinteleȘiLucrurileCântecDeLe 
agăn 
ThomasPynchonMason&DixonRichardFordSusanSontagFinnColli 
nAnatomiaUriiUltimaWalkirieFiulVântuluiArturoPérezReverteMar 
celProustParfumDe... 

Șuvoiul de titluri și nume de autori pe care Jon apucă să le 
citească estompă complet recepţia persoanelor care se apropiau 
de fermă. Katherina deschise ochii și se întoarse brusc către el. 

— Oprește-te! îi ordonă ea. 

Jon o privi surprins, dar expresia i se schimbă rapid în regret 
când își dădu seama ce făcuse și își îndreptă privirea spre 
podea. 

Katherina închise ochii și se concentră din nou, însă nu mai 
receptă nimic. Ce putea să însemne asta? Se opriseră sau se 
aflau între două pancarte? Pe cât de confortabil era să poţi 
recepționa de la distanţă, pe atât de frustrant era să nu poţi 
vedea ce anume se petrecea în realitate. 

Katherina se ridică brusc de pe canapea și o luă la goană, 
străbătând pe rând camerele spre ușa de la intrare. Incercă 
orbecăind să descuie cele trei zăvoare care o împiedicau să iasă 
și, când în sfârșit reuși, ceilalţi doi o ajunseră din urmă. 

Toţi trei alergară spre drum. Jon era mai rapid decât ceilalți și 
luă distanţă, dar de îndată ce ajunse la prima curbă se opri 
brusc. Când îl prinseră din urmă, Tom și Katherina putură vedea 
un Land Rover gri îndepărtându-se în marșarier. Din cauza 
umbrei copacilor era imposibil să-și dea seama câţi oameni se 
aflau în mașină. Katherina dădu să alerge după ei, dar Jon o opri 
apucând-o de umeri. 

— Tocmai au cules un tip de pe drum, îi explică el. A ieșit din 
pâlcul acela de copaci din stânga. Poate că sunt mai mulţi. 

Katherina privi spre trunchiurile copacilor, dar prin desișul 
brazilor nu putea să răzbată decât la câţiva metri distanţă. 
Mașina nu se mai zărea, însă puteau auzi în continuare huruitul 
motorului. Land Rover-ul se îndepărta în mare viteză. 

— Ai reușit să reţii numărul? întrebă Katherina. 


Jon clătină din cap. 

— TX nu știu cum. 

— Mă duc să-mi aduc pușca, spuse Tom și fugi spre casă, 
înainte să apuce ceilalţi să reacționeze. 

— Cum arăta tipul? întrebă Katherina. Ai reușit să-l recunoști? 

— Nu! răspunse Jon cu siguranţă în voce. Era mic și slab, 
îmbrăcat vânătorește, cu pălărie și toate celelalte. 

— Și puşcă? 

— Posibil. N-am apucat să văd. 

Jon înaintă câțiva pași în direcția drumului, cercetând desișul. 
Rămaseră nemișcaţi câteva minute, ascultând fără să audă 
nimic altceva decât vântul foșnind printre vârfurile copacilor. 

— Îmi pare rău că am stricat totul, spuse el fără să-și ia 
privirea de la copaci. Încă nu m-am obișnuit cu ideea că cititul 
mă poate da de gol. Toată viaţa am crezut că atunci când citești 
în gând este ceva privat, un fel de încăpere în care putem fi 
singuri. Dar în realitate am emis tot timpul ca o staţie radio. 

— O staţie radio cu un număr extrem de mic de ascultători, îi 
atrase atenția Katherina. Cei mai mulţi oameni pot citi 
nestingheriţi toată viața lor fără să dea peste vreun receptor. 

— Asta pentru că știu să se ascundă bine, spuse Jon zâmbind 
și arătă spre fermă. Da, recunosc, Tom este un caz special. 
Zâmbetul îi dispăru și o privi întrebător pe Katherina. Foarte 
special. Întrebarea este dacă putem avea încredere în el? 

— Avem de ales? 

Jon clătină din cap desfăcând braţele. 

— Am auzit atât de multe lucruri incredibile în ultima 
săptămână încât ăsta aproape că are sens, spuse el și își 
îndreptă privirea către pâlcul de copaci. Măcar reușește să 
explice multe alte lucruri care s-au petrecut și, nu în ultimul 
rând, ce s-a întâmplat cu Luca. Informaţiile astea mi-ar fi folosit 
dacă le-aș fi știut mai din timp. 

Katherina observă că Jon își împreunase mâinile și le strângea 
atât de tare încât încheieturile i se albiseră. 

— Cel mai greu de crezut mi se pare că Luca n-a pomenit 
nimic despre asta, zise ea. Nici măcar faţă de Iversen. 

Jon ridică o mână, făcându-i semn să tacă. Dinspre pădure se 
auzi un zgomot de crengi rupte și de pași. Jon înaintă puţin spre 
marginea drumului, iar Katherina îl urmă. Acum reușeau să 

distingă o siluetă care venea direct spre ei și să audă gâfâitul 
cuiva care se lupta să dea la o parte crengile îndărătnice. 

Tom își făcu apariţia din pâlcul de copaci, roșu la față și 
respirând greu. Avea la subsuoară o pușcă împodobită cu 
rămurele smulse în eforturile lui de a-și croi drum printre copaci. 

— Nici urmă! îi anunţă după ce își trase sufletul. Dacă a fost 
cineva, atunci a dispărut. Îi întinse pușca lui Jon, ca să-și poată 
culege crengile și frunzele din păr și din barbă. 

Nici Katherina, nici Jon nu erau prea entuziasmați la gândul 
de-a se întoarce în cămăruța întunecoasă. Tom rămase puţin în 
urmă pe când se întorceau agale spre fermă, unde se aflau 
parcate mașinile. Era frig, dar după atmosfera închisă din casă, 
Katherina savura aerul proaspăt. 

— Erau cei din Organizaţia Umbrelor? întrebă Jon când 
ajunseră la fermă și Tom îi prinse din urmă cu pași oarecum 
șovăielnici. 

— Dacă au fost ei, atunci e prima oară când îi văd atât de 
aproape, răspunse el întinzând mâna după pușcă. 

Jon îi înapoie arma, iar Tom începu să curețe grijuliu de praf și 
murdărie ţeava și patul puștii. 

— V-a urmărit cineva până aici? îi întrebă el fără a-și lua 
privirea de la pușcă. 

Jon clătină din cap. 

— Nu am remarcat pe nimeni. 

— Cam bate la ochi că și-au făcut apariţia taman azi, când aţi 
venit voi, zise Tom uitându-se la ei. Cui i-aţi spus unde vă 
duceți? 

— Lui Iversen și lui Pau, răspunse Katherina. 

— Și tipului cu computerul, adăugă Jon. 

— Aveţi încredere în ei? 

Amândoi încuviinţară din cap. 

Tom își lăsă privirea să alunece pe deasupra clădirilor din jur 
și scoase un oftat ușor. 

— Cred că ar trebui să plecaţi, spuse el calm. 

Katherina și Jon se uitară unul la altul. 

— N-ar fi mai bine să mai rămânem, în caz că or să se 
întoarcă? întrebă Jon. 

— Nu, mulţumesc! zise Tom făcând un pas înapoi. Mă descurc 
eu. M-am descurcat timp de douăzeci de ani. Cel mai bine ar fi 
să mă lăsaţi în pace. 

Așa cum stătea acolo, cu faţa la ei și pușca la subsuoară, 
Katherina simţi că era mai mult decât o cerere politicoasă. Deși 
vocea lui nu trăda nimic, trupul lui Tom părea încordat, iar ochii i 
se plimbau de la unul la altul. 

— Dar..., încercă Jon să protesteze, însă Katherina îl opri, 
punându-i o mână pe umăr. 

— Hai mai bine să plecăm! zise ea cu voce joasă. Apoi se 
întoarse către bărbatul în vârstă: Mulţumim pentru toate, Tom. 
Ne-ai dat niște informaţii preţioase și vom face tot posibilul să le 
folosim cât mai bine. Și, bineînţeles, sperăm să ne revedem. 
Dacă Organizaţia Umbrelor se pregătește într-adevăr de atac, 
avem nevoie de toată lumea. 

Acesta încuviință din cap, deși în ochi i se citea o umbră de 
îndoială. Nu îi scăpă din ochi cât se urcară în mașină. Katherina 
îl studie în oglinda retrovizoare. Tom Narreskov stătea singur în 
fața fermei, urmărindu-i din ochi o vreme, apoi se întoarse și se 
îndreptă spre casă. 

— Cam paranoic, nu crezi? spuse Jon, după ce trecură de 
pădure. 

— Șaisprezece ani în pustietatea asta m-ar face și pe mine să 
devin un pic ciudată, zise Katherina, grăbindu-se să adauge: Mai 
ciudată decât sunt, vreau să spun. 

Străbătură drumul spre Copenhaga în tăcere. Katherina își 
dădu seama că Jon avea nevoie de un răgaz ca să proceseze 
noile informaţii, așa că își ocupă timpul încercând să cerceteze 
dacă nu cumva îi urmărea vreo mașină. Ajunseră în Copenhaga 
fără să zărească niciun Land Rover sau vreo altă mașină 
suspectă, iar atmosfera se destinse simţitor când se strecurară 
printre clădirile înalte din centrul orașului. 

În fața anticariatului, Jon opri motorul, însă nu păru că avea 
de gând să coboare din mașină. 

— Cred că simt nevoia să reflectez puţin, spuse el cerându-și 
scuze din priviri. 

— Desigur! zise Katherina. Nu te grăbește nimeni. Spune-mi 
numai dacă te pot ajuta cu ceva. Il zări pe Pau prin ferestrele 
anticariatului. Ce să le spun celorlalți? întrebă ea și făcu semn 
din cap în direcţia lui Pau, care se proptise la fereastră cu 
mâinile vârâte în buzunare și privirile aţintite către ei. 

— Tocmai la asta mă gândeam, răspunse Jon. Secretoșenia nu 
i-a fost de prea mare folos tatălui meu. Chiar dimpotrivă! Poate 

că ar trebui să dăm cărţile pe faţă și să le povestim totul. Ridică 
din umeri. Poate că asta o să-i facă să se dea de gol, în caz că s- 
au infiltrat într-adevăr în Societatea Bibliofililor. 

Katherina încuviinţă. 

— Diseară mă duc să-l văd pe Iversen la spital, spuse ea. O 
să-i povestesc ce-am descoperit. Cred că îi suntem datori ca el 
să fie primul care află. 

— Bine, atunci pe Kortmann îl punem la curent mâine, adăugă 
Jon satisfăcut. _ 

Katherina își luă rămas-burn și cobori din mașină. Il auzi pe Jon 
pornind Mercedesul, dar băgă de seamă că nu o luă din loc 
decât după ce o văzu intrând în anticariat. 

e 

Nici nu apucă să închidă ușa, că Pau o întrebă: 

— Ei, cum a fost? Ce s-a întâmplat? 

Katherina aruncă o privire prin încăpere, pentru a se asigura 
că nu se afla niciun client prin preajmă. 

— Nu el e cel pe care îl căutăm, răspunse ea. Pentru moment 
nu-ţi pot spune mai multe. 

— Offf! Hai, Katherina! exclamă Pau dezamăgit. Cum era 
Tom? Hai, povestește-mi! Doar am lăsat totul baltă ca să-ţi pot 
ține locul. 

Katherina oftă și începu să-i povestească despre fermă și 
despre viața solitară a lui Tom Nørreskov, dar nu pomeni nimic 
despre Organizaţia Umbrelor sau despre legătura dintre 
membrii acesteia și Luca. 

— Ce idiot! mormăi Pau când Katherina termină de povestit și 
nu se lăsă impresionată de rugăminţile lui de a-i spune mai 
multe. Dumnezeu știe ce-o fi făcând în realitate acolo, într-o 
fermă aflată la mama naibii. 

Un client intră în anticariat, scutind-o astfel pe Katherina de 
comentarii suplimentare. 

Tot restul zilei continuă să evite întrebările lui Pau, iar când se 
făcu ora închiderii, îl trimise acasă și rămase în sfârșit singură. 
După ce încuie anticariatul, își luă bicicleta și începu să pedaleze 
spre Spitalul Regal. Pe drum se opri să cumpere o pizza 
pepperoni, a cărei aromă îi făcu pe toţi cei din spital să întoarcă 
îndată capetele după ea cu o privire rugătoare în ochi. 

Iversen părea complet refăcut. Bărbatul mărunţel stătea în 
pat, iar chipul i se lumină într-un zâmbet uriaș când Katherina 

intră în încăpere. Descoperind că îi adusese o pizza, izbucni în 
hohote zgomotoase de râs. 

— Tocmai am terminat de mâncat! zise el. Dacă se poate 
spune așa, ţinând cont de mâncarea din spitalul ăsta. Absorbţie 
ar fi un termen mai potrivit. Se bătu pe burtă prin așternuturi. 
Dar pentru o pizza pepperoni se găsește întotdeauna loc. 

Mușcă fericit dintr-o felie de pizza, în timp ce Katherina îi 
povestea cum decursese călătoria, relatându-i dezvăluirile 
făcute de Tom Nørreskov. De mai multe ori, Iversen era cât pe 
ce să se înece cu mâncarea de uimire, dar o lăsă să vorbească 
până când sfârși ce avea de spus, iar el termină de mâncat. 

— Am știut mereu că Luca avea secretele lui, dar asta întrece 
într-adevăr orice închipuire. Se șterse gânditor la gură după ce 
înfulecă ultima bucată de pizza. Chiar nu sunt demn de 
încredere? 

— Bineînţeles că ești demn de încredere, îl liniști Katherina. 
Dar se poate spune că spiritul tău deschis te trădează. 

Iversen clătină din cap neîncrezător. 

— Dacă aș fi știut, aș fi fost mai atent și poate că aș fi putut 
să-l ajut mai mult. 

Katherina îi luă mâna. Era caldă și uscată. 

— L-ai ajutat destul, ca prieten și coleg. Exact de asta avea 
nevoie. 

Iversen ridică din umeri. A 

— N-o să aflăm niciodată răspunsul, zise el oftând. Imi pare 
bine că îmi povestiți toate astea. Dar credeți că este înțelept? 
Dacă am să dau de gol faptul că am aflat despre Organizaţia 
Umbrelor? 

Katherina îi strânse mâna. 

— Toţi cei din Societatea Bibliofililor vor fi informaţi, spuse ea 
cu seriozitate. Avem nevoie de fiecare în parte pentru a le putea 
face față. 

Rămaseră nemișcaţi, ţinându-se de mână și nerostind un 
cuvânt preț de câteva minute. 

— Cât de orb am putut să fiu! zise Iversen cu amărăciune în 
glas. In sfârșit toate capătă un sens. Expulzarea lui Tom, reacţia 
lui Luca la sinuciderea lui Marianne, faptul că Jon a fost dat spre 
adopţie. Incredibil! Bietul om, cum de-a putut să păstreze 
asemenea secrete? 


— Tom i-a fost în mod sigur un refugiu și o supapă 
psihologică, sugeră Katherina. 

— Tom, repetă Iversen ca pentru sine, clătinând din cap. Ne- 
au tras pe toți pe sfoară. 

— Dar prețul a fost uriaș, îi atrase atenţia Katherina. 

— Trebuie să-l aducem înapoi, spuse Iversen hotărât. După 
felul în care l-am tratat, trebuie să-l recompensăm cumva. Lovi 
așternutul cu palma. Și avem nevoie de el. Cine altul ar fi mai 
potrivit să ne ajute împotriva Organizaţiei Umbrelor? Doar el e 
expertul. 

— Nu cred că putem conta pe el, mă îndoiesc că o să accepte 
să-și părăsească ferma, spuse Katherina. Tot ce îl interesează 
acum e să aibă grijă de viaţa lui. Nu că l-aș învinovăţi, după 
toate prin câte a trecut. 

— Trebuie să putem face ceva pentru el. 

— Cel mai bine ar fi să-l lăsăm în pace, spuse Katherina. 

— N-o să fie ușor, dacă și ceilalţi or să se lase convinși de 
toată tărășenia, remarcă Iversen sec. Crezi că Clara ori 
Kortmann vor accepta toată povestea fără ca Tom să fie de față 
pentru a o confirma? 

— Cred că vor fi nevoiţi s-o facă, zise Katherina. Și or să-i dea 
ascultare lui Jon. Doar el a fost cel mai mult afectat de tot ce s-a 
întâmplat. Într-un fel, Tom și-a ales singur soarta. Jon, în schimb, 
nu a avut de ales. Dar cine știe ce s-ar fi întâmplat dacă ar fi 
rămas cu Luca? 

— Și Jon cum a primit noutăţile? 

— Surprinzător de calm, ţinând cont de împrejurări, răspunse 
Katherina. E greu de spus ce simte. În privinţa asta îi seamănă 
lui Luca - știe să ţină un secret. Poate chiar prea bine. Cred că e 
supărat că nu i s-a spus adevărul. 

— Cu toţii suntem, mai mult sau mai puțin, remarcă Iversen. 
Că a fost sau nu un lucru justificat, nimănui nu-i place să fie 
lăsat pe dinafară. Poate că asta o să fie șansa de reunire a 
Societăţii Bibliofililor - visul lui Luca. 

— Dar e posibil să existe trădători printre noi, observă 
Katherina. 

— Adevărat! consimţi Iversen. Mai adevărat ca oricând, de 
fapt, dar a venit vremea să le luăm urma, să scuturăm pomul de 
stricăciuni, iar pentru asta avem nevoie de ajutorul tuturor. Și 
nu în ultimul rând al lui Jon. 

— Și Kortmann? 

— Kortmann și Clara vor trebui să îngroape securea 
războiului! exclamă Iversen enervat. Chiar dacă o să fie nevoie 
să-i oblig să pună mâna pe sabie pentru asta. 

Katherina băgă de seamă că dintr-odată cardiograful, la care 
încă mai era conectat trupul lui Iversen, începu să se zbuciume 
violent și îl bătu ușor pe mână. 

— la-o mai încet, Iversen, altfel o să ne trezim cu tot spitalul 
peste noi. 

e 

A doua zi, Katherina deschise, pentru prima oară în viața ei, 
anticariatul cu conștiința că nu întotdeauna cărțile care îi 
umpleau rafturile fuseseră folosite în scopuri bune. Până acum 
privise vinderea cărților ca pe o ocupație onorabilă - o slujbă al 
cărei scop era de a-i lumina pe oameni și de-a le procura 
experienţe plăcute. Acum avea sentimentul că la fel de bine ar fi 
putut să lucreze într-un magazin de arme. Pentru că existau 
oameni care ar fi putut folosi cărțile pe care le vindea ea pentru 
a le face rău altora. Știuse de multă vreme că exista un risc, dar 
acum era prima oară când își dădea seama fără umbră de 
îndoială că asta se întâmpla în mod deliberat, că totul era 
organizat. 

Această nouă revelaţie o făcu involuntar să-i cerceteze cu 
atenţie pe clienţii care intrau în anticariat și chiar se surprinse 
furișându-se după unii din ei pentru a nu-i scăpa din ochi. Mai 
mult, își folosea puterile pentru a culege cât mai multe impresii, 
iar când unul dintre clienţi i se părea suspect, încerca să-l facă 
să-și piardă cheful de citit și să părăsească imediat anticariatul. 

Pe la jumătatea după-amiezii sună Jon. Fiind într-o stare de 
sensibilitate exagerată, își dădu imediat seama din vocea lui că 
ceva nu era în regulă. 

— Cum se simte Iversen? întrebă el. 

— O să fie externat astăzi sau mâine, spuse Katherina și 
continuă să-i povestească despre vizita ei la spital cu o seară în 
urmă. Dar din comentariile scurte și întreruperile lui Jon își dădu 
seama că gândurile lui erau cu totul în altă parte. 

— S-a întâmplat ceva? întrebă ea după o pauză în care 
niciunul din ei nu spuse nimic. 

Jon râse laconic la celălalt capăt al firului. 


— Da și nu, răspunse el. Am ajuns la... sau, mai bine zis, am 
fost nevoit să iau o hotărâre. 

— Da? șopti Katherina cu răsuflarea tăiată. Creierul ei începu 
să producă tot felul de scenarii de groază. O hotărâre despre 
ce? Libri di Luca? Voia să vândă anticariatul tocmai acum, când 
exista riscul să sfârșească în mijlocul unei lupte cu Organizaţia 
Umbrelor? Fusese ameninţat? Cumpărat? 

Jon își drese glasul și continuă: 

— Ce trebuie să faci pentru a te activa? 

20. 


De când Tom Nørreskov le povestise despre Organizaţia 
Umbrelor și felul în care Luca fusese afectat, Jon încercase să-și 
reseteze creierul în funcţie de noile informații. După ce, vreme 
de douăzeci de ani, și-l alimentase cu presupuneri, acuzații și 
furie, acum era ca și când ar fi trebuit să-și întoarcă creierul pe 
dos pentru a afla adevărul. Tocmai de aceea simţise nevoia să 
fie singur, așa că, după ce o lăsă pe Katherina în faţa 
anticariatului, se duse direct acasă. 

Incuie ușa, își scoase geaca și intră în living. Judecând după 
miros și după faptul că revistele de /ifesty/e erau așezate acum 
într-un teanc ordonat pe măsuţa neagră, trase concluzia că 
menajera fusese acolo și făcuse curat. Soarele de după-amiază 
se revărsa prin ferestrele proaspăt spălate, iar lumina lui se 
reflecta atât de puternic în podeaua albă de scânduri și în 
peretele alb, încât îl făcea să mijească ochii. Se apropie de 
canapeaua de piele neagră și se așeză cu un oftat. În afară de 
canapea, singura mobilă din încăpere era un raft de culoare gri, 
lat și jos, aflat pe peretele opus. Pe el erau așezate un televizor 
cu ecranul lat și un sistem surrouna, care ocupau cea mai mare 
parte a peretelui din faţă, în timp ce peretele din spatele lui și 
spaţiul dintre ferestre erau dominate de bannere negre, cu litere 
chinezești roșii și argintii. 

Jon se aplecă înainte, luă teancul de reviste de pe măsuță și îl 
așeză pe podea, apoi îl împinse sub canapea, fără a se uita 
măcar la el. Ultimul lucru pe care și l-ar fi dorit acum era să 
citească ceva. 

Cât stătuse pe canapea, cu privirea pironită în ecranul 
televizorului, soarele coborâse în spatele acoperișurilor și o 
lumină difuză invadase încăperea. Se trezi cufundat într-un val 
de gânduri, întrebări și teorii care nu îi dădeau pace. De parcă 
fusese prins într-o spirală din care nu mai putea scăpa, 
pendulând între amintirile din copilărie ce contrastau strident cu 
povestirea lui Tom Nørreskov. În cele din urmă îl răzbi foamea, 
lucru care îl făcu să se ridice de pe canapea și să se ducă în 

bucătărie, unde încropi ceva de mâncare din ce reuși să 
găsească prin dulapuri. Apoi se târî până în pat. 

După o noapte de insomnie, Jon se hotărî să se ducă la 
serviciu. Pe de o parte, pentru că voia să se gândească la 
altceva, pe de alta, pentru a relua contactul cu vechiul lui stil de 
viață, care acum i se părea atât de îndepărtat, încât simţea 
nevoia să verifice dacă existase într-adevăr sau nu fusese decât 
un vis. 

Când ajunse la birou, Jenny îl salută prietenoasă din cap, dar 
nu spuse nimic. Jon crezu că întrezărește o umbră de ușurare și 
totodată de îngrijorare în privirea ei. Motivul îngrijorării avea să-l 
afle curând, când se pomeni chemat în biroul lui Halbech. 

— Bună ziua, Campelli! îl salută Frank Halbech pe un ton 
oficial, de îndată ce Jon închise ușa și se așeză pe scaunul din 
faţa angajatorului său. Frumos din partea ta să-ţi faci apariţia. 

Jon, care își pregătise deja apărarea pentru zilele libere, dădu 
din cap. 

— Da, mi-am permis să îmi iau câteva zile libere. Mai 
rămăseseră câteva detalii de pus la punct în legătură cu 
moartea tatălui meu și, fiindcă nu pot înainta în cazul Remer 
atâta vreme cât personajul principal nu ne furnizează 
informaţiile de care avem nevoie, m-am gândit că nu are să fie 
vreo problemă. 

Expresia de pe fața lui Halbech nu se schimbă, dar acesta se 
uită întrebător la Jon. 

— Am încercat să-l fac să-mi răspundă la solicitări, continuă 
Jon. Dar fie nu e de găsit, fie începe să se amestece în alte 
probleme care nu au nimic de-a face cu cazul. 

— Versiunea lui este cu totul alta, spuse Halbech lăsându-se 
pe spătarul scaunului cu braţele încrucișate. Am vorbit cu el ieri, 
când tu nu erai aici. Vrea să-ți luăm cazul. 

Jon încercă să-și ascundă uimirea cât putu mai bine. 

— Remer susține că ești dezinteresat, leneș și neserios, 
continuă Halbech. Din câte mi-a spus, ţi-a stat tot timpul la 
dispoziție și a tot încercat să ia legătura cu tine pentru a-și face 
o idee despre direcţia în care o va lua cazul. 

Jon clătină din cap. 

— Dar lucrurile nu stau nici pe departe așa! încercă el. Remer 
este cel care e greu de găsit, nu mi-a răspuns nici măcar la e- 
mailuri. 

— Nu știu ce ai făcut, dar l-ai călcat pe coadă, Campelli, spuse 
Halbech și se aplecă înainte. Remer pompează o grămadă de 
bani în firma asta. Atât de mulţi încât nu ne putem permite să-l 
pierdem din cauza problemelor de familie ale unuia dintre 
angajaţii noștri. E, desigur, regretabil că tatăl tău a murit, dar nu 
poţi să-ți neglijezi serviciul. 

— Nici nu cred că s-a întâmplat, spuse Jon fără a-și putea 
ascunde iritarea. Pot să-ţi arăt corespondenţa pe care... 

— Da, mulţumesc! îl întrerupse Halbech. Sunt la curent cu 
corespondenţa. Remer mi-a citit o parte din ea și trebuie să 
admit că, faţă de cel mai important client al nostru, m-am 
așteptat la un ton ceva mai profesional. 

Jon făcu ochii mari. 

— Ţi-a citit cu voce tare? întrebă el. 

— Da! confirmă Halbech iritat. 

— La telefon? 

— Nu! răspunse Halbech enervat. Doar ţi-am spus că a trecut 
ieri pe aici. Avea niște c6pii după corespondenţa voastră, din 
care mi-a dat câteva exemple, și trebuie să recunosc... 

Jon nu mai ascultă continuarea. ȘI-l imagină pe Remer așezat 
pe același scaun pe care stătea el acum, citindu-i lui Halbech, 
patronul biroului de avocatură, care asculta conștiincios și 
aprobator tot ce îi spunea renumita vacă de muls a firmei. Jon 
știa prea bine cum se poate nuanţa un text, chiar și fără puterile 
de care aflase în ultima săptămână. Dar dacă, pe deasupra, 
Remer mai era și emiţător, atunci Halbech chiar nu avusese 
nicio șansă. Cum stătea acolo, explicându-i că Remer 
parcursese materialul cu voce tare, Halbech părea ferm convins 
că nu dădea glas decât propriei opinii, că el era cel care lua 
poziție față de lucrurile care îi fuseseră aduse la cunoștință și că 
el singur trăsese concluzia. 

— ... de aceea am decis să-ți luăm cazul, încheie Halbech, 
ridicând palmele ca pentru a indica faptul că îi fusese luat din 
mâini. 

— Bun, spuse Jon resemnat și dădu să se scoale de pe scaun. 

— De fapt, continuă Halbech ridicând glasul, ceea ce-l făcu pe 
Jon să rămână așezat, de fapt, suntem nevoiţi să reconsiderăm 
cu totul angajarea ta. 

Jon se uită șocat la bărbatul din spatele biroului. 

— Firma aceasta nu are nevoie de oameni care nu iau clienții 
în serios, urmă Halbech fără să clipească. Clienţii vin la noi 
pentru că, dintr-un motiv sau altul, sunt în impas, și este 
afurisita noastră de datorie să-i tratăm cu profesionalism. Dacă 
începe să se răspândească zvonul că suntem niște neserioși, 
indiferent că e sau nu adevărat, am terminat-o în branșa asta. 

— Ce anume încerci să-mi spui? 

— Că ești concediat, zise să Halbech scurt, fără să-și ia 
privirea de la Jon. Și eliberat din funcţie. Împachetează-ţi 
lucrurile și părăsește imediat clădirea. 

Nu mai era nimic de făcut, Jon își dădea seama de asta, nu 
ajuta la nimic să încerce să argumenteze sau să explice. Remer 
câștigase runda asta, îi era cât se poate de clar. Jon își privi 
mâinile de parcă ele ar fi fost de vină și l-ar fi împiedicat să-și 
facă treaba. Simţi cum o furie violentă crește înlăuntrul lui și 
strânse din dinţi. Nu Halbech era inamicul în toată povestea 
asta. El nu credea decât că își proteja firma. Jon încuviinţă din 
cap. 

— Bun, spuse el și se ridică de pe scaun. 

— Jenny o să te însoțească afară, adăugă Halbech și făcu un 
semn spre ușă. La revedere, Campelli! 

Jon se întoarse fără să spună nimic și se îndreptă spre ușă. 
Jenny îl aștepta afară, frângându-și mâinile, cu ochii în lacrimi. 

— Îmi pare atât de rău, Jon! zise ea imediat. 

— Nu-ţi face probleme, spuse el îmbrăţișând-o. Jenny tremura 
ușor și îl strânse cu putere în braţe o vreme, până când reuși să 
se desprindă. 

Ea îi dădu drumul fără prea multă tragere de inimă. 

— Trebuie să te rog să-mi dai mobilul și cheile de la mașină, 
urmă Jenny cu vocea gâtuită de plâns și îl privi de parcă și-ar fi 
cerut scuze. 

Jon încuviinţă din cap. 

— Da, hai să terminăm și cu asta. 

Zece minute mai târziu se afla afară, pe trotuar, fără serviciu, 
fără mașină și fără telefon. Nu știa precis care dintre pierderi era 
mai gravă. Serviciul îi asigura un anumit trai, iar cu mașina 
putea circula nestingherit, însă fără telefon se simţea extrem de 
singur, exclus din circuitul informaţiei și fără posibilitatea de-a 
lua legătura cu cineva care l-ar fi putut ajuta. Încercă să se 
convingă că toate astea erau prostii, dar îi luă multă vreme 


195 


până să găsească un telefon public în funcţiune, iar când îl găsi, 
renunţă să mai dea telefon. Pe de o parte, pentru că nu știa la 
ce număr să sune - toate numerele lui se aflau în telefonul pe 
care tocmai îl predase - și pe de altă parte pentru că, dintr- 
odată, i se păru mult prea public să vorbească la telefonul din 
mijlocul bulevardului decât dacă ar fi făcut-o în același loc la 
mobil. 

Jenny îi strecurase un bon de taxi, dar preferă să-l lase în 
buzunar și o porni pe jos înapoi spre casă. Pe drum avu ocazia 
să-și adune gândurile. Furia încă mai pândea în el ca o durere 
de stomac, dar în același timp îi dădea o oarecare satisfacție 
faptul că acum știa împotriva cui s-o îndrepte - Remer și 
Organizația Umbrelor. Reușiseră să-i distrugă viaţa lui Luca și nu 
erau prea departe de-a o distruge și pe a lui. li luaseră tocmai ce 
iubea mai mult - serviciul. Sau cel puţin așa credeau, deși el 
începuse să aibă îndoieli în privința asta. Intâmplările din 
ultimele zile împinseseră cariera lui de avocat undeva în planul 
secund și nu se mai simţea la fel de sigur că asta era într-adevăr 
marea lui pasiune, însă nu însemna în niciun caz că avea de 
gând să lase lucrurile să treacă fără să facă nimic. 

Când ajunse acasă, o sună pe Katherina. 

e 

Apoi totul începu să meargă repede. Katherina îl sună înapoi 
în mai puțin de zece minute. Vorbise cu Iversen, care urma să 
fie externat în cursul zilei și sugerase să efectueze activarea sau 
sesiunea, cum o numeau ei, chiar a doua zi. Jon întrebă dacă era 
nevoie să se pregătească în vreun fel, dar singurul sfat pe care 
Katherina putu să i-l dea fusese să se relaxeze. Lucru pe care îl 
și făcu, în compania unei sticle de vin roșu, iar la sfârșitul zilei 
adormi pe canapea și nu se mai trezi decât în dimineaţa 
următoare. 

Totul arăta diferit în lumina soarelui. De mai multe ori îi trecu 
prin minte să-l sune pe Frank Halbech și să-i explice situaţia, dar 
de fiecare dată încercă să-și imagineze conversaţia care ar fi 
urmat și renunţă. În plus, avea o durere de cap înfiorătoare, 
care îl împiedica să gândească prea limpede și care îl făcu să-și 
aducă aminte cât de mult trecuse de ultima oară când băuse o 
sticlă de vin de unul singur. 

Şedinţa urma să aibă loc la Libri di Luca, după încheierea 
programului, așa că mahmureala avea timp să-i treacă în cursul 

zilei. La cină mâncă o porţie mare de vită stroganoff, pe care 
apucase în sfârșit să și-o gătească singur în bucătărie. Apoi luă 
un taxi până la Libri di Luca, unde Iversen îl aștepta deja. 

In afara celor câteva cicatrici de pe faţă, bătrânul arăta 
neschimbat și nici nu părea a fi obosit după o zi întreagă de 
lucru la anticariat, imediat după ce fusese externat din spital. 

— Imi pare atât de bine că m-am întors, spuse el zâmbind 
fericit și aruncând o privire în jur. Katherina a avut grijă de 
anticariat. l-am dat ziua liberă, dar o să vină la activare - 
împreună cu Pau. 

— E neapărată nevoie? întrebă Jon, care începuse să simtă un 
fel de neliniște în tot trupul. 

— Cu cât participă mai mulţi, cu atât efectul va fi mai 
puternic, îi explică Iversen. Katherina este foarte importantă. Ca 
receptor, are capacitatea de a-ţi canaliza puterile, în caz că se 
dovedește că ești emiţător, la fel ca tatăl tău. 

— Și dacă nu sunt? 

— Dacă ești receptor, precum Katherina, atunci trebuie să 
procedăm cu precauţie. Nu fiindcă ar fi vreun pericol pentru 
tine, dar poate să existe un risc pentru mine, căci eu voi citi 
textul pe care îl vom folosi. În momentul activării tu n-ai să știi 
cum să-ți controlezi puterile. 

— Și dacă nu am niciun fel de puteri? întrebă Jon. 

— Sunt sigur că ai. Deja am putut remarca ceva la tine. lar 
tradiţia familiei Campelli sugerează că ești emițător, dar nu se 
poate ști cu siguranță decât după încheierea ședinței de 
activare. 

— O să doară? 

— Nu, dacă ai să fii relaxat și deschis, răspunse Iversen. Dar 
dacă te opui, activarea poate fi dureroasă. lar dacă ne blochezi, 
nu te vom putea activa, oricât de mult te-am presa. Este normal 
să fii neliniștit la început și nu o să-ţi fie ușor să te abandonezi 
textului, li se întâmplă celor mai mulţi, dar când ai să-ţi dai 
seama că merge mai ușor dacă te relaxezi, totul o să decurgă 
fără dureri. 

— Pari să fi luat parte la multe ședințe. 

— De fapt, doar trei, spuse Iversen zâmbind stingherit. Dintre 
care una a fost propria mea activare. 

Jon râse. 

— Asta mă face să mă simt mult mai bine! 

Iversen îl cercetă cu atenţie. 

— N-am vrut să te neliniștesc, dar adevărul este că nu avem 
de-a face cu o știință exactă. Sunt multe lucruri pe care încă nu 
le putem înţelege. Iversen îl bătu pe umăr. Dar să știi că ești pe 
mâini bune, Jon. Dacă simţim că ceva nu merge cum trebuie, 
oprim totul imediat. 

— Nu trebuie să opriţi totul doar pentru că mi se întâmplă să 
încrunt din sprâncene, zise Jon. Sunt gata să fac tot ce trebuie, 
chiar dacă o să doară un pic. 

— Vom vedea, Jon. Vom vedea. 

În acel moment se auziră bătăi în ușă și amândoi se 
întoarseră în direcţia sunetului. Katherina intră în anticariat, 
îmbrăcată într-un palton lung, de culoare închisă. Il îmbrățișă pe 
Iversen, apoi îi întinse mâna lui Jon zâmbind. Acesta i-o luă și o 
trase spre el, îmbrăţișând-o. Era atât de bucuros s-o vadă din 
nou, atât de fericit, încât se simţi nevoit să plece privirea în 
pământ în timp ce trupurile lor se desprindeau. 

— Așadar, ești gata? îl întrebă Katherina scoțându-și paltonul 
și așezându-l pe tejghea. Pe dedesubt purta un pulover albastru, 
o pereche de blugi strâmţi și niște cizme negre, scurte. 

— Mai mult de atât nici că s-ar putea, spuse Jon ridicând din 
umeri. 

— Nu te îngrijora, o să te scoatem din asta teafăr și 
nevătămat, zise ea. 

— Da, mă asiguraţi întruna de asta. 

Katherina cobori la subsol, iar cei doi bărbaţi rămaseră lângă 
tejghea. 

— Doar Pau mai lipsește, spuse Iversen aruncând o privire pe 
fereastră. 

Nu trebuiră să aștepte mai mult de câteva minute și Pau dădu 
buzna pe ușă, făcând clopoţeii de la intrare să danseze. 

— Salut, Svend! Salut, Jon! 

Amândoi îl salutară. 

— Nici că se putea o noapte mai bună pentru activare, nu-i 
așa? Bate vântul, plouă și, dacă avem noroc, poate o să înceapă 
să și tune. 

Iversen zâmbi. 

— Atunci poate ar trebui să ne mutăm afară? 

— Nu, e în regulă, Svend, zise tânărul aruncându-și geaca 
peste paltonul Katherinei. Prinţesa a sosit? 

— E la subsol, răspunse Iversen. Doar pe tine te mai 
așteptam. 

Pau păru să reflecteze o clipă, apoi plesni din palme și 
întoarse privirea spre Jon. 

— Bun, hai să ne apucăm de treabă. 

Jon și Pau o luară înainte, iar Iversen încuie ușa și stinse 
lumina în anticariat. 

— La câte activări ai luat parte până acum? îl întrebă Jon când 
ajunseră la scară. 

— Una, zise Pau. A mea. Dar, de fapt, nu prea pot spune că 
am fost de faţă. Am fost trântit de un psihopat în mijlocul 
bulevardului, m-am dat cu capul de bordură, iar când m-am 
trezit din comă, trei săptămâni mai târziu... Pau pocni din 
degete... bang! Eram activ. Începu să coboare scările. Am avut 
nevoie de ceva vreme ca să-mi dau seama ce se întâmpla, deși 
am simţit imediat că ceva nu era tocmai în regulă. Dar o să afli 
în curând la ce mă refer, stai să vezi numai, încheie el râzând. 

Terminaseră de coborât scările și acum se îndreptau, prin 
coridorul întunecat, spre ușa masivă de stejar care dădea în 
bibliotecă. O lumină difuză îi întâmpină prin deschizătura ușii. 

— Bună, Kat! exclamă Pau pășind înăuntru. 

Jon intră pe urmele lui. Intensitatea lămpilor electrice fusese 
redusă la minimum și încăperea era luminată aproape în 
întregime de lumânări, care fuseseră așezate pe masă sau pe 
rafturile fără cărți. 

— Pentru atmosferă, spuse Katherina întorcându-se către Jon. 
Nu are nicio relevanţă pentru activare, adăugă ea zâmbind. 

— Da’ e al dracului de plăcut! exclamă Pau și se trânti într-un 
fotoliu. Nu ne mai lipsește decât tămâia și o fiertură de ierburi. 

Katherina îl ignoră și scoase un volum din vitrina de lângă ea. 

— Ai citit cartea asta? întrebă ea întinzându-i-o lui Jon. 

Jon luă cartea și o cercetă. Coperta era legată în piele neagră 
și, chiar fără să se priceapă prea mult, își dădu seama că era o 
lucrătură de calitate. După ce o întoarse și putu să vadă titlul, 
observă că era Don Quijote. 

— Nu! răspunse în cele din urmă. N-am reușit să o citesc. 

— Păcat! zise Katherina. O operă clasică. Iversen mi-a citit din 
ea de nenumărate ori. 


jon dădu din cap și începu să răsfoiască volumul la 
întâmplare. Hârtia era groasă și plăcută la atingere. Se putea 
vedea că meșterul pusese multă pasiune în această ediţie. 

— Pe asta o s-o folosim la activare, spuse Katherina în treacăt 
și scoase un alt volum din vitrină, după care închise ușa. 

— Pe asta? exclamă Jon surprins. Credeam că or să fie tot 
felul de jurăminte și formule magice. 

Katherina schiță un zâmbet. 

— Nu cuvintele contează, energia și sentimentele pe care le 
evocă textul au însemnătate. Işi așeză apoi palma pe volumul 
din mâinile lui Jon. Cartea asta este puternică. O simţi? 

Jon puse o palmă pe carte, atingând în treacăt degetele 
Katherinei, dar aceasta și le retrase în grabă. Jon închise ochii și 
încercă să simtă energia despre care îi vorbise ea. 

Pau rânji în spatele lor. 

— Nu simţi nimic, Jon? întrebă el sarcastic. 

— Absolut nimic, constată acesta deschizând ochii. 

Katherina ridică din umeri. 

— Nu ești activ deocamdată. De obicei lucrul asta ajută, dar 
nici măcar persoanele care au fost activate nu o simt 
întotdeauna, spuse ea aruncându-i o privire lui Pau, iar zâmbetul 
acestuia îngheţă pentru o clipă. 

— Sunteţi gata? se auzi vocea lui Iversen, care tocmai intra în 
încăpere. Toţi răspunseră că erau gata, iar el închise ușa. 
Katherina îi întinse cartea lui Iversen și se așezară cu toţii pe 
fotoliile din jurul mesei. Pentru o clipă se făcu liniște. Flăcările 
lumânărilor încetară să mai pâlpâie. Inima lui Jon începu să bată 
tot mai repede, iar sudoarea îi umezi palmele și cartea pe care o 
strângea în mâini. Iversen stătea în faţa lui, Katherina în 
dreapta, iar Pau în stânga. 

Iversen luă cartea. Era legată în piele neagră, la fel ca aceea 
din mâinile lui Jon, iar un semn de carte alb răsărea de undeva 
din primul ei sfert. 

— Acesta, începu Iversen, este textul pe care îl vom folosi 
pentru activare. E identic cu cel pe care îl ai în mână, iar 
procesul activării nu implică decât faptul că vom citi împreună. 
Eu voi începe să citesc cu glas tare, iar tu mă vei urmări. Este 
important să citim în același ritm, dar de obicei, după ce 
începem, asta nu mai e o problemă. 

Iversen tăcu și îl privi întrebător pe Jon, care confirmă că a 
înțeles cu un semn scurt din cap. 

— A trecut multă vreme de când n-am mai citit cu voce tare, 
spuse el șovăind. În orice caz, nu beletristică. 

— N-o să fie nicio problemă. Katherina o să ne ajute să ţinem 
ritmul, îi explică Iversen. Pe măsură ce înaintăm, o să ne 
accentueze sau să ne atenueze sentimentele evocate de text. 
Nu trebuie să-ți fie teamă, destinde-te și concentrează-te asupra 
lecturii și a ritmului. Lasă-te purtat de poveste și de atmosfera 
din carte. Cu cât ești mai relaxat, cu atât mai ușoară va fi 
activarea. 

Jon dădu din cap și respiră adânc. 

— Sunt gata. 

Iversen încuviinţă la rândul lui și deschise la semnul de carte. 

— Pagina cincizeci, zise el. 

Jon răsfoi cartea și ajunse la pagina respectivă din exemplarul 
lui. 

Iversen începu să citească. Vocea lui era clară și ritmul lent. 
Jon îl urmări cu textul în faţă și, după câteva paragrafe, i se 
alătură. Își drese de mai multe ori vocea în decursul primului 
paragraf și la început se văzu silit să se concentreze pentru a se 
adapta la ritmul lui Iversen. Următorul paragraf merse mai bine 
și îi veni tot mai ușor să ţină pasul. Măriră amândoi viteza, așa 
că textul nu mai suna la fel de forțat ca la început. Când 
întoarseră pagina, Jon îi aruncă o privire lui Iversen. Acesta 
stătea rezemat de spătarul fotoliului, concentrându-și toată 
atenția asupra cărții. Pe chipul lui se putea citi o concentrare 
intensă, care îl făcea să ridice din sprâncene și să apropie cartea 
de ochi. 

Lectura continuă și Jon simţi că ritmul devenise stabil și că nu 
mai avea nevoie să se concentreze atât de mult pentru a ţine 
pasul cu Iversen. Literele și cuvintele din faţa lui aproape că i se 
ofereau, îl atrăgeau să le pronunţe de parcă așteptaseră ani la 
rând acest moment. Treptat, vocea lui Iversen începu să se 
audă tot mai slab, iar în cele din urmă Jon nu mai auzi nimic 
altceva decât propria voce. Se simţea de parcă s-ar fi aflat într-o 
canoe, în apă, plutind pe suprafaţa ei cu o viteză confortabilă și 
egală. Doar barca brăzda oglinda apei, fiind purtată de un 
curent invizibil. Nu mai ezita nici măcar când întorcea pagina. Își 

dădu seama că putea vedea textul de pe pagina următoare și 
putea continua lectura fără nicio întrerupere. 

Literele deveneau tot mai clare și mai precis conturate pe 
albul paginii, care părea la rândul ei să se fi schimbat. Suprafaţa 
albă și densă pe care abia puteai desluși structura hârtiei se 
făcuse mai uniformă și mai lucioasă, ca o bucată de sticlă albă și 
mată pe care fuseseră gravate literele. lar în spatele suprafeţei 
lucioase parcă putea distinge siluete care apăreau și dispăreau 
ca într-un joc de umbre prost focalizat. 

Jon nici nu mai simţea că citește cu voce tare. Lectura în sine 
se desfășura aproape mecanic, ceea ce îi dădea timp să admire 
jocul dintre litere și fundal. Își concentră atenţia asupra 
umbrelor, pe măsură ce acestea își făceau apariţia pe fundal și, 
după o vreme, avu impresia că ele urmăreau firul narativ. Când 
textul vorbea despre doi bărbaţi și un cal, putea simţi că pe 
fundal se aflau două siluete călare pe un cal, iar când descria o 
moară de vânt, putea simţi cum braţele acesteia se învârteau, 
spintecând aerul în spatele ceţii albe. 

Această descoperire îl făcu să se concentreze și mai mult 
asupra umbrelor în timp ce citea, dar chiar în momentul în care 
unul din protagoniști atârna de un braţ al morii de vânt, ecranul 
de sticlă mată se sparse, risipindu-se în mii de cioburi, și 
dezvălui o nouă scenă. 

Jon tresări, dar lectura continuă în același ritm, deși cuvintele 
pluteau acum misterios prin aer, suprapunându-se peste scena 
cu protagonistul și moara de vânt ca subtitrarea unui film. Doar 
că aici textul era cel care punea în mișcare imaginile și nu 
invers. Simţi că inima îi bătea tot mai repede și pulsul îi creștea. 

Lectura continuă implacabil, de parcă nu mai avea niciun 
control asupra ei și doar savura imaginile care se întrupau. 
Acestea deveneau tot mai clare pe măsură ce continua să 
citească, până când simţi că aproape putea să pătrundă în 
mijlocul peisajelor care se iveau pe fundal, în spatele textului. 
Culorile acestor imagini erau vii și clare, dar păreau oarecum 
stranii, ca într-un film alb-negru colorat cu ajutorul 
computerului. Ca și cum reglajele de culoare ale televizorului ar 
fi fost stricate, ducând la apariţia unor imagini saturate de culori 
ce amenințau să se întrepătrundă precum vopselele de pe 
paleta unui pictor. Contururile personajelor și ale peisajelor erau 
vagi, așa că încercă să le închege concentrându-se intens 

asupra acestor zone înceţțoșate. Simţi o oarecare rezistenţă, ca 
atunci când apeși pe o clanţă ruginită, dar deodată avu senzaţia 
că aceasta cedează și își dădu seama că putea regla claritatea 
imaginii, la fel ca la un aparat fotografic. Uluit, începu să se 
joace cu acest nou instrument. Lăsă scena să se scurgă, ca și 
cum s-ar fi desfășurat într-o ceaţă groasă, în timp ce el regla 
claritatea imaginii personajelor care acum se distingeau foarte 
limpede, de parcă ar fi fost decupate din hârtie cu un scalpel. 
Putea controla și contrastul culorilor. Putea să facă scena mai 
luminoasă sau mai întunecată sau să o facă să pară mai caldă, 
scăldând-o într-o lumină galbenă și difuză. lIncerca toate 
reglajele, ca un copil care are o jucărie nouă, descoperind noi 
limite și posibilităţi de combinare. Simţi că unele reglaje îi 
opuneau rezistenţă, dar dacă se concentra suficient de tare, 
putea trece și acel prag, reușind să imprime scenei exact 
atmosfera pe care o dorea. 

Viteza cu care citea avea și ea o semnificaţie. Dacă citea lent, 
avea mai mult timp să umple scenele cu emoții și dispoziţii, în 
timp ce o lectură rapidă abia dacă era nuanţată, iar efectul se 
limita la emoţii puţine, dar puternice. Jon simţi că, atunci când 
citea repede, pulsul îi creștea, iar inima îi bătea violent și 
neregulat, și începea să transpire de parcă ar fi făcut un efort 
fizic. Vru să vadă cât de repede putea citi, dar din nou simţi cum 
ceva îl trage în spate, ca o frână, împiedicându-l să exploreze 
restul scalei. Ușor enervat, începu să citească spasmodic, ca o 
sonetă, încercând să îndepărteze acest blocaj, însă deodată 
tresări și își simţi trupul cuprins ca de o mână gigantică ce îl 
ținea strâns. Incercă să se elibereze, dar cu cât se zbătea mai 
mult, cu atât strânsoarea devenea mai puternică, de parcă un 
șarpe boa i se încolăcise în jurul corpului, și nu avu altă scăpare 
decât să reducă din viteză, însă strânsoarea nu slăbi și simţi că 
nu mai avea aer să respire. 

Jon se opri din citit. 

Fără să fie în stare să perceapă nimic din jur, închise ochii și 
capul îi căzu în piept. Abia câteva secunde mai târziu începu să 
recepteze din nou impresii din bibliotecă. 

Mai întâi își recăpătă auzul, însă treptat, ca și cum cineva ar fi 
dat volumul mai tare. Reuși să deslușească agitația din jur, 
zgomot de pași și de mobile mutate. Voci neliniștite vorbeau în 
același timp, fără ca el să poată înțelege ce spuneau, și un ţiuit 


203 


părea să spintece aerul de deasupra capului său. Apoi începu 
brusc să miroasă a fum, un iz înțepător de lână și plastic ars îi 
pătrundea în nări. In clipa aceea deschise ochii. 

Priveliștea care îl întâmpină părea atât de ireală, încât prima 
oară se gândi că trebuia să fie un vis sau că se afla în 
continuare prins în poveste. Incăperea era plină de fum, mai 
multe lumânări zăceau pe jos, fotoliul din stânga lui era 
răsturnat, iar din instalaţia electrică ţâșneau scântei. Iversen și 
Pau alergau de zor să stingă focul care cuprinsese covorul și 
mobilele. Pau își folosea puloverul, iar Iversen era înarmat cu o 
pătură. 

Katherina stătea în dreapta lui Jon și se uita la el cu o privire 
lipsită de expresie. Din nas i se prelingeau două dâre de sânge 
care se împreunau deasupra buzelor și se scurgeau mai 
departe, pe bărbie. Degetele îi erau atât de strâns încleștate de 
braţele fotoliului încât încheieturile i se albiseră. 

Apoi se gândi că anticariatul fusese atacat din nou. 

— Cine a făcut asta? reuși să bolborosească, simțind cât de 
uscat îi era gâtlejul. 

Pau îi aruncă o privire în timp ce se îndrepta spre 
întrerupătorul de la intrare, unde scânteile tocmai aprinseseră 
tocul ușii. 

— Hei, s-a trezit! îi strigă Pau lui Iversen și, cu mâna stângă, 
își aruncă puloverul peste flăcările care ieșeau din întrerupător. 
Ea e de vină. 

Jon băgă de seamă că braţul drept al lui Pau atârna fără 
vlagă. 

— Jon? spuse Iversen apropiindu-se. Jon, închide cartea, mă 
auzi? 

Jon întoarse capul spre bătrân, care se apropia cu pătura 
aruncată pe umăr. Tocmai voia să se uite la carte când Iversen 
ţipă la el. 

— Jon, uită-te la mine! Închide cartea, Jon! Uită-te la mine și 
închide cartea! 

În privirea lui Iversen se putea citi spaima. 

Jon se uită în ochii lui și închise încet cartea. O ușurare vizibilă 
se așternu îndată pe chipul bătrânului. 

— Cine a făcut asta? întrebă el din nou. 

— Tu, Jon, spuse Iversen și, zărind noi flăcări aprinzându-se în 
spatele fotoliului pe care stătea acesta se repezi într-acolo. 

Ajunse îndată la ele și le bătu cu pătura până când se stinseră. 
Între timp, Pau reușise să înăbușe focul de la ușă, iar acum 
inspecta cu o privire vigilentă încăperea, în caz că ar fi izbucnit 
noi flăcări. Puloverul pe care îl ţinea în mână fumega ușor. g 

Katherina plecase capul și bărbia i se odihnea pe piept. Işi 
ținea mâinile împreunate ca într-o rugăciune și tremura ușor. 

Jon încercă să se ridice în picioare, dar imediat îl cuprinsese o 
ameţeală puternică și se prăbuși la loc în fotoliu. Simţi mâinile 
lui Iversen apucându-l de umeri. 

— Stai jos, Jon! O să-ţi treacă în curând. 

încercă să se întoarcă spre Iversen pentru a-i cere o 
explicaţie, dar nici nu apucă să-și miște capul, că își pierdu 
cunoștința. 


21. 


— A fost demenţial! 

Katherina percepu vocea entuziasmată a lui Pau ca fiind prea 
aproape, ca atunci când dai drumul dintr-odată la radio. Părea 
să se afle la anticariat. judecând după tapiţeria din piele de sub 
ea, stătea probabil în fotoliul din spatele tejghelei, cu capul 
rezemat de spătar. 

Oare de când zăcea acolo? Se simțea atât de istovită, încât 
abia putea să deschidă ochii. Ce se întâmplase? 

II auzi pe Iversen răspunzându-i lui Pau pe un ton ceva mai 
stăpânit și cu o voce foarte gravă. 

— Ar fi putut să iasă rău de tot! remarcă el. Și încă nu știm în 
ce stare se găsesc ei. Tu cum te simţi? Cum mai e brațul? 

— E bine, spuse Pau indiferent. Mă înţeapă puţin, ca și cum ar 
fi amorţit. Dar m-a durut al dracului de rău când m-a trăsnit. 
Cum de-a fost posibil? 

— Nu știu, răspunse Iversen istovit. 

— Dacă așa sunt activările în mod normal, poate că ar trebui 
să ne ocupăm de ele mai des, declară Pau hotărât. 

— N-a fost deloc normal, îi atrase atenţia Iversen. N-am mai 
văzut niciodată așa ceva. 

Katherina remarcă neliniștea din vocea lui Iversen. Îi era 
teamă. De ce? Încercă să-și aducă aminte ce se întâmplase. Se 
aflau la subsol. Jon era și el acolo. Pentru activare. 

Tresări când își aduse aminte de asta. 

— S-a trezit? 

Katherina simţi pe cineva se aplecându-se asupra ei. 

— Nu, se auzi vocea lui Iversen foarte aproape. A fost doar o 
tresărire. 

Incercă să le blocheze prezența încă o vreme. Mai întâi 
trebuia să-și aducă aminte ce se întâmplase. 

Toţi patru coborâseră în bibliotecă pentru activarea lui Jon. Ea 
se ocupase de pregătiri, lumânări și tot tacâmul. Ideea era ca 
totul să se desfășoare cât mai plăcut, ca la primirea unui nou 
membru în familie, dar ceva o luase razna. 


206 


La început, totul mersese conform planului. Iversen începuse 
să citească, Jon își intrase și el în ritm rapid și, ajutat de 
Katherina, își canalizase toată atenţia asupra textului. Pau 
stătea pur și simplu, holbându-se la ei cu un zâmbet cretin pe 
buze, de parcă n-ar fi așteptat decât prima ocazie pentru a-l lua 
peste picior pe elevul cel nou. 

După câteva pagini, Iversen se uită la ea și încuviinţă din cap. 
Atunci închise ochii, pentru a se concentra asupra lecturii lui Jon, 
blocând orice altă percepţie. Treptat începu să sprijine 
accentuările pe care Jon le dădea textului, căutând să-i menţină 
atenţia îndreptată către carte. Imaginile create de Jon deveneau 
tot mai bogate și mai detaliate, așa că la un moment dat începu 
să-l frâneze. Simţi cum Jon încerca să forțeze blocajul, ca o 
masă de apă zăgăzuită. 

Katherina deschise ochii. Iversen se oprise din citit și se uită 
la ea încuviinţând iar din cap. Închise ochii la loc, îndepărtând 
blocajul din calea lui Jon, ca și cum ar fi scos dopul unei sticle. 
Continuă să-i întărească accentuările și imaginile evocate de 
text, lucru care avu drept rezultat un salt exploziv înainte, 
însoţit de culori și de un șuvoi ameţitor de imagini. Activarea se 
produsese, iar Katherina era surprinsă de bogăţia detaliilor și 
profunzimea cu care Jon interpreta textul. Imaginile pe care le 
crease înainte de activare păreau niște viziuni neclare, alb- 
negru, în comparaţie cu acestea, care erau saturate de culoare, 
foarte clare și precis accentuate. Diferenţa era aceea dintre un 
film văzut la televizor și unul văzut la cinematograf. 

Katherina își atenuă treptat intervenţia. Jon era acum în stare 
să-și păstreze singur concentrarea și chiar îl putea simţi cum își 
încerca noul instrument. Când deschise ochii, îl văzu pe Iversen 
cu faţa lăţită într-un zâmbet uriaș, în timp ce Pau era atât de 
absorbit de poveste încât nu mai percepea nimic din cele ce se 
petreceau în jurul lui. 

— Ce ţi-am spus? îi șopti Iversen la ureche, făcându-i cu 
ochiul. Katherina zâmbi la rândul ei. 

Era greu să nu te lași captivat de măiestria cu care Jon 
interpreta textul. Imaginile și asocierile create de el îi năpădeau 
fără răgaz pe ascultători, purtându-i într-o aventură fabuloasă. 
Katherina, care auzise Don Quijote de mai multe ori, nu-și putea 
aduce aminte când mai fusese atât de tentată să se cufunde cu 


totul în povestire. Pielea de pe braţe i se făcu de găină și simți 
un gol în stomac. 

Işi îndreptă din nou atenţia asupra lui Jon și a felului în care 
acesta își încerca noile puteri. Îi orienta interesul către diferitele 
posibilităţi ce-i stăteau la dispoziţie și de fiecare dată Jon o 
surprindea, depășind orice așteptări. 

Fenomenele fizice începuseră să se manifeste tocmai în 
timpul acestor tatonări. 

Lumânările se stinseră. Becurile se porniră să pâlpâie cu 
diferite intensităţi, mobilele se zguduiră ușor. ` 

Iversen o rugă să-l readucă pe Jon la realitate. Ingrijorarea îi 
răzbătea din voce. Cât despre Jon, acesta nu mai simțea nimic, 
dar sudoarea începuse să i se prelingă pe față și vinișoare roșii îi 
brăzdau albul ochilor. Cu toate astea citea mai departe, cu o 
voce limpede și răspicată, iar Katherina încerca în zadar să-l 
oprească. Rafturile începură să se zguduie violent, iar cărţile 
zburau din ele și cădeau pe podea. 

Zarva îl trezi din transă pe Pau, care se ridică din fotoliu 
pentru a-l opri pe Jon, dar înainte de-a apuca să îl atingă, o 
scânteie albastră zbură din cotul lui Jon direct în palma lui Pau. 
Acesta se pomeni azvârlit înapoi, în fotoliul care se răsturnă. Pau 
se ridică, gemând puternic și ţinându-se de brațul drept. 

Katherina își continuă încercările de a-l opri mental pe Jon, dar 
descărcările electrice se înteţiseră, mici fulgere dănţuiau dinspre 
corpul lui Jon spre instalaţiile electrice, care aruncau jerbe de 
scântei prin toată încăperea. Pau și Iversen abia mai pridideau 
să stingă tăciunii și flăcările, în timp ce mobilele continuau să se 
zguduie tot mai violent. La un moment dat, un raft se prăbuși 
peste Iversen, iar Pau trebui să-i sară în ajutor. 

Katherina încercă să urmeze pulsul ce părea că imprimă un 
anumit ritm descărcărilor electrice care veneau din direcţia lui 
Jon. Acestea se iscau spasmodic, la intervale regulate, așa că la 
următoarea pauză își concentră toate forțele asupra lui Jon 
pentru a-i întrerupe concentrarea. Fotoliul de sub ea zbură cam 
la un metru distanță, dar Jon se oprise din citit și, luându-și 
privirea de la carte, se uită la Katherina. Ochii lui injectaţi erau 
plini de spaimă și confuzie. 

Apoi nu-și mai aducea aminte nimic. 


— Katherina? auzi vocea lui Iversen răsunând foarte aproape. 

Deschise ochii și zări chipul îngrijorat al bătrânului. Îi zâmbi. 

— Te simţi bine? 

În afară de istoveala care îi cuprinsese tot trupul și de 
senzaţia că nu mai dormise de multă vreme, se simţea bine. 
Încuviinţă din cap. 

— Dar Jon? întrebă ea. 

— Maestrul focurilor de artificii? întrebă Pau, strecurându-și 
capul în câmpul ei vizual. E pe altă lume. Dar trăiește. 

Cei doi bărbaţi se ridicară și priviră în spate, unde Jon stătea 
întins pe un pat de campanie. Din câte putea să vadă, acesta 
dormea liniștit. 

— A trebuit să vă cărăm în spinare de la subsol, îi explică 
Iversen. Încă îl mai aerisim. Nu cred că instalaţia electrică o să 
mai funcţioneze vreodată. S-a topit complet. 

— Cum de s-a putut întâmpla așa ceva? întrebă Katherina cu 
o voce răgușită. 

Iversen ridică din umeri. 

— Sunt complet depășit, mărturisi el. Speram să ne poți 
spune tu câte ceva. 

— Nimic în afară de faptul că puterile lui sunt de o intensitate 
extrem de mare, răspunse Katherina. Mai mari decât ale oricărui 
alt emiţător pe care l-am cunoscut vreodată. 

Iversen dădu din cap gânditor. 

— Dar totuși fulgere? interveni Pau. Nu vi s-a părut suficient 
de extrem? 

— Pare într-adevăr foarte extrem, recunoscu Iversen. Dar i- 
am activat anumite părți latente ale creierului. Cine știe ce se 
ascunde acolo? continuă el, ciocănindu-și tâmpla cu degetul 
arătător. Poate că am conectat niște relee suplimentare. 

— Sau am ars vreo siguranţă, sugeră Pau cinic. 

Tăcură toţi trei, schimbând priviri îngrijorate. Până și Pau 
părea să fi înțeles gravitatea situaţiei și o umbră de neliniște i se 
citea în ochi. Dinspre patul de campanie puteau auzi cu toţii 
respiraţia regulată a lui Jon. 

Katherina își privi mâinile. Fusese sarcina ei să controleze 
ședința. Desigur, nimeni n-ar fi putut să prevadă ce avea să se 
întâmple, dar ar fi trebuit să-l oprească pe Jon mai devreme și 
să-l împiedice să o ia razna. Poate că îl presase prea mult. 
Fascinaţia faţă de felul în care se manifestau puterile lui o 
făcuse să ezite atunci când trebuia să intervină cu fermitate. 

Instalaţiile electrice probabil că nu erau singurele care se 
topiseră. Deși Jon respira normal, nu aveau cum să știe dacă în 
spatele ochilor închiși se afla un om sau o legumă. 

— Poate că ar trebui să chemăm pe cineva să-l examineze? 
spuse Katherina. 

— Am discutat asta, zise Iversen oftând. Dar pe cine și ce o să 
le spunem? 

Katherina nu avea niciun răspuns. 

— În orice caz, continuă Iversen, va trebui să luăm legătura 
cu Kortmann. 

Katherina tresări violent. În vâltoarea pregătirilor pentru 
activare și a ieșirii lui Iversen din spital, uitaseră cu totul să-l 
mai informeze pe Kortmann despre întâlnirea cu Tom Narreskov 
și despre Organizaţia Umbrelor. lar ceea ce punea capac la 
toate era că se aruncaseră cu capul înainte, efectuând o 
activare, chit că Kortmann îi sfătuise să nu încerce așa ceva. 

Încuviinţă din cap. 

— Cred că ar trebui să o chemăm și pe Clara, adăugă ea ferm. 
Receptorii au tot atâtea drepturi ca și emiţătorii să afle ce se 
întâmplă. 

e 

Clara își făcu prima apariţia, o oră mai târziu. Jon continua să 
doarmă. Katherina îl veghease aproape tot timpul. Cu excepţia 
unor mormăieli și a unor interjecţii neinteligibile, acesta 
rămăsese calm. Clara îi salută pe rând, apoi se aplecă asupra lui 
Jon, ca pentru a se asigura că acesta dormea într-adevăr și nu 
încerca doar să-i păcălească. Se ghemui lângă patul lui și îi 
apucă încheietura mâinii pentru a-i lua pulsul. 

— Și spuneţi că din momentul activării se află în starea asta? 
întrebă ea distrată. 

Iversen îi confirmă că starea lui Jon nu se schimbase și îi 
povesti pe larg ce se întâmplase în timpul ședinței. Când auzi de 
fenomenele fizice, Clara făcu ochii mari și dădu drumul mâinii lui 
Jon de parcă ar fi curentat-o. 

— Foarte interesant! spuse ea ridicându-se în picioare. 
Căutând un răspuns, privirea ei o întâlni pe-a Katherinei, dar 
aceasta se mulțumi doar să dea ușor din cap. 

În acel moment, ușa anticariatului se deschise și un tânăr păși 
înăuntru. Fără să se uite la ei, ţinu ușa deschisă pentru 
Kortmann, care reuși cu chiu, cu vai să treacă pragul în 

căruciorul lui cu rotile. Ezită o clipă când dădu cu ochii de Clara, 
dar apoi se întoarse spre ajutorul său și încuviinţă din cap. 
Tânărul părăsi Libri di Luca, închizând grijuliu ușa în urma lui. 

— Clara! spuse el cu glas tare. Nu știam că o să te găsesc 
aici. A trecut multă vreme. 

— Nici eu, William, răspunse Clara și se apropie de bărbatul 
din scaunul cu rotile întinzându-i mâna. 

Kortmann schiţă o grimasă și i-o strânse scurt. 

— lar Iversen s-a repus și el pe picioare, din câte văd. 

Acesta zâmbi și încuviinţă din cap. 

— Da, mă simt bine. 

Kortmann se apropie de patul de campanie și privi cercetător 
fața lui Jon. 

— Nu același lucru s-ar putea spune despre tânărul nostru 
prieten, constată el și întoarse privirea spre Katherina. Aceasta îi 
văzu maxilarele încleștându-se. Cum de v-a venit ideea să 
efectuaţi o activare fără să mă anunţaţi? 

Kortmann își mută brusc privirea la Iversen. 

Bătrânul părea cu totul îngrozit și trebui să-și caute cuvintele. 

— Ne-am gândit că este necesar, reuși să bolborosească. Jon 
însuși a insistat să o facem cât mai repede posibil. 

Kortmann oftă. 

— Și ce s-a întâmplat? 

Iversen povesti pentru a doua oară cum decursese ședința. 
Kortmann nu avu nicio reacţie vizibilă la cele auzite, dar își ținu 
tot timpul privirea aţintită asupra lui Iversen. 

— Arătaţi-mi subsolul, ceru el după ce Iversen își încheie 
povestirea. Tu! zise arătând spre Pau. Dacă ţi s-a refăcut brațul, 
ajută-mă să cobor. 

Acesta dădu din cap entuziasmat, apoi se luptă o vreme cu 
trupul fragil al bărbatului până ce reuși să-l apuce strâns și să-l 
ridice din scaunul cu rotile. Katherina se gândi că Pau arăta ca 
un ventriloc, cu Kortmann pe post de marionetă. Ceilalţi se 
îndreptară spre scara în spirală, iar ea rămase singură cu Jon. 
Era greu de crezut că, doar cu câteva ore în urmă, din trupul 
acela ieșiseră scântei. Ochii i se mișcau în spatele pleoapelor, 
iar respiraţia îi era regulată. Îi puse ușor o mână pe frunte. Era 
fierbinte și puţin umedă. 

Ceilalţi se întoarseră zece minute mai târziu. Pau îl așeză pe 
Kortmann la loc în cărucior și își șterse fruntea cu dosul palmei. 

Kortmann se apropie de patul de campanie și îl studie cu un 
interes reînnoit pe Jon, care continua să zacă inconștient. 

— Tânărul Campelli este plin de surprize, spuse el ca pentru 
sine. Voi, receptorii, ați mai văzut vreodată așa ceva? o întrebă 
pe Clara, care stătea de partea cealaltă a patului. 

Aceasta clătină din cap. 

— Niciodată. Nimic care să aducă măcar de departe cu niște 
fenomene fizice sau descărcări electrice sau cum s-ar putea 
numi ele. 

— Deci nu știm precis cu ce anume avem de-a face aici, 
constată Kortmann. Poate fi o nouă fațetă a puterilor de Lector, 
pe care nu o cunoaștem încă, sau poate fi vorba de un fenomen 
cu totul distinct - o zonă a creierului care a fost activată 
întâmplător și care nu are legătură cu puterile noastre. 

Katherina își drese glasul. 

— Eu cred că ţine de puterile lui. 

— Poţi să explici? întrebă Kortmann cu iritare în glas. 

— Când ne folosim puterile asupra emițătorilor, putem simţi 
un fel de puls al accentuărilor sau al energiilor pe care le emit. 
Clara dădu aprobator din cap. Din câte am simţit, fenomenele 
fizice urmau fidel pulsul lui Jon, își continuă Katherina explicaţia. 
Bineînţeles, frecvenţa acestora era neregulată, dar fenomenele 
apăreau și erau accentuate la fiecare puls, de asta sunt sigură. 

— Și acest... puls îl au doar emiţătorii? Tonul vocii lui 
Kortmann se mai îmblânzise, dar ochii lui continuau să fie reci. 

Katherina își mută privirea spre Clara, care zâmbea ca o 
mamă mândră de odrasla ei. 

— Da, răspunse Katherina. Nu are nimic de-a face cu bătăile 
inimii. Apare numai atunci când emiţătorii își folosesc puterile. 

— În felul acesta, noi, receptorii, putem ști dacă persoana 
respectivă își folosește puterile de emiţător sau nu, adăugă 
Clara. 

Kortmann se îndepărtă puţin de patul lui Jon. 

— Asta vrea să însemne că, atâta vreme cât nu citește, este 
complet inofensiv, am dreptate? 

— Cam asta ar fi concluzia, consimţi Clara. 

Kortmann aruncă o privire scurtă spre rafturile din jurul lor. 

— Dar când citește..., spuse el încet, ca și cum ar fi rezolvat 
cu voce tare o problemă de matematică. Trebuie să plecăm de 
la premisa că nu a făcut-o deliberat. E în stare să controleze 

aceste descărcări? întrebă Kortmann întorcând privirea spre 
Iversen, care stătea rezemat de tejghea. 

— Din câte am observat, nu părea să-și dădea seama de 
nimic din ce se întâmpla în jurul lui, răspunse Iversen. 

— Era dus cu totul, adăugă Pau. 

— Impresia mea a fost, zise Katherina, că era în stare să 
controleze puterea descărcărilor electrice, la fel cum voi, 
emiţțătorii, puteţi da unui text o accentuare mai mare sau mai 
mică. Doar că scala la care are el acces este mult mai amplă. 

Ceilalţi își îndreptară privirile spre ea, dar nu părură să 
înțeleagă implicaţiile celor afirmate de Katherina. 

— Dacă fenomenele fizice se produc în momentul unor 
descărcări violente, așa cum am simţit că s-a întâmplat, atunci 
le-ar putea împiedica apariţia. Inainte să apuce ceilalţi să spună 
ceva, Katherina ridică degetul arătător. Pe de altă parte însă, nu 
cred că poate controla descărcările electrice odată ce acestea 
încep să se producă. 

Nimeni nu zise nimic timp de câteva secunde. Apoi Kortmann 
desfăcu braţele. 

— Simple speculaţii, exclamă el. Deocamdată nu avem nimic 
altceva decât speculaţii. Singura modalitate de-a găsi un 
răspuns la întrebările noastre este să i le punem chiar lui când o 
să se trezească. 

Iversen dădu aprobator din cap. 

— Spuneaţi că mai aveţi și altceva să îmi comunicaţi, 
continuă Kortmann încrucișându-și braţele. 

— l-am făcut o vizită lui Tom Nørreskov, zise Katherina direct 
și fără ocolișuri, studiind reacţia lui Kortmann și a Clarei. Primul 
încruntă o clipă din sprâncene, apoi făcu ochii mari și deschise 
gura. Cea de-a doua păru să recunoască imediat numele și 
plecă ochii în pământ. 

— Nu este el cel care..., începu Kortmann. 

— Da, cel care a fost expulzat din Societate acum mai bine de 
douăzeci de ani, confirmă Iversen. 

Katherina și Iversen le povestiră împreună despre întâlnirea 
cu Tom Nørreskov și despre teoria Organizaţiei Umbrelor. Le luă 
aproape o oră, timp în care Katherina le explică cum reușiseră 
să dea de Tom și ce discutaseră cu el. Iversen intervenea cu 
observaţii și remarci care susțineau cele povestite de Nørreskov. 
Pe tot parcursul relatării, Kortmann stătu în scaunul lui cu rotile, 

cu o expresie sceptică întipărită pe faţă, și ascultă fără să 
comenteze nimic din cele auzite. Clara se plimba încolo și- 
ncoace prin anticariat, încuviinţând de mai multe ori din cap în 
timp ce asculta. Pau ședea pe podea, cu picioarele încrucișate și 
cu o figură de om jignit, probabil pentru că nu îi dezvăluiseră 
mai devreme aceste informaţii. 

Atât Katherina, cât și Iversen povesteau cu înflăcărare și, pe 
măsură ce înaintau, ea se convingea din ce în ce mai mult că 
reușiseră să descopere adevăratele motive care se aflau la 
originea evenimentelor petrecute cu douăzeci de ani în urmă și 
a celor recente. Nu mai putea găsi nicio parte obscură pe care 
Iversen să nu o clarifice povestind ce făcuse sau ce spusese 
Luca. 

După aceea urmă o pauză lungă, în care nimeni nu zise nimic. 
Clara se oprise din plimbat, iar Pau își plecase capul în podea. 

— Unde se află Nørreskov acum? întrebă Kortmann. 

— Cu siguranţă, la ferma lui, răspunse Katherina. Părea 
aproape paralizat de închipuiri paranoice și probabil că nu vrea 
să-și părăsească ascunzătoarea. 

Kortmann clătină din cap. 

— Acum, când Luca a murit, singurul lucru pe care vă puteţi 
baza teoria este fantezia unui pustnic, spuse el sarcastic. 

— Dar..., protestă Iversen. 

— E posibil ca teoria voastră să se potrivească cu anumite 
întâmplări izolate, îl întrerupse bărbatul din scaunul cu rotile. 
Dar eu am fost acolo acum douăzeci de ani. Nu exista niciun 
semn al vreunei conspirații secrete. Și dovada este aici. Arătă 
din cap spre Clara, care stătea cu brațele încrucișate și îl privea 
glacial. De îndată ce Societatea Bibliofililor s-a scindat, atacurile 
au încetat. 

— Asta nu dovedește decât că Organizaţia Umbrelor și-a atins 
scopul, încercă Iversen. Membrii ei au vrut să slăbească 
Societatea dezbinând-o și au reușit chiar mai bine decât s-ar fi 
așteptat. 

— Bateţi câmpii, interveni Pau râzând laconic. Organizaţia 
Umbrelor? Brrr, chiar mă cuprinde frica! adăugă el clătinând din 
cap. Cred că ar fi cazul să vă veniţi în fire. 

Pentru prima oară Kortmann păru să fie de acord cu Pau și 
încuviinţă din cap în direcţia acestuia. 

— Și unde sunt indiciile care susțin atât de clar existența 
acestei Organizaţii a Umbrelor? O explicaţie cel puţin fantezistă 
și niciun fel de alte dovezi că aceasta există, în comparaţie cu 
un grup întreg de receptori despre care știm nu numai că există, 
dar și de ce sunt în stare? Și cum am putea să dăm de urmele 
unei asemenea organizații, admițând că aceasta există? Unde ar 
trebui să începem să căutăm? 

— Știu eu unde, răsună o voce răgușită din spatele lor. 

Se întoarseră cu toţii și își aţintiră privirile spre patul de 
campanie, unde Jon stătea rezemat într-un cot. 

— Știu precis de unde putem începe. 


215 


22. 


Setea îl chinuia cel mai tare. 

Jon se simţea de parcă gâtlejul îi fusese izolat cu vată de 
sticlă și îl durea la fiecare înghiţitură. Apoi istoveala care îi 
cuprinsese întregul trup, încât doar pentru a se ridica într-un cot 
fusese nevoit să facă eforturi uriașe, ce presupuneau o tărie 
mentală și o voinţă de fier. De aceea preferase să mai stea 
întins o vreme și să-i asculte pe ceilalţi discutând înainte de-a le 
atrage atenţia. Se trezise când Katherina povestea despre vizita 
pe care i-o făcuseră lui Tom Nørreskov și nu i se păruse că era 
nevoie să intervină. 

Bratul începu să-i tremure, așa că se întinse din nou pe spate. 
Ceilalţi se apropiară în goană. Katherina ajunse prima, iar el îi 
zâmbi. Era fericit s-o vadă teafără și nevătămată. 

— Staţi liniștiți! spuse el. Sunt doar obosit. Simţi mâna 
Katherinei pe frunte și închise ochii. 

— Te doare ceva? întrebă Iversen. 

Jon clătină din cap. 

— Aţi putea să-mi aduceţi niște apă? 

Iversen îl trimise pe Pau la subsol după apă - o sarcină care 
nu prea păru să fie pe placul tânărului, fiindcă îl putură auzi 
bolborosind nemulţumit în timp ce cobora treptele. 

— Îţi amintești ceva? întrebă Kortmann nerăbdător. 

Jon arătă cu brațul înspre gât și clătină din cap. 

— Ai fost activat, îi explică Iversen. Așa ţi-ai pierdut 
cunoștința, în timpul ședinței. Ne-a fost teamă că nu o să-ţi mai 
revii. 

Jon deschise ochii și zâmbi. Nu simţea nimic deosebit în afară 
de oboseală și sete. Nimic altceva nu semnala schimbarea care 
se produsese și pentru o clipă își dori să nu fi avut puterile, ci să 
fi fost normal și să fi putut reveni la vechiul lui stil de viaţă. 

— Eşti emiţător, întocmai ca tatăl tău, spuse Iversen cu 
mândrie în glas. Ba chiar ceva mai mult de-atât, s-ar cuveni să 
precizez. 


Pau se întoarse cu un pahar cu apă, iar Jon se ridică într-un 
cot și îl dădu lacom peste cap. Apoi îi înapoie paharul și dădu 
recunoscător din cap în direcţia lui. 

— Cred că ar fi bine să mai aduci niște apă, sugeră Katherina 
și Pau se îndepărtă din nou fără prea multă tragere de inimă. 

— Nu simt nimic deosebit, spuse Jon după ce își drese glasul. 
Ești sigur că activarea a reușit? 

— Aș spune că da, exclamă Iversen râzând. Ba chiar a 
întrecut orice așteptări. 

— Nu-ţi aduci aminte nimic? îl întrebă din nou Kortmann. 

Jon încercă să se gândească, dar era prea istovit pentru a se 
putea concentra. 

— Îmi aduc aminte că am văzut un film, începu el șovăitor. 
Apoi mult fum și foc, adăugă uitându-se întrebător la Iversen. lar 
tu ai spus că eu eram cauza? 

Iversen încuviinţă. 

— Se pare că puterile tale se pot manifesta sub forma unor 
descărcări de energie, cel mai probabil electrică. În orice caz, ai 
scurtcircuitat instalaţia electrică de la subsol, ceea ce a dus la 
izbucnirea incendiului. 

Jon se uită pe rând la cei din jur. Niciunul din ei nu râdea, ba 
mai mult, Clara și Kortmann nu prea păreau să se simtă în largul 
lor știindu-se în aceeași încăpere cu el. Clara stătea la picioarele 
patului și își frângea mâinile, iar Kortmann se oprise ceva mai 
departe, cu mâinile pe brațele scaunului cu rotile, gata să se 
pună în mișcare în caz de nevoie. 

Pau se întoarse cu alt pahar cu apă și, la rândul lui, păru că se 
temea să se apropie de Jon. După ce îi întinse paharul, se apucă 
de umăr și se îndepărtă de pat. Jon bău apa. 

— Spuneai că știi de unde ar trebui să începem pentru a găsi 
Organizaţia Umbrelor, zise Kortmann. 

Jon încuviinţă din cap. 

— E vorba de un client, răspunse el scurt. Un client care este 
suspect de interesat să pună mâna pe Libri di Luca. 

Kortmann și Clara se uitară întrebător unul la altul și apoi la 
Jon, care nu avea chef să intre în detalii pe moment. Pe deo 
parte, fiindcă era prea epuizat pentru a fi supus unui 
interogatoriu, pe de alta, fiindcă nu se împăcase încă cu faptul 
că Remer îl costase atât de mult, iar asta le-ar fi putut crea o 
impresie greșită celor doi, care erau și așa destul de sceptici. 

— Eu, unul, nu cred în așa ceva! exclamă Pau. Ar putea la fel 
de bine să fie vreun librar insistent. Dacă ar exista într-adevăr o 
Organizaţie a Umbrelor, care se află în spatele incidentelor, ce 
nevoie ar avea de Libri di Luca? 

— Hmm, cred că am eu răspunsul la întrebarea asta, zise 
Iversen. Libri di Luca este unul dintre cele mai vechi anticariate 
din Copenhaga. Volumele de la balcon și cele din biblioteca de 
la subsol sunt puternic încărcate, nu au doar o valoare afectivă 
pentru bibliofili. Ani de-a rândul, Lectorii au citit exact din 
aceleași cărţi, în exact aceleași încăperi în care ne aflăm noi 
acum. Din motive pe care nu le cunoaștem încă, o carte se 
încarcă la fiecare lectură, iar Luca avea o teorie conform căreia 
o energie asemănătoare este acumulată de clădire. Kortmann 
dădu să protesteze, dar Iversen ridică mâna, cerând să fie lăsat 
să termine ce avea de spus. Poate nu este doar o coincidenţă că 
activările sunt mai ușor de efectuat aici decât în alte locuri, 
continuă el. Poate este din cauza cărţilor în sine, dar e posibil să 
fie și din cauză că aceste ziduri au acumulat energia mai multor 
generații. 

— lar Jon a eliberat tocmai această energie? sugeră 
Katherina. 

— Da. Sau a reușit să se conecteze la ea într-un fel sau altul, 
spuse Iversen. În orice caz, asta ar putea explica de ce 
Organizaţia Umbrelor este interesată nu numai de cărți, ci și de 
clădire. 

— Dar atunci de ce au încercat să dea foc anticariatului? se 
încăpăţână Pau. 

— Probabil că a fost un avertisment, răspunse Iversen. Sau 
poate că energia nu dispare chiar dacă clădirea este incendiată. 

Jon nu mai reuși să facă faţă efortului și se întinse din nou pe 
spate. Nu se simţea deloc ca și cum ar fi produs vreo descărcare 
de energie în exterior, dimpotrivă, se simțea ca și cum el ar fi 
fost cel care fusese stors de orice energie și abia își mai putea 
ține pleoapele deschise. Vocile din jurul lui se contopiră într-un 
zumzet și încercă din răsputeri să se concentreze și să rămână 
treaz. | se păru că o aude pe Katherina strigându-l pe nume, dar 
nu mai reuși să deschidă ochii. 

e 

Jon se simţi fericit să se trezească în patul lui. Cu greu își 

putea aminti ultima oară când apucase să doarmă pe săturate, 

fără să aibă mustrări de conștiință. Nu se grăbea nicăieri, nu îl 
aștepta o grămadă de treabă sau o mulţime de întâlniri care să-l 
facă să se simtă vinovat. Pe noptieră se afla un pahar cu apă, pe 
care îl bău dintr-o înghiţitură. Afară era lumină. Ceasul cu radio 
arăta că era dimineața devreme. 

Nu își aducea aminte cum ajunsese acasă și tocmai 
curiozitatea de-a afla îl împinse să se scoale din pat. Era 
îmbrăcat în tricou și boxeri, semn că nu se dezbrăcase singur. În 
mod normal dormea gol. 

În living dădu peste Katherina, care dormea pe canapea. Era 
învelită cu o pătură gri, ce contrasta cu părul ei roșcat și pielea 
albă. O pereche de blugi și un pulover împăturite frumos erau 
așezate pe noptieră, alături de un pahar cu apă. 

Rămase în picioare o vreme, privind-o cum doarme. Mișcările 
ochilor în spatele pleoapelor arătau că visa și Jon își dori să 
pătrundă în visul ei, măcar pentru o clipă, să vadă imaginile pe 
care le zărea ea, așa cum ea putea să vadă imaginile evocate 
de el atunci când citea. Zâmbi, smulgându-se din contemplaţie, 
și se furișă tiptil în bucătărie. Nu găsi nimic în dulap cu care să 
pregătească un mic dejun pentru musafira sa, așa că se 
strecură din nou în dormitor și se îmbrăcă. 

Afară era ceaţă, o ceaţă groasă, aproape cremoasă, încât abia 
puteai vedea la douăzeci de metri în faţă. Cu mâinile în 
buzunare, străbătu agale cele câteva sute de metri până la 
brutărie. 

Acolo o simţi pentru prima oară. 

Jon stătea la coadă. În fața lui se aflau două persoane, o 
femeie mai în vârstă care scotocea prin portmoneu după 
mărunţiș, iar în spatele ei un bărbat în costum care abia își 
putea stăpâni nerăbdarea. Probabil că era în drum spre serviciu 
și, judecând după cât arăta ceasul, avea să întârzie. Jon își lăsă 
privirea să-i alunece prin magazin, de la clienţi la vânzătoare și 
la standul cu ziare. 

Când atenţia i se opri asupra ziarului din ziua respectivă, avu 
un șoc atât de puternic încât sări ca ars. Articolul de pe prima 
pagină era unul oarecare, despre o reformă școlară pe care 
guvernul o avea în proiect, dar când începu să citească pasajul 
introductiv Jon observă că textul se întindea spre el de parcă ar 
fi fost elastic și aproape că insista să fie citit cu glas tare. 


Întoarse privirea speriat, dar oriunde s-ar fi uitat, simţea cum 
cuvintele și mesajele îl presau din pancartele, broșurile sau 
anunţurile atârnate în magazin. Literele păreau să-i sară în față, 
de parcă ar fi încercat să-l ademenească să le pronunțe sau să 
le modeleze după propria lui voință. 

Își aţinti privirea asupra pantofilor până când vânzătoarea îl 
întrebă cu ce îl putea ajuta. Jon ceru ce voia și plăti fără să ridice 
privirea, grăbindu-se să iasă din magazin de îndată ce se văzu 
cu cumpărăturile în mână. 

În drum spre casă ţinu tot timpul ochii în pământ. Mergea cu 
pași repezi și nu se opri decât când ajunse în faţa ușii de la 
intrare. O luă la goană pe scări, căci de îndată ce arunca o 
privire spre plăcuţele cu nume de pe uși, acestea parcă se 
întindeau după el, să-l oprească sau să-i pună piedică. 

Jon încuie ușa în urma lui de îndată ce se văzu în apartament. 
Gâfâind, se opri o clipă la intrare, cu spatele rezemat de ușă. 

— Jon? se auzi o vocea îngrijorată a Katherinei din living. 

Jon își șterse sudoarea de pe frunte și se îndreptă într-acolo, 
când Katherina îi ieși în întâmpinare cu puloverul pe ea și pătura 
înfășurată în jurul taliei. Se apropie de el. 

— Te simţi bine? 

— M-am dus să cumpăr niște cornuri, spuse el ridicând 
pungile. Mâinile îi tremurau atât de tare, încât pungile foșniră. 

— Ce s-a întâmplat? îl întrebă Katherina îngrijorată. 

Jon se așeză la masa din bucătărie și începu să-i descrie ce 
simţise în brutărie. Abia mai târziu își dădu seama că mai ţinea 
încă pungile strâns, cu amândouă mâinile, și că mai avea încă 
geaca pe el. 

— E ceva normal, îl linişti Katherina. Iversen mi-a povestit 
despre activarea lui și mi-a spus că se simțea de parcă ar fi fost 
atacat de aceleași cărţi care mai înainte fuseseră cele mai bune 
prietene ale lui. Îi luă pungile din mâini. Asta se întâmplă doar la 
început. După ce te obișnuiești, o să fii în stare să controlezi 
situaţia. 

Deși respira deja normal, Jon nu se ridică de pe scaun în timp 
ce își dădea jos geaca și pantofii. Katherina se întoarse în living. 
Jon își masă fața cu palmele. Ce s-ar fi întâmplat dacă ar fi citit 
într-adevăr ziarul? Va mai putea oare vreodată să citească fără 
să devină un pericol pentru cei din jur ori asta se întâmpla doar 
la Libri di Luca? 

— Cum am ajuns ieri acasă? strigă Jon cu voce tare. 

— Vrei să spui alaltăieri, răspunse Katherina. Ai dormit treizeci 
și șase de ore. 

Se întoarse în bucătărie complet îmbrăcată. 

— Kortmann ne-a adus cu mașina. Şoferul lui te-a cărat până 
în apartament. A fost imposibil să te trezim. 

— lar tu ești aici de atunci? 

Katherina ridică din umeri. 

— Oricum n-aveam altceva mai bun de făcut, spuse ea 
zâmbind stânjenită. 

Jon o privi în ochi. Era clar că nu apucase să doarmă prea 
mult și și-o imagină cum stătuse lângă el, veghindu-l în timp ce 
dormea. Poate că îl mângâiase pe frunte cu degetele ei albe, cu 
o umbră de îngrijorare în ochii verzi. 

Tuși ușor și plecă privirea în pământ. 

Vestea că dormise o zi și jumătate îi trezi stomacul din 
amorțeală și simţi brusc că îi era foarte foame. Se ridică de pe 
scaun ca să pună de cafea. 

Pe când mâncau, Katherina îi povesti ce se petrecuse în 
anticariat după ce adormise. In cea mai mare parte a timpului 
discutaseră despre faptul dacă Organizaţia Umbrelor exista sau 
nu, fără să ajungă la un consens. Clara era convinsă de 
existența acesteia și voia să convoace o adunare a celor două 
facțiuni, dar Kortmann și Pau refuzau să creadă așa ceva. In cele 
din urmă ajunseră la un compromis: Jon trebuia să dea de 
Remer și să dovedească sau să infirme legătura acestuia cu 
Organizația Umbrelor și, în funcţie de rezultat, urmau să decidă 
cum aveau să procedeze mai departe. 

— Deci cum o să dăm de el? întrebă Katherina veselă. 

Jon scotoci prin buzunarele gecii de pe spătarul scaunului. 

— Tipul ăsta o să ne ajute, spuse el punând o legătură de chei 
pe masă. 

Ștrumful cel Mintos stătea printre chei, cu o expresie 
gânditoare zugrăvită pe față. 

— Accesul nostru la cazul Remer, îi explică Jon și adăugă 
ridicând din umeri: Am uitat să le predau când m-au concediat. 
Se ridică în picioare. Dar mai întâi am să fac o baie, cred că se 
impune. 

Cornurile și cafeaua își făcuseră efectul. Nu îi mai era foame, 
iar cafeaua îl înviorase de-a binelea. Când apa dușului îl atinse, 

nu se putu abţine să zâmbească: se simţea odihnit, mulțumit și 
curând avea să fie și curat. Savură senzaţia apei fierbinţi 
prelingându-i-se pe piele. Închise ochii și întoarse faţa spre jetul 
de apă. 

Poate de aceea nici nu simţi că dintr-odată Katherina intrase 
și ea în baie decât în momentul în care aceasta îl cuprinse cu 
brațele, lipindu-și trupul de spatele lui. Era fierbinte, mai 
fierbinte decât apa. Oftă mulțumit și-și lăsă mâinile să alunece 
peste ale ei. Katherina îl sărută pe spate, mângâindu-l pe piept 
și pe abdomen. Jon dădu să se întoarcă, dar ea îl tinu strâns. Îi 
făcu pe plac și se sprijini cu amândouă mâinile de peretele din 
faţă. Palmele ei alunecară dinspre abdomen spre șolduri, apoi în 
jos, pe coapse și înapoi, atingându-l ușor, doar cu vârfurile 
degetelor, așa cum o văzuse mângâind cotoarele cărților, prima 
oară când o întâlnise la Libri di Luca. Își odihni apoi mâinile pe 
coapsele lui și îl întoarse cu fața spre ea. Jon deschise ochii și 
privi adânc într-ai ei. Părul roșcat, ochii verzi și pielea albă îl 
făcură să-și ţină răsuflarea. Se aplecă și-i sărută ușor cicatricea 
din bărbie. Katherina oftă și-și apropie gura de buzele lui. Cu o 
smucitură ușoară, îl trase mai aproape de ea, răspunzându-i la 
sărut. 

(J 

Își petrecură următoarele douăzeci și patru de ore făcând 
dragoste, dormind și mâncând. Se izolară de toate, nici măcar 
mesajele îngrijorate ale lui Iversen, pe care robotul telefonic din 
apartamentul lui Jon le înregistrase, nu reușiră să le stârnească 
interesul pentru lumea de afară. Pe cât de rezervată și de timidă 
fusese Katherina prima oară când Jon o întâlnise, pe atât de 
deschisă și plină de căldură era acum. Părea aproape ireal că, 
doar cu două săptămâni în urmă, niciunul nu avusese habar de 
existenţa celuilalt. 

Știau amândoi că nu puteau să se izoleze astfel la nesfârșit, 
dar încercau să-și amâne ieșirea în lume în fel și chip și găseau 
mereu tot felul de pretexte, în primul rând sexul, pentru a opri 
timpul în loc. Pe lângă faptul că i se părea atât de minunat să 
stea ascuns împreună cu Katherina, Jon era îngrijorat de felul în 
care avea să funcţioneze în lumea de-afară, când puterile lui 
nou-dobândite aveau să se manifeste. Katherina era sigură că 
va fi în stare să le controleze, dar el nu se simţea la fel de 
convins, mai ales când știa care erau consecinţele. Activarea 

fusese doar o formalitate. De când se întorsese de la brutărie, 
evitase cu grijă să mai citească ceva, dar mai devreme sau mai 
târziu trebuia totuși să părăsească apartamentul. Katherina îi 
sugeră să înceapă cu câteva lecturi controlate. 

Pentru mai multă siguranţă, îl sună pe Iversen, care nu numai 
că se liniști imediat auzind că erau bine, dar chiar se gândi că 
antrenamentul era o idee bună, înainte de a-i da drumul lui Jon 
în lumea largă. 

Jon nu cumpărase niciodată în viaţa lui o carte de beletristică. 
De când rupsese relaţiile cu Luca, începuse să urască în 
asemenea măsură cărțile, încât ajunsese să citească doar lucrări 
de specialitate. Dar mai avea și câteva romane polițiste, pe care 
le primise cadou și care zăceau ascunse undeva prin fundul 
dulapului. Acestea nu riscau să fie încărcate, se gândi Katherina 
ștergându-le de praf. Probabil nu fuseseră citite niciodată, așa 
că erau „moarte”, în limbajul Lectorilor. 

— Mai întâi trebuie să te familiarizezi cu puterile tale, spuse 
Katherina încercând să pară serioasă, chiar dacă stăteau 
dezbrăcați în patul lui Jon. După cum probabil ţi-ai dat seama, 
textul o să-ţi ocupe mare parte din minte. Nu poți ignora 
puterile, dar poţi învăța să le atenuezi atunci când nu vrei să le 
folosești. 

— Deci, concret, ce o să facem? întrebă Jon. 

— Tu citeşti, iar eu intervin dacă lucrurile o iau razna, 
răspunse ea. Cel mai important este să o iei încet și să nu 
încerci să forțezi sau să deviezi prea mult. Astfel voi putea să te 
urmăresc tot timpul. 

— Mai e puţin și o să-mi spui că e ca mersul pe bicicletă, 
spuse Jon sec. 

Katherina râse și se înroși ușor. 

— Dă-i drumul când ești gata, îl îndemnă ea întinzându-i una 
din cărți. Dacă simţi un obstacol, înseamnă că încerc să te 
blochez și trebuie să te oprești. 

Jon dădu din cap că a înţeles și cercetă coperta. Tresări ușor 
când titlul se apropie de el ca o reclamă tridimensională. Studie 
o vreme fenomenul, apoi începu să se obișnuiască oarecum cu 
felul în care literele pulsau în culori și mărimi diferite. 

— Eşti bine? întrebă Katherina. 

Jon încuviință din cap și deschise cartea. Mulțimea de semne 
de pe prima pagină se năpusti atât de brusc asupra lui, încât se 

văzu nevoit să întoarcă privirea. Simţi cum sudoarea începuse 
să-i brobonească fruntea. Se sili cu încăpățânare să se uite din 
nou la pagină și se apucă să citească. Dintr-odată avu impresia 
că paginile cărţii se transformă. Cuvintele și literele așteptau 
acum ordonat să le vină rândul la citit, iar propoziţiile nu se mai 
învălmășeau toate la un loc ca înainte. Răsuflă ușurat și reuși să 
găsească o cadență potrivită, dar încă nu avea curajul să 
încarce textul cu sentimente și, din când în când, se uita pe furiș 
la Katherina. Aceasta stătea întinsă pe burtă, cu faţa spre el și 
capul culcat pe brațe. Ochii ei verzi erau închiși, iar pe buze îi 
încolțise un zâmbet. Pe chipul ei nu se citea nici urmă de 
îngrijorare. 

De data aceasta, chiar de la început, se simţise de parcă s-ar 
fi aflat în fața a nenumărate butoane invizibile, pe care le putea 
regla mai tare sau mai încet, pentru a da viaţă istorisirii. Treptat, 
începu să pună tot mai mult suflet în cele citite, conferind 
personajelor mai mult caracter și conturând întâmplările în 
culori tot mai clare. La fel ca în timpul activării, fundalul deveni 
tot mai sticlos, iar literele tot mai distincte, dar Jon ezita să 
treacă dincolo de suprafaţa aceasta albicioasă. Işi dădu seama 
că percepţia suprafeţei albicioase și imaginile pe care le crea pe 
baza textului erau două lucruri complet diferite. Imaginile erau 
create de felul în care trăia și interpreta textul, fiind un produs 
al propriei sale experienţe, dar și rezultatul accentuării pe care o 
aplica scenei respective în virtutea puterilor lui nou-dobândite. 
Acţiunea se petrecea în Copenhaga, ceea ce îi dădea 
posibilitatea să adauge detalii care nu existau în text, ci rezultau 
din propriile lui asocieri. 

Jon experimentă coloritul atmosferei din imagini și descoperi 
că, atunci când se concentra serios, pe fundalul albicios 
începeau să apară umbre și că imaginile din spatele acestuia 
semănau cu cele create de subconștientul său. Dar de fiecare 
dată când se apropia foarte tare, simţea că era înfrânat și nu 
încerca să forțeze mai mult în direcţia respectivă, în felul acesta, 
testă o vreme mai multe tactici, până când auzi vocea 
Katherinei strigându-l. 

Işi luă privirea de la carte și descoperi că aceasta stătea 
călare pe el. 

— Cum a fost? întrebă el aruncând cartea. 

— Frumos, spuse ea. Ești foarte talentat. 

Jon ridică din umeri. 

— Mulţumesc! Dar, sincer să fiu, trebuie să recunosc că habar 
n-am ce fac. 

— O să ai în curând, spuse Katherina pe un ton convingător. 
Eu cred că a fost bine. Dar trebuie să ţii cont de două lucruri. 
Primul îl constituie audiența. Fiecare percepe acţiunea în mod 
diferit. Pe de o parte, asta se întâmplă din cauza experienţelor 
diferite ale fiecăruia, dar și pentru că, poate chiar în ziua aceea, 
unii se simt extrem de sensibili sau de vulnerabili. De aceea, 
tonul cu care citești trebuie să nu depășească un anumit prag 
de siguranţă, ca să nu-i influențtezi prea mult pe cei mai 
vulnerabili. 

— Dar cum pot ști cât de mult rezistă ascultătorii? 

— Cu timpul ai să înveţi să simţi felul în care este receptată 
lectura. De aceea ai nevoie de antrenament! 

Katherina își lipi șoldurile de ale lui, privindu-l cu un zâmbet 
obraznic. 

— La ce fel de antrenament te referi? întrebă Jon râzând. 
Ziceai că trebuie să ţin cont de două lucruri. 

— Celălalt este ceva mai greu, spuse Katherina cu seriozitate. 
Pentru că nu știm când apare. E vorba de fenomenele fizice pe 
care se pare că le declanșezi. Este important să aflăm când 
anume se produc și cât de departe poţi merge fără ca acestea 
să apară. Altfel nu te vom putea opri înainte ca situaţia să 
devină deja prea gravă. 

— Da, mulţumesc! 

Îi povesti apoi despre suprafaţa sticloasă pe care o percepea 
și cum o spărsese în timpul activării. 

Katherina încuviinţă. 

— E posibil ca acesta să fie pragul, spuse ea. 

— Deci, merit un sfert de oră de pauză? întrebă Jon punându- 
și mâinile pe șoldurile ei. 

— Meriţi mai mult de-atât, zise ea zâmbind și se aplecă 
asupra lui. 

— N-am putea să apelăm la Muhammad? întrebă Katherina. 

Fuseseră mai întâi să închirieze o mașină, o autodubă Suzuki, 
apoi se duseseră la Katherina ca să ia niște haine, iar acum se 
îndreptau spre Libri di Luca prin traficul serii. Mașina era foarte 
prost izolată, așa că trebuiau să vorbească foarte tare pentru a 
se face auziţi. 

— N-ar putea Muhammad să găsească informaţiile care ne 
interesează? Katherina nu era prea încântată să intre pe-ascuns 
în fostul birou al lui Jon ca să caute informaţii despre Remer. 

— Bineînţeles că ar putea, răspunse Jon. Dar i-ar lua prea mult 
timp. Spre deosebire de Tom Nørreskov, Remer e un maestru în 
a-și ascunde urmele. Arhiva este totuși un punct de plecare. Tot 
ce se poate ști despre el se află acolo, informaţii despre imperiul 
lui financiar, proprietăţi, adrese, investiţii, tot. Jon scrâșni din 
dinţi, căci nefiind obișnuit cu mașina aceea, schimbase viteza 
prea brusc. Apoi, pe cât posibil, n-aș vrea să îl amestec și pe 
Muhammad în treaba asta. 

Își petrecuseră cea mai mare parte a zilei explorând puterile 
lui Jon. Acesta reușise să-și facă o oarecare idee în privinţa 
capacităților sale, chiar și cu selecția oarecum limitată de cărți 
pe care o avea. Katherina băgă de seamă că Jon începuse să 
aibă control asupra puterilor, dar până când acesta nu se simţea 
în siguranţă nu aveau să se aventureze afară din casă. Ea și-ar fi 
dorit să-l antreneze cu volumele încărcate din anticariat, însă nu 
voia să-l preseze prea mult. Totuși îi era greu să se abțină. Nu 
putea să-și dea seama dacă asta se datora faptului că era 
îndrăgostită sau, în general, puterilor lui Jon, dar când el începea 
să citească, se simțea de parcă ar fi fost înconjurați de o barieră 
care îi izola de toate. Ajutat de texte adevărate, ar fi devenit 
irezistibil, pentru ea cel puţin. 

Jon însă era mult mai preocupat să dea de Remer. Privirea îi 
devenea glacială de fiecare dată când vorbea despre fostul lui 
client și își reproșa că nu fusese mai suspicios de la bun început. 
În dorința lui de-a se răzbuna pe Remer, hotărâse să dea 
spargerea chiar în noaptea aceea. 

Katherina insistase să-l însoțească, deși știa că nu putea să îl 
ajute prea mult. 

Parcară în apropiere de Libri di Luca și se îndreptară grăbiţi 
spre anticariat prin ploaia măruntă și deasă. Deși trecuse de ora 
închiderii, ușa era în continuare deschisă, iar Iversen se învârtea 
fredonând printre rafturi. La auzul clopoţeilor de la intrare, le 
ieși în întâmpinare. 

— A, voi eraţi! exclamă el și, repezindu-se la Katherina, o 
îmbrățișă călduros. Cum merge? întrebă apoi, cercetându-l atent 
pe Jon. Aţi avut ceva probleme... 

Jon clătină din cap. 

— Totul e bine, spuse el. Mă simt de parcă aș merge din nou 
la școală, adăugă făcând un semn cu capul către Katherina. lar 
profesoara e foarte exigentă. 

Iversen râse, plimbându-și privirea de la unul la altul. 
Katherina simţi că obrajii îi iau foc. Bătrânul zâmbi cu înțeles, 
dând din cap. 

— Ești pe mâini bune, Jon. Fii sigur de asta. 

— Avem nevoie doar de niște cărți ceva mai potrivite pentru 
antrenament, spuse Katherina. Colecţia lui Jon de romane 
polițiste nu este prea nuanţată. 

— Îmi închipui, zise Iversen. Haideţi să căutăm ceva... 

Lumina din anticariat pâlpâi puternic de vreo câteva ori și 
slăbi în intensitate, pentru a reveni apoi la normal. 

— O, nu! exclamă Iversen, începând să coboare treptele spre 
subsol. Pau tocmai aruncă o privire la instalaţia electrică. A zis 
că se pricepe, dar până acum n-a făcut decât să ardă mai multe 
siguranţe. 

Jon și Katherina îl urmară la subsol. 

— Fir-ar să fie! zbieră Pau din bibliotecă. 

— S-a întâmplat ceva? strigă Iversen. 

Pau scoase capul pe coridor. 

— Nu, sunt OK, mormăi el. Priza asta de tot rahatul mă seacă. 

— Poate că ar fi mai bine să oprești curentul, sugeră Jon. 

— Nu cred că are vreo importanţă. De fapt, 220 de volţi n-or 
să doară prea tare. Arătă cu capul în direcţia lui Jon. După 
fulgerătura primită de la tine. 

— Până la urmă văd că ai reușit să pui ceva la punct, spuse 
Iversen și, strecurându-se pe lângă Pau, intră în bibliotecă. 


Becurile de deasupra rafturilor erau aprinse și aruncau o 
lumină galbenă difuză pe deasupra cărților îmbrăcate în piele. 

— Dar tu? întrebă Pau uitându-se la Jon. Te simţi bine? 

Acesta încuviinţă. 

— Sunt bine. 

— Ţi-a venit mintea la cap? întrebă Pau. 

— La ce te referi? 

— Păi, la toată povestea aia cu Organizaţia Umbrelor, 
răspunse Pau. Cineva trebuie să-l aducă pe bătrân înapoi cu 
picioarele pe pământ. Arătă peste umăr spre Iversen, care se 
plimba printre rafturi, strângând un teanc de cărți. 

— Diseară o să obţinem dovezi, spuse Jon ferm. Apoi o să 
vedem cui trebuie să-i vină mintea la cap. 

— Diseară? întrebă Pau cu vădit interes. Vreţi să vin cu voi? 

— Nu, mulţumesc, răspunse Jon. Cu cât mai puţini, cu atât 
mai bine. 

— Ești sigur? Mă pricep la exerciţii nocturne, zise Pau rânjind 
spre Katherina. 

Aceasta oftă. 

— Cred că suntem în stare să ne descurcăm și singuri, Pau, 
dar îţi mulțumesc oricum. 

El ridică din umeri. 

— Ei, probabil că o să-mi fac de lucru cu instalaţia electrică în 
noaptea asta. 

Iversen ieși pe coridor și îi întinse Katherinei un teanc de cărți. 

— Mă duc să mai aduc câteva, spuse el dispărând din nou în 
bibliotecă. 

Katherina simţi în braţe bine-cunoscuta furnicătură pe care i-o 
provocau cărțile. Era o senzaţie cu totul diferită de cea stârnită 
de un volum produs în serie, precum cele pe care le avea Jon 
acasă. Acestea erau vii. 

— Încearcă să simţi, zise ea întinzându-i teancul lui Jon. 

Acesta își așeză hotărât mâna pe prima carte. Vârfurile 
degetelor abia atinseră suprafaţa cărţii, că își și trase mâna 
înapoi surprins, de parcă ar fi fost electrocutat. 

— Ce naiba?! urlă el și începu să își frece mâna de pantaloni. 

Pau râse. 

— Asta o să te înveţe minte! exclamă râzând și mai tare. 

Katherina îl ignoră. 

— Cărţile acestea sunt încărcate, îi explică ea. Intensitatea lor 
variază. Majoritatea Lectorilor simt intensitatea acestora la o 
simplă atingere. Îi aruncă o privire lui Pau. Alţii însă trebuie să-și 
vâre degetele în priză ca să o simtă. 

Ochii lui Pau scânteiară, dar nu spuse nimic și se întoarse să- 
și vadă de lucru. 

— Te-a durut? întrebă Katherina. 

— Nu, răspunse Jon. Dar m-a luat prin surprindere. A fost ceva 
ca un fel de electricitate statică. 

Iversen își făcu apariţia cu și mai multe cărți, pe care i le 
întinse lui Jon. Acesta le luă ezitând. 

— Puteţi împrumuta oricând altele, spuse Iversen. Acestea 
sunt cele mai potrivite pentru început. Câte puţin din toate, cu 
intensităţi diferite. Îi făcu apoi cu ochiul lui Jon. Cred că mai 
așteptăm cu cele mai puternice. 

— Da, mulțumesc, zise Jon. Măcar de-aș fi în stare să le ţin în 
braţe. 

O luară înapoi spre scară, lăsându-l pe Pau în bibliotecă să-și 
vadă în continuare de treabă. Ajungând sus, lăsară cărţile pe 
tejghea, iar Katherina îi povesti lui Iversen despre rezultatele 
obţinute în cursul antrenamentului. Iversen dădu gânditor din 
cap. 

— Fiecare emiţător percepe puterile în felul său, spuse el. Dar 
majoritatea încearcă senzaţia că au la dispoziţie un fel de paletă 
sau trusă cu instrumente, pe care le pot folosi pentru a-i 
influenţa pe ascultători. 

— Mie mi se pare că mă aflu în faţa unui mixer uriaș, cu o 
infinitate de setări, explică Jon zâmbind, îmi creează o senzaţie 
plăcută de... putere. Cred că pot să mă obișnuiesc cu asta. 

Iversen îl privi scrutător. 

— Ai grijă! îl avertiză el. Acum, la început, ai voie să-ți 
folosești puterile doar asupra altor Lectori și, de preferat, doar 
cu Katherina de faţă. 

Jon încuviinţă. 

— Multi sunt tentaţi să exagereze la început, continuă 
Iversen. În cazul tău, asta poate fi extrem de periculos, dar chiar 
și în cazul unui emiţător normal consecințele pot fi nefericite. In 
afara efectelor emoţionale care pot fi generate de text, 
ascultătorii se pot alege cu dureri de cap sau grețuri, dacă 

emițătorul nu-și dozează accentuările cu grijă și în concordanţă 
cu mesajul textului. 

Katherinei i se întâmplase de câteva ori să fie de faţă când un 
emițător producea asemenea distorsiuni, cum obișnuiau ei să le 
numească. De obicei se întâmpla atunci când un emiţător 
neexperimentat încerca să forțeze mesajul textului sau încerca 
să răstălmăcească mesajul textului într-un sens mult prea 
îndepărtat de intenţia originară. Pau avusese acest obicei când 
începuse să frecventeze Libri di Luca. Fiindcă nu primise niciun 
fel de antrenament, nu-și cunoștea limitele și distorsiona 
majoritatea lecturilor fie din neștiință, fie din nerăbdare. Din 
fericire, consecințele nu fuseseră foarte serioase, întrucât 
puterile lui erau foarte limitate, fapt de care nu îi plăcea deloc 
să i se amintească. După câteva luni de antrenament alături de 
Luca, învățase să ţină distorsiunile sub control, dar nu reușise să 
devină un emiţător atât de priceput ca Iversen sau atât de 
puternic ca Jon. 

— Diseară o să facem rost de informaţiile legate de Remer, 
spuse Jon. Putem să ne întâlnim aici mâine-dimineaţă, înainte de 
program? adăugă luând teancul de cărți de pe tejghea și 
îndesându-l la subrat. 

— Bineînţeles, răspunse Iversen. O să fiu aici cu o oră înainte 
de deschidere. Apoi o îmbrăţișă pe Katherina, șoptindu-i la 
ureche: Aveţi grijă! 

e 

Firma de avocatură Hanning, Jensen & Halbech se afla pe 
Store Kongensgade, într-o clădire veche, cu o înfățișare 
maiestuoasă, care dădea spre Nyboder. Era două noaptea, dar 
la etajul care îi interesa pe ei se mai zărea încă lumină. 

— Ce facem acum? întrebă Katherina dezamăgită, dar în 
același timp răsuflând ușurată la gândul că poate or să renunţe 
la „spargere”. 

— Poate e cineva care lucrează până târziu, admise Jon. Sau 
poate că au uitat să stingă lumina. Sau poate că e femeia de 
serviciu. Jon se uită în ambele direcţii. La ora aceasta nu era 
niciun fel de trafic și doar câteva ferestre mai erau luminate. Hai 
să vedem, spuse el. 

Traversară strada spre clădirea din cărămidă roșie. Se opriră 
în faţa unei uși masive din stejar, iar Jon se uită încă o dată în 

jur. Apoi scoase legătura de chei cu Ștrumful cel Mintos și 
descuie ușa. 

Se apucară să urce treptele în tăcere, fără să aprindă lumina. 
La fiecare etaj, uși de sticlă dădeau spre sediile diferitelor firme, 
dar luminile erau stinse peste tot, până când ajunseră la etajul 
unde se afla fostul birou al lui Jon. 

Jon privi pe după colţ, prin pereţii de sticlă de la intrare. Apoi 
înjură în șoaptă. 

— E Anders Hellstram, îi șopti el Katherinei, făcându-i loc să 
se uite. 

In spatele panoului de sticlă se afla o încăpere mare, cu o 
mulțime de birouri gri și monitoare în dreptul fiecărui scaun. La 
unul din birouri stătea un bărbat în cămașă. Acesta era întors cu 
spatele, iar în jurul lui, pe birou, se ridica un munte de 
bibliorafturi și teancuri de documente ce amenințau să se 
răstoarne dacă cineva ar fi trântit ușa ceva mai tare. 

Katherina își încordă atenţia asupra cititului. Simţea că era 
obosit - lectura lui era inegală și lipsită de concentrare. 
Imaginea unui dormitor și a unei canapele confortabile răsărea 
constant în mijlocul șuvoiului de termeni juridici și, de mai multe 
ori, acesta se văzu nevoit să reia de la capăt același paragraf. 

— Unde trebuie să ajungem? întrebă Katherina încet. 

Jon arătă spre o ușă aflată în celălalt capăt al încăperii. Nu 
aveau cum să se strecoare fără a fi văzuţi de bărbatul de la 
birou. Era de ajuns ca acesta să ridice ochii. 

— AȘ putea să-l distrag. 

Jon o privi mirat, dar încuviinţă și alese o cheie de pe 
legătură. 

Katherina se concentră din nou asupra celor citite de avocat. 
De data asta, îl ajută să-și încordeze atenţia, accentuând 
pasajele și blocând imaginile nerelevante. Simţi din partea 
bărbatului o ușurare și un interes crescând pentru textul din faţa 
lui. Nu după mult timp, era atât de absorbit de lectură, încât nu 
mai trebui să-l influențeze decât foarte puţin pentru a-i menţine 
concentrarea. 

— Acum! șopti ea. Dar trebuie să nu scoatem niciun zgomot și 
să ne strecurăm de-a lungul peretelui. 

Jon dădu din cap și băgă cheia în broască. Bărbatul nu 
observă nimic, iar ei trecură de ușa de la intrare, închizând-o la 
loc în urma lor. Katherina continuă să accentueze și mai mult 


231 


textul pe când se furișau pe lângă perete, așa cum sugerase 
mai devreme. Între timp, avocatul citea absorbit, fără să aibă 
habar despre ce se petrecea în jurul lui. Pe când treceau pe 
lângă el, Katherina îi privi faţa înroșită, cu cearcăne mari sub 
ochii aţintiţi asupra textului. Din câte își putu da seama, era un 
caz legat de niște certuri între vecini, iar documentele pe care le 
citea erau extrem de insipide, tot felul de înlesniri și planuri din 
statutul asociaţiei de locatari. 

Când ajunseră în celălalt capăt al încăperii, Jon deschise ușa și 
intrară într-un birou micuţ, plin cu fișete. Abia după ce o 
închiseră în urma lor îndrăzniră să spună ceva. 

— Pfuuu, șopti Jon. A mers! 

— De fapt, el este cel care ar trebui să ne mulţumească, 
spuse Katherina zâmbind. O să-și aducă aminte toată viaţa 
lucrurile citite în noaptea asta. Și probabil că o să ajungă mai 
devreme în pat. 

— Pe tine ar fi trebuit să te folosesc pe vremea când învăţam 
pentru examene, zise Jon făcându-i cu ochiul. Anders e un 
avocat bun, așa că dă-i bătaie. 

Katherina încuviinţă din cap. 

Jon începu să răscolească prin fișete și hârtii. Crâmpeie de 
referate, decizii și alte documente legate de cazul Remer se 
amestecară cu frânturi din cazul lui Anders Hellstrøm, dar 
Katherina atenuă cititul lui Jon, concentrându-se să menţină 
trează atenţia avocatului. 

În încăpere se aflau mai multe fișete, dar Jon părea să știe 
precis unde să caute și se muta grăbit de la un fișet la altul, 
scoțând hârtii din dosare. 

Poate că se înflăcărase prea tare, căci la un moment dat 
trânti zgomotos unul din sertarele de metal. 

Amândoi înlemniră, iar Katherina simţi că Anders Hellstram se 
oprise din citit, aţintindu-și privirea spre ușa în spatele căreia se 
aflau. Cu respiraţia tăiată și cu ochii închiși, începu să se 
concentreze doar asupra lucrurilor care se petreceau în afara 
biroului Remer. 

Timp de câteva secunde nu mai receptă nimic, apoi textele 
începură să curgă din nou, de data aceasta anunţuri de la 
avizier sau nume de produse. Acestea apăreau ca niște frânturi 
și încercă din răsputeri să-i stârnească interesul pentru toate 
lucrurile pe care le citea involuntar. Simţi că Anders ezită, dar 

micile frânturi continuau să varieze, noi cuvinte și propoziții îi 
răsăreau în minte, semn că acesta fie își plimba privirea prin jur, 
fie se afla în mișcare. 

Katherina reuși să-i atragă atenţia lui Jon, arătând neliniștită 
spre ușă. Jon dădu afirmativ din cap, se strecură până la ușă, o 
încuie și apoi stinse lumina. Nici nu apucă bine să termine, că 
cineva apăsă pe clanţă, zgâlțâind ușa. După un scurt moment 
de liniște, îl auziră pe avocat mormăind ceva ca pentru sine și 
îndepărtându-se. 

Abia când începu să recepteze un nou referat al asociaţiei de 
locatari citit de Anders Hellstrøm, Katherina îi șopti lui Jon că 
putea să continue. Acesta aprinse din nou lumina și își șterse 
demonstrativ fruntea cu palma. 

— Cât pe-aci, șopti el, sărutând-o în fugă înainte de a-și relua 
scotoci tul prin fișete. 

După o jumătate de oră Katherina simţi că avocatul de 
dincolo de ușă obosise. Oricum nu voia să-i ţină atenţia trează 
prea mult timp. Dacă ar fi continuat să-l preseze, acesta ar fi 
putut leșina, iar a doua zi avea să se trezească cu cea mai 
groaznică durere de cap din viața lui. 

— E aproape epuizat, îi șopti ea lui Jon. 

Acesta încuviinţă din cap, aruncând alte câteva pagini peste 
teancul pe care îl adunase pe birou. 

— Putem să le luăm pur și simplu cu noi? întrebă Katherina în 
șoaptă. 

— N-o să-și dea nimeni seama că lipsește ceva, șopti Jon la 
rândul lui. Cazul ăsta este atât de stufos, încât n-o să se simtă 
nicio diferență dacă or să dispară câteva pagini. 

Katherina estimă că erau peste cinci sute de pagini în teancul 
pe care Jon îl pusese deoparte. 

— Și-apoi, o merită, spuse Jon cu o urmă de amărăciune în 
glas. Cred că am găsit tot ce ne trebuie. Hai să ieșim de-aici! 

Katherina avu grijă ca avocatul, așa epuizat cum era, să nu 
ridice ochii din hârtiile lui în timp ce ieșeau din birou și se 
furișau din nou de-a lungul peretelui. Ochii lui Anders Hellstrøm 
se holbau cu oarece efort la hârtiile din faţa lui și putură vedea 
cum mâinile îi tremurau ușor. 

După ce trecură de el, măriră viteza și se grăbiră cât putură 
de mult să străbată ultima bucată până la intrare. Jon încuie 
ușa, iar Katherina încetă să mai controleze concentrarea 

avocatului. Văzu trupul acestuia prăbușindu-se în scaunul de 
birou, pentru ca imediat, cu o tresărire, să se ridice iar, privind 
în jur. Apoi se frecă la ochii, se ridică în picioare, se întinse și 
căscă atât de zgomotos, încât putură să-l audă de pe coridor. 

— Somn ușor! spuse Jon. 

e 

A doua zi dimineaţă ajunseră la Libri di Luca în clipa când 
Iversen tocmai descuia anticariatul. 

— Cum a mers? întrebă el. 

— Bine, răspunse Jon. Cred că avem tot ce ne trebuie, adăugă 
ridicând punga de plastic în care ţinea hârtiile. 

— Nu vreau să știu cum aţi făcut rost de ele, spuse Iversen 
clătinând din cap. Putem să stăm în biblioteca de la subsol, Pau 
a reușit ieri să repare lumina. 

Intrară în anticariat și se îndreptară spre subsol. Când 
ajunseră în bibliotecă, Jon îi dădu lui Iversen jumătate din 
teancul de hârtii. El se ocupă de cele care aveau de-a face cu 
structura complicată a afacerilor lui Remer, în timp ce Iversen 
avea grijă de articolele din ziare și alte informaţii biografice. 

Katherina se simţea ca a cincea roată la căruţă și se învârtea 
printre rafturi pe când ceilalţi își vedeau de lucru. Putea recepta 
tot ce citeau, dar majoritatea documentelor erau liste de firme și 
persoane, așa că își pierdu curând interesul și își trecu timpul 
admirând lucrările din bibliotecă, așa cum o făcuse de multe ori 
până atunci. Nu se plictisea niciodată să studieze ilustrațiile 
măiestrite și meșteșugul cu care fusese lucrat fiecare volum. 
Unele exemplare fuseseră atât de deteriorate în momentul 
activării lui Jon, încât nu mai putuseră fi salvate, dar reacţia 
rapidă a lui Iversen și a lui Pau reușise să împiedice dezastrul de 
proporţii care s-ar fi petrecut în cazul în care toate volumele ar fi 
ars. În jurul întrerupătorului de la intrare încă se mai zărea o 
porţiune mare de zid care fusese înnegrită, iar bucăţile arse din 
covor stăteau mărturie evenimentelor violente petrecute cu 
câteva zile în urmă. Nu exista niciun risc să o ia ceva razna 
acum, când Jon citea documentele acelea. Dar amintindu-și de 
activare, Katherina își îndreptă din nou toată atenţia asupra lui. 
Lectura se desfășura fără pasiune. Jon citea textele lipsite de 
viață fără să pună deloc suflet și, judecând după imaginile care 
se intercalau din când în când cu lectura, nu era foarte 

concentrat. Katherina roși ușor când se descoperi printre 
imaginile care răsăreau în mintea lui. 

— Stop! exclamă ea deodată, arătând spre Jon. 

Cei doi o priviră întrebător. 

— Ce citești? întrebă ea. 

Jon aruncă o privire scurtă spre documente. 

— O listă a membrilor din conducerea uneia dintre firmele lui 
Remer, răspunse Jon. De ce? 

— Citește numele din nou, sugeră Katherina. 

Jon cobori iar privirea la foaia de hârtie și parcurse încet lista. 
Ajungând pe la jumătatea acesteia, făcu ochii mari, apoi se uită 
la ceilalţi. 

— W. Kortmann, spuse el uluit. 

În lumina soarelui, vila lui Kortmann arăta încă și mai grotesc 
decât în noaptea când fuseseră ultima oară acolo. Clădirea 
masivă, de culoare roșie, cu țiglele ei strălucitoare, semăna cu 
căsuta din turtă dulce a vrăjitoarei din poveste. Dar această 
primă impresie era imediat stricată de turnul ruginiu al 
ascensorului, care se sprijinea de casă ca un copac bătrân și 
scorburos. Cerul era de un albastru clar, iar peluza din jurul vilei 
mai avea încă o culoare verde intensă, deși era trecut de 
jumătatea lui octombrie. 

Jon se întrebă dacă vremea bună sau prezența Katherinei îl 
făcuse pe Kortmann să-i întâmpine pe trotuarul de la intrare și 
nu în bibliotecă. Era așezat în ceva care aducea cu un scaun cu 
rotile antic, cu un cadru curbat din metal negru, iar perna era 
căptușită cu piele roșie. O pătură groasă îi acoperea picioarele, 
iar ochii îi erau ascunși în spatele unor ochelari de soare. 

II sunaseră pe Kortmann cu câteva ore înainte, spunându-i că 
voiau să-i arate ceva. Acesta nu păruse nici surprins, nici 
deosebit de curios, dar sugerase să se întâlnească chiar în după- 
amiaza aceea. Iversen și Katherina insistaseră să-l însoțească, 
fiecare din alte motive, putu Jon să ghicească. Iversen era 
convins că, doar pentru simplul motiv că descoperiseră numele 
lui Kortmann în conducerea uneia din firmele lui Remer, nu 
însemna că el ar fi avut ceva de-a face cu Organizaţia Umbrelor. 
Dimpotrivă, probabil că habar nu avea de asta și era folosit fără 
știința lui. Din câte reuși Jon să-și dea seama, Katherina era de o 
cu totul altă părere. Kortmann, le atrăsese ea atenția, încercase 
tot timpul să împiedice reunirea celor două facţiuni, fiind 
principalul responsabil în scindarea petrecută în urmă cu 
douăzeci de ani. Cine altul ar fi putut fi un spion mai potrivit? 

Jon încercă să rămână neutru. Structura afacerilor lui Remer 
era atât de complicată și de stufoasă, încât se putea foarte bine 
să fie o coincidență. Cu toate acestea nu reușea să-și scoată din 
cap ideea că misteriosul prieten librar al lui Remer ar fi putut fi 
Kortmann. Desigur, Kortmann nu era librar, dar îi cunoscuse 


236 


suficient pe Luca, pe Jon și anticariatul, ceea ce ar fi putut 
explica interesul și informaţiile deţinute de Remer. 

— Bine aţi venit! exclamă Kortmann prietenos, când 
Katherina, Jon și Iversen coborâră din mașină. Jon ţinea în mână 
un plic cu documentele firmei în care Remer și Kortmann aveau 
interese comune. 

Îl salutară și îi strânseră mâna pe rând, apoi Kortmann își 
îndreptă scaunul cu rotile spre aleea care făcea înconjurul vilei. 

— M-am gândit că am putea să stăm afară și să profităm de 
vreme, spuse Kortmann. 

Îi conduse spre o terasă largă, aflată la marginea grădinii. 
Zidul care înconjura proprietatea și copacii bătrâni și înalţi te 
făceau să te simţi complet izolat de lume. 

Un bărbat îmbrăcat în negru mută niște sticle cu răcoritoare și 
niște pahare de pe o tavă de argint pe o măsuţă de terasă 
înconjurată de scaune din mahon. Bărbatul, în care Jon îl 
recunoscu pe șoferul lui Kortmann, îi salută politicos din cap și 
apoi se îndreptă spre casă. 

— Luaţi loc! îi invită Kortmann arătând spre scaune. Spuneți- 
mi, ce ați aflat? 

Se așezară, dând curs invitaţiei lui, iar Jon scoase 
documentele din plic. Kortmann nu schiţă nicio reacţie. 

— Am reușit să obţinem unele informaţii referitoare la 
persoana despre care credem că face parte din Organizaţia 
Umbrelor, zise Jon și împinse documentul care conţinea numele 
lui Kortmann către mijlocul mesei. Numele era subliniat cu 
galben. 

Kortmann se întoarse să se uite la Katherina, apoi la Jon. 

— Ce-i asta? întrebă el fără a catadicsi să acorde vreo atenţie 
documentului. 

— Este o listă a membrilor din conducerea firmei de 
antrepriză Habitat, îi explică Jon. Numele tău se află pe listă. 

— Sunt membru în conducerea mai multor firme, răspunse 
Kortmann plictisit. Ce este atât de special la Habitat? 

— Majoritatea acţiunilor sunt deţinute de Remer, despre care 
suntem siguri că este implicat în Organizaţia Umbrelor. 

— Remer? repetă Kortmann uitându-se în altă parte pentru o 
clipă. Deodată izbucni într-un hohot zgomotos de râs. Remer, în 
presupusa voastră Organizaţie a Umbrelor? Nu, lăsaţi-o baltă! 

Remer are într-adevăr un fel destul de creativ de-a interpreta 
legea, dar ideea că s-ar putea afla în spatele unui complot... 

Izbucni din nou în râs. 

— Nu am spuse că el este conducătorul, îi atrase Katherina 
atenţia. Doar că ar fi implicat. 

Kortmann o privi pe Katherina și zâmbetul îi dispăru. Se 
întoarse spre Jon. 

— Trebuie să recunosc că m-am așteptat la ceva mai mult de 
la tine, Campelli. Mai întâi teoria asta nebunească, născocită de 
un excentric ca Tom Nørreskov, despre o Organizaţie a 
Umbrelor a cărei existență este imposibil de dovedit, iar acum 
ideea că Remer ar fi implicat în conspirație. 

Jon simţi cum creștea mânia în el. Făcând un efort uriaș 
pentru a păstra un ton neutru, îi povesti tot ce se întâmplase cu 
Remer, despre interesul arătat de acesta faţă de Libri di Luca și 
concedierea lui Jon. 

— Asta sună mai degrabă a Remer, zise Kortmann când Jon 
termină de povestit. Poţi să-l descrii ca pe un individ nemilos, 
calculat și oportunist. Dar conducător de sectă? In niciun caz! 

Katherina se foi neliniștită pe scaun, dar Iversen îi puse o 
mână pe braț, oprind-o să nu explodeze. 

— Cât de bine îl cunoşti? îl întrebă Iversen pe un ton 
împăciuitor. Ai remarcat dacă relaţia lui cu tine este diferită de 
cea cu ceilalți membri ai conducerii? 

— Nu cred, răspunse Kortmann. Atmosfera este mereu 
relaxată și profesională și în general suntem de aceeași părere 
în privinţa multor lucruri. 

— Ţi-a citit vreodată cu voce tare? 

Kortmann ridică din umeri. 

— Ne-am citit întâmplător diverse lucruri unul altuia. 
Rezumate ale unor întâlniri, ciorne ale unor comunicate de 
presă - chestii de genul ăsta. 

Kortmann tăcu, ridicând fața spre cerul albastru. Jon aproape 
că putea să-l vadă reflectând la consecințele întrebării: Și 
dacă...? 

— Poţi infirma faptul că este Lector? întrebă Katherina 
pierzându-și răbdarea. 

— Bineînţeles că nu, răspunse el arțăgos. Este nevoie de un 
receptor pentru a decide. 

— Vezi, aici aveai nevoie de ajutorul nostru, observă ea. 

Kortmann nu-i răspunse. 

— Mai e un nume pe listă, continuă Jon. Un anume Patrick 
Vedel. Îl cunoști? 

— Nu în afara întâlnirilor comitetului de conducere, răspunse 
Kortmann. De ce? 

— Apare pe lista persoanelor din conducere în aproape toate 
firmele deţinute de Remer, îi explică Jon. Credem că este 
receptor. O echipă formată dintr-un emiţător și un receptor - 
Remer și Patrick Vedel - reprezintă o combinaţie periculoasă 
într-o conducere. Nu crezi că avem dreptate? 

— Dacă admitem faptul că teoria voastră e corectă, da, le 
răspunse gazda. Deși Kortmann purta ochelari de soare, Jon 
simţi că privirea lui aspră se întorsese spre el. Dar eu nu-l admit, 
sublinie el. 

Poate că greșiseră venind aici atât de devreme, fără să aibă 
dovezi concrete, dar Jon se îndoia că l-ar fi putut convinge 
vreodată pe Kortmann, fie că acesta nu voia să se lase convins, 
fie că era într-adevăr implicat. 

— Și până la urmă pentru ce aţi venit? întrebă Kortmann 
luându-și privirea de la Jon. Iversen, poţi să-mi spui pentru ce ați 
venit? 

Iversen își drese glasul și făcu un semn din cap spre hârtia 
aflată în mijlocul mesei. 

— Am dat peste numele tău, spuse el evitând să-l privească 
pe Kortmann. 

— Adică mă acuzați? 

Bărbatul din scaunul cu rotile strânse din pumni, iar tonul 
vocii lui era departe de-a fi prietenos. 

— Am dovedit că există o legătură între numele tău și 
Organizaţia Umbrelor, spuse Katherina. 

Kortmann lovi cu pumnul în masă, făcând să zăngănească 
sticlele și paharele. 

— Nu există nicio Organizaţie a Umbrelor, zbieră el, făcându-l 
pe Iversen să sară ca ars. Nu este decât o născocire, o perdea 
de fum inventată de aceia care ar avea de câștigat distrăgându- 
ne atenţia de la ei. Arătă cu degetul spre Katherina. Cine a fost 
primul care a venit cu născocirile astea? Tom Nørreskov, un 
receptor! Și cine a fost profund implicat pe tot parcursul 
anchetei? Și cine a avut grijă ca părerea lui să capete o greutate 
suspect de mare? Tot un receptor. 

Kortmann își scoase ochelarii de soare și îl privi pe Jon în ochi. 

— Chiar n-ai fost în stare să vezi asta? 

Jon se uită calm la bărbatul aflat în scaunul cu rotile. Reacția 
acestuia părea autentică: privirea îi era feroce, iar nările îi 
fremătau. Dacă juca teatru, atunci era un maestru, dar Jon avea 
suficientă experienţă cu indivizii aflaţi la putere ca să știe că, de 
multe ori, aceștia reușiseră să ajungă la putere tocmai datorită 
capacităţii lor de a fi convingători, chiar și atunci când 
afirmaţiile lor nu erau întemeiate. 

— Nu văd decât un bărbat care se teme să nu-și piardă 
puterea, spuse Jon calm. 

Bărbatul din scaunul cu rotile îl privi o clipă pe Jon, apoi își 
puse din nou ochelarii. 

— Imi pare rău să aud asta, zise el ferm. Speram că tu, fiind 
un Campelli, vei vrea să lucrezi pentru Societatea Bibliofililor, 
adăugă el oftând. Insă, din câte se vede, acum este imposibil. 

— Dar e deja activat, protestă Iversen. Jon este cel mai 
puternic Lector pe care l-am întâlnit vreodată. 

— Și din acest motiv cu atât mai periculos pentru noi, Iversen. 

— Noi? repetă bătrânul. 

Kortmann apăsă un buton de alamă aflat pe brațul scaunului 
cu rotile. 

— AŞ dori să plecaţi acum, spuse el calm. Iversen, tu poţi să 
mai rămâi, bineînțeles dar ceilalți să-mi părăsească imediat 
proprietatea. 

Auziră o ușă trântindu-se în casă, apoi îl văzură pe șofer 
alergând spre ei. Jon și Katherina se ridicară în picioare. Iversen 
ezită o clipă, apoi se ridică și el. 

— Iversen?! spuse Kortmann, aplecându-se înainte în scaun. 
Nu fi fraier. Nu face un lucru pe care să ajungi să-l regreți. Pot 
să-ți gasesc un alt serviciu. Societatea este viaţa ta, de ce să-i 
dai cu piciorul de dragul unei minciuni? 

Iversen îi privi o clipă pe Jon și pe Katherina, apoi își aţinti 
ochii asupra lui Kortmann. 

— Nu o fac nici pentru mine, nici pentru Societate, spuse el 
hotărât. O fac pentru Luca. 

Apoi se întoarse și o porni cu pași înceți spre intrare. Jon și 
Katherina îl urmară. 

— Te simţi bine? îl întrebă Jon după ce ieșiră din suburbia 
Hellerup. 

Iversen stătea tăcut pe bancheta din spate, uitându-se pe 
geam. Clătină ușor din cap, apoi îi zâmbi lui Jon. 

— Mă simt bine, răspunse el. Sunt doar dezamăgit de cele 
întâmplate. Întoarse privirea spre casele care se perindau prin 
faţa ferestrei. Trebuie să luăm legătura cu restul, spuse el. De 
preferat, înaintea lui Kortmann. Să știm câţi sunt de partea 
noastră. 

Jon încuviinţă din cap. Niciunul din ei nu știa cât de mare era 
Organizaţia Umbrelor, dar mai mult ca sigur că trei persoane nu 
erau de ajuns pentru a-i face faţă. 

— Kortmann mi-a dat o listă cu toți emiţătorii, spuse el. Am 
putea începe cu asta. 

— Splendid! zise Iversen. Mi-era teamă că n-am să-mi pot 
aduce aminte toate numele. ÎI privi pe Jon în ochi în oglinda 
retrovizoare. Dar cred că cel mai bine ar fi să iau eu legătura cu 
ei. 

— Bine, consimţi Jon. 

— Pe câţi crezi că putem conta? întrebă Katherina. 

— Habar n-am, răspunse Iversen. Rămâne la latitudinea 
fiecăruia. Nu ne putem aștepta ca toţi să creadă o asemenea 
poveste, dar oricum, nu ăsta o să fie singurul factor relevant. 
Unii erau deja dinainte nemulţumiţi de Kortmann, dar cu 
siguranţă vor fi alţii cu care vom avea probleme, continuă el cu 
un oftat. Și mă tem că Pau are să se numere printre cei din 
urmă. 

— Eu, una, pot să trăiesc foarte bine și fără el, mormăi 
Katherina. 

— Dar receptorii? întrebă Jon. Putem conta pe ei? 

— Sunt sigură de asta, răspunse Katherina. Bineînţeles că și 
printre ei vor fi câţiva sceptici, dar cred că ne vor sprijini. O s-o 
rog pe Clara să aranjeze o întrunire cât mai repede posibil. 

— lar eu ce-aș putea face? întrebă Jon. 

— Tu te-ai putea antrena, sugeră Katherina zâmbind. 

e 

Parcă trecuseră ani de când Jon se plimbase împreună cu 
Iversen pe aleile cimitirului Assistens. Pe vremea aceea avea o 
carieră și se afla într-o stare binecuvântată de ignoranță. În plus, 
era măcinat de o furie veche și grea, față de un tată de care se 

crezuse trădat. Furia dispăruse acum sau, își dădea seama Jon, 
devenise de o altă natură. Mai simţea încă o amărăciune legată 
de faptul că fusese exclus, dar furia în sine se întorsese către 
alte ţinte, și anume motivele care duseseră la moartea părinţilor 
lui. 

Luca era înmormântat lângă Arman, însă trecuse multă vreme 
de când Jon vizitase mormântul bunicului său, așa că îi trebui 
ceva timp să găsească locul. Cele două pietre de mormânt se 
aflau aproape de zidul cimitirului, iar în jurul lor se ridica un gard 
solid din fier forjat, de vreo jumătate de metru înălțime. Multe 
din mormintele vecine, dispuse de-a lungul zidului, erau 
acoperite de iederă, dar parcela familiei Campelli fusese 
curățată de curând, iar pietrele de mormânt din granit negru se 
înălțau mândre în mijlocul pietrișului alb, semănând cu o 
grădină japoneză. Un buchet simplu, deja ofilit, zăcea în faţa 
pietrei lui Luca. 

Inscripţia sobră fusese gravată cu litere aurii și conţinea doar 
numele lui Luca, data nașterii și cea a morţii. L-ul și C-ul din 
numele lui aveau forma unor mici pictograme, cu linii arcuite 
asemenea le tainelor din cărțile vechi. 

Soarele strălucea pe un cer lipsit de nori și era frig. Din 
fericire, zidul cimitirului, copacii și tufișurile din jur ţineau 
adăpost împotriva vântului, dar oricum era un ger mușcător - 
probabil și motivul pentru care nu zărise prea mulţi oameni pe- 
acolo. 

Jon se opri o vreme, privind în tăcere pietrele de mormânt. Nu 
era sigur de ce alesese tocmai locul acesta pentru a se antrena. 
Apartamentul i se părea prea închis și acum, că urma să se 
antreneze singur, se simţea mai liniștit știind că se afla într-un 
loc unde nu existau instalaţii electrice. Poate că voia să-i 
dovedească ceva lui Luca. Nu știa precis de ce, dar acum, că se 
afla acolo, simțea că făcuse alegerea potrivită. 

Se așeză pe o piatră încălzită de soare și băgă o mână în 
buzunarul paltonului, scoțând cartea pe care o alesese din 
teancul dat de Iversen. Era Divina comedie - din câte auzise una 
din cărţile preferate ale lui Luca - și, chiar dacă era o ediţie de 
călătorie, mică și compactă, nu exista nicio îndoială că meșterul 
pusese mult suflet la legarea acesteia. Pielea era de o un roșu 
intens, iar titlul - inscripţionat cu litere negre. 

__Jon deschise cartea la întâmplare și începu să citească. 
Incerca o senzație ciudată citind cu voce tare printre morminte, 
dar simțea o anumită siguranţă stând acolo, printre copaci, 
tufișuri și pietrele grele. Aici nu îi mai era teamă să fie auzit sau 
urmărit. Era singur și se putea concentra asupra lecturii. 

Incet-încet învățase să-și dea seama cât de departe putea să 
meargă, dar îi luă ceva timp să se obișnuiască cu structura 
metrică, ceea ce îl împiedică să încarce textul emoţional. În cele 
din urmă, după trei-patru pagini, își intră în ritm și reuși să se 
concentreze, lucru care făcu hârtia să capete din nou acea 
înfățișare sticloasă, iar pe fundal umbrele începură să se 
contureze ca niște siluete în ceața dimineţii. Se concentră 
asupra lor până când acestea deveniră clare ca niște figuri 
decupate. 

In acel moment Iversen și Katherina erau probabil ocupați să 
obţină sprijinul celorlalţi, iar în această privinţă Jon nu avea cum 
să-i ajute și simţea chiar că le-ar fi stat în cale. Așadar, se 
bucura să stea pe tușă o vreme, pe de o parte pentru a nu-i 
incomoda, pe de alta pentru că putea fi singur. Cu toate 
acestea, era frustrant să nu poţi fi de folos. 

După alte câteva pagini, își forţă și mai mult puterile, iar 
suprafaţa sticloasă pe care se iviseră imaginile se sparse și avu 
o senzaţie de atotputernicie, asemănătoare cu ce simţise în 
timpul activării. Lectura decurgea de la sine și se putea 
concentra să-i adauge culoare. Ilncepu să accentueze treptat 
caracterul personajelor și peisajele sumbre în care se găseau 
acestea. Nu simţi nicio împotrivire, dar avu tot timpul grijă să nu 
exagereze. Ca un editor de film, încerca să aibă grijă ca trecerea 
de la o scenă la alta să se facă ușor și fluent, nu brusc și pe 
neașteptate. 

Nu știa cât stătuse acolo citind, dar când închise cartea, se 
trezi înconjurat de umbre. Gâtlejul i se uscase, iar degetele cu 
care ţinuse cartea îi erau reci și aproape complet amorţite. Le 
ridică în dreptul gurii și suflă asupra lor să le încălzească. În jur 
totul era cufundat în întuneric și era greu să distingi detaliile, 
dar când privirea îi alunecă peste mormântul lui Luca, înlemni 
cu răsuflarea tăiată. 

Barele de fier ale gardului ce înconjura mormântul, care la 
început fuseseră drepte, erau acum încovoiate, lăţite și 
încolăcite, închipuind volburi și volute. Fără să fi văzut 

mormântul mai înainte, nu ai fi putut remarca nimic neobișnuit, 
poate doar măiestria necesară pentru a modela metalul în 
asemenea forme fascinante. 

Jon privi în stânga și-n dreapta, aproape așteptându-se să 
vadă o echipă de meșteri fierari care făceau haz de el, dar nimic 
nu se mișca în jur, în afară de vârfurile copacilor legănate de 
vânt. 

Când se ridică în picioare, se simţi copleșit de epuizare, însă 
avu destulă forță ca să se apropie de gardul de fier pentru a-l 
cerceta mai îndeaproape. Nu era nimic de văzut la metalul 
acela. Părea să fi arătat mereu astfel, ros de furtuni și de vânt. 

Se lăsă cu grijă pe vine și atinse barele de fier cu degetele. 

Metalul era rece ca gheața. 

25. 


Deși la Centrul pentru Dislexie se aflau peste treizeci de 
persoane, înăuntru domnea o liniște atât de profundă, încât 
Katherina era convinsă că toţi îi puteau auzi bătăile inimii. 
Tocmai încheiase relatarea ultimelor descoperiri legate de 
Remer și a felului în care fuseseră alungaţi de Kortmann. 

Aștepta acum verdictul receptorilor. Kortmann nu avea mulţi 
simpatizanți printre cei de faţă, dar credibilitatea ei depindea de 
măsura în care aceștia înghiţeau sau nu teoria despre 
Organizația Umbrelor. | se întâmplase rar să vorbească atât de 
mult fără întrerupere și, de mai multe ori în cursul relatării sale, 
fusese nevoită să bea apă pentru a scăpa de senzaţia de 
uscăciune din gât. 

Clara, care fusese ca de obicei foarte eficientă și îi convocase 
pe toţi receptorii, își drese glasul și luă prima cuvântul. 

— Cât de siguri sunteţi de faptul că Remer este emiţător? 
întrebă ea privind-o insistent pe Katherina. 

— Noi nu avem nicio îndoială, răspunse aceasta. 

— Dar nu l-aţi testat? 

— Nu. 

Clara dădu din cap. Mulţi dintre cei de față formaseră mici 
grupuri, vorbind în șoaptă. 

Nu îl testaseră pentru simplul motiv că singurul care intrase în 
contact cu Remer fusese Jon, iar asta înainte să fie activat, așa 
că nu avusese posibilitatea să descopere puterile lui Remer. În 
plus, era nevoie de un receptor pentru a decide cu certitudine 
dacă o persoană era sau nu Lector. 

— Speram să veniţi cu ceva mai multe dovezi concrete, zise 
Clara lăsându-și privirea să alunece pe deasupra chipurilor 
șovăitoare din jurul lor. 

— Și eu speram să vi le pot aduce, recunoscu Katherina. Dar 
ne-am gândit că este mai bine să anunţăm pe toată lumea cât 
mai repede posibil, inclusiv pe emiţători. 

Trupul îi era încordat, iar ochii ei căutau febril prin încăpere 
posibili aliaţi. Cei mai mulţi plecau capetele când îi întâlneau 
privirea, alţii o priveau la rândul lor cu o expresie nerăbdătoare, 

ca și cum s-ar fi așteptat ca, în orice moment, fie să se 
prăbușească la podea, fie să vină cu dovezi decisive. Se gândi 
cum ar fi reacţionat ea însăși dacă i s-ar fi servit respectiva 
poveste. Probabil că nu foarte diferit. Nu era deloc ciudat că se 
arătau sceptici, așa că nu-și putea permite să fie prea aspră. 

— Eu cred, începu Clara ridicând vocea pentru a putea 
acoperi zumzetul de voci care se stârnise în jur, eu cred că nu 
ne putem permite să trecem cu vederea așa ceva. Amuţiră cu 
toţii. Dacă această Organizaţie a Umbrelor există cu adevărat, 
vom fi nevoiţi să acţionăm. Cum? Nu știu, dar nu ne putem 
preface că nu se întâmplă nimic. 

Katherina simţi că îi venea s-o ia la dans pe această femeie 
minunată. Pentru o clipă crezuse că avea să le întoarcă spatele, 
așa cum i se întâmplase lui Iversen, dar ar fi fost absurd să 
creadă că acești oameni, care se ajutaseră unul pe altul de 
atâtea ori, puteau să o părăsească acum, când avea nevoie de 
ajutorul lor mai mult ca oricând. Simţi un nod în gât și bău niște 
apă pentru a-și ascunde reacția. 

— Așadar, ce urmează? întrebă Clara. 

Katherina își drese glasul. 

— Iversen încearcă să afle care dintre emițători sunt de 
partea noastră, spuse ea. Ideea este să ne întâlnim cu toţii mai 
târziu, la Libri di Luca. 

Clara dădu aprobator din cap. 

— Asta și-ar fi dorit și Luca, zise ea. O reunire în anticariatul 
lui. 

— O să fie mai degrabă o nouă grupare decât o reunire, spuse 
Katherina cu o voce posomorâtă. Nu cred că Iversen o să fie atât 
de norocos încât să-i atragă pe toţi emițătorii de partea lui. Mulţi 
dintre ei îi sunt loiali lui Kortmann și nu s-ar lăsa convinși nici 
dacă Organizaţia Umbrelor le-ar trimite cărți de vizită. 

— Cei din grupul lui William au fost mereu dezbinaţi, zise 
Clara cu o voce îndurerată. Își lăsă privirea să alunece peste 
adunare. Trebuie să le facem o primire călduroasă. Aceasta este 
șansa noastră de a duce la împlinire ceea ce a început Luca. 

e 

În momentul când Katherina ajunse la Libri di Luca, după 
întâlnirea cu receptorii, Iversen tocmai aranja scaunele. Trecuse 
de ora închiderii, dar ușa de la intrare nu era încuiată, iar 
luminile rămăseseră aprinse peste tot prin anticariat. 

— De câte scaune crezi că o să avem nevoie? o întrebă 
Iversen îngrijorat, privind spre stiva de scaune care încă nu 
fuseseră desfăcute. 

— Or să vină toţi receptorii, spuse ea cu mândrie. 

— Perfect, Katherina. A fost greu? 

— Nu neapărat, dar sunt destul de sceptici. Cum a mers cu 
emițătorii? 

Zâmbetul de pe fața lui Iversen se stinse și bătrânul plecă 
ochii în pământ. 

— Ca naiba. Kortmann apucase deja să vorbească cu mulţi 
dintre ei, oftă el. Cinci or să vină, poate chiar mai mulţi dintre 
cei care încă nu s-au decis. 

— Și Pau? 

Iversen îi aruncă o privire necăjită, clătinând din cap. 

— Pe el nu putem conta. 

— De ce? exclamă Katherina. Chiar dacă nu se înţelegea 
nemaipomenit de bine cu Pau, era totuși dezamăgită că, taman 
când aveau nevoie de ajutorul lui mai mult decât oricând, îi lăsa 
baltă pe cei care se îngrijiseră de el. 

— Era supărat, spuse Iversen. Doar îl știi cum e. lute la mânie 
și făţarnic. Susținea sus și tare că toată povestea asta se 
întâmplă din vina receptorilor și că tu ne-ai manipulat pe toți. 

Katherina scrâșni din dinţi și aprobă. 

— Atunci o să ne descurcăm și fără el. 

— Bineînţeles, zise Iversen. Dar speram că..., vru să continue, 
însă nu-și termină propoziţia, ci ridică privirea spre tavan, 
desfăcând braţele neputincios. 

— Poate că o să se răzgândească, spuse Katherina. Poate că 
toţi or să se răzgândească atunci când vom avea dovezi. 

Iversen dădu din cap. 

— Sper să ai dreptate, răspunse, apoi plesni din palme și 
apucă următorul scaun din stivă. _ 

Katherina îl ajută să le desfacă pe cele rămase. In încăpere 
era loc pentru patruzeci de persoane, cam același număr care 
obișnuia să participe la serile de lectură de la Libri di Luca. 
Scaunele nu erau neapărat confortabile, dar serile de lectură se 
dovedeau mereu atât de captivante, încât ascultătorii nici nu 
băgau de seamă. Abia mai târziu remarcau amorţeala, o 
amorțeală în mod paradoxal plăcută, pe care toţi o împărtășeau 

și își zâmbeau înţelegător când începeau să-și dezmorțească 
picioarele în timpul pauzelor. 

Lectorii începură să sosească unul câte unul. Se salutau din 
cap, apoi se îndreptau spre rafturi, apucându-se să cerceteze 
volumele. Katherina se afla la balcon și putea recepta un șuvoi 
de titluri, nume de autori și fragmente din cărți. Toate se 
contopeau repede într-o bolboroseală neinteligibilă, ca într-un 
magazin plin de radiouri, fiecare reglat pe un alt post. Blocă 
recepţia și se concentră în schimb asupra expresiei de pe 
chipurile celor prezenţi. Cei mai mulţi erau agitaţi, ochii li se 
plimbau pe cotoarele cărţilor fără a percepe nimic din ce era 
scris pe ele, iar cei care încercau să citească pasaje din cărţi o 
făceau fără pic de concentrare sau implicare. Katherina îl 
recunoscu pe Henning de la întâlnirea cu emiţătorii. Sosise 
devreme și era îmbrăcat într-un costum gri, cu cămașă albă, iar 
părul lui părea ceva mai închis la culoare decât când îl văzuse 
ultima oară. Când dădu cu ochii de ea, o salută politicos. 
Katherinei i se păru că Henning avea grijă tot timpul să n-o 
scape din vedere, aruncându-i priviri furișe pentru a vedea unde 
anume se afla în încăpere. Poate că era doar paranoică. 

Jon intră în anticariat cu o expresie gânditoare. Se uită în jurul 
său și reuși să prindă repede privirea Katherinei. Zâmbetul lui îi 
tăie răsuflarea și Katherina nu se putu abţine să izbucnească în 
râs. În timp ce se îndrepta spre scară, îl opriră mai mulţi dintre 
cei prezenți, care voiau să-l salute și să-l întrebe curioși despre 
activare. Când ajunse la ea în cele din urmă, o cuprinse în brațe 
fără nicio ezitare și o sărută îndelung, fără să-i pese că toţi cei 
de faţă îi puteau vedea în balcon. 

Când Jon îi dădu drumul, Katherina roși puternic și simţi că 
ceilalți le aruncau priviri stânjenite. Ochii lui Henning începură 
să clipească și mai des, iar pe buzele lui încolţi un zâmbet voios. 

— Ai apucat să te antrenezi? întrebă Katherina după ce-și 
trase răsuflarea. 

Jon încuviinţă din cap și dădu să spună ceva, dar chiar în clipa 
aceea ușa anticariatului se deschise și un grup de vreo zece 
receptori păși înăuntru. În urma lor venea perechea pe care o 
întâlniseră la biblioteca din Østerbro. In afară de cei doi și de 
Henning, Katherina mai recunoscu un bărbat între două vârste, 
pe care credea că-l văzuse la serile de lectură. Împreună cu 
Iversen și cu Jon, erau doar șase emiţători cu totul, un număr nu 

foarte impresionant faţă de cei peste douăzeci și cinci de 
receptori care își făcuseră apariţia până în acel moment. 

Când îi atrase atenţia lui Jon, acesta dădu din cap cu 
gravitate. 

— Pau nu vine? 

— E de partea lui Kortmann, spuse Katherina. 

Jon nu păru nici surprins, nici contrariat. 

— Dar bibliotecara? întrebă el aplecându-se peste balustradă 
și lăsându-și privirea să se plimbe pe deasupra celor de jos. 

— Nu cred că o să vină, răspunse Katherina. Totuși Iversen a 
zis că erau mai mulți care încă nu se deciseseră de partea cui să 
fie. 

Jon dădu din cap. 

— Să sperăm că se răzgândește. Avem mare nevoie de un 
istoric. 

Katherina se pregătea să-l întrebe ce anume voia să spună cu 
asta, când Clara intră pe ușă, fiind întâmpinată cu efuziune și 
prietenie de către Iversen. 

— Am face bine să coborâm, sugeră Jon trăgând-o ușor spre 
scară. 

Jos lumea începuse să se așeze pe scaune. Grupurile de 
receptori și de emițători erau ușor de identificat, cele două 
facţiuni aruncându-și reciproc priviri pline de neliniște. Katherina 
și Jon găsiră două locuri în primul rând. Clara și Iversen stăteau 
în spatele tejghelei și discutau aproape în șoaptă. De unde se 
aflau, putură auzi cum Iversen îi povestea Clarei despre 
încercarea sa de a-i convinge pe emiţători să vină. Aceasta păru 
deodată foarte obosită și ridică resemnată din umeri. 

Iversen se îndreptă spre ușă și aruncă o privire afară, pe 
geam, înainte să încuie. 

— Nu cred că or să mai vină și alţii, zise dintr-odată, 
întorcându-se către cei prezenți. Știţi cu toţii de ce ne-am 
adunat aici, începu el. Pe scurt, suntem convinși de existenţa 
unei Organizaţii Secrete de Lectori, care se află la originea 
atacurilor din ultima vreme îndreptate împotriva membrilor 
noștri. Multe indicii sugerează că aceeași organizaţie s-a aflat și 
în spatele evenimentelor asemănătoare petrecute cu douăzeci 
de ani în urmă, care au dus la scindarea Societăţii Bibliofililor în 
emiţători și receptori. Avem motive să credem că un anumit 
Otto Remer joacă un rol de frunte în Organizaţia Umbrelor și 

avem dovezi că acesta s-a aflat în contact cu Kortmann. Un val 
de murmure izbucni în încăpere, ceea ce-l făcu pe Iversen să 
ridice mâinile pentru a le calma. Nu e clar cât de serioasă este 
relația dintre ei. Kortmann nu are cunoștință de intenţiile lui 
Remer și nici măcar nu e sigur că Remer s-ar fi folosit de el. 

— În cel mai rău caz, Kortmann face parte din Organizaţia 
Umbrelor, îl întrerupse Clara. Dar până când vom afla mai 
multe, va trebui să-l privim ca pe o victimă. 

Katherina se foi neliniștită pe scaun. Îi venea greu să și-l 
imagineze pe Kortmann pe post de victimă inocentă. Atitudinea 
lui faţă de ea și faţă de ceilalţi receptori fusese mereu plină de 
suspiciune și aroganță. Profitase de orice ocazie pentru a spori 
și mai mult distanţa dintre cele două grupuri, fără a se arăta 
dornic de reconciliere. Atitudinea lui Kortmann îl mâhnise pe 
Luca, dar acesta nu ar fi putut vorbi pe nimeni de rău. 

— Kortmann nu crede în existența Organizaţiei Umbrelor, 
continuă Iversen. Tocmai de aceea nu se află printre noi în seara 
aceasta. La fel ca în urmă cu douăzeci de ani, dă vina pe 
receptori pentru toate cele întâmplate. Arătă cu capul înspre 
grupul receptorilor, care-și exprimară nemulțumirea printr-un 
murmur. Poate că o face din încăpățânare sau doar din vanitate. 
Reputația i-ar fi știrbită dacă ar recunoaște că s-a înșelat atât 
atunci, cât și acum. lar din câte îl cunoaștem pe Kortmann, știm 
că ar fi în stare să sacrifice tot ce are mai scump ca să evite 
asta. 

Henning ridică mâna, iar Iversen îi dădu cuvântul. 

— Indiferent dacă presupunem că spionul este Kortmann ori 
că este nevinovat, fiind folosit de această Organizaţie a 
Umbrelor fără știința lui, asta nu înseamnă decât un singur 
lucru, spuse el făcând o pauză pentru suspans. Și anume că au 
reușit să se apropie de Kortmann, care este cel mai protejat și 
mai izolat dintre noi, cu șofer personal și tot tacâmul. Așa că nu 
văd ce i-ar putea opri pe alţii să nu fie implicați în complot. 

— Nimic, recunoscu Iversen. Este foarte probabil ca unul sau 
mai mulţi dintre cei care ne-am adunat în această încăpere să 
lucreze pentru Organizaţia Umbrelor fie activ, fie fără să știe. 

Henning schiţă o grimasă. 

— Și atunci cum ne putem asigura că nu există spioni printre 
noi? întrebă el resemnat. 


— Trebuie să recunoaștem că nu avem un răspuns la această 
întrebare, zise Clara. Un detector de minciuni ar putea fi o 
soluție, dar dacă persoana respectivă nu știe că transmite 
informaţii mai departe, ar fi inutil. Organizaţia Umbrelor nu are 
nevoie decât de un receptor în apropierea unuia din membrii 
noștri atunci când acesta citește. 

— Dacă nu reușește să se concentreze, adăugă Iversen cu 
remușcare în glas. 

— | se poate întâmpla oricui, spuse Clara. Ar putea fi unul din 
colegii voștri de serviciu, un vecin sau persoana iubită. Noi nu 
suntem obișnuiți să luăm asemenea precauţii - ar putea părea 
de prisos. Din acest punct de vedere, am fost mereu vulnerabili. 

Se stârni de aici o discuţie aprinsă despre cum să-i demaște 
pe eventualii spioni. Unii mai că sugerau să se recurgă la tortură 
și la serul adevărului, în vreme ce alţii propuneau ca fiecare să 
citească o bucată de text suficient de lungă sub supravegherea 
vigilentă a unui comitet de receptori, care teoretic ar fi putut 
recepționa eventualele gânduri și imagini incriminante. Dar 
abandonară această idee când Katherina le atrase atenţia că 
Luca putea fi în stare să se concentreze atât de bine, încât 
niciunul din gândurile lui personale nu putea fi receptat. In plus, 
această metodă nu i-ar fi putut demasca pe cei care ar fi fost 
folosiţi fără știința lor. 

Deși în încăpere se instaurase o atmosferă de descurajare, 
Katherina putea simţi că, în același timp, toţi cei de faţă erau 
dispuși să coopereze. Facţiunile nu se mai învinuiau reciproc și 
toți își dădeau seama că se aflau în faţa unei probleme comune, 
oferind sugestii pentru găsirea unei soluţii. Cu toate acestea, 
niciuna din soluţiile propuse nu părea convingătoare și rămaseră 
în pană de idei. 

Se lăsă un moment de tăcere, până când Iversen își drese 
glasul. 

— Singurul de care putem fi siguri că face parte din 
Organizaţia Umbrelor este Remer, constată el. 

— Atunci să începem cu el, sugeră Clara. Aveţi idee unde-l 
puteţi găsi pe acest Remer? 

— Se plimbă destul de mult, spuse Iversen. Avem trei adrese 
private și mai multe adrese de firme, adăugă el cu un oftat. Ar 
putea fi în cel puţin douăzeci de locuri, iar asta numai în 
Danemarca. 

Clara privi în jur desfăcând braţele. 

— Douăzeci de locuri? Noi suntem mai mulţi de atât. Am 
putea supraveghea fiecare loc în parte. 

— Avem chiar și o fotografie a lui, adăugă Katherina cu 
înflăcărare. 

— Și ar trebui să putem obţine un număr suficient de 
fotografii, interveni Clara. Nu avem nevoie decât de răbdare. 

Henning își ridică mâna ca un elev politicos. 

— Îmi pare rău s-o spun, începu el cu o mină de parcă discuţia 
l-ar fi amuzat, dar niciunul din noi nu este detectiv. E posibil să 
mă înșel, însă cred că niciunul din cei prezenţi aici nu a încercat 
până acum să urmărească o persoană sau o mașină. lar dacă 
acest Remer este atât de ticălos pe cât susțineți, ar trebui să ne 
așteptăm ca el să se priceapă mult mai bine la asta decât o 
turmă de amatori. Sunt sigur că o să-și dea seama din prima și 
că o să dispară, iar noi n-o să putem face nimic în privinţa asta. 
Avem nevoie de o altă metodă pentru a-l scoate din vizuină. 

Clara și Iversen se uitară unul la altul. Katherina putu să vadă 
resemnarea din privirile lor când își dădură seama că Henning 
avea dreptate. 

— Poate că aș fi eu de ajutor, sugeră Jon. 

Toate privirile se îndreptară către Jon, care până atunci nu 
scosese niciun cuvânt. 

— Bineînţeles, răspunse Clara dând din cap încurajator în 
direcţia lui. Dar cum? 

Jon ridică din umeri. 

— Păi, aș putea să-i dau un telefon. 


26. 


„Remer la telefon. Vă rog, lăsaţi un mesaj.” 

Jon recunoscu vocea fostului său client reprodusă de robotul 
telefonic și își drese glasul înainte ca semnalul sonor să-i dea 
cuvântul. 

— Jon Campelli la telefon, începu el și apoi făcu o scurtă 
pauză. Cred că ar trebui să ne întâlnim. Mâine, la ora trei după- 
amiaza, la Paharul Curat. Vino neînsoţit și fără nimic de citit. 

Închise telefonul și cercetă chipul Katherinei și pe cel al lui 
Iversen, care stăteau de cealaltă parte a tejghelei din Libri di 
Luca. Iversen dădu aprobator din cap. Cât despre Jon, acesta 
părea oarecum surprins că numărul era într-adevăr real. Cartea 
de vizită primită de la Remer cu prilejul primei lor întâlniri ar fi 
putut la fel de bine să fie falsă. 

— La  Paharul Curat? spuse Katherina încruntând din 
sprâncene. 

— Nu dai peste prea mulţi cititori pe-acolo, răspunse Jon cu un 
zâmbet ironic. 

— Eu cred în continuare că este prea riscant, zise Iversen. O 
să-și dea seama că e un aranjament. 

— Posibil, răspunse Jon. Dar eu am încă un lucru care le 
trebuie, adăugă desfăcând larg braţele și începu să se plimbe 
prin încăpere. 

Iversen reușise să schimbe covorul care fusese distrus în 
timpul incendiului, iar noul covor de culoarea vinului de 
Burgundia făcea notă discordantă cu mobilele vechi și uzate. 
Însă praful și urmele de pași aveau să-l facă să se integreze 
curând în peisaj și orice urmă a incendiului avea să dispară. 

— În plus, ce avem de pierdut? întrebă Jon. 

— Remer nu a ezitat să ucidă în trecut, remarcă Iversen. 

Katherina părea îngrijorată pe când stătea la tejghea cu 
braţele încrucișate. Jon făcu un semn cu capul în direcţia ei. 

— Doar o să fiţi și voi acolo, să aveţi grijă de mine, spuse el. 

— Da, afară, îi atrase atenţia Iversen. Nu putem fi siguri că n- 
o să recurgă la vechea lui metodă - violenţa fizică. Ce l-ar putea 
opri să nu fie înarmat? 


Jon se uită la bărbatul acela care de obicei era atât de 
prietenos și primitor. Umerii îi atârnau puţin, iar palmele îi erau 
întoarse spre Jon într-un gest de resemnare. Bineînţeles că 
Iversen avea dreptate, dar ţinând cont de metodele 
întrebuințate până acum de Organizaţia Umbrelor, era greu de 
închipuit că vor recurge la arme convenţionale. Jon își îndreptă 
privirea spre covorul cel nou. În realitate, habar nu aveau. Poate 
chiar  recurseseră la violenţa fizică. Jon și ceilalți se 
concentraseră doar asupra situaţiilor care implicaseră folosirea 
puterilor de Lector. Porniseră de la premisa că afacerile erau 
reglate ca între gentlemeni, Lector contra Lector, dar de ce să 
se fi oprit aici? 

— Vor fi martori la fața locului, spuse Jon. Nu cred că Remer o 
să încerce ceva. 

Iversen încuviinţă din cap, dar încă nu părea foarte convins. 

e 

În cârciuma La Paharul Curat se aflau patru persoane. Toate 
stăteau la bar și nici măcar nu se sinchisiră să se întoarcă în 
momentul în care Jon împinse ușa, lăsând o adiere de aer curat 
să se strecoare înăuntru, printre norii de tutun. Ceru o bere la 
halbă și se așeză la una din mesele aflate cât mai departe de 
bar, cu fața spre ușă. În buzunarul interior avea un telefon mobil 
pe care îl împrumutase de la Henning. Microfonul dispozitivului 
handsfree era prins pe dosul gulerului de la geacă, astfel încât 
Katherina și Henning puteau să audă totul dacă îi suna. 

Jon sorbi o gură de bere. Ajunsese devreme. Mai erau zece 
minute până când Remer ar fi trebuit să-și facă apariţia, asta în 
cazul în care ascultase mesajul. Timp suficient pentru Jon ca să 
speculeze asupra felului în care avea să se desfășoare 
întâlnirea. Lucrul cel mai important era că, de îndată ce Remer 
avea să părăsească Paharul Curat, ceilalți puteau să-l 
urmărească. Jon nu se gândise prea mult la întâlnirea în sine, 
nici la ce avea să spună și nici dacă era în stare să-și controleze 
furia faţă de rolul pe care Remer îl jucase în concedierea lui și 
poate chiar în uciderea lui Luca. 

Ușa se deschise și un bărbat într-un impermeabil de culoare 
deschisă păși înăuntru. Jon îl recunoscu îndată pe Remer după 
părul lui scurt, grizonant. Acesta aruncă o privire prin încăpere, 
apoi ochii i se opriră pentru o clipă asupra lui Jon, după care se 
apropie de bar, comandă ceva și îi privi glacial pe cei patru 

clienți. Jon profită de ocazie și își vâri mâna în buzunar, pentru a 
apăsa butonul de apelare. 

Barmanul așeză un pahar cu un lichid auriu în fața lui Remer. 
Acesta plăti, luă paharul și se îndreptă calm spre masa la care 
stătea Jon. Inima lui Jon începu să bată cu putere și simţi cum 
furia creștea în el. 

_ — Campelli! exclamă Remer dând din cap în direcţia lui. 
intoarse scaunul înainte de-a se așeza, astfel încât să poată 
vedea parţial ușa. 

— Remer, îl salută Jon la rândul lui. 

Acesta îl privi în timp ce sorbea din pahar. Schiţă o grimasă și 
se uită aproape jignit la lichidul care se învârtea în pahar cu mici 
mișcări circulare. 

— Nu-i tocmai un whisky de calitate, ăsta pe care-l servesc 
aici, spuse el așezând paharul pe masă. Prefer single malt, nu 
genul ăsta de amestec. 

— Atunci poate că ar trebui să încerci specialitatea casei, îl 
sfătui Jon ridicând halba de bere și bând din ea. 

Remer zâmbi scurt. 

— Ințeleg că totuși insiști să te faci librar, zise el pe un ton de 
parcă discuţia începuse deja să-l plictisească. 

— S-ar putea spune că am primit un șut în direcţia asta, 
răspunse Jon sec. Totuși se pare că am fler. Talentul meu în 
domeniu s-a dovedit a fi destul de surprinzător. 

Remer dădu din cap, cercetându-l atent pe Jon. 

— Așa am auzit, spuse el. Poate că un om cu un asemenea 
talent nu ar trebui să se plafoneze într-un anticariat. 

Jon încercă să-și ascundă cât mai bine surprinderea. Cum era 
posibil ca Remer să fie deja la curent cu activarea lui Jon și cu 
cele petrecute atunci? Era un bluff? 

Un ușor zâmbet de superioritate încolţi pe chipul lui Remer. 

— Un asemenea talent ar fi mai eficient exploatat într-un 
context mai larg, adăugă Remer. 

— Precum un lanţ de firme? întrebă Jon. 

— Spre exemplu, îi răspunse Remer luând o gură de whisky, 
pe care o înghiţi apoi cu buzele strânse. Un om cu asemenea 
talente ar fi util în tot felul de situații. 

— Pe post de consultant? 

— De om cu soluții! 

— O asemenea persoană ar costa mulţi bani, spuse Jon. 


— Asta e relativ, remarcă Remer. Dacă face banii, atunci nu 
costă mulţi bani. Dar vor exista, desigur, și anumite obligații, 
pentru a demonstra ce poate în realitate. 

— Un test? 

— Sau o verificare, sugeră Remer. Și se întâmplă să am acces 
la facilităţi care pot măsura asemenea talente. 

— Nu știam că asemenea talente pot fi măsurate și cântărite, 
spuse Jon. 

Remer zâmbi misterios. 

— O, sigur că da. Dacă ai ambiția și curiozitatea de-a obţine 
cele mai bune rezultate, ești nevoit să procedezi științific. La fel 
ca sportivii care se respectă din ziua de azi. Sportivii de 
performanţă nu sunt niște romantici cu fantezii despre alergări 
în natură, dietă sănătoasă și somn bun. Ceea ce contează este 
optimizarea și exploatarea la maximum a potenţialului lor și încă 
ceva pe deasupra. 

— lar unii se nasc cu un potenţial mai mare decât alţii. 

— Exact! zise Remer ferm, bătând cu degetul în masă. lar 
acești puţini aleși sunt obligaţi să-și exploateze potenţialul la 
maximum, în loc să-și bată joc de el cu prostii de amator și alte 
banalităţi. 

— Ca de exemplu promovarea unei mai bune experienţe de 
lectură? întrebă Jon. 

— Întocmai! aprobă Remer cu înfocare. Literatura a căpătat o 
aură tot mai romantică în ziua de azi. Cititul s-a transformat într- 
un fel de ocupaţie distinsă pentru intelectuali. În realitate însă, 
atunci când lectura se face cu voce tare, aceasta nu este decât 
un mijloc de transmitere a informațiilor și poate de divertisment. 
Dar în primul și în primul rând este un mijloc de a transmite 
cunoștințe, atitudini și opinii. 

— Sună un pic prea cinic pentru mine, spuse Jon. Sunt mulţi 
cei cărora le place să citească. 

— Și cei care fac sport de plăcere sunt mulţi, răspunse Remer. 
Dar niciodată nu vor fi mai mult decât niște amatori. Dacă vrei 
să fii profesionist, trebuie să adopţi o atitudine profesională faţă 
de aptitudinile cu care ești înzestrat. 

Amândoi duseră băuturile la gură. 

— Deci, Jon? reluă Remer după o scurtă pauză. Ce vrei să fii, 
amator sau profesionist? 


Jon privi cum bulele de aer din halbă se ridicau la suprafaţă. 
Cineva îi spusese odată că berea face bule mai ales dacă halba 
este murdară. Asta nu făcea o reclamă prea bună reputației 
localului, dar se gândi că nu i-ar fi impresionat prea mult pe 
clienţii de la bar, pe clienţii profesioniști. Conversaţia o luase 
într-o direcție neprevăzută. Se așteptase ca obiectul negocierii 
să fie Libri di Luca, nu e/. Asta însemna, desigur, că el nu se afla 
în pericol, dar cu siguranţă, situaţia s-ar fi putut schimba rapid 
dacă nu avea să li se alăture. 

— Nu trebuie să-mi dai un răspuns pe loc, spuse Remer. 
Gândește-te la asta când o să ai ocazia să fii singur. Privirea i se 
mută de la chipul lui Jon la buzunarul gecii în care ţinea telefonul 
mobil. Dar să știi că avem un răspuns pentru multe din 
întrebările tale și că ne aflăm în posesia unor facilităţi care te-ar 
putea ajuta să-ţi exploatezi potenţialul la maximum. Alăturându- 
ni-te, vei avea nu numai știința, ci și posibilitatea de a-ţi folosi 
capacitățile pentru un scop real. 

Jon dădu din cap. 

— Da, cred că am nevoie de un timp de gândire, zise el. 

— Desigur, răspunse Remer. Numai nu te lungi prea mult! Nu 
ne pune răbdarea la încercare! 

Remer înghiţi restul de whisky din pahar și se ridică în 
picioare. 

— Trei zile, să spunem? 

Jon ridică din umeri. 

— Bine, o să ai un răspuns peste trei zile. 

— Splendid! exclamă Remer mulțumit. Rămâne să ne auzim, 
Jon! 

Apoi se îndreptă imediat spre ușă și părăsi cârciuma La 
Paharul Curat, fără a aștepta vreun răspuns și fără a se uita în 
urmă. 

Jon se trase de gulerul gecii, aplecând capul într-o parte. 

— Tocmai a ieșit, spuse el în microfon. 

— Îl vedem, răsună în cască vocea Katherinei. Pe fundal se 
auzea zgomot de motor. Te sun când aflăm unde se duce. 

Jon întrerupse legătura și puse telefonul pe masă. Chiar dacă 
nu era al lui, îl liniștea să se știe din nou un membru al societăţii 
comunicării, iar mica lor acţiune de urmărire ar fi fost imposibilă 
fără telefon. În acel moment Katherina și Henning se aflau pe 
urmele lui Remer și, mulțumită telefonului mobil, îl puteau 


257 


contacta oricând la Paharul Curat sau puteau lua legătura cu 
celelalte mașini, pentru a prelua urmărirea. Spre dezamăgirea 
lui Henning, nu putuseră evita joaca de-a detectivii amatori, dar 
altă soluție mai bună nu le venise în minte la întâlnirea din seara 
anterioară. Cel puţin nu erau nevoiţi să stea și să aștepte ca 
Remer să-și facă apariţia într-unul din cele peste douăzeci de 
locuri din Danemarca. 

Patru mașini luau parte la acţiune, fiecare cu un echipaj 
format din două persoane - un emiţător și un receptor. O bună 
cale de a sparge gheața, după părerea lui Iversen, și oricum ar fi 
putut fi nevoie de ambele părți în momentul în care Remer avea 
să ajungă la destinaţie. Jon socotea că, deși se gândiseră la 
toate, rămâneau niște amatori și era sigur că Remer și oamenii 
lui aveau mult mai multă experiență în domeniu - diferența 
dintre amatori și profesioniști pe care acesta tocmai o 
pomenise. Avantajul lor era că Remer îi subestima. 

Jon bău din bere. Cu o lună în urmă, probabil că ar fi luat în 
considerare o ofertă de genul celei avansate de Remer. Fiind un 
avocat promiţător, cu o carieră în plin avânt, probabil că nu ar fi 
ezitat să-și schimbe serviciul, dacă asta l-ar fi avantajat. Nu 
dorea decât să înveţe de la cei mai buni și să se folosească de 
orice oportunitate. Uneori asta putea însemna să faci uz de 
metode pe care alţii le-ar fi găsit controversate din punct de 
vedere moral. Nu toţi avocaţii erau în stare să profite de erorile 
de procedură ale adversarului, chiar dacă lucrul ăsta le-ar fi 
adus câștig de cauză sau ar fi dus imediat la o negociere. 

Jon schiţă o grimasă. Simţea că nu mai era aceeași persoană 
și că, în momentul acela, îi era imposibil să își închipuie că s-ar fi 
putut întoarce la vechiul lui stil de viaţă. 

Telefonul din faţa lui sună. Câţiva dintre clienţii de la bar îl 
priviră încruntaţi, iar el se grăbi să răspundă. 

— Katherina la telefon, se auzi la celălalt capăt al firului. 
Suntem în Østerbro, undeva în apropiere de cartierul 
ambasadelor... - vocea ei fu acoperită un moment de zgomotul 
traficului - ... dar se pare că se apropie de destinaţie, oricare o fi 
aia. 

— Bun, spuse Jon. Credeţi că a sesizat ceva? 

— Ne-am străduit cât am putut, răspunse Katherina. Ne-am 
ținut la distanţă și am schimbat mașinile de mai multe ori. 


— Perfect! zise Jon. Eu mă întorc la anticariat. Sună-mă când 
se oprește undeva. 

— Apropo, spuse Katherina înainte ca Jon să apuce să închidă, 
poţi să ghicești ce mașină conduce? 

Jon răspunse că nu poate. 

— Un Land Rover, zise ea. 

e 

Când ajunse la anticariat, îl găsi pe Pau așteptându-l în fața 
ușii. Își ținea mâinile afundate în buzunarele pantalonilor și 
umerii ridicați până la urechi. Când îl văzu pe Jon apropiindu-se, 
începu să ţopăie pe loc. 

— Salut, șefu'! spuse el zâmbind stingherit. 

— Salut, Pau! răspunse Jon pe un ton neutru, fără a da mâna 
cu el. 

Indiferent de intenţiile lui, nu avea de gând să-i ușureze 
situaţia. 

— Aţi început să închideţi devreme? întrebă Pau râzând scurt. 
Care-i șmecheria? Aţi inventat o nouă sărbătoare sau ceva de 
genul ăsta? 

— Iversen are niște treburi, răspunse Jon scurt și arătă cu 
capul spre afișul din spatele ușii, care anunţa că anticariatul era 
închis. 

— Și când se întoarce? întrebă Pau dezamăgit. 

Era evident că nu se așteptase să-l întâlnească pe Jon. Iversen 
alerga după Remer undeva prin oraș și, nici să fi vrut, Jon nu i-ar 
fi putut răspunde la întrebare. 

— Cu ce pot să te ajut? îl întrebă direct. 

Pau clipi și aruncă o privire spre ușă. 

— N-ar fi mai bine să intrăm? 

Jon  încuviință și descuie ușa anticariatului, făcându-i 
musafirului loc să intre. Apoi îl urmă și închise ușa, fără să 
întoarcă spre stradă plăcuţa pe care scria „Deschis”. 

— Kortmann știe că ești aici? îl întrebă Jon după aceea. 

Pau clătină din cap. 

— Kortmann e un psihopat, spuse el. Nu face decât să 
vorbească despre cum receptorii au stricat totul. Cum i-au 
ademenit pe toţi de partea lor și altele de felul ăsta. 

— Din câte am înțeles, îi împărtășești părerea, zise Jon 
încercând să-l privească în ochi. 


— Tot nu cred povestea cu Organizaţia Umbrelor, sublinie 
Pau. Dar Kortmann bate câmpii. Ne tratează de parcă am fi 
soldaţii lui personali, cărora le poate ordona orice. 

— Și ceilalţi? 

— Par să fie de acord cu asta, dar cred că cei mai mulți rămân 
de partea lui Kortmann doar ca să nu-l supere. Nu neapărat 
pentru că l-ar crede. 

— Deci cu ce te-aș putea ajuta? repetă Jon. 

Pau își aţinti privirea în jos, spre vârfurile picioarelor. 

— Vreau să mă întorc, spuse el aproape șoptit. Prefer să fiu cu 
voi. 

Jon îl privi insistent. Judecând după înfățișarea lui, părea 
sincer. Poate că fuseseră prea duri cu el. Atât de tare îi 
cuprinsese paranoia, încât vedeau spioni peste tot, nu numai din 
partea Organizaţiei Umbrelor, ci și din partea lui Kortmann. 

— Ce vrei să fac? întrebă Pau dând din mâini iritat. Să mă rog 
de tine? 

În acel moment sună un telefon mobil. Se uitară cu reproș 
unul la altul, până când Jon își aminti brusc că melodia 
necunoscută venea din buzunarul lui interior, de la telefonul lui 
Henning. 

— Un moment, zise Jon și se întoarse cu spatele, scoțând 
telefonul. 

Era Katherina. 

— Remer s-a oprit într-adevăr undeva în Østerbro, spuse ea. 
În faţa unei clădiri din cartierul ambasadelor care aduce cu o 
școală privată. 

Jon se întoarse cu faţa ca să-l poată urmări pe Pau în timp ce 
vorbea la telefon. 

— Cât timp s-a oprit acolo? întrebă el. 

Tânărul din faţa lui încerca din răsputeri să arate că e 
indiferent și că nu trage cu urechea, dar scurtele priviri aruncate 
în direcţia lui Jon îl trădau. 

— De când am vorbit ultima oară. Să tot fie jumătate de oră, îi 
răspunse Katherina. Henning s-a dus să cerceteze împrejurimile. 
Vrea să afle dacă există vreo altă cale de acces în clădire, din 
altă stradă. 

— Ai reușit să receptezi ceva? 

— Prea puţin, spuse Katherina. E ca și cum... un moment, se 
apropie o mașină. 

Jon îi ascultă respiraţia în telefon și, fără să vrea, își ţinu 
rasuflarea. 

— Un Polo alb, șopti ea. Din care coboară un bărbat. La vreo 
treizeci de ani, înalt, cu părul negru, în costum. Privește foarte 
atent în jur. Dintr-odată i se tăie respiraţia. L-am mai văzut 
undeva! exclamă. 

— Unde? întrebă Jon nerăbdător. 

— O, nu! Acum știu! răspunse ea îngrozită. E șoferul lui 
Kortmann. 

27. 


Katherina se lăsă să alunece în scaun până ce abia mai putea 
să vadă peste bordul mașinii. La cincizeci de metri în faţa ei se 
afla Polo-ul alb condus de șoferul lui Kortmann. Deși trecuseră 
deja cinci minute de când acesta dispăruse în spatele porților 
clădirii în care intrase Remer, Katherina rămăsese în aceeași 
poziţie, iar inima îi bătea în continuare cu putere. Mai simţea 
încă cum privirea bărbatului  cercetase împrejurimile, 
înregistrând ca o cameră de luat vederi orice activitate 
suspectă. Oare ochii lui zăboviseră și asupra mașinii în care se 
afla? 

Brusc, portiera din dreptul scaunului șoferului se deschise, 
făcând-o să tresară și să scoată un țipăt de spaimă. 

— Scuză-mă! spuse Henning trântindu-se pe locul de lângă 
ea. N-am vrut să te sperii. 

Katherina clătină din cap, incapabilă să spună ceva. 

Henning trânti portiera și o privi cu o uimire crescândă. 

— Dar ești înspăimântată de-a binelea, zise el uluit. S-a 
întâmplat ceva? 

Katherina dădu din cap, ceea ce îl făcu pe Henning să-și 
îndrepte privirea spre parbriz, cercetând împrejurimile. 

— A ieșit? A plecat? Nu, mașina e tot acolo. 

— Tocmai a sosit șoferul lui Kortmann, spuse Katherina în cele 
din urmă, recăpătându-și suflul, în Polo-ul acela alb. A intrat în 
școală. 

— Eşti sigură? întrebă Henning, căscând ochii mari și privind-o 
atent. Asta înseamnă..., se opri în mijlocul propoziției, 
încruntând din sprâncene. Mda, ce dracu' înseamnă asta? 

— Kortmann și-a trimis comisionarul la Remer cu un mesaj, 
zise Katherina îndreptându-se în scaun. 

Îi era ciudă că reacţionase în felul acela și își încrucișă braţele, 
încercând să ascundă faptul că mâinile încă îi mai tremurau 
uşor. 

Henning încuviință. 

— Cred că ai dreptate, spuse el strângând o clipă din ochi. 
Dacă într-adevăr era șoferul lui Kortmann, atunci nu mai încape 

îndoială că acesta este implicat. Apucă volanul cu amândouă 
mâinile și privi fix prin parbriz. Eşti absolută sigură? repetă el. 

— Îți spun că el era, sublinie Katherina iritată. 

— A dracului treabă! exclamă Henning cu o violenţă 
neașteptată, iar ea băgă de seamă că mâinile i se încleștaseră 
atât de puternic pe volan, încât încheieturile i se albiseră. 

— Jon e pe drum, spuse Katherina, dar era clar că pasagerul 
din stânga ei n-o mai asculta. Henning stătea cu privirea aţintită 
asupra Polo-ului alb, bombănind furios. 

— În toţi anii ăștia! 

Katherina privi acea porţiune a clădirii care nu era ascunsă de 
gardul viu de doi metri care o înconjura. Era o clădire cu două 
etaje, din cărămidă roșie, cu acoperiș de ardezie. Mai devreme, 
când sosiseră, trecuseră încet pe lângă ea, iar Henning reușise 
să citească plăcuţa de pe poarta de fier de la intrare. Școala 
Demetrius scria pe ea, dar niciunul din ei nu știa ce înseamnă. 

Un vânt violent se stârni ca din senin, iar cerul de deasupra 
lor deveni la fel de cenușiu precum acoperișul de ardezie al 
școlii, fiind aproape imposibil să distingi linia orizontului. De 
parcă acoperișul ar fi fost scos, ca la o căsuță de păpuși. 
Katherina își dorea să poată vedea încăperile dinăuntru și să 
afle ce secrete protejau acele ziduri. 

Zgomotul unei mașini pornite o smulse din visare. 

— Ce facem acum? întrebă ea întorcându-se spre Henning, 
care tocmai băga mașina în viteză și părăsea parcarea. 

— Trebuie să discut cu Kortmann, spuse el cu amărăciune în 
glas. Să fiu al dracului dacă am să-l las să creadă că ne poate 
duce de nas în felul ăsta. 

— Crezi că-i o idee bună? încercă să se opună Katherina, dar 
protestele ei fură acoperite de înjurăturile lui Henning, care nu 
mai conteneau. 

— E cea mai bună șansă pe care o avem, spuse Henning 
scrâșnind din dinţi. Acum, că bodyguardul lui e aici, Kortmann a 
rămas probabil singur. Ce poate să facă? Să ne calce cu scaunul 
cu rotile? 

— N-ar trebui să-l așteptăm pe Jon cel puţin? încercă să se 
opună din nou Katherina. 

— El n-a fost fraierit de Kortmann timp de douăzeci de ani ca 
mine, veni răspunsul lui. 

Katherina putea să vadă în privirea lui că nu avea nicio șansă 
să-l facă să se răzgândească. Henning conducea grăbit, 
schimbând brusc vitezele, de parcă mașina ar fi fost cea pe care 
voia s-o pedepsească. 

— Lasa-mă cel puţin să-i spun unde suntem, zise ea și scoase 
telefonul mobil din torpedou. 

Henning mormăi ceva în loc de răspuns. 

e 

Jon era la fel de uluit ca și ea, însă Katherina nu avea cum să 
discute cu el știind că Henning o auzea. Chiar înainte ca 
legătura să se întrerupă, Jon apucă să-i spună că o să se 
întâlnească cu ei în faţa vilei lui Kortmann cât de repede posibil. 
Între timp trebuia să-l convingă pe Henning să aștepte. 

— Ce vrei să faci, de fapt, când ajungem acolo? îl întrebă 
Katherina după câteva minute de tăcere. 

— Vreau să-l fac să ne spună adevărul! răspunse Henning 
înfuriat. 

— Și dacă refuză? 

Henning aruncă o privire scurtă în direcţia ei, iar Katherinei i 
se păru că zărea o urmă de îndoială în ochii lui. A 

— N-are cum! spuse el ferm. Apoi, vreau să-l văd. Il cunosc 
aproape de-o viață. 

— lar el și-a bătut joc de tine în tot acest timp, remarcă ea. Ce 
crezi că o să-l împiedice să nu o facă în continuare? 

Henning nu răspunse, dar privirea nu îi mai era la fel de dură 
ca înainte și reduse din viteză. 

Când intrară pe strada unde se afla vila lui Kortmann începu 
să plouă. Mai întâi cu picături grele, ce izbeau parbrizul și 
acoperișul mașinii într-un ritm lent și sporadic. Apoi ploaia se 
înteţi, iar picăturile cădeau extrem de repede, stârnind un 
vacarm necontenit. Ștergătoarele aproape că nu mai pridideau, 
iar Henning se văzu nevoit să încetinească mult și să se aplece 
în faţă pentru a reuși să vadă prin ploaie. Temperatura din 
mașină scăzu brusc cu mai multe grade, iar Katherina începu să 
tremure. 

— Poarta! exclamă Henning subit. E deschisă. 

Katherina încercă să privească prin ecranul de apă care 
acoperea parbrizul. Henning avea dreptate. Porţile de fier uriașe 
ale vilei lui Kortmann erau întredeschise, suficient de mult 
pentru a lăsa să se strecoare o mașină. Se uitară unul la altul. 

Ochii lui căpătaseră o expresie îngrijorată și riduri adânci îi 
brăzdau fruntea. 

— N-am mai văzut așa ceva, spuse el punând mașina în 
mișcare și intrând pe poartă. Locurile de parcare din faţa casei 
erau goale, iar Henning trase mașina cât mai aproape de ușa de 
la intrare. După ce opri motorul, rămaseră nemișcaţi o vreme, 
ascultând ploaia. 

— N-o să înceteze prea curând, zise Henning apucând 
mânerul portierei. Vii? 

Katherina încuviinţă din cap. leșind fiecare pe portiera lui, o 
luară la goană spre ușa din lemn de stejar. Streașina de la 
intrare le oferi adăpost, dar după cei câțiva metri de alergat prin 
ploaie erau uzi leoarcă. Henning apăsă butonul soneriei și, din 
spatele ușii, putură auzi clinchetul ei înfundat. Așteptară 
jumătate de minut, apoi Henning sună din nou, de data aceasta 
mai insistent. Katherina spera că poate Kortmann nu era acasă, 
ca să evite această confruntare improvizată și apoi să dispară 
fără ca nimeni să afle că fuseseră acolo. 

— Mai mult ca sigur e la etaj, spuse Henning ţinând butonul 
apăsat timp de zece secunde. Să nu creadă că o să facem cale 
întoarsă. 

Din casă nu se auzi în continuare niciun răspuns, fapt pentru 
care Henning începu să bată violent cu pumnul în ușa de la 
intrare. 

— Poate chiar nu este acasă, sugeră Katherina. Poate că 
șoferul l-a dus undeva înainte să o pornească spre Remer. 

Henning clătină din cap. 

— E singur înăuntru, spuse el. O simt! Apoi arătă spre ploaie. 
Vino, o să luăm liftul. 

Henning se porni să alerge prin ploaie, iar Katherina îl urmă 
fără tragere de inimă. Făcură înconjurul casei, îndreptându-se 
către turnul ascensorului. Chiar și de la distanţă puteau auzi 
cum ploaia răpăia necruțătoare pe construcția de metal. Când 
ajunseră la ușa turnului erau uzi leoarcă. Henning o deschise cu 
o smucitură violentă și putură în sfârșit să se adăpostească de 
ploaie. 

— Ce vreme oribilă! exclamă el, dând din cap ca un câine 
care se scutură de apă. Podeaua băltea deja din cauza apei ce 
șiroia de pe hainele lor. 


Ploaia se auzea și mai tare înăuntru - un răpăit continuu în 
fuzelajul de metal, ce acoperea orice alt sunet. Katherina se 
aștepta să audă în orice moment vocea lui Kortmann în difuzorul 
de la intrare, dar nimic nu întrerupse tăcerea. Henning găsi 
butonul care activa ascensorul. Uriașele roți zimțate de pe 
margine se puseră în mișcare, iar platforma se apropie încet. 

— Ce-i acolo? exclamă Henning subit. 

Katherina îi urmări privirea, care era îndreptată spre podea. 
La început nu reuși să vadă nimic, dar apoi zări o umbră care nu 
putea fi a nici unuia dintre ei. Lumina venea de la un luminator 
din tavan, aflat la șapte-opt metri deasupra lor, așa că amândoi 
ridicară ochii spre acesta. 

O siluetă diformă, care se afla chiar în dreptul lor, era sursa 
umbrei de pe podea, dar încă nu puteau să vadă ce era. Liftul își 
continuă ascensiunea și se apropiară încet tot mai mult de 
aceasta. Ceva atârna de acoperișul turnului, iar Katherina se 
trase spre marginea platformei pentru a vedea mai bine. 

— O, nu! exclamă ea când își dădu seama ce era. 

Trupul lipsit de viaţă al lui Kortmann atârna din tavan ca o 
bucată de carne înfășurată într-un costum scump. 

— Fir-ar al dracului! strigă Henning încercând să se ferească. 

Dar corpul se apropia implacabil, chiar dacă Henning apăsa 
disperat pe toate butoanele pe care le nimerea. Picioarele 
subțiri ale lui Kortmann defilară prin faţa lor, urmate de 
trunchiul contorsionat într-un unghi bizar. Faţa îi era întoarsă 
spre Katherina, iar când ajunse la înălțimea ochilor ei, aceasta 
își feri privirea. Ochii lui Kortmann erau ieșiți din orbite, iar gura 
îi încremenise într-o expresie de spaimă. 

Când picioarele îi atinseră platforma, corpul începu să se 
aplece spre Katherina. Aceasta îl îmbrânci violent, ferindu-se să 
nu cadă peste ea. Nu cântărea mult, dar era ţeapăn și se 
întoarse în direcţia opusă, în care se afla Henning. Acesta se feri 
cu un salt, acoperindu-și gura ca și cum cadavrul ar fi fost 
infectat. Apoi corpul atinse încet podeaua ascensorului și 
încremeni într-o poziţie bizară, ce amintea de victimele 
Vezuviului. Pe măsură ce continuau să urce, frânghia cu care 
Kortmann fusese spânzurat se încolăci și ea peste corp, ca o 
spaghetă gigantică. 

Liftul se opri cu o hurducătură. 

Aproape în același timp ploaia încetă, la fel de brusc cum 
începuse, iar în turn se lăsă o liniște de mormânt. Katherina și 
Henning se uitară unul la altul. Pe chipul lui Henning nu se mai 
citea furie, ci spaimă, iar Katherina era convinsă că și pe faţa ei 
era zugrăvită o expresie asemănătoare. Inima îi bătea puternic 
în piept și simţea o greață care o făcea să se înăbușe. 

— De data asta sunt sigur că putem exclude sinuciderea, 
spuse Henning încercând să pară calm, apoi arătă spre tavan: 
Lui Kortmann i-ar fi fost imposibil să lege frânghia. 

Katherina se uită la barele de fier de deasupra lor, de care 
fusese legată frânghia. Până la tavan erau mai bine de doi metri 
și jumătate. Privi de-a lungul frânghiei, până la cadavrul de pe 
podea, și se forţă să se uite la el, deși îi venea să închidă ochii și 
s-o ia la goană. Corpul acela șubred avea un nod în jurul gâtului 
și, la o privire mai atentă, observă că mâinile îi fuseseră și ele 
legate. 

Arătă spre mâinile legate ale lui Kortmann. Henning se lăsă în 
genunchi lângă cadavru și începu să-i cerceteze mâinile, dând 
din cap ca pentru sine. Șovăind, întinse două degete spre gâtul 
lui Kortmann și îl atinse sub bărbie. Ca electrocutat, își trase 
degetele înapoi. 

— E rece ca gheaţa, zise Henning și își șterse degetele de 
pantaloni, de parcă ar fi atins ceva contagios. 

Se ridică în picioare, păși peste cadavru și împinse ușa 
ascensorului. De cealaltă parte a acesteia se afla unul din 
scaunele cu rotile ale lui Kortmann, răsturnat pe o parte. La 
câţiva metri în spatele scaunului zăcea o pătură în carouri. Ușa 
din capătul pasajului de acces era larg deschisă și lumina din 
spatele acesteia aprinsă. 

Se uitară din nou unul la altul. 

— Nu crezi că ar fi cazul să plecăm de aici, sugeră Katherina. 

— Hai să aruncăm o privire! spuse Henning intrând în pasajul 
de acces. 

Katherina îl urmă. Avea impresia că pașii le răsunau mult prea 
puternic pe podeaua de metal și încercă să meargă în vârful 
picioarelor. Lui Henning nu părea să-i pese de zgomot și înaintă 
cu pași hotărâți spre ușa care dădea în vilă. 

Intrară într-un hol cu tablouri pe pereţi, în vreme ce podeaua 
era acoperită cu un covor gros, care spre marea ușurare a 
Katherinei le atenuă zgomotul pașilor. Henning se îndreptă spre 

o altă ușă deschisă, aflată în capătul holului. Aceasta dădea în 
biblioteca pe care Jon i-o descrisese deja, dar chiar și așa o 
surprinseră bunul-gust și atmosfera de calm ce domnea în 
încăpere. Il cunoscuse pe Kortmann ca pe un bărbat suspicios, 
însetat de putere, și uitase cu totul că amândoi împărtășeau 
pasiunea pentru cărți. 

Pereții erau acoperiți de rafturi cu cărţi frumos legate în piele 
și păstrate cu grijă. Candelabrul din tavan răspândea o lumină 
difuză peste scaunele din mijlocul încăperii, iar lumina oblică ce 
răzbătea dinspre rafturi făcea tavanul să pară și mai înalt, 
dându-ți senzația că te găseai într-un muzeu. 

Cadavrul lui Kortmann nu se afla la mai mult de douăzeci de 
metri în urma lor, dar de îndată ce pășiră în încăpere parcă 
pătrunseseră într-o lume cu totul diferită, unde domneau 
ordinea și rafinamentul. Neliniștea pe care Katherina o simţise 
încă dinainte să descopere corpul lui Kortmann se risipise, iar 
acum nu voia decât să mai rămână acolo. Se apropie de un raft 
de lângă ea, atingând cărţile cu palma. Erau calde la atingere. 

— Impresionant, nu-i așa? spuse Henning cu un oftat. Ce-o să 
se întâmple acum cu ele? Din vocea lui răzbătea o mare tristețe, 
de parcă ar fi vorbit despre copii părăsiţi. Se cufundă într-unul 
din fotoliile de piele și privi rafturile din jur. Pleoapele îi clipeau 
repede, ca și cum ar fi fotografiat febril un fenomen ce avea să 
dispară în curând. 

Katherina se plimba pe lângă perete, atingând cu vârfurile 
degetelor cărțile de pe rafturi. Nu încăpea nicio îndoială, erau 
doar volume valoroase, iar unele erau atât de încărcate, încât 
de îndată ce le atingea simţea furnicături în buricele degetelor. 
Henning avea dreptate, ar fi fost o mare pierdere să fie 
împrăștiate la întâmplare, dar ce puteau face? 

— Aş vrea să le putem lua cu noi, spuse el ca și când i-ar fi 
citit gândurile. 

Katherina dădu din cap. Se simțeau de parcă ar fi trebuit să 
lase în urmă comoara piraţilor pentru că în barca de salvare nu 
era loc decât pentru ei. 

— Trebuie să plecăm de aici, zise ea smulgându-se de lângă 
cărți. 

Henning se ridică fără prea mare tragere de inimă și privi 
pentru ultima oară în jur înainte de-a o porni înapoi spre turn. 

În ascensor reveniră brusc la realitatea crudă care luase 
forma cadavrului lui Kortmann zăcând în mijlocul platformei. 

— A fost un om de încredere, spuse Henning cu regret în glas. 

— Așa se pare, răspunse Katherina. li era rușine că se lăsase 
dusă de val, condamnându-l pe Kortmann fără să aibă dovezi. 
Dar se consola spunându-și că acesta nu fusese oricum prea 
dornic de cooperare. 

— Nu putem să-l lăsăm așa, zise Henning cu hotărâre în glas. 

— Dacă îl mutăm, toate bănuielile or să cadă asupra noastră, 
remarcă ea. 

— Crima a fost deja comisă, obiectă Henning. Dacă poliţia 
ajunge la noi, o să ne fie oricum greu să dăm explicaţii. Se ridică 
pe vârfuri și își întinse braţele spre tavan, abia reușind să atingă 
nodul. 

După ce îl dezlegară pe Kortmann, Henning îl ridică în brațe și 
îl purtă până în casă. Katherina rămase pe loc. Simţea că era o 
greșeală, dar în același timp înțelegea că Henning nu putea să 
accepte ca mentorul lui de atâţia ani să fie lăsat să zacă în 
turnul îngheţat al ascensorului. Acesta nu spuse nimic când se 
întoarse, dar avu grijă să șteargă cu mâneca clanţa ușii și 
butoanele din lift. 

Katherinei i se păru că drumul înapoi cu liftul dura o veșnicie. 
Nu voia decât să scape de acolo cât mai repede și avea senzaţia 
că erau urmăriţi. De parcă totul n-ar fi fost decât o înscenare, în 
care ei aveau de îndeplinit niște roluri, ca doi actori. Ce putea să 
însemne faptul că tocmai ei, și nu poliţia, fuseseră cei care îl 
găsiseră pe Kortmann? Să fi fost un avertisment din partea 
Organizaţiei Umbrelor? 

Deasupra lor cerul era în continuare cenușiu și picături răzlețe 
de ploaie cădeau pe pământ cu un plescăit. Deși după-amiaza 
nu se sfârșise, era aproape la fel de întuneric ca noaptea și abia 
puteau să vadă pe aleea din faţa lor. Merseră cu pași grăbiţi prin 
grădină, înapoi spre partea din faţă a vilei, unde se afla parcată 
mașina. 

În clipa în care dădură să se urce în mașină, dinspre poartă se 
auzi un zgomot de motor. Amândoi încremeniră și întoarseră 
privirea în direcţia zgomotului. 

O clipă mai târziu, fură orbiţi de luminile unor faruri. 

28. 


— Ceva nu e în regulă, spuse Jon în momentul în care văzu 
expresia lui Henning și a Katherinei în lumina farurilor. Feţele le 
erau palide în lumina puternică și ochii larg deschişi - de uluire 
sau de altceva ce aducea a spaimă. În spatele lor, vila lui 
Kortmann era cufundată în întuneric, cu excepţia unei ferestre 
de la etaj. 

— Probabil că i-a dat afară din casă, sugeră Pau de pe 
bancheta din spate. Doar ăsta e stilul lui! Dictator bătrân! 

Jon reușise în cele din urmă să se convingă de sinceritatea lui 
Pau, că acesta era de partea lor, așa că îi dăduse voie să vină cu 
el. Dar dacă avea să fie acceptat sau nu de noul grup, asta nu 
era doar decizia lui. Incepea deja să regrete că-l luase cu el. 

Jon continuă să înainteze. În sfârșit, Katherina păru să-l 
recunoască și o expresie de ușurare i se ivi pe chip. Se apropie 
de mașina lui, iar în clipa când acesta se opri și Jon apucă să se 
dea jos, i se aruncă în brațe. 

— Ce s-a întâmplat? întrebă el. 

— Kortmann e mort, anunță Henning din cealaltă parte a 
mașinii. 

— Mort? Cum așa? 

— L-am găsit spânzurat în turn, îi explică Henning, făcând un 
semn cu capul în direcţia vilei. Din câte se pare, a fost... ajutat 
de cineva. 

Jon o îndepărtă puţin pe Katherina și îi cercetă chipul. Ochii îi 
erau lipsiți de expresie și încă mai tremura ușor. Cu un semn din 
cap, confirmă cele spuse de Henning. Jon o strânse din nou la 
piept și o cuprinse cu braţele. 

— E posibil să fi fost un jaf? întrebă el peste umărul 
Katherinei. Vreau să spun, poarta era deschisă, oricine ar fi 
putut intra. 

Henning clătină din cap. 

— Nu pare foarte probabil. Din câte mi-am putut da seama, 
nu lipsea nimic. 

Jon o simţi pe Katherina tresărind când îl văzu pe Pau 
coborând din mașină pentru a li se alătura. 


— Deci nu prea ţine teoria voastră cum că ar fi fost membru 
al Organizaţiei Umbrelor, nu-i așa? 

Henning era la fel de surprins ca și Katherina să dea ochii cu 
Pau și îi aruncă lui Jon o privire întrebătoare. 

— Ce e cu el aici? 

— Se pare că s-a răzgândit, răspunse Jon. 

— Nu aveam chef să devin comisionarul lui Kortmann, explică 
Pau. lar acum nu mai am oricum nicio șansă, adăugă el 
clătinând din cap. Bietul moș! 

Henning îl cercetă insistent, apoi ridică resemnat din umeri. 

— Nu putem rămâne aici, spuse el. 

— Haideţi să ne întoarcem la Libri di Luca, sugeră Jon. Iversen 
și ceilalţi trebuie să ajungă în orice moment. 

Henning încuviinţă, aruncându-i lui Pau o ultimă privire înainte 
de a se urca în mașină și a se urni din loc. 

e 

Când ajunseră la Libri di Luca, ferestrele erau luminate. 
Katherina îşi mai revenise, dar nu vorbise prea mult pe drum. 
Nici Pau nu spusese prea multe, doar mormăise în barbă ca 
pentru sine, exclamase de câteva ori „Bietul moș!” sau oftase 
adânc, privind pe fereastra mașinii. 

Henning ajunsese deja și mai mult ca sigur îl pusese pe 
Iversen în temă, căci bătrânul anticar stătea vizibil șocat în 
fotoliul din spatele tejghelei, cu un pahar de coniac în mână. 
Ridică privirea îndurerată când Katherina și Jon intrară în 
anticariat, însă când Pau se ivi imediat în spatele lor, pe faţa lui 
nu se putu citi nicio reacţie. Clara era și ea acolo. Fusese șoferul 
lui Iversen în timpul urmăririi lui Remer, iar acum stătea 
rezemată de unul din rafturi, cu braţele încrucișate și o expresie 
gravă pe fața rotundă. 

— Cred că o să am și eu nevoie de unul, spuse Henning 
arătând cu capul spre coniacul lui Iversen. Mai dorește cineva? 

Katherina dădu din cap, dar ceilalţi refuzară. Henning băgă o 
mână undeva sub tejghea și scoase două pahare, pe care le 
umplu cu generozitate. Katherina luă paharul plină de 
recunoștință și îl ţinu cu amândouă mâinile, ca și cum conţinutul 
acestuia ar fi încălzit-o. 

— Ești sigură că era șoferul lui Kortmann? o întrebă Clara, 
după că Henning le explică motivul pentru care ajunseseră la 
vila din Hellerup. 

— Foarte sigură, răspunse Katherina cu o voce răgușită. Sorbi 
din coniac, strâmbându-se în timp ce înghiţea lichidul. 

Clara dădu grav din cap. 

— Deci nu mai există nicio îndoială, spuse ea. Acest Remer 
este implicat, într-un fel sau altul, în cele întâmplate, iar la 
originea lor probabil că se află o organizaţie de proporții. O 
organizaţie care nu se dă înapoi de la crimă pentru a-și atinge 
scopul. 

Toţi, cu excepţia lui Pau, aprobară, în cuvinte sau dând din 
cap. 

— O, v-aţi ieșit din minţi! exclamă Pau făcând un pas spre 
Iversen. Chiar nu vezi că asta face parte din planul lor? Că 
încearcă să ne distragă atenţia? Cine este singura persoană 
care l-a văzut pe șoferul lui Kortmann? Arătă spre Katherina, 
evitând însă s-o privească. Un receptor. Cine ar fi avut de 
câștigat omorându-l pe Kortmann? spuse el arătând cu cealaltă 
mână spre Clara. Receptorii. Chiar nu realizaţi că ne 
manipulează, așa cum au făcut-o tot timpul? 

— Uiţi totuși că Kortmann nu ar fi primit în casă un receptor, 
remarcă Jon. 

Pau ridică brațele spre tavan. 

— Nu cu voia lui, desigur! exclamă el. Probabil că l-au forţat, l- 
au surprins în timp ce citea și l-au făcut să le deschidă poarta. 

— Chiar e posibil așa ceva? întrebă Jon sceptic. 

— Nu! spuse ferm Clara. Nu putem controla oamenii de la 
distanță în felul acesta, cel mult le putem influenţa sentimentele 
și percepţia textului pe care îl citesc. 

Pau își lăsă braţele să cadă de-a lungul trupului. 

— Nu avem decât cuvântul vostru că n-ar fi posibil, zise el. 
Niciunul din noi n-are cum să știe ce puteţi voi în realitate. 

— Prostii! exclamă Iversen. Ai început să baţi câmpii, Pau. Cei 
care au mai multă experienţă dintre noi știu că așa este. Cum a 
spus și Clara, trebuie să acceptăm că Organizaţia Umbrelor este 
o realitate și, cu cât o vom face mai devreme, cu atât vom fi mai 
pregătiţi pentru a-i putea înfrunta pe cei care fac parte din ea. 

Acesta deschise gura să protesteze, dar Iversen îl întrerupse. 

— Stai jos, Pau! Gândește-te o clipă la ce s-a întâmplat și o să 
ajungi și tu la aceeași concluzie. 


Pau își lăsă umerii și privirea în jos, într-un gest de resemnare, 
apoi se îndreptă bombănind spre unul din rafturi și se așeză pe 
podea. 

— După cum începusem să spun, continuă Clara aruncând o 
privire scurtă în direcţia lui Pau, de vreme ce reacționează atât 
de violent, probabil că ne-am apropiat destul de mult. Faptul că 
l-au ucis pe Kortmann tocmai acum, când Societatea Bibliofililor 
e pe cale să se reunească, nu este o coincidenţă. Rolul lui se 
încheiase, nu-l mai puteau folosi pentru mare lucru, adăugă ea 
oftând. Trebuie să acceptăm faptul că el a fost omul lor, în 
sensul că s-a aflat sub influența șoferului său, care probabil că 
este receptor. In felul ăsta au fost tot timpul la curent cu ce 
făceau emiţătorii, ba chiar l-au putut influenţa pe Kortmann să 
ia decizii favorabile planului lor. 

— Care avea în primul rând ca scop să menţină organizaţia 
noastră scindată, interveni Iversen. Dar acum, gândindu-mă mai 
bine, cred că Kortmann a avut acest șofer în ultimii șapte-opt 
ani. E o grămadă de timp, totuși nu explică de ce era atât de 
înverșunat în privința scindării cu douăzeci de ani în urmă. 

Nimeni nu mai adăugă nimic o bucată de vreme. Jon remarcă 
atmosfera de descurajare. Chiar și el avea sentimente 
amestecate. Era șocat de uciderea lui Kortmann, deși nu se 
putea spune că se simpatizaseră prea mult. Incă de la 
înmormântare, când se întâlniseră pentru prima oară, Jon 
simţise o anumită prudenţă din partea lui Kortmann, de parcă l- 
ar fi considerat un concurent. Într-un fel, lui Jon i-ar fi venit mai 
ușor să accepte situația dacă Kortmann ar fi fost adversarul lor 
direct, dar acum, când se dovedise că acesta fusese nevinovat, 
lucrurile păreau mai complicate ca oricând. Incă și mai 
îngrijorător - dar niciunul din ei nu îndrăznea să o spună cu voce 
tare, deși probabil că toți se gândeau la asta - era faptul că, de 
vreme ce Organizaţia Umbrelor reușise să se apropie atât de 
mult de liderul emiţătorilor, nu se putea ști cine mai era, direct 
sau indirect, implicat. Nu era oare o naivitate să-și închipuie că 
în rândurile receptorilor nu ar fi existat spioni? 

— Deci ce ne rămâne de făcut? întrebă Iversen rupând 
tăcerea. Care este următorul pas? 

Toţi se uitară unul la altul. 


— Școala, sugeră Jon. Urmărirea ne-a condus la Școala 
Demetrius. Trebuie să însemne ceva, de vreme ce Remer s-a 
întâlnit cu șoferul lui Kortmann tocmai acolo. 

— Asta am uitat să vă povestesc! exclamă Katherina și toți își 
îndreptară atenţia către ea. Pe când stăteam singură în mașină, 
în timp ce Henning ieșise să cerceteze împrejurimile, am 
încercat să văd dacă se petrecea ceva înăuntru - dacă se citea 
și, în acest caz, ce anume se citea, spuse ea sorbind din coniac. 
Am reușit să disting câteva ore de citire din manuale, dar mai 
era încă ceva - o serie de voci care sunau altfel, care ieșeau în 
evidență, întrucât lectura era mult mai concentrată și avea un 
efect mai puternic... 

— Vrei să spui..., începu Clara, dar nu-și termină propoziţia. 

— Sunt convinsă că era un grup de emiţători, spuse Katherina 
ferm. 

— Cât de mulți? întrebă Iversen. 

Katherina ridică din umeri. 

— Poate trei sau patru, răspunse ea. 

— Deci Școala Demetrius este pepiniera de Lectori a 
Organizaţiei Umbrelor? sugeră Clara. Aţi mai auzit de ea până 
acum? 

Jon clătină din cap. La fel și Henning, și Katherina. 

— Demetrius? zise Iversen ca pentru sine, ridicând privirea 
spre tavan. E numele unui personaj dintr-o piesă de 
Shakespeare. Visul unei nopți de vară, din câte îmi aduc aminte. 
Demetrius bea un elixir al dragostei și se îndrăgostește de 
persoana greșită. Își coborî privirea. Nu prea se potrivește cu 
situația noastră. 

— In orice caz, școala este cea mai bună pistă, zise Jon. 
Propun să fac o vizită la fața locului pentru a o cerceta mai 
îndeaproape. Dacă școala este un centru pentru activităţile 
Organizaţiei Umbrelor, trebuie să existe dovezi în clădire. 

— Adică să pătrunzi ilegal în incintă? întrebă Iversen. 

— Dacă este nevoie, răspunse Jon aproape nepăsător. 

— Vin cu tine, se grăbi Katherina să se ofere. 

Jon dădu să protesteze, dar ea îl opri din priviri. Era clar că 
luase o hotărâre și, orice ar fi spus, nu ar fi putut s-o facă să se 
răzgândească. Iversen, în schimb, sprijinit și de Clara, încercă 
să-i convingă să renunţe. Însă Katherina susținu sus și tare că, 
pentru mai multă siguranţă, este nevoie de un receptor. 

După ce se hotărî totul, Pau se amestecă și el în discuție. 

— Dacă trebuie să meargă un receptor, atunci vreau să vin și 
eu. Se ridică de la locul lui de pe podea și se propti în faţa lor cu 
mâinile în șolduri. Aveţi nevoie de un sceptic, care să vă ţină cu 
picioarele pe pământ, să nu vi se urce la cap cine știe ce fantezii 
conspiraţioniste de proporții. 

Jon ridică din umeri. 

— Dacă tu ești de acord, eu n-am nimic împotrivă, spuse el 
întorcându-și privirea spre Katherina. 

Fermitatea ei parcă dispăruse. Clipi de câteva ori din ochi și, 
după o scurtă ezitare, își dădu acordul încuviințând din cap. 

— Dar noi decidem cum o să procedăm, Pau, insistă ea. 

— Da, da! spuse Pau înveselit. O să fiu cuminte. 

e 

Hotărâră să se întâlnească la ora trei noaptea. 

Jon și Katherina plecară împreună pentru a-și lua de acasă 
toate cele trebuincioase. Apoi îl culeseră pe Pau de la Trianglen, 
după care se îndreptară spre cartierul ambasadelor, aflat în 
apropiere. Cât dură drumul cu mașina, niciunul din ei nu spuse 
nimic. 

Jon parcă la vreo sută de metri de școală și coborâră cu toţii 
din mașină. Cerul era senin, iar stelele se distingeau clar. 
Treningul pe care îl purta nu reușea să ţină frigul la distanţă și 
jon regretă că nu se îmbrăcase mai gros, dar în afară de 
costumele de birou, acestea erau singurele haine închise la 
culoare pe care le avea. 

Mai era echipat cu o geantă sport în care îndesase tot felul de 
scule găsite în subsolul anticariatului. Neavând experienţă la dat 
spargeri, adusese diferite tipuri de scule. Pau era îmbrăcat în 
haine de culoare închisă și înarmat cu o rangă pe care o ţinea 
într-o pungă albă de plastic. Jon își dădu seama că tânărului nu-i 
era cu totul străin genul acesta de activităţi. Katherina purta o 
pereche de blugi, teniși și o geacă închisă la culoare. Părul ei 
roșcat era strâns la ceafă într-un coc, iar pe cap își îndesase un 
fes negru. 

Merseră încet pe trotuar în direcția școlii. Clădirile din cartier 
erau cufundate în întuneric. Majoritatea erau vile mari și 
luxoase, care găzduiau ambasadele unor ţări mai mici. La ora 
aceasta cartierul era complet pustiu, aproape fantomatic, iar 

puţinele mașini parcate în zonă trebuie să fi fost de pe străzile 
învecinate, unde era imposibil să găsești locuri de parcare. 

Felinarele erau rare, așa că străbătură drumul până la poarta 
principală în semiîntuneric. 

Fără nicio ezitare, Jon apăsă pe clanţa porții și o deschise. Se 
miră, dar în același timp se simţi ușurat că poarta nu era 
încuiată. Deși nu se afla nimeni prin preajmă, n-ar fi fost prea 
plăcut să escaladeze un gard din fiert forjat, de trei metri 
înălţime, la o oră atât de târzie din noapte. Intrară grăbiţi și se 
adăpostiră sub gardul viu din stânga porții. Katherina, care era 
ultima, închise poarta la loc. Ajunși în curte, se opriră o clipă 
pentru a se putea orienta. 

În dreapta porţii se afla un zid cam de aceeași înălţime, al 
cărui capăt se pierdea în întuneric, dincolo de marginea clădirii. 
Gardul viu lângă care se aflau se continua de-a lungul 
trotuarului, pe întreaga lăţime a curții, iar la capătul acestuia 
reușiră să distingă un zid de vreo trei metri înălţime, care 
separa clădirea vecină de partea din stânga a școlii. În faţa lor 
se întindea curtea școlii, cu terenuri de sport asfaltate și 
șotroane. 

Clădirea școlii se profila pe cerul nopţii cu cele două etaje ale 
sale din cărămidă roșie, cu ferestrele vopsite în alb și acoperișul 
de ardezie. În mijlocul ei, o scară largă de beton ducea către o 
ușă masivă. Aceasta avea mai multe ferestruici, toate protejate 
de gratii care la prima vedere păreau solide. 

Nicio lumină nu era aprinsă. 

— O simţiţi? întrebă Pau în șoaptă. Simţiţi energia? 

Jon își tinu o clipă răsuflarea, încercând să perceapă energia 
care, după spusele lui Pau, s-ar fi manifestat în acel loc. 

— Nu, nu simt nimic, șopti el câteva secunde mai târziu, 
gândindu-se că acesta își râde de ei. 

— Nici eu, murmură Katherina. 

— Hmm, mormăi Pau nemulțumit. Pe aici, șopti el, arătând 
spre cel mai apropiat colț al clădirii, unde se afla un gang ce 
ducea către zidul exterior din spate. 

Merseră de-a lungul zidului, spre gangul care îi conduse în 
cealaltă parte a școlii. O fâșie de iarbă, de vreo cinci metri 
lăţime, alcătuia o mică grădină, cu tufișuri și câţiva pomi 
fructiferi aliniaţi de-a lungul zidului exterior. Partea din spate a 
clădirii avea două uși: una dintre ele dădea spre bucătărie; 

cealaltă era o ușă care ducea la subsol, aflată în capătul unei 
scări de vreo patru metri adâncime. 

Jon le făcu semn celorlalţi să încerce ușa de la subsol, iar Pau 
începu să coboare treptele fără nicio ezitare, în timp ce Jon și 
Katherina se opriră în capul scării. De aici îl putură vedea pe Pau 
privind mai întâi prin fereastra ușii și apoi apăsând pe clanţă. 
Când ușa se deschise, tresări surprins și le aruncă o privire. Un 
rânjet i se lăți pe faţă, luminând sinistru de alb în întuneric. 

Jon și Katherina coborâră treptele, ajungându-l din urmă pe 
Pau, care îi aștepta triumfător. 

— Haideţi, intraţi! șopti el vesel, ţinându-le ușa deschisă. 

Pășiră în întuneric, iar Pau închise ușa în urma lor. Jon băgă o 
mână în geanta sport și scoase o lanternă, îndreptând-o spre 
podea înainte să o aprindă. Se pomeniră într-un coridor cu 
pereţii văruiţi, în care se mai aflau încă trei uși în afară de cea 
pe care intraseră. Ferestrele acesteia erau acoperite din interior 
cu placaj, astfel încât prin ele nu se putea vedea nimic, nici 
înăuntru și nici afară. Ușa din stânga și cea din dreapta erau 
întredeschise și, după simboluri, păreau a fi toalete, una pentru 
băieți și alta pentru fete. Ultima ușă, aflată în capătul 
coridorului, era închisă. 

— Sunt oare singura căreia i se pare ciudat că ușa nu era 
încuiată? șopti Katherina. 

Jon îi dădu dreptate. 

În clipa aceea becurile se aprinseră, iar lumina puternică ce 
se reflectă în albul zidurilor îi făcu să mijească ochii. Jon se 
întoarse brusc. În spatele lui stătea Pau, cu degetul pe 
întrerupătorul de lângă ușă. 

— Nu-i mai bine așa? întrebă el fără să coboare vocea, făcând 
pereţii goi să răsune. 

Jon stinse lanterna și se îndreptă spre ușa aflată în capătul 
coridorului. Era făcută din furnir și avea o clanţă de alamă. Nici 
ușa aceasta nu era încuiată, așa că Jon o deschise cu grijă și-și 
vâri capul în următoarea încăpere. Se dovedi a fi un alt culoar, 
care se întindea probabil de-a lungul fațadei principale, pe toată 
lăţimea clădirii. Chiar sub tavan, la intervale de câţiva metri, se 
aflau niște ferestre prin care răzbătea lumina stelelor, 
reflectându-se în pereţii palizi. Umbra aruncată de plasa de 
metal cu ochiuri mari de la ferestre pe podea și pe pereţi 
închipuia o uriașă pânză de păianjen. 

Fără să deschidă ușa mai mult decât era nevoie, Jon se furișă 
pe culoar, făcându-le celorlalți semn cu mâna să se apropie. 
Pau, care rămăsese ultimul, închise ușa la loc. Înaintau lipiţi de 
un perete de-a lungul căruia se înșiruiau mai multe uși, iar la 
capătul cel mai îndepărtat al culoarului se zărea o scară ce urca 
în clădire. 

— Tot nu simţiţi nimic? întrebă Pau ușor iritat. 

Jon și Katherina răspunseră amândoi că nu percepeau nimic. 

— Se simte mai puternic în partea asta, spuse el arătând spre 
scara care ducea la etaj. 

Jon aprinse lanterna și lumină în direcţia indicată de Pau. La 
capătul coridorului, o altă scară ducea la un etaj inferior. Se 
furișară până la ea în frunte cu Jon, care continua să ţină 
lanterna îndreptată spre podea. Chiar în faţa treptelor se afla un 
grilaj negru și solid, care era la rândul lui deschis. 

— Nu prea îmi place treaba asta, mormăi Katherina, punând 
mâna pe grilaj. Barele acestuia erau din fler forjat împletit, de 
vreo doi centimetri grosime. E prea ușor, nu credeţi? 

— Probabil că nu au nimic de ascuns, sugeră Pau sarcastic. Ce 
fel de secrete poate ascunde o școală? 

— N-ai zis tu că simţi ceva ciudat? îi atrase atenţia Katherina 
enervată. 

Jon le ceru să facă liniște și ascultă cu urechea ciulită în 
dreptul scării. 

— Ești sigur că ăsta e drumul? întrebă el îndreptând lanterna 
spre fața lui Pau. 

— Da, da, răspunse acesta acoperindu-și faţa cu mâna. Chiar 
nu simţiți? De acolo vine energia. Aveţi încredere în mine. 

— Ce sensibil ai devenit dintr-odată! mormăi Katherina. 

Jon îndreptă din nou lanterna spre trepte și se grăbi să urce. 
După câţiva metri, scara cotea brusc. Imediat ce trecu de colțul 
acesteia, Jon începu să simtă în ceafă aceleași vibrații pe care le 
simţise când intrase pentru prima oară în biblioteca din Libri di 
Luca. 

— OK, admise el. Cred că suntem pe calea cea bună. Acum o 
simt și eu. 

Katherina confirmă că și ea simţise energia. 

— Ce v-am spus, mormăi Pau. 

Jon se furișă cu grijă mai departe. Cu fiecare treaptă pe care o 
urca, simţea cum energia devenea tot mai puternică, în timp ce 

aerul se făcea tot mai umed și mai închis. La capătul scării se 
afla un culoar de câţiva metri, care apoi cotea brusc. Din câte 
reușiră să-și dea seama, acesta se continua de-a lungul zidului 
din spate. 

Pereții aveau un aspect mai rustic în această parte a clădirii, 
cu neregularități mai mari și bolovani nevăruiţi. După colț 
dădură peste încă două uși. Una dintre acestea, o ușă de metal 
aflată în dreapta, avea un fel de vizetă de genul celor pe care 
te-ai aștepta să le găsești pe ușa unei celule de închisoare. 
Cealaltă ușă, aflată în capătul culoarului, era o ușă masivă din 
stejar, cu clanţa și balamalele din fler. 

Jon privi înăuntru, prin vizeta ușii de metal, dar era prea 
întuneric pentru a putea vedea ceva. Își lipi urechea de ușă și 
ascultă cu atenţie. Nu auzi nimic, așa că apăsă pe clanţă și o 
deschise. 

In spatele acesteia se afla o încăpere micuță, de vreo doi 
metri lățime și vreo cinci metri lungime, cu pereţii acoperiţi cu 
lambriuri dintr-un lemn de culoare deschisă. În mijlocul podelei 
se aflau două scaune mari de piele, așezate faţă în faţă. Ambele 
aveau braţe, iar pe spătarul unuia dintre ele atârna o cască de 
metal din care ieșea un mănunchi de sârme. Jon urmări cu 
lanterna unde anume duceau acestea și văzu că se uneau într- 
un cablu care ieșea prin perete undeva în stânga scaunelor. 
Peretele era dominat de o fereastră uriașă, prin care se zăreau 
niște scaune aflate într-o încăpere alăturată. 

Jon dădu peste un întrerupător și apăsă pe el. Lumina de neon 
inundă încăperea și toți trei pășiră înăuntru. De îndată ce trecu 
pragul ușii, Jon simţi cum energia dispare, de parcă cineva ar fi 
apăsat pe un buton. Judecând după reacţia celorlalţi, și ei 
simţțiseră același lucru. 

— Probabil că este blocată cumva, deduse Pau. 

— Ce fel de loc mai e și ăsta? întrebă Katherina. 

— Scaunul electric, sugeră Pau. Probabil că oricărui profesor îi 
vine să folosească unul pe elevii săi din când în când. 

Jon se așeză pe vine în faţa ecranului de sticlă, cercetând 
încăperea alăturată. Zări un șir de diode roșii și verzi, iar în 
lumina neonului din celulă reuși să vadă o masă aflată chiar 
lângă fereastră, iar de-a lungul unui perete - un șir de 
computere. Pe masa de lângă fereastră se afla un monitor 
înconjurat de hârtii și cești de cafea pe jumătate goale. 

— Remer zicea că deţin echipamentul necesar măsurării 
puterilor, spuse Jon. Probabil că aici se produc măsurătorile. 

Katherina apucă o cască pentru a o putea studia. 

— Probabil, zise ea uitându-se la casca din mâinile sale cu o 
expresie de dezgust. Blocajul probabil că împiedică perturbarea 
măsurătorilor de către energia din jur, oricare ar fi sursa 
acesteia. 

— Bun, domnule și doamnă Sherlock, n-ar fi cazul să aflăm de 
unde vine energia? întrebă Pau apropiindu-se de ușă. Locul ăsta 
îmi dă fiori. 

— Tot mai crezi că este vorba de o școală inocentă? întrebă 
Katherina, însă nu primi niciun răspuns. 

Pe culoar simţiră din nou vibraţiile familiare, care deveneau 
tot mai puternice pe măsură ce se îndreptau spre ușa de stejar 
din capăt. Nici aceasta nu era încuiată, permițându-le accesul 
liber în încăperea pe care o văzuseră mai devreme prin ecranul 
de sticlă. În afara șirului de computere și imprimante și a mesei 
cu hârtii, aici se mai afla încă o ușă care dădea spre școală. 

Jon așeză geanta sport pe podea și se apropie de masă pentru 
a studia hârtiile. 

Erau pline de diagrame, desene înfățișând părţi ale creierului 
și numere, dintre care unele erau subliniate sau încercuite cu 
creionul. În susul paginii erau trecute numele și vârsta persoanei 
testate. Judecând după aceste documente, ultimii subiecți 
testaţi aveau vârste cuprinse între zece și doisprezece ani. În 
cazul unora, cifrele reprezentau puterea actuală, pe când în 
cazul altora, acestea reprezentau o estimare a potenţialului lor. 

— Asta le permite să prevadă chiar și puterea celor neactivați, 
constată Jon. 

— Ar putea fi criteriul de admitere în școală? sugeră 
Katherina, care se apropiase de masă și privea peste umărul lui. 

Pau rămase lângă ușă, aruncând priviri neliniștite spre culoar. 

— Posibil, dar e greu de imaginat cum pot efectua 
măsurătorile fără să trezească suspiciunile părinţilor, spuse Jon. 

Katherina ridică din umeri. 

— Nu există limite când vine vorba de testele și încercările la 
care părinţii și-ar supune iubitele odrasle, dacă asta le-ar acorda 
vreun avantaj. 

— Dumnezeu știe dacă părinţii află vreodată adevărul, gândi 
Jon cu voce tare. Nu e sigur că și aceștia sunt Lectori. Oare 

copiilor când li se spune? Sunt părinţii părtași la asta sau copiii 
sunt forţaţi să-i mintă? Clătină din cap. Ce efecte ar avea asta 
asupra unui copil? 

— Nu sună deloc prea sănătos, interveni Katherina. Probabil 
că au mai multe teste decât ăsta pentru a reuși să depisteze 
candidații corespunzători. Una e să aibă puterile, active sau 
latente, și alta să fie suficient de maturi pentru a deveni membri 
ai Organizaţiei Umbrelor. 

Katherina se uită sub masă și găsi ceea ce căuta. Se aplecă și 
ridică pe masă coșul de gunoi. Alese mai multe fișe de testare, 
le împături și le băgă în buzunarul de la spate al blugilor. 

— De astea n-or să mai aibă nevoie, spuse ea punând coșul 
de gunoi la loc. 

Ecranul de pe masă părea stins, dar un clic pe tastatură îl 
readuse la viaţă. O imagine se contură treptat, însă Jon constată 
dezamăgit că era doar o casetă de dialog care te îndemna să 
scrii numele utilizatorului și parola pentru a putea accesa 
computerul. 

— Acum am fi avut nevoie de Muhammad, zise el resemnat. 

Pau continua să stea în ușă, mutându-se nervos de pe un 
picior pe altul. 

— N-ar trebui să mergem mai departe? întrebă el cu 
insistenţă. 

Jon dădu din cap. 

— Oricum aici nu mai e nimic de văzut. 

| se alătură lui Pau, ridicându-și geanta de pe podea. 
Ajungând în dreptul ușii următoare, le făcu celorlalţi un semn 
din cap înainte de-a apăsa pe clanță. Pau stinse lumina în 
încăperea pe care tocmai o părăsiseră înainte ca Jon să deschidă 
ușa. Era întuneric, dar când păși în încăpere, simţi un covor 
moale sub picioare. După ce bâjbâi puţin, reuși să aprindă 
lanterna și să găsească un întrerupător lângă ușă. 

Jon stătea cu spatele la încăpere, Pau se afla în pragul ușii cu 
ranga în mână, iar Katherina făcuse deja câţiva pași înăuntru, pe 
covor. Privirea ei era îndreptată spre peretele opus al încăperii, 
exprimând în același timp uimire și spaimă. 

— Campelli! se auzi dinspre peretele opus. Mă bucur că ţi-ai 
făcut timp pentru o vizită. 

Jon recunoscu îndată vocea. 

Era Remer. 


— Afară! strigă Jon, îndreptându-se spre ușă, dar Pau nu se 
clinti din pragul ei. Dimpotrivă, schiţă un rânjet și, fără nicio 
ezitare, îl lovi cu ranga în cap. 

Jon era atât de surprins, încât nu apucă să blocheze lovitura și 
un junghi dureros îi străpunse ţeasta. 

Katherina se aruncă asupra trupului inert al lui Jon. Imediat 
după lovitură, acesta se prăbușise ca un bolovan, de parcă toţi 
mușchii din corpul lui ar fi cedat simultan, lăsând restul pe 
seama gravităţii. O șuviţă de sânge i se prelingea de pe frunte, 
unde fusese lovit cu ranga, în jos pe obraz, picurând pe covor. 
Un geamăt ușor se desprinse de pe buzele lui. 

Katherina întoarse o privire furioasă spre Pau. Acesta aștepta 
cu un zâmbet triumfător pe buze și cu braţul ridicat, gata să 
lovească din nou. 

— Nu cred că o să fie nevoie, spuse Remer din celălalt capăt 
al încăperii. 

Zâmbetul lui Pau se stinse și lăsă ranga jos. 

— Sunt sigur că domnișoara Katherina, aici de faţă, și-a dat 
seama că meciul e pierdut. 

Remer se apropie în timp ce vorbea, iar Katherina se întoarse 
să-l privească. Era îmbrăcat într-un costum de culoare neagră și 
o cămașă gri, fără cravată. Ochii lui lipsiţi de orice expresie se 
opriră asupra sa. 

— Eşti într-adevăr Katherina, nu-i așa? o întrebă. $ 

Ea nu-i răspunse, ci își îndreptă din nou atenția spre Jon. Il 
mângâie pe frunte, fără să atingă sângele. 

— Nu crezi că l-ai lovit prea tare? întrebă Remer din spatele 
ei. Avem nevoie de el. 

— O să-și vină în fire, răspunse Pau. Cel mult e vorba de o 
comoție ușoară. 

— Exact asta ne mai lipsea, zise Remer mânios. Ti-am spus că 
avem nevoie de el teafăr și nevatămat. 

— N-am avut de ales, protestă Pau. 

Remer oftă zgomotos. 

— Crezi că te poţi descurca să te ocupi de ea, în timp ce noi 
facem pregătirile? 

Pau mormăi ceva în loc de răspuns, iar Katherina simţi o 
mână pe umăr. 

— Vino, prinţeso! Ți-am rezervat un loc. 

Cu mâna stângă o forță să se ridice în picioare, în timp ce cu 
dreapta ţinea ranga ridicată, gata de atac. Katherina se zbătu, 
fără să se poată elibera. Doi bărbaţi intrară în încăpere și 
îngenuncheară pe podea, lângă Jon. Unul dintre aceștia era 
șoferul lui Kortmann, dar nu îi aruncă nici măcar o privire 
Katherinei. Îl apucară pe Jon de braţe și îl târâră afară, pe 
aceeași ușă pe care intraseră. 

Pau o sili pe Katherina să-l urmeze într-un birou și o îmbrânci 
pe un scaun. Jon era târât mai departe pe coridor, iar ușa se 
închise în spatele lor. 

— Unde îl duc? întrebă Katherina, aţintind asupra lui Pau o 
privire plină de ură. 

— Nu foarte departe, răspunse el zâmbind. 

Fără să-și ia privirea de la ea, băgă mâna într-un dulap și 
scoase o rolă de scotch. 

Îi întoarse scaunul și Katherina îl auzi lăsând ranga jos, pe 
podeaua de beton. 

Trebuia să profite de șansă. 

Toţi mușchii din corp i se încordară, dar chiar în acel moment 
Remer intră în încăpere. Ținea în mână un pistol. Nu unul foarte 
mare, ci un model mic, cu un mâner din lemn de culoare 
închisă. Cu toate acestea, pistolul schimba complet situaţia. 
Deși știa că Organizaţia Umbrelor nu s-ar fi dat înapoi de la 
crimă, până acum recurseseră la mijloace mai puţin ferme. Se 
folosiseră de puteri - o armă ce se potrivea mai bine cu 
contextul decât un revolver rece, care nu ar fi trebuit să-și 
găsească locul în lumea Lectorilor. 

Pau îi apucă braţele și i le legă strâns unul de altul și de 
spatarul scaunului. Remer se așeză la masa din faţa ecranului 
de sticlă și puse pistolul peste un teanc de hârtii cu atâta 
nonșalanţă, de parcă ar fi fost un prespapier. Se aplecă peste 
masă, spre un microfon pe care îl activă cu ajutorul unui buton. 

— Aveţi grijă să-l legaţi strâns, spuse el aruncându-i lui Pau o 
privire scurtă. Nu-i nevoie să-l rănim și mai tare. 

Acesta o întoarse din nou pe Katherina și îi legă picioarele de 
bara de jos a scaunului. Katherina se uita la el insistent, dar Pau 
îi evită privirea. 

— Deci ai fost de partea lor de la bun început? zise ea cu tot 
disprețul de care era în stare. 

Pau râse. 

— Să nu crezi că mi-a și plăcut, răspunse strâmbându-se la 
ea. Toată trâncăneala voastră naivă despre experienţa lecturii și 
„Povestirea Minunată”, îmi venea să-mi iau câmpii. Trase cu 
coada ochiului spre Remer. Dar acum s-a terminat. Mi-am făcut 
datoria. 

— Cum rămâne cu anticariatul? întrebă Katherina. Cu Iversen? 
Cu Luca? _ 

Pau se ridică în picioare sprijinindu-se de braţele scaunului. Își 
apropie faţa de-a ei și o privi în ochi. Se citea atât de multă ură 
în privirea aceea. Era atât de aproape de ea, încât Katherina 
putu să-l audă scrâșnind din dinți. 

— Dinspre partea mea, puteţi să mă pupaţi cu toţii în cur! 

Katherina îl scuipă în față și se smuci cu scaunul atât de 
brusc, încât Pau abia apucă să se dea la o parte. Se îndreptă de 
spate cu un rânjet, ștergându-și faţa cu mâneca. Apoi rupse o 
bucată de scotch și i-o lipi violent peste buze. Se trase un pas 
înapoi, își încrucișă brațele și își privi opera zâmbind. 

Katherina își feri privirea dezgustată. 

Pau izbucni în râs, apoi se făcu nevăzut pe ușa dinspre culoar. 

Katherina smuci din brațe, încercând să slăbească 
strânsoarea scotch-ului, dar fără de folos. Acesta îi intra în carne 
și ar fi urlat de durere dacă Pau nu i-ar fi lipit buzele atât de 
strâns. Disperată, se prăbuși în scaun și simţi cum îi dădeau 
lacrimile. Cum de putuseră să fie atât de naivi? Întoarcerea lui 
Pau ar fi trebuit să le dea suficient de mult de gândit încât să 
nu-l implice și pe el. Dar fuseseră prea ocupați cu moartea lui 
Kortmann. Clătină din cap ca și cum ar fi vrut să-și scuture 
lacrimile. Trebuia să se oprească; era timpul să se concentreze 
ca să găsească o cale de ieșire. Se uită prin încăpere, căutând 
ceva care i-ar fi putut fi de ajutor. 

Remer studia monitorul de pe masă, fără să fie atent la ce se 
petrecea în celălalt colţ al încăperii. Katherina reuși să recepteze 
doar câteva frânturi din lucrurile citite de el, dar îi păreau cu 
totul lipsite de sens. Termeni tehnici, numere și expresii pe care 
nu le mai auzise până atunci se amestecau unele cu altele într- 
un talmeș-balmeș de litere. Din când în când, Remer privea prin 
ecranul de sticlă, dând semnale cuiva din spatele acestuia. 

De unde se afla, Katherina nu putea vedea direct prin ecranul 
de sticlă, dar reuși să-și dea seama că lumina era aprinsă și că 

cineva se mișca prin încăpere. Însă nu avea nicio îndoială în 
privinţa identităţii celui care era legat fedeleș acolo. 

Proptindu-și picioarele de scaun, încercă să întindă scotch-ul 
din jurul gleznelor. Acesta cedă foarte puţin, dar era suficient 
pentru a-i reda curajul. 

— Bun, spuse Remer în microfon. Acum părăsiţi încăperea. Nu 
mai trebuie decât să așteptăm până când se trezește. 

Pau și încă un bărbat reveniră în birou și se așezară fiecare de 
o parte și de alta a lui Remer. Șoferul lui Kortmann nu se 
întorsese. 

Din câte reuși să-și dea seama, în următorul sfert de oră 
Remer făcu mai multe pregătiri și teste la computer. Pau se 
așezase pe scaun, urmărindu-l și aruncând din când în când câte 
o privire în direcția Katherinei. Cel de-al treilea bărbat se uita 
într-un teanc de hârtii, dând răspunsuri scurte, de rutină, când 
Remer îl întreba despre „coeficienţi RL”, niveluri de tensiune și 
„blocade IR” - concepte pe care Katherina nu putea să le 
descifreze. În acest răstimp se concentră asupra scotch-ului din 
jurul picioarelor. 

— Și-a revenit! exclamă deodată Pau și toți cei trei bărbați își 
îndreptară atenţia spre camera din spatele ecranului de sticlă. 

— Bună dimineaţa, Campelli! spuse Remer în microfon. Printr- 
un difuzor îl putură auzi pe Jon mormăind ceva. Imi pare rău de 
proasta primire, dar am crezut că voiai să ne părăsești înainte 
de-a ajunge să schimbăm o vorbă. 

— Pau, se auzi în difuzor ca și cum ar fi fost răspunsul la o 
ghicitoare. 

Remer râse. 

— Pau, cum îi spui tu, s-a aflat tot timpul în serviciul meu. E 
un produs al acestui stabiliment, s-ar putea zice. A frecventat cu 
ceva vreme în urmă această școală, a stat pe același scaun pe 
care stai și tu acum, purtând aceeași cască. 

— Unde e Katherina? Ce-aţi făcut cu ea? 

— Calmează-te, Campelli! zise Remer. Tânăra domnişoară se 
află chiar aici. 

Îi făcu un semn cu capul lui Pau, care se apropie de Katherina 
și împinse scaunul în faţa ferestrei. 

De partea cealaltă a acesteia, îl putu zări pe Jon așezat pe 
unul din scaune și legat strâns de braţe și de glezne cu niște 
chingi de plastic. Sângele de pe frunte i se uscase și o vânătaie 

apăruse în locul unde fusese lovit. La vederea Katherinei, o 
expresie de ușurare trecu peste fața lui. 

— După cum poţi vedea, este teafără și nevătămată, continuă 
Remer. Deocamdată. 

— Ce vrei de la mine? întrebă Jon fără a-și lua ochii de la 
Katherina. 

— Cooperare. Asta e tot, răspunse Remer. O mică 
demonstrație ca să ne arăţi de ce ești în stare și o atitudine mai 
deschisă faţă de organizaţia mea. l-am putea oferi multe unui 
bărbat cu aptitudinile tale. 

— Ce te face să crezi că voi accepta să fiu cobaiul tău? Chiar 
te aștepți să iau parte de bunăvoie la experimentele tale? 

— Da, chiar mă aştept, răspunse Remer sigur pe el. N-ar fi 
prea înţelept să refuzi. O bătu pe Katherina pe umăr, iar aceasta 
tresări la atingerea lui. După cum spuneam, deocamdată mai 
avem nevoie de ea. 

Jon scrâșni din dinţi. 

— Și dacă accept să particip la experiment, o lăsaţi să plece? 

— Desigur, răspunse Remer. Doar suntem oameni de afaceri. 

— Nu ajută la nimic, spuse Jon strângând din ochi, suferind 
vizibil din cauza durerii. Nu sunt în stare să citesc acum. Poţi să-i 
mulțumești dulăului tău pentru asta. 

Remer se aplecă înainte, studiindu-l atent pe Jon. 

— Joacă teatru, exclamă Pau. Nu l-am lovit așa de tare. 

Remer îi aruncă o privire enervată și se rezemă din nou de 
spătarul scaunului. 

Jon deschise ochii și îl privi ţintă pe Remer. 

— Dacă îi daţi drumul Katherinei, promit să rămân aici până 
când am să fiu în stare să iau parte la test, se oferi el. 

— Sunt sigur că ai să-ţi dai toată silința, zise Remer ridicând 
pistolul de pe masă și arătându-i-l. 

Katherina clătină violent din cap, dar putu să vadă 
resemnarea de pe faţa lui Jon. Obiectul acela meschin sublinia 
faptul că aceasta era o luare de ostatici și nu o negociere. 

— Bine, oftă Jon. Ce am de făcut? 

— Ce te pricepi tu mai bine, răspunse Remer. Să citești 
povești. 

li făcu un semn cu capul lui Pau, iar acesta părăsi încăperea. 

— Mai întâi las-o să plece, îi ceru Jon. 

Remer râse. 


— Campelli, ești chiar naiv! Fata rămâne aici până când 
obținem ce ne trebuie. 

Ușa celulei se deschise și Pau păși înăuntru cu o carte într-o 
mână și cu un cuţit în cealaltă. 

— Nemernicule! se schimonosi Jon spre nou-venit. 

Pau râse și, apropiindu-se mai mult, se asigură că Jon putea 
să vadă cuțitul, ridicându-l cu două degete în fața acestuia. 

— Ai grijă, Jon! îl avertiză. Altfel o să ai și mai mult de suferit. 
Privirea îi era aţintită într-un punct, undeva deasupra sprâncenei 
drepte a lui Jon. Au! Urât mai arată. Te doare? îl întrebă el cu un 
rânjet. 

Jon își smuci brațele, dar acestea erau strâns legate de scaun. 
Se prăbuși la loc, privindu-l pe Pau cu ură. 

— Ești aici ca să dai paginile? 

— Nu, mersi! exclamă acesta defensiv. O să mă retrag cât 
mai departe. 

Îi puse cartea în mâna dreaptă. 

Jon se uită la titlu. 

— Frankenstein?! exclamă el surprins. 

De la locul ei de lângă masă, Katherina putu să vadă că era o 
ediție necartonată și atât de uzată, de parcă cineva o luase cu el 
în vacanță. De asemenea, observă că nu reuși să recepteze 
nimic când Jon citi titlul de pe copertă. Așa cum presupuseseră 
mai devreme, celula era izolată. 

Pau apucă strâns cu o mână antebraţul stâng al lui Jon și îl 
presă de rezemătoarea scaunului, în timp ce cu cealaltă tăia 
chingile de plastic cu care acesta îi fusese imobilizat. După ce 
tăie chingile, se îndepărtă de el cu pași grăbiţi. 

Jon își scutură braţul eliberat. Apoi trase de chingile de plastic 
din jurul celuilalt braţ, dar nu reuși să le slăbească. 

Pau râse. 

— Las-o baltă! N-ai nicio șansă, zise el. 

Se întoarse și ieși din celulă urmărit de privirile lui Jon. 

— Poţi începe! spuse Remer. 

Jon întoarse ochii spre ecranul de sticlă, iar Katherina îi făcu 
un semn scurt din cap. Pau reveni în birou și se așeză la masă, 
în spatele celorlalți. 

— Ai vreun pasaj preferat? întrebă Jon batjocoritor. 

Remer clătină din cap. 

— Nu contează de unde începi. 

Apăsă apoi câteva taste, iar pe ecran se iviră niște curbe care 
se unduiau ușor de la dreapta la stânga, fără a înregistra vreo 
fluctuatie considerabilă. Jon mută cartea în mâna cealaltă, 
apucând cotorul acesteia cu dreapta, care era legată, pentru a 
putea da paginile cu stânga. Deschise undeva la mijlocul cărţii și 
se apucă să citească. 

Pentru Katherina era o senzație ciudată să-l audă pe Jon 
citind. Până acum, de fiecare dată când fuseseră împreună, îl 
putuse auzi și recepta în același timp, dar acum îi putea auzi 
doar vocea, în timp ce cartea rămânea tăcută. Era ca și cum ar 
fi ascultat un roman audio; acestea erau lipsite de energia cu 
care cititorul sau cartea însăși putea încărca textul. Totuși Jon 
era un cititor talentat, iar dacă împrejurările ar fi fost diferite, ar 
fi putut chiar să savureze povestirea. Încercă din nou, 
concentrându-și toate forțele, să întindă scotch-ul din jurul 
gleznelor. Simţi un zvâcnet, semn că acesta cedase și se uită 
înspăimântată la ceilalţi. Erau absorbiți de monitorul de pe masă 
și nu remarcaseră nimic. 

Curbele de pe ecran prinseră să se miște. O linie verde începu 
să oscileze sinusoidal în partea de sus a ecranului, iar Katherina 
se gândi că aceasta reda probabil pulsul generat de puterile 
unui emiţător. In partea de jos a ecranului se zărea o curbă roșie 
care creștea tot mai mult pe măsură ce Jon înainta în text. 

— Cinci virgulă unu într-un interval de trei minute, spuse 
Remer impresionat. 

Pau chicoti înfundat. 

Curba roșie se aplatiză, stabilizându-se la un nivel aflat în 
jumătatea de sus a ecranului. 

— Șapte, constată Remer ducându-și gânditor arătătorul la 
bărbie și privindu-l în același timp pe Jon. Opune rezistență? 

— Păi, nu văd niciun foc de artificii, spuse Pau. 

Remer se aplecă spre microfon, însă tocmai când dădea să 
spună ceva, curba verde sinusoidală își modifică pulsaţiile. 
Frecvența acestora crescuse ca un metronom reglat la viteză 
superioară. |n același timp, curba roșie zvâcni aproape 
perpendicular, apropiindu-se de marginea de sus a ecranului. 

— Zece! exclamă Remer șocat. 

De partea cealaltă a ecranului de sticlă, Jon părea în 
continuare complet neafectat. Doar broboanele de sudoare care 

începuseră să i se prelingă pe frunte trădau efortul pe care îl 
făcea. 

Neoanele de deasupra lui pâlpâiră neregulat de câteva ori, 
până când unul din ele se arse, iar celelalte două luminară mai 
puternic. Deși încăperea era scăldată în lumină, luminozitatea 
părea să scadă în preajma lui Jon. Treptat, în jurul lui se formă 
un fel de sferă ceva mai întunecată decât restul încăperii, iar 
scântei și fulgere în miniatură începură să joace pe suprafaţa 
acesteia. Curând nu-l mai putură vedea deloc din cauza 
întunecimii și a descărcărilor electrice. 

— La naiba! exclamă Pau. A depășit limita de sus a scalei. 

Katherina aruncă o privire spre monitor. Curba sinusoidală 
continua să oscileze regulat, dar cu o frecvenţă mai mare decât 
înainte. Curba roșie dispăruse cu totul. Își eliberă picioarele din 
banda de scotch și le așeză pe podea. 

Sfera se înnegrise cu totul acum și părea să înghită toată 
lumina din spatele ecranului de sticlă, asemeni unei găuri negre. 
Fulgere și scântei alunecau pe suprafaţa acesteia într-un ritm 
violent, unele aterizând în încăpere, atingând obiectele și 
cablurile din jurul lui Jon. Scânteile jucară în aer până când toată 
lumina păru să fie absorbită de sferă, ca și cum aceasta ar fi 
aspirat-o subit. 

Katherina își propti picioarele în podea, împingându-se cu 
scaunul până în celălalt colț al încăperii, departe de ecranul de 
sticlă. In timp ce se mișca, avu grijă să se întoarcă cu scaunul și 
să se aplece în față. Auzi în spatele ei strigăte și agitaţie. 

Apoi veni explozia. 

Forţa acesteia o proiectă în zidul alăturat și simţi că tot aerul 
din plămâni îi era expulzat. Urmă apoi o căldură dogoritoare 
care îi pârjoli plămânii și căscă gura, căutând aer. După 
detunătură se auziră un zgomot de sticlă spartă căzând la 
podea și sfârâitul scânteilor care zburau peste tot. Prinse un 
geamăt ce venea din celălalt colț al camerei, însă toate becurile 
se arseseră, cu excepţia unuia care era în flăcări. Limbile de foc 
cuprinseseră hârtiile de pe masă și podeaua. 

Katherina simţi o durere în brațe, acolo unde acestea fuseseră 
expuse valului de căldură. Scotch-ul din jurul mâinilor se 
umezise și reuși să scape de el fără nicio dificultate. Își smulse 
banda care îi acoperea gura, apoi ajunse bâjbâind până la ușă și 
o smuci violent. Inainte de a părăsi încăperea, aruncă o ultimă 

privire în direcţia mesei, unde stătuseră Remer și Pau. Reuși să 
distingă niște corpuri pe podea, dar nu putu să-și dea seama 
dacă mai erau sau nu în viaţă. 

Pe coridor mai era aprins un singur neon, care pâlpâia ca un 
stroboscop, transformând decorul într-unul de coșmar. Ușa de 
metal a celulei fusese îndoită în afară, vizeta fusese smulsă și 
din gaura ei ieșea fum ca dintr-un horn. In faţa ușii, pe podea, 
zăcea șoferul lui Kortmann. În locul unuia din ochi se căsca un 
crater adânc, iar sângele din rană i se prelingea pe faţă, 
scurgându-se pe podea, unde formase o baltă care se mărea 
întruna. 

Katherina se văzu nevoită să împingă corpul la o parte pentru 
a putea deschide ușa celulei. O întâmpină un nor de fum. Se 
năpusti în încăpere tușind și ţinând mâinile înainte. Unul dintre 
cele două scaune se chircise și arăta acum ca o sculptură 
abstractă din metal, iar tapițeria fie fusese smulsă, fie fusese 
mistuită de flăcări. Pe celălalt scaun stătea Jon. 

Capul îi căzuse în piept, însă altminteri nu părea deloc afectat 
de forţele care se dezlănţuiseră în încăpere. Incă mai ţinea 
cartea în mână. Katherina se apropie cu grijă de scaun și îi puse 
o mână pe umăr. Jon ridică încet capul, zâmbind forţat. 

— Cum a mers? 

Katherina își lipi trupul de al lui și începu să suspine. 

— Mă simt atât de obosit, spuse el făcând eforturi să-și țină 
capul ridicat. 

Katherina îi dădu drumul și îi mângâie fruntea cu palma. 

— Trebuie să fugim de aici, zise ea. Crezi că ești în stare? 

— Mă simt atât de obosit, repetă Jon. 

Katherina încercă să-l facă să se ridice în picioare, dar era 
încă legat de scaun. Explozia cruţase scaunul pe care stătea Jon, 
inclusiv chingile de plastic care îl ţineau prizonier. 

— Campaelli! tună brusc vocea lui Remer. Prin gaura vizierei se 
putea zări o siluetă în haine zdrenţuite, cu faţa plină de sânge. 
Bine ai venit! Ești al meu de-acum. 

— Fugi! îi șopti Jon Katherinei. 

Ea încercă să-i rupă chingile, dar acestea nu cedau. 

Cu ultimele forțe Jon se îndreptă în scaun. 

— Trebuie să fugi, șuieră el doborât de istoveală. Nu-i lăsa să 
pună mâna pe tine. 


O detunătură puternică aproape că îi acoperi cuvintele. 
Katherina tresări. Deși nu mai auzise până atunci o împușcătură 
- cel puţin nu în realitate -, nu avu nicio îndoială, iar poziţia 
corpului lui Remer era destul de grăitoare. 

Acesta ţinea în mână un pistol pe care îl îndreptase către ea. 

Jon întoarse cu greu capul spre Remer. Putu să vadă pistolul 
din mâna acestuia și rânjetul lui mânjit de sânge. Apoi își 
îndreptă atenţia către Katherina și zări spaima din privirea ei. 

Încă mai avea cartea în mână și, făcând o ultimă sforţare, se 
concentră asupra literelor din faţa lui și citi cât putu de tare. 
Deși nu avea suficientă putere pentru a încărca textul, Remer 
reacţionă imediat. Se trase un pas înapoi, apărându-se cu un 
braţ. 

— Acum! îi strigă el Katherinei, iar aceasta o luă la goană spre 
ușă, unde Remer nu mai putea să o vadă. Ajungând acolo, ezită 
o clipă și se întoarse către Jon, însă acesta dădea din cap cu 
insistenţă. Katherina nu se clinti din loc. 

— Fugi! urlă el cu toată furia de care era în stare. 

Katherina era  înspăimântată, dar reuși să-și recapete 
prezenţa de spirit și să o ia la goană, dispărând din faţa ochilor 
lui. 

Ușurat, Jon dădu drumul cărţii, care căzu cu zgomot pe podea. 
Apoi se prăbuși în scaun, cu un zâmbet pe buze, și închise ochii. 
Auzea zarvă în jurul lui. Oameni care alergau și vorbeau cu voci 
agitate. Unul din ei se văita, părea a fi Pau, iar Jon speră că era 
el. 

Mirosul din încăpere îi aducea aminte de activarea de la Libri 
di Luca. În aer pluteau aceeași senzaţie de electricitate, același 
iz de lemn și plastic ars, iar în gură simţea un gust ca de metal. 
Oboseala pe care o încerca semăna și ea cu cea de-atunci - o 
epuizare totală, care îl împiedica să facă până și cea mai mică 
mișcare fără un efort considerabil de concentrare. _ 

Singurul lucru diferit era felul în care decursese lectura. In 
timpul activării fusese cu totul desprins de realitate, de parcă își 
pierduse cunoștința. Nu putuse să perceapă nimic din ce se 
petrecea în jurul lui. 

Testul din celulă fusese cu totul diferit. 

La început nu simţise nimic deosebit. Fiind nevoit să ţină 
cartea la o lungime de braţ, distanţa faţă de text fusese ceva 
mai mare decât ar fi preferat și trebuise să-și îngusteze tot 

timpul ochii pentru a reuși să citească. Durerea de cap pricinuită 
de lovitură nu ușurase cu nimic situaţia, iar primele pagini le 
parcurse împleticindu-se tot timpul. După o vreme însă, lectura 
deveni mai ușoară, mai fluentă și mai coerentă, până când 
începu să simtă familiara senzaţie de control. 

Jon citise patru-cinci pagini din Frankenstein fără mari abateri, 
concentrându-se să își intre în ritm, ceea ce îi permise apoi să 
se orienteze în spaţiu și în text și să-și dozeze energia. Ca un 
sportiv înainte de turul decisiv, își păstră puterile pentru final, 
încordându-le ca pe niște mușchi, pregătindu-se să-și ia avânt. 

Când începu pasajul despre revolta țăranilor din sat și 
disperarea monstrului, Jon trecu asemenea unui vârtej prin text, 
iar imaginile începură să îi răsară în faţă în culori clare, intense, 
precis conturate. Imaginile nu mai dispăreau subit, ca și cum 
cineva ar fi apăsat pe un buton, dimpotrivă, tranziţiile erau mult 
mai line, ca într-un fondu cinematografic. Obiectele din jurul lui 
deveniră recuzită pentru acţiunea din carte - în felul acesta, 
scaunul din faţa lui se transformă în patul de scânduri pe care 
doctorul Frankenstein își construise monstrul, iar siluetele care îl 
priveau prin ecranul de sticlă deveniră copaci care se legănau 
sub ferestrele castelului. 

Jon accentuă și mai mult efectele, imaginile căpătară o lumină 
clară, insistentă, de parcă fuseseră supraexpuse, sentimentele 
din povestire erau atât de puternice, încât păreau să se fi 
materializat, devenind personaje ale acțiunii. Accentuă 
atmosfera de groază a scenelor, disperarea monstrului și setea 
inumană de sânge a maselor. Imaginile păreau aproape 
desprinse de contextul spaţio-temporal, doar sentimentele de 
pe chipuri răzbăteau caleidoscopic prin lumină, într-o fluctuatie 
crescândă de viziuni. Jon spori și mai mult viteza, imaginile 
apăreau acum ca un vârtej în care chipurile și scenele erau 
deformate, alungite în acel iureș ameţitor. Culorile își inversară 
polaritatea, iar figurile apăreau ca pe un negativ. Dinţii 
personajelor, care păreau acum negri, clănțăneau în grimase 
sinistre, mușcau și făceau găuri în imagini. Pupilele albe 
sclipeau suficient de puternic pentru a se imprima pe retină 
înainte de-a dispărea în acest maelstrom. Jon făcu o ultimă 
sforțare și se aruncă în acest taifun de imagini. 

Spre surprinderea sa, acolo era complet întuneric și o liniște 
absolută. 

— Felicitări, Campelli! 

Vocea lui Remer îl trezi din nou la realitatea celulei. Deschise 
încet ochii și îl privi pe Remer, care stătea la câţiva metri de el, 
cu mâinile în șolduri. Sângele i se prelingea din mai multe răni 
pe faţă, iar unul dintre obraji îi era înnegrit de funingine. 

— Ai bătut recordul, continuă el uitându-se prin încăpere. 
Testul s-a soldat cu unele pierderi, s-ar putea spune, dar ai fost 
foarte convingător. 

— Katherina? întrebă Jon cu un glas răgușit. 

— Liniștește-te, n-o să ajungă prea departe, zise Remer. 

Jon zâmbi. Asta însemna că reușise cel puţin să scape din 
clădire. Dintr-odată situaţia în care se afla nu mai conta atât de 
mult și avu sentimentul că era invincibil. 

— Și care e punctajul meu? 

Remer izbucni în râs. 

— Nu cunoaștem cifra exactă. Ai depășit scala. Nimeni nu a 
mai făcut asta. 

— Mă bucur că am putut contribui la distracţie, spuse Jon 
sarcastic. Pot să plec acum? 

Remer râse din nou. 

— Dar abia ai sosit! Zâmbetul îi dispăru, iar ochii lui cenușii se 
opriră asupra lui Jon, fixându-l cu un amestec de vigilență și 
anticipație. Aveam nevoie de unul ca tine, Campaelli. Tu ești cel 
care o să ne conducă mai departe, la următorul nivel. 

Jon clătină din cap. 

— Eşti nebun! N-am să vă ajut niciodată. 

— Nu fi așa de sigur, zise Remer. Sunt convins că ai să 
priveşti lucrurile cu alţi ochi când vei auzi ce avem de oferit. 

Jon pufni pe nas. 

— Dacă nu, există și alte metode, continuă Remer. Metode 
care nu o implică pe amica ta, în caz că reușește să scape, 
adăugă el cu un oftat. Dar nu ne forţa să recurgem la ele. Cea 
mai bună soluţie ar fi să ni te alături de bunăvoie. 

Era ceva alarmant în felul în care Remer își exprima 
amenințările: nu era violent sau agresiv, ci mai degrabă dădea 
impresia că era mâhnit. 

Jon își împreună mâinile. Oricare ar fi fost atuul lui Remer, n- 
ar fi putut să se vândă celui care fusese responsabil de moartea 
părinţilor săi. 


— Risc să te dezamăgesc, dar asta n-are să se întâmple 
vreodată, spuse Jon scrâșnind din dinţi. 

Remer se întoarse și strigă pe cineva de pe coridor, apoi făcu 
un pas înainte, apropiindu-se de Jon. 

— Eşti obosit, Campelli, zise el pe un ton îngăduitor. După 
câteva ore de somn ai să priveşti lucrurile cu alți ochi. Așteaptă 
numai și ai să vezi! 

In ușă își făcu apariţia un bărbat înalt, cu părul de culoare 
închisă și cu un maxilar enorm. Îi întinse lui Remer un obiect, iar 
acesta făcu un semn cu capul, arătând spre braţul liber al lui 
Jon. Bărbatul se apropie de scaun, apucă brațul lui Jon înainte ca 
acesta să aibă timp să și-l retragă, și-l apăsă puternic pe 
rezemătoarea scaunului, ca un cleşte de oţel. Obiectul din mâna 
lui Remer era o seringă. Acesta se apropie încet de Jon și îi 
înfipse seringa în celălalt braț, care era încă imobilizat de 
chingile de plastic. 

— Nu ai nevoie decât de un pic de odihnă, repetă el zâmbind. 

Jon încercă să opună rezistenţă, dar în starea de epuizare în 
care se afla, nu reuși să rămână treaz. 

e 

Nu o mai visase pe mama lui, pe Marianne, de când era mic. 
Pe atunci visa mereu că o pierde. Marianne se afla fie într-un 
tren pe care el nu apuca să-l prindă, fie se prăbușea într-o 
prăpastie adâncă fără ca el să o poată opri. Jon era mereu 
singur cu ea în visele sale, care se sfârșeau invariabil cu 
Marianne părăsindu-l într-un fel sau altul, adesea definitiv. 
Avusese uneori asemenea vise și înainte de moartea ei, ca un 
fel de premoniţie, și mult timp crezuse că visele sale îi 
provocaseră moartea. Chiar dacă de fiecare dată se trezea 
profund disperat, mai târziu se gândise că visele îl ajutau să 
înfrunte mai ușor pierderea, ca și cum ar fi tocit ascuțimea 
durerii. In cele din urmă coșmarurile dispăruseră complet și de 
atunci nu o mai visase niciodată pe mama sa. 

Dar acum era din nou acolo, împreună cu Luca. Părea să fie 
ziua de naștere a lui Jon. Masa era decorată ca pentru o 
adevărată petrecere de copii, cu o faţă de masă din hărtie, 
stegulețe și baloane, dar în tort fuseseră înfipte o mulţime de 
lumânări, mai multe decât putea să numere sau să stingă. După 
ce se chinui o bună bucată de vreme să le stingă, părinţii lui, 
care păreau foarte fericiţi, se îndurară de el și îi întinseră un 

cadou uriaș. Acesta era împachetat în hârtie albastră și legat cu 
o panglică argintie, însă Jon nu ezită nicio clipă să sfâșie 
ambalajul. Sub primul strat de ambalaj se afla un altul roșu, iar 
sub cel roșu, unul galben. O ţinu așa multă vreme, iar Jon 
devenea tot mai nerăbdător și sfâșia cu tot mai multă violență 
hârtia, pe când Marianne și Luca rămâneau la fel de 
entuziasmați, de parcă s-ar fi apropiat de ţintă. Tocmai când era 
pe punctul de-a renunţa, ajunse la ultimul strat. Deja era 
înconjurat de un morman de hârtie sfâșiată, iar părinţii lui 
dispăruseră în marea aceea de hârtie. Dacă asculta cu atenţie, 
încă le mai putea auzi strigătele de încurajare, dar vocile lor 
sunau de parcă ar fi fost acoperiţi de o plapumă. Cadoul se 
micșorase considerabil, iar când îndepărtă ultimul strat de 
hârtie, se trezi cu o carte în mâini. 

Era Don Quijote. 

Avu și alte vise, dar acestea erau incoerente și vagi. De mai 
multe ori se văzu pe un pat de spital, unde era vegheat de 
diferite persoane. Uneori era Katherina, alteori Iversen, Remer 
sau oameni pe care nu-i cunoștea. Într-un alt vis încerca să facă 
scufundări fără echipament și, cu cât se cufunda mai adânc, cu 
atât presiunea apei ameninţa să-i sfărâme ţeasta, până când își 
pierdu cu totul cunoștința și se duse ca un bolovan la fund. 

Când se trezi, își dădu seama imediat că nu visa. Se afla într- 
adevăr pe un pat de spital, exact ca în vis, iar durerea din gât îl 
convinse că era treaz. Îl chinuia o sete cumplită, iar limba îi era 
aspră și i se umflase. Intoarse capul și dădu cu ochii de o 
măsuță de spital pe care se afla un pahar cu apă, dar când vru 
să întindă mâna spre el, chingile cu care era legat îi blocară 
mișcarea. Incheieturile ambelor mâini îi erau strâns legate de 
cadrul din metal al patului cu curele de piele. 

Jon cercetă cu o privire disperată legăturile, de parcă ar fi 
încercat să le desfacă cu puterea minţii, dar acestea erau foarte 
strânse și, oricât ar fi tras de ele, nu cedau. Își cercetă braţul și 
privirea i se opri la scobitura cotului drept, unde se puteau 
vedea cinci împunsături. Când își inspectă brațul stâng, 
descoperi încă șapte. 

Cât dormise? 

Se simţea în același timp obosit și odihnit, iar când lăsă capul 
în jos, sprijinindu-și bărbia de piept, simţi că era proaspăt ras. 


_ Încăperea în care se afla nu-i oferea nici ea prea multe indicii. 
In afara patului de spital și a măsutei, nu mai existau alte 
mobile. Deși în acel spaţiu ar fi încăput cu ușurință încă trei 
paturi, încăperea era goală, fapt accentuat de pereţii albi și de 
podeaua din marmură roșiatică. La o fereastră, în capătul 
celălalt al camerei, fâlfâia o perdea albă care cădea din tavan și 
până în podea, iar lumina puternică a soarelui încerca să 
răzbată prin țesătură. Deși fereastra era deschisă și fusese 
acoperit doar cu un cearșaf subţire, îi era surprinzător de cald. 

Singura ușă din încăpere se afla pe peretele de la picioarele 
patului. O vizetă îl privea ca un ochi acuzator din mijlocul ei și 
nu se zărea nicio clanță pe partea din interior. judecând după 
nituri, era din metal. 

Pentru un moment îi trecu prin minte că fusese internat într- 
un ospiciu și că evenimentele din ultimele săptămâni nu 
fuseseră altceva decât halucinaţii. Din multe puncte de vedere, 
ipoteza aceasta ar fi fost mai credibilă decât întâmplările prin 
care trecuse, dar iluzia se spulberă brusc când ușa se deschise 
și Remer intră în încăpere. 

— Campelli! exclamă el zâmbind. Mă bucur să văd că ţi-ai 
venit în fire până la urmă. 

Jon dădu să răspundă, dar nu reuși să articuleze niciun cuvânt 
cu buzele sale uscate. Remer îi sesiză efortul și, apropiindu-se 
de noptieră, apucă paharul cu apă și îi dădu lui Jon să bea. Deși 
apa era caldă, Jon o primi recunoscător și goli paharul dintr-o 
înghiţitură. Işi lăsă capul să cadă la loc pe pernă și începu să-l 
cerceteze pe Remer. Ceva se schimbase. Rănile de pe față îi 
dispăruseră, iar pielea lui avea o altă nuanţă decât cea pe care 
și-o aducea aminte de la ultima lor întâlnire. Costumul pe care îl 
purta era deschis la culoare și lejer, ca dintr-o colecţie de vară. 

— Cât timp am zăcut așa? întrebă Jon într-un sfârșit. 

Remer ridică din umeri. 

— Trei-patru zile, răspunse el. 

Jon clătină din cap. Ceva nu era în regulă. Lumina soarelui, 
căldura, hainele lui Remer. Cele douăsprezece împunsături din 
braţe nu-i spuneau nici ele mare lucru. Habar nu avea ce 
injectaseră în el sau cât dura efectul unei doze. 

Remer zâmbi, amuzat de starea de confuzie a lui Jon, și se 
apropie de ușa deschisă, strigând pe cineva din spatele ușii într- 
o limbă care lui Jon i se păru a fi turcă sau arabă. 

— Te simţi bine? îl întrebă Remer revenind lângă patul lui. Te 
doare ceva? Capul? 

Jon clătină din cap. Spatele îi amorţise și se simțea ametit, dar 
asta era de așteptat după atâtea zile petrecute în pat și nu avea 
de gând să arate vreun semn de slăbiciune de faţă cu Remer. 

— Chiar era nevoie de toate injecțiile astea? întrebă el, făcând 
un semn cu capul spre împunsăturile din braţul stâng. 

— Din păcate, răspunse Remer. Am hotărât că era cea mai 
sigură metodă să te mutăm. 

Fu întrerupt de o femeie cu pielea măslinie, îmbrăcată într-un 
halat alb, care intră în încăpere cu pași siguri, aducând un pahar 
cu apă. Fără să se uite la Jon, așeză paharul pe noptieră, se 
răsuci pe călcâie și părăsi din nou încăperea. Când trecu pe 
lângă el, Remer îi spuse ceva ce Jon nu reuși să înţeleagă. 

— Cum spuneam, continuă acesta desfăcând braţele, era mai 
bine să te transportăm în stare de inconștiență. Nu ne puteam 
permite să te lăsăm să faci vreo scenă pe drum, nu crezi? râse 
el. Dar privește partea pozitivă a lucrurilor. Ai scăpat de cozi, 
așteptări și probleme cu bagajul. 

Jon îl privi cu atenţie. Chiar dacă Remer era evident amuzat, 
nimic nu sugera că n-ar fi spus adevărul. 

— Și unde mă aflu acum, mai precis? întrebă el. 

31. 


Katherina nu știa sigur cum reușise să scape din clădirea 
școlii. Era întuneric, iar privirea îi era înceţțoșată de lacrimi, dar 
cu toate acestea izbutise să iasă din subsol în aerul rece al 
nopţii. Aici se oprise un moment, pentru a se orienta. Când auzi 
strigăte și pași grăbiţi din interiorul clădirii, o luă la fugă spre 
partea din față, străbătu curtea școlii și ieși afară pe poartă. 
Neavând cheile de la mașină, excluse această modalitate de 
scăpare, așa că alergă mai departe, cotind-o pe prima străduţă 
lăturalnică. Aici se opri cu spatele lipit de un tufiș și ascultă cu 
urechile ciulite, trăgând aer în piept. 

Câteva momente mai târziu auzi poarta școlii deschizându-se, 
apoi strigăte și zgomot de pași. judecând după voci, erau cel 
puţin trei persoane. Când auzi pașii apropiindu-se, o luă din nou 
la fugă. În spatele ei cineva începu să strige, așa că alergă și 
mai tare. Cartierul era slab luminat și presărat cu străduțe 
lăturalnice, așa că profită de ele, reușind să se facă nevăzută. 
După câteva minute încetini și privi în urmă. Se opri în întuneric, 
între două felinare, și zări o siluetă făcându-și apariţia la capătul 
străzii. Aceasta se opri și privi în cele trei direcții ale intersecţiei. 

Deodată un câine începu să latre chiar în spatele ei, făcând-o 
să tresară de spaimă. Un câine de culoare închisă se aruncă 
furios spre gardul de care se rezemase, fornăind insistent și 
zgomotos, de parcă ar fi fost o chestiune de viaţă și de moarte. 
Silueta din capătul străzii se întoarse în direcţia ei, așa că o luă 
din nou la goană. Inima îi bătea mai-mai să-i spargă pieptul și 
trebui să se forțeze ca să nu reducă din viteză. Pașii din spatele 
ei se apropiau tot mai mult și acum putea auzi gâfâitul 
urmăritorului. Coti la următorul colţ, alergă cincisprezece- 
douăzeci de metri pe mijlocul străzii, apoi se strecură printr-o 
blocadă pentru biciclete. În spatele ei silueta înjură tare. Era un 
bărbat. După zgomot, părea să fi căzut, însă Katherina nu 
zăbovi nicio clipă ca să se uite în urmă. 

După ce trecu de blocadă, strada se lăți din nou, iar clădirile 
din jur nu mai erau vile, ci blocuri. Katherina nu mai era în stare 


să alerge, abia se mai putea ţine pe picioare și fu cât pe ce să se 
prăbușească la pământ. 

Deodată o siluetă ieși pe ușa unei clădiri și se așeză în drum 
cu brațele deschise. Katherina nu apucă să se oprească și se izbi 
direct în ea, fiind cât pe ce să o răstoarne în viteză. Pentru o 
clipă se trezi îngropată în hainele străinului și un miros de fum, 
bere și sudoare îi umplu nările. 

— Hai, vino înăuntru! îi spuse o voce de bărbat și începu să o 
târască spre o ușă. 

Katherina se lăsă târâtă, nu pentru că ar fi vrut, ci pentru că 
nu mai avea forța să reacționeze altfel. Auzi ușa închizându-se 
în urma lor. 

— Ce dracu’, Ole! strigă o voce răgușită de femeie. Nu ţi-am 
zis să te cari acasă? Am închis. 

Bărbatul care o ţinea pe Katherina de braţ o conduse spre un 
scaun și o făcu să se așeze. 

— Gerly, nu vezi că am nevoie de ajutor? spuse el cu o voce 
care suna ca după câteva zile de beţie. Apoi... apoi o cunosc pe 
domnișoara. 

Katherina era atât de istovită, încât cu greu mai reușea să se 
concentreze, așa că nu putu să confirme spusele bărbatului, ci 
se prăbuși pe masă cu capul îngropat între braţe. 

— Fie, Ole! spuse femeia. Dar nu-ţi mai dau nimic de băut. 

O ușă se deschise, făcând-o pe Katherina să tresară. 

— Afară! strigă femeia din spatele ei. Am închis. 

Un bărbat cu o voce gâfâită încercă să protesteze din pragul 
ușii, însă ea îl întrerupse imediat. 

— Ti-am zis doar că am închis. Vino mâine după douășpe. 

Femeia închise ușa la loc și o încuie cu zgomot. 

Katherina nu-și mai putu stăpâni lacrimile și începu să 
hohotească atât de tare, încât tot trupul i se zguduia. Nu se 
gândise nicio clipă că situaţia ar fi putut deveni atât de 
periculoasă. Faptul că trebuise să-l părăsească pe Jon pentru a 
scăpa cu viaţă i se părea cu totul ireal și imposibil de conceput 
acum, când se gândea cât de invincibilă se simţise alături de el. 
Dintr-odată simţi mâna lui Ole pe umăr. Bărbatul o bătu ușor pe 
spate ca să o _ liniștească, dar asta nu făcu decât să 
înrăutățească lucrurile. 

— Ei bine, o ceașcă de cafea n-are cum să strice, spuse 
femeia din spatele lor, iar zăngănitul ceștilor și sfârâitul 

expresorului îi dădură Katherinei senzaţia că fusese cuprinsă de 
un braţ protector. 

Hohotele de plâns se preschimbară în suspine și în cele din 
urmă Katherina ridică încet capul de pe masă și privi în jur. 

Se aflau într-o cârciumă afumată, cu mese grele de lemn și 
scaune tapiţate cu piele roșie. Un bar masiv acoperea în 
întregime unul din pereţi, iar în spatele acestuia stătea femeia 
care fusese numită Gerly - o femeie micuță și solidă, cu o faţă 
rumenă și o pereche de ochi care erau în stare să-i 
îmblânzească până și pe cei mai chercheliţi clienţi. Femeia se 
apropie de masă cu două cești de cafea neagră, pe care le 
așeză cu grijă în faţa lor. 

Lângă Katherina stătea salvatorul ei - un bărbat slab, cu 
obrajii trași, îmbrăcat într-un costum șifonat și o cămașă care 
fusese cândva albă, dar care acum era îngălbenită de nicotină. 

Katherina își dădu seama că îl cunoștea. 

Salvatorul ei, Ole, era receptor. Același receptor pe care Jon îl 
întâlnise la Paharul Curat după înmormântarea lui Luca. Nu îl 
văzuse de foarte multe ori, căci Ole prefera să-și înfrunte 
demonii în locuri ca acesta, dar era convinsă că nu putea fi 
decât el. 

Probabil că Ole îi observase reacţia, căci îi făcu complice cu 
ochiul, dezvăluind într-un zâmbet larg un șirag de dinţi galbeni. 

— Cafeaua asta nu-i rea deloc, Gerly, spuse Ole cu voce tare 
și sorbi încă o gură din ceașcă. 

— Păi, ar trebui să bei cafea ceva mai des. Atunci poate ai să 
devii o companie într-adevăr plăcută. Gerly își îndreptă atenţia 
către Katherina. Te simţi mai bine, draga mea? 

Katherina dădu afirmativ din cap și apucă ceașca de cafea cu 
amândouă mâinile. Căldura acesteia o linişti și începu să bea 
încet din ea, cu ochii închiși. 

— Bărbaţii sunt niște porci, continuă Gerly. Nişte violatori cu 
toţii. După părerea mea, ar trebui castraţi până la unul. 

— Atunci tu nu te-ai fi născut! exclamă Ole râzând zgomotos. 

— Nu începe s-o faci pe deșteptul. Mai bine ai conduce-o pe 
fată la poliţie, în loc să te ţii de glume. 

Katherina clătină din cap. 

— Nu e nevoie, spuse ea repede. Mă descurc. 

Gerly o privi cu insistență. 

— Eşti sigură? N-ar trebui să-i lași să scape așa ușor, 
nemernicii dracului. 

— Sunt bine, zise Katherina trăgându-și nasul. N-am păţit 
nimic. 

Gerly mormăi ceva neinteligibil și se duse în spatele barului, 
unde începu să facă curat. 

— Te însoțesc bucuros până la poliţie, spuse Ole, însă în ochii 
lui se citea clar că nu avea niciun chef să meargă acolo. 

— Nu pot să mă duc la poliţie, șopti Katherina. Dar trebuie să 
iau legătura cu Clara cât mai repede posibil. 

Ole dădu din cap hotărât și se îndreptă de spate. 

— O să fac rost de un taxi. 

Se ridică de pe scaun și se apropie împleticindu-se de bar, 
unde începu să discute cu Gerly. 

Katherina nu știa ce să facă. Poate că poliţia era singura 
soluţie, dar îi venea greu să stea să explice întreaga situaţie 
acum, când Jon se afla atât de aproape și avea nevoie de 
ajutorul ei. Clara știa mai bine ce trebuiau să facă pentru a-l 
elibera. 

Discuţia de la bar se încheiase cu un succes, așa că Gerly 
cedă și sună după un taxi. Ole se întoarse lângă Katherina și 
dădu pe gât ce mai rămăsese din cafea. 

— O să ieșim prin spate, spuse el aruncând o privire spre 
ferestre. Vino! 

— Ai grijă de tine, fata mea! spuse Gerly salutând-o pe 
Katherina din cap. 

Aceasta se ridică și îl urmă pe Ole până la o ușă aflată în 
fundul barului. O pancartă aproape ștearsă arăta că acesta era 
drumul spre toaletă, iar când Ole împinse ușa, Katherina nu mai 
avu nicio îndoială. Mirosul greu o făcu să-și ţină respiraţia. Ole o 
conduse mai departe spre o ușă îngustă, cu care trebui să se 
lupte o vreme, până când aceasta cedă și se deschise cu un 
scârțâit zgomotos. 

Curtea din spatele barului era destul de mare, reuși Katherina 
să remarce în ciuda întunericului. Pe când se lăsa condusă prin 
curte, avu timp să cerceteze ferestrele luminate ale 
apartamentelor din jur, întrebându-se cum de lumea putea să se 
trezească și să se ducă la serviciu de parcă nu s-ar fi întâmplat 
nimic. Nu-și dădeau seama ce se petrecea chiar în vecinătatea 
lor? Și ce era în joc? 

Ole înaintă împleticindu-se până când ajunseră la o poartă 
închisă la culoare, care dădea în stradă. Salvatorul Katherinei 
înjură, nereușind să dea de clanţă. Mișcările lui erau mult prea 
încete pentru Katherina, așa că îl împinse ușor la o parte și 
deschise imediat poarta. 

Spre deosebire de curte, strada era complet luminată, așa că 
se lipi de zid de îndată ce ieși din întuneric. Ole aproape că se 
împiedică de ea și se opri o clipă în mijlocul trotuarului, 
clătinându-se ameninţător. 

— Unde e taxiul? șopti Katherina, neîndrăznind să vorbească 
mai tare. 

— Ar trebui să fie aici, răspunse Ole învârtindu-se pe loc până 
când se văzu nevoit să se oprească pentru a nu cădea. Nordre 
Frihavnsgade. Aici e. 

O mașină neagră trecu pe lângă ei în viteză și Katherina se 
trase instinctiv spre zid. 

— Aici! strigă Ole făcând un pas spre bordură și fluturându-și 
brațele deasupra capului. Aici suntem! 

Un taxi se apropie și se opri lângă ei. 

Katherina se desprinse grăbită de poartă și îl prinse pe Ole 
chiar în momentul când era gata să cadă. Șoferul cobori geamul 
și scoase capul afară. 

— Ai nevoie de ajutor? întrebă el într-o daneză cu accent. 

— Ai putea să-mi deschizi portiera? îl rugă Katherina târându-l 
pe salvatorul ei spre partea din spate. 

Şoferul coborî din mașină și deschise portiera dintr-o mișcare. 
Katherina reuși să-l împingă pe Ole înăuntru prin deschizătura 
portierei, iar acesta se prăbuși pe bancheta din spate cu un 
mormăit plin de recunoștință. Înconjură grăbită mașina și se 
așeză în faţă, pe scaunul pasagerului. 

— Noroc că ești cu el! spuse șoferul pornind mașina. La ora 
asta nu luăm pasageri de genul lui. 

În alte împrejurări Katherina ar fi insistat să coboare din 
mașină, dar acum nu mai era în stare să protesteze și nu-i 
răspunse decât pentru a-i da adresa Clarei din Valby. 

e 

Când Katherina se trezi, soarele era deja sus pe cer. Lumina 
pătrundea în felii subțiri printre lamelele albe ale jaluzelelor. 
Îmbrăcată încă în blugi și în tricou, Katherina stătea întinsă sub 
o pătură de culoare crem, pe o canapea cu perne mari, înflorate. 

Clara își petrecea timpul pe verandă cinci luni pe an și folosea 
restul casei doar pentru a păstra produsele alimentare și pentru 
a dormi. De gătit, obișnuia să gătească afară, la foc sau la 
grătar. Pereţii verandei erau acoperiţi cu scânduri vopsite în alb. 
De fiecare grindă atârnau ghivece cu flori, iar pervazurile 
ferestrelor erau la rândul lor pline de plante. 

Katherina fusese de multe ori la Clara, dar nu rămăsese 
niciodată peste noapte. De fapt, nu-și putea aduce aminte cum 
adormise. 

Când coborâse din taxi, era încă noapte, iar casa Clarei era 
cufundată în întuneric. Ole se trezise între timp și insista să 
plece singur mai departe. Katherina nu avea suficientă forță nici 
pentru a protesta, nici pentru a-i mulţumi, așa că mașina o porni 
mai departe după ce o lăsă pe trotuar. 

În timp ce străbătea poteca din grădină, se rugă de mai multe 
ori în gând să o găsească pe Clara acasă. Nu știa ce ar fi făcut 
dacă n-ar fi fost nimeni acasă. După ce sună de mai multe ori la 
ușă, Clara îi deschise într-un final, iar Katherina se aruncă 
plângând în hohote în braţele femeii, care o privi șocată. 

După câteva minute, în care nu se putu opri din plâns, Clara o 
conduse spre canapeaua de pe verandă, iar Katherina se agăţă 
de ea fără să-i mai dea drumul. Când își mai reveni puţin și reuși 
să vorbească, ceru un pahar cu apă, pe care Clara i-l aduse 
imediat. După ce bău aproape toată apa din pahar, începu să-i 
povestească întâmplările din noaptea aceea. 

Clara o ascultă cu atenţie. Orice semn de oboseală îi 
dispăruse de pe faţă și o bătu ușor pe umăr pe Katherina, 
făcându-i semn să continue. Când trădarea lui Pau ieși la iveală, 
Clara începu să înjure cu voce tare și, ridicându-se în picioare, 
porni să se plimbe în sus și-n jos pe verandă pentru a-și putea 
controla furia. 

— Nemernicul ăla..., șuieră ea printre dinţii încleștaţi. Tot 
timpul părea să fie ceva necurat cu el. Se calmă când privirea 
Katherinei îi dădu de înţeles că mai avea și alte vești proaste și 
se așeză la loc pe canapea. Scuză-mă, continuă! 

Katherinei îi veni greu să-i povestească despre test și izbucni 
din nou în plâns când începu să-i spună cum fusese nevoită să îl 
părăsească pe Jon. 

Clara îi aduse alt pahar cu apă și încercă să o liniștească. 


— Nu ai fi putut face nimic, spuse ea cuprinzând-o cu brațul. 
Dacă ai fi rămas, s-ar fi folosit de tine împotriva lui. Acum nu 
mai au cu ce să-l șantajeze. 

Katherina suspină. 

— Dar dacă or să-l omoare? 

— N-o vor face, răspunse Clara cu hotărâre. Vor să-l 
folosească la ceva, simt asta. Au nevoie de el ca să-i ajute cu 
ceva de care doar el e în stare. 

Nu era clar dacă vorbele liniștitoare ale Clarei sau epuizarea 
pricinuită de evenimentele din noaptea aceea o făcuseră pe 
Katherina să adoarmă, dar nu-și mai amintea nimic din ce se 
petrecuse după aceea. 

e 

Din casă se auzeau niște voci. Una era a Clarei. 

— Chiar era nevoie de sedative? spuse cealaltă voce și 
Katherina îl recunoscu imediat pe Iversen. 

— Era la capătul puterilor, răspunse Clara. Trebuia s-o fi 
văzut. Avea nevoie de odihnă, dar era prea tulburată ca să 
poată adormi. Uneori trupul trebuie să se odihnească pentru ca 
mintea să-și găsească liniștea. 

— Dacă spui tu, zise Iversen fără a părea însă prea convins. 

Katherina auzi pași apropiindu-se. 

— Cât durează efectul? întrebă Iversen. 

— M-am trezit, spuse Katherina și se întoarse spre ușă. 

Clara se strecură pe lângă Iversen și se apropie grăbită de 
canapea. 

— Te simţi bine? 

Katherina dădu din cap. 

— Cât e ceasul? 

Iversen se așeză lângă ea, într-un fotoliu acoperit cu o pătură 
croșetată multicoloră. 

— E zece dimineața, spuse el aruncându-i Clarei o privire. Ai 
dormit treizeci de ore. 

— Treizeci de ore! exclamă Katherina sărind din pat. Cum aţi 
putut... Se opri simțind că vede negru în faţa ochilor și trebui să 
se așeze la loc pe canapea. 

— A fost spre binele tău, o asigură Clara și îi luă mâinile într- 
ale sale. Aveai nevoie de odihnă. 

Katherina își retrase mâinile. 

— Dar Jon..., spuse ea. Trebuie să-l găsim pe Jon. 


— Ne ocupăm de asta, spuse Iversen liniștitor. Toate adresele 
lui Remer sunt puse sub observaţie. De îndată ce o să-și facă 
apariţia... 

— Remer a dispărut? îl întrerupse Katherina. 

Iversen încuviință din cap și își privi mâinile, pe care le 
împreunase în față. 

— Dar școala? zise Katherina. Trebuie să ne ducem înapoi la 
școală. 

— Școala a ars, spuse Clara și se grăbi să adauge: Dar nu a 
existat nicio victimă. Clădirea a ars din temelii la doar câteva 
ore după ce ai reușit să scapi. 

— Pompierii spun că a fost o defecţiune la instalaţia electrică, 
completă Iversen. Și-au dat seama rapid că nu mai putea fi 
salvată, așa că s-au concentrat să oprească focul să nu se 
răspândească. 

— Încearcă să-și șteargă urmele, spuse Katherina uitându-se 
pe rând la Clara și la Iversen. 

Aceștia încuviinţară. 

— A mai avut loc și un alt incendiu, zise Iversen. Vila lui 
Kortmann a ars în aceeași noapte. Cadavrul lui a fost descoperit 
printre rămășițele bibliotecii. Conform pompierilor, cauza 
incendiului ar fi fost o ţigară lăsată aprinsă. 

Katherina se gândi la ultima sa vizită la vila din Hellerup. 
Henning cărase corpul neînsufleţit al lui Kortmann în bibliotecă, 
unde fusese incinerat ca într-un ritual indian. 

— Dar a murit spânzurat, protestă ea. Ar trebui să fie în stare 
să vadă asta. Urmele de pe gât, lipsa fumului din plămâni. 

— Niciun detaliu privind împrejurările morţii sale nu a 
transpirat, spuse Clara. N-ar fi exclus ca Remer să aibă relaţii la 
poliţie, fiind astfel în stare să influenţeze rezultatul anchetei. 

— Și Remer nu a mai fost văzut de-atunci? 

— Nu, răspunse Iversen. Parcă ar fi intrat în pământ. Am 
sunat la toate telefoanele din documentele pe care le avem, dar 
peste tot am primit același răspuns: „Remer nu este disponibil”, 
adăugă el dând din mâini. După cum am spus, toate adresele lui 
sunt ţinute sub observaţie. De fapt, ar trebui să-l schimb pe 
Henning în curând. Dar stai liniștită, o să apară el, mai devreme 
sau mai târziu. 

Katherina își frânse mâinile. Mai devreme sau mai târziu nu 
era suficient. Jon era ţinut prizonier undeva, nu se știa unde, 

pentru că ea îl lăsase de izbeliște. Dacă nu accepta să 
coopereze, era doar o chestiune de timp până când Remer avea 
să renunţe și să scape de el definitiv. Simţi cum furia creștea în 
ea. De ce o lăsaseră să doarmă atâta? De ce nu făcuseră mai 
mult pentru a-l găsi pe Jon? 

— Am făcut tot ce-am putut, zise Iversen de parcă i-ar fi citit 
gândurile. Trebuie să ne crezi. Chiar ne-am gândit să ne ducem 
la poliţie și să le povestim totul. 

— Dar am renunţat rapid, spuse Clara. Jon nu ar fi avut nimic 
de câștigat din asta, iar contactele lui Remer probabil că ar fi 
împiedicat ancheta să progreseze. 

Katherina își dădu seama că aveau dreptate. Cu informațiile 
de care dispuneau n-ar fi putut întreprinde nimic mai mult de- 
atât. Frustrarea luă locul furiei. Ce putea face? Trebuia să facă 
ceva. Era prea dureros să stea și să aștepte ca Remer să-și facă 
apariţia. Dacă avea să-și mai facă vreodată apariţia! 

— Dar Pau? întrebă ea pe un ton febril. 

Iversen clătină din cap. 

— Camera de la căminul de nefamiliști unde locuia era goală. 
Nimeni nu l-a văzut în ultimele trei zile, spuse el oftând. 
Bineînţeles, Pau nu era numele lui adevărat, așa că pista asta 
este și ea înfundată. 

Katherina se ridică încet în picioare. Nu știa exact ce avea să 
facă, dar știa că nu mai putea sta fără să facă nimic. Dacă era 
nevoie să scotocească fiecare colţișor din Copenhaga pentru a-l 
găsi pe Jon, avea s-o facă. Orice altceva decât să stea degeaba. 

— Mă duc acasă, spuse ea. 

Clara dădu să protesteze, dar Katherina o întrerupse. 

— E în regulă, mă simt bine. 

— Te pot duce cu mașina, zise lversen ridicându-se în 
picioare. 

— Ar fi grozav, mulțumesc, răspunse Katherina îmbrăţișând-o 
pe Clara. Mulţumesc pentru tot. 

— Dacă te pot ajuta cu ceva, nu trebuie decât să-mi spui. 

Katherina dădu din cap și, însoţită de Iversen, se îndreptă 
spre ieșire. larba din faţa casei fusese tunsă de curând și, chit 
că era mijlocul toamnei, îi aducea aminte de vară. Pe trotuarul 
din capătul aleii un sac menajer se răsturnase, iar gunoaiele se 
împrăștiaseră pe lespezile de piatră. Plicuri, zaț de cafea și cutii 

de lapte amestecate la un loc mânjeau trotuarul acelui 
impecabil cartier rezidenţial. 

Gunoaiele pot spune multe despre proprietarul lor. 

Katherina își dădu seama imediat cui ar fi putut să-i ceară o 
mână de ajutor. 

e 

Muhammad căscă ochii mari de uimire când o văzu pe 
Katherina în faţa ușii de la terasă. Il lăsase pe Iversen să o ducă 
până acasă, dar de îndată ce ajunse, cobori la subsol, scoase 
bicicleta și începu să pedaleze spre Nørrebro. Ceva o ţinuse să-i 
spună lui Iversen despre planurile ei, poate pentru că simțea că 
trebuia să fie singura implicată. 

— Măi să fie, e prietena lui Lawman! exclamă Muhammad 
deschizând ușa de la terasă și uitându-se apoi în jur. Te-ai 
descotorosit de Jon? 

— Se poate spune și așa, răspunse Katherina silindu-se să 
zâmbească. Am nevoie de ajutorul tău. 

Muhammad îi zâmbi prietenos, cercetând-o în același timp cu 
o privire curioasă. 

— Desigur. Vino înăuntru! 

Livingul continua să arate ca un depozit, cu maldăre de cutii 
în toate părţile, îngrămădite una peste alta într-un echilibru 
precar. Chiar în faţa ușii se afla un set complet de golf, cu 
geantă, crose, până și o șapcă în carouri atârnând de mânerul 
unei crose. Katherina scoase o crosă și o cântări în mâini. 

— Joci golf? o întrebă Muhammad cu speranţă în glas. i le 
dau ieftin. 

— Nu, îmi pare rău, răspunse Katherina. 

— Mă gândeam eu, spuse Muhammad. Dar nu de asta ai 
venit, nu? 

Katherina puse deoparte crosa de golf și încuviinţă din cap. 

— Am nevoie să dai de urma unor persoane. 

— No problem. 

Muhammad se așeză dinaintea monitoarelor, își împreună 
degetele și își întinse braţele în faţă până când degetele îi 
trosniră scurt, ceea ce-l făcu să zâmbească. 

— Am nevoie să știu unde se află acum următoarele 
persoane. Nu trebuie să pierzi vremea cu ce-au făcut în viaţă. 

Muhammad dădu din cap. 


— În primul rând, Otto Remer, spuse Katherina făcând o 
pauză pe când Muhammad îi tasta numele pe computer. Apoi un 
bărbat la vreo treizeci de ani, care a lucrat ca șofer pentru 
William Kortmann. 

Degetele lui Muhammad zburau pe deasupra tastaturii în timp 
ce acesta repeta cuvintele Katherinei și încuviinţa din cap. 

— Alţii? întrebă uitându-se la ea. 

— Ultimul este Jon Campelli, spuse Katherina aţintindu-și 
privirea asupra cavalerului concursurilor. 

— Jon Campelli? repetă Muhammad după câteva clipe de 
tăcere. Vrei să dau de Jon Campelli?! 

Katherina încuviinţă din cap și simţi cum i se pune un nod în 
gât la auzul numelui său. 

— Ei bine, am zis că nu vreau să știu ce faceți și în ce sunteți 
amestecați, spuse Muhammad pe un ton grav. Dar totuși ce se 
petrece aici? A fugit? Dacă el nu vrea să fie găsit, atunci nu te 
pot ajuta. 

Katherina își drese glasul. 

— Jon este reţinut împotriva voinţei lui, îi răspunse ea. De 
ceilalți doi pe care i-am pomenit. 

Muhammad încruntă din sprâncene, dar altminteri nu schiță 
nicio reacţie. 

— Otto Remer e șeful unei organizaţii criminale care nu se dă 
în lături de la nimic, continuă Katherina. Este extrem de 
important să dăm de Jon cât mai repede, altfel... Simţi cum îi 
dau lacrimile. Altfel au să-i facă rău. 

Muhammad oftă adânc. 

— In ce dracu’ v-aţi băgat? spuse el. Mai întâi aflu că Jon a 
fost concediat și acum asta, clătină el din cap. De ce nu vă 
duceţi la poliţie? 

— E o poveste lungă, răspunse Katherina. lar timpul nu stă în 
loc. 

Muhammad încuviință din cap, apoi își îndreptă privirea spre 
monitorul din fața sa. 

— OK, se învoi el. Hai să-l găsim pe amicul nostru. 

e 

Aşteptarea o omora. Katherina nu putea contribui cu nimic 
altceva în afară de-a răspunde la întrebările pe care Muhammad 
i le punea din când în când. Altminteri, în încăpere nu se auzea 
decât țăcănitul tastaturii. Muhammad își închisese telefonul 

mobil prima oară când sunase, iar Katherina nu voia să-i 
distragă atenţia. Era singura ei șansă. 

În timp ce el lucra de zor, Katherina se plimba prin încăpere 
fără a reuși să se liniștească. Cercetă mulțimea de produse de 
prin cutii și se întrebă din nou cum putea cineva să trăiască din 
concursuri. Jon îi povestise despre o emisiune japoneză de 
televiziune în care participanţii erau închiși într-un apartament și 
trebuiau să trăiască doar din ceea ce câștigau la diferite 
concursuri - fie pe internet, fie cupoane. Cei mai mulţi se 
dăduseră bătuţi din cauza lipsei de mâncare. 

Din când în când se strecura în spatele lui Muhammad ca să 
arunce o privire la monitoare și, chiar dacă nu putea să citească, 
era convinsă că oricum n-ar fi fost în stare să înţeleagă mare 
lucru. Cifre și simboluri se succedau pe cele trei ecrane cu o 
asemenea viteză, încât era imposibil să le prinzi înțelesul, iar 
degetele lui Muhammad dansau pe tastatură. 

— OK! exclamă el după aproape jumătate de oră de căutări. 
Am aflat unde e Jon, dar n-ai să te bucuri prea tare. 

Katherina se strecură în spatele mesei și privi monitoarele. Pe 
unul din ele era afișată o hartă a lumii înțesată de linii. 

— Am verificat aeroporturile, începu Muhammad. Nici urmă 
de Otto Remer, dar Jon a zburat..., spuse el punând degetul pe 
Danemarca, de unde porneau linii spre diferite destinaţii din 
întreaga lume..., de la Kastrup și până la... Muhammad își mută 
degetul spre sud, de-a lungul uneia din linii. 

Katherina făcu ochii mari. 

— Nu poate fi adevărat! spuse ea. 

32. 


— Egipt? exclamă Jon sceptic. 

Remer zâmbi desfăcând brațele. 

— Regatul faraonilor, leagănul civilizației. 

Jon îşi plimbă privirea de la bărbatul îmbrăcat în costumul de 
culoare deschisă la fereastra din spatele lui și la perdelele albe 
care fluturau ușor în bătaia brizei. Deși simțul lui de orientare 
părea să fi rămas în Danemarca, se văzu nevoit să admită că 
piesele puzzle-ului se potriveau. Căldura, costumul lui Remer, 
mirosurile străine. Nu avea niciun motiv să aibă încredere în 
Remer, dar totul părea să indice că acesta spunea adevărul. 

— Am zburat imediat, chiar în dimineaţa de după... întâlnirea 
noastră, îl lămuri Remer. Nu a fost ușor să găsim atât de repede 
un loc în avion pentru un bolnav, dar până la urmă am găsit un 
loc într-un charter, spuse el cu un scurt mormăit de 
nemulţumire. Încă o experienţă de care trebuie să fii fericit că ai 
fost scutit. 

— Dar de ce? întrebă Jon. 

Remer zâmbi din nou și ridică mâna, făcându-i semn să se 
liniștească. 

— Ajungem și acolo, n-avea grijă. 

Fiind legat de un pat de spital, după ce fusese răpit împotriva 
voinţei lui, lui Jon îi venea greu să fie liniștit. Pentru el nu 
trecuseră mai mult de câteva minute de când se afla în subsolul 
Școlii Demetrius și o urmărea pe Katherina ieșind în goană pe 
ușă, așa cum o implorase să facă. Deși în momentul acela nu îi 
păsase prea mult de ce avea să se întâmple cu el, fusese totuși 
un afront și simțea cum revolta creștea înlăuntrul lui. Trecuseră 
mai multe zile de când fusese transportat într-o altă țară și 
habar nu avea unde se afla Katherina sau dacă reușise să scape 
de oamenii lui Remer. 

— Îți dai seama că n-am să te ajut niciodată, mârâi Jon de la 
locul lui. 

— Ca om de afaceri, am învăţat să nu folosesc cuvântul 
„Niciodată”, spuse Remer nepăsător. Deși înseamnă „o 
infinitate”, acest cuvânt limitează fantezia și potenţialul de care 

dispunem. Ca om de afaceri trebuie să fii deschis la propuneri 
până în ultimul moment. Chiar și atunci tot trebuie să mai 
păstrezi o portiţă de scăpare. Remer își împreună mâinile la 
spate, luându-și fără să vrea o poză de profesor. Oamenii care 
spun „niciodată” sfârșesc prin a o regreta. Te-ai fi gândit 
vreodată că o să-ţi părăsești slujba pentru a te face negustor de 
cărţi? Că tatăl tău era omul din spatele unei turme credule de 
hipioți intelectuali, înzestrați cu puteri magice? Nu, așa-i? 
„Niciodată”, ai fi spus. 

— E o comparaţie grotescă, protestă Jon furios. 

— Oare? întrebă Remer. Trebuie să recunoști totuși că așa s-a 
întâmplat și că nu ai avut decât de câștigat. Ai devenit 
proprietarul bunurilor tatălui tău, ai căpătat puteri despre care 
nici nu aveai habar că ar exista, ba chiar ai aflat ce înseamnă 
iubirea. ` 

Aluzia la Katherina îl făcu să sară ca ars. Il privi insistent pe 
Remer. Făcuse oare un mic semn cu capul spre ușă sau 
imaginația îi juca feste? Inima începu să-i bată cu putere. Dacă 
ea era aici, totul fusese în zadar. 

Probabil că Remer îi remarcase reacția, căci pe față i se ivi un 
zâmbet diabolic. 

— Vezi? Stii că ai avut de câștigat din asta. Ba chiar atât de 
mult, încât acum ţi-e frică să nu pierzi. Işi lovi palma cu pumnul. 
Imaginează-ți ce te așteaptă! 

Jon își privi trupul. 

— Pentru moment sunt legat de pat, constată el sec. 

— Da, da, recunoscu Remer iritat. Dar asta e doar ca să te 
protejăm. 

— De ce? exclamă Jon batjocoritor. 

Remer îi făcu cu ochiul. 

— De „niciodată”. 

Se întoarse și se îndreptă hotărât spre ușă, iar aceasta se 
închise în spatele lui cu un păcănit metalic. 

Jon se uită la ușa închisă, dar nu reuși să afle nimic nou. Apoi 
își lăsă privirea să alunece prin încăperea goală și, cu toate că 
acum știa unde anume în lume se afla, asta nu-i putea folosi la 
nimic. 

Egipt. Ce făcea el în Egipt? Se așteptase să existe Lectori și 
dincolo de graniţele Danemarcei, dar nu putea să priceapă care 
era legătura cu Egiptul. Pentru el Egiptul însemna piramide, 

nisip și O mie și una de nopți, nu ascunzătoarea unei organizații 
de răufăcători. 
e 

Jon nu știa sigur dacă era un efect al sedativului sau dacă 
lumina dispăruse într-adevăr atât de repede. Parcă clipise din 
ochi și dintr-odată afară se lăsase noaptea. Singura lampă din 
încăpere era cea de pe noptieră, dar aceasta nu era suficient de 
puternică pentru a bate până la peretele cel mai îndepărtat al 
camerei. Temperatura devenise mai suportabilă, dar era încă 
suficient de ridicată ca să-i fie cald, totuși fără să transpire. 

Ușa se deschise din nou și femeia cu halat își făcu apariţia 
ducând o tavă. In spatele ei intră Remer, apoi trei bărbaţi cu o 
înfățișare mediteraneeană. 

— A venit vremea să ingurgitezi și ceva mâncare solidă, 
Campelli, spuse Remer oprindu-se la picioarele patului. Le făcu 
un semn cu capul celor trei bărbaţi, iar doi dintre ei se așezară 
de câte o latură a patului, în timp ce al treilea rămase lângă ușă. 
După încă un semn din partea lui Remer, desfăcură curelele din 
jurul braţelor lui Jon, iar femeia îi așeză tava în poală. 

Jon descoperi că îi era foame, dar ezită să se apuce de 
mâncat. Se uită la paznicii de lângă pat, care se opriseră la un 
pas distanţă și priveau drept înainte. 

— Nu vorbesc daneza, zise Remer. Și chiar dacă ar face-o, 
sunt loiali Ordinului. Făcu apoi un semn cu capul către castronul 
cu orez și carne de pe tavă. Apucă-te de mâncat și am să-ți 
spun o poveste de noapte bună. 

Pe tavă nu se aflau tacâmuri, așa că Jon începu să mănânce 
cu degetele. Mai întâi grijuliu, fiind atent la fiecare înghiţitură, 
însă gustul mielului cu mirodenii și al orezului era surprinzător 
de bun și curând începu să bage mâncarea în gură cât putea de 
repede. 

— Puterile pe care le posezi nu cunosc granițe geografice, 
începu Remer făcându-i femeii un semn din cap, iar aceasta 
părăsi imediat încăperea. Probabil că ţi-ai dat deja seama de 
asta. Bineînţeles că mai există și alţii ca tine și ca mine în lume, 
dar un text este oarecum limitat de limbă. Nu există nicio 
îndoială că ai putea face o treabă destul de bună cu un text în 
engleză, poate chiar și în italiană, dar efectul este și rămâne cel 
mai puternic în limba maternă. Pentru a putea încărca un text 
trebuie să folosim limba și, cu cât o cunoaștem mai bine, cu atât 

o putem folosi mai bine ca instrument în atingerea scopurilor 
noastre. 

Femeia se întoarse cu scaun înalt, pe care îl lăsă în spatele lui 
Remer, apoi dispăru din nou. Acesta se așeză și își îndreptă 
haina înainte de-a continua. 

— Pentru receptori e puţin diferit. Ei își pot folosi puterile mai 
mult decât noi, chiar dacă nu reușesc să înțeleagă limba în care 
este citit textul. Sentimentele și imaginile pe care le evocă 
textul sunt universale, nu depind de limbă, dar cele mai fine 
detalii ale efectului necesită totuși cunoașterea limbii. 

— Deci m-ai adus până în Egipt ca să mă neutralizezi? întrebă 
Jon cu gura plină de mâncare. 

Remer râse. 

— Nicidecum, răspunse el. În primul rând, descărcările de 
energie electrică pe care le produci nu pot fi limitate de 
cunoașterea limbii, zise el mângâindu-și bărbia. Ceea ce este 
foarte interesant și fără precedent. De fapt, credem că 
fenomenul are legătură cu lectura din simplul motiv că 
furnizează catalizatorul necesar. Dar o să aflăm dacă este așa în 
următoarele zile, încheie el clătinând din cap. 

Jon pufni pe nas. 

— În al doilea rând, continuă Remer fără să acorde atenţie 
faptului că Jon îl întrerupsese, Alexandria a fost dintotdeauna un 
oraș important pentru organizaţia noastră. 

— Alexandria? exclamă Jon. Încercă să lege numele de ceva 
cunoscut, dar nu reuși să-și amintească decât că era numele 
unui oraș de pe coasta de nord a Africii. 

Remer încuviinţă. 

— Aici, în Alexandria, a luat naștere organizaţia noastră, îi 
explică el. Conform tradiţiei, aici au fost descoperite pentru 
prima oară puterile pe care le posedăm, tu și cu mine. 

Jon termină de mâncat și împinse farfuria deoparte. Unul din 
paznici o ridică și îi întinse aproape în același timp un pahar cu 
apă. Jon îl luă și-l bău până la fund. 

Remer așteptă răbdător ca Jon să termine de băut, apoi le 
făcu un semn paznicilor. Aceștia îi legară din nou braţele de 
cadrul patului și părăsiră încăperea fără a scoate un cuvânt. 
După ce se îndepărtară, Remer bătu din palme și își frecă 
mâinile cu o expresie plină de nerăbdare. 

— Așadar, Campelli! exclamă el. Eşti gata pentru ora de 
istorie? 

Jon nu răspunse. Oricum nu avea de ales. 

— Alexandria a fost întemeiată de Alexandru cel Mare în jurul 
anului 330 înainte de Cristos, începu Remer. Orașul avea să 
devină nici mai mult, nici mai puţin decât cel mai important 
centru al științei și învățăturii din întreaga lume. De aceea a fost 
construită biblioteca cea mai faimoasă din lume: Bibliotheca 
Alexandrina. Pe lângă bibliotecă, aceasta era o Mecca pentru 
studii științifice și aprofundare intelectuală. Mulţi dintre cei 
cărora în ziua de astăzi le atribuim punerea bazelor științelor au 
studiat aici. Printre alţii Euclid, Heron sau Arhimede. Remer își 
drese glasul, apoi continuă. Colecţia de pergamente și codexuri 
a crescut constant, căci fiecare corabie care sosea în port avea 
obligaţia, prin lege, să lase o copie a tuturor materialelor scrise 
aflate la bord, ca un fel de vamă. Conform surselor, biblioteca 
avea cam șapte sute cincizeci de mii de volume, până când 
diferite războaie, jafuri și incendii au distrus această uriașă 
comoară de cărţi. Dar vreme de peste șapte sute de ani 
Biblioteca din Alexandria a continuat să fie centrul lumii pentru 
literatură și învățătură. 

— Dar n-a ars? întrebă Jon. 

— Ba da, în repetate rânduri, răspunse Remer privind în jos. 
Moartea bibliotecii s-a întins pe parcursul a mai multor secole, 
începând cu Bătălia din Alexandria, din anul 48 înainte de 
Cristos, în care a fost implicat însuși Cezar. Era ceva legat de 
Cleopatra. Incendiul a distrus mari secțiuni ale bibliotecii și 
multe codexuri și pergamente au fost pierdute. Au urmat apoi 
dominaţia romană și jafurile din secolele următoare, care au 
golit complet biblioteca. 

— Și puterile au apărut în bibliotecă? 

Remer ridică degetul arătător. 

— Au fost descoperite, nu au apărut, sublinie el. Puterile 
probabil că au existat dintotdeauna, dar abia în vremea lui 
Demetrius au început să fie studiate. 

Jon încruntă din sprâncene. Mai auzise undeva, de curând, 
numele Demetrius. 

— După el am numit școala noastră, unde te-ai strecurat pe 
furiș, spuse Remer observându-i probabil nedumerirea. 
Demetrius a fost cel care a avut ideea întemeierii bibliotecii, el 

fiind nu numai filosof, om de stat și strateg, ci și primul 
bibliotecar-șef. 

Jon își aduse aminte că la întâlnirea cu emiţătorii de la 
biblioteca din Østerbro  bibliotecara menţionase, nu fără 
oarecare invidie, influenţa pe care bibliotecarii obișnuiau să o 
aibă în Antichitate. 

— Din fericire, Demetrius era și un om precaut, continuă 
Remer. Și-a dat seama îndată despre ce era vorba și a ţinut 
știința existenţei puterilor în cel mai mare secret. În felul acesta 
a luat naștere organizaţia noastră, pe vremea aceea fiind o 
societate secretă pentru cei iniţiaţi, adică pentru cei ce posedau 
puterile și dețineau poziţii influente. La acea vreme și multe 
secole mai târziu, în Alexandria existau o mulțime de secte, mai 
mult sau mai puţin religioase sau filosofice. Majoritatea 
discipolilor erau membri ai uneia sau mai multor societăţi - 
probabil că asta era la modă pe vremea aceea - și cu siguranţă 
că lui Demetrius nu i-a fost greu să recruteze persoanele 
potrivite. 

— Asta numești tu recrutare? întrebă Jon trăgând de curelele 
care îl țineau imobilizat. 

Remer ridică din umeri. 

— A fost necesar pentru a-ţi putea atrage atenţia, constată el 
sec. Mai mult ca sigur că Demetrius nu a fost nevoit să recurgă 
la metode atât de drastice. Era un bărbat respectat și sunt sigur 
că toţi cei care au primit invitaţia lui s-au simţit onoraţi și i-au 
fost loiali. În privirea lui Remer se ivi o umbră de dezamăgire. 
Așa ar trebui să te simți și tu, Campelli. Nu sunt mulţi aceia pe 
care îi considerăm demni de-a face parte din organizaţia 
noastră. 

Jon dădu să protesteze, dar Remer ridică vocea, întrerupându- 
l. 

— Sunt convins că ai să vezi totul cu aceiași ochi ca și noi. 
Așteaptă numai puţin. 

Jon nu avea nicio îndoială că aceasta era o ameninţare și nu o 
promisiune, iar gândurile îi zburară din nou la Katherina. Oare 
era și ea în Alexandria? Cum putea Remer să fie atât de sigur de 
lucrurile pe care le susținea? 

— Odată cu distrugerea finală a bibliotecii, Alexandria și-a 
pierdut și statutul de centru al științei. Cum era necesar ca 
organizaţia să se mute acolo unde se afla și progresul, aceasta 

s-a scindat, iar membrii ei au colindat prin lume pentru a 
întemeia filiale locale. Remer ridică dintr-o sprânceană și arătă 
cu capul către Jon. Unii au pornit-o spre Italia. 

Jon se așteptase ca mai devreme sau mai târziu să i se 
lămurească ce legătură aveau toate astea cu el. lată un 
argument de care Remer avea să se folosească pentru a-l 
câștiga de partea sa. 

— Vrei să spui că familia mea a făcut parte din secta lui 
Demetrius? 

— Sunt foarte mari șanse, confirmă Remer. Nu a supraviețuit 
nicio genealogie sau o listă a membrilor, dar multe indicii 
sugerează că toate grupurile organizate de Lectori care se află 
astăzi în lume se trag din ordinul iniţial, întemeiat aici, în 
Alexandria, cu aproape două mii patru sute de ani în urmă. 

— Și ce nu a mers cum trebuie? întrebă Jon. Cum de nu aţi 
ajuns să conduceţi lumea? 

Remer schiţă o grimasă. 

— Din mai multe motive, răspunse el. Descentralizarea 
despre care vorbeam a slăbit organizaţia. Au apărut facţiuni 
care aveau alte planuri și au irosit ceva energie luptându-se 
unele cu altele. In plus, a existat o vreme când era periculos să 
fii învăţat. Oamenii învăţaţi erau priviți imediat ca vrăjitoare sau 
magicieni și arși pe rug. De aceea a fost important să fim 
discreți, lucru care nu a încurajat găsirea și recrutarea de noi 
membri. Remer se ridică pentru a-și dezmorți picioarele. Abia în 
timpul Renașterii a început organizaţia să se repună pe picioare, 
însă a fost nevoie de mulţi ani pentru a putea recupera știința 
care fusese pierdută. 

Deși se afla în compania dușmanului său, Jon se simţea 
captivat de această istorisire. Dar ceea ce îl mira cel mai mult 
era faptul că membrii Societăţii Bibliofililor de acasă nu îi 
povestiseră nimic despre rădăcinile sale. Poate că nu știau cum 
începuse totul sau poate că voiseră să ţină secret acest lucru 
până în momentul în care avea să fie pregătit să afle adevărul. 

— Renașterea a trecut de multă vreme, zise Jon. De ce nu aţi 
reușit să cuceriți lumea până acum? 

— Cine spune că n-am reușit? întrebă Remer cu un zâmbet 
răutăcios. Nu, ai dreptate. Abia în ultimele decenii am izbutit să 
creăm niște instrumente adecvate, adăugă el și tăcu. 

Jon ridică din sprâncene. 


— Vrei să ghicesc continuarea? 

Remer râse. 

— Democraţia. Asta am așteptat. 

— Democraţia? repetă Jon uimit. 

— Democraţia este cel mai bun lucru care i s-a întâmplat 
Ordinului, spuse Remer desfăcând braţele. Desigur, monarhia a 
oferit și ea unele posibilităţi, dar era mult prea vulnerabilă. Era 
greu să plasezi oameni la putere, nu în ultimul rând fiindcă 
devenea periculos pentru aceștia când se schimba cel aflat la 
putere. Capetele lor cădeau adesea alături de capul regelui. Nu, 
democraţia este perfectă. Remer ridică degetul arătător. Este 
relativ ușor să ajungi la cei ce deţin puterea și este cu atât mai 
ușor să-i influențezi, cu cât fiecare crede că nimeni altcineva nu 
îi influențează deciziile. Cel puţin așa sper că i-am făcut să 
creadă. Una peste alta, cei mai mulţi din oamenii noștri își pot 
continua treaba chiar dacă guvernul se schimbă. 

— Funcţionari publici? întrebă Jon. 

Remer încuviinţă. 

— Printre altele. Amintește-ţi că nu trebuie decât să ne aflăm 
în apropierea celor pe care vrem să-i influenţăm în momentul 
când citesc. Aceștia sunt înconjurați de secretari, asistenți și 
juriști. Pot fi folosiţi de asemenea curierii, femeile de serviciu 
sau personalul de la cantină. 

— Asta explică de ce nu există nicio diferenţă între diferitele 
guvernări, comentă Jon sec. 

— Noi nu facem politică, spuse Remer. Să nu mă înţelegi 
greșit. Noi încercăm doar să creăm condiţii optime pentru 
organizaţia noastră în cât mai multe locuri din lume posibil. 

— Tot nu mi-ai răspuns de ce ne aflăm în Alexandria, îi atrase 
Jon atenţia. Dacă organizaţia este răspândită pe întregul 
mapamond și nu mai există un centru anume, de ce aici? 

— Este adevărat că vechea Bibliotecă din Alexandria nu mai 
există, spuse Remer. Dar noi am construit una nouă. 

— Noi? întrebă Jon surprins. 

Remer zâmbi misterios. 

— Guvernul egiptean în colaborare cu UNESCO a ridicat o 
nouă și somptuoasă bibliotecă pe același loc unde s-a aflat 
vechea bibliotecă sau foarte aproape de acesta. Biblioteca a fost 
inaugurată în 2002, după doisprezece sau treisprezece ani de 
eforturi, și a costat în jur de patru sute de milioane de dolari. Un 

proiect colosal, care a repus Alexandria pe harta științelor 
informării. Scopul declarat al reconstruirii bibliotecii este acela 
de a reda regiunii gloria ei de odinioară de centru al științei și 
învăţăturii. 

— Și ce rol aţi jucat voi în îndeplinirea acestui obiectiv? 

— Hai să spunem că am îmboldit ușor procesul, răspunse 
Remer zâmbind. Ne-am asigurat că toate autorizaţiile au fost 
aprobate, că am insuflat inspiraţie cui avea nevoie și că oamenii 
noștri s-au numărat printre angajaţi. Genul ăsta de lucruri 
mărunte care ne permit oricând dorim accesul la bibliotecă. 

jon se întrebă câte alte asemenea proiecte nu fuseseră 
susținute de Organizația Umbrelor. Diamantul Negru din 
Copenhaga? Biblioteca Centrală din New York? işi imagină 
monumente înălțate în întreaga lume, ca niște turnuri radio ce 
transmiteau mesajul organizaţiei. Și mai rău era că știa că 
principalul scop al Organizaţiei Umbrelor nu era acela de a 
construi clădiri în întreaga lume. Asta era doar o manevră 
administrativă menită să stabilească filiale locale. 

— Guvernul egiptean zici? UNESCO? 

Remer ridică din umeri. 

— O nimica toată. 

— Și pentru ce ai nevoie de mine? îl întrebă Jon ridicând 
braţele, atât cât îi permiteau curelele cu care fusese legat. 

— După cum știi, puterile cu care ești înzestrat sunt 
extraordinare, începu Remer. Chiar și lăsând la o parte 
fenomenele fizice, puterile tale sunt cu mult mai mari decât ale 
oricărui alt Lector pe care l-am testat. Și credem că o 
combinaţie între puterile tale și energia acestui loc ne va 
conduce pe toţi la nivelul următor. 

— Și care este nivelul următor? 

— Pentru început, nivelul tău, răspunse Remer. Apoi... cine 
știe? 

Jon nu voia să-și trădeze ignoranţa, dar nu putea urmări 
întrutotul raționamentul acestuia. Iversen îi spusese că toți 
Lectorii aveau o limită anume, un potenţial pe care nu îl puteau 
depăși, oricât de mult s-ar fi antrenat. Însă Remer părea a fi de 
altă părere. 

— Acesta este momentul, continuă el. Tot mai multe ţări aleg 
modelul democratic și niciodată până acum nu am avut o poziţie 
atât de bună. UNESCO și guvernul egiptean sunt bagatele. UE, 

NATO, G8, ONU îţi spun ceva? Ca să nu mai vorbim de FBI, CIA, 
NSA și majoritatea serviciilor secrete din întreaga lume. Inainte 
de sfârșitul anului următor vor fi alegeri prezidenţiale în SUA, 
cinci alegeri parlamentare în Europa, precum și o mulţime de 
referendumuri și întâlniri UE, conferinţe de guvern și întâlniri la 
nivel înalt. 

— lar oamenii voștri se vor afla la masa negocierilor? 

— La masă sau în spatele celor care vor sta la masă, spuse 
Remer și arătă spre Jon. Ar trebui să te simţi onorat. Toţi au 
venit aici, în Alexandria, pentru a te întâlni. Tu ești cel care 
urmează să îi ridice la nivelul următor pentru a putea îndeplini 
misiunea noastră cu maximă eficienţă. 

Jon simţi cum cuvintele lui Remer îl ameţesc. | se făcu rău și 
închise ochii. 

— Deci ce zici, Campelli? întrebă acesta ridicând glasul. Vrei 
să ni te alături și să-ţi împlinești până și cele mai nebunești 
ambiţii sau vrei să rămâi toată viaţa un sclav și să fii conștient 
de asta? 

Jon privi la curelele care îi legau braţele. Nu știa ce îl așteaptă 
dacă refuza, dar îi era imposibil să i se alăture lui Remer. Nu 
exista nicio șansă să-l ajute pe cel care probabil că îi omorâse 
părinţii și o ţinea prizonieră pe Katherina. Strânse pumnii și își 
îndreptă privirea spre Remer. 

— N-am să vă ajut în vecii vecilor, răspunse apăsând puternic 
pe cuvintele „în vecii vecilor”. 

Remer își lăsă dezamăgit ochii în podea. 

— Îmi pare sincer rău să aud asta, Campelli, zise el. Dar nici 
nu mă așteptam la vreun alt răspuns. Se ridică de pe scaun, se 
îndreptă spre ușă și o deschise. Intră, spuse el. 

Inima lui Jon începu să bată cu putere. Ar fi dat orice să o 
revadă pe Katherina, însă nu acum. Dacă ea ar fi fost cea care 
intra pe ușă, totul ar fi fost în van. Știa că Remer l-ar face să 
accepte orice dacă o folosea pe Katherina pentru a-l șantaja. 

Afară se auziră niște pași, iar Jon își ţinu răsuflarea. 

Pe ușă intră un bărbat scund și slab, încălţat cu sandale, care 
purta un trening de culoare deschisă și o pereche de ochelari de 
vedere clasici. Era chel și ars de soare, ceea ce îl făcu să se 
gândească la o versiune sport a lui Gandhi. Intr-una din mâini 
ducea o mică servietă din aluminiu. 

— Jon Campelli! exclamă bărbatul cu o voce surprinzător de 
profundă în comparaţie cu constituţia fizică. Mă bucur să vă 
întâlnesc în cele din urmă. 

Din spatele ochelarilor, doi ochi albaștri aţintiră asupra lui o 
privire pătrunzătoare. 

— Mă scuzati că nu pot da mâna cu dumneavoastră, spuse 
Jon și făcu un semn cu capul spre mâinile legate. Un sentiment 
de neliniște îl cuprinse la vederea acestui bărbat pirpiriu, dar 
bucuria că nu fusese Katherina era atât de mare încât își 
recăpătă încrederea în sine. 

— Nicio problemă, răspunse bărbatul și așeză servieta la 
picioarele patului. O deschise și scoase din ea un obiect pe care 
i-l dădu lui Remer. Cred că putem începe. 

Remer se apropie de capul patului și îi arătă lui Jon o rolă de 
scotch gri. Rupse o bucată și i-o lipi pe buze. Jon îi aruncă o 
privire plină de ură, dar Remer nu reacţionă. 

— Poţi să ne lași acum, îi spuse bărbatul lui Remer, care se 
supuse și ieși pe ușă, iar aceasta se închise în urma lui. 

Din poziţia în care stătea întins în pat Jon nu putea să vadă ce 
se afla în servietă, dar era pregătit pentru cele mai oribile 
instrumente de tortură care îi puteau trece prin cap. În mod 
ciudat, se simţea ușurat. Durerea pe care ar fi încercat-o dacă ar 
fi văzut-o pe Katherina supusă unui asemenea tratament i se 
părea cu mult mai groaznică decât durerea pe care acesta i-ar fi 
pricinuit-o lui. 

Dar când își dădu seama ce obiect se afla în servietă, se simţi 
cuprins de panică. 

Bărbatul pirpiriu cu ochelari rotunzi băgă cu mișcări domoale 
mâinile în servietă, de unde scoase cu cea mai mare grijă un 
obiect. 

O carte. 

33. 


Când auzi de călătoria lui Jon, Katherina încercă mai întâi o 
senzație de ușurare. Asta însemna că era în viață. Insă apoi se 
simți imediat cuprinsă de descurajare. Distanța dintre ea și Jon 
era redată pe monitorul lui Muhammad de un arc lung și curbat, 
care lega Danemarca de Egipt și care părea de nesurmontat. Nu 
avea nici cea mai vagă idee cum urma să ajungă acolo sau să 
dea de el într-o țară atât de mare. Disperată, izbucni în plâns 
lângă Muhammad. 

Acesta o luă uşurel. Mai întâi o conduse cu grijă către 
canapea și îi cuprinse umerii cu brațul. Nu îi puse nicio întrebare 
privind motivul plecării lui Jon și nici nu o iscodi de ce 
reacţionase așa. O lăsă pur și simplu să plângă. 

Când în sfârșit își mai reveni, Katherina îi mulţumi de mai 
multe ori și îi promise că are să-i povestească totul la un 
moment dat. Muhammad îi răspunse oferindu-și ajutorul, 
indiferent de ce-ar fi avut nevoie. Katherina era sigură că în 
curând avea să fie nevoită să-i accepte oferta. 

Probabil că erau multe întrebări pe care ar fi trebuit să i le 
pună lui Muhammad, dar nu mai rezista să stea cu mâinile în 
sân. Pierduse deja două zile dormind. li venea să se ducă direct 
la aeroport și să se urce în primul avion spre Egipt. Dar după ce 
îl părăsi pe Muhammad și se urcă din nou pe bicicletă, se 
răzgândi și pedală în schimb cu toată viteza spre Libri di Luca. 

e 

La tejghea se afla Henning, lucru care o surprinse, însă apoi 
își aduse aminte că Iversen îi spusese că urma să-l schimbe pe 
acesta la supravegherea uneia dintre adresele lui Remer. 

— Puteți să vă opriți din căutat, zise Katherina de îndată ce 
intră în anticariat. Am aflat unde este. 

Henning o privi uluit. 

— Katherina... N-ar trebui să... Arătă spre fereastră. Te simţi 
bine? 

— Da, sunt bine, minți Katherina. Nu mai avea răbdare să 
răspundă la întrebări despre sănătatea ei - fizică sau mintală. 


Poţi să-i anunţi pe toţi să se retragă. Jon nu se află în 
Danemarca. E în Egipt. 

Chipul lui Henning căpătă o expresie de îngrijorare, fapt care 
o irită la culme, iar când acesta dădu să deschidă gura, 
Katherina i-o luă înainte. 

— Nu știu de ce. Singurul lucru pe care îl știu este că a părăsit 
țara în urmă cu douăzeci și patru de ore. 

Henning aprobă din cap și își ţinu gura, apoi își dădu seama 
că era cazul să pună mâna pe telefon și să-l sune pe Iversen. 
După câteva telefoane, mesajul de retragere ajunse la toți cei 
implicați. 

Între timp Katherina găsi un atlas geografic uriaș, pe care îl 
așeză pe tejghea, răsfoind paginile despre Africa de Nord. 
Privirea ei înregistra rapid pe hărţile detaliate - râurile, orașele 
și marile întinderi deșertice. Când era mică, răsfoia adesea 
atlasul geografic și uneori își închipuia că era un zeu ce-și privea 
de la înălţime capodopera. Când închidea ochii, putea să vadă 
oamenii mișunând acolo jos. Acum își dorea să poată atinge cu 
mâna nisipurile Egiptului și să-l ridice pe Jon cu vârfurile 
degetelor pentru a-l aduce acasă. 

Iversen sosi primul. Katherina îi povesti cum reușise să obțină 
informaţia despre plecarea lui Jon. Acesta dădu gânditor din cap, 
cercetând harta de pe tejghea. Nume de ţări și orașe o asaltară 
pe Katherina ca un șuvoi în timp ce Iversen citea și încercă să se 
agaţe de șuvoiul acesta de nume, doar-doar o găsi unul pe care 
să-l poată lega de ceva, care să aibă o semnificaţie relevantă. 
Se concentră asupra lui Iversen, încercând să-l facă să citească 
harta mai repede, dar în zelul ei îl presă prea tare. Iversen își 
așeză încet mâna peste a ei, rugând-o să înceteze. Katherina 
încuviinţă, își ceru scuze și se opri imediat. 

— Oare ce au de gând? se întrebă Iversen retoric, vârându-și 
două degete sub ochelarii pătrăţoși și masându-și pleoapele. De 
ce Egipt? 

— Ar putea fi o diversiune, sugeră Henning fără prea multă 
convingere. Dacă voiau într-adevăr să păstreze secret locul 
unde l-au dus pe Jon, nu i-ar fi folosit pașaportul, nu-i așa? 

— Poate că nu au avut timp pentru altceva, spuse Iversen. 

Katherina stătea cu braţele încrucișate și îi era greu să-și 
găsească liniștea. 

— Când plecăm? întrebă ea nerăbdătoare. Deja suntem în 
urmă cu o zi. 

— Egiptul e o ţară mare, răspunse Iversen. Trebuie să ne 
facem cât de cât o idee despre locul în care se află Jon. Este 
foarte posibil să fi plecat de acolo mai departe. 

— Nu cu același pașaport, spuse Katherina. A verificat 
Muhammad. 

Iversen dădu din cap. 

Mai mulţi Lectori își făcură apariţia, printre care și Clara, care 
evită rușinată să o privească pe Katherina în ochi. Aceasta o 
ignoră. Încă nu putea s-o ierte pentru că o lăsase să doarmă. 
Iversen îi puse pe cei de față în temă, în timp ce Katherina se 
retrăsese mai în spate. Curând în jurul tejghelei se încinse o 
discuţie aprinsă, iar teoriile propuse erau una mai fantezistă 
decât alta. Katherina nu pricepea de ce pierdeau timpul cu 
speculaţii. Bineînţeles că Iversen avea dreptate. Egiptul era o 
țară mare și nu putea fi ușor să dai de o persoană, dar s-ar fi 
simţit mult mai bine dacă ar fi fost acolo decât să stea aici și să 
dezbată ce să facă în momentul când vor ajunge acolo. 

Katherina se așeză la fereastră și se uită pe geam 
mângâindu-și bărbia. Aproape că se întunecase, iar norii negri 
se îngrămădiseră deasupra orașului, amenințând cu ploaia. 
Vântul se înteţise și oamenii se încovoiau în bătaia sa, încercând 
să-și ţină hainele și paltoanele cu mâinile. O siluetă se apropie 
de anticariat și se opri lângă fereastră, chiar în faţa Katherinei. 
Era un bărbat cu o barbă uriașă și cu un păr ciufulit, pe care 
vântul îl zbârlise în toate părţile. În loc să cerceteze cărțile 
expuse în vitrină, își îndreptă ochii albaștri și limpezi spre ea. 

Katherina era cât pe ce să ţipe de uimire când îl recunoscu pe 
Tom Nørreskov. Nu se ostenise să-și schimbe hainele de când îl 
vizitaseră la ferma din Vordingborg. Pe buzele mari și roșii îi 
încolți un zâmbet larg. 

Katherina alergă la ușă și aproape că o smulse din ţâţâni, 
făcând clopoțeii din tavan să zdrăngănească. Ceilalţi se 
întoarseră, privind cu gurile căscate de uimire cum Katherina îl 
trage pe vizitator înăuntru. 

Clara făcu un pas înainte. 

— Tom? întrebă ea șovăind. 

Tom Nørreskov încuviinţă din cap și îi privi ușor jenat pe cei 
prezenţi. 

— Faceţi cunoștință cu Tom Nørreskov, spuse Katherina. 

Iversen ieși în faţă, prinzând mâna lui Tom într-ale sale. 

— Bine ai venit! Mă bucur să te revăd. 

Tom Nørreskov dădu din cap și se uită în jurul său, de parcă 
ar fi intrat pentru prima oară în Libri di Luca. Privirea îi alunecă 
peste rafturile de la balcon, peste nenumăratele volume și 
teancuri de cărți care se aflau dedesubt. Un zâmbet larg se 
întinse încet pe buzele lui pline. 

— A trecut multă vreme, Iversen, spuse el dezvelindu-și dinții 
într-un hohot de râs. Dar, din fericire, nimic nu s-a schimbat. 

Ceilalţi uitară complet de harta Africii de Nord și îl salutară 
fiecare în parte pe Tom Narreskov, de parcă ar fi fost un vechi 
coleg de clasă. Ochii lui se plimbară în grabă peste chipurile 
Lectorilor, printre care probabil se aflau mulţi pe care nu-i mai 
întâlnise până atunci, dar îi cercetă atent pe fiecare în parte, ca 
și cum ar fi căutat pe cineva anume. 

— Unde-i flăcăul lui Campelli? întrebă el în cele din urmă, 
vârând o mână în buzunarul de la piept. Am o vedere de la tatăl 
lui. 

Nimeni nu zise nimic și o atmosferă apăsătoare se lăsă în 
încăpere. 

— l-a trebuit multă vreme să ajungă, continuă el. Mai mult de 
o lună. Dar totuși din Egipt e drum lung. 

Katherina tresări și înșfăcă vederea din mâna lui Tom. 

— Egipt?! exclamă ea uitându-se la vedere. 

Aceasta înfățișa o clădire uriașă, circulară, din gresie. 
Acoperișul ușor înclinat era făcut din sticlă și strălucea în lumina 
soarelui de parcă ar fi fost din metal. Semăna mai degrabă cu o 
farfurie zburătoare aterizată în deșert. Katherina întoarse 
vederea cu mâini tremurânde. 

Niciodată în viaţa ei nu se mai simţise atât de frustrată din 
cauză că nu putea citi ca acum, când privi simbolurile fără sens 
de pe spatele vederii, apoi i-o întinse fără tragere de inimă lui 
Iversen. Acesta o luă și citi cu voce tare. 

— Ei sunt aici - Luca. 

(J 

Pentru a doua oară în ziua aceea Katherina simți o mare 
ușurare. Vederea indica cel puțin orașul sau poate chiar clădirea 
în care se afla Jon. Conform textului tipărit pe verso, aceasta era 
Bibliotheca Alexanarina, din orașul-port Alexandria. 

Iversen își prinse imediat capul în mâini și exclamă: 

— Bineînţeles! Apoi izbucni într-un hohot scurt de râs și 
răsuflă ușurat. Cum de nu mi-am dat seama? 

Tom Nørreskov se uita perplex la ceilalţi, surprins de efectul 
pe care îl avusese vederea. 

— Deci unde este Jon? întrebă el din nou. 

Toţi tăcură, aruncându-și unul altuia priviri furișe. 

— Aici, zise Iversen în cele din urmă, ţinând vederea în fața 
lui. Tu ai venit cu răspunsul. 

În timp ce Iversen îl punea pe Tom la curent cu evenimentele 
din ultima săptămână, vederea circulă din mână în mână, 
făcând înconjurul celor prezenţi. Fiecare o cercetă în amănunt, 
de parcă ar fi conţinut o imagine ascunsă ce ar fi putut dezvălui 
și alte secrete. 

Când avu ocazia să cerceteze din nou vederea, Katherina o 
privi stăruitor, pentru a-și întipări în minte toate detaliile clădirii 
rotunde și ale împrejurimilor. În fața bibliotecii se afla un bazin 
în formă de semilună ce constituia o completare firească a 
uriașelor suprafeţe de sticlă din care era construit acoperișul în 
pantă. Rolul luminatoarelor cu aspect metalic era de-a filtra 
lumina, lăsând-o să pătrundă doar indirect în sălile de dedesubt. 
Insă în același timp acestea confereau fațadei un aer futurist, 
făcând-o să semene cu un disc de silicon într-un circuit 
electronic. O curte interioară întrerupea construcţia circulară, 
alcătuind o piațetă rectangulară unde se afla o altă clădire, de 
forma unei mingi de rugby, pe jumătate îngropată în paviment. 
Intrarea principală se afla în această piațetă. 

Acolo trebuia să ajungă. 

— Biblioteca din Alexandria, spuse Iversen în spatele ei. Cea 
mai faimoasă bibliotecă din Antichitate, de curând reconstruită 
în același spirit, pentru a aduna la un loc știința și a o face 
accesibilă tuturor, adăugă el oftând. Să sperăm că nu va avea 
aceeași soartă cu originalul. Texte nepreţuite s-au pierdut în 
timpul războaielor, jafurilor și incendiilor care au afectat-o. Se 
spune că schiţele pentru construcţia piramidei lui Kheops se 
aflau în bibliotecă. Imaginaţi-vă numai! Cine știe câte opere 
valoroase au fost mistuite de flăcările lacome și pierdute din 
cauza prostiei omenești. Opere care ne-ar putea schimba 
concepţia asupra istoriei, culturii și științei. 

Iversen păstră un moment de tăcere, în semn de respect 
pentru cărţile arse. 

— Dar de ce s-au dus acolo? întrebă Katherina. 

— Nu putem decât să ne dăm cu presupusul, răspunse 
Iversen. Poate că este un ritual. Biblioteca poate fi centrul 
principal al Organizaţiei Umbrelor. 

— Eu cred că e din cauza energiei, spuse Tom Nørreskov. 

Toţi cei prezenţi se întoarseră către el, ceea ce îl făcu să-și 
plece privirea în podea. 

— Luca avea o teorie, începu el aproape în șoaptă și toți se 
strânseră în jurul său, ascultând cu atenţie. După părerea lui, nu 
doar forţa cărţii folosite la o activare este importantă. El credea 
că și energia cu care sunt încărcate cărțile din jur poate facilita 
activarea prin simpla lor prezenţă. O activare în prezenţa 
colecţiei Campelli, care - după cum știm cu toţii - este puternic 
încărcată, ar fi astfel mult mai eficientă decât o activare 
efectuată pe un câmp. 

Iversen încuviinţă din cap. 

— Asta se știe, spuse el, dar fără prea multă convingere. 

— Așadar, colecţia din Alexandria ar optimiza activarea? 
întrebă Clara. 

— Totuși există o problemă, le atrase atenţia Iversen. Din câte 
știu, biblioteca se află încă în faza de achiziţii de lucrări, iar din 
momentul planificării proiectului și până acum dezvoltarea 
mediilor electronice a luat un asemenea avânt, încât multe 
opere nu mai apar în ediţii tipărite, ci pe CD-ROM sau DVD, 
continuă el desfăcând brațele. Și știm că aceste medii nu se 
încarcă la fel ca ediţiile scoase pe hârtie. 

— Adevărat, recunoscu Tom. Dar eu și Luca suspectam că s- 
ar produce un fel de contagiere a mediului înconjurător, o 
acumulare de energie transferată de la cărţi sau prin simpla 
folosire a puterilor. 

— Lucrul ăsta nu a fost niciodată demonstrat, interveni 
Iversen sceptic. 

— Dar imaginează-ţi ce ar putea să însemne asta în cazul 
Bibliotecii din Alexandria, insistă Tom. M-am gândit la asta încă 
de când a sosit vederea. Sute de mii de volume de o calitate 
nemaivăzută au fost depozitate în același loc timp de peste 
șapte sute de ani. Presupunând că existau Lectori și în 
Antichitate și ţinând cont că Alexandria era o fortăreață a 

științei, în mod sigur au existat Lectori în acest loc, care au avut 
grijă de colecție și au încărcat-o cu energie. 

Nimeni nu spuse nimic. Toţi păreau că încearcă să digere 
teoria lui Tom. 

— Sunt sigur că acolo se află o sursă de energie uriașă, 
continuă el. Și că noua bibliotecă a fost creată pentru a putea 
canaliza această energie, ca un fel de far. 

— Organizaţia Umbrelor vrea să folosească energia pentru a 
activa noi Lectori? întrebă Katherina. 

Tom Nørreskov dădu afirmativ din cap. 

— Dar ce nevoie au atunci de Jon? întrebă ea resemnată. 

Tom lăsă privirea în jos și ridică din umeri. 

— La asta nu știu să răspund. 

— Eu cred în continuare că este vorba de un ritual, spuse 
Iversen. În orice caz, din câte se pare, urmează să aibă loc o 
întâlnire acolo. Dacă se adună să bea ceai sau să efectueze 
activări, nici măcar nu mai contează. Jon se află acolo, așa că ar 
trebui să fim și noi prezenți. 

Katherina dădu din cap cu înflăcărare. Nimic nu o putea ţine 
la distanţă. 

— Dar trebuie să aflăm ce anume sau câte persoane avem de 
înfruntat, continuă Iversen. Presupun că la faţa locului se află 
mai multe persoane, nu numai Remer și Jon. Probabil că vor veni 
și câţiva oameni de la Școala Demetrius. Iversen se întoarse 
spre Katherina. Crezi că amicul tău cu computerele ar putea afla 
dacă există elevi ai Școlii Demetrius în drum spre Alexandria. 

— Sunt sigură, răspunse ea. 

Muhammad îi scrisese numărul lui de telefon pe o bucată de 
hârtie și îi spusese că îl putea suna la orice oră din zi și din 
noapte. Nu se așteptase să-l sune doar câteva ore mai târziu, 
însă păru foarte binevoitor când o auzi la telefon. 

— Școala Demetrius spui? se auzi vocea lui Muhammad la 
celălalt capăt al firului. Katherina putea să audă deja ţăcănitul 
tastaturii pe fundal. Ups, a fost incendiată! exclamă el câteva 
secunde mai târziu. 

— Asta știm, spuse Katherina. Poţi afla dacă vreunii dintre 
elevii școli au călătorit de curând în Egipt? 

— Da, dacă serverul nu a fost și el distrus în incendiu, 
răspunse Muhammad fredonând ușor pe când tastele ţăcăneau. 

Nu, l-am găsit, exclamă el brusc. A/ive and kicking.” Se apucă să 
fredoneze din nou, întrerupându-se doar pentru a înjura sau a 
mormăi nemulțumit. Auzi, Katherina, o să mai dureze ceva. Pot 
să te sun eu mai târziu? 

Katherina răspunse afirmativ și închise. 

— Ei? întrebă Iversen nerăbdător. 

— O să sune mai târziu, răspunse ea dezamăgită. Ar fi 
preferat să se afle lângă Muhammad sau măcar să-l audă în 
receptor, să simtă că se întâmplă ceva. Bătu din palme. Deci de 
câte bilete de avion avem nevoie? 

Iversen îi aruncă o privire îngrijorată, dar se abţinu să 
protesteze. O cunoștea suficient de bine pentru a-și da seama 
că nimic nu ar fi putut s-o împiedice să plece. 

— Eu nu vin, spuse el uitându-se în pământ. Sunt prea bătrân, 
iar căldura... nu aș vrea să vă încurc. 

— Nu e nicio problemă, Iversen, zise Katherina. Avem nevoie 
de tine aici. 

Bătrânul dădu din cap fără să ridice ochii din pământ. 

— O să aveţi nevoie de un emiţător, spuse Henning ridicând 
mâna ca și cum ar fi depus jurământ. Puteţi conta pe mine. 

Ceilalți își aruncară priviri reciproce. 

Tom clătină din cap. 

— Eu sunt deja prea departe de ferma mea, zise el cu o mină 
abătută. Îmi pare rău. 

— Poate că ar fi mai bine să trimitem un grup mic, sugeră 
Clara. 

Toţi se arătară de acord, unii chiar cu vădită ușurare. 
Katherinei îi era indiferent. Atâta vreme cât urma să ajungă 
acolo, nu mai conta dacă era însoţită doar de o persoană sau de 
o sută. Mai întâi să-l găsească pe Jon, apoi avea să descopere cu 
siguranţă o modalitate de a-l elibera. 

e 

Trecuse deja o oră și Muhammad nu sunase încă, iar cei mai 
mulți părăsiseră anticariatul. Iversen rămase, făcându-și de 
lucru cu cărţile, dar nu îndrăznea să se apropie de Katherina, 
care își petrecea timpul stând jos sau plimbându-se înainte și 
înapoi de la fereastră la tejghea. Işi dădea seama că bătrânul 
continua să se simtă jenat pentru că nu putea să-i însoțească. li 


5 Viu și nevătămat (în engl., în orig.) (n.r.). 

evita privirea și se mișca grijuliu printre rafturi, de parcă ar fi 
încercat să n-o deranjeze. 

După ce mai trecu încă o oră, Iversen cedă insistențelor ei și 
se duse la culcare. Katherina îl sună de câteva ori pe 
Muhammad, dar nu-i răspunse nimeni. După o vreme, plimbările 
ei începură să devină tot mai agitate. Simţea nevoia să se miște 
pentru a-și putea ţine gândurile sub control. După vreo două ore 
în care nu făcu altceva decât să se învârtă prin anticariat, se 
așeză pe podea, cu spatele rezemat de un raft. Picioarele o 
dureau, iar asta reușea să o distragă de la frământări. Își 
cuprinse picioarele cu braţele, odihnindu-și bărbia pe genunchi. 
Strânse puternic pleoapele și pete de culoare începură să-i 
danseze prin fața ochilor ca niște muște în soarele după-amiezii. 
Işi imagină apoi cum soarele îi încălzește spatele. Soarele 
Egiptului. 

Telefonul sună. 

Katherina tresări violent și se trezi, privind speriată în jur. Se 
afla pe podea, culcată în poziţie fetală. Afară se luminase. 

Cu greu reuși să se ridice. Picioarele îi amorțiseră și se clătină 
când făcu primii pași spre tejghea. 

— Libri di Luca, reuși să îngaime când ajunse în sfârșit la 
telefon. 

— Eu sunt, se auzi în receptor. 

Katherina recunoscu vocea lui Muhammad și se dezmetici 
dintr-odată. 

— Vino la biblioteca centrală în jumătate de oră. 

— Ce? reuși să bâiguie, dar Muhammad închisese deja. 

e 

Katherina încălcă toate regulile de circulație pedalând grăbită 
spre biblioteca centrală. Se urcă pe trotuar, o luă pe sens invers 
sau pe banda de autobuz, fără să-i pese de culoarea semaforului 
sau de mașinile care claxonau. Mușchii de la picioare, care o 
dureau deja cu o seară înainte, începură parcă s-o ardă și era 
cât pe ce să cadă de pe bicicletă când ajunse în cele din urmă la 
biblioteca centrală de pe Krystalgade. 

Iși lăsă bicicleta afară, fără s-o mai lege, și se năpusti pe ușa 
rotativă a intrării principale. 

Foaierul alb se înălța până la tavan, unde ferestre din sticlă 
translucidă lăsau lumina soarelui să pătrundă în interior. 
Katherina se opri în mijlocul lui și se uită în jur. Biblioteca se 

deschisese abia de o oră și încă nu se umpluse de vizitatori. 
Reuși să recepteze mult mai puţine persoane citind decât se 
temuse, așa că se putu concentra asupra celor prezenţi. 

La recepţie, în partea dreaptă, se afla o singură bibliotecară 
care în acel moment nu era ocupată cu nimic, în timp ce altele 
împingeau cărucioare pline cu cărţi și le așezau metodic pe 
rafturi. La parter, unde se găsea un șir de computere, o femeie 
privea absorbită într-un monitor. 

Muhammad nu se zărea nicăieri. 

Katherina înaintă spre scara rulantă care ducea la etajele 
superioare. Se opri la secțiunea de beletristică, aflată la primul 
etaj, și se așeză lângă balustradă de unde putea vedea în 
întregime foaierul. Inima încă îi mai bătea cu putere după turul 
de forţă cu bicicleta și simţi cum începe să transpire. Cercetă cu 
atenţie un grup de vizitatori care tocmai intraseră, dar se dovedi 
că era un pâlc de studenţi, care se așezară în secțiunea cu benzi 
desenate. 

— Pe aici, auzi vocea lui Muhammad în spatele ei. 

Se întoarse și îl văzu pe scara rulantă, urcând la etajul 
următor. Era îmbrăcat într-un hanorac gri. Observă că șchiopăta, 
iar când întoarse capul pentru a se asigura că îl urmează, văzu 
că purta ochelari de soare, care însă nu reușeau să-i acopere în 
întregime vânătaia din jurul unui ochi. 

Ajungând la etajul doi, se apropie de un computer așezat ceva 
mai la o parte, ascuns de rafturi. 

— Ce-ai păţit? îl întrebă Katherina când îl prinse din urmă. 

Muhammad luă loc pe scaun cu o grimasă. 

— E mai simplu dacă vezi cu ochii tăi, răspunse el și apăsă 
câteva taste. 

Pe ecran apăru imaginea unei încăperi. Era neclară și 
întunecată, dar reuși să recunoască fără nicio umbră de îndoială 
apartamentul lui Muhammad. Deși în livingul lui nu era niciodată 
ordine, se vedea totuși clar că ceva nu era în regulă. Toate 
cutiile și mobilele zăceau aruncate una peste alta, iar conţinutul 
acestora era împrăștiat pe podea. Masa fusese răsturnată, iar 
monitoarele care se aflau pe ea nu se mai zăreau nicăieri. 

— Așa arată acum, mormăi Muhammad. Dar dacă dăm puţin 
înapoi, ai să vezi de ce. 

Sub imagine apăru un șir de butoane care semănau cu cele 
ale unui aparat video. Muhammad apăsă pe butonul de derulare 

înapoi. Un cronometru aflat în colţul din dreapta începu să 
contorizeze în ordine descrescătoare. Imaginea era aceeași, dar 
Katherina putu să remarce că lumina care venea din exterior se 
schimbase. Cifrele se succedau cu o viteză tot mai mare și la un 
moment dat pe ecran apăru o mare agitaţie. 

— Aici, spuse Muhammad și apăsă pe Play. 

Pe ecran putea vedea livingul acestuia, așa cum îl știa, și pe 
Muhammad în spatele monitoarelor. 

— Puțin mai încolo. 

Imaginile îl înfățișau pe Muhammad lucrând la tastatură. 
Stătea jos și dădea din cap în ritmul unei melodii care nu se 
putea auzi. Deodată sări de pe scaun cu brațele ridicate și 
dansă victorios. 

Muhammad își drese glasul. 

— Mda, în fine. Aici reușisem să trec de sistemul de securitate 
al școlii. Mai bine că e fără sonor. 

Apăsă câteva clipe pe butonul de derulare înainte și apoi din 
nou pe Play. 

Pe ecran se vedea din nou Muhammad, revenit la computer. 
Deodată acesta se ridică și privi în direcţia holului. Prin 
deschizătura ușii se puteau vedea niște cutii zburând pe podea. 
Muhammad se apropie de ușă, dar o siluetă își făcu brusc 
apariţia pe ecran, chiar în spatele lui, și îl lovi în spinare cu un 
fel de bâtă. Muhammad se clătină câţiva pași, însă reuși să se 
întoarcă la timp pentru a evita o a doua lovitură. Izbuti să o 
pareze cu braţul, apoi se aruncă asupra siluetei, care zbură în 
spate, prăbușindu-se peste un morman de cutii. Muhammad 
câștigă suficient timp pentru a apuca o crosă de golf din 
grămada de premii și a-i aplica o lovitură în piept, între timp alte 
două persoane își făcură apariţia dinspre hol. Și acestea erau 
înarmate cu bâte, așa că trebui să se apere din toate părțile. Se 
trezi lovit de mai multe ori, o dată în fluierul piciorului și de 
câteva ori în față, dar reuși să le ţină la distanţă și să se retragă 
spre ușa de la terasă. 

Muhammad se foi neliniștit pe scaunul din bibliotecă, uitându- 
se în jur. 

Pe ecran unul din intruși azvârli bâta și scoase un pistol pe 
care îl îndreptă spre Muhammad. Acesta ridică mâinile, dar avu 
norocul să dea peste un morman de cutii aflate lângă ușă, 
răsturnându-le. Două fulgere scurte ţâșniră din ţeava pistolului, 

însă el o zbughise deja pe ușă. Doi dintre atacatori se luptau cu 
obstacolele din cale, în timp ce bărbatul cu pistolul trăgea încă 
un glonț prin fereastră. 

— In mare, asta a fost, spuse Muhammad cu mâhnire. 

Pe ecran intrușii renunţară să-l mai urmărească și, înainte de- 
a părăsi apartamentul, își revărsară frustrările asupra obiectelor 
din jur. 

— Cum te simţi? îl întrebă Katherina punându-i o mână pe 
umăr. 

— Ei, o să-mi treacă! răspunse el. Dar nu zgărieturile astea 
mă supără. Arătă spre apartamentul vandalizat de pe ecran. 
Nemernicii! 

— Ai reușit să afli ceva despre școală? 

— Firește, spuse Muhammad zâmbind pentru prima oară de 
când se întâlniseră. Tocmai descărcăm ultimele informaţii. Se 
uită din nou atent în jur. Hai să ne mutăm la alt computer. 

Se ridicară și se îndreptară spre scara rulantă. 

— Computerele astea nu pot fi folosite la cine știe ce, zise el. 
Dar de aici, prin serverul bibliotecii, pot intra mai departe în... 
cam orice. 

— Dacă zici tu, spuse Katherina. 

Urcară cu scara rulantă la etajul al treilea. 

— Serverele școlii n-au fost chiar atât de ușor de accesat, asta 
ținând cont de ce te-ai aștepta de la o școală, șopti Muhammad. 
Dar asta nu e o școală normală, nu-i așa? În orice caz, eu nu 
cunosc nicio școală care să aibă genul ăsta de monitorizare și 
care să reacționeze atât de rapid. De fapt, nu cunosc pe nimeni 
care să poată da de urma unui hacker într-un timp atât de scurt, 
ba chiar să-i trimită și o gașcă de asasini pe cap pe când mai 
lucrează încă. 

La etajul al treilea găsiră un computer liber, iar Muhammad se 
așeză pe scaun și se apucă să tasteze. Ecranul se făcu negru, 
apoi începu să se umple treptat cu simboluri. 

— Ce-ai reușit să afli? îl întrebă Katherina nerăbdătoare. 

— Am reușit în cele din urmă să trec de sistemul lor de 
securitate și am găsit cataloagele fiecărei clase, începu el. După 
cum spuneam, e o școală bizară. Din câte se pare, au un sistem 
propriu de notare. Fiecare elev are un coeficient RL, orice o fi 
însemnând asta. Apoi am căutat numele elevilor în bazele de 

date ale companiilor aeriene și am găsit două nume în același 
avion cu care a plecat Jon. 

— Doar două! exclamă Katherina surprinsă. Ești sigur? 

— Sută la sută, răspunse Muhammad. Apoi am adăugat și 
companiile private. Chiar dacă acestea nu operează zboruri 
regulate, sunt nevoite totuși să aibă lista pasagerilor. 

— Și? 

— Au fost doar două zboruri în cursul acestei săptămâni. Și în 
fiecare avion s-au aflat câte douăzeci și cinci de persoane care 
frecventează sau au frecventat Școala Demetrius. De toate 
vârstele. 

Katherina oftă. 

— Cincizeci, spuse ea cu o voce descurajată. 

— Și alte câteva, adăugă Muhammad. Mai erau câţiva 
pasageri care nu figurau pe listele școlii. Încă zece. 

— Ai putea printa listele astea? 

— Desigur, răspunse Muhammad. Pot să-ţi dau nume, adrese, 
chiar și o fotografie dacă vrei. Pentru elevii școlii cel puţin. Se 
ridică de pe scaun. Va trebui să ne mutăm din nou la alt 
computer. 

Găsiră un alt monitor liber în celălalt capăt al etajului. Ceva 
mai târziu, liste cu nume și fotografii se derulau pe ecranul 
computerului. 

— Dar cred că a venit vremea să-mi dai și mie ceva, spuse 
Muhammad. Ai putea începe prin a-mi povesti ce dracu' se 
petrece de fapt. 

Își scoase ochelarii de soare și o privi pe Katherina în ochi. 

— Nu-mi pasă ce faceţi voi sau în ce v-aţi băgat nasul, dar 
când asta afectează integritatea mea și a afacerilor mele, cred 
că sunt îndreptăţit să primesc o explicație. 

Katherina încuviinţă din cap. 

— Ai să primești o explicaţie, răspunse ea, dar nu aici. 

Muhammad îi aruncă o privire bănuitoare. 

Katherina întoarse ochii spre listele de elevi. 

— Oprește-te! spuse ea deodată, arătând către ecran. 

Muhammad opri șuvoiul de pe monitor apăsând pe o tastă. 

— Puțin mai înapoi, zise Katherina. 

Pe ecran apăru fotografia unui băiat cu părul negru. Era o 
poză veche, însă recunoscu imediat zâmbetul acela ironic și 
arogant. 

34. 


Jon se trezi cu o durere de cap cumplită. 

Ameţit de somn, întinse mâna spre paharul cu apă de pe 
noptieră și îl bău pe nerăsuflate. Încă mai avea urme roșii în 
jurul încheieturilor mâinilor. Le ridică în faţa ochilor și le cercetă 
întorcându-le pe o parte și pe alta. Apoi un zâmbet larg îi încolţi 
pe buze. 

Era părtaș la ceva nemaipomenit. 

Toată viața fusese ținut în frâu și destinul îi fusese răpit, dar 
acum venise vremea să-l recupereze. Nu ajuta la nimic să-și 
facă sânge rău din cauza timpului pierdut și a minciunilor care îi 
fuseseră servite. Scopul merita toată osteneala. 

Se dădu jos din pat și se duse la fereastră. Afară se luminase, 
probabil că era dimineaţa devreme. Trase perdelele la o parte și 
privi peisajul. La mai puţin de o sută de metri depărtare curgea 
un râu, iar suprafaţa mișcătoare a acestuia scânteia în lumina 
soarelui. De la râu și până la clădirea în care se afla, se aliniau 
ordonat loturi de pământ cu plante de culoare verde închis, ce 
contrastau cu pământul roșiatic. De cealaltă parte a râului 
peisajul era același: terenuri cultivate și câteva case împrăștiate 
printre acestea. Pe unele loturi de pământ se zăreau oameni 
muncind, plivind sau cărând recolta. 

Cu o seară înainte nu putuse cerceta împrejurimile. Clădirile 
pe care le privea acum erau foarte slab luminate. Dar chiar dacă 
ar fi avut suficientă lumină, fusese prea obosit și copleșit de 
cunoștințele nou-dobândite pentru a putea remarca detaliile 
peisajului. 

Poul Holt, bărbatul pe care Jon îl privea acum ca pe un 
mentor, îi citise timp de trei ore, așezat la căpătâiul patului. Lui 
Jon îi era rușine numai când se gândea la asta. Se comportase 
ca un nătărău ignorant, prea mândru pentru a putea vedea 
adevărul și prea slab pentru a o rupe cu trecutul și a-și accepta 
destinul. Dar totul se schimbase în cursul acelor trei ore. În 
acest răstimp își dăduse seama că trebuia să le mulțumească lui 
Remer și lui Poul Holt pentru că avea în sfârșit posibilitatea să-și 
folosească potenţialul la maximum. 


La început se opusese. Cartea era un inamic și, când Poul Holt 
se apucase să citească, Jon încercase să-și distragă atenţia în fel 
și chip ca să nu se concentreze asupra lucrurilor auzite. Lectura 
continuase și după o vreme nu avu încotro și începu să asculte. 
Era istoria înfiinţării Ordinului și a realizărilor acestuia de-a 
lungul vremii. Cartea îmbrăcată în piele era o cronică a ceea ce 
mai înainte numise Organizaţia Umbrelor, dar despre care acum 
știa că se numește Ordinul lluminaţilor. Această antiteză îl făcu 
să zâmbească, gândindu-se la naivitatea lui. Acest Ordin nu 
arunca umbre. 

Fără îndoială, Poul Holt era un emiţător priceput și cu 
siguranţă făcuse uz de puteri de la primul cuvânt pe care îl 
citise, dar Jon își putea da seama acum că fusese necesar. Era 
atât de încremenit în concepţiile lui, încât avusese nevoie de 
ajutor, chiar dacă asta însemna să se recurgă la influențarea lui 
cu ajutorul puterilor. 

Poul Holt se oprise de trei ori în timpul lecturii. Prima oară 
îndepărtase banda de scotch care îi acoperea gura și îi dăduse 
să bea apă. De fiecare dată îl întrebase îngrijorat cum se simţea. 
Dacă îl durea capul sau ceafa sau dacă vedea pete de culori în 
fața ochilor. Ultima oară Jon refuzase apa. Nu voia decât să i se 
citească mai departe, să poată afla cât mai multe despre istoria 
extraordinară a Ordinului. Nu mai era nevoie de banda de 
scotch și, când Poul Holt hotărî că venise vremea să se oprească 
din citit, curelele de la încheieturile mâinilor îi fuseseră și ele 
îndepărtate, iar Jon putu să se miște liber prin încăpere. 

Ceva mai târziu Remer venise să se așeze lângă el și, din câte 
își putea aminti, nu-l părăsise decât după ce adormise. Se 
simţea în siguranţă aici. Mai în siguranţă decât se simţise în toți 
acești mulţi ani, probabil de când... Jon alungă acest gând 
strâmbându-se contrariat. Acum îi era clar că cei pe care Îi 
iubise și în care avusese încredere nu făcuseră decât să-l 
amăgească. Trebuia să lase trecutul în urmă și să se 
concentreze asupra viitorului. 

În acel moment cineva bătu la ușă și Jon se întoarse. 

— Intră! spuse el vesel. 

Poul Holt intră cu o tavă pe care se afla pregătit un mic dejun 
cu sandviciuri și ceai. Tot pe tavă se mai găsea și o carte 
îmbrăcată în piele neagră. 

— Poftă bună! zise Poul Holt zâmbind și lăsând tava pe 
noptieră. 

Jon se așeză pe pat, își puse tava în poală și începu să 
mănânce. 

— Ce mai citim astăzi? întrebă el cu gura plină, arătând cu 
capul spre carte. 

— Astăzi e rândul tău să citești, răspunse Poul Holt privindu-l 
nerăbdător. 

Jon se opri din mestecat și se uită întrebător la mentorul său. 

— Eşti sigur? zise înghițind ultima bucată de sandvici. Ultima 
oară... 

Remer îi povestise că șoferul lui Kortmann își pierduse viața în 
timpul demonstraţiei de la școală. Şoferul fusese un adevărat 
erou al Ordinului. Vreme de opt ani avusese grijă să-l 
supravegheze pe Kortmann, împiedicând astfel pericolul 
deconspirării Ordinului. Dat fiind stilul prea tolerant în care 
Kortmann şi Clara  conduseseră Societatea  Bibliofililor, 
dezvăluirea publică a puterilor nu mai era decât o chestiune de 
timp. Erau slabi și, lucru chiar mai rău, își făceau o onoare din a 
folosi puterile la scară largă, dar cu efect scăzut și fără a aduce 
omenirii niciun folos, în timp ce Ordinul recurgea la intervenţii 
precis controlate, care vizau un număr mic de persoane, puterile 
fiind utilizate la intensitate maximă și cu efecte maxime. 

_ — De data asta nu trebuie să te forțezi, spuse Poul Holt calm. 
In plus, unul dintre receptorii noștri va fi gata să intervină. 

Jon încuviinţă din cap și sorbi din ceai. În cursul demonstraţiei 
din subsolul școlii celula fusese izolată, așa că nu avuseseră 
posibilitatea să folosească un receptor pentru a-l opri, chiar 
dacă ar fi putut să reacționeze la timp. 

— Ideea este să găsești un nivel potrivit, îi explică Poul Holt, 
care să fie suficient de puternic pentru ca fenomenele fizice să 
înceapă să se manifeste, dar nu într-atât de violent încât faci rău 
cuiva. O să îţi aplicăm niște electrozi ca să-ţi putem urmări 
progresul. 

Ca la o comandă, femeia în halat alb intră pe ușă împingând o 
măsută cu rotile. Pe ea se afla o cască, asemănătoare cu cea de 
la școală, iar cablurile acesteia erau conectate la un computer. 

Jon termină de mâncat, apoi se pregăti. Îi zâmbi femeii în 
halat alb în timp ce aceasta îi punea casca pe cap și se asigura 
că era strâns legată. Se hotări să dea tot ce putea: închise ochii 

și se concentră. Nu voia să-i dezamăgească din nou. Acum avea 
ocazia să le arate că locul lui era în rândurile Ordinului. 

— Când simţi că ești gata, poţi să începi, spuse Poul Holt, care 
se așezase pe un scaun, în faţa computerului. 

Jon deschise ochii și luă cartea. Aceasta vibra aproape 
imperceptibil în mâinile lui. O deschise și începu să citească. In 
zelul lui de a-și arăta puterile, se apucă să încarce textul încă de 
la primele propoziții. 

La fel ca în timpul demonstraţiei de la școală, simţi cum totul 
se transforma în jurul lui, mulându-se în funcție de cele citite. 
Pereții albi se alungiră, devenind peisajul înzăpezit pe care 
tocmai îl descria, iar patul pe care stătea se preschimbă într-o 
sanie trasă de cai. Copacii își făceau brusc apariţia de-o parte și 
de alta a potecii pe care o urmau, iar fulgii de zăpadă se 
învolburau tot mai deși în jurul saniei. Timpul păru să se 
oprească, zăbovind într-o captură panoramică, iar Jon simţea, cu 
fiecare propoziţie citită, că putea să controleze cât de detaliate 
erau imaginile pe care le crea. Până și ultimul fulg de zăpadă se 
afla sub controlul lui. 

Zugrăvi călătoria cu sania în culori atât de întunecate și 
posomorâte, încât frigul părea să apese asupra peisajului ca o 
greutate de plumb. Umbre neliniștitoare se întrezăreau în 
desișul pădurii, dar viteza saniei nu-ţi permitea să distingi dacă 
erau animale, oameni sau fantasme. 

Tot timpul putu să perceapă prezenţa receptorului, fără să se 
simtă controlat sau deranjat, ci mai degrabă sprijinit, ca și cum 
cineva îi pusese o mână pe umăr. 

După călătoria aceasta care păru interminabilă, personajul 
principal ajunse la un mic han. O ușă dărăpănată din lemn 
dădea într-o tavernă și atmosfera se schimbă brusc, de la 
nuanțele alb-cenușii la tonurile calde, aurii, aruncate de 
strălucirea focului din vatră și a lămpilor cu petrol de pe mesele 
din lemn. Oamenii din tavernă îl priviră bănuitori pe nou-venit. 
Feţele unora erau ascunse în umbră, în vreme ce ale altora erau 
roșii-aurii din cauza luminii și radiau o aroganță neprimitoare. 
jon  accentuă atmosfera, transformând-o într-o priveliște 
claustrofobică de coșmar, în care chipurile celor prezenţi se 
înghesuiau tot mai aproape, rânjind cu dinţii lor galbeni, în 
vreme ce ridurile și cicatricile erau accentuate de umbre. 

Jon simţi cum mâna îl strânge de umăr și o strălucire scurtă, 
ca de bliţ, lumină subit scena. Imaginile se clătinară de parcă 
pelicula s-ar fi rupt. 

Se opri din citit și lăsă cartea jos. 

— Foarte frumos, spuse Poul Holt dând din cap. Privirea 
acestuia era plină de apreciere și admiraţie. Am fost nevoiți să 
te oprim până la urmă. Devenise prea violent. 

Jon încuviinţă din cap. Ştia că forțase nota, dar bucuria de-a fi 
făcut o treabă bună compensa energia pierdută. Își simţi tot 
trupul străbătut de o senzaţie plăcută, asemănătoare 
furnicăturilor pe care i le dădeau cărţile, și descoperi că pielea 
de pe braţe i se făcuse ca de găină. Puse cartea deoparte și își 
frecă braţele. 

— Cine m-a oprit? întrebă el. 

În încăpere nu se aflau decât ei doi. 

— Un receptor aflat în camera de alături, răspunse Poul Holt. 
Trebuie să înveți să recunoști semnalele receptorilor, să știi 
dacă poţi spori intensitatea sau dacă este cazul să te oprești. De 
data aceasta ai recepționat perfect semnalul. 

Se ridică și îl ajută pe Jon să-și scoată casca. 

— Ei, cum au ieșit măsurătorile? întrebă acesta arătând spre 
computer. 

— Foarte bine, răspunse Poul Holt mulţumit. Te-ai menţinut 
undeva sub douăzeci. 

— Și e bine? 

Poul Holt izbucni în râs. 

— Așa s-ar zice. Eu ajung pe undeva pe la opt și sunt unul 
dintre cei mai puternici din Ordin. Așeză cu grijă casca pe masă. 
E greu de spus la ce intensitate poţi să ajungi tu. Poate dublu, 
poate chiar mai mult. Oricum, ar fi nevoie de alt echipament. 

— Vrei să spui că am terminat? întrebă Jon ușor dezamăgit. 

— Dimpotrivă, răspunse Poul Holt. Dar e important să nu o 
luăm prea repede, să ai timp să te odihnești după fiecare test. 

— Mă simt bine, zise Jon. 

— Asta e grozav, dar mai sunt și altfel de pregătiri de făcut. 

În acel moment Remer intră pe ușă cu o carte la subsuoară. 
Spre marea lui bucurie, Jon recunoscu cronica din care i se citise 
cu o noapte înainte. 

— Campelli! exclamă Remer vesel. Să înţeleg că primul test a 
decurs bine? 

— Evident, răspunse Jon încercând să-și ascundă mândria. 

Remer îl cercetă în amănunt. 

— Și te simţi bine? Avem grijă de tine suficient? 

— Da, mă simt perfect, răspunse Jon. Aș putea continua 
imediat. Cu cât mă antrenez mai mult, cu atât voi putea servi 
Ordinul mai repede. 

Remer zâmbi. 

— E important să te odihnești după fiecare sesiune, sublinie 
el. Vei avea destule ocazii să lucrezi pentru noi, spuse Remer 
ridicând cartea. Între timp mai ai multe de aflat despre istoria 
noastră. 

Jon întinse mâna după carte, dar Remer râse. 

— Când am spus că trebuie să te odihnești, am vrut să spun 
odihnă totală. Întinde-te, închide ochii, iar Poul o să continue de 
unde aţi rămas ieri. 

Jon îl ascultă și, câteva clipe mai târziu, zâmbi mulţumit să 
audă vocea calmă a lui Poul Holt începând să citească. 

e 

Își petrecu următoarele douăzeci și patru de ore antrenându- 
se, dormind și ascultând istoria Ordinului. Niciodată până atunci, 
în întreaga lui viaţă, nu mai trăise o asemenea senzaţie de 
mulțumire. Era apreciat pentru puterile lui și, cu fiecare sesiune, 
devenea tot mai priceput, descoperind întruna noi fațete ale 
Ordinului, care îi confirmau că se afla în locul potrivit. Ambiţiile 
lui hibernaseră mult timp, nu mai fusese atât de hotărât de pe 
vremea când începuse facultatea de drept. Acum știa că, 
susținut de Ordin, posibilităţile lui nu cunoșteau limite. Cei din 
Ordin puteau și voiau să îl sprijine pentru a-și atinge scopurile. 
Succesul lui era succesul Ordinului. 

Jon nu reușise încă să afle ce anume voia să facă, însă Remer 
îi sugerase să înfiinţeze și să controleze o firmă de avocatură cu 
filiale în întreaga lume. Treptat, celelalte companii ale Ordinului 
i-ar fi devenit clienţi, dar în același timp ar fi putut căuta să 
câștige și acele așa-numite anchete imparțţiale, lucru care i-ar fi 
încântat. Majoritatea angajaţilor ar fi fost Lectori și, cu 
experienţa și puterile lui Jon, Remer era de părere că nu aveau 
să piardă nici măcar un caz. Remer insistase însă asupra 
faptului că aceasta nu era decât o sugestie. Jon trebuia să 
decidă singur în privinţa viitorului său. 

— Azi ai liber, zise Remer când își făcu din nou apariţia. O să 
mergem în excursie! 

Jon ar fi vrut să rămână acolo, dar deodată realiză că nu ieșise 
până atunci din casă, deși se afla într-o ţară străină. 

Femeia în halat alb intră în cameră cu un rând de haine și Jon 
le îmbrăcă îndată. Îi veneau perfect. Remer îl conduse până la 
poartă, unde îl așteptau Poul Holt și un bărbat roșcat, la vreo 
treizeci de ani. Acesta i se prezentă ca fiind Patrick Vedel, 
receptorul care lua parte la sesiunile de antrenament. Lui Jon i 
se păruse puţin ciudat că receptorul stătea într-o altă cameră în 
timpul sesiunilor, dar Poul Holt îi răspunsese că așa prefera el. 

Bărbatul roșcat dădu mâna cu Jon, aruncându-i o privire 
ciudată, de parcă s-ar fi așteptat să-l recunoască. Jon alungă 
acest gând și se urcară cu toţii în Land Rover-ul închiriat de 
Remer și o porniră spre Alexandria. 

Merseră de-a lungul falezei Al-Corniche, care se întinde pe 
toată lungimea Alexandriei, adică douăzeci de kilometri cu totul. 
In acea zonă a portului estic, sute de tarabe erau aliniate de-a 
lungul promenadei. O mulţime de turiști și localnici se plimbau 
pe trotuarul lat de la marginea plajei. Un zid scund de piatră 
funcționa simultan ca bancă și ca parapet. De cealaltă parte a 
sa erau îngrămădiţi bolovani uriași, ca să oprească valurile 
Mediteranei. 

Făcură o primă oprire la Fortăreaţa Qaitbey, care se înălța pe 
braţul estic al istmului ce încadra bazinul mării. Aceasta semăna 
cu o miniatură din cuburi de Lego de diferite dimensiuni și 
culori, dar se afla în același loc pe care fusese Farul din 
Alexandria, una din cele șapte minuni ale lumii. Se spunea că 
blocurile uriașe din granit roșiatic proveneau chiar de la farul din 
Antichitate care, conform estimărilor, probabil că se ridicase la 
peste 150 de metri înălțime, făcând din Alexandria un centru al 
luminii, literal vorbind, așa cum biblioteca o făcuse din punct de 
vedere științific. 

Următorul popas îl făcură într-un bazar uriaș, cu o mulţime de 
tarabe. Unele erau chiar mașini pe care proprietarii le 
acoperiseră cu bunuri scoase la vânzare, de exemplu 
îmbrăcăminte. Altele constau din covoare întinse direct pe 
pământ, pe care era expusă o mare varietate de bijuterii, 
pantofi sau electronice. Cei mai profesioniști dintre negustori 

aveau tarabe propriu-zise din lemn, acoperite cu pânză, pe care 
își întinseseră marfa. 

Pe lângă haine, electronice și antichităţi, oferta mai includea 
produse alimentare din abundență. Mirodenii din toată lumea 
erau vândute direct din saci, iar pe mese tronau grămezi de 
fructe ce amenințau să se răstoarne în orice clipă sub greutatea 
atâtor kilograme. Carnea și peștele zăceau la soare și erau 
vândute la bucată, împachetate în hârtie de ziar și apoi într-o 
pungă de plastic. Mirosul diferitelor tipuri de alimente devenea 
din ce în ce mai intens. La fiecare pas apăreau noi arome, care 
se amestecau cu cele existente într-un talmeș-balmeș tot mai 
exotic. 

Jon continuă să înainteze, cercetând mărfurile. Era tot timpul 
nevoit să spună nu și să facă gesturi de refuz când comercianții 
încercau să-i bage câte ceva pe gât. Se îndepărtase de ceilalți și 
începuse să se simtă în largul lui. Fusese o decizie bună să ia o 
pauză de la antrenament. 

Deodată încremeni. 

La vreo cinci metri în fața lui se afla Katherina. Era absorbită 
de antichităţi și încă nu-l văzuse, dar chiar în momentul în care 
Jon dădu să se miște, aceasta ridică fruntea și-l privi direct în 
ochi. 

Katherina păru la fel de surprinsă ca și el, căci căscă ochii 
mari și deschise gura, dar fără să scoată niciun sunet. Apoi un 
zâmbet larg și cald i se așternu pe chip și întinse amândouă 
braţele spre el, ca într-o îmbrăţișare. 

Jon se trase un pas înapoi. Zâmbetul de pe chipul ei dispăru și 
observă că era contrariată. Șovăind, Katherina făcu un pas 
înainte, cu o expresie de disperare și în același timp de uimire. 
Jon continua să se tragă înapoi, fără a-și lua privirea de la ea. 
Reușise să afle adevărul despre ea. Ordinul îi deschisese ochii, 
dezvăluindu-i minciunile Katherinei. 

— Te simţi bine? se auzi vocea lui Remer în spatele lui. 

Jon ridică braţul și arătă în direcţia ei. 

— E Katherina, spuse el. Receptorul de la Libri di Luca. 

35. 


Katherina nu mai pricepea nimic. 

Trei zile la rând îl căutase pe Jon prin portul egiptean și, dintr- 
odată, iată-l la mai puţin de zece metri în faţa ei. Dar în loc să-i 
iasă în întâmpinare, așa cum își închipuise de atâtea ori în 
mintea sa, acesta o arătase cu degetul celor care îl răpiseră. 

Se opri şocată, cu ochii aţintiţi către el, fără a se putea urni 
din loc. Privirea lui era plină de ură. Ură îndreptată împotriva ei. 
Abia când mulţimea îl împinse pe Jon mai departe și îl pierdu din 
ochi, reuși să-și vină în fire și să realizeze că doi bărbaţi se 
grăbeau spre ea. Chipurile lor nu păreau deloc prietenoase. 
Katherina se răsuci pe călcâie, încercând să-și facă loc prin 
marea de oameni și să se îndepărteze cât mai mult de ei și de 
Jon. 

Capurile se întorceau mirate după ea în timp ce se înghesuia 
cât putea de repede prin mulţime. Cumpărătorii parcă deveneau 
tot mai mulți și mai puţin dornici să se dea din drum pentru a-i 
face loc să treacă. Aruncă o privire în urmă, fapt care îi confirmă 
că bărbaţii continuau s-o urmărească. Unul era înalt și roșcat, 
celălalt scund, chel și cu ochelari de vedere. Inima începu să-i 
bată cu putere în piept. Ce se întâmplase cu Jon? 

Pe una din străduțele laterale se aflau atât de mulţi oameni, 
încât nimeni nu se mișca și era imposibil să faci vreun pas, 
înainte sau înapoi. Disperată, încercă să-și facă loc mai departe, 
dar nu avea pe unde. Taraba lângă care se găsea vindea pește, 
iar proprietarul tejghelei improvizate se răstea la trecători, 
străduindu-se în același timp să se asigure că taraba nu îi este 
răsturnată de valul de oameni. 

Capul bărbatului roșcat se itea deasupra celorlalte, iar când o 
zări pe Katherina prinsă în mulţime, un zâmbet neliniștitor se 
lăţi pe faţa lui. Katherina se uită febril în jur, căutând o cale de 
scăpare. Vânzătorul de pește striga acum la ea, gesticulând și 
încercând s-o facă să se tragă înapoi. 

După ce aruncă o ultimă privire spre urmăritorii săi, Katherina 
se aplecă și o porni de-a bușilea pe sub masa cu pește. De 
cealaltă parte a mesei vânzătorul o întâmpină cu lovituri de ziar 

și înjurături în arabă. Se ridică în picioare, dar vânzătorul de 
pește puse imediat mâna pe ea și începu s-o zgâlţăie puternic. 
Masa se clătina ameninţător, distrăgându-i atenţia pentru un 
moment, iar Katherina profită de asta și îl îmbrânci, reușind să 
se elibereze din mâinile lui. Se băgă repede sub masa de alături, 
târându-se de-a bușilea până la următoarea străduţă a 
bazarului. Aici putu să se ridice în picioare și începu să alerge în 
zigzag printre turiști și vânzători. În spatele ei auzi masa cu 
pește răsturnându-se. 

Se opri la marginea bazarului pentru a-și trage răsuflarea și 
pentru a privi în urmă. Cei doi bărbaţi nu se vedeau nicăieri. 

Își dorea să fie și ceilalţi acolo cu ea. 

Henning zăcea în pat, la hotel, cu o durere cumplită de 
stomac, iar Muhammad se plimba singur prin oraș, întocmai ca 
și ea. După ce fusese pus în temă cu secretele Societăţii, se 
oferise să-i însoţească în Egipt. Acasă oricum nu se putea 
întoarce prea curând. În plus, avea de reglat niște conturi. 
Katherina îi acceptase recunoscătoare oferta. Simțea că 
Muhammad era singura persoană în care putea să aibă 
încredere. Nu o dezamăgise niciodată. 

Se dovedi că Muhammad nu avea de gând să stea cu mâinile 
în sân, după cum nici Katherina nu reușea să stea liniștită la 
hotel. Indiferent de oră, ieșise mereu în oraș, căutându-l pe Jon. 
Se întorcea la hotelul Acropole, unde se cazaseră, doar dacă 
simţea nevoia să doarmă sau dacă își dădeau întâlnire. 

Un strigăt din josul străzii îi atrase atenţia. Un bărbat cu părul 
scurt, îmbrăcat într-un costum deschis la culoare, arăta spre ea. 
Îl recunoscu pe Remer, iar în spatele lui stătea Jon. Acesta nu 
reacţionă în niciun fel, ci privi doar în direcţia ei, de parcă n-ar fi 
avut nimic de-a face cu toate astea. Remer îi făcu semn cu 
mâna cuiva din bazar, folosindu-și cealaltă mână pentru a arăta 
în direcția ei. Katherina îi urmări privirea și îl zări în mulţime pe 
bărbatul roșcat. În aceeași clipă, acesta o descoperi pe ea. 

O luă la goană, cotind-o pe prima străduță laterală. O Lada 
veche era cât pe ce să dea peste ea pe străduţa aceea îngustă 
și se văzu nevoită să facă un salt, lipindu-se strâns de zid, 
pentru a o putea evita. De fiecare parte a străzii se înșiruiau 
mici prăvălii ascunse într-un soi de nișe, iar cele mai multe 
vindeau aparate electronice și erau pline ochi, de la podea până 
la tavan, cu ceasuri, aparate foto, telefoane, computere, 

televizoare și jocuri video. În plimbările ei din ultimele zile, 
Katherina întâlnise asemenea locuri cu sutele. 

Pe stradă, motoretele curgeau într-un flux constant, la o 
viteză ce-ţi tăia răsuflarea, iar Katherina trebui să alerge când 
pe trotuar, când pe stradă, pentru a le evita. La prima 
intersecție se opri și privi în urmă. Tocmai când crezuse că 
scăpase de urmăritori, auzi un strigăt în urma ei. 

— A luat-o la dreapta! ţipă cineva într-o daneză impecabilă. 

Katherina se văzu nevoită să o ia din nou la goană, încercând 
să găsească o cale de scăpare. Strada aceasta era ceva mai 
largă și mai lungă decât cea pe care tocmai o părăsise, așa că, 
în momentul în care aveau să dea colțul, urmăritorii ei puteau s- 
o zărească din prima. 

După vreo zece metri nu se mai simţi în stare să alerge și 
intră într-un magazin. Acesta vindea articole de nuntă. Puteai 
găsi aici toate lucrurile care aveau de-a face cu o ceremonie 
nupţială, de la invitaţii la tortul miresei. În Alexandria existau 
cam tot atât de multe magazine cu articole de nuntă cât și de 
electronice. Un perete întreg era acoperit cu rochii de mireasă, 
pe două niveluri. Katherina se apropie hotărâtă de perete și 
apucă prima rochie care îi ieși în cale. 

În afară de ea și de proprietară, nu se mai aflau alţi clienţi în 
prăvălie. Proprietara - o femeie puternică, între două vârste - se 
ridică imediat de pe scaun și se apropie zâmbind de ea. Înainte 
ca aceasta să apuce să-i ureze bun venit, Katherina își trăsese 
deja rochia peste cap, întinzând o mână la spate, după fermoar. 

— You want dress?$ întrebă femeia cu un amestec de 
amabilitate și uimire. 

Katherina se îndreptă spre oglinda care se afla în fundul 
prăvăliei. De aici putea să vadă ce se petrecea în stradă, în 
spatele ei. 

— Too big”, spuse femeia râzând. Too big. 

Proprietara începu să tragă de fermoar, dar Katherina o opri. 

— Baby’, spuse ea arătând spre burtă. 

În același moment îl zări pe bărbatul chel din bazar. Acesta 
privi atent prin fereastra prăvăliei. 


ê vrei rochie (în engl., în orig.) (n.r.). 
7 Prea mare (în engl., în orig.) (n.r.). 
8 Copil (în engl., în orig.) (n.r.). 

— Aaa! exclamă proprietara făcându-i complice cu ochiul. 
Baby, repetă ea și începu apoi să sporovăiască veselă în arabă, 
dând din cap și zâmbind. 

Bărbatul se opri un moment. Pentru o clipă Katherina îi întâlni 
privirea cercetătoare în oglindă, dar acesta nu o recunoscu și o 
porni mai departe. 

— But too long?, spuse proprietara râzând și mai tare. 

Katherina se uită în jos la poalele rochiei. Aceasta era aproape 
cu douăzeci de centimetri prea lungă. Desfăcu brațele. 

— Too long, recunoscu ea. 

Proprietara o ajută să-și dea jos rochia și începu să care 
altele, pentru a i le da Katherinei să le încerce. Aceasta clătină 
din cap și arătă spre ușă. 

— Must go, spuse ea. Do not feel welf, și arătă din nou spre 
burtă. 

— Aaa! exclamă proprietara, de data aceasta cu regret. You 
feel better. You come back. O mângâie pe Katherina pe obraz. 
You get good price. Baby price”. 

Katherina îi mulțumi și ieși din prăvălie, apoi o luă înapoi în 
direcția din care venise, fără să privească în urmă. Abia după ce 
parcurse vreo zece metri, se opri în dreptul unei vitrine și începu 
să-i cerceteze conţinutul. In vitrină erau expuse tot felul de 
arme, de la cuțite la pistoale și la altele de dimensiuni mai mari. 
Privi pe furiș spre stradă, dar cei doi urmăritori nu erau de 
văzut, așa că își continuă drumul cât de repede putu, dar fără să 
alerge. 

După ce o coti pe mai multe străduțe, străbătând alei mici și 
înguste, care în cursul plimbărilor sale începuseră să-i devină 
familiare, se încredinţă că reușise să scape de urmăritori. Se 
așeză pe un prag de piatră și își îngropă faţa în mâini. Simţi cum 
îi dau lacrimile. 

Il găsise pe Jon, dar îl pierduse din nou. Stătuse la mai puţin 
de cinci metri de el, apoi fusese nevoită să alerge în cealaltă 
direcţie. Işi blestemă lașitatea. Dacă s-ar fi apropiat de el! Era 
clar că Jon se schimbase sau că, în orice caz, nu își mai amintea 
de ceea ce aveau împreună. Ce făcuseră cu el? 

— Ai reușit să găsești ceva? se auzi o voce. 


? Dar prea lungă (în engl., în orig.) (n.r.). 
10 Trebuie să plec. Nu mă simt bine (în engl., în orig.) (n.r.). 
11 Tu simţi mai bine. Vii înapoi. Obtii preț bun. Preţ copil (în engl., în orig.) (n.r.). 

Katherina ridică privirea. Dinaintea ei stătea un bărbat într-un 
burnuz alb. Pe cap avea un turban care îi acoperea și o parte din 
faţă. 

— Muhammad! exclamă ea răsuflând ușurată, apoi se ridică și 
îl îmbrăţișă. 

El o strânse în braţe și o bătu ușor pe spate. 

— Deci ai găsit ceva! 

Nu mai așteptă niciun răspuns și nici nu-i mai puse alte 
întrebări, ci o conduse la hotel, prin labirintul de străduțe. 

e 

— Sper să mă descurc să-l fac la loc, continuă Muhammad 
punând pe fotoliul din camera Katherinei bucata de material 
care alcătuise turbanul lui. 

Era o cameră mobilată sumar, în care se găseau doar un pat, 
o masă și un fotoliu cu tapițerie înflorată. Jaluzelele erau trase, 
iar camera era cufundată în semiîntuneric. 

Katherina se așeză pe marginea patului, cu picioarele strânse 
și cu coatele pe genunchi. 

Muhammad bătu în peretele dinspre camera alăturată. 

— Henning, poţi să vii puţin? spuse el cu voce tare. Pereții 
erau atât de subțiri încât puteau auzi ce se petrecea aproape în 
fiecare cameră de la etajul lor, dar din câte știau, erau singurii 
scandinavi din hotel, așa că puteau vorbi liniștiți. 

O clipă mai târziu, Henning își făcu apariţia, cu o faţă lividă și 
broboane de sudoare prelingându-i-se din păr. 

— Ce se întâmplă? întrebă el luând loc pe unul din fotoliile cu 
tapițerie înflorată. 

— L-am văzut pe Jon, spuse Katherina. 

Muhammad se așeză lângă ea și așteptă să continue. 

— În bazar, îi explică ea. Deodată l-am văzut stând acolo și 
uitându-se ciudat la mine, de parcă aș fi fost o străină, adăugă 
trăgând adânc aer în piept. Apoi, fără niciun avertisment, și-a 
trimis bodyguarzii după mine. 

— Bodyguarzii? întrebă Henning. Eşti sigură că nu erau 
paznicii lui? 

Katherina dădu din cap. 

— l-a asmuţit asupra mea. 

Muhammad își privi mâinile. 

— Probabil că a avut un motiv întemeiat, spuse el. Poate că a 
vrut doar să te sperie, să te facă să fugi ca să nu te prindă. 

— Trebuia să-i vedeţi privirea! exclamă Katherina. Era atât de 
schimbată. Ca și cum m-ar fi urât din toată inima. 

— Poate că încerca doar să te alunge ca să te protejeze, 
sugeră Henning. 

Katherina clătină energic din cap. 

— Nu, chiar o simțea, zise ea ferm. 

— Asta nu poate să însemne decât un singur lucru, spuse 
Henning grav. L-au supus unei sesiuni de lectură. 

Căutând un răspuns, Katherinei îi trecuse prin cap și 
posibilitatea spălării creierului, dar nu se gândise că cititul ar fi 
putut fi o metodă în acest sens. Deși participase la sesiuni de 
lectură, niciodată până acum nu făcuse legătura între citit și 
spălarea creierului sau tortură. 

— Dar este oare posibil? întrebă ea. Doar eram... suntem 
îndrăgostiți unul de altul, cum se poate transforma iubirea în ură 
într-un timp atât de scurt? 

— E nevoie de un emiţător foarte puternic, recunoscu 
Henning. Și de un pretext perfect. 

— Pretext? întrebă Muhammad. M-aţi pierdut pe drum. 

— O sesiune de lectură nu poate înlocui pur și simplu o 
atitudine cu o alta. Nu poţi să faci din alb negru, iar dacă încerci, 
vei eșua în mod sigur. Dar dacă persoanei îi este prezentată o 
explicaţie alternativă, aceasta va putea a/ege să-și schimbe 
părerea ca efect al influenţei exercitate de Lector. Persoana în 
cauză va putea să-și aducă aminte fiecare detaliu, atitudinea 
iniţială, sesiunea de lectură, dar va crede că decizia de a-și 
schimba atitudinea îi aparţine. 

— Frate, ce escrocherie  perfidă! exclamă Muhammad 
rezemându-se de pat. 

— Vrei să spui că Jon singur a decis să mă urască? întrebă 
Katherina. 

Henning își schimbă încurcat poziția pe scaun. 

— Vreau să spun că i-a fost prezentată o minciună care l-a 
convins că trebuie să te urască. 

Katherina se ridică în picioare și se îndreptă spre fereastră. 
Printre lamelele jaluzelelor putea să vadă ce se petrecea pe 
stradă, în faţa hotelului. Aproape că nu era deloc trafic în acea 
parte a orașului, doar câte o motoretă trecea din când în când în 
mare viteză. 

Oare tot drumul până în Alexandria fusese în zadar? 


— Ce putem face atunci? întrebă ea fără să întoarcă faţa de la 
fereastră. Simţi cum lacrimile începuseră să i se prelingă pe 
obraji. 

Henning oftă adânc. 

— Greu de spus. Dacă discrepanţa dintre cele două opţiuni 
este suficient de mare, atunci Jon are să recidiveze la un 
moment dat. Eu cred că șocul pe care l-a avut când te-a văzut 
va fi suficient pentru a-l face să reconsidere totul. 

— Asta dacă nu i se vor servi și alte minciuni. 

— Corect! răspunse Henning posomorât. Cu cât mai multe 
argumente îi vor da pentru a se ţine departe de tine, cu atât mai 
bine. 

— Pentru ei, vrei să spui, adăugă Katherina și strânse din 
dinţi. 

Muhammad se ridică în picioare, se apropie de ea și o bătu 
ușor pe umăr. 

— Dacă te iubește, o să-i vină lui mintea la cap. 

Katherina încuviinţă, abia reușind să se abţină să izbucnească 
în plâns. 

— Cel puţin știm că se află aici, constată Muhammad. Și cred 
că azi am reușit să mai dau și de alții. 

— Unde? întrebă Katherina. 

Până acum nu izbutiseră să afle mai nimic despre persoanele 
pe care Organizaţia Umbrelor le trimisese în Alexandria. În 
fiecare zi se plimbaseră prin centru și cercetaseră feţele 
turiștilor atunci când aceștia citeau din ghiduri turistice sau 
meniuri de restaurant, încercând să stabilească dacă ar fi putut 
fi Lectori. Învăţaseră pe de rost chipurile din fotografiile alb- 
negru pe care Muhammad le găsise pe internet, dar cele mai 
multe erau prea vechi, așa că se așteptau să le fie destul de 
greu să îi poată recunoaște doar după înfățișare. 

— La hotelul Seaview s-a cazat un grup mare de persoane. 
Una dintre acestea s-ar putea să fie chiar spionul vostru, spuse 
Muhammad. 

— Pau? 

— Sau Brian Hansen, pe numele lui adevărat, îi informă 
Muhammad. 

Documentele de la școală dezvăluiau adevăratul nume al lui 
Pau, precum și coeficientul lui RL. Valoarea coeficientului era de 
0,7 - un nivel extrem de scăzut în comparaţie cu ceilalți elevi, 

care aveau, în medie, de zece ori mai mult. lar faptul că o 
persoană cu un coeficient atât de scăzut reușise să îi păcălească 
luni de-a rândul nu îi făcea deloc să se simtă mai bine. 

— N-am putea să ne folosim de el? întrebă Katherina 
întorcându-se spre Henning. 

— Ca ostatic? Henning clătină din cap. Nu cred. Rolul lui s-a 
încheiat. După neutralizarea lui Luca și răpirea lui Jon, mă 
îndoiesc că Pau mai are vreo importanţă pentru ei. 

— Poate ca să-l facem să ne spună ce urmează să se 
întâmple? sugeră Katherina. 

— Cu forţa? întrebă Muhammad zâmbind ironic. 

— N-ar însemna decât să ne folosim de aceleași mijloace, îi 
atrase ea atenţia. Henning i-ar putea citi ceva. 

Katherina nu știa exact cât de puternic era Henning ca Lector. 
Până atunci nu le fusese de prea mare ajutor. Incă din prima zi 
se îmbolnăvise și nu putuse lua parte la căutări. Poate că nici să 
citească nu era în stare. 

— Sunt sigur că îl pot ruga pe Nessim să afle în ce cameră stă 
Pau, spuse Muhammad. 

— Nessim? 

— Recepţionerul, răspunse Muhammad. Mi-a lăsat impresia că 
are o mulţime de relaţii în oraș. Când a auzit că l-am cunoscut 
pe Luca, a zis că e gata să facă orice pentru noi. 

Inainte de plecare Muhammad încercase să afle cât mai multe 
despre călătoria lui Luca în Egipt, iar unul din lucrurile pe care le 
descoperise era că se cazase la același hotel ca și ei. Altminteri, 
Luca lăsase doar foarte puţine urme. Cartea lui de credit fusese 
folosită în câteva locuri din oraș, printre altele la Biblioteca din 
Alexandria, dar cam asta era totul. 

— Nessim ţi-a putut spune ceva nou despre Luca? întrebă 
Katherina. 

— Nu, răspunse Muhammad. Nu am aflat nimic nou, doar că 
au discutat despre căldură, bibliotecă și alte mărunţișuri. Mi l-a 
descris ca fiind un om bun, care dădea bacșișuri grase. 

Muhammad se îndreptă spre ușă. 

— Am să-l pun la treabă imediat. 

După ce acesta ieși din cameră, Katherina se prăbuși pe pat. 
De când înnoptase la Clara acasă, nu mai reușise să doarmă 
decât pe apucate. Doar când oboseala o biruia și abia mai putea 
să se țină pe picioare, capitula și își permitea o oră sau două de 

odihnă. Chiar și atunci, somnul îi era neliniștit și de cele mai 
multe ori se trezea scăldată în sudoare, fără a reuși să se 
odihnească, dar în același timp fiindu-i imposibil să se mai poată 
culca la loc. lar întâlnirea cu Jon nu îi îmbunătăţise deloc starea. 
Simţea că, dacă nu reușeau să dea de el prea curând, avea să 
fie prea târziu. 

Tresări când auzi telefonul sunând. 

— În câteva ore Nessim o să afle în ce cameră e cazat Pau, 
spuse Muhammad de la celălalt capăt al firului. Încearcă să 
dormi puţin, la fel și Henning. 

Katherina acceptă fără prea mare tragere de inimă sugestia 
lui și puse receptorul în furcă. Henning păru ușurat să se poată 
întoarce în camera sa. 

Katherina se bucura nespus că Muhammad venise cu ea. 
Acesta se dovedise a fi ghidul perfect. Reușise să se 
împrietenească cu localnicii și să cunoască orașul într-un timp 
record. Probabil că îl ajutase și culoarea pielii, pentru că ceilalţi 
nu puteau face aproape niciun pas fără a fi remarcaţi. 

Henning și Katherina se duseseră să viziteze biblioteca în 
grima zi, înainte ca acesta să se îmbolnăvească. Insă Katherina 
era prea îngrijorată pentru a se putea bucura de priveliștea 
construcției impunătoare. Henning, în schimb, fusese copleșit și 
entuziasmat la vederea uriașului monument - mai ales când 
intrară în marea sală de lectură aflată sub acoperișul de sticlă. 
Schimbară câteva priviri scurte când ajunseră în pragul 
acesteia. Energia prezentă aici era atât de masivă, încât 
Katherina simţi cum i se zbârlește părul pe ceafă. Trupul îi era 
străbătut de aceeași senzaţie de furnicare pe care o încerca și în 
Libri di Luca, doar că aici aceasta era de zeci sau sute de ori mai 
puternică. _ 

Dar asta nu-l făcuse pe Henning să ezite prea mult. Intrebările 
lui cu privire la istoria și funcționarea de zi cu zi a bibliotecii nu 
cunoșteau limite, iar ochii îi străluceau ca ai unui proaspăt 
îndrăgostit. 

Katherina se trânti în pat și închise ochii. Pau era ultima lor 
șansă, însă în acel moment nu puteau face nimic altceva decât 
să aștepte. 


Până la urmă reuși să doarmă câteva ore, căci în momentul în 
care telefonul sună și o trezi din somn, soarele aproape că 
apusese. 

— Aici Muhammad. Te așteptăm în hol. 

Ușor ameţită, Katherina se ridică din pat și se duse în baie. Nu 
făcu decât să se spele pe faţă și să-și strângă părul într-un coc 
la ceafă. Apoi ieși din cameră. 

În hol o așteptau Muhammad și Henning. Acesta era în 
continuare palid ca o faţă de masă, dar când o văzu pe 
Katherina, reuși să schițeze un zâmbet. 

Muhammad, care își pusese din nou turbanul pe cap, le arătă 
calea, conducându-i pe străzile aproape pustii. Abia când se 
apropiară de centrul orașului și de port, unde magazinele pentru 
turiști încă mai erau deschise, străzile începură să se animeze. 

Clădirile din jurul hotelului Seaview erau toate înalte, iar 
acesta părea să pălească în umbra lor. Fațada sa era neîngrijită, 
cu vopseaua scorojită, iar culoarea obloanelor de la ferestre era 
spălăcită. Probabil că odinioară turiștii hotelului Seaview puteau 
să vadă într-adevăr marea. Firma luminoasă a hotelului era 
singurul indiciu că acesta mai funcţiona încă, iar niște uși duble, 
larg deschise, îi invitau înăuntru. 

Holul de la intrare oferea o priveliște pestriță. Podelele erau 
din marmură, dar pereţii erau îmbrăcaţi în diferite materiale, de 
la tapet și lambriuri la tapiseria grea de catifea ce atârna din 
tavan. Biroul de recepţie era dintr-un lemn șlefuit, de culoare 
închisă, și strălucea ca o oglindă. Deasupra acestuia se afla un 
clopot de alamă, la fel de strălucitor. Pe peretele din spate 
atârnau oglinzi cu rame aurii și un dulap cu casete pentru cheile 
de la camere. 

La biroul de recepţie nu era nimeni, așa că se strecurară în 
tăcere pe lângă acesta și începură să urce scara acoperită cu un 
covor roșu. Pe pereți erau îngrămădite tablouri cu rame aurii 
ostentative și subiecte care variau de la ilustrații din Kama-Sutra 
la picturi de amator înfățișând orașul sau hotelul. 

Abia când ajunseră la etajul al doilea, îndrăzniră să deschidă 
gura. 

— 205, spuse Muhammad și făcu un semn spre coridorul care, 
la acest etaj, avea pereţii albi și podeaua din marmură 
trandafirie. 

— Sunteţi siguri că e în cameră? întrebă Katherina sceptică. 

— Nessim mi-a zis că Pau se află în camera lui acum și că o să 
rămână acolo încă o oră, răspunse Muhammad în șoaptă. 

— Cum poate să fie atât de sigur de asta? 

— İl cunoaște pe recepţionerul de-aici. Se știu cu toţii între ei. 
Pe deasupra, a mai reușit să afle că zece din oaspeţii hotelului 
vor fi luaţi de un microbuz peste o oră. 

Katherina nu era prea încântată de acest plan. Nu i se părea o 
idee cu mari sorţi de izbândă să te plimbi pe culoarele unui hotel 
doldora de Lectori și să supui pe cineva unui interogatoriu fără 
să fii descoperit. 

— Și cum v-aţi gândit să-l împiedicaţi să fugă? șopti 
Katherina. Muhammad vâri o mână sub burnuz și scoase un 
pistol. 

— E de jucărie, o asigură el văzând expresia înspăimântată de 
pe chipul ei. Nu trebuie decât să-l speriem puţin. Dar chiar 
seamănă cu un McCoy adevărat, nu-i așa? spuse Muhammad 
zâmbind. 

Când ajunseră în fața camerei 205, Katherina și Henning se 
postară de câte o parte a ușii, iar Muhammad ciocăni hotărât. 
Avea pistolul în mână, dar mâna o ţinea la spate. 

— Cine e? strigă cineva din cameră. 

Era vocea lui Pau, nu mai aveau nicio îndoială. 

— Ești gata? spuse Muhammad cu vocea ușor schimbată. 

In spatele ușii se auziră niște pași. 

— Gata? Ce tot spui acolo? 

Cheia se răsuci în broască și ușa se deschise. 

In prag se ivi Pau, îmbrăcat într-o togă lungă, de culoare 
crem, care era tivită la mâneci și pe poale cu o broderie neagră 
cu șerpi. Primul lucru pe care îl văzu fu Muhammad în burnuzul 
lui arăbesc. Uimit, Pau îl măsură cu privirea din cap până-n 
picioare. 

— Cine dracu' mai ești și tu? întrebă el mânios, dar în aceeași 
clipă Muhammad scoase pistolul și îl îndreptă spre fruntea lui 
Pau. Inspăimântat, acesta începu să se tragă înapoi, împins de 
Muhammad. În urma lui intrară Henning și Katherina. 

— Voi! exclamă Pau când îi văzu. Fir-ar... 

36. 


Ceva din privirea Katherinei continua să-l nedumerească pe 
Jon. Ochii ei verzi îl priveau cu ușurare, dar și cu nespus de 
multă căldură. Cum de putea să creadă că trucul ăsta încă mai 
funcţiona? Oare chiar era un truc? Dacă n-ar fi știut adevărul, ar 
fi putut spune că privirea ei fusese plină de iubire. lubire pentru 
el. Dădu din cap ca pentru a alunga acea nesiguranţă care i se 
strecurase în minte. 

— Te simţi bine? îl întrebă Remer de pe scaunul șoferului. 

După ce îi trimisese pe Poul Holt și pe bărbatul roșcat să o 
urmărească pe Katherina, Remer îl condusese pe Jon înapoi la 
mașină. Pe drum o văzuseră din nou pe Katherina, alergând și 
încercând să scape din bazar. Și ea îi văzuse. Jon fusese uimit de 
șovăiala ei în momentul când îi zărise. O clipă se oprise ca 
încremenită în zăpușeala după-amiezii și, pentru ultima oară 
înainte de-a se face nevăzută, îl privise drept în ochi. 

— Mă simt bine, spuse Jon fără prea mare tragere de inimă. 

Putea simţi privirea lui Remer în oglinda retrovizoare. Jon 
stătea pe bancheta din spate, uitându-se pe geam la orașul care 
se derula în viteza mașinii. Pe străzi forfoteau foarte mulţi 
oameni. Cum de era posibil să o întâlnească pe Katherina 
tocmai aici și tocmai în acest moment? Oare îi urmărise? 
Plănuise să-l ia prin surprindere apărând așa, în mijlocul 
bazarului? Era puţin probabil, iar reacţia ei păruse sinceră. 

Remer nu mai așteptase să se întoarcă ceilalți. Il urcase 
imediat în mașină și o pornise din loc fără Poul Holt și bărbatul 
roșcat, de parcă Jon ar fi fost într-un mare pericol. După părerea 
lui, exagerau. Ce-ar fi putut să-i facă? Pe de altă parte însă, era 
bucuros că Ordinul îl susținea și îi oferea protecţie. Asta îl făcea 
să se simtă important, dar și puţin neajutorat, de parcă n-ar fi 
fost în stare să se descurce și singur. 

Nu reușea să-și scoată din cap expresia de pe faţa Katherinei. 
Ceva înlăuntrul lui se trezise la viață în momentul în care 
privirile li se întâlniseră. Ca un pumn care îl izbise drept în piept, 
îi tăiase răsuflarea și nu mai putea să respire. Poate că totuși 
era periculoasă. 


— Cum crezi că a reușit să dea de noi? întrebă el, fără să-și 
dezlipească privirea de la fereastră. 

— Cu puţin noroc, răspunse Remer. Sau poate că au spioni în 
Egipt, cine știe. 

Jon încruntă din sprâncene. Ceva nu era în regulă. Remer 
susținuse tot timpul că grupul de la Libri di Luca era o adunătură 
dezorganizată de fanatici care îi puseseră pe toţi Lectorii în 
pericol jucându-se prea liber cu puterile. lar acum spunea că ar 
fi putut să aibă o rețea intercontinentală de spioni. 

— Nu te îngrijora, zise Remer. O să ajungem imediat înapoi. 

De ce să se îngrijoreze? Cercetă chipul lui Remer în oglinda 
retrovizoare. Acesta părea să fie mult mai îngrijorat decât el. Îi 
arunca tot timpul priviri iscoditoare și începuse să conducă 
aproape neglijent. 

leșiseră deja din oraș, iar Jon își dădu seama că nu mai era 
mult până la casa de ţară în care locuiau. 

— Ne grăbim undeva? întrebă el urmărind în oglindă reacţia 
lui Remer. 

— Nu, nu neapărat, răspunse acesta aruncând din nou o 
privire nesigură în direcția lui Jon. Dar e mai bine să prinzi 
câteva ore de odihnă până diseară, adăugă cu un zâmbet larg. 
Diseară mergem la bibliotecă, zise el mândru. Este important să 
fii pregătit. 

Jon încuviinţă. Simţise că era ceva special cu ziua respectivă. 
Pe de o parte, din cauza excursiei în oraș, dar și a atmosferei de 
așteptare care dominase întreaga zi. Asta până când își făcuse 
Katherina apariţia, stricând totul. Jon așteptase cu nerăbdare 
ziua aceasta, în care avea să-și aducă în sfârșit contribuţia faţă 
de Ordin, dar acum parcă nu mai era la fel de înflăcărat. Își 
amintea clar că urma să participe la un fel de ritual de iniţiere, 
însă nu mai era atât de sigur în ce anume urma să fie iniţiat. 

Când ajunseră la casa de ţară și mașina intra pe poartă, mai 
multe persoane le ieșiră în întâmpinare. Remer se dădu jos și le 
spuse ceva în arabă, în timp ce Jon își dezmorţea trupul după 
drumul cu mașina. 

— Vino, hai să intrăm! îl îndemnă Remer împingându-l ușor pe 
Jon înaintea sa. 

Urcară imediat treptele spre camera lui. Jon se așeză pe pat. 
Se simţea obosit și abia aștepta să rămână singur. Încă nu 

terminase de procesat toate gândurile despre Katherina și 
prefera să o facă fără companie. 

Unul din paznici intră în cameră și îi întinse cronica lui Remer. 

— Deci, continuăm? spuse Remer așezându-se pe scaunul de 
lângă pat. 

Paznicul încă nu părăsise încăperea, ci rămăsese în picioare 
lângă ușă. Remer îl privi pe Jon nerăbdător, de parcă el era cel 
căruia urma să i se spună o poveste de noapte bună. 

— Mai degrabă nu. Aș vrea să mai aştept puţin, zise Jon. Aș 
vrea să fiu lăsat singur. 

Zâmbetul lui Remer încremeni. 

— E important să fii pregătit pentru diseară, Campelli, insistă 
el. Nu doar pentru tine. 

Jon era uluit. Vocea lui Remer avea un ton ușor ameninţător, 
care nu-i plăcea deloc. 

— Nu îţi cer decât jumătate de oră ca să-mi pot aduna 
gândurile, spuse Jon. 

— Imi pare rău, răspunse Remer grăbit, dar mai avem prea 
mult de recuperat. Intoarse apoi privirea spre bărbatul de lângă 
ușă, făcându-i un semn scurt din cap. 

Jon se ridică din pat. 

— Nu cred că ai auzit ce am spus, începu el, dar paznicul se 
apropie și îl apucă de braţ, împingându-l la loc pe pat. 

Jon își privi indignat braţul de care paznicul îl ţinea strâns. 

— Chiar nu este necesar, spuse el. Nu îmi trebuie... 

— Ba este necesar, îl întrerupse Remer. Ai să vezi. 

Un alt paznic intră în cameră, postându-se de cealaltă parte a 
patului. Calm, dar hotărât, cei doi bărbaţi îl întinseră pe Jon pe 
spate. Acesta încercă să se zbată, dar erau prea puternici și, nu 
după mult timp, se trezi din nou legat de cadrul patului cu 
curelele din piele, fără a se mai putea mișca. 

— Ce se petrece aici? ceru Jon să afle. Nu ai niciun motiv să 
faci asta. Așa că explică-mi de ce! 

— O să-ţi explic, spuse Remer făcând din nou un semn cu 
capul către paznici. 

— Nu! apucă Jon să strige înainte ca unul din ei să-i lipească o 
bucată de scotch pe gură. 


Fusese necesar. 


Jon putea acum să-și dea seama. Ar fi trebuit să aibă 
încredere în Remer și să nu subestimeze puterea Katherinei. 
Lectorii de la Libri di Luca erau pricepuţi, niște maeștri în a 
stârni zâzanie și suspiciune între membrii Ordinului, dacă ceva 
nu le convenea. Dacă Remer nu ar fi acționat la timp și cu 
vigilenţă, probabil că ar fi reușit să-l tulbure atât de mult pe Jon, 
încât ar fi riscat să-i compromită viitorul în rândurile Ordinului. 
Ar fi putut chiar să-l întoarcă împotriva acestuia. 

După o oră de citit, îi scoseseră scotch-ul de pe gură și îi 
dezlegaseră curelele de la mâini. Jon fusese foarte calm, 
aproape istovit, așa că îl lăsaseră să doarmă până când Remer 
reveni în cameră și îl trezi din somn. Afară se întunecase, iar 
Poul Holt se întorsese de la bazar. Il examină pe Jon cu mișcările 
de rutină ale unui medic, îi privi pupilele, i se uită în gât, îi 
verifică reflexele. 

— Eşti într-o condiţie perfectă, spuse el într-un sfârșit, 
zâmbindu-i. 

Remer, care stătuse ceva mai în spate, se apropie de pat. 

— Trebuie să mă ierţi că am fost nevoit să te leg, zise el cu o 
urmă de regret în glas. Din nefericire, a fost necesar. Sper să 
înţelegi. 

Jon încuviinţă din cap. 

— A fost într-adevăr necesar, recunoscu el. Era cât pe ce să 
fiu doborât de puterile lor. N-o să se mai întâmple. 

— Bineînţeles, spuse Remer dând din cap mulțumit. Nu-ţi face 
griji! La noapte o să fii printre prieteni. Nimic n-o să ne mai stea 
în cale. 

Jon se simţea liniștit. Norul acela de confuzie, care doar cu 
câteva ore în urmă îi încețoșase gândirea, se risipise complet și 
acum nici nu își mai aducea aminte precis despre ce fusese 
vorba. 

— Apropo, legat de diseară, zise Remer și îi arătă un fel de 
togă neagră care atârna la picioarele patului. Vrei să o probezi? 

Jon sări din pat și ridică toga în faţa ochilor. Era neagră ca 
smoala, cu șerpi albi pe poale și pe mâneci. 

— Mergem la o toga party? 

Remer izbucni în râs. 

— Ceva de genul ăsta. 

Jon îmbrăcă toga. Era făcută din mătase, iar la talie se 
strângea cu o curea tot din mătase. Chiar dacă avea celelalte 

haine pe dedesubt, toga era suficient de largă și, când își puse 
gluga, aceasta îi ascunse faţa complet. li dădea o senzaţie 
plăcută, de siguranţă. Se simţea ca un călugăr, iar acest gând îl 
făcu să zâmbească. 

— Perfect! exclamă Remer dând din cap satisfăcut. 

— Și voi, ceilalți? întrebă Jon ușor încurcat. 

— Fii liniștit! spuse Remer. Toţi o să purtăm câte o togă 
asemănătoare, doar că ale noastre vor fi albe. 

— lar eu am să fiu singurul în negru? 

— Desigur, zise Poul Holt. Tu ești oaspetele de onoare. 

37. 


— Nemernicilor! O să plătiți pentru asta! strigă Pau de la locul 
lui de pe scaun. 

Henning și Muhammad îl legaseră cu o frânghie pe care o 
aduseseră cu ei, în timp ce Katherina luase în primire pistolul de 
jucărie și îl ţinea îndreptat spre Pau. Acesta se uita la ei cu o 
privire plină de ură, vărsând un potop de înjurături. 

— Te duci la carnaval? îl întrebă Muhammad, apucându-l de 
toga cu care era îmbrăcat. 

— Tu vorbești? pufni Pau. 

Muhammad îl ignoră. 

— Și asta ce mai e? spuse el ridicând amuleta din aramă care 
atârna la gâtul lui Pau. Biletul tău de VIP? 

Acesta nu răspunse, dar îl privi cu multă răutate. 

— Să presupunem că da, hotărî Muhammad și îi întinse 
amuleta Katherinei. Deci, întrebarea care se pune este: bilet la 
ce? 

Așteptă un răspuns de la Pau, care întorsese demonstrativ 
capul. 

Katherina cercetă amuleta. Era rotundă, de mărimea unei 
monede de cinci coroane, cu o gaură în mijloc, prin care fusese 
trecută o curelușă de piele, pentru a o putea purta la gât. Mici 
caractere fuseseră gravate cu grijă de jur împrejurul acesteia. 

— Nu pricep ce ai tu de câștigat din asta? întrebă Henning. 
Doar ești deja activat. 

Pau zâmbi. 

— Și încă ce activare, adăugă Henning batjocoritor. Ce 
coeficient RL aveai? 0,7? Nu-ţi ajunge nici să aprinzi un led de 
bicicletă. 

Zâmbetul de pe fața lui Pau dispăru, iar când acesta întoarse 
privirea spre Henning, Katherina îl văzu strângând din dinţi de 
furie. 

— Deci e bine că organizaţia are grijă de tine, continuă 
Henning. Lectorii slabi ca tine au nevoie de ajutor. Te pot folosi 
la ceva? 

Ochii lui Pau scânteiau de turbare, iar obrajii i se înroșiseră. 

— Mda, ai reușit să te infiltrezi în Libri di Luca, dar asta numai 
pentru că lui Luca i s-a făcut milă de tine. Putea să vadă de lao 
poștă cât de slab erai. 

— Taci din gură! zbieră Pau și se zbătu în scaun atât cât îi 
permitea frânghia. 

Henning se aplecă asupra lui, însă oprindu-se suficient de 
departe ca să nu îl poată atinge. 

— Și acum? Ti-ai îndeplinit misiunea. La ce mai are nevoie 
Organizaţia Umbrelor de un nevolnic ca tine? 

— Vino după reactivare și o să-ţi arăt, spuse Pau, luându-l 
gura pe dinainte. 

Henning și Katherina se uitară unul la altul. 

— Reactivare? repetă Henning. Asta o să se întâmple la 
noapte? 

Pau nu răspunse. 

— Aţi descoperit o modalitate de-a repeta activarea? întrebă 
Henning sceptic. De-a intensifica puterile? 

Un zâmbet încolţi pe buzele lui Pau. 

Katherina își dădu seama că, într-adevăr, asta urma să se 
întâmple. Conform documentelor de la școală, aproape toții 
elevii care veniseră în Egipt erau deja activaţi. Organizarea unei 
întruniri în acest loc trebuia să aibă un scop mai important decât 
o ceremonie rituală fără semnificaţie practică. Își ţinu respiraţia. 
Dacă o reactivare putea intensifica puterile unui Lector, atunci 
ce avea să se întâmple cu Jon? Puterile lui depășeau deja orice 
scală și, când nu le controla, deveneau extrem de periculoase. 
Işi dădu seama că și ceilalţi se gândeau la același lucru. 
Muhammad și Henning se uitau îngrijoraţi unul la celălalt. 

— Și cât de puternici o să deveniți? îl întrebă Henning în cele 
din urmă. 

— Suficient de puternici ca să aprindem un led de bicicletă, 
răspunse Pau maimuțărindu-l și apoi zâmbi misterios. 

— Pacat că n-ai să trăieşti experienţa asta, interveni 
Katherina făcând un semn cu capul spre frânghia zdravănă. E 
greu să ajungi la reactivare când ești legat fedeleș. 

Pau se uită la ea și în privire i se strecură o umbră de 
nesiguranță. 

— Or să vină să mă ia din cameră, spuse el. Ar putea să 
sosească în orice moment. 

Muhammad se uită la ceas. 


— Cel mai devreme peste jumătate de oră, zise el. Avem 
suficient timp ca să te scoatem de-aici. 

Pau râse nervos. 

— Avem prieteni în oraș, continuă Muhammad. Altfel cum 
crezi că am fi dat de tine? Cu ajutorul unor persoane care se 
pricep să găsească lucruri, dar și să le facă să dispară. 

Pau își mută privirea de la unul la celălalt, dar nimeni nu 
părea dornic să-l ajute. În cele din urmă începu să o implore pe 
Katherina. 

— Trebuie să mă eliberaţi, Kat, se rugă el disperat. Am nevoie 
de asta. E recompensa mea. 

— Pentru ce? întrebă ea. 

— Pentru Libri di Luca, răspunse el iritat. 

— Tu l-ai omorât pe Luca? 

— Nu, nu, spuse Pau clătinând din cap. E recompensa mea 
pentru că am reușit să mă infiltrez în grupul vostru. În ochi i se 
putea citi suferinţa. Hai, Kat, n-am să spun la nimeni că sunteți 
aici. Doar daţi-mi drumul să mă pot reactiva. 

— Când se face reactivarea? întrebă Katherina. 

Pau întoarse capul, pentru a evita să-i privească în ochi. 
Rămase tăcut o bună bucată de timp înainte de-a răspunde. 

— Diseară, după cum aţi spus. 

— Cum? 

— Ca o activare normală, răspunse Pau. Dar Jon urmează să 
fie un fel de mediu. Nu știu precis cum funcţionează chestia 
asta. Întoarse capul. Însă are de-a face cu energia din bibliotecă 
și cu puterile lui Jon. Când acestea se combină... zbang! O să ne 
crească la toţi coeficientul. 

— Și Jon? 

— Nu se știe. Poate că n-o să i se întâmple nimic, poate că o 
să-i crească și lui coeficientul sau poate că o să crape. 

Katherina se abţinu cu greu să sară la el și să-l zgâlţâie bine, 
până când avea să-i iasă pe nas indiferența. Își pierdeau vremea 
cu Pau în timp ce Organizaţia Umbrelor era gata să-l sacrifice pe 
Jon. 

— Și cum o să intraţi? întrebă Muhammad. 

Pau făcu un semn cu capul spre togă. 

— O să fim îmbrăcaţi așa și o să purtăm amuleta. 

— Cât de mulţi or să fie de faţă? 

— Mulţi, spuse Pau și pufni zgomotos. Or să vină oameni din 
toată lumea. 

— Dar limba? întrebă Henning. Jon nu poate să reactiveze în 
toate limbile. 

— Asta nu știu, răspunse Pau arțăgos. Cred că e ceva legat de 
descărcările electrice. Se pare că-și fac efectul indiferent de 
limbă. 

— Și apoi? 

— Apoi nimeni n-o să ne mai stea în cale, spuse Pau zâmbind. 

Muhammad le făcu un semn cu capul Katherinei și lui Henning 
și îi trase deoparte pentru a putea discuta fără ca Pau să-i poată 
auzi. 

— Ce părere aveţi? întrebă Muhammad în șoaptă. 

— Eu îl cred, răspunse Henning oftând. 

Katherina aruncă o privire spre Pau, care acum aștepta cu un 
zâmbet satisfăcut pe buze. 

— Și eu, șopti ea. Din nefericire. Situaţia e mai rea decât mi- 
am închipuit. Trebuie să împiedicăm reactivarea. 

— Dar cum? exclamă Henning cu disperare în glas. Noi 
suntem trei, iar ei nu știu câte sute. 

— Dar nu există decât un singur Jon, remarcă Muhammad. 

— Ce vrei să spui? întrebă Katherina. 

— Trebuie să ne asigurăm că Jon n-o să ia parte la eveniment, 
răspunse el. Fără Jon n-o să se întâmple nimic. 

Katherina nu voia să se gândească cât de departe aveau să 
fie nevoiţi să meargă pentru a-l opri pe Jon, dar știa că 
Muhammad avea dreptate. Jon era cheia reactivării și, atâta 
vreme cât se afla de partea Organizaţiei Umbrelor, era 
periculos. 

— Și cum o să-l putem împiedica să participe? întrebă 
Henning. 

— Trebuie să fim prezenţi la ceremonie, zise Muhammad. 
Făcu din nou un semn spre Pau. Unul din noi are biletul asigurat. 

— Asta am să fiu eu, spuse imediat Katherina. 

Ceilalţi doi se uitară unul la altul. 

— Eu îl cunosc cel mai bine, continuă ea cu îndârjire. Ne-am 
antrenat împreună, așa că știu de ce este în stare. 

Muhammad încuviinţă. 

— Bun. Tu iei amuleta. Henning și cu mine o să găsim o altă 
cale. 

Acesta încuviință și el din cap. 

— Hei! strigă Pau în spatele lor. Cred că a venit vremea să mă 
dezlegați. 

Cei trei își zâmbiră complice, apoi se întoarseră cu fața la 
prizonierul lor. 


38. 


În câteva ore avea să se împlinească. 

Lui Jon îi era greu să conceapă. Mare parte din viața lui fusese 
ținut în loc și nu își putuse împlini destinul. Chiar și până în 
ultima clipă încercaseră să-l amăgească, dar acum avea în 
sfârșit posibilitatea să obţină ceea ce i se cuvenea. Piedicile care 
i se iviseră în cale fuseseră nenumărate și întârziaseră nespus 
împlinirea menirii sale. Își dorea în sinea lui să fi avut mai mult 
timp la dispoziţie pentru a se fi putut pregăti mai bine. La urma 
urmelor, abia acum câteva zile fusese inițiat în adevăratul spirit 
al Ordinului și îl necăjea faptul că nu se simţea pregătit, chiar 
dacă Remer îl asigurase de asta. Desigur, își dădea seama că 
era important pentru Ordin ca reactivarea să se efectueze. Cu 
cât așteptau mai mult, cu atât creșteau șansele să își piardă 
influenţa și, cu toate astea, se simţea nesigur. Nu trecuseră 
multe ore de când vederea Katherinei îl tulburase profund, iar 
dacă Remer nu ar fi acţionat atât de ferm, totul ar fi putut fi 
compromis. 

Așa ceva nu trebuia să se mai întâmple. 

Jon stătea concentrat și tăcut pe bancheta din spate a Land 
Rover-ului, împreună cu Patrick Vedel, bărbatul cel roșcat, în 
timp ce se îndreptau spre Biblioteca din Alexandria. In mâini 
ținea o carte din care urma să citească. Aceasta nu avea nici 
titlu și nici autor, iar pe pielea neagră în care era legată nu se 
zărea niciun indiciu care i-ar fi putut dezvălui conţinutul. Era 
cartea pe care o foloseau la fiecare activare și iniţiere în Ordin și 
fusese scrisă special în acest scop și încărcată cu atât de multă 
energie, încât Jon era cât pe ce să o scape din mână cândo 
atinsese pentru prima oară. Pulsaţia cărţii îi făcea degetele să 
vibreze într-un fel plăcut, liniștitor, care nu îi tulbura câtuși de 
puțin concentrarea, dimpotrivă, îl ajuta să și-o menţină. 
Conţinutul ei era la fel de surprinzător. Când avusese ocazia să 
citească din ea, descoperise că descrierile și imaginile pe care 
acestea le evocau erau extrem de convingătoare. Cartea nu 
avea o acţiune propriu-zisă, ci fusese scrisă cu scopul de a 
stimula folosirea puterilor și era plină de scene prin care, 

interpretându-le și încărcându-le, emițătorul putea obţine un 
efect colosal. Remer îi explicase că exemplarul pe care Jon îl 
ținea în mână făcea parte dintr-o serie de cărți identice, care 
urmau să fie folosite cu prilejul reactivării. Toate acestea 
fuseseră încărcate de-a lungul a nenumărate ritualuri. 

Pe la jumătatea drumului spre oraș vremea începuse să dea 
semne de schimbare. Vântul se înteţise și nori negri se iviseră 
pe cerul serii. Când ajunseră în dreptul falezei Al-Corniche, 
puteau să vadă valurile izbindu-se de parapet, iar spuma lor 
învolburată împrăștiindu-se pe șosea în șuvițe mari și albe. 

Deși trecuseră pe lângă bibliotecă doar cu câteva ore mai 
devreme, impresia pe care construcția o crea acum, pe fundalul 
întunecat al cerului, era cu mult mai spectaculoasă. Clădirea 
rotundă a bibliotecii era luminată de spoturi montate pe zidurile 
exterioare, iar discul de sticlă al acoperișului împrăștia o 
strălucire de un alb ireal. Anexa în formă de minge de rugby, în 
care se afla un planetariu, domina piaţeta din faţa bibliotecii, 
fiind înconjurată pe tot diametrul ei de ghirlande albastre, 
luminoase. În spatele bibliotecii se afla școala - o clădire în 
formă de piramidă care, în lumina puternică a reflectoarelor, 
strălucea în nuanţe verzui. Clădirile astfel luminate ofereau o 
priveliște incredibilă, iar privite dinspre mare, se putea spune că 
înlocuiau cu demnitate Farul din Antichitate. 

În afară de Jon și Patrick Vedel, care stăteau pe bancheta din 
spate, în mașină se mai aflau Poul Holt, care conducea, iar pe 
scaunul pasagerului, Remer. Toţi patru erau îmbrăcaţi cu același 
tip de togă. Dacă la început lui Jon i se păruse comic să se 
costumeze, acum ajunsese să fie de acord cu ei că trebuiau să 
arate respect faţă de ritual, iar convingerea aceasta îi fusese 
întărită la vederea decorului istoric care se înălța în faţa lui. 
Toga avea în același timp pentru el un efect liniștitor și îi dădea 
un puternic sentiment de apartenenţă. Incă se mai simţea puţin 
neliniștit, dar altminteri totul era perfect și abia aștepta să își 
facă datoria cât mai bine. Încercă din nou bine cunoscuta 
senzaţie pe care o avea întotdeauna înaintea unei pledoarii, dar 
de data aceasta nu mai era în joc doar soarta clientului sau 
propria lui mândrie. 

Poul Holt opri mașina în faţa bibliotecii și ceilalţi trei se dădură 
jos. Vântul le flutura togile. Cei trei se grăbiră spre intrare, în 
timp ce Poul Holt ducea mașina în parcare. Zona de la intrare 

era construită din sticlă. O carpetă roșie le conducea pașii mai 
departe, în interiorul bibliotecii. In spatele ușilor de sticlă, doi 
bărbaţi cu înfățișare orientală, îmbrăcaţi în togi asemănătoare, îi 
întâmpinau pe oaspeţi. La vederea togii negre a lui Jon, cei doi 
făcură o plecăciune adâncă și îngânară câteva cuvinte în arabă. 
Apoi le controlară amuletele înainte de-a le permite să treacă 
mai departe, dincolo de alt rând de uși de sticlă. 

Holul în care intraseră avea vreo zece metri înălțime. Stâlpi 
masivi din gresie de culoare deschisă se ridicau, precum 
trunchiurile unor copaci, până la grinzile de metal ale 
acoperișului. Jon simți îndată energia pătrunzătoare din 
încăpere. Era foarte diferită de cea din Libri di Luca. Nu era la fel 
de pregnantă, ci se manifesta mai degrabă ca o prezență 
naturală, ca un fel de radiaţie de fundal care îi învăluia de peste 
tot. 

In foaier se aflau peste două sute de persoane, toate 
îmbrăcate în togi albe, unele cu glugile trase, altele cu capetele 
descoperite. Cei prezenţi purtau discuţii aprinse, adunaţi în mici 
grupuri, și de pretutindeni se auzea un zumzet de voci. Lui Jon îi 
trecură pe la urechi cuvinte în mai multe limbi, însă discuţiile 
încetau imediat când el și Remer își făceau loc printre grupuri, 
pentru a fi reluate de îndată ce treceau mai departe. Un murmur 
crescând îi însoțea la fiecare pas. 

Remer îi conduse spre un grup de vreo zece persoane, care îi 
salutară în daneză și apoi li se alăturară. 

Remer îl prezentă pe Jon acestui grup care, după cum avea 
să-i explice, constituia nucleul de bază al diviziei daneze a 
Ordinului. 

Toţi membrii grupului ţineau în mâini câte o carte identică cu 
cea a lui Jon. Fiecare făcu un pas în față și se prezentă, 
adăugând un cuvânt sau o urare de bun venit. Jon îi salută 
politicos, dar nu recunoscu pe niciunul dintre ei. judecând după 
expresia de pe feţele lor și după atitudinea lor prietenoasă, 
aceștia păreau să-l cunoască deja. 

— Ceremonia se va desfășura în sala de lectură, spuse Remer 
întorcându-se spre Jon. 

— E absolut fantastică! exclamă unul din membrii grupului, 
fiind imediat susţinut de încuviinţările înflăcărate ale celorlalți. 

— Cum se poate ţine secret un asemenea lucru? întrebă Jon 
arătând cu mâna spre toţi cei prezenţi. Nu e deloc o întrunire 
discretă. 

Remer izbucni în râs. 

— Așa s-ar zice, recunoscu el. Dar adesea cea mai bună 
ascunzătoare este chiar în văzul lumii, adăugă el făcându-i cu 
ochiul lui Jon. Desigur, nu am anunţat în gura mare ce anume se 
întâmplă aici. Oficial, este vorba de un eveniment în scopuri 
caritabile și o sumă frumușică o să intre în bugetul bibliotecii. 
Nu e vorba de generozitate pură, personalul bibliotecii este 
format din oamenii noștri, inclusiv cei care lucrează aici în 
timpul zilei. 

Între timp continuau să sosească întruna grupuri de Lectori, 
iar Jon estimă că numărul acestora crescuse la peste trei sute de 
persoane. Tot mai mulți își puneau glugile pe cap, semn că erau 
pregătiţi pentru ceremonie, și îi aruncau lui Jon priviri pline de 
nerăbdare. Jon își îndreptă privirea spre tavanul aflat la zece 
metri deasupra lui și deodată avu senzaţia că acesta se 
sprijinea, nu pe stâlpii masivi din gresie, ci pe umerii lui. 

e 

Katherina tremura de teamă. Stătea ceva mai departe de 
intrarea bibliotecii, observând cum soseau ceilalţi participanţi. 
Spre ușurarea ei, unii își puseseră deja glugile pe cap, așa că 
făcu și ea același lucru. lar asta se dovedi de mare ajutor. 

Henning și Muhammad o lăsaseră suficient de departe de 
bibliotecă pentru a nu da de bănuit. Ei nu aveau nici togi, nici 
amulete, așa că trebuiau să găsească o altă cale. In orice caz, 
intrarea principală era exclusă, putuse Katherina să constate la 
vederea celor doi paznici care stăteau la ușă. Deși aceștia erau 
îmbrăcaţi în togi, ca toţi ceilalți participanţi, Katherina putea să 
distingă clar trupurile lor robuste și, judecând după umflătura 
din dreptul șoldului, sigur erau înarmaţi - cu arme adevărate, nu 
cu pistoale de jucărie precum cel cu care îl speriaseră pe Pau. 

Pe acesta îl lăsaseră, legat fedeleș și cu un căluș în gură, în 
toaleta camerei de hotel. Katherina considerase că este o soartă 
demnă de el. În plus, ar fi fost prea riscant să încerce să-l scoată 
din hotel, iar șansele să-l găsească cineva înainte ca ea să fi 
intrat în bibliotecă erau mici. Pau se zbătuse violent când, în 
cele din urmă, își dăduse seama că nu aveau să-i dea drumul la 
timp pentru a lua parte la reactivare, în ochi i se putea citi 

disperarea și încerca să se elibereze în accese nebunești de 
furie, ceea ce o făcu pe Katherina să realizeze că evenimentul 
din seara respectivă era cu mult mai important decât o pașnică 
adunare de bibliofili. Era mult mai mult de-atât în joc, poate 
chiar vieţi omenești, printre care și viaţa lui Jon. 

Katherina respiră adânc și împinse ușa din sticlă. O întâmpină 
un paznic zâmbitor, care îi ură bun venit în engleză. Acesta o 
privea de parcă ar fi așteptat ceva de la ea. Inima începu să-i 
bată și mai tare. Fusese deja deconspirată? Exista vreo parolă 
pe care trebuia s-o spună la intrare? Se vedea că toga era un pic 
prea lungă pentru ea? 

Paznicul se bătu ușor peste piept și arătă apoi spre gâtul ei. 

Amuleta. 

Katherina se uită în jos și văzu că amuleta se strecurase 
printre cutele togii. Răsuflând ușurată, o scoase la vedere și 
îngână o scuză. Paznicul îi zâmbi și mai primitor și o invită să 
treacă spre următorul rând de uși. 

Katherina o porni mai departe cu pași repezi și deschise ușile 
care dădeau în foaier. Ultima oară când fusese aici, turiști 
îmbrăcaţi în culori ţipătoare și cu aparate de fotografiat în mâini 
umpluseră sala de culoare, zgomot și de fulgerele bliţurilor. În 
foaier se aflau acum mai multe sute de oameni, toți îmbrăcaţi la 
fel, care discutau ca la orice altă recepţie. Cum avea să-l 
găsească pe Jon în marea aceea de oameni? 

Două șiruri de lumânări în sfeșnice din fier forjat te invitau 
spre sala de lectură. Katherina se îndreptă într-acolo și se opri 
suficient de aproape de un grup de participanţi pentru a părea 
că era împreună cu ei, dar suficient de departe pentru a nu le 
atrage atenţia. judecând după limba pe care o vorbeau, probabil 
că erau francezi. 

Peste jumătate din cei prezenţi își puseseră glugile pe cap, 
dar după chipurile celor care încă nu o făcuseră, îţi puteai da 
seama că erau oameni aparţinând multor naţii. Îi atrase atenţia 
cartea neagră pe care unii dintre aceștia o aveau în mână și, 
pentru o clipă, se simţi din nou cuprinsă de panică, întrebându- 
se dacă nu cumva era și aceasta vreun semn de recunoaștere. 
Dar se liniști repede, constatând că majoritatea participanţilor 
nu aveau nicio carte. De altfel, receptorii nu foloseau cărți cu 
prilejul activărilor. 


Ceva mai departe se afla un grup mai mare de oameni, care 
atrăgea atenţia tuturor, iar după ce îi urmări o vreme descoperi 
și de ce. Unul dintre ei nu purta o togă albă, ci una neagră. 
Persoana aceasta era înconjurată de ceilalți și Katherina nu 
putea zări mai mult de un umăr, un braţ sau spatele ei când cei 
din grup își schimbau poziţia. Gluga îi stânjenea și ea vederea, 
așa că hotări să se mute într-un loc de unde putea vedea mai 
bine. 

Probabil că era liderul. Poate chiar Remer? 

Işi tinu respiraţia și se apropie încă un pas. Știa că era riscant, 
căci fiind singură printre grupurile din preajmă, ar fi putut să 
bată la ochi. 

Persoana îmbrăcată în negru întoarse capul și Katherina avu 
impresia că privirea acesteia era aţintită asupra ei. 

Era Jon. 

Ochii lui păreau s-o fixeze, în mijlocul tuturor, dar apoi 
continuă să-și lase privirea să alunece pe deasupra mulţimii, 
până când atenţia i se îndreptă din nou spre grupul în care 
stătea. Cineva spusese probabil ceva hazliu, căci Jon zâmbi, 
dând din cap spre unul din ei. 

Katherina nu-și putea lua privirea de la el. Era ca paralizată și 
îl urmărea cum conversa și asculta atent, de parcă s-ar fi aflat 
printre prieteni. Îi era greu să-și ţină în frâu sentimentele. Îi 
venea să se năpustească la el, să-l îmbrăţișeze și să-l țină strâns 
în brațe până când adevăratul Jon avea să se materializeze. Era 
atât de ciudat să îl vadă simțindu-se bine în compania celor care 
îl răpiseră împotriva voinţei lui și îi omorâseră familia. 

e 

jon nu se putea obişnui să fie în centrul atenției. Avea 
senzația că toată lumea îi pândea până și cea mai mică mișcare 
și simțea nevoia să aprobe tot ce spuneau cei din jur, pentru a 
nu lăsa să se vadă cât de afectat era de situaţie. Unul dintre 
participanţi, în special, îl privise extrem de insistent și de 
ostentativ. Incercase să-l ignore, dar chiar dacă stătea cu 
spatele la el, simțea cum privirea acestuia îl studia amănunţit. 
Se uită peste umăr și își dădu seama că avea dreptate. 
Persoana se afla la vreo douăzeci de metri distanţă de el, o 
femeie judecând după forma trupului. Stătea singură și îl 
observa din umbra glugii. 

Jon o salută din cap, ceea ce o făcu să tresară și să dispară 
din câmpul lui vizual. Jon încruntă din sprâncene. Zărise oare o 
buclă de păr roșcat când aceasta se întorsese cu spatele? Nu, ar 
fi fost imposibil. Nu putea să fie adevărat. Katherina nu ar fi avut 
cum să intre aici. Cum ar fi putut? Apoi, mai erau și alţi Lectori 
cu părul roșcat. Și era normal ca toţi să îl privească, îi era greu 
să se strecoare nebăgat în seamă de vreme ce era singurul 
îmbrăcat în togă neagră. 

— Te simţi bine? îl întrebă Remer. 

Jon întoarse capul și își îndreptă atenţia către Remer. 

— Da, da, răspunse el zâmbind. Sunt doar încordat. 

— Cu toţii suntem, spuse cineva din grup râzând. Și nu ne 
liniștește prea mult să aflăm că și călăuza noastră este 
emoţionată. 

— Calmaţi-vă! îi domoli Remer. Campelli este pregătit. Nimic 
nu ne mai poate opri acum. 

Jon încuviinţă. 

— Când începem? 

— În curând, zise Remer. Trebuie doar să verific cu paznicii. 

Remer se îndepărtă de grup și se îndreptă spre intrare. Jon îl 
urmări cu privirea și îl văzu schimbând câteva vorbe cu paznicii, 
care se uitată la ceas, apoi confirmară. 

— E adevărat că ai distrus laboratorul de testare de la Școala 
Demetrius? îl întrebă un bărbat mai în vârstă, aflat la dreapta lui 
Jon. 

— Da, nu a rămas cine știe ce din el, răspunse Jon, iar în ochii 
bărbatului se ivi o umbră de îngrijorare. Dar a fost un test 
necontrolat, îl asigură el. De atunci m-am antrenat pentru a 
putea ajunge treptat la nivelul necesar. 

— Dar avem cu toţii niveluri diferite, obiectă bărbatul 
neliniștit. Cum poţi să fii sigur că nivelul la care o să te oprești 
nu va avea consecinţe grave pentru unii dintre noi? 

— Vom începe ușor, îi răspunse Jon încercând să-l liniștească. 
Nivelul va fi suficient de scăzut pentru ca toţi să poată participa. 
Apoi, dacă totul o să meargă conform planurilor, cei cu un 
coeficient scăzut vor fi primii care se vor reactiva, iar după 
aceea vom putea crește intensitatea pentru a-i reactiva și pe 
ceilalţi. 

Bărbatul dădu din cap și păru să fie mulțumit de răspuns. Jon 
însă nu era prea sigur cum avea să se petreacă totul în realitate. 

Reactivarea era doar o teorie a lui Remer și nu exista nicio 
garanţie că avea să funcţioneze sau că procesul putea fi ţinut 
sub control. 

— În plus, vor fi de faţă nenumărați receptori, iar aceștia pot 
atenua efectul dacă va exista vreo problemă, adăugă Jon cu o 
mină ce se voia a fi convingătoare. 

— N-o să existe nicio problemă, spuse Remer, care se 
întorsese lângă ei. Nu mai e mult. Nu mai lipsesc decât câțiva, 
după care putem începe. Își puse gluga pe cap și arătă spre sala 
de lectură. Să mergem. 

Cei din grup își puseră și ei glugile pe cap și porniră după 
Remer, care pășea deja solemn pe culoarul străjuit de lumânări. 
Jon le urmă exemplul, iar toţi cei prezenți începură și ei să se 
pună în mișcare. În scurt timp toate capetele erau acoperite de 
glugi și orice discuţie încetă. Nu se mai auzeau decât pașii 
atingând podeau de marmură și foșnetul robelor. 

Procesiunea părăsi foaierul și trecu printr-un pasaj care ducea 
în inima bibliotecii - sala de lectură, în momentul în care ieși din 
pasajul îngust și păși în imensa sală de lectură, Jon simţi cum i 
se taie respiraţia. Unii dintre participanţii de lângă el scoaseră 
mici strigăte de uimire la vederea enormei încăperi, care se 
ridica la o înălţime de peste șapte etaje. Intrarea se făcea pe 
undeva pe la nivelul al treilea, iar de aici puteau vedea 
dedesubt etajele inferioare, care arătau ca niște culturi terasate 
pe panta abruptă a unui munte. Stâlpi puternici sprijineau 
fiecare nivel, înălțându-se apoi până la acoperișul plat, pe care 
Jon nu îl văzuse până acum decât din afară. 

Mobilierul de la acest etaj fusese scos, dar la nivelurile 
inferioare puteai vedea șiruri de mese și scaune dintr-un lemn 
de culoare deschisă, care constituiau spaţii de lectură pentru 
vizitatorii de toate zilele ai bibliotecii. 

Dar una era spaţiul impresionant al sălii de lectură și alta era 
concentrarea de energie pe care Jon o simţea pe măsură ce 
înaintau. Era ca și cum s-ar fi aflat sub o lupă, unde puterile 
erau condensate și intensificate într-o asemenea măsură, încât 
aerul părea a fi saturat de electricitate statică, făcând să li se 
ridice părul de pe braţe. Jon simţea atât de puternic bine 
cunoscutele furnicături, încât nu se putea abţine să zâmbească. 

În locul scaunelor și al meselor, în mijlocul etajului se afla un 
cerc format din lumânări. În centrul cercului se afla un podium 

din lemn de culoare închisă. Jon putea să ghicească deja cui îi 
fusese rezervat acel loc. 

Incet și fără zgomot, oamenii se scurseră înăuntru și începură 
să se împrăștie în jurul podiumului. Remer îl trase pe Jon după 
el, spre centrul cercului de lumânări. Se opriră lângă podium, 
privindu-i în tăcere pe cei prezenți. Era imposibil să le distingi 
fețele pe sub glugi, iar Jon se simţi aproape dezbrăcat în toga lui 
neagră. Era singurul care nu se putea ascunde. 

Participanţii strângeau tot mai mult rândurile pe măsură ce 
lumea intra în sală. De mai multe ori Jon avu impresia că o 
zărește pe femeia din foaier, pe care o confundase cu Katherina, 
dar până la urmă ceva din mersul sau din postura persoanei îl 
convinsese că nu putea fi ea, că se înșelase. 

Deși erau atât de mulţi oameni laolaltă, nu se auzea nici 
măcar o vorbă. In mijlocul acestei tăceri putură auzi cum unul 
din cei doi paznici închidea ușile sălii de lectură. Apoi acesta se 
așeză în fața ușii, cu mâinile la spate. 

Ca la o comandă, Remer se urcă pe podiumul care se afla 
cam la un metru înălțime deasupra podelei și toate privirile se 
îndreptară deodată către el. N 

Işi drese de câteva ori glasul, apoi începu să vorbească. In 
latină, putu Jon să recunoască limba dintr-unul din fragmentele 
despre istoria Ordinului pe care i le citise Poul Holt. Acesta îi 
explicase că era jurământul de credinţă al Ordinului, în original, 
și îi îndemna pe membrii acestuia să-și cultive necontenit 
puterile și să nu le dezvăluie neiniţiaţilor. Dar în același timp era 
și un elogiu al puterilor și al rolului membrilor în lume, acela de- 
a lumina calea turmei de ignoranţi - adică a celor care nu erau 
înzestrați cu asemenea puteri. 

Jon nu înţelegea cuvintele pe care le citea Remer, așa că își 
folosi timpul pentru a-i studia pe cei din jur. Aceștia păreau să 
cunoască textul pe de rost. Toţi întorseseră privirile spre Remer, 
iar din această poziţie Jon putea să vadă cum buzele celor mai 
mulţi dintre ei articulau cuvintele rostite de acesta. Doar unul 
din ei nu îl urmărea pe Remer, ci se uita în schimb la el. 
Persoana se afla la câteva rânduri distanță, însă nu-i putea 
vedea faţa din cauza glugii. Totuși nu avea nicio îndoială că 
privirea îi era îndreptată către el. 

Inima lui Jon începu să bată mai repede. Nu avea cum să fie 
ea. Persoana ridică încet fruntea și, la fel ca toţi ceilalţi, o 

îndreptă spre Remer. Partea de jos a feței ieși din umbră și, 
odată cu ea, două buze subţiri ce zâmbeau ușor. 
Jon zări o mică cicatrice în bărbie. Cicatricea Katherinei. 

39. 


Katherina era sigură că Jon o văzuse. Prima oară, când se 
aflau în foaier, o salutase din cap. Ce putea să însemne asta? Că 
era gata și o aștepta? Sau era doar un simplu salut adresat unui 
alt membru al Ordinului. Îi urmase pe ceilalți în sala de lectură, 
cu inima bătându-i puternic în piept. Dacă o recunoscuse în 
foaier, prezența ei ar fi putut să fie deconspirată în orice clipă. 
Dar când pătrunse în sala de lectură, ceva îi distrase atenţia de 
la lucrurile care o nelinișteau. Energia era mult mai concentrată 
decât ultima dată când fusese acolo. Poate că era din cauza 
atmosferei, cu lumânările aprinse, togile și mulțimea de oameni, 
dar îi atrase atenţia prezența aproape fizică a tensiunii din aer. 

A doua oară când Jon o privise era chiar după ce Remer se 
urcase pe podium și începuse să citească textul în latină. 
Katherina nu pricepea nimic din cele citite, așa că îl urmărea pe 
Jon. Acesta stătea lângă podium, lăsându-și privirea să alunece 
peste mulţime, de parcă ar fi căutat pe cineva. Gluga nu-i era 
trasă complet, așa că cea mai mare parte a feţei lui era vizibilă 
și putu să-și dea seama imediat când privirea i se opri asupra ei. 
Simţi cum bătăile inimii i se înteţesc. Erau aceiași ochi care, nu 
cu multă vreme în urmă, o priviseră atât de plini de iubire. Acum 
radiau îndoială și confuzie. 

Poate că încă mai exista speranţă. Îndoiala era infinit mai 
bună decât ura pe care o simţise când se uitase la ea în bazar, 
cu câteva ore în urmă. Poate că, așa cum spusese Henning, 
recidivase din cauza întâlnirii cu ea. Nu se putu abține să 
zâmbească în clipa când își îndreptă atenţia spre Remer, care 
continua să vorbească de pe podium. 

Nu încăpea nicio îndoială că încărca textul pe care îl citea, dar 
cum nu putea înțelege limba, nu avea niciun efect asupra ei. Cu 
totul altfel stăteau lucrurile cu persoana de lângă ea, un bărbat 
solid a cărui togă abia reușea să-i acopere corpul și care în scurt 
timp începuse să se legene ușor dintr-o parte în alta. Capul 
ascuns de glugă încuviința cu înfocare la anumite pasaje ale 
textului. Katherina aruncă o privire în jurul ei și constată că mai 


mulţi se comportau la fel. Majoritatea însă stăteau neclintiţi, la 
fel ca și ea, ascultând textul. 

Katherina se concentră asupra puterilor lui Remer. Acesta era 
un emițător talentat, poate chiar mai priceput decât fusese 
Luca. Accentua stabil și fără efort, de parcă ar fi fost capabil să 
stârnească un vânt puternic dintr-o singură suflare ușoară. După 
ce se concentră ceva mai tare, descoperi și motivul. Receptorii 
care se aflau de față își concentraseră puterile și îl sprijineau la 
unison în interpretarea textului. Când erau atât de multe 
persoane implicate, era nevoie de multă experienţă și de 
consens asupra mesajului pe care textul trebuia să-l comunice. 
Cea mai mică ezitare sau o eroare ar fi putut distruge iluzia. 
Katherina știa din perioada propriilor antrenamente cu grupul de 
receptori cât de dificil putea fi, dar aici cu toţii erau concentrați, 
iar execuţia nu trăda nici cea mai mică nesiguranţă. 

Ultima propoziţie pe care o citise Remer era repetată cu glas 
tare de toţi cei prezenţi. Remer întoarse capul spre adunare, 
salută scurt, apoi cobori de pe podium. Katherina îl văzu 
schimbând câteva cuvinte cu Jon, care îi luă apoi locul pe 
podium. Cei din jur începuseră să se miște neliniștiți. Nu știa ce 
anume li se spusese, dar cu toţii păreau plini de așteptări și 
puţin îngrijorați. 

Katherina profită de ocazie pentru a se retrage ceva mai în 
spate. Trebuia să fie precaută, în caz că Jon îi arătase lui Remer 
locul în care se afla. Dar Remer rămase lângă Jon și nu părea să 
fie alarmat sau îngrijorat. 

Din primul rând al cercului de participanţi se desprinse un 
grup de vreo zece persoane, care se apropie de podium. In 
mâini ţineau cu toţii cartea aceea neagră, pe care o deschiseră, 
apoi ridicară privirile către Jon. Katherina văzu că și ceilalţi din 
jurul ei care aveau cu ei cartea făcuseră același lucru. 

După ce își drese glasul, Jon începu să citească. 

e 

În momentul când se apucă să citească, Jon simți o senzație 
vibrantă, de căldură, ca și cum s-ar fi cufundat într-o cadă cu 
apă caldă. Era înconjurat de receptori, de puterile lor, iar aceștia 
lucrau cu toţii pentru el, pentru a-l sprijini și a-l purta oriunde 
voia el. Energia febrilă a cărţii părea să se contopească cu 
energia masivă a sălii și totul era apoi concentrat și intensificat 
de cei opt receptori. Recunoscu sprijinul lui Patrick Vedel, ca o 

mână grea pe umăr, ceva mai insistentă decât în timpul orelor 
de antrenament, dar probabil că era doar din cauza emoţiei. 

Jon începu într-un ritm lent și stabil, pentru ca celorlalți 
Lectori să le fie ușor să i se alăture, iar când emiţătorii adunaţi 
în jurul podiumului își reglară ritmul după al lui, simţi o nouă 
intensificare a energiei. Împreună cu Remer și Poul Holt, 
repetase cum avea să decurgă sesiunea și care erau fazele 
acesteia, pentru a putea asigura un efect maxim. Era important 
să nu forțeze prea tare la început, ci să zăbovească suficient 
pentru a găsi ritmul textului și pentru a-și canaliza gândurile. 
Ușor de zis, greu de făcut. Vederea acelei persoane din mulțime, 
despre care crezuse că putea fi Katherina, îi spulberase 
concentrarea. Să fi fost într-adevăr ea? Sau pur și simplu 
imaginaţia îi juca feste? In orice caz, era atât de tulburat, încât 
nu îi spuse nimic lui Remer în clipa în care făcură schimb de 
locuri. 

Când urcă pe podium, Jon nu o mai văzu pe Katherina. Locul 
ei era gol. Nu putea să-și dea seama dacă asta îl liniștea sau 
dimpotrivă. 

Scena pe care o citea se petrecea într-un cimitir. Textul era 
extrem de bine lucrat și ușor de citit cu voce tare, oferind multe 
posibilităţi de-a nuanţa situația după plac. Recunoscu îndată 
cadrul dintr-o lectură anterioară și știu imediat ce atmosferă 
voia să comunice. Era o zi însorită, iar protagonistul vizita 
mormântul soţiei și al fiicei sale, care fuseseră ucise într-un 
accident de mașină. 

Jon se concentră asupra scenei și, dinaintea ochilor lui, sala 
de lectură din Alexandria se evaporă încetul cu încetul, 
preschimbându-se în aleile tăcute ale cimitirului. Pilaștrii 
deveniră mesteceni ce străjuiau zidurile cimitirului, iar membrii 
Ordinului se transformară în pietre de mormânt. Adia un vânticel 
plăcut, cu miros de primăvară. Razele soarelui erau despicate 
de pietrele șlefuite și de crengile copacilor, aruncând umbre 
bine conturate pe pământ. Jon își dădu seama că atinsese acel 
punct în care timpul abia se târa, părând să se oprească, iar 
asta îi dădea posibilitatea să încarce priveliștea după plac, oricât 
de detaliat dorea. 

Protagonistul așeză un buchet de flori la mormântul celor 
dragi și îngenunche în faţa pietrei. larba era umedă și îi îmbiba 
ușor marginile pantalonilor cu rouă, dar acesta nu părea să 

simtă nimic. Vântul păru să se înteţească, iar frunzele copacilor 
foșniră pe crengile îndoite. 

Bărbatul se ridică și puse o mână pe piatra de mormânt. 

Scena se schimbă fulgerător, iar Jon îi spori la maximum 
viteza și precizia. Protagonistul, soţia și fiica se aflau acum într- 
un automobil, înaintând prin întunericul nopţii, în drum spre 
casă. Cei doi soți se certau, iar copilul plângea. Două faruri 
orbitoare apărură de nicăieri în fața parbrizului, iar zgomotul 
metalului încovoiat și al sticlei sparte abia acoperea strigătele 
ce veneau de pe bancheta din spate. Lumina și imaginile se 
succedară rapid, în timp ce mașina se răsturna, iar pasagerii și 
obiectele dinăuntru se izbeau haotic unii de alții. 

Înapoi la cimitir. 

Jon se întrebă dacă nu cumva forţase prea tare nota. Chiar 
dacă se menținea la nivelul convenit, trecerea ar fi putut să fie 
prea violentă pentru unii. Cimitirul era pașnic și foarte, foarte 
tăcut în contrast cu scena retrospectivă din mașină. Senzaţia de 
claustrofobie din interiorul acesteia fusese înlocuită acum de 
spaţiul deschis al cimitirului. Jon începu să dea drumul unor nori 
negri la orizont. Vântul se înteți și mai tare, iar frunzele se 
ridicau în vârtejuri, măturând pământul. 

Simţi o tresărire scurtă în mijlocul scenei, ca și cum o imagine 
fusese decupată din pelicula unui alt film. Era un semnal de la 
un receptor, își dădu seama imediat, dar nu de la orice receptor. 
Putea să vină doar de la Katherina - știa sigur asta. 

e 

În momentul în care Jon citea scena retrospectivă, o scânteie 
albastră ţâșni din toga lui neagră și șerpui până la cea mai 
apropiată instalaţie electrică, aflată la mulţi metri deasupra lor. 
Cei din preajmă se dădură speriaţi cu un pas înapoi și un 
murmur de îngrijorare se desprinse din mulţime. Remer ridică 
brațele într-un gest de liniștire. 

— It is OK, spuse el cu voce tare. This is what we have been 
waiting for”. 

Murmurul se stinse, iar emiţătorii care se opriseră din citit 
reluară lectura cu oarecare ezitare. Katherina observă că mulţi 
din cei prezenţi schimbau priviri pline de îngrijorare, iar unii 
dintre ei se traseră un pas înapoi, îndepărtându-se, pentru mai 
multă siguranţă, de podium. 


12 E în regulă. Asta aşteptam (în engl., în orig.) (n.r.). 


Jon își continuă netulburat lectura, fără a băga de seamă ce 
se întâmpla în jurul lui. Vocea îi era calmă, stăpânită, 
fermecătoare pe când prezenta întâmplarea. Păru să-i mai 
liniștească pe cei de faţă, chiar dacă mici scântei licăriră pentru 
câteva momente pe toga lui. 

Katherina privi febril în jurul ei. Unde erau oare ceilalți? Dacă 
Muhammad și Henning nu aveau să apară curând, reactivarea 
avea să devină o realitate. Putea să o simtă. Atmosfera din jurul 
ei mustea de energie, lumânările începuseră să pâlpâie, chiar 
dacă în sală nu bătea niciun fel de vânt, și dintr-odată se făcuse 
frig. Katherina nu mai avea nicio îndoială că urma să se 
întâmple ceva. Întrebarea era: ce anume? 

Cei din public care nu citeau priveau paralizaţi fenomenul 
care se manifesta dinaintea lor. Cu atâţia receptori de faţă, care 
se concentrau în aceeași direcție, Katherina nu putea face 
nimic. Simţea că interpretarea lui Jon era purtată ca de un val, 
pe de o parte de puterile seculare ale bibliotecii, pe de alta de 
sprijinul acordat de receptori și emiţători. Să te împotrivești 
acestui curent ar fi fost ca și cum ai fi încercat să oprești un 
tsunami cu o pungă din hârtie. 

Katherina închise ochii. Singurul lucru pe care îl putea face 
era să se lase purtată de val, concentrându-se asupra 
interpretării lui Jon. Era o senzaţie pe care și-o amintea din 
timpul antrenamentelor lor, dar de atunci părea că trecuse o 
veșnicie. Jon avea un anumit stil de a accentua, dădea un puls 
anume energiei, pe care Katherina l-ar fi putut recunoaște 
oriunde l-ar fi întâlnit. Simţi că majoritatea receptorilor se 
acordaseră deja la acel puls și îi sprijineau fiecare zvâcnire. 

Poate că nu artrebui să încerce să-l oprească. 

Deschise ochii și privi spre podium. Trupul lui Jon era la fel de 
neclintit ca al unei statui și doar sunetul vocii sale și mișcarea 
buzelor vădeau că era conștient. Toga i se transformase într-un 
fel de paravan pe care scântei scurte închipuiau figuri 
complicate, iar Katherina începu să remarce o legătură între 
frecvența figurilor și pulsul energiei lui Jon. Concentrându-și atât 
vederea, cât și puterile, Katherina putea ghici ritmul și putea 
prezice imediat când aveau să se producă următoarele 
descărcări electrice. Respiră adânc și așteptă. 

Cu un mare efort mental, reuși să intensifice și mai mult 
următorul puls al lui Jon. Putu apoi să remarce un decalaj enorm 

în energie, urmat de o descărcare electrică violentă, care ţâșni 
din corpul lui Jon spre una din lămpile ce atârnau deasupra lor. 
Impactul produse o jerbă de scântei, care săriră și se 
împrăștiară pe deasupra mulţimii ca niște fulgi de nea 
incandescențţi. 

Persoanele din jurul Katherinei se dădură instinctiv un pas 
înapoi, unele o luară la fugă, dar majoritatea nu se mișcară, 
țintuite în loc de fascinația fenomenului care se desfășura în 
faţa lor și de forţa irezistibilă a povestirii. Chiar dacă ar fi vrut, 
nu ar fi avut cum să părăsească încăperea, și nici nu realizau ce 
se întâmpla în jurul lor. 

În șuvoiul de imagini pe care Katherina îl putea recepta de la 
Jon, se văzu subit pe sine. 

O imagine scurtă, ca un cadru pierdut într-un noian de alte 
cadre, aproape prea rapid pentru a-l putea percepe, dar fără 
îndoială era ea. Jon simţise că se afla acolo, iar asta îi 
spulberase concentrarea. Katherina își încordă imediat toate 
forțele pentru a încărca acele imagini, iar ele începură să-și facă 
apariţia în număr tot mai mare. Erau imagini înfăţișându-i pe ei 
doi la Libri di Luca, în grădina lui Kortmann, împreună în pat, și 
un cadru rapid cu ea din profil pe fundalul unui geam de mașină. 
Katherina nu ezită să-i intensifice sentimente precum dorul, 
iubirea, siguranţa în crâmpeiele care apăreau. 

Nu dură mult și începu să simtă un răspuns. Imaginile se 
închegau acum încet, cu o căldură și o strălucire care veneau 
din partea lui Jon și nu de la ea. Simţi cum lacrimile i se 
prelingeau pe obraji. Reușise oare să dea de adevăratul Jon? 

Poate că era numai o dorinţă, dar i se păru că vede o 
schimbare în postura lui Jon. Ca și cum acesta ar fi încercat să 
întoarcă măcar puţin capul, însă era ţinut în loc. 

Katherina făcu un pas înainte, dar se opri brusc. 

Remer își schimbase poziţia. Trupul i se îndreptase, părând 
aproape încremenit, iar privirea îi era aţintită asupra textului, 
fără să clipească. Părea să nu mai realizeze unde se afla sau ce 
se întâmpla în jurul lui. Dar ceea ce o sperie cel mai mult pe 
Katherina erau micile scântei care licăreau pe toga lui albă. 


40. 


Din momentul în care își dădu seama că ea se afla în sală și 
că încerca să comunice cu el, Jon se trezi năpădit de amintiri. 
Imagini în care era împreună cu Katherina și pe care îi era 
imposibil să le ignore îi răsăreau necontenit în minte. Își aminti 
că erau nespus de fericiţi, că se simțea mai fericit ca niciodată 
și, încet-încet, crescu în el dorința de-a reveni la starea aceea. 
Lectura continuă, dar Jon folosea tot mai puţin timp pentru a 
încărca textul, cheltuindu-și resursele pentru a călători înapoi în 
trecut. Ce anume îi despărțise? 

Revăzu cu ochii minţii testul de la școală, când o implorase să 
fugă pentru a se salva. Apoi încercă din nou acea senzaţie de 
neajutorare pe care o simţise când Poul Holt îi citise pentru 
prima oară și când, în cele din urmă, se dăduse bătut. 

Era ca și cum s-ar fi trezit dintr-un coșmar. 

Și ce făcea el acolo, mai precis? 

Jon încercă să oprească lectura, dar nu reuși. Cineva îl forța să 
continue, așa cum îl forțase Katherina când îi făcuse pentru 
prima oară o demonstrație a puterilor ei la Libri di Luca. Una din 
aceste persoane era Patrick Vedel, putea să simtă lucrul ăsta, 
dar nu era singurul. Jon nu avu încotro și continuă lectura, însă 
deveni din ce în ce mai atent la felul în care accentua textul. 

Protagonistul se afla tot în cimitir. Tocmai își începuse 
monologul în faţa pietrei de mormânt. Jon trimise nori cenușii 
asupra văii în care se afla cimitirul, iar pietrele de mormânt din 
jur căpătară o înfățișare încă și mai neșlefuită, și mai mizeră. 
Puteai simţi greutatea pământului pe care călca personajul 
principal, întunecat și umed, plin de viermi care mișunau pe sub 
iarbă. 

Atenţia îi fu atrasă de o ceaţă cenușie aflată la dreapta sa, 
fenomen pe care începu să-l privească insistent. Până acum 
avusese controlul deplin asupra scenei, știa forma fiecărei pietre 
de mormânt, știa unde se afla până și cel mai mic fir de iarbă și 
cum se mișca. Dar ceața aceea cenușie nu putea să o 
controleze. Era într-o continuă schimbare, se îndesea în unele 
locuri, se risipea în altele și, nu după mult timp, putu să 

deslușească silueta unei persoane. Încercă să o dizolve, 
asmuţind vântul asupra ei, dar aceasta nu se clintea, 
dimpotrivă, devenea din ce în ce mai solidă. O fantomă? Decorul 
s-ar fi potrivit, dar în text nu erau niciun fel de fantome și nici el 
nu adăugase vreuna. 

Moleculele siluetei aceleia apoase începură să-și găsească 
locul și aceasta deveni dintr-odată solidă ca o statuie. Detaliile 
feței fură ultimele care se materializară, dar Jon nu mai avea 
acum nicio îndoială. 

Niciodată nu se gândise că el, ca Lector, ar fi putut fi o parte a 
peisajului pe care îl controla. Până atunci își concepuse propriul 
rol ca pe acela al unui dirijor din afară, ce putea influența 
interpretarea textului asemeni unui editor de film. 

La vederea siluetei aceleia, care îl reprezenta pe Remer, 
realiză că și el, într-un fel sau altul, se putea materializa în 
universul pe care îl prilejuia textul. Nu reușea să se uite în jos, la 
propria persoană, pentru a putea confirma asta, dar acum îi era 
clar că, în momentul în care depășea pragul când începeau să 
se producă descărcările electrice, putea să pătrundă în spaţiul 
povestirii. Asta explica senzaţia de ușurare, de parcă s-ar fi 
eliberat de propriul corp fizic, pe care o simţea când atingea 
acest prag. 

Materializarea lui Remer însemna că reactivarea reușise și că, 
prin urmare, acesta avea acum puteri la fel de mari ca ale lui 
Jon. 

Silueta lui Remer privi în jurul său. Ochii nu i se mișcau, dar 
capul i se întorcea într-o parte și în alta, scrutând universul din 
text. Când privirea îi căzu asupra lui Jon sau a locului unde se 
afla imaginea lui Jon, mișcările capului încetară. Buzele încă 
lipsite de culoare schiţară un zâmbet. 

Jon simţi cum îl copleșește un amestec de spaimă și furie. 
Trebuia să-l oprească pe Remer cu orice preț, să nu apuce să 
devină și mai puternic. Își strânse mental pumnii și încărcă 
efectele la maximum. Culorile deveniră atât de saturate, încât 
scena părea o reconstituire generată de computer, cu margini 
tăioase și o claritate dincolo de capacităţile celui mai bun 
monitor. Concentrându-se puternic asupra lui Remer, Jon încercă 
să-l facă să dispară, intensificând totul în jurul lui. 

Chipul lui Remer se deformă, iar detaliile siluetei începură să 
se înceţoșeze, năruindu-se asemeni unei statui de nisip în bătaia 

unui vânt puternic. Suprafața lui părea să se atomizeze și să se 
întindă ca o coadă de cometă, zâmbetul îi rămăsese atârnat de 
ceafă, pentru a se transforma apoi într-o linie, iar legăturile 
dintre trunchi și membre se estompară treptat. Un vaier cumplit 
se auzi din norul de ceaţă, un sunet ce nu ar fi putut ieși din 
gâtlejul nici unei creaturi din regnul animal. 

Jon se forță și mai mult, dar simţi că nu mai putea menţine 
multă vreme aceeași intensitate. Silueta fusese redusă la 
jumătate, iar moleculele acesteia se dezintegrau într-un un 
vârtej în spatele ei, dar simțea că nu putea ajunge la nucleul său 
pentru a o face să dispară cu totul. 

Jon simţi cum concentrarea îi slăbește treptat. Culorile și 
claritatea liniilor păliră. Sunetul scos de silueta de ceață se 
schimbă, devenind un mârâit furios, iar corpul lui Remer începu 
să se materializeze din nou, ca și cum cineva ar fi derulat filmul 
înapoi. Nu după mult timp, silueta își recăpătase înfățișarea 
omenească, având trăsături încă și mai clare decât înainte. 

— Campelli! se auzi vocea gâfâită a lui Remer de îndată ce 
corpul îi fu reclădit. Impresionant truc, dar nu tocmai potrivit 
pentru un bun venit. 

e 

Speriată, Katherina făcu un pas înapoi. 

O scânteie țâșni violent dinspre Jon spre Remer și rămase 
suspendată între ei, ca un șarpe bizar, continuând să crească în 
volum și intensitate. Trupul lui Remer tremură scurt, apoi se 
chirci, dar acesta nu își ridică privirea din carte nici măcar o 
clipă. 

Panica se  împrăștiase în rândurile participanţilor. Unii 
încercau să scape alergând spre ușă, dar în confuzia creată se 
împiedicau și cădeau, iar cei din spatele lor se prăbușeau peste 
ei. Asta îi făcu pe alţii să încerce să scape sărind peste 
balustradă la etajul de dedesubt. Alţii se târau pe podea sau se 
străduiau să se adăpostească pe sub stâlpi sau pe lângă perete. 

Faţa lui Remer se schimonosise ca de durere, dar acesta 
continua să citească și aproape că se chircise de tot deasupra 
cărţii, de parcă ar fi vrut să o protejeze cu tot corpul. 

În jurul podiumului se mai aflau încă vreo sută de persoane 
care luau parte la ritual fie citind, fie sprijinindu-i pe cei care 
citeau. Mulţi dintre ei aruncau priviri neliniștite spre Remer și 
spre Jon, dar apoi își reluau lectura. 

Mirosea a ars și aerul era supraîncărcat de electricitate. 
Katherinei i se electrizase părul de pe braţe. 

Scânteia dintre Jon și Remer păru să pălească și să se miște 
într-un ritm din ce în ce mai lent, până când scăzu în 
luminozitate și intensitate. În același timp, Remer își îndreptă 
spatele și expresia de suferinţă îi dispăru de pe faţă. 

Noi scântei săreau în jurul celor doi Lectori. Unii dintre cei 
care stăteau prea aproape de ei o luară la fugă, scoțând ţipete 
de durere, alţii leșinară pe loc. Cei din spatele lor fie se dădură 
la o parte, fie o luară și ei la goană. Era un vacarm îngrozitor, 
venind dinspre cei care citeau sau dinspre alţii care discutau 
aprins sau urlau, încercând să scape, totul acompaniat de 
sfârâitul dușmănos al scânteilor. 

Katherina se îndepărtă cu grijă de podium, încercând să-l 
susțină pe Jon și privind în același timp în jurul ei. În curând ar fi 
trebuit să apară și ceilalți. Era prea târziu pentru a opri 
reactivarea, dar trebuiau să facă tot ce le stătea în puteri pentru 
a o stăvili. Ajunse la unul din stâlpi și se lipi de el. Mai mulţi 
Lectori trecură în goană pe lângă ea, îndreptându-se spre ieșire. 
Frica li se putea citi în ochi. Katherina încercă să blocheze orice 
alte gânduri, concentrându-se asupra lui Jon. 

Unul dintre Lectori, care tocmai fusese reactivat, se prăbuși 
cu un țipăt. Fără niciun avertisment. Nu dăduse vreun semn de 
slăbiciune sau de durere, iar Katherina realiză că același lucru i 
s-ar fi putut întâmpla oricui dintre cei de faţă. 

e 

De fiecare parte a siluetei lui Remer își mai făcură apariția doi 
nori de ceață. Aceştia căpătaseră deja o formă omenească, dar 
nu erau complet plămădiți. 

Remer zâmbi. 

Jon observă o nouă tresărire în succesiunea imaginilor - un 
semnal din partea Katherinei, pe care îl interpretă ca pe un 
avertisment. Simţi cum sprijinul ei se intensifică și își adună 
toate puterile. Norii de pe cer se făcură negri ca tăciunele, iar 
vântul se  învârteji prin cimitir. Pietrele de mormânt se 
răsturnară împrăștiind ţărâna, care plutea prin văzduh în mici 
vârtejuri. 

Poate că acum nu-l mai putea păcăli pe Remer, dar pe cei doi 
nou-veniţi îi aștepta o surpriză. Când încă nu apucaseră să se 
materializeze complet, Jon intensifică toate efectele din jurul 

siluetelor. Se strădui să-i facă să dispară, să-i elimine din 
universul textului, să-i șteargă ca pe niște greșeli de tipar ce se 
aflau. Cele două siluete începură să se dezintegreze. Una 
dispăru aproape imediat, contopindu-se cu vârtejurile din 
văzduh, absorbită precum fumul într-o hotă. Cealaltă opuse 
rezistență. 

Remer nu mai zâmbea. Privea pe rând, când la acolitul său, 
când la Jon. 

Dintr-odată, piatra de mormânt de lângă Jon își schimbă 
forma, ceea ce îi tulbură concentrarea. Granitul se lichefie 
dinaintea ochilor lui, iar piatra se preschimbă dintr-un 
dreptunghi într-o cruce. 

Jon privi derutat în jur și descoperi și alte schimbări: gratii 
apăreau din senin, vegetaţia creștea în unele locuri și dispărea 
în altele. Cerul începu să se lumineze și vântul să se potolească. 

— E chiar fantastic! strigă Remer extaziat, ridicându-și brațele 
în aer. 

Silueta de lângă el era acum complet materializată, iar Jon îl 
recunoscu pe unul din Lectorii pe care îi salutase în foaier. Nou- 
venitul privi uimit în jur. În spatele lui apărură încă trei siluete 
de ceață. 

Remer râse. 

— N-ai nicio șansă, Campelli! strigă el. Dă-te bătut! 

— De ce? răspunse Jon. Deja ai reușit să obţii ce ţi-ai dorit. 

— Adevărat, admise Remer. Dar încă mai e loc pentru un om 
ca tine în Ordin. Doar vezi ce putem realiza împreună! adăugă el 
desfăcând brațele. 

— M-ai minţit, mârâi Jon. M-ai forţat să-i trădez pe ai mei. 

— Trădarea zăcea deja în tine, Campelli. Eu te-am ajutat 
numai să o scoţi la lumină. 

Cele trei siluete din spatele lui se închegau tot mai mult. 

— Și orice altceva a fost înghiţit de beznă, continuă Jon. 
Katherina, anticariatul, familia mea. M-ai făcut să uit de familia 
mea, Remer! 

— Nu folosește la nimic să te pierzi în trecut, îi răspunse 
Remer iritat. Până și tatăl tău ar fi realizat asta. Cred că ar fi fost 
fericit să poată intra în istorie și să o poată influenţa așa cum o 
facem noi. 

— Dar nu i-ai dat nicio șansă, remarcă Jon. L-ai omorât. 

Remer ridică din umeri. 

— A fost necesar, spuse el. Pe Luca nu l-am fi putut converti. 

Jon simţi cum i se urcă sângele la cap de furie. Norii de 
deasupra lor redeveniră pe loc negri ca tăciunele și fulgere lungi 
brăzdară cerul, însoţite de tunete năprasnice. 

Remer privi neliniștit spre nori. 

— Cine l-a omorât? întrebă Jon scrâșnind din dinţi. 

— Are vreo importanţă? 

— Cine? strigă Jon acompaniat de un tunet, care se sparse 
chiar deasupra lor. 

— Patrick Vedel, receptorul, răspunse Remer nepăsător. Dar a 
fost necesar. 

— Patrick Vedel, repetă Jon. Nu trecuse mai mult de o oră de 
când stătuseră în mașină, unul lângă altul, pe bancheta din 
spate. Mânia îi crescu și mai tare și știa sigur că și Patrick Vedel 
o simţise, căci strânsoarea mâinii de pe umărul lui păru să 
slăbească pentru o clipă, dar apoi îl apucă și mai strâns. Patrick 
Vedel era cel care îl forțase pe Jon să continue lectura și o 
făcuse cu pricepere. 

— Luca descoperise activităţile noastre de-aici, continuă 
Remer. Cred că își dădea seama că se băgase prea mult unde 
nu-i fierbea oala. 

— Tatăl meu a fost aici? întrebă Jon. 

Ideea că Luca ar fi putut să călătorească la o așa distanţă de 
anticariat i se părea neverosimilă. 

— Ar fi putut fi un bun detectiv, recunoscu Remer. La fel ca și 
tine, dar oricum cred că a fost surprins, spuse el clătinând din 
cap. Un om panicat e în stare de orice. A fost nevoie să-l oprim. 

— Așa că l-aţi omorât. 

— Dacă s-ar fi dus la poliţie? exclamă Remer. Consecințele ar 
fi fost la fel de groaznice pentru amica ta și colegii ei de lectură. 
Niciun Lector nu ar fi avut de câștigat din asta. 

Cele trei siluete din spatele lui Remer se materializaseră 
complet și acum priveau uluite în jur. Una dintre ele era Poul 
Holt. 

Remer zâmbi. 

— Deci cum rămâne, Campelli? 

e 

Katherina deschise gura după aer. Aerul din sala de lectură 
devenea cu fiecare secundă tot mai greu, iar fumul îi sfâșia 
plămânii. Scântei uriașe continuau să țâșnească spre tavan, 

atingând grinzile, stâlpii sau alte obiecte. Câţiva Lectori fuseseră 
surprinși de acestea și trântiţi la podea în timp ce încercau să se 
ferească. Unii rămăseseră întinși, alţii încercau să se târască 
repede cât mai departe. 

Energia din încăpere părea mult mai intensă ca înainte. Dacă 
la început o simţise ca pe o plapumă care acoperea sala, acum 
devenise un fluviu dezlănţuit, spumegând, irezistibil. 

Katherina stătea lângă un stâlp de unde îi putea vedea și pe 
Remer, și pe Jon. În șuvoiul de imagini receptate de la Jon reuși 
să deslușească chipul unui bărbat roșcat. Il recunoscu pe cel 
care o urmărise în bazar și, judecând după sentimentele care 
însoțeau imaginile, acesta nu era tocmai un prieten de-al lui Jon. 
Furia pe care o stârnise era uriașă, iar când secvenţe 
înfăţișându-l pe Luca se amestecară în șuvoiul de imagini, 
înţelese de ce. 

Roșcatul era receptorul care îl omorâse pe Luca. 

Concentrarea lui Jon slăbea tot mai mult din cauza furiei, iar 
Katherina se văzu nevoită să-și înăbușe propria mânie pentru a-l 
putea ajuta. Deși o durea să facă asta, estompă sentimentele 
din imaginile cu Luca și sprijini din toate puterile textul. Treptat, 
Jon reuși să se concentreze din nou asupra acestuia. Katherina 
nu putea să-și dea seama exact ce anume se petrecea în 
universul creat de text, dar mai mult ca sigur că asta depășea 
cuvintele și frazele textului, ca și cum fiecare literă ar fi fost în 
sine un întreg episod. 

Se apropie de podium și de Jon. Deși distanţa nu avea atât de 
mare importanță, se simțea mai bine știindu-se mai aproape de 
el. Pe fața lui nu se putea citi nimic, niciun sentiment sau vreo 
expresie care să poată însemna ceva. 

Deodată, simţi cum cineva din spate îi dă jos gluga și o mână 
o apucă de umăr. Se întoarse încet. 

În faţa ei se afla bărbatul roșcat din bazar, cel pe care Jon 
tocmai îl recunoscuse ca fiind ucigașul lui Luca. 

— Cred că te-ai rătăcit, îi spuse el zâmbind triumfător. 

Inima Katherinei bătea mai-mai să-i spargă pieptul și avea 
senzaţia că se sufocă. Fără protecţia glugii, se simţea complet 
neajutorată. Brusc se trezise singură împotriva a o sută de 
oameni și nu avea unde să fugă. Incercarea ei eșuase. 

— Ai face bine să vii cu mine, spuse bărbatul roșcat prinzând- 
o de umeri. 

Imaginile pe care le receptase de la Jon și în care apărea 
acest bărbat îi răsăriră din nou în minte, de data asta colorate 
de propria ei furie. 

Katherina trase adânc aer în piept. 

Cu un brânci puternic, îl împinse cât colo pe bărbatul roșcat, 
care făcu câţiva pași clătinându-se și căzu pe spate cu un țipăt. 
Mai mulți participanţi se întoarseră către ea, scoțând strigăte de 
uimire. Katherina se apucă să ţipe cât putea de tare, împingând 
pe oricine îi ieșea în cale. Cei din apropiere se traseră înapoi 
înspăimântați, în timp ce ea continua să alerge spre ei, 
îmbrâncindu-i violent. Când reușea să ajungă la ei, încerca să le 
zboare cărţile din mâini, fugind apoi cât de departe o ţineau 
picioarele. Se împingea, se îmbrâncea și lovea în jur, țipând și 
strigând cât putea de tare. Nu avea nicio șansă să-i sară cineva 
în ajutor, dar cel puţin reușea să le întrerupă concentrarea, 
poate suficient de mult pentru ca Jon să se poată opri din citit. 

Cei din jur începură să-și dea seama ce se petrecea și tot mai 
mulți încercară s-o prindă. Katherina izbuti să se elibereze de 
mai multe ori, dar aceștia începură să devină tot mai violenţi și 
voci revoltate, în toate limbile lumii, o asaltau din toate părțile. 
In cele din urmă nu se mai putu mișca deloc. Cel puţin șase 
persoane o ţineau strâns și o a șaptea încerca să-i acopere gura. 
Katherina se zbătu din răsputeri, dar cineva îi apăsă o carte pe 
buze, oprindu-i ţipetele. 

O voce în arabă se amestecă în învălmășeala de înjurături din 
jurul Katherinei. Era unul din paznici, care își croia drum prin 
mulțimea indignată, vorbind pe un ton liniștitor și autoritar. O 
apucă pe Katherina cu o smucitură brutală, iar ceilalţi îi dădură 
drumul pe rând și se traseră la o parte. Katherina privi 
sfidătoare în jur, în timp ce paznicul o târa spre ușă. Lectorii se 
feriră din calea acestuia, aruncându-i Katherinei priviri fioroase. 
Cei mai mulţi urmăreau agitația, dar Jon continua să citească, 
împreună cu cei câţiva Lectori care rămăseseră în jurul 
podiumului și care nu păreau a fi deloc afectaţi. Disperarea ei 
crescu tot mai mult, aproape că nu mai avea putere să se ţină 
pe picioare, dar paznicul o târa mai departe nemilos. Când 
ajunseră lângă ușă, Katherina încercă să se smucească din 
strânsoarea lui, dar paznicul nu făcu decât să o strângă și mai 
tare. 

— Potolește-te, ce dracu'! șopti el într-o daneză impecabilă. 
Sunt eu, Muhammad. 

41. 


Jon simți deodată că sprijinul Katherinei dispăruse. 

Culorile din decor își pierdură brusc din intensitate, iar 
detaliile se estompară. Se văzu nevoit să facă și mai multe 
eforturi pentru a menține decorul intact. Liniile cimitirului păliră, 
iar atmosfera nu mai era la fel de grea ca până atunci. 

În același timp o perturbare violentă se produse în câmpul de 
energie. Suportul omogen de la început, ce sporise până acum 
intensitatea scenei, începuse să fluctueze, așa cum oscilează 
semnalul unui tranzistor atunci când cineva schimbă frecvența. 

Remer observase și el fluctuațiile, dar în loc să se arate 
neliniștit, zâmbea. 

— Nu-i băga în seamă, zise el sigur pe sine. Nu mai avem 
nevoie de ei. Își întinse apoi braţele, ridicând fața spre cer. 

Culorile se schimbară, de parcă cineva ar fi turnat vopsea de 
sus, iar aceasta se revărsa peste peisaj ca o cascadă. Din palide 
și pastelate, nuanțele deveniră tot mai vii și mai intense, încât 
aproape că te dureau ochii dacă te uitai la ele. Pietrele de 
mormânt se îndreptară și pe ele apărură tot felul de ornamente 
detaliate, printre care garguie și alte creaturi fantastice. 

Jon nu mai putea ţine pasul, pierduse controlul asupra scenei, 
mingea se afla acum în terenul adversarului. 

— Nu-i rău de loc! recunoscu el pe un ton bațjocoritor, 
încercând să-și ascundă îngrijorarea. Ce se întâmplase cu 
Katherina? Simţea că nu mai putea rezista prea mult timp de 
unul singur. Poate că fugise. Dacă s-ar fi putut asigura că era în 
siguranţă! Dacă ar fi putut să scoată capul din universul acela și 
să vadă că era în afara oricărei primejdii. 

Alţi trei oameni de-ai lui Remer își făcură apariţia. 

Înfrângerea părea inevitabilă. Fără sprijinul Katherinei și în 
condiţiile în care tot mai mulţi dintre oamenii lui Remer erau 
reactivaţi, nu mai putea rezista. Simţea că energia îi slăbește, 
dar tot nu se putea opri din citit. Influenţa lui Patrick Vedel 
dispăruse, dar alţi receptori îl ţineau blocat. 


Protagonistul făcu o pauză în monologul lui, închise ochii și-și 
lăsă capul în piept. Se aplecă ușor înainte, până când fruntea îi 
atinse piatra. 

Întuneric. Erau din nou în mașină. Aripile și acoperișul 
acesteia erau îndoite spre interior și nu se putea mișca. Din 
spatele mașinii răzbăteau ţipete înăbușite, de parcă cineva ar fi 
tipat într-o pernă, dar insistente și era imposibil să nu le auzi. Un 
miros puternic de benzină îl făcu pe protagonist să tușească. Un 
fior îi străbătu trupul și o durere violentă în picioare îl făcu să 
urle. 

Jon se simţi luat prin surprindere de trecerea bruscă la o nouă 
scenă, dar își reveni repede. Întunericul limita posibilităţile de 
manipulare a detaliilor din decor, ceea ce îi dădu șansa să se 
mai destindă. Incercă să-și adune forţele, dar știa că nu avea să 
dureze prea mult până când scena urma să se schimbe din nou. 

„Eşti teafăr?”, întrebă o voce din afara mașinii. 

Protagonistul nu era în stare decât să urle. 

Apoi auzi alte zgomote. Sunetul metalului izbindu-se de 
metal, feţe apropiindu-se și dispărând din nou, caroseria 
zăngănind și scârțâind. Vaporii de benzină îi umplură plămânii, 
făcându-l să tușească din nou. Simţi o mână apucându-l. 
Durerea era insuportabilă. Tipă. Ceva îi apăsa violent trupul. 
Deodată simţi apă pe faţă. Ploua. Văzu conturul mașinii în timp 
ce era târât afară din ea. Văzu acoperișul zdrobit și capota 
boțită. Văzu o scânteie albastră în partea din spate. 

Și simţi căldura revărsându-se peste el. 

(J 

După ce ieșiră în pasaj, unde nu mai puteau fi văzuți de 
nimeni, Muhammad și Katherina se îmbrăţișară. 

— Ce s-a întâmplat cu voi? întrebă Katherina. 

— N-a fost tocmai ușor să intrăm, răspunse Muhammad. Apoi 
a trebuit să-i convingem pe paznici să ne împrumute togile. 

— Unde e Henning? 

— E sus, spuse Muhammad arătând spre scara care ducea la 
etajul de deasupra. S-a apucat să citească din niște cărți peste 
care am dat pe-acolo. 

Se grăbiră să urce treptele spre sala de lectură. La acest etaj 
mesele și scaunele nu fuseseră scoase, ci erau aliniate în șiruri 
lungi, simetrice, într-un contrast izbitor cu învălmășeala de la 
nivelul de dedesubt. In mijlocul etajului, la câţiva metri de 

balustradă, Henning stătea pe un scaun, cu o carte în mână. 
Când se apropiară, îl putură auzi citind cu voce clară. 

— Ai grijă! zise Katherina ţinându-l pe Muhammad în loc. O 
scânteie sări de pe paginile cărţii. E reactivat. 

— E de bine? întrebă acesta îngrijorat. 

— Habar n-am, răspunse Katherina oftând. Se apropie de 
Henning și îi cercetă fața. Ochii îi erau aţintiţi în carte, dar 
păreau să privească undeva, dincolo de litere și cuvinte. Picături 
de sudoare îi umezeau fruntea, iar obrajii aveau o strălucire 
trandafirie. 

— E dus cu totul, constată Muhammad. 

— Lasă-l în pace! spuse Katherina și se apropie de balustradă. 

Se aflau chiar deasupra podiumului și aveau o vedere foarte 
bună spre etajul inferior. Jon continua să citească, neafectat de 
faptul că în jurul lui zăceau corpuri, lumânări și cărţi împrăștiate 
la întâmplare. Din instalaţiile electrice săreau scântei și mici 
fulgere țâșneau între Jon și cei opt Lectori din jurul podiumului, 
care fuseseră reactivaţi, de parcă s-ar fi alimentat reciproc cu 
energie, uneori cu izbucniri bruște, alteori energia fiind 
transferată de la unul la altul ca o ștafetă. 

— Shit! exclamă Muhammad de lângă ea. Ce naiba se 
întâmplă acolo? 

Înainte să apuce să răspundă, auziră un zăngănit în spatele 
lor. Trupul lui Henning se ridicase și rămăsese încordat ca un arc 
deasupra scaunului pe care stătuse. Din colţurile gurii îi curgeau 
bale și un șuierat cumplit luase locul cititului. Katherina alergă 
spre el, dar nu îndrăzni să-i atingă corpul, care începuse să se 
zguduie violent. Ochii nu-i mai erau aţintiţi în carte, ci spre 
tavan, și aveau o privire goală, îngheţată. O dâră de sânge i se 
prelingea din nas spre colțurile gurii. 

— Henning! îl strigă ea surescitată. Mă auzi? 

În privirea lui nu se putea citi nicio reacţie. 

Katherina nu știa ce să facă. Ar fi vrut să-și poată pune 
braţele în jurul lui și să-l oprească, dar nu îndrăznea. li dădură 
lacrimile și făcu un pas înapoi, acoperindu-și obrajii cu mâinile, 
fără a-și putea desprinde privirea de la Henning. 

Deodată corpul se opri din zguduit și chipul își recăpătă 
expresia omenească. Apoi închise ochii și se prăbuși pe scaun. 


393 


Muhammad se apropie de el, îi cercetă fața în amănunt, apoi 
îi puse două degete pe gât. După câteva secunde își retrase 
mâna cu un oftat. 

— E mort, constată el privindu-și mâinile. 

e 

În cimitir ploua. După întunericul scenei retrospective, ploaia 
aducea o bine-venită adiere de aer proaspăt. Damful de benzină 
fusese înlocuit de mirosul florilor și al ierbii umede. 

— Uau! exclamă Remer. Frumos intermezzo! 

Incă o umbră cenușie își făcu apariţia, începând să se 
materializeze. 

Remer zâmbi. 

— Dă-te bătut, Campelli! Suntem opt la unu acum. 

Dar deodată zâmbetul îi încremeni pe faţă și sprâncenele i se 
încruntară. 

Nou-venitul era Henning. 

Acesta privea uluit în jur. 

— Henning! strigă Jon ușurat. 

Acesta se uită în jur și dădu cu ochii de Jon. 

— Jon! exclamă el. Tu ești? 

Remer scoase un strigăt de mânie, întinzându-și mâinile spre 
locul în care se afla Henning. Un vânt puternic începu să sufle în 
jurul lor. 

— Ignoră-l, Henning! îi strigă Jon. Nu e real. Concentrează-te! 

Henning își privi uluit picioarele. Vântul se înteţi. Un vârtej se 
ridică în jurul lui ca un tub ce ieșea din pământ, până când îl 
acoperi cu totul, ridicând în aer ţărână și frunze, care îl loveau 
necontenit. 

— Katherina! strigă el. E... Vântul îi înghiţi vorbele. Fulger... 
trebuie să mă întorc înapoi... afară... O expresie de panică i se 
ivi pe faţă. 

Jon încercă să neutralizeze tornada, dar ajutoarele lui Remer 
avură grijă să o întețească și mai mult, până când începu să se 
învârtă tot mai repede și mai repede. Jon se strădui să-i schimbe 
cursul, dar nu izbuti. Silueta lui Henning pălea tot mai mult. 
Strigătele sale nu se mai puteau distinge de vuietul vântului, iar 
trupul lui abia se mai deslușea, în cele din urmă silueta sa nu se 
mai zări deloc în mijlocul furtunii. 

Deodată vârtejul dispăru și toate pietrele, frunzele, bulgării de 
pământ picară din aer, ca și cum ar fi plouat. Henning dispăruse. 

Remer părea să studieze cu atenţie grămăjoara de ţărână 
care rămăsese pe locul unde mai înainte se aflase Henning. 

— Cred că ai dreptate, Campelli, spuse el. E o chestiune de 
credinţă. Apoi zâmbi. Și nu cred că am ajuns încă să vedem 
totul. 

În jurul lor accentuarea detaliilor se schimbă din nou, fulgere 
brăzdau cerul, iar ploaia începu să cadă, mai întâi cu picături 
mari și grele, apoi în șuvoaie repezi. larba creștea văzând cu 
ochii, iar zidurile cimitirului păreau să se îndepărteze pentru a 
face loc unor noi rânduri de morminte, cu cruci albe sub norii 
cenușii. 

Remer râdea, iar vocea îi căpătase o inflexiune maniacală. 

— Nimic nu ne mai poate opri acum! 

Bogăția detaliilor păru să explodeze. Jon putea să vadă 
textura scoarţei copacilor, ciupercile microscopice de pe pietrele 
de mormânt, insectele târându-se pe sub pietre, umezeala 
adunată în cele mai mici scobituri ale acestora. Mintea lui 
aproape că nu mai putea face faţă tuturor acelor impresii care 
se înghesuiau din exterior, umplându-i capul, și crezu că avea să 
leșine. 

Unul din oamenii lui Remer căzu în genunchi, apucându-se cu 
mâinile de cap. Începu să strige, iar conturul trupului începu să-i 
pălească. Strigătele lui se estompară în același ritm cu care 
moleculele din corpul Lectorului se dezintegrau, transformându-l 
într-un nor de particule care dispărură în vânt. 

— Remer! spuse Poul Holt cu o voce încordată. la-o mai încet! 
Faţa îi era schimonosită de durere. 

Remer îl privi dispreţuitor. 

— S-o iau mai încet? urlă el. Doar n-am ajuns atât de departe 
ca să o luăm mai încet. 

— Poul Holt are dreptate, spuse Jon. Ai mers prea departe. 

Remer se întoarse mânios spre el. 

— Prea departe?! replică el zâmbind. 

Jon simţi cum vântul se întețește în jurul lui. Țărâna 
amestecată cu picături de apă se învârtejea pe lângă el și se 
trezi bombardat de impresii. Putea percepe forma fiecărei 
picături de apă, viteza și direcția acestora, dar nu avea niciun 
control asupra lor. Remer era cel care le dirija și le dădea viață, 
până la ultima moleculă. 


În loc să opună rezistenţă și să încerce să preia controlul, Jon 
încercă să se concentreze asupra unui singur lucru. Un mic pas. 
Chiar dacă nu-și putea simţi corpul fizic, încercă din răsputeri 
să-și miște piciorul stâng în spate. Işi imagină cum îl târa pe 
podeaua podiumului, centimetru cu centimetru, în spate, tot mai 
în spate. Doar asta îi ocupa gândurile. O mișcare infimă. 

Tot mai multe obiecte erau smulse și purtate de vânt: frunze, 
pietre, scânduri, crengi, pancarte treceau vâjâind pe lângă el, 
într-o viteză tot mai mare. 

Un pas. 

— Exagerez, Campelli? strigă Remer satisfăcut. Vocea lui abia 
se auzea de vuietul vântului. 

Jon simţi în ceafă o durere ascuţită ca un fulger. Zăcea întins 
pe spate la picioarele podiumului. Când căzuse de pe treptele 
acestuia, pierduse cartea care îl ţinuse prizonier. Nu putea să 
vadă unde aterizase. 

In jurul podiumului rămăseseră vreo opt Lectori. Jon îi privi 
atent. Acum reușea să înțeleagă de ce toți ceilalți fuseseră atât 
de speriaţi de puterile lui. Aerul era încărcat cu electricitate, iar 
mirosul îi amintea de damful metalic al lichidului din baterii. 

Încercă să se ridice, dar simţi un junghi ascuţit în piciorul 
stâng, care îl făcu să urle de durere. Își privi piciorul. Acesta era 
contorsionat într-o poziție neobișnuită și numai gândul de a-l 
mișca îi provoca durere. 

— Ce se întâmplă? se auzi o voce neliniștită din spatele lui. 

Jon se întoarse și dădu cu ochii de Patrick Vedel, care se afla 
la numai doi metri de el. 

a 

— Trebuie s-o ștergem de aici, zise Muhammad. 

Katherina încuviință, dar nu își putea desprinde privirea de 
trupul lipsit de viață al lui Henning. 

— Ai auzit ce-am spus? întrebă Muhammad, așezându-se în 
fața ei pentru a o putea privi în ochi. Privirea lui era fermă și 
insistentă. 

— Jon, zise Katherina. Trebuie să-l luăm și pe Jon. 

Se apropiară de balustradă și se uitară spre etajul de 
dedesubt. Activitatea electrică se înteţise. Nu se auzea decât 
pârâitul constant și sec al descărcărilor electrice, iar scânteile 
persistau mai mult decât înainte. 

Pe când priveau acest spectacol, încă un Lector din cei rămași 
în jurul podiumului căzu la podea. Toga albă ar fi putut la fel de 
bine să fie goală, căci se prăbuși la pământ fără să scoată un 
sunet. Un lichid de culoare închisă izvora de sub corpul căzut la 
podea. 

— Trebuie să ajungem jos, spuse Katherina cu hotărâre. 

— Așteaptă! strigă Muhammad apucând-o de mână. 

La etajul de dedesubt trupul lui Jon se clătină aproape 
imperceptibil, dar era sigur că se mișca. 

— O, nu! exclamă Katherina ducându-și mâna la gură. 

În același moment Jon se prăbuși de pe podium și ateriză pe 
spate, cu un sunet înfundat și sinistru. Zăcu așa o clipă, care 
Katherinei i se păru o eternitate, apoi se mișcă din nou. Ridică 
încet capul, reuși să se sprijine într-un cot și privi în jur. 

Katherina scoase un suspin de ușurare. Sentimentele ei 
fuseseră ca un montagne russe în ultimele zile și știa că nu mai 
putea să reziste prea mult. Deși nu voia decât să alerge jos, la 
Jon, trupul nu o mai asculta. Tremura și abia mai era în stare să 
se țină pe picioare. : 

— Jon e teafăr, spuse Muhammad zâmbind. li puse mâinile pe 
umeri, strângând-o ușor. E teafăr, repetă el. 

La etajul de dedesubt, Jon tocmai se întorsese brusc spre 
penumbra din spatele lui și o siluetă păși în lumină. Katherina îl 
recunoscu pe bărbatul cu părul roșcat din bazar. Nu putură să 
audă schimbul de cuvinte care urmă, dar Jon părea extrem de 
surescitat și era clar că nu era în stare să se ridice în picioare. 
Bărbatul roșcat se așeză pe vine lângă el, iar Jon se trase înapoi, 
privind în jur. 

— O carte, ghici Katherina. Are nevoie de o carte. 

— Ce carte? întrebă Muhammad. 

— Nu contează, răspunse ea. Caută o carte și eu am să încerc 
să-i atrag atenţia. 

Muhammad se făcu nevăzut. 

— Jon! strigă ea cât de tare o ţinură plămânii. Aici! 

Jon privi derutat în jur. Bărbatul roșcat ridică privirea spre 
etajul de deasupra. 

— Aici, sus! strigă ea fluturându-și mâinile deasupra capului. 

Jon ridică privirea și în sfârșit reuși s-o zărească. Deși era 
destul de departe și lumina nu era foarte puternică, putea să 
vadă că o recunoscuse. Un zâmbet larg îi lumină faţa. Bărbatul 

roșcat se ridică în picioare și își puse mâinile în șolduri. Jon 
profită de neatenţia acestuia și îl apucă de glezne, trântindu-l la 
pământ. Apoi se trase înapoi cât putu de repede. De ce nu se 
ridica în picioare? 

Muhammad se întoarse cu o carte. 

— Uite! spuse el. Prima care mi-a căzut în mâini. 

Katherina o luă și îl strigă din nou pe Jon. 

Acesta se întoarse la timp pentru a o vedea fluturând cartea. 
Dădu energic din cap, iar Katherina o aruncă spre el. Cartea 
ateriză la câţiva metri distanţă și Jon se zbătu să ajungă la ea. 
Între timp bărbatul roșcat se ridicase din nou în picioare. 

(J 

Doar furia îl mai ținea pe Jon treaz. Trupul îi era secătuit de 
energie și chiar și cea mai mică mișcare necesita eforturi uriașe. 
Durerea din picior nu făcea decât să înrăutățească situaţia, dar 
cel puţin îl ţinea treaz. 

Vederea lui Patrick Vedel, ucigașul lui Luca, îl făcu să strângă 
din dinţi și abia se putu stăpâni să se arunce asupra lui. Poziţia 
în care se afla, culcat la podea, cu glezna probabil fracturată, nu 
îi conferea niciun avantaj, așa că rămase calm. 

— Ce se întâmplă acolo? întrebă Patrick Vedel din nou și se 
așeză pe vine lângă Jon. 

— Șeful tău și-a ieșit din minţi, răspunse Jon scrâșnind din 
dinţi. Aproape că îl durea fizic să stea lângă Patrick Vedel. Se 
uită în jurul lui. Nu se afla nimic la îndemână cu care s-ar fi putut 
apăra. 

Patrick Vedel clipi des din ochi. 

— Remer știe ce face, spuse el. Procedează cum e mai bine 
pentru Ordin. 

— Tocmai e pe punctul de a anihila Ordinul, mârâi Jon. Chiar 
nu-ți dai seama? A întrecut orice limită! 

Bărbatul roșcat clătină din cap. 

— Nu, Ordinul este viața lui, viața noastră, spuse el privindu-și 
cu admiraţie liderul. 

— Da, e în stare să și ucidă pentru el, zise Jon sarcastic. 

Patrick Vedel îl privi întrebător. 

— Ce înseamnă viața unui bătrân anticar în comparaţie cu 
asta? adăugă Jon cu amărăciune, fără a-și lua ochii de la el. Işi 
dădu seama că aceasta încerca să ghicească dacă aflase sau nu 
adevărul. 

Bărbatul roșcat plecă privirea în podea. 

— A fost necesar, spuse el. 

— Aţi mers prea departe, zise Jon. Ca acum. La ce crezi că se 
gândește Remer în momentul ăsta, la sine sau la Ordin? Am fost 
acolo unde e el. Și știu răspunsul. 

Patrick Vedel strânse din dinţi. 

— Remer niciodată nu ar... 

— Jon! 

Recunoscu vocea Katherinei și privi în jurul său. Patrick Vedel 
se ridicase și făcea și el același lucru. 

Katherina îl strigă din nou și de data asta vocea sună ca și 
cum ar fi venit de sus. Jon o zări la etajul de deasupra. O mare 
ușurare îi străbătu tot trupul. 

— Scârba aia! urlă Patrick Vedel mânios. 

Jon simţi că furia îi crește din nou, dându-i forțe proaspete. Se 
întinse spre Patrick Vedel și îl apucă de glezne. Cu o smucitură 
puternică, îl trase de picioare, iar Lectorul căzu greoi pe spate. 

jon se propti în podea și se târî cât putu de repede, 
îndepărtându-se de bărbatul roșcat. Nu reuși să se îndepărteze 
decât cinci-șase metri, când auzi din nou vocea Katherinei 
strigându-l. Aceasta flutura o carte. Cu coada ochiului, putu să 
vadă că Patrick Vedel se ridicase în picioare și se apropia de el. 

Cartea ateriză la câţiva metri de Jon, iar acesta se luptă din 
răsputeri să ajungă la ea, în timp ce Patrick Vedel se apropia tot 
mai mult. Era o carte mică, subţire, îmbrăcată în piele și Jon o 
deschise cu mâini tremurânde. Încă mai avea o șansă de 
scăpare. 

Patrick Vedel se opri la vederea cărții din mâinile lui Jon. 

— la-o ușor! spuse el ridicându-și palmele într-un gest 
defensiv. N-ai niciun motiv... 

Curajul lui Jon se topi când citi primele cuvinte. 

Cartea era în italiană. 

Scrâșni din dinţi. Nu era posibil. Nu acum, nu aici. 

Expresia de pe faţa lui Patrick Vedel se schimbă din neliniște 
în ușurare. 

— Nu-i o carte pe gustul tău? întrebă el râzând. 

Jon își îndreptă atenţia spre carte. Doar știa italiană. Trecuse 
multă vreme de când citise ultima dată în limba asta și nu era 
sigur că o cunoștea suficient pentru a se putea apăra, dar era 
dator să încerce. 

Simţi cum Patrick Vedel îl apucă de togă și începe să-l târască 
pe podea. 

Jon se concentră asupra cărții, bâlbâind primele cuvinte. Era 
scăldat în sudoare. Mâinile îi tremurau de emoție. Prima frază 
parcă nu avea niciun sens. li era greu să se concentreze, dar se 
forţă să continue. 

Patrick Vedel râse din nou, târându-l mai departe, spre 
marginea balustradei. 

Cuvânt cu cuvânt, Jon reuși să îngâne următoarea frază și 
deodată realiză că știa textul. Recunoștea fraza pe care o citea 
și știa precis ce avea să urmeze. 

Mai citise cartea cândva. 

42. 


Jon nici nu-și mai aducea aminte de câte ori îi citise Luca 
Pinocchio. 

Mama lui îi povestise că începuse să-i citească încă dinainte 
de-a se naște. Aproape în fiecare seară, Luca le citise cu voce 
tare ei și copilului care avea să se nască. Se distrau comparând 
pântecul ei, care creștea pe zi ce trece, cu balena din poveste și 
râdeau atât de mult, încât Luca trebuia să se oprească din citit. 
În primii ani de viaţă, fusese povestea preferată a lui Jon. Nu se 
mai sătura de ea și își tortura părinţii în fiecare seară, cerându- 
le să îi citească măcar un capitol. Și de cele mai multe ori cedau 
rugăminţilor lui. Mai ales mama sa. Și ei îi plăcea povestea și o 
spunea jucând toate rolurile pe voci diferite, într-un fel pe care 
Jon nu îl uitase niciodată. 

Era o carte magică, într-o limbă magică pe care doar el și 
părinţii lui o vorbeau. Sau cel puţin așa i se părea lui. Indrăgise 
atât de mult sunetul cuvintelor, încât învățase imediat pe de 
rost fragmente întregi. Luca îl testa adesea începând brusc o 
propoziţie din carte și lăsându-l pe Jon să o continue, indiferent 
dacă se aflau în autobuz, la coadă la măcelărie sau la cină. 
Mama sa obișnuia să clatine din cap, dar nu le păsa. Era jocul lor 
și lui Jon îi plăcea la nebunie. 

Și mai minunate decât cuvintele erau imaginile pe care 
acestea le prilejuiau. Jon cunoștea fiecare pietricică și fiecare fir 
de iarbă din poveste. Străbătuse peisajele acesteia de 
nenumărate ori și știa exact cum arătau casele și crengile 
copacilor, cunoștea trăsăturile și mimica personajelor. Nu avea 
nici cea mai mică îndoială în ceea ce privea mișcarea valurilor, 
mărimea bărcii sau culorile balenei. 

Și le imaginase de atâtea ori, încât aproape că îl asaltară când 
începu să citească. Sala de lectură din jurul lui dispăru brusc, 
pentru a fi înlocuită de nuanțele pastelate din poveste și de 
formele domoale ale peisajului. Aproape că nu trebuia să 
depună niciun efort. Era ceva atât de diferit de restul sesiunilor 
de lectură, când trebuia să se forțeze pentru a face imaginile să 
curgă. Acum acestea curgeau de la sine, dându-i timp să le 

savureze. Durerea din picior îi dispăruse, iar Remer nu-l mai 
îngrijora deloc. Simţea o siguranţă pe care nu o mai încercase 
de ani întregi și avea senzaţia că totul urma să se termine cu 
bine. 

Jon se gândi că imaginile pe care le crea nu erau de fapt ale 
lui. Luca i le insuflase probabil de fiecare dată când îi citise 
povestea. Dacă Luca fusese cu adevărat un Lector pe atât de 
talentat pe cât se spunea, era de așteptat că încercase să-i 
insufle copilului său cele mai minunate experienţe de lectură. Că 
în felul acesta urma să-i salveze viaţa fiului său, nu avea cum să 
prevadă, dar lui Jon nu îi venea să creadă că era o simplă 
coincidență. Cum de dăduse tocmai peste cartea asta, în locul 
cel mai neverosimil cu putință, în acea situaţie extraordinară, 
când avea nevoie de ea mai mult ca oricând? Șansele ca așa 
ceva să se întâmple erau minime. 

Jon admiră din nou priveliștea din jur. Totul se afla la locul său 
și decurgea așa cum trebuia. Il liniștea să știe că era opera lui 
Luca. Imaginile care îi însoţiseră aproape întreaga copilărie erau 
la fel de clare și de pure ca atunci când Luca îi citise povestea. 
Când învățase să citească, Jon parcursese de multe ori 
Pinocchio, dar prefera mereu să-i citească Luca. Chiar și atunci 
când începuseră să-l intereseze povestirile de acţiune, Pinocchio 
rămăsese povestea lui preferată dinainte de culcare. li plăcea să 
adoarmă pe sunetul vocii lui Luca. 

Aproape că o putea auzi și acum. 

e 

După ce-i aruncă în grabă cartea, Katherina se pregăti să-l 
susțină pe Jon de îndată ce acesta s-ar fi apucat să citească. Era 
gata să înceapă în momentul în care Jon ajunse la carte, dar 
după ce acesta aruncă o privire prin ea, Katherina se neliniști. 

— Ce carte era? 

Muhammad ridică din umeri. 

— Nu știu. Prima care mi-a ieșit în cale. 

Bărbatul roșcat îl apucase pe Jon de togă. 

— Trebuie să mergem jos, spuse Katherina. 

Muhammad începu să alerge, dar Katherina se opri brusc. 

Jon începuse să citească. 

— Vin și eu imediat, îi strigă ea și se concentră asupra 
cititului. Canaliză ultimul strop de energie pe care Jon îl mai 
avea pentru a-l face să pătrundă în text, să blocheze orice alte 

impresii și să-și menţină atenţia la poveste. Jon își intră încet în 
ritm. A 

După doar câteva fraze, bărbatul roșcat începu să ţipe. Il 
apucase pe Jon de togă și nu îi mai dădea drumul, chit că trupul 
începuse să i se zguduie violent. Deodată se auzi o pocnitură 
puternică și bărbatul roșcat zbură departe de Jon, cu o 
smucitură violentă. Apoi zbură înapoi, izbindu-se de un stâlp, 
după care corpul i se prăbuși la pământ, de unde nu se mai 
ridică deloc. 

Katherina se lăsă pe podea, cu spatele rezemat de 
balustradă. Închise ochii și se concentră asupra recepţiei. 
Imaginile create de Jon erau plăcute, liniștite - imagini pe care, 
descoperi ea, le cunoștea. 

Energia din încăpere începu să se schimbe. De unde fusese ca 
un torent vijelios, intensitatea și viteza ei scăzură încetul cu 
încetul, până când se opri. În loc să curgă într-o direcţie, prinse 
să pulseze regulat, ca respiraţia unei creaturi gigantice. Energia 
îi învălui din toate părțile, ca o prezenţă ce insufla căldură și 
siguranţă, atât de diferită de atmosfera intruzivă și agitată care 
domnise mai devreme. Toată energia acumulată de bibliotecă 
se orientă după acel puls ferm - un puls pe care Jon îl stabilea. 

Katherina simţi că nu era încă prudent să se ridice. Jon stătea 
în același loc, pe podea, citind liniștit din Pinocchio. 

Lângă podium încă se mai aflau cinci Lectori care continuau 
să citească. Expresia feţei lui Remer era schimonosită, venele 
de la tâmple i se umflaseră, iar fruntea îi lucea, scăldată în 
sudoare. Katherina putea simţi în timp ce recepta că aceștia se 
străduiau din răsputeri să-și menţină concentrarea. Probabil că 
percepuseră schimbarea din energie și, cu ultimele forțe, 
încercau să i se împotrivească. 

O luă la fugă spre pasaj și apoi pe trepte în jos. Trebuiau să 
profite de ocazie și să fugă cât timp Remer era absorbit de 
altceva. La etajul de dedesubt aproape că se ciocni de 
Muhammad, care se oprise paralizat, privind scena. 

— Ce naiba facem? întrebă el. O să iasă urât. 

Katherina aruncă o privire spre Remer. Expresia feţei lui se 
schimbase într-una de suferinţă, iar corpul începu să-i tremure 
uşor. 

— Jon este singurul care poate opri totul, răspunse Katherina 
şi alergă spre locul unde se afla acesta. Jon nu părea a fi afectat, 

ci stătea aproape tolănit pe podea și cu ochii aţintiţi în carte. 
Katherina se concentră asupra lecturii, îi prinse ritmul și îi dădu 
semnalul de oprire. Energia pulsă încă o dată, apoi zvâcni 
neregulat de câteva ori și în cele din urmă se opri. Privirea lui 
Jon se întoarse spre Katherina. Zâmbea, dar deodată păru să-și 
aducă aminte unde se afla și zâmbetul îi încremeni pe buze, în 
timp ce ochii i se îndreptau spre podium. 

Trupul lui Remer se zgâlţâia tot mai tare. Nu se mai putea 
concentra, energia îi scăpase de sub control și scânteile săreau 
în toate direcţiile. Katherina simţi că Remer încerca încă să 
recâștige controlul. Era o luptă imposibilă, tot mai multe curente 
de energie i se opuneau și niciun receptor nu îl mai putea ajuta, 
dar nu voia să se dea bătut. Câteva scântei îl învăluiră o clipă, 
șuvițe de sânge începură să îi curgă din urechi pe gât, iar toga 
prinse să se coloreze încet în roșu. Remer citea mai departe, 
strângând din dinţi. Faţa îi era lipsită de culoare, sinistru de albă 
în comparaţie cu sângele, și tot mai schimonosită de durere. 
Dâre de sânge i se prelingeau acum din nări, picurând pe toga 
albă. 

Chiar și de la distanță, puteau percepe un șuierat care îi 
acompania lectura, apoi se auzi o pocnitură asurzitoare și un 
fulger scurt o orbi aproape pe Katherina. După aceea se lăsă 
tăcerea. Sfârâitul scânteilor încetă și nimeni nu mai citea. 
Corpurile celor cinci Lectori rămaseră în picioare câteva clipe, 
apoi gravitația învinse și se prăbușiră la podea. 

e 

Trupul îl durea prin toate părțile și Jon se simțea nespus de 
obosit. Când încercă să se miște, nu putu să nu scoată un 
geamăt din cauza durerii din picior. Katherina stătea lângă el și 
îl privea în ochi. Râdea și plângea în același timp. Faţa îi era 
acoperită de praf, iar lacrimile care îi alunecau pe obraji lăsau 
dâre negre în urma lor. 

— Te simţi bine? o întrebă el cu mare efort. 

Katherina dădu din cap și îl sărută pe frunte. Jon ridică o mână 
și îi șterse lacrimile de pe obraji. Ochii ei verzi se umplură din 
nou de lacrimi și își îngropă faţa în gâtul lui Jon. Acesta o 
cuprinse cu braţul și o trase spre el. 

Abia atunci îl descoperi Jon pe Muhammad, care se afla la 
câţiva metri de el. Stătea cu mâinile în șolduri și privea în jurul 

lui prin încăpere. Din când în când clătina din cap, mormăind 
ceva neinteligibil. 

— Ce naiba-i cu tine aici? îl întrebă Jon. Ești în concediu? 

Muhammad izbucni în râs și li se alătură. 

— Cam așa ceva. M-am gândit că e locul ideal să împrumut o 
carte, ca s-o iau la plajă. 

Katherina și Jon nu se putură abţine să zâmbească. 

Jon gemu de durere; îl durea tot trupul și numai ajutat de 
Katherina reuși să se ridice de jos. 

— Cred că mi-am rupt piciorul, spuse el. 

— Da. Nu arată bine deloc, șefu', spuse Muhammad. O să te 
cărăm până afară. 

Katherina dădu din cap, ștergându-și lacrimile de pe obraji. 

— Ce s-a întâmplat cu Henning? întrebă Jon. 

Muhammad clătină din cap. 

— N-a supraviețuit. 

Mânia îi dădu noi forţe lui Jon și reuși să se ridice cu ajutorul 
celorlalți. 

— Haideţi să plecăm de aici! zise el. Ne-am terminat treaba. 

Muhammad și Katherina îl prinseră fiecare de câte un braţ și 
părăsiră Biblioteca din Alexandria în tăcere. 

43. 


Pentru Jon era o senzaţie ciudată să se întoarcă acasă, când 
nu-și amintea deloc cum ajunsese aici. In drum spre Egipt 
fusese sedat, așadar i se părea că simţul orientării îi rămăsese 
în Danemarca și nu reușea să și-l recapete. 

Nu apucase încă să se obișnuiască cu gândul evenimentelor 
din bibliotecă și, pe măsură ce zilele treceau, i se păreau tot mai 
ireale. Își amintea tot ce se petrecuse, dar era ca și cum i s-ar fi 
întâmplat altcuiva, ca și cum nu și-ar fi adus aminte ce trăise el 
însuși. Katherina îi povestise și alte întâmplări, la care nu fusese 
de faţă, și nici acestea nu erau mai prejos. Un profund 
sentiment de recunoștință îl cuprindea de fiecare dată când se 
gândea prin ce trecuseră pentru a-i veni în ajutor și reflecta 
întruna la faptul că totul ar fi putut lua o altă întorsătură și la cât 
noroc avuseseră. Nu același lucru se putea spune și despre 
Henning, iar Jon își dădea seama că îi datora viaţa. Durerea 
pricinuită de pierderea lui era cu atât mai mare cu cât știa că 
fuseseră nevoiţi să îl lase în bibliotecă, dar încercaseră să se 
asigure unul pe celălalt că nu avuseseră de ales. 

Conform ştirilor din ziare, un trăsnet lovise biblioteca, 
provocând un incendiu minor, care nu se soldase cu pierderi 
materiale sau de vieţi omenești. Era clar că Organizaţia 
Umbrelor mai avea încă membri în oraș, care puteau controla ce 
anume ajungea la urechile lumii. Nici măcar recepţionerul, 
Nessim, care avea tot felul de relaţii, nu reușise să adulmece 
ceva neobișnuit. 

Katherina, Muhammad și Jon încercaseră să fie discreţi câteva 
zile, hotărând de comun acord că deja cursese prea mult sânge. 
Organizaţia Umbrelor primise o lovitură fatală. Doar cei mai 
puternici membri reușiseră să pătrundă în universul textului, 
fiind și singurii care își pierduseră viaţa. Nu puteau decât să 
spere că asta avea să-i mai înfrâneze. 

Nu aveau nimic de câștigat rămânând în Alexandria, așa că 
Jon și Katherina își luară bilete la următorul zbor spre casă. 
Muhammad se simţise bine aici, așa că se hotărî să mai stea 
câteva săptămâni. Devenise bun prieten cu Nessim și, cum în 

munca lui nu avea nevoie decât de un computer și de acces la 
internet, o putea practica de oriunde s-ar fi aflat. Apoi, nu avea 
nicio grabă să se întoarcă acasă, în Nørrebro, la apartamentul 
devastat. 

Piciorul lui Jon fusese examinat de un doctor pe care îl 
cunoștea Nessim. Se dovedise a fi doar luxat, dar oricum nu se 
putea sprijini în el, așa că fusese echipat cu o cârjă. li venise 
destul de greu să se urce la bordul avionului, dar în schimb li se 
oferiseră scaune cu spațiu suplimentar pentru picioare. 

Jon îi cercetă pe ceilalți pasageri. In afara câtorva oameni de 
afaceri cu laptopuri, pe care abia așteptau să le pornească, cei 
mai mulţi păreau a fi turiști care se întorceau acasă din 
concediu. Jon era destul de sigur că amintirile lor din concediu 
nu se puteau măsura nici pe departe cu ale lui. 

Deși discutaseră despre evenimentele din bibliotecă, Jon și 
Katherina nu vorbiseră prea mult despre însemnătatea acestora. 
Era prea devreme, iar lui Jon îi venea greu să descrie în cuvinte 
lucrurile trăite. Senzaţia că Luca îl protejase era atât de 
copleșitoare, încât simțea nevoia să digere mai întâi cele 
întâmplate. De un lucru însă era sigur: că nu avea să mai 
lucreze vreodată ca avocat. 

Nu slujba îl făcea să tânjească după casă, ci mai degrabă un 
dor subit de-a auzi clopoţeii de deasupra ușii de la Libri di Luca, 
de-a trage în piept mirosul de pergament și piele și o nevoie 
aproape fizică de-a atinge volumele de pe rafturi. Simţea în 
același timp că era așteptat, că avea să fie întâmpinat cu un 
semn de încuviințare de către Luca, așezat în fotoliu cu o carte 
pe genunchi, că mama lui avea să-i ureze bun venit și să-i 
zâmbească de sus, de la balcon, stând cu coatele rezemate de 
balustradă, că avea să fie primit în tăcere de bunicul său, 
Arman, care aranja niște cărţi pe raft cu spatele întors la el. 
Toată familia Campelli era acolo, în praful de pe rafturi, în 
umbrele dintre acestea și în aerul care abia se strecura înăuntru 
când ușa anticariatului se deschidea. 

Dar mai mult ca niciodată, își dorea să o vadă pe Katherina în 
Libri di Luca. De fapt, nici nu putea să-și imagineze anticariatul 
fără ea - acolo o întâlnise prima oară, plutind printre cuvinte și 
litere pe care niciodată nu avea să le priceapă, dar atât de 
devotată spiritului lor. 

Jon aruncă o privire spre Katherina, care stătea pe scaunul de 
lângă el, odihnindu-și capul pe umărul lui. Ţinea ochii închiși și 
fața îi era în mare parte acoperită de părul roșcat, căruia îi 
dăduse drumul din coadă de îndată ce se așezaseră pe scaune. 
Jon întinse mâna spre broșura aflată în buzunarul din faţa lui. 
Katherina nu schiţă nicio reacție, iar în ochii celorlalţi părea să 
doarmă, dar Jon simţi clar că era trează de îndată ce începu să 
citească. 

Era o senzaţie atât de plăcută. 

Și nu mai era nevoit să se simtă singur. 

